
PUT SAVRŠENOSTI 



UVOD 

1. Sv. Terezija bijaše opisala svoj život, a u tome spisu također opširno 
rasprela o raznim vrstima molitve. No njezine kćeri ne mogoše dobiti u ruke toga 
divotnog djela. Znajući, kakvo blago skriva njihova sveta Majka, navališe 
redovnice, a zapovjedi i ispovjednik, dominikovac o. Dominik Banez, neka Svetica 
pokaže put k savršenosti. I Majka Terezija oko 1565. napisa Put savršenosti — 
Camino de perfeccion u 76 kratkih poglavlja. Izvornik je u Eskorialu. Izdao ga je 
prvi put De la Fuente 1861. Kasnije napisa Svetica to djelo iznovice i promijeni ga 
u mnogo čemu. Obuhvata 43 poglavlja razmjerno duža nego u prvoj obradbi. 
Izvornik je u samostanu karmelskom u Valjadolidu, a pregledani prijepis u 
Toledu. Ovo je djelo tiskano 1583. Prema Svetičinoj su bilješci u toledskom 
rukopisu salivene IV. i V. glava u jednu. Zato u svim tiskanim izdanjima ima Put 
savršenosti samo 42 glave. Bilo bi suvišno isticati sve ljepote ovoga razmjerno 
malenog, ali divnog djela. Ko ga pomno pročita, opazit će sam. A ko posluša sv. 
Tereziju i pođe putem, što ga ona pokazuje, napit će se žive vode i doprijeti do 
sjajnog vrhunca savršenosti. To želimo svakoj hrvatskoj duši. 

2. U Sevilji se u ženskom karmelskom samostanu čuva rukopis djela, što ga 
je po zapovijedi o. Jeronima Građana Svetica počela pisali na blagdan presv. 
Trojstva 2. lipnja 1577. u Toledu, a svršila ga je u Avili uoči sv. Andrije 29. 
studenoga To je Duševni (ili unutarnji) grad ili Stanovi — Castillo interior o las 
Moradas. Općeno se drži, da je to ne samo najbolje djelo sv. Terezije, nego i jedan 
od najdragocjenijih dragulja katoličke knjige, remek djelo mističkog bogoslovlja. 
Druge je spise Svetica napisala nasumce, bez pravoga rasporeda. Za Duševni 
grad drže, da je sam Bog nadahnuo Svetici naslov, raspored i misli. Majka Ana 
od sv. Franje izjavi prigodom beatifikacije sv. Terezije, da je jednom zatekla 
Sveticu, gdje piše Stanove. Ona joj prozbori: »Sjedite časak, kćerko, dok napišem, 
što me je Gospodin naučio«:. Svetica je svoje djelo nazvala Gradom, jer ispoređuje 
našu dušu s gradom ili tvrđom od alema ili jasnog stakla. U gradu je kao i u 
nebu više stanova, a usred duše stanuje sam Bog. Naučiteljica vodi štioca kroz 
sedam stanova, u koje ulazi duša putem molitve od najnižega stupnja do 
jedinstva s Bogom. Ko radi ono, što je jedino potrebno, ko hoće da dušu svoju 
posveti i spasi, neka čita i razmišlja divne misli, što ih je Svetica nanizala u ovom 
Duševnom gradu. 

3. Ne zna se stalno, kad je mistička naučiteljica napisala Misli o ljubavi 
Božjoj — Conceptos del amor de Dios. Neki misle 1567., drugi 1577. Naslov ne 
potječe od sv. Terezije. Ni djelo nije sačuvano potpuno. Jedan je ispovjednik 
naložio Svetici, da spis spali. Međutim je neka redovnica u Albi bila prepisala 
ovaj dio, što nam je sačuvan. Djelo je vrlo srodno Duhovnom gradu. Svetica 
najprije ističe, kako treba s počitanjem čitati svete knjige. Spomenuvši razne vrsti 
mira, nesavršene ljubavi i varave molitve, govori o pravom miru i ljubavi, što 
potječe iz molitve mira i sjedinjenja kao i u posljednjim Stanovima. Niko nije bio 
podesniji, da protumači Pjesmu nad pjesmama, nego Svetica, koju je Zaručnik u 
svojoj vinari napajao najbiranijim vinom. 

4. Vapaji (Las Exclamaciones) su poznati već hrvatskim štiocima. Preveo ih 
je u » Duhovnom Životu«. (1929.-1930.) vlč. o. S. Lebedina. Vapaji su strjelovite 
molitve, uzdasi, pjesme u prozi, što ih je Svetica (1569.) izvijala iz svoga 
raspaljenog srca nakon sv. pričesti. Slični se klicaji mogu naći samo u 
poslanicama sv. Pavla i u Soliloquia sv. Augustina. Ko ih čita prije sv. pričesti i 
nakon nje, vidjet će u njima živi oganj ljubavi. 

Dr. F. B. 



KNJIGA PROZVANA PUT SAVRŠENOSTI, KOJU JE NAPISALA TEREZIJA 
OD ISUSA, REDOVNICA REDA NAŠE GOSPE OD KARMELA, 
NAMIJENJENA JE BOSONOGIM REDOVNICAMA NAŠE GOSPE 
KARMELSKE PRVOGA PRAVILA, i 

GLAVNI SADRŽAJ OVE KNJIGE 
IHS. 

Ova knjiga radi o uputama i savjetima, što ih Terezija od Isusa daje redovničkim 
sestrama i svojim kćerima samostana, što ih je s pomoću Našega Gospodina i slavne 
Djevice Majke Božje, naše Gospe, osnovala po prvom Pravilu Naše Gospe od 
Karmela. Osobito je upravlja sestrama Samostana sv. Josipa Avilskoga, koji je bio 
prvi, gdje je bila starješica, kad je napisala ovu knjigu . 1 2 

IZJAVA. 

U svemu, što reknem u ovoj knjizi, podlažem se onome, što drži majka Sveta Crkva 
Rimska, pa ako bi što bilo tome protivno, stoga je, što ne razumijem. A zato učene 
ljude, koji je budu pregledali, molim za ljubav Našega Gospodina, neka posve 
osobito paze i isprave, bude li u tom kakva pogreška, pa i mnogo drugih, što ih bude 
u drugim stvarima. Bude li što dobra, neka bude na slavu i čast Božju i na službu 
presvete Majke, Zaštitnice i Gospođe naše, koje redovničku odjeću nosim, sve ako 
sam je veoma nedostojna . 3 


1 Ovaj je naslov napisala Svetica na prvom listu valjadolitskoga svojeručnog pisma 
(autografa), što ga ovdje navodimo. 

2 Ovi reci pisma Sv. Terezije stoje na prvom listu svojeručnog pisma. Upravo ovdje 
napisa o. Dominik Banjez (Banez) svojom rukom i pismom: Vidjeh ovu knjigu, pa 
kako mi se čini, napisano je na početku i potpisano mojim imenom. 

3 Svetica je tu izjavu za Put savršenosti, izdan 1583. u Evori, kazivala u pero G. 
Teutoniju iz Braganze. Sadržava ga rukopis bosonogih karmelaca u Toledu, što ga 
je napisala Ana od sv. Petra, koja je prepisala mnogo spisa sv. Terezije, da joj budu 
čitljiviji i ljepši. 



PROSLOV 


IHS. 

1. Sadašnji mi moj ispovjednik o. presentat fra Dominik Banjez 1 Reda 
slavnoga sv. Dominika, bijaše dopustio, da napišem nešto o molitvi, jer je držao 
da mogu u tom uspjeti, budući da sam se družila sa mnogo duhovnih i svetih 
ljudi. Kad to čuše sestre ovoga samostana sv. Josipa, navališe na me s molbama, 
da im reknem štogod o molitvi. To me skloni, te ih poslušah. Mislila sam pritom, 
da će im radi velike ljubavi, kojom me ljube, možda biti ugodnije ono, što im ja 
kažem nesavršeno i u rđavu slogu, nego mnogo knjiga napisanih veoma dobro, 
što su ih napisali oni, koji su razumjeli predmet, o kojem ja pišem. A pouzdajem 
se u njihove molitve. Možda će mi Gospodin radi njih dati milost, da mogu reći 
štogod zgodno, što će koristiti načinu života, kojim se živi u ovoj kući. A ne 
pogodim li pravo, otac će presentat, koji će najprije ovu knjigu pregledati, ili 
ispraviti ili knjigu spaliti. Ja ne izgubih ništa tim, što poslušah ove službenice 
Božje. A one će vidjeti, što imam sama od sebe, kad mi ne pomaže Njegovo 
Veličanstvo. 

2. Mislim pokazati nekoliko sredstava protiv nekih malih napasti, što ih 
pobuđuje đavo. A baš se možda ne mari za njih stoga, jer su tako malene. 
Govorit ću i o drugim stvarima, kako me ih već Gospodin nauči i kako mi padnu 
na um. Ne znajući sama, što ću govoriti, ne mogu unaprijed označiti stalnoga 
reda. Zato i držim, da je najbolje i ne ići zatim, jer je i onako posve nezgrapno, 
da se čega takva latim. Neka Gospodin pruži svoju ruku na sve, što radim, da 
bude po njegovoj svetoj volji. Jer su to vazda moje želje, premda su moja djela 
pogrešna, kao što sam i sama. 

3. Znam, da mi ne manjka ni ljubavi ni želje, da doprinesem kolikogod 
mogu, te duše mojih sestara napreduju uvelike u službi Gospodnjoj. Ova ljubav, 
pa moje godine i iskustvo, što ga iskusih u nekoliko samostana, mogu pripomoći, 
te u malim stvarima pogodim bolje nego učeni ljudi, koji se bave drugim, 
zamašnijim poslovima, a usto su jaki muževi, te ne drže mnogo do stvari, koje se 
same po sebi čine neznatne. A ovako slabim bićima, kao što smo mi žene, može 
sve biti štetno. Ima mnogo đavolskih mudrolija protiv onih, što žive zatvorene, 
jer đavoli vide, da im treba novo oružje, eda im naude. Ja sam slaba, pa sam se 
znala i rđavo braniti. I zato sam željela, da se moje sestre opamete mojom 
štetom. Neću kazati ništa, što nisam iskusila na sebi ih na drugima, što sam ih 
'promatrala. 

4. Naložiše mi prije nekoliko dana, da napišem nekakav izvještaj o 
svojem životu. U njemu raspredoh nešto i o molitvi. Možda moj ispovjednik ne 
bude dao, da čitate ovaj izvještaj. Zato ću ovdje uvrstiti štošta od onoga, što je 
ondje rečeno. Dodat ću i drugo, što mi se inače učini nužnim. Neka mi Gospodin 
pruži svoju ruku, kao što sam ja molila, i neka sve udesi na svoju slavu. Amen. 


1 Precrtao je riječi fra Dominik Banjez po svoj prilici sam o. Banjez kao što je učinio 
i na kraju autografa. 



GLAVA I. 


Uzrok, koji me je sklonio, da u ovom samostanu uvedem ovakvu stegu. 

1. U knjizi što je napisah, 1 uz druge razloge, koji me potakoše, da 
osnujem ovaj samostan, spomenuh i neke velike milosti, u kojima mi je On 
objavio, da će mu se u ovoj kući mnogo služiti. Ali isprvice nije bila moja 
nakana, da se izvana živi ovdje tako strogo i da se ne dopusti nikakav dohodak. 
Dapače sam željela, da samostan dobiva toliko, te ničim ne oskudijeva. Naprosto 
sam bila slaba i kukavna, premda me na to nije poticala moja lagodnost već 
neke dobre nakane. 

2. U to vrijeme doznadoh za štetu i opustošenja, što luterovci prouzročiše 
u Francuskoj, i kako se sve više širi ta prenesrećna sljedba. 2 To me uvelike 
rastuži. I kanda nešto mogu ili jesam nešto, plakah pred Gospodinom moleći ga, 
neka ukloni toliko zlo. Mislila sam, da bih dala tisuću života za spas jedne 
jedine od mnogo duša, što su ondje ginule. A videći, da sam žena i slaba te ne 
mogu u službi Gospodnjoj činiti ono, što sam željela, sva je moja želja išla za 
tim, kao što želim i sada, da uz veliki broj neprijatelja Božjih ono malo 
prijatelja, što ih ima, budu zbilja dobri. Zato odlučih učiniti ono malo, što je 
stajalo do mene, to jest što mogu savršenije vršiti evanđeoske savjete te 
nastojati, da ovo malo sestara, što su ovdje potaknem, da rade isto tako. 
Pouzdah se u veliku dobrotu Boga, koji ne propušta nikad, već pomogne onome, 
ko odluči, da će za njega ostaviti sve. Budu li onakve, kakve sam ja slikala u 
svojim željama, bit će moje pogreške nemoćne među njihovim krepostima, pa 
bih i ja u čemu mogla ugoditi Gospodinu. A budemo li se sve bavile tim, da se 
molimo za one, koji su branitelji Crkve, za propovjednike i učenjake, koji je 
brane, tim bismo prema svojoj snazi pomagale ovome mome Gospodinu, kojega 
toliko progone oni, kojima je učinio toliko dobra. Da, čini se, da bi ga ti izdajice 
rado opet raspeti na križ i ne priuštiti mu mjesta, gdje bi naslonio glavu. 3 

3. 0 moj Otkupitelju, moje srce ne može na to misliti, da se uvelike ne 
ražalosti. Sta to rade danas kršćani? Ta moraju li te baš oni mučiti vazda, koji ti 
najviše duguju, kojima ti iskazuješ najveća dobročinstva, koje si izabrao za svoje 
prijatelje, među kojima boraviš i kojima se podaješ u sakramentima? Nisu li im 
dosta muke, što ih za njih podnio? 

4. Zaista, Gospodine moj, ko se odluči od svijeta sada, ne čini mnogo. Ta 
kad su tako nevjerni prema Tebi, što da očekujemo mi od njih? Zaslužujemo li 
možda, da nama budu vjerniji? Možda smo im učinili veća dobročinstva, da nam 
sačuvaju prijateljstvo? Ta što mi, koji se dobrotom Gospodnjom nismo osvrabili 
onim kužnim svrabom, možemo očekivati još od onih, koji su već vražji? Svojim 
su rukama zaslužili tešku kaznu i svojim su požudama posijali vječni oganj. Pa 
neka ga i imaju ondje, premda mi puca srce gledajući, gdje propada toliko duša. 
Ali ne daj Bože tolikoga zla! Ni ja ne bih rado gledati, gdje ih danomice sve više 
gine. 

5. 0 moje sestre u Kristu, pomozite mi se zato moliti Gospodinu, koji vas 

1 Govori o samostanu sv. Josipa Avilskoga. Vidi Život gl. XXXII. — XXXIV. 

2 Pokusi protestantske reforme u Francuskoj, suzbijani za vlade Franje I. i Henrika 

II. porastoše pogubno, kad je Svetica osnivala samostan sv. Josipa (1562.). 

3 Smjera na crkve, što su ih razorili hugenoti, u kojima se čuvao presveti 

Sakramenat. 



je stoga združio ovdje. To je vaše zvanje, to mora biti vaš posao i želja, zato 
morate roniti svoje suze, za tim moraju ići vaše molitve. Ne smijemo se, moje 
sestre, laćati svjetovnih poslova pred Gospodinom. Smijem se, ali i žalostim, kad 
vidim, u kakvim nas stvarima salijeću, da ih preporučimo Bogu u molitvi. I za 
dohotke i za novac moramo moliti Njegovo Veličanstvo, i to za one osobe, za koje 
bih rado, da se molite Bogu, te sve to zgaze nogama. Imaju one osobe dobru 
nakanu, pa im napokon i udovoljavamo, jer vidimo njihovu pobožnost; premda 
ja držim, da me Bog u takvim stvarima neće nikad uslišati. Svijet je sav u 
plamenu. Da reknem tako, hoće iznovice da osude Krista, jer iznose tisuću 
krivih svjedočanstava. Hoće Njegovu Crkvu da sravne sa zemljom. A mi da 
tratimo vrijeme moleći za stvari, radi kojih bismo, kad bi ih Bog dopustio, 
možda bile krive, što je jedna duša manje došla u nebo? Ne, sestre moje, nije 
sada vrijeme, da s Bogom pregovaramo o neznatnim stvarima. 

6. Zaista, kad se ne bih obzirala na ljudsku slabost, koja se tješi, da će joj 
pomoći u svakoj potrebi — a to bi i bilo, kad bismo što mogli — - radovala bih se, 
kad bi se znalo, da to nisu stvari, za koje se treba tako revno moliti Bogu. 4 


4 U Sv. Josipu dodaje u Putu savršenosti ekskorijalskom. 



GLAVA II. 


Raspreda, kako se moraju riješiti briga za tjelesne potrebe, te o dobru, što je u siromaštvu. 

1. Ne mislite, sestre moje, da će vam ponestati hrane, ne budete li 
nastojale ugoditi svjetovnjacima, ja vas uvjeravam. I ne trsite se nikad, da se 
uzdržavate ljudskim hitrinama, inače ćete umrijeti od gladi, i to posve pravo. 
Uprite oči u svoga Zaručnika, On će vas prehranjivati. Bude li On zadovoljan, 
davat će vam hranu i oni, koji su nam najmanje skloni, pa sve i preko volje, kao 
što znate već iz iskustva. A sve da umrete od gladi radeći tako, blago 
redovnicama u samostanu sv. Josipa! Ne zaboravite toga za ljubav Gospodnju! 
Kad ste se odrekle dohodaka, odbacite i skrb za hranu, inače propadne sve. Oni, 
koji po volji Gospodnjoj imaju dohotke, neka se u ime Božje i skrbe za njih. To je 
posve pravo, jer im je to zvanje. Ali je za nas, sestre, ludost. 

2. Meni se čini, da se staramo za tuđe dohotke, mislimo li na ono, što 
drugi uživaju. Ta radi naše brige ne mijenja drugi svoje misli i ne snalazi ga 
želja, da nam dade milostinju. Prepustite tu brigu Onome, koji može ganuti sve, 
jer je Gospodin nad posjedima i nad posjednicima. Na njegovu zapovijed 
dođosmo amo. Istinite su njegove riječi pa ne mogu prevariti. Prije će nestati 
neba i zemlje. Ne ostavimo mi njega, pa se ne bojte, da će vam čega ponestati. 
Ako li vam gdjekad i ponestane, bit će vam to na veće dobro. Tako su i sveci 
gubili život, kada su ih ubijali za Gospodina, pa su mučeništvom stjecali veću 
slavu. Bila bi dobra zamjena, kad bi se brzo sve svršilo i mi stale uživati trajno 
obilje. 

3. Pazite, sestre, na ovo, kad ja umrem, jer puno stoji do toga, što vam eto 
ostavljam napismice. Dok ja budem živa, podsjećat ću vas na to, jer znam iz 
iskustva, da to uvelike koristi. Sto manje imam, to sam bezbrižnija. A Gospodin 
znade, da se po mojem mišljenju više skrbim, kad imamo odviše, nego kad nam 
nedostaje. Ne znam, je li to stoga, što sam uvijek vidjela, da nam odmah daje 
Gospodin (što nam zatreba). Inače bismo varale svijet, kad bismo se izdavale za 
siromašne, a ne bismo bile siromašne duhom, van samo izvana. Da tako 
reknem, grizla bi me radi toga duša, pa bi mi se činilo, da bogate moljakamo 
milostinju. Sačuvao nas Bog od toga! Gdje se odviše brine da se daje milostinja, 
jednom, dva puta, pa eto ti običaja. Ili bi se moglo moliti i za ono, što ne treba, 
pa možda i od ljudi, koji su u većoj nevolji. A premda oni ne mogu ništa izgubiti 
nego dobiti (dajući milostinju), mi bismo izgubile. Bog nas sačuvao, moje kćeri! 
Kad bih znala, da će to biti, voljela bih, da imate dohotke. 

4. Neka se dakle nikako ne bavi tim vaša misao. To molim od vas za 
ljubav Božju kao milostinju. A zamijeti li kad i najmanja među vama za takvo 
što u ovoj kući, neka zazove Njegovo Veličanstvo. Neka upozori starješicu i kaže 
joj u svoj poniznosti, da se vara. Da, vara se tako, da tim malo po malo propada 
pravo siromaštvo. Ufam se u Gospodina, da neće biti tako i da On neće ostaviti 
svojih službenica. I ako ovo, što mi naložiste da napišem, ne bi ni za što drugo 
koristilo, neka budi tu misao. 

5. I vjerujte, moje kćeri, da mi je Gospodin na vašu korist dao, te malko 
poznajem koristi, što su u svetom siromaštvu. A koje okušaju, upoznat će, ako i 
neće možda koliko i ja; jer ne samo nisam bila siromašna duhom, premda sam 



zavjetovala siromaštvo, van sam bila luda duhom. Siromaštvo je duhom dobro, 
koji u sebi obuhvata sva dobra svijeta. Ono je veliko gospodstvo. Kažem opet, 
gospodar je svim dobrima na svijetu onaj, kojemu nije stalo za njih ništa. Sto je 
mene briga za kraljeve i gospodu, kad ne ištem njihovih dohodaka, niti gledam 
da im ugodim, kad se što desi, čim bih i najmanje radi njih obnemiljela Bogu? I 
što ja marim za njihove časti, kad sam jednom upoznala, u čemu je največa čast 
siromaha, to jest, da je zaista siromašan? 

6. Držim, da časti i novac idu vazda zajedno, pa ko ljubi časti, ne zazire ni 
od novca: a ko prezire novac, malo mari i za čast. Razumijte ovo dobro! Meni se 
čini, da težnja za čašću vazda vuče za sobom neko zanimanje za dohotke ili 
novac, jer se začudo malo časti u svijetu čovjek, koji je siromašan, 1 već ga ni za 
što ne drže, pa bio i dostojan časti sam po sebi. Pravo siromaštvo nosi sa sobom 
čast, da je take nema. Siromaštvo, kažem, što se izabere samo radi Boga. Ne 
treba ugađati nikome van samo Njemu. A posve je stalno, da čovjek ne trebajući 
nikoga ima mnogo prijatelja. Dobro sam to upoznala iz iskustva. 

7. Toliko je već napisano o ovoj kreposti, da ne bih mogla ni razumjeti, a 
kamoli izreći. Zato i ne govorim više o njoj, da je hvaleći ne ponizim. Navela sam 
samo ono, što sam vidjela iz iskustva. Priznajem, da sam pritom bila tako 
opojena, te nisam toga dosada opazila. No kad je već rečeno, za ljubav 
Gospodnju (ako je ispravno, neka ostane. Esk.). Ta sveto je siromaštvo naš grb. 
Na početku su ga osnivajući nas Red naši sveti Oci toliko cijenili i vršili, te 
(kako mi reče onaj, koji to znade) nisu od jednoga dana ništa ostavljali za drugi. 
Ako dakle siromaštva izvana i ne vršimo tako savršeno, nastojmo ga barem 
obdržavati iznutra. Život traje dva sata, a nagrada je prevelika. A kad ne bi bilo 
nikakve, već da vršimo ono, što nas je svjetovao Gospodin, bila bi velika plaća, 
da nasljedujemo u čemu god Njegovo Veličanstvo. 

8. Ovaj grb moraju nositi naše zastave, pa siromaštvo nastojmo 
obdržavati na svake ruke: u kući, u odijelu, u riječima, a još više u misli. A dok 
(sestre) budu tako radile, ne treba im se bojati, da će u ovoj kući pasti 
redovnička stega, s milošću Božjom, jer su, kako reče sv. Klara, veliki zidovi 
siromaštva. Tim je zidovima te zidovima poniznosti željela ona, kako reče, 
opasati svoje samostane. Pa zbilja, ako se uistinu drži siromaštvo, čestitost se i 
sve drugo mnogo bolje brani nego presjajnim zgradama. Neka se (sestre) toga 
čuvaju, molim ih za ljubav Božju i za njegovu krv. A mogu li mirne duše reći, 
želim, da se takva zgrada opet sruši onoga dana, kad je dovrše. 

9. Čini se, moje kćeri, da je vrlo zlo podizati velike kuće od imetka 
siromaha. Ne daj Bože toga; već naša kuća neka bude siromašna i u svemu 
malena. Nalikujmo u čemu na svoga Kralja, koji nije imao druge kuće osim staje 
betlehemske, gdje se rodio, i križa, na kojem je umro. To su bile kuće, u kojima 
se moglo imati malo okrepe. Oni, što grade velike kuće, znat će, zašto; druge 
nakane nadmašuju svete. Ali je za trinaest siromašica dostatan kakavgod 
zakutak. Ako radi stroga zatvora (klauzure) imaju nešto polja s pustinjačkim 
kolibama, da se mogu tamo povući na molitvu, jer bi to koristilo za molitvu i za 
pobožnost, pa u ime Božje! 2 Ali ni čuti o velikim i sjajnim zgradama i kući. Bože 


1 Ne kani Svetica reći, da siromasi nisu dobri i dostojni časti, nego da je rijetko 
dobivaju od drugih, već stoga, što obično preziru siromaštvo. 

2 Mnogo je željela sv. Terezija, da bude u vrtu ili u voćnjaku njezinih samostana 



nas sačuvaj! Vazda se sjećajte, da će se sve to soriti na sudnji dan. A što mi 
znamo, hoće li brzo biti? 

10. A nije dobro, da kuća trinaesterice siromašica (sestara) pada s velikom 
bukom; jer pravi siromasi ne smiju odviše bušiti, van se moraju držati tiho, da 
ih svijet sažaljuje. Kako li će se radovati, vide li koga, da se spasio od pakla 
milostinjom, koju im je dao! A to je sve moguće, jer ste uvelike obvezane (da se 
molite za duše) 3 neprestance, budući da vam daju hranu. Doduše hrana dolazi 
od Boga. No Gospodin ipak hoće, da budemo zahvalni onima, po kojima nam je 
daje. I nemojmo u tom biti nemarne. Već ne znam, o čemu počeh govoriti. Tako 
zastranih. Mislim, da je Gospodin htio tako, jer nisam mislila nikad pisati ovo, 
što rekoh ovdje. Neka nas Njegovo Veličanstvo vazda drži svojom rukom, da ne 
odustanemo od ovoga, što je rečeno. 


osama, kamo bi se često povlačila, da se nasamo razgovara s Bogom. 

3 Da se molite za duše. Bez tili je riječi smisao nepotpun, a sadržane su u 
ekskorijalskom rukopisu. 



GLAVA III. 


Nastavlja ono, što je započela u prvoj glavi. Opominje sestre, neka se svagda mole Bogu, da 
pomogne onima, što rade za Crkvu. Završuje vapajem. 

1. Vraćam se na ono glavno, za što nas je Gospodin sakupio u ovoj kući i 
radi čega svesrdice želim, da nešto budemo, eda ugodimo Njegovu Veličanstvu. 
Kad vidjeh tolika zla i opazih, da čovječje sile nisu dostatne te ugase onaj oganj 
(protestantskoga) krivovjerja, premda su kanili sakupiti vojsku, ne bi li 
oružanom snagom doskočili tolikome zlu, što se tako širi, činilo mi se, da je 
ovdje potrebno, kao i kad neprijatelji u vrijeme rata prodru u svu zemlju. Kad se 
vladar one zemlje osjeti pritisnutim, povuče se u grad, koji dade svojski utvrditi. 
Odatle kadikad navaljuje na protivnika. A budući da su u gradu sve po izbor 
bojovnici, mogu oni sami više učiniti nego mnogo vojnika, koji su strašivice. I 
mnogo puta se tako stječe pobjeda. A ne dobiju li pobjede, neće barem ni njih 
pobijediti. Među njima nema izdajice, pa ih ne mogu ni pridobiti, nego da bi 
gladom. No ovdje ne može biti takva glada, koji bi ih prisilio, da se predadu. 
Može ih prisiliti, da umru, ali ne da budu pobijeđeni. 

2. Ali čemu rekoh ovo? Zato, moje sestre, da vidite, za što se moramo 
Bogu moliti, to jest, da iz ove tvrđice, u kojoj su dobri kršćani, nijedan ne uskoči 
k protivnicima; dalje, da Gospodin zapovjednike ove tvrđave ili grada, to jest 
propovjednike i bogoslovce, unapređuje na putu Gospodnjem. A jer su najviše 
njih redovnici, neka im dade svoju milost, da uvelike napreduju u savršenosti i 
zvanju. To je veoma potrebno, jer nas, kako već rekoh, ima zaštićivati crkvena 
vlast, a ne svjetovna. A jer ni na jedan ni na drugi način ne možemo ništa, da 
pomognemo svome Kralju, nastojmo barem biti takve, da naše molitve budu 
pomoć ovim slugama Božjim, koji su se tako utvrdili znanošću i dobrim životom 
i radili, te sada pomažu Bogu. 

3. Možda ćete reći, zašto vam to tako silno hvalim, zašto govorim, da 
moramo podupirati one, koji su bolji od nas. Reći ću vam, jer držim, da još dosta 
ne upoznajete, što dugujete Gospodinu zato, što nas je doveo ovamo, gdje ste 
tako udaljene od poslova i prilika i saobraćaja (sa svijetom). Prevelika je to 
milost. A ne uživaju je oni, o kojima govorim. 1 A i ne bi bilo dobro, da to budu 
manje u ova vremena nego u druga. Jer oni moraju jačati slabe, i hrabriti 
malene. Lijepi bi bih vojnici bez vojvoda! Oni moraju živjeti među ljudima i 
drugovati s ljudima i boraviti u dvorovima, a gdjekad im se i prilagođivati 
izvana. A mislite li, moje kćeri, da je tako lako općiti sa svijetom, živjeti u 
svijetu, baviti se svjetovnim poslovima i prilagođivati, kako rekoh, svjetovnom 
običaju, a pritom u srcu ostati svijetu stranci i neprijatelji, živjeti u svijetu kao u 
progonstvu te napokon ne biti ljudi nego anđeli? Jer kad ne bi bih takvi, ne bi ni 
zasluživah ime vojvode, a onda ne daj Bože, da iziđu iz svojih sobica, jer bi više 
naudili nego koristili. Sad nije vrijeme, da se zamjećuju kakve nesavršenosti na 
onima, koji moraju poučavati. 

4. Ako nisu unutra utvrđeni u spoznaji, kako je znamenito, da se sve 
zgazi nogama, da se otresu svih prolaznih stvari i priljube vječnima, kolikogod 


1 Treba razumjeti: bogoslovci i propovjednici, što ih je baš spomenula Svetica, 
moraju nužno općiti sa svijetom, a od toga su njezine kćeri slobodne. 



nastoje to sakriti, ipak će dati znak. Ta s kim imaju posla, nego sa svijetom? 
Neka se ne boje, on im neće oprostiti ni ostaviti bez prigovora nikakvu 
nesavršenost. Mnogo će dobrih stvari mimoići, a možda ih neće ni držati 
dobrima. No nek se ne boje, da će pregledati što zlo ili nesavršeno. Čudim se, 
kako svjetovnjaci poznaju savršenost, ne da je izvršuju (jer drže, da na to nisu 
ničim vezani, misleći, da već rade mnogo, ako pametno drže zapovijedi), već da 
druge osuđuju. A gdjekada im se ono, što je krepost, čini raskošnošću. Ne 
mislite dakle, da je potrebna mala pomoć Božja, nego veoma velika za taj teški 
boj, u koji srcu. 

5. Zato vas molim, nastojte biti takve, te zaslužite, da od Boga postignete 
ove dvije stvari. Prvo, da među veoma mnogo učenjaka i redovnika bude mnogo 
njih, koji će imati potrebna svojstva za ono, o čemu govorim, te da Gospodin 
osposobi one, koji još nisu prikladni. Jer će jedan savršeni učiniti više nego 
mnogi nesavršeni. Drugo, kad ovi ljudi srnu u bitku, koja nije laka, kako već 
rekoh, neka ih Gospodin drži svojom rukom, te se uzmognu spasiti iz toliko 
pogibli, što su u svijetu, i na ovom opasnom moru svoje uši zatvoriti pjevu 
sirena. Možemo li u tom s Bogom što učiniti, premda smo zatvorene (u 
klauzuri), borimo se za Njega, pa ću držati, da sam vrlo dobro upotrijebila trud i 
muku, što sam podnijela, da podignem ovaj zakutak, 2 gdje sam uznastojala, da 
se obdržava ovo Pravilo naše Gospođe i Vladarice onako savršeno kao i na 
početku 

6. Ne mislite, da je nekorisna takva neprestana molitva. Ima naime ljudi, 
kojima se čini teško, ne ostave li mnogo za svoju dušu. A koja je molitva bolja od 
ove? Bojite li se, da vam se neće umanjiti muka u čistilištu, umanjit će vam se i 
tom molitvom. A što još preostane, neka preostane. Pa sve da ostanem u 
čistilištu do sudnjega dana, što je zato, ako se mojom molitvom spasi samo jedna 
duša? A pogotovu ako je na spasenje mnogih duša i na slavu Božju! Ne marite 
za prolazne muke, radi li se o čemu, čim bi iskazale veću službu Onome, koji je 
za nas podnio toliko muka. Pitajte uvijek, što je savršenije. Molim vas dakle za 
ljubav Gospodnju, molite se Njegovu Veličanstvu, neka nas u tom usliši. 
Premda sam bijedna, molim se za to Njegovu Veličanstvu, jer je to na njegovu 
slavu i za dobro Crkve, a za tim idu moje želje. 

7. Čini se, da je drsko misliti, da bih ja u tom mogla što postići. Ja se, 
Gospodine moj, pouzdajem u ove tvoje službenice ovdašnje, za koje znam, da 
neće i ne idu ni za čim, već da omile Tebi! Radi Tebe su ostavile ono malo, što su 
imale, a željele su imati više, da tim služe Tebi. Ti, moj Stvoritelju, nisi 
nezahvalan, pa kako bih mogla misliti, da nećeš izvršiti ono, za što te mole. Ta 
kad si Ti, Gospodine, putovao još na zemlji, nisi prezirao žena, van si im 
iskazivao ljubav s velikom samilošću. Ne slušaj nas, ako od Tebe ištemo časti ili 
dohotke ili novac ili što godi svijetu. Ali kad molimo na čast tvome Sinu, kako ne 
bi uslišao, vječni Oče, nas, koje bismo tisuću časti i tisuće života izgubile za 
Tebe? Usliši nas, Gospodine, ne radi nas, jer ne zaslužujemo toga, već radi krvi i 
radi zasluga tvoga Sina. 

8. 0 vječni Oče! Pogledaj toliko bičeva i nepravda i preteške muke, što se 
ne smiju zaboraviti. Pa, Stvoritelju moj, kako može trpjeti tako ljubazno srce, 
kao što je tvoje, da se tako malo cijeni, što je naredio tvoj Sin s tako žarkom 


2 Samostan sv. Josipa u Avili. 



ljubavi prema nama i da više ugodi Tebi, koji si mu zapovjedio, da na« ljubi? Ta 
kako dan danas postupaju oni krivovjerci sa Presvetim Sakramentom, kad ruše 
crkve i obaraju njegove stanove? Pa da je On što propustio, da Tebi ugodi! No 
On je sve svršio. Nije li bilo dosta, vječni Oče, da za svoga života nije imao gdje 
nasloniti svoju glavu i da je podnio toliko muka? Moraju li mu se i sada oduzeti 
crkve, što ih ima, da poziva na čast svoje prijatelje, jer vidi, da su slabi, i znade, 
da je tako jelo potrebno onima, što se trude? Nije li On i previše zadovoljio za 
grijeh Adamov? Mora li ovo preljubazno Janje vazda plaćati, kadgod mi ponovno 
griješimo? Ne dopusti, moj Vladaru; neka se ublaži Tvoje Veličanstvo. Ne gledaj 
na naše grijehe, već se sjećaj, da nas je otkupio tvoj presveti Sin. Gledaj na 
zasluge njegove i njegove slavne Majke te toliko svetica i mučenika, koji su 
umrli za Tebe! 

9. Ah, oprosti, Gospodine, što se usudih ovu molbu izreći u ime sviju! 
Kakva li sam loša posrednica, kćeri moje, koja razlaže vašu molbu, da budete 
uslišane! Ne mora li se još više rasrditi vrhovni Sudac, kad me vidi ovako 
drsku? Ta bilo hi to posve pravo i pravedno! Ali gle, Gospodine, Ti si još Bog 
milosrđa. Iskazi to milosrđe ovoj jadnoj grešnici, ovom crviću, što se ovako 
osmjeljuje pred Tobom. Pogledaj, moj Bože, moje želje i suze, s kojima te molim 
za to. Zaboravi moja djela radi imena svoga i smiluj se tolikim dušama, što 
propadaju. Pomozi svojoj Crkvi. Ne dopuštaj više štete u kršćanstvu. Gospodine, 
pošalji svjetlost u ovu tminu. 

10. Molim vas, moje sestre, za ljubav Gospodnju, preporučite Njegovu 
Veličanstvu ovu jadnicu i molite ga, neka joj dade poniznost. Na to ste obvezane. 
Ne nalažem vam posebice, da se molite za kraljeve i za našega Biskupa. 3 Znam, 
da su sadašnje sestre u tom tako revne, te mi se čini, da ne treba više. A koje 
dođu kasnije, neka promisle, ako je poglavar svet, da će biti i podložnici. A jer je 
to veoma zamašna stvar, vazda je iskazujte Gospodinu. Ako se vaše molitve, 
želje i bičevanje i postovi ne budu vršili radi onoga, o čemu sam govorila, ne 
mislite, da činite i izvršujete svrhu, radi koje vas je Gospodin ovdje sakupio. 


3 J G. Alvaro de Mendoza, biskup avilski. V. Život gl. XXXIII. br. 16. 



GLAVA IV. 


U njoj nagovara na obdržavanje Pravila i triju točaka znamenitih za duhovni život. Razlaže 
prvu točku. To je ljubav prema bližnjemu i koliko škode posebna prijateljstva . 1 

1. Vidjele ste, kćeri, veliki zadatak, što ga želimo izvršiti. A kakve 
moramo biti, da nas u očima Boga i svijeta ne drže drskima? Jasno je, da se 
moramo uvelike truditi. A mnogo pomaže, imamo li uzvišene misli, da se trsimo, 
te izvršimo i uzvišena djela. Zato nastojmo s velikom pomnjom savršeno 
obdržavati svoje Pravilo i Ustanove; pa se nadam, da će Gospodin uslišati naše 
prošnje. Ne tražim od vas ništa novo, kćeri moje, van da držimo svoj zavjet; jer 
je to naše zvanje i na to smo obvezane. Ali se obdržavanje od obdržavanja 
uvelike razlikuje. 

2. Kaže se u našem prvom Pravilu, da molimo bez prestanka. A hoćemo li 
što poniznije možemo da vršimo to, što je naglavnije, ne smijemo zanemarivati 
posta ni bičevanja ni šutnje, što je nalaže Red. Ta znate, da se tim mora 
podupirati molitva, eda bude prava; jer se ne slaže lagodan život i molitva. 

3. Vi ste me molile, da vam reknem koju o molitvi. Molim vas, da u ime 
plaće za to, što sam vam o tome razložila, vršite što je rečeno i mnogo puta rado 
čitate. Prije nego stanem govoriti o unutarnjem .putu, to jest o molitvi, reći ću 
vam koju, što je moraju držati oni, koji hoće da idu putem molitve. Da, to im je 
tako potrebno, da mogu uvelike napredovati u službi Gospodnjoj i bez visokoga 
posmatranja. A bez toga je nemoguće doći do visokoga motrenja. Ako li bi 
mislile, da mogu, i te kako bi se varale. Neka mi Gospodin dade za ovo svoju 
milost i nauči me, što ću govoriti, da bude Njemu na slavu. Amen. 

4. Ne mislite, moje prijateljice i sestre, da ću vam naložiti mnogo stvari. 
Neka Gospodin dade, da činimo ono, što su naši aveti Oci naredili i obdržavali; 
jer su na tom putu zaslužili to ime (»sveti Oci«). Bila bi zabluda tražiti drugi put 
ili ga od drugoga učiti. Samo ću tri stvari opširno razložiti, koje su sadržane u 
samoj Ustanovi. Jer je vrlo znamenito, da upoznamo, kako ih uvelike moramo 
obdržavati, da sačuvamo iznutra i izvana mir, što nam ga je Gospodin toliko 
preporučio. Prva je točka uzajamna ljubav, druga otrgnuće od svega stvorenoga, 
treća je prava poniznost; a prerada nju spominjem najposlije, ipak je 
najglavnija, te obuhvata sve druge. 2 

5. Što se tiče prve točke, da jedna drugu ljubite, do toga je vrlo mnogo. Jer 


1 Vidjet ćemo iz bilješke na slijedećoj strani, da su prema uputi same Svetice 
sastavljene u jednu gl. IV. i V. njezina autografa. Španjolski su se izdavači od G. 
Teutonija iz Braganze do naših dana držali te upute. Ali se nisu starali, da s 
naslovom gl. IV. sjedine ono, što je Svetica postavila u gl. V. prije savjeta, da se obje 
glave sjedine. Tako je općeni naslov ostao nedostatan, jer ne spominje ništa o 
razlaganju prve točke od onih triju, što ih nalaže svojim kćerima, da očuvaju 
duševni mir. A radi o ljubavi bližnjega i o štetama posebnih prijateljstava. 

2 I ekskorijalski i valjadolidski rukopis (autograf) završuje ovdje glavu i započinje 
novu. No bilješka, što ju je Svetica stavila na ovom mjestu u toledskom prepisu, 
kaže: Ovdje se ne svršuje glava, jer je peta s četvrtom jedna. Posljedak je toga 
jedinstva, da se razlikuje broj glava, jer ih je VI u rukopisu, a V u tiskanim 
knjigama. 



nema ništa tako dosadno, te ne bi lako podnijeli oni, koji se uzajamno ljube. A 
moralo bi već biti teško, što bi im dosađivalo. Kad bi se ova zapovijed u svijetu 
držala, kao što se mora držati, držim, da bi to mnogo koristilo, te bi se i druge 
držale. No, više ili manje, nikad je ne držimo potpuno savršeno. Čini se, da 
prevelika uzajamna ljubav među nama ne može biti loša. A ipak donosi sa 
sobom toliko zla i toliko nesavršenosti, te po mojem mišljenju ne bi niko 
vjerovao, već ko se uvjeri na svoje oči. Tu postavlja đavo mnogo zamka, na koje 
malo pazi savjest onih, što hoće da samo površice ugode Bogu, pa to još drže 
krepošću. A dobro te zamke zapažaju oni, koji se trse oko savršenosti. Jer malo 
po malo gubi volja snagu, da se sva predade ljubavi Božjoj. 

6. A držim, da se to više mora dešavati kod žena nego kod muškaraca, a 
nanosi posve očite štete zajednici. Odatle dolazi, da se sve ne ljube jednako 
uzajamno; da se ćuti, kad se prijateljici nanese kakva uvreda; da se želi nešto 
imati i njoj darovati; da se traži vrijeme, eda se s njom govori. A često više zato, 
da joj se kaže, kako je (prijateljica) ljubi i druge nedolične stvari, nego kako ljubi 
Boga. Jer ta velika prijateljstva malo kada idu zatim, da se međusobno pomažu 
ljubiti više Boga. Dapače držim, da ih pobuđuje nečastivi, ne bi li zametnuo 
razdore u Redovima. Kad prijateljstvo ide za službom Božjom, pokazuje se 
odmah; jer volja ne radi strastveno, već traži pomoć, da savlada druge strasti. 

7. Takvih bih prijateljstava željela mnogo u velikom samostanu. No u 
ovom samostanu, gdje ih nema i ne smije biti više od trinaest, 3 moraju sve biti 
prijateljice. Sve se moraju ljubiti, sve jedna drugoj dobro željeti, jedna drugoj 
pomagati. A neka se za ljubav Gospodnju čuvaju tih posebnih prijateljstava, pa 
bila ona i sveta, jer su i među rodbinom otrov, a ja ne vidim u njima nikakove 
koristi. Ako li su sestre još i rođakinje, još su gora kuga (ta prijateljstva). Ako 
nam se to i čini prevršivanjem, vjerujte mi, moje sestre, da je u tom velika 
savršenost i veliki mir i da se uklanja mnogo (zlih) prilika onima, koje nisu vrlo 
jake. Volja se doduše naklanja više prema jednoj nego prema drugoj. (Pa i ne 
može biti drugačije, jer je prirodno i nagoni nas mnogo puta, da ljubimo najgore, 
ima li više naravske dražesti.) Ali se moramo veoma usprezati, da nas ne 
savlada takva sklonost. Ljubimo kreposti i unutarnje dobro, a svagda se 
čuvajmo posve pomno, da ne držimo mnogo do vanjštine. 

8. Ne dopuštajmo, oj sestre, da naša volja bude ičija robinja, nego Onoga, 
koji ju je otkupio svojom krvlju. Budite na oprezu, inače ćete i neopazice biti 
ulovljene i nećete se moći riješiti. Oh, Bože moj, koliko djetinjarija bez broja 
nastaje iz toga! A jer su tako sićušne, te će shvatiti i vjerovati samo one, koje 
vide, ne treba da o njima raspredam ovdje. Samo kažem, da bi to kod svake bilo 
zlo, a kod starješice kuga. 

9. Da se zakrče takve pristranosti, treba odmah pomno postupati na 
početku, kad se započinje prijateljstvo, i to više domišljato i ljubezno nego 
strogo. Dobro je sredstvo za to, da se ne druže (sestre) i ne govore zajedno van 
samo u određene satove, prema običaju, što je sada kod nas. Prema tome 
običaju, kao što zapovijeda Pravilo, ne smiju biti zajedno već svaka napose u 
svojoj sobici. Zato u Svetom Josipu ne smiju imati radničke kuće. 4 Premda je to 


3 Svetica je kasnije ublažila to svoje mišljenje, kako je rečeno u bilješci gl. XXXVI. 
Života. 

4 Stan i radionica nahvalice za ručni posao, koje bosonoge karmelke uzimaju, 



inače pohvalni običaj, ipak se šutnja lakše drži, kad je svaka zase. I za molitvu 
je veoma korisno, naviknu li se na osamu. A jer molitva mora biti temelj ove 
kuče, moramo nastojati zavoljeti ono, što nam u tom vise pomaže. 

10. Vratimo se opet k uzajamnoj ljubavi! Čini se nečedno, da vam je 
preporučujem. Ta gdjesu tako surovi ljudi, koji se ne bi ljubili uzajamno, ako se 
vazda druže, žive u zajednici, ne opče niti se razgovaraju ni zabavljaju s onima, 
koji su izvan kuče, a vjeruju, da Bog ljubi njih i oni Njega, jer su sve ostavili 
radi Njegova Veličanstva? A pogotovu stoga, jer krepost poziva vazda, da je 
ljubimo. A uzdam se u Njegovo Veličanstvo, da če kreposti vazda biti s pomoću 
Božjom u sestara ove kuće. Zato mi se čini, da mi ne treba mnogo preporučivati 
ljubavi. 

11. Samo bih rado na svoj neuglađeni način koju reći, kako morate ljubiti 
jedna drugu, kakva je kreposna ljubav, za koju želim, da se udomaći ovdje, i po 
čemu ćemo poznati, imamo li ovu krepost. Ona je veoma velika, jer nam ju je 
Gospodin toliko preporučio i toliko naložio svojim apostolima. Ako li u drugim 
knjigama nađete tako potanko, ne uzimljite ništa mojega, jer možda ne 
razumijem sama, što govorim. 

12. Dva su načina ljubavi, o kojima govorim. Jedna je ljubav duboka, jer se 
čini, da se nikako ne tiče naše sjetilnosti ni nježnosti naše naravi tako, te bi 
izgubila svoju čistoću. Druga je duhovna, a s njom je pomiješana naša sjetilnost 
i slabost. I to je dobra ljubav, a čini se, da je dopuštena, kao ljubav prema 
rođacima i prijateljima. 0 njoj je već nešto rečeno. 

13. Sad ću govoriti o duhovnoj ljubavi, s kojom nije pomiješana nikakva 
strast; jer čim se to dogodi, poremeti se sav red ljubavi. Ako umjereno i čedno 
općimo s kreposnim ljudima, osobito s ispovjednicima, to je korisno. No čim 
opazite, da ispovjednik ide za kakvom taštinom, držite to sumnjivim, i ne 
upuštajte se nikako u razgovor s njim, pa bili oni i dobri, nego se ukratko 
ispovjedite i svršite s tim. Bilo bi najbolje kazati starješici, da našoj duši nije 
dobro kod ovog ispovjednika, te ga promijeniti. To je najpametnije, ako se može, 
ne dirajući u njegovu čast. 

14. U takvim i sličnim slučajevima, u kojima bi nas nečastivi mogao 
zaplesti u poteškoće, a vi same ne znate sebe svjetovati, bit će najbolje, da 
nastojite govoriti s učenim čovjekom, — bude li potrebno, to će nam se dopustiti 
— njemu se ispovjediti, pa onda raditi, što vam on reče u onom slučaju. Kako se 
mora upotrebiti neko sredstvo, moglo bi se lako pogriješiti u izboru sredstva. 0 
koliko se pogrešaka dešava u svijetu, jer se radi bez savjeta, pogotovu ovdje, 
gdje se radi o šteti drugoga! A ne smije se opet propustiti, da se ne upotrebi 
nikakvo sredstvo. Jer kad đavo počne ovdje, trgnut će i dalje, ako mu se odmah 
ne zakrči put. Zato je najpametnije, kako rekoh, nastojati govoriti s drugim 
ispovjednikom, pruži li se za to prilika, a ufam se u Gospodina, i pružit će se. 

15. Promislite, da je mnogo do toga. Radi se tu o opasnoj stvari, o paklu i o 
šteti za sve. Još kažem, ne čekajte, dok ne zamijetite veliko zlo, već odmah 
spočetka zapriječite zlo na svake ruke, kako mirne savjesti možete i znate činiti. 
No ufam se u Gospodina, da neće dopustiti, te bi one, što se svagda imaju baviti 
molitvom, mogle oćutjeti sklonost prema ikome nego prema revnom službeniku 
Božjemu. To je posve izvjesno. A kad bi bilo drugačije, ne bi obavljale ni molitve 


premda za odmora rade u isto doba, dok razgaljuju dušu svetim razgovorima. 




niti težile na savršenost, kao što se ovdje teži. Jer ako vide, da koji ispovjednik 
ne razumije njihova jezika i ne govori rado o Bogu, ne mogu ga stalno zavoljeti, 
jer im nije sličan. Ako li jest, morao bi u vrlo malo prilika, što se zgađaju kod 
nas, ili biti vrlo bezazlen ili neće uznemirivati ni sam sebe ni službenice Božje. 

16. Kad sam već počela govoriti, kolika je šteta, što je, kako rekoh, 
nečastivi može ovdje počiniti, primjećujem još, da se zlo istom vrlo kasno 
upoznaje. A tako se može malo po malo izgubiti savršenost, da se ne zna, odakle 
to potječe. Jer ako ispovjednik ustupa mjesto taštini, jer je sam tašt, i kod 
drugih će sve držati malenim (t.j. ispričavati, umanjivati). Očuvao nas Bog radi 
Svoga Veličanstva od takvih stvari! One su dostatne, da uznemire redovnice; jer 
im savjest govori protivno onome što im govori ispovjednik. Ako li su prisiljene, 
da drže samo jednoga, ne znaju, što im je činiti, ni kako im se smiriti; jer im čini 
štetu ovaj, koji bi im morao pomagati i primirivati. U tom mora biti golemih 
nevolja u nekim mjestima. Veoma ih žalim. Zato se ne čudite, što se toliko 
trsim, da vam pokažem tu pogibao. 



GLAVA V. 


Nastavlja o ispovjednicima. Ističe, koliko je do toga, da budu učeni. 

1. Ne dao Gospodin radi Svoga Veličanstva, da ijedna u ovoj kući iskusi 
nevolju, o kojoj sam govorila, i tako se oćuti u duševnoj i tjelesnoj stisci. I ne daj 
Bože, da se starješica drži dobro s ispovjednikom, te se ne bi usuđivale sestre 
ništa reći njemu o njoj ni njoj o njemu! Iz toga bi nastala napast, da se na 
ispovijedi zataje veoma teški grijesi od straha, da ne bi ko sestre uznemirivao. 
Oh, Bože moj, kakvu štetu može tu počiniti nečastivi, i kako drago stoji sestre 
ono ograničenje i čast! Tu se naime misli, da uvelike koristi Redu i časti 
samostana, ako se ne razgovaraju nego s jednim ispovjednikom. Međutim đavo 
upotrebljava to sredstvo, da lovi duše, kojih ne može drugačije uhvatiti. Zažele li 
sestre drugoga ispovjednika, odmah se misli, propade redovna stega. A ako još 
nije član Reda! Pa bio (ispovjednik) i svetac, čini se, da je poruga i sam razgovor 
s njim. 

2. Za ljubav Gospodinovu molim svaku starješicu (mayor u Avili i u 
drugim mnogim samostanima), neka vazda isposluje od biskupa ili od 
provincijala tu svetu slobodu, da naime kadikad smije dozvati učene ljude, ako i 
nisu redoviti ispovjednici, pa da se sama ona i druge sestre mogu razgovarati i 
razgaliti mu svoju dušu, pogotovu kad redoviti ispovjednici nisu učeni, ako i 
jesu dobri. Znanost je velika stvar, pa daje svjetlost u svemu. Možda će se u 
nekih naći združeno oboje (znanost i dobrota). A što vam više milosti Gospodin 
dade u molitvi, to je potrebnije, da budu na čvrstoj osnovici vaša djela i molitva. 

3. Već znadete, da prvi kamen za to mora biti čista savjest. Zato se 
morate svim svojim silama čuvati i lakih grijeha te ići za savršenijim. Moglo bi 
se činiti, da to znade svaki ispovjednik; no to je varka. Dogodilo se samoj meni, 
da sam o stvarima savjesti pitala za savjet jednoga, koji je bio svršio sve 
bogoslovske nauke. Ipak mi je i te kako naudio, jer mi je za neke stvari rekao, 
da nisu ništa. Znam, da me nije htio naumice prevariti. Zato nije imao uzroka. 
Ali nije bolje znao. A tako mi se desilo još s dvojicom ili trojicom. 

4. Sve je naše dobro u tom, da imamo pravu svjetlost, kako treba 
savršeno držati zakon Božji. Na tom se osniva čvrsto molitva. A bez te osnovice 
ode sva zgrada nakrivo. Ako se dakle ne da sestrama sloboda, da se ispovijedaju 
takvim ljudima, neka govore izvan ispovijedi s njima o stvarima svoje duše, kao 
što rekoh. Da, usuđujem se još dalje reći, da se to mora kadikad raditi i onda, 
kad ispovjednik ima zajedno sve (spomenute vlastitosti). Jer se još uvijek može 
on varati, pa je dobro, da se sve ne prevare po njemu. No svagda se mora paziti, 
da ne bude ništa protiv posluha. Ta ima sredstava za sve. Takvi su razgovori 
dušama vrlo krivi, pa je zato dobro, da se (starješica) poštara za njih, koliko 
može. 

5. Sve, što rekoh, tiče se starješice. Zato je molim iznovice, neka pribavi 
takvu utjehu sestrama, koje ovdje i ne traže nikakve druge utjehe duševne. Ta 
Bog vodi duše raznolikim putovima, pa nije prijeko potrebno, da ih sve poznaje 
jedan ispovjednik. Uvjeravam vas, neće vam nikad ponestati svetih ljudi, koji su 
i siromašni, a ipak voljni da s vama druguju, tješe vaše duše, budete li onakve, 
kakve morate biti. Onaj, koji vam uzdržava tijelo, probudit će i ljude i potaknuti 
im volju, da posvijetle vašim dušama i uklone ono zlo, kojega se bojim. A ako bi 



nečastivi pokušao zavesti ispovjednika na kakav krivi nauk, ispovjednik će se 
suspregnuti i paziti bolje na sve, što radi, znajući, da se dogovarate i s drugima. 
Ako se đavlu zatvori ovaj ulaz, uzdam se u Boga, da neće moći ući u ovu kuću. I 
stoga za ljubav Gospodinovu molim svakoga biskupa, neka dade tu slobodu 
sestrama i neka im je ne oduzme, sve ako ispovjednici budu učeni i kreposni. A 
to se dozna odmah u mjestancu, kao što je ovo. 

6. Sto sam ovdje rekla, sama sam vidjela i iskusila te raspredala s učenim 
i svetim ljudima, koji su razmišljali, što bi bilo najkorisnije za napredak 
savršenosti u ovoj kući. Nađosmo, da je među pogiblima, kojih ima u svemu, dok 
živimo, najmanja ona (spomenuta sloboda). Držimo također, da se nikakvom 
namjesniku (vikaru) ni ispovjedniku ne smije nikad dopustiti, da po miloj volji 
ulazi i izlazi iz samostana. Oni imaju samo paziti na sabranost i čestitost kuće, 
pa na njezin unutarnji i vanjski napredak te javljati starješinama, kad opaze 
nedostatak. A sami oni ne smiju biti starješine. 1 

7. Tako se eto i radi sada, i to ne samo po mojem mnijenju, van i po 
odobrenju našega sadašnjeg biskupa, kojemu se mi pokoravamo, jer radi 
mnogih razloga nije samostan podložen Redu, već biskupu. Ovaj je biskup, po 
imenu Alvaro Mendoza iz veoma odlične porodice, prijatelj je svake redovničke 
stege i svetosti te veliki sluga Božji. A ovoj je kući veoma sklon i iskazuje joj 
ljubav na svake ruke. 2 Zato je i sazvao učene ljude, odane duhovnom životu i 
iskusne, da se posvjetuje o ovoj stvari. I određeno je tako (kao što je rečeno). Bit 
će pravo, da i buduće starješice pristanu na tu odluku, jer su je odlučili tako 
odlični muževi i nakon toliko molitava, kojima su molili Gospodina, neka ih 
rasvijetli, da upoznaju, što je najbolje. A jamačno je najbolje tako, kao što se 
sudi dosada. Neka se Gospodin udostoji uvedeni običaj vazda uzdržati, da bude 
na njegovu veću slavu. Amen. 


1 Ovdje kudi Svetica upletanje ispovjednika u stvari, koje ga se ne tiču; te ne želi, da 
on bude starješina zajednice, van da se ograniči na ono, što pripada njegovoj službi. 

2 Vidi Život gl. XXXIII. bilj. 



GLAVA VI. 


Vraća se na započeto gradivo o savršenoj ljubavi. 

1. Daleko sam zastranila. No tako je zamašno ovo, što rekoh, da me stoga 
neće koriti niko, ko razumije. Vratimo se sada k uzajamnoj ljubavi, koja je 
dobra. Sto se tiče čisto duhovne ljubavi, ne znam, razumijem li sama, što kažem. 
Barem mi se čini, da ne treba o njoj mnogo govoriti, jer je ima samo malo njih. 
Komu ju je dao Gospodin, neka ga zato uvelike slavi; jer mora biti već vrlo 
savršen. Napokon ću ipak reći štogod o njoj. Možda bude od koristi, jer krepost, 
kad se predoči, potiče, da je zavole oni, koji je žele i nastoje steći. 

2. Bože daj, da ja sama upoznam ovu krepost, a još više da znam govoriti 

0 njoj. Jer ne držim, da znam, koja je ljubav (čisto) duhovna, ni kad je s njom 
.pomiješana sjetilnost, kao što uopće ne znam, kako se usuđujemo o tom i 
govoriti. Kad ko čuje, gdje se u daljini govori, ne razumije, što se govori. Tako se 

1 meni može gdjekad desiti, jer ne razumijem, što govorim. Ali me Gospodin vodi 
tako, da govorim dobro. Ako gdjekad kažem što nezgrapno, najprirodnije mi je, 
da ne pogodim ništa. 

3. Sada mi se čini evo ovo. Ako koga dovede Bog te jasno upozna, da jest 
svijet i što je i da ima drugi svijet te kako se razlikuje jedan od drugoga, da je 
jedan vječan, a drugi viđen u snu; ako upozna, što znači ljubiti Stvoritelja, a što 
ljubiti stvor (ako to dozna iz iskustva, jer je to nešto posve drugo, nego samo 
misliti ili vjerovati); vidi li i iskusi, što se dobiva jednom ljubavlju, što li se gubi 
drugom, što je Stvoritelj, što li je stvor; pa mnogo drugih stvari, što Gospodin uči 
one, koji žele, da ih on pouči u molitvi ili koje hoće da pouči Njegovo Veličanstvo, 
takav će ljubiti posve drugačije nego mi, koji nismo dotle doprli. 

4. Moglo bi vam se, sestre, pričiniti nečedno, da ja raspredam o ovoj 
stvari, pa možda rekoste, da i onako znate sve, što je spomenuto. Gospodin dao 
samo, da znate tako kako služi svrsi, da je utisnuto usred našega srca. Budete li 
tako znale, vidjet ćete, da ne lažem, kad vam kažem: koju Gospodin dovede 
ovamo, ona ima ovu ljubav. Duše, što ih Bog podigne do toga stupnja, plemenite 
su, kraljevske duše. Nisu zadovoljne, da ljube što tako jadno kao ova tjelesa, pa 
bila ne znam kako lijepa i imala toliko dražesti. Takva se tjelesa sviđaju doduše 
njihovu oku, pa stoga hvale Stvoritelja, ali se pritom ne zaustavljaju. Ne 
zaustavljaju se, kažem, i to tako, da bi zavoljele takve stvari. Njima bi se činilo, 
da ljube stvar bez vrednote, da ljube puku sjenu. Same bi se pred sobom 
zarumenile i ne bi se usudile bez velikoga svoga stida govoriti Bogu, da ga ljube. 

5. Reći ćete mi, da takve duše ne znaju ljubiti ni naplatiti ljubav, kojom 
ih ljube drugi. Nato odgovaram: barem se malo staraju, da li ih ko ljubi. Ako li 
gdjekad njihovu ćud obuzme radost, kad ih drugi ljube, čim dođu k sebi, 
upoznaju, da je luda takva radost, osim da ih ljube osobe, koje poukom ili 
molitvom mogu koristiti njihovoj duši. Svaka ih druga ljubav umara, jer vide, da 
im ne koristi, van im može škoditi. Stoga one nisu nezahvalne, već plaćaju tako, 
da preporučuju Bogu one, koji ih ljube. Iskazanu im ljubav primaju tako, te 
prenose na Gospodina dužnost, da ljube (Njega mjesto njih). Znadu one, da sve 
dostojno ljubavi dolazi od Njega. A jer na sebi ne vide ništa, što je vrijedno 
ljubavi, odmah misle, da ih ljube drugi zato, jer ih ljubi Bog. Stoga prepuštaju 
Njegovu Veličanstvu, da plati tu ljubav i mole ga za to. I tako ostaju slobodne, 



jer im se čini, da se više njih ne tiče. Ako se pravo promisli, kao što mislim 
gdjekada, velika je zaslijepljenost željeti, da nas ljube drugi, osim osoba, kao što 
već rekoh, koje nam mogu pomoći, da postignemo savršena dobra. 

6. Pazite samo, kako u ljubavi, što je želimo od koga, svagda tražimo za 
se nekakvu korist ili zadovoljstvo. A one savršene duše imaju već pod nogama 
sva dobra, koja im može svijet dati. Rekao bi, sve kad bi one htjele, da ne bi 
mogle imati druge radosti van u Bogu ili u razgovoru o Bogu. Ta kakvu bi korist 
mogle imati, da ih drugi ljube? 

7. Kad im se predoči ta istina, smiju se same sebi sjećajući se, kako su se 
nekad starale, hoće li im se ili neće platiti ljubav. Sve ako je ljubav i dobra, ipak 
je posve prirodno, te želimo, da nam se naplati. A stečemo li tu plaću, ona je 
poput slame. Samo je povjetarac i bez sadržine i vjetar je odnosi. Pa što ostaje? 
Zato je onim savršenim dušama svejedno, da li ih ko ljubi ili ne ljubi, osim onih, 
što mogu koristiti njihovoj duši, kao što je rečeno; jer znadu, da je naša narav 
tako slaba te se odmah umori, nema li ljubavi. Mislite li, da takve duše ne ljube 
i ne bi znale ljubiti nikoga osim Boga? Ljube one mnogo više (bližnjega). Ljube 
ga pravom, žarčom i korisnijom ljubavlju. Ukratko, ljubavlju, koja je zbiljska 
ljubav. I zato su takve duše vazda pripravnije davati nego primati. A tako i 
prema samom Stvoritelju. Kažem, takva ljubav zaslužuje, da se naziva 
ljubavlju; dok one druge niske sklonosti samo prisvajaju njezino ime. 

8. Možda pomišljate: pa što ljube takve duše, ako ne ljube, što vide? 
Istina je da i one ljube, što vide, a zamiluju, što čuju; ali su trajne stvari, što ih 
vide. Ako ljube, prelaze preko tjelesa, upiru oči u dušu i gledaju, imaju li što 
ljubiti. Nema li tu ništa, ali opaze početak ili osnovu, prema kojoj bi, budu li 
kopali, u tom rudniku našle zlata, ako ga zavole, ne žale truda. Nije im teško 
ništa i sve će učiniti drage volje za spasenje duše, koju ljube. One bi rado 
ustrajati u ljubavi prema njoj, i znadu veoma dobro, da je to nemoguće, ako 
duša nema dobara natprirodnih i svesrdice ne ljubi Boga. Kažem: nemoguće. Jer 
sve da se takva duša uvelike trsi, da gine od ljubavi prema njima, da im 
iskazuje sva moguća dobročinstva, da u sebi združuje sve prirodne milote: sve to 
ne bi moglo u njima prouzročiti jaku i trajnu ljubav. One znadu i poznaju iz 
iskustva, što je sve vrijedno. Zato ih ne prevari kriva igra. Vide, da im takva 
duša nije jednaka i da nije moguće, te se uzajamno trajno ljube. Jer ako jedna 
strana ne obdržava zakona Gospodnjega, uzajamna se ljubav svršuje s ovim 
životom. One vide, da takva ljubav ne ljubi Boga i da imaju poći na razne 
strane. 

9. A ljubav, koja traje samo ovdje, duša, u koju je Gospodin ulio pravu 
mudrost, ne cijeni više, nego je vrijedna, pa ni toliko. Takova će ljubav nešto 
vrijediti onima, koji uživaju u nasladama ovoga svijeta, u radostima, častima i 
bogatstvu, ako je dragi bogat, ili ima sredstava za njihovu zabavu i veselje. A 
komu je sve to mrsko, za to se stara malo ili nimalo. Kad dakle ljube takve duše, 
nastoje strastveno, da duša, koju ljube one, ljubi Boga te da i nju Bog ljubi, jer 
znadu, kako je rečeno, da inače neće biti trajna njihova ljubav. To je ljubav, koja 
ih mnogo stoji. One ne prestaju činiti sve što mogu, da se okoristi ona duša. 
Tisuće bi života dale za njezino malo dobro. 0 dragocjena ljubavi, koja 
nasljeduje vojvodu ljubavi, Isusa, naše dobro! 



GLAVA VII. 


V njoj se raspreda o istom gradivu, o duhovnoj ljubavi. A daje se i nekoliko uputa, da se 

postigne. 

1. Čudno je, kako je strastvena ova ljubav. Koliko suza stoji, koliko 
pokorničkih djela i molitava! S kakvom brigom preporučuje ljubljenu dušu u 
molitvi svima, za koje drži, da bi joj mogli koristiti kod Boga! Kako živo želi i ne 
zadovoljava se, dok ne vidi, gdje napreduje. A kad misli, da se poboljšala, pa 
opazi, da opet nazaduje, čini joj se, da već u životu ne može imati radosti. Ne 
jede niti spava bez te brige i vazda je u strahu, da bi mogla propasti i tako se s 
njom dovijeka rastati duša, koju toliko ljubi. Za vremenitu smrt ne mari ni 
malo, jer neće da prione ni za što, što bi joj mogao ćuh otpuhnuti iz ruku, a ona 
ne bi mogla zadržati. To je ljubav, kako rekoh, koja ne ište svoje koristi ni u 
velikom ni u malom. Sve, što želi i ište, ide zatim da ljubljenu dušu vidi bogatu 
nebeskim dobrima. Da, to je ljubav, a ne one jadne zemaljske sklonosti, da i ne 
govorim o grešnoj ljubavi, od koje nas Bog sačuvao. 

2. Ne treba nam se truditi, da opišem, koliko je zločesta stvar, koja je 
sami pakao, jer se ne može izreći ni najmanja šteta, što je uzrokuje. Napose mi, 
sestre, nemamo razloga, da tu ljubav uzimljemo u usta. Ne smijemo ni misliti, 
da je ona na svijetu, pa ni u šali ni u zbilji slušati što o njoj. Da, ne smijete 
dopustiti, ni da se pred vama govori ili pripovijeda o takvoj ljubavi. Jer ne 
koristi ni za što, a može nauditi, ako se samo sluša. Kad dakle govorim o 
dopuštenim sklonostima, mislim na one, što ih gojimo, kako je rečeno jedna 
prema drugoj kao prema rođakinjama ili prijateljicama. Tu ide sva želja za tim, 
da nam (draga osoba) ne umre. Ako nju zaboli glava, već vam se čini, da nas boli 
duša. Vidimo li je u mukama, rekao bi, nestaje nam strpljivosti. Pa tako je i u 
svemu. 

3. Ona druga (duhovna) ljubav nije takva. Ako radi naše naravske 
slabosti i oćuti časimice bol, odmah razum promišlja, nije li to dobro za ovu 
dušu, ne obogaćuje li se krepošću, te promatra, kako to duša podnosi. Ljubav 
moli Boga, da ovoj duši dade strpljivosti pa da steče zasluga u tegobama. A vidi 
li (ljubav), da je duša strpljiva, više se ne stara, nego se raduje i tješi. Voljela bi 
doduše sama trpjeti, nego gledati (dragu dušu) gdje trpi, kad bi joj samo mogla 
sasvim primjeniti i zaslugu i dobitak od trpljenja. No zato se ne uzrujava i ne 
muči. 

4. Ponavljam: čini se, da ova ljubav nasljeduje onu ljubav, kojom nas je 
ljubio dobri ljubitelj Isus. Zato i oni, koji tako ljube, uvelike koriste. Oni primaju 
na se sve tegobe, da se tim okoriste drugi bez tegobe. Tako dobivaju veoma 
mnogo oni, koje s njima veže prijateljstvo. I vjerujte mi, oni će prestati posebice 
prijatelj evati s njima ili će postići od našega Gospodina, da upere njihovim 
putem i oni, jer idu u istu zemlju. Tako je postigla sv. Monika za sv. Augustina. 
Takvim dušama ne može srce podnijeti da postupaju neiskreno s onima, što ih 
ljube. Opaze li da su zabasali s pravoga puta ili da čine pogreške, odmah im 
prigovore. Drugačije i ne mogu. A jer se oni ne bi inače popravili, stoga im ne 
laskaju i ne taje ništa. Tako će se oni ili popraviti ili prekinuti prijateljstvo s 
njima, jer neće moći podnositi takvih ukora. A i ne bi se moglo podnositi, jer bi 
se s obje strane neprestance ratovalo. Takve se savršene duše ne staraju doduše 



za sav svijet i ne gledaju, da li drugi služe ili ne služe Bogu, jer paze samo na se. 
Ali sa svojim prijateljima ne mogu tako raditi. Tu im se ne sakri ništa. Na njima 
vide i svaki prasak. Zato kažem, da nose težak križ. 

5. To je ljubav, kojom želim da se mi ljubimo. Ako isprvice i ne bi bila 
tako savršena, Gospodin će je malo po malo usavršiti. Započnimo samo u 
sredini. Ako joj je i primiješana kakva nježnost, ne će nauditi. Ako je ljubav 
općena, dobro je pače gdjekad i potrebno, pokazivati nježnost te ljubavi, pa je i 
zbilja imati, te tako ćutjeti tegobe i bolesti sestara, pa sve i neznatne. Jer 
kadikad ćuti koja sestra laku patnju isto tako. bolno kao i druga veliku. A ima 
osoba takve ćudi, te ih rastuže uvelike neznatne stvari. Ako ste vi drugačije 
ćudi, ne uskraćujte takvima svoje sućuti. Možda Naš Gospodin hoće da nas 
očuva od takvih muka te nam dade, da trpimo u drugim stvarima, koje nam se 
čine teške, pa i mogu biti teške same po sebi, dok će drugima biti lake. Ne 
sudimo dakle drugih u tim stvarima sami po sebi, pa ni sebe po vremenu, u koje 
nam je Gospodin možda dao veću snagu bez naše muke, već se prenesimo u ono 
vrijeme, u koje smo bile slabije. 

6. Promislite dobro, kako je zamašan ovaj savjet, da sažaljujemo tegobe 
svojih bližnjih, pa bile i malene. To vrijedi osobito za spomenute duše. One su 
željne trpljenja, pa im se sve čini malo. Zato moraju paziti, da se sjećaju 
vremena, kad su još bile slabe, i promisle, ako sad nisu slabe, da to ne potječe od 
njih. Inače bi mogao nečastivi ohladiti malo po malo ljubav prema bližnjemu i 
navesti nas na misao, da je savršenost ono što je pogreška. Vrag ne spava. Zato 
moramo u svemu paziti i biti budne. A najviše moraju one, koje su već daleko 
uznapredovale u kreposti. Kod njih su napasti daleko skrovitije, jer se nečastivi 
ne usuđuje drugačije na njih navaliti. Ako dakle ne budu na oprezu, kako je 
rečeno, opazit će štetu istom onda, kad se dogodi. Napokon treba vazda bdjeti i 
moliti, jer nema boljega sredstva od molitve; da se otkriju potajne zasjede 
nečastivoga i on prisili, te se odade. 

7. Trsite se također, da se veselite sa sestrama, kad se odmaraju, kao što 
im već treba, pa i za običajnog počinka, sve ako vam nije po volji. Sve je to 
savršena ljubav, radi li se promišljeno. Veoma je dobro dakle, ako jedna žali 
drugu u nevolji. Samo pritom treba paziti, da ne bude što nečedno ni u čemu 
protiv posluha. Čini li se kojoj sestri, da je trpko, što zapovijeda starješica, ne 
smije toga nikome pokazati ni odati. Može kazati samoj starješici u poniznosti. 
Inače biste počinile veliku štetu. Naučite se razlikovati, u kakvim stvarima 
imate osjećati sućut i sažaljivati sestre. Ako opazite u sestre kakvu očitu 
pogrešku, mora vas se vazda duboko kosnuti. Ovdje se i te kako pokazuje i 
izvršuje ljubav tim, što takvu sestru znate podnositi i ne zgražate se radi 
njezinih pogrešaka. Tako će raditi i druge s vašim pogreškama, kojih je možda 
mnogo više, brojeći samo one, kojih ni same ne poznajete. Preporučujte živo 
Bogu sestru, koja pogrješuje, i nastojte veoma savršeno vršiti krepost protivnu 
pogrešci, što se zapaža na njoj. Pregnite iz petnih žila, da je poučite djelom ono, 
što možda ne bi razumjela riječima, pa joj ne bi koristile ni riječi ni kazne. Tim, 
što jedna nasljeduje krepost, koju gleda gdje se sjaje u druge, ta joj se krepost 
duboko ukorjenjuje. To je dobra uputa; nemojte je zaboraviti. 

8. 0 kako će dobra i prava ljubav biti u sestre, koja više cijeni korist 
drugih nego svoju, pa im revno prednjači u svim krepostima i posve savršeno 
drži svoje Pravilo! Takvo će prijateljstvo biti bolje, nego sve nježnosti, što jedna 



drugoj mogu reći, kao »živote moj«, »dušo moja«, »dobro moje« i slično. Takvi se 
nježni nazivi u našoj kući ne upotrebljavaju i ne smiju upotrebljavati, pa ih 
prištedite za svoga Zaručnika. Toliko drugujete s njim i tako nasamo, pa ćete ih 
svuda morati upotrebljavati, jer to dopušta Njegovo Veličanstvo. Ako li se inače 
upotrebljavaju često, ne doimlju se toliko u razgovoru s Gospodinom. Usto 
nemate razloga, da ih upotrebljavate. To je previše žensko. A ja, moje kćerke, ne 
bih rado, da u ičemu budete i da se pokazujete kao žene, van kao krepki ljudi. 
Činite, što je do vas, pa će vas Gospodin učiniti tako muževnima, da će vam se 
diviti i muževi. A kako je to lako Njegovu Veličanstvu, kad nas je izvuklo iz 
ništa vila! 

9. Veoma je dobar dokaz ljubavi također, ako sestre u kućnim poslovima 
nastojite riješiti truda i preuzeti ga na sebe. Isto tako, ako se veselite i od srca 
hvalite Gospodina za napredak u krepostima, što ga opažate na drugima. Sve 
to, bez obzira na veliku korist, što je nosi sa sobom, podupire uvelike mir i slogu 
među sestrama, kao što sada i dobrotom Božjom vidimo iz iskustva. Neka dade 
Njegovo Veličanstvo, da vazda ostane tako. Jer bi bilo strasno, kad bi bilo 
protivno, i teško bi bilo podnositi, kad bi bilo malo sestara, i to nesložnih. Ne 
daj, Bože, toga! 

10. Ako li radi kakve riječce, izrečene u naglosti, nastane svađa, odmah je 
poravnajte i zato se žarko molite. Da, molite se Gospodinu osobito vruće, ako bi 
takve nesloge potraj ale dulje ih nastali razdori ih ako bi se pojavila među vama 
želja, da koja bude nešto više ih da se osobito štuje. Čini mi se, da mi se ledi krv, 
dok ovo pišem, misleći, da bi se jednoć moglo tako dogoditi. Jer to držim za 
golemo zlo u samostanima. Ako bi se tako što desilo, znajte, da ste izgubljene. 
Mislite i vjerujte, da ste svoga Zaručnika potjerale iz kuće te ga prisilile, da 
potraži drugi stan, jer je protjeran iz svoje vlastite kuće. Vičite k Njegovu 
Veličanstvu i nastojte, da doskočite zlu. Ako li ne pomognu tako česte ispovijedi 
i pričesti, bojte se, da je neko među vama Juda. 

11. Neka nadstojnica pazi za ljubav Božju, da se tako što ne dogodi. I zato 
neka odmah isprvice zakrči put. Jer sva šteta nastaje stoga, što se zlo odmah ne 
zapriječi. A koja se pronađe, da sije nemir, nastojte je ukloniti u drugi 
samostan. Bog će vam već dati toliko, da joj dadete opremu. Uklonite od sebe 
takvu kugu. Koliko uzmognete, odrežite grane. A ne bude li to dosta, iščupajte 
korijen. Ne uzmognete li to učiniti, zatvorite takvu sijačicu nemira u zatvor, iz 
kojega neće više izaći. To je mnogo bolje, nego da takva zaraza sve zarazi. 0, 
koliko je to zlo! Bog nas očuvao od samostana, u koji prodre! Ja bih voljela, da u 
ovu kuću prodre oganj i sve nas sažeže. Mislim drugdje reći nešto o ovom 
predmetu, jer je za nas tako zamašan. Stoga neću ovdje opširnije. 



GLAVA VIII. 


Raspreda o velikom dobru, ako se iznutra i izvana otkinemo od svega stvorenoga. 

1. Sad prijeđimo na odricanje, oko kojega moramo nastojati. Jer je u 
njemu sve, ako je savršeno. Da, sve je kažem u njemu. Jer ako zagrlimo samo 
Stvoritelja, a sve stvoreno ne držimo ni za što, ulijeva nam Njegovo Veličanstvo 
kreposti tako, da se nećemo morati mnogo boriti, ako se samo malo po malo 
trsimo, da radimo ono, što je do nas. Sam će Gospodin .podići raku te nas braniti 
od paklenih duhova i od svega svijeta. Držite li, sestre, da je malo dobro, ako se 
trsimo, da se posve i nerazdjeljivo predamo onom, koji je sve dobro? A jer su u 
Njemu, kako rekoh, sva dobra, hvalimo ga uvelike, sestre, jer nas je sakupio 
ovdje, gdje se ne radi o drugom nego o tom. Zato i ne znam, zašto govorim o tom, 
jer vi sve, što ste ovdje, možete mene o tom poučiti. Jer moram priznati, da u toj 
zamašnoj stvari nemam još one savršenosti, što je želim i što bih je, znam, 
morala imati. To isto moram reći i za sve kreposti i za ono, što ovdje pišem. Jer 
je lakše pisati (o kreposti) nego izvrgivati. A možda neću pogoditi ni pisati, jer 
kadikad stoji od iskustva, da se zna nešto reći. Pogodim li pravo, bit će stoga, jer 
sam imala protivno krepostima, o kojima pišem. 

2. Sto je do vanjštine, već se znade, koliko smo ovdje odijeljene od svega. 
0 sestre, za ljubav Božju upoznajte veliku milost, što vam je Gospodin dao 
stoga, jer vas je doveo ovamo. Neka svaka dobro promisli, kako je htjelo Njegovo 
Veličanstvo, da ona bude jedna od dvanaesterce, što ih je jedine zapala ta sreća. 
Koliko bi njih boljih od mene, znam, rado bilo na ovom mjestu, a Gospodin ga je 
dao meni, premda ga tako slabo zaslužujem! Blagoslovljen budi, Bože moj, i 
neka te hvale svi stvorovi! Ove ti milosti ne mogu naplatiti, kao ni mnogo 
drugih, što si mi ih iskazao. Već je bila prevelika milost, što si mi dao, da 
postanem redovnica. A jer sam bila tako zločesta, nisi se pouzdao u me, jer se 
ondje, gdje toliko dobrih (kreposnih) živi zajedno, ne bi moja zloća tako očito 
pokazala do svršetka moga života. Zato si me doveo ovamo, gdje ih je tako malo, 
pa se čini nemoguće, da se ne opazi (moja zloća). Usto si mi uklonio i sve prilike, 
da živim u većoj brizi. Priznajem, Gospodine, već nema za me isprike. Zato mi je 
to potrebnije tvoje milosrđe, da mi oprostiš ono zlo, što je još na meni. 

3. Veoma vas vruće molim, neka kaže svaka, koja upoznaje, da ne može 
podnositi onoga, što se ovdje vrši. Ta ima i drugih samostana, gdje se također 
služi Gospodinu. Zato neka ne uznemiruje ove malice (malog broja), što je ovdje 
sakupilo Njegovo Veličanstvo. Drugdje je slobodno, da se tješe s rođacima. Ako 
se ovamo puštaju neki rođaci, to je radi njihove utjehe. A redovnica, koja radi 
svoje utjehe želi vidjeti rođake, ako i oni nisu duhovnici (redovnici), neka se drže 
nesavršenom. Neka znade, da se još nije odrekla, da nije zdrava. Neće imati 
slobode duha, neće postići potpunoga mira, pa joj treba liječnik. A ne oslobodi li 
se toga, ne ozdravi li, kažem, da nije za ovu kuću. 

4. Najbolje je sredstvo, što ga znam, da ne vidi svojih rođaka, dok se ne 
oslobodi i ne postigne slobodu od Gospodina moleći mnogo. Kad bude takva, te 
joj (posjeti rođaka) budu križ, neka u ime Božje govori s njima. Onda će njima 
koristiti, a sebi neće nauditi. 



GLAVA IX. 


Raspravlja se, koliko je dobro, da izbjegavaju rođake oni, koji su ostavili svijet, i koliko 

boljih prijatelja nalaze. 

1. 0 kad bismo mi redovnice upoznale štetu, što nam nastaje iz čestoga 
saobraćaja s našim rođacima, kako bismo bježale od njih. Ne razumijem, kakvu 
nam utjehu daju, neću reći u onom, što se tiče Boga, van samo u onom, što se 
tiče našega mira i pokoja. Njihovih zabava ne možemo i ne smijemo uživati. 
Samo njihove tegobe smijemo osjećati. Tu nema ništa, što ne bismo smjele 
oplakivati, pa kadikad više nego sami oni. Zaista, ako tijelu dadu kakav dar, 
plaća to pošteno duh. Ovdje ste od toga slobodne. Jer je ovdje sve zajedničko pa 
nijedna ne može zadržati dara za sebe, zato je zajednička milostinja, koju vam 
daju rođaci. Stoga su i pojedine slobodne te im ne moraju ugađati. Jer svaka 
znade, da Gospodin opskrbljuje sve skupa. 

2. Zgražam se zbog štete, što je uzrokuje saobraćaj s rođacima. Mislim, da 
toga neće niko vjerovati, van ko je sam iskusio. A ipak kako se dandanas u 
redovničkim kućama zaboravlja ovu savršenost! Ne znam, što smo ostavile 
zapravo mi, koje se hvalimo, da smo radi Boga ostavile sve na svijetu, ako se ne 
rastavimo s najslavnijim, to jest s rođacima. Već se došlo dotle, da se drži 
nestašicom kreposti, ako redovnice ne ljube i mnogo ne opće sa svojim rođacima, 
i što se još o tom govori navodeći posebne razloge. 

3. U ovoj se kući, kćerke, trsite uvelike, da svoje rođake preporučujete 
Bogu. To je pravedno. A izvan toga ih izbijte iz pameti, koliko možete, jer je 
prirodno, da naše srce prianja više uz njih nego uz druge osobe. Mene su moji 
rođaci, kako mi rekoše, veoma ljubili, a i ja sam ljubila njih tako, te ih nisam 
mogla zaboraviti. Ah znam iz iskustva, što sam iskusila na sebi i na drugima, 
da nam baš rođaci najmanje pomažu, kad smo u nevolji. Izuzimljem roditelje, 
jer je čudo, ako uskrate pomoć svojoj djeci. Pravedno je također, zatreba li im 
utjehe, da se ni mi ne tuđimo od njih, vidimo li, da međutim ne trpi ono, što je 
glavno. Ipak se možemo od njih otkinuti. To isto vrijedi i za braću. A što je do 
ostalih rođaka, ako su me i vidjeh u nevolji, manje su mi pomagali. Više su 
sluge Božje. 

4. Vjerujte mi. sestre, služite li Bogu, kako treba, nećete naći boljih 
rođaka od onih, koje vam pošalje Njegovo Veličanstvo. Znam, da je tako. 
Trgnete li dosadašnjim putem i shvatite li, da bi u protivnom slučaju ostavile 
svoga pravog prijatelja i Zaručnika, vjerujte mi, da ćete se u vrlo kratko vrijeme 
dovinuti te slobode te se više moći pouzdavati u one, koji vas ljube samo radi 
Boga, nego u sve svoje rođake. Oni nas (sluge Božje), neće ostaviti na cjedilu, i 
naći ćete roditelje i braću u onima, na koje i ne mislite. Oni žele plaću samo od 
Boga, pa nam rado služe. A koji očekuju plaću od nas, brzo se umore videći, da 
smo siromašne i da im ni u čemu ne možemo služiti. To se doduše ne događa 
posvuda, ah se tako sada radi po svijetu. A svijet vazda ostaje svijetom. Ko bi 
vam govorio što drugo i tvrdio, da je ono krepost, ne vjerujte mu. Kad bih 
nabrajala svu štetu, što nastaje iz toga, morala bih pisati veoma opširno. A jer 
su o tom pisah i drugi, koji bolje znadu, što kažu, neka bude dosta, što je rečeno. 
Kad sam ja, koja sam tako nesavršena, toliko upoznala (ove štete), kako će ih 
istom upoznati oni, koji su savršeni? 



5. Očito je dokaz savjet, što nam ga daju sveci, da naime bježimo od 
svijeta. No vjerujte mi, da se rođaci drže nas najviše od svijeta, pa nema ništa, 
od čega bi se teže otkidali, nego od njih. Zato pravo rade oni, koji bježe iz svoje 
domovine, ako im to koristi (da se posve otkinu od svojih rođaka). Ja držim, da 
to otkidanje nije u tom, da pobjegne tijelo, van da duša odlučno zagrli Isusa, 
Gospodina našega. U njemu ona nalazi sve pa i zaboravlja sve. Međutim nam 
uvelike pomaže udaljivanje, dok ne upoznamo posve tu istinu. Kasnije se može 
desiti, da Gospodin hoće te općimo sa svojim rođacima, jer nam baš tim hoće da 
nametne križ. 



GLAVA X. 


Raspreda, da se nije dosta otresti rođaka, ako se ne otresemo same sebe, te kako je spojena 

ova krepost i poniznost. 

1. Kad amo se rastale sa svijetom i s rođacima i ovdje zatvorile, kao što je 
spomenuto, mogle bismo držati, da smo učinile sve, pa nam se ne treba više ni s 
čim boriti. 0 moje sestre, ne držite se bezbjednima i ne lijegajte spavati. Inače bi 
vam se moglo dogoditi kao čovjeku, koji posve mirno ide na počinak, jer je dobro 
zaključao svoja vrata od straha pred razbojnicima, a kad tamo, razbojnici su več 
u kući. Vi već znate, da nema gorega razbojnika od domaćega. A gle, mi smo 
uvijek same sa sobom. Ako dakle ne budemo posve oprezne i ako svaka pomno 
ne nastoji, da zataji svoju volju, a to je najglavniji posao, možemo se lišiti još 
mnogih stvari one svete slobode duha, koja dopušta, da se riješimo zemlje i 
olova možemo uzvinuti k svome Stvoritelju. 

2. Tome vrlo mnogo pomaže, sjećamo li se neprestance, da je sve taština i 
da sve brzo prolazi. Tim ćemo odvratiti sklonost od stvari, koje su tako malo 
vrijedne i obratiti je k onom, što nikad ne prolazi. Čini se doduše, da je to samo 
slabo sredstvo, a ipak uvelike ojačava dušu. Usto moramo veoma brižno paziti i 
na posve male stvari, pa ako prema kojoj osjećamo sklonost, moramo nastojati, 
da od nje odvratimo misao i uperimo je k Bogu. Njegovo nam Veličanstvo u tom 
pomaže. Ta ono nam je iskazalo veliku milost, te je u ovoj kući već učinjeno 
ponajveće (ali se treba odreći sebe), premda je teško otkinuti se od sebe i biti 
protiv sebe, jer smo same sa sobom tijesno spojene i veoma ljubimo same sebe. 

3. Ovdje može priskočiti u pomoć prava poniznost. Jer mi se čini, da su 
poniznost i samozataja vazda spojene. To su dvije sestre, koje se ne smiju 
rastavljati jedna od druge. Nisu one poput rođaka, za koje svjetujem, da ih 
izbjegavamo. Sto više, moramo ih zagrliti i ljubiti, pa nikad ne smijemo biti bez 
njih. 0 uzvišene kreposti, gospođe svega stvorenoga, vladarice svijeta! Vi nas 
oslobađate od svih mreža i zamka, što nam ih postavlja nečastivi. Kako ste mile 
bile našem učitelju Isusu Kristu, koji ni časak nije bio bez vas! Ko ima te 
kreposti, može srnuti u borbu protiv čitava pakla i protiv cijeloga svijeta i 
njegovih napasti. Neka se ne boji ničega, jer je njegovo kraljevstvo nebesko. Ne 
treba mu se bojati ničega, jer ne mari i ne drži gubitkom, ako i sve izgubi. On se 
boji samo obnemiljeti Bogu svome, pa ga moli, da ga uzdrži u tim krepostima i 
ne dopusti, te ih izgubi svojom krivnjom. 

4. Istina, svojstvo je tih kreposti, da se sakrivaju pred onim, ko ih 
posjeduje, i to tako, da ih ne zapaža na sebi i ne vjeruje nikako, da ima koju, sve 
ako mu se kaže. A cijeni ih veoma, pa neprestance nastoji, da ih steče i da se sve 
više u njima usavrši. A vrlo se dobro opaze na onima, koji ih imaju i brzo ih 
spoznaju, sve protiv njihove volje, oni, što druguju s njima. No kakva je ludost, 
da se ja usuđujem hvaliti poniznost i trapljenje, kad ih je toliko slavio Kralj 
slave i tako ih potvrdio tolikim svojim mukama! Na posao dakle, kćeri moje! 
Ovdje treba žilavo uprijeti, da iziđemo iz egipatske zemlje. Nađete li one 
kreposti, naći ćete manu. Onda će nam sve goditi i bit će nam slatko, sve ako se 
svjetovnjacima čini gorko. 

5. Prvo, oko čega moramo nastojati, jest, da odbacimo ljubav prema 
svome tijelu. Neke su od nas po naravi tako sklone da traže tjelesnu udobnost, 



te se moraju i te kako boriti. A svoje zdravlje ljube toliko, te treba slaviti Boga, 
kad vidimo, kako ratuju protiv sebe osobito redovnice, ali i druge, neredovnice. 
Naprotiv se čini, da su mnoge redovnice došle u samostan samo zato, da se 
obrane od smrti. Zato upotrebljavaju sve, što mogu. Ovdje se, istina, u tom 
pogledu može malo učiniti. No ja bih željela, da se i ne zaželi. Odlučite, sestre 
(da ćete se otresti toga), jer dođoste ovamo, da za Krista umrete, a ne da se 
gojite za Krista. Nečastivi vam utuvljuje, da je to potrebno, eda uzmognemo 
snositi i obdržavati Pravilo Reda. I nažalost, gdjekoja se toliko stara za svoje 
zdravlje (ne bi li mogla obdržavati redovno Pravilo), te umire prije, nego je 
obdržavala potpuno Pravilo samo jedan mjesec, pa možda i jedan cigli dan. Zato 
ne znam, čemu dođosmo (u samostan). 

6. Ne bojte se, da bi nam u tom pogledu nedostajalo umjerenosti. Bilo bi 
to čudo, jer se i ispovjednici boje odmah, da ćemo se umoriti djelima pokore. 
Usto je i nama tako odvratna ova nestašica umjerenosti, te bih željela, da sve 
izvršujemo potpuno kao i to. Znam, da one, što rade protivno, neće pitati, što ja 
govorim. Ne marim ni ja, kad one vele, da ja sudim po sebi, jer govore istinu. 
Mislim, da nam Gospodin radi naše prevelike skrbi za zdravlje daje više bolesti. 
Barem je meni tim iskazao veliko milosrđe. Jer sam se i onako dobro njegovala, 
htio mi je dati i uzrok zato. Čovjek bi se smijao videći, kako se gdjekoje u tom 
pogledu same muče. Gdjekad ih snađe želja, da čine pokornička djela bez cilja i 
bez mjere. Ta revnost potraje, što se kaže, dva dana. Onda nečastivi predoči 
njihovoj mašti, da bi time naudile (zdravlju), te učini, da se unaprijed boje činiti 
pokornička djela, a plaše se i od onih, što ih Red propisuje, jer su im tobože već 
naudila. Već se ne drže ni posve lake stvari, što ih nalaže Pravilo, kao šutnja, 
koja nam ne može jamačno nauditi. Čim nas malko zaboli glava, već ne idemo u 
kor, koji nas ne bi baš ubio. A nastojimo iz svoje glave izmisliti pokornička djela, 
pa ne izvršujemo ni jednih ni drugih. 1 Gdjekad je samo mala nevoljkost, radi 
koje nam se čini, da nismo dužne nešto činiti. Samo zaištemo dozvolu, pa 
izvršismo sve. 

7. Reći ćete: pa zašto starješica daje tu dozvolu? Odgovaram: kad bi znala 
vašu unutarnjost, možda je ne bi dala. Vi joj same javljate, da je to potrebno. 
Možda priskoči u pomoć i liječnik, jer ste i njega tako obavijestile. A uz vas stoji 
i plače prijateljica ili rođakinja. Šta da uradi starješica? Boji se tankoćutno, da 
će pogriješiti protiv ljubavi, pa voli pregledati vaše pogreške, nego pogriješiti 
sama. 

8. Te se stvari mogu kadikad desiti, pa ih navedoh ovdje, da ih se čuvate. 
Jer ako nas nečastivi počne strašiti, da ćemo izgubiti zdravlje, ne učinismo 
nikad ništa. Neka nam Gospodin dade svjetlost, da u svemu uperimo pravim 
putem .Amen. 


1 U eskorijalskom rukopisu razvija još umnije tu misao. Ondje piše: »Ne drže ni 
lakih stvari, što ih nalaže Pravilo, kao šutnju, koja nam neće naudili. A nije nam 
palo na um, da prestanemo ići u kor, koji nas baš ne ubija, jer nas boli glava. Jedan 
dan, jer nas je glava boljela, drugi jer nas boli, a tri ostala, jer nas ne boli. 



GLAVA XI. 


Nastavlja se o morenju. Razlaže se, kako se ima vršiti u bolestima. 

1. Čini mi se, moje sestre, da je nesavršeno, tužimo li se vazda na male 
boljetice. Ne činile toga, dok ih možete podnositi. Kad je bolest velika, tuži se 
sama. To je drugačija tužaljka i brzo se pokazuje. Promislite, da vas je malo. 
Kad bi koja običavala, da se vazda odmah tuži, to bi bilo dosta, da vas sve 
ražalosti, ako ljubite jedna drugu. Ako koja ozbiljno oboli, neka kaže i upotrebi, 
što treba. Jer ako se otresete samoljublja, bit će vam teška svaka polakšica, pa 
vam se ne treba bojati, da ćete je primati bez nužde ili se tužiti bez uzroka. Ako 
je potreba, bilo bi mnogo gore, kad toga ne bi kazale, nego kad bi bez potrebe 
htjele, da vam se dade polakšica. A bila bi i velika nepravda, kad vas ne bi žalili. 

2. No zato vam se ne treba skrbiti. Ta gdje vlada ljubav, a vas je tako 
malo, neće vam nikad ponestati brižne njege. No neka vam ne pada na um, da 
se tužite radi ženskih slaboća i boljetica; jer nam kadikad nečastivi samo 
utuvljuje te bolesti. One brzo dođu i prođu. Ne odviknete li se, da sve kazujete i 
na sve se tužite, osim samom Bogu, ne dovršiste nikada. Jer naše tijelo ima 
manu, da otkriva više potreba, što se više njeguje. Čudno je, kako hoće da ga 
tetošimo. A ima li ikakvu izliku, pa bila potreba i najneznatnija, vara siromašnu 
dušu i ne da joj napredovati. 

3. Sjećate se, koliko ima siromašnih bolesnika, koji se nemaju komu 
potužiti. Jer se ne slaže: biti siromašan i njegovan. Sjećajte se i toliko udatih 
žena. Znam, da ih ima i odlična roda, koje se ni u teškim nevoljama i trudovima 
ne usuđuju tužiti, da ne dosade svojim muževima. Pa što ću ja grešnica? Ta ne 
dođosmo ovamo, da nas ovdje više njeguju nego one. I vi, koje ste slobodne od 
velikih svjetovnih tegoba, naučite se barem malko trpjeti za ljubav Božju, da za 
to ne znaju svi. Žena, koja je vrlo nesrećno udata, podnosi mnogo patnja ne 
tražeći ni od koga utjehe, jer se boji, da ne dozna njezin muž, ako što rekne ih se 
potuži. A mi da podnosimo kakvu nevolju, što nam je Bog dade za naše grijehe, i 
to u tišini među Bogom i samim nama? Pogotovo stoga, jer se zlo ne utažuje 
takvom malenkosti. 

4. U svemu, što rekoh, ne mislim na teške bolesti, na pr. na žestoku 
vrućicu, premda mislim, da i tu budete umjerene i vazda sačuvate strpljivost. 
Mislim ovdje samo na boljetice, što se mogu podnijeti izvan postelje. A što bi 
bilo, da se ovo čita izvan ove kuće? Sto bi rekle o meni sve redovnice? Oj, kako 
bih rado podnijela sve, samo da se jedna popravi! Jer se zbiva radi jedne jedine, 
koja je tako tankoćutna, da se ne vjeruje gotovo nijednoj, pa bila i teško bolesna. 
Mislim na svoje svete Oce, prijašnje pustinjake, kojih život hoćemo da 
nasljedujemo. Kakve su boli oni podnosili u svojoj samoći, kakvu studen, glad i 
žegu, nemajući se komu potužiti van jedinom Bogu? Mislite li, da su oni bih od 
željeza? Ne, bih su slabi kao i mi. I vjerujte mi, kćeri moje, počnemo li jednom 
savladavati ovo bijedno tijelo, neće nam biti tako dosadno. Bit će dosta drugih, 
koji će paziti na ono, što nam je potrebno. Zato se ne starajte za sebe, ako vas ne 
sili očita potreba. Ako se ne odlučimo, da najednom progutamo smrt i bolest, ne 
učinismo nikad ništa. 

5. Nastojte, da se ne bojite smrti, i predajte se sasvim u ruke Božje, pa 
puklo kud puklo, što je stalo, ako umremo? Toliko puta se tijelo već rugalo 



nama. Zašto da se mi ne rugamo njemu? Vjerujte mi zamašnija je to odluka, 
nego možemo shvatiti. Jer ako to činimo često, zadobit čemo s pomoću Božjom 
vlast nad svojim tijelom. A savladamo li takva neprijatelja, zadobit ćemo veliku 
korist, da srećno uspijemo u borbi ovoga života. Neka nam Gospodin pomogne, 
kao što i može. Držim dakako, da samo onaj upoznaje dobitak, što nastaje 
odatle, koji je već izvojevao pobjedu. A taj je dobitak toliki, kao što mislim, te se 
niko ne bi plašio truda, eda se domogne toga pokoja i vlasti. 



GLAVA XII. 


Raspreda, kako malo ima držati do života i do časti ko zaista ljubi Boga. 

1. Prijeđimo na druge stvari, koje su isto tako zamašne, ako se i čini, da 
su neznatne. Sve nam se doduše pričinja veoma tegobno, i to posve pravo, jer se 
moramo boriti same sa sobom. No čim stanemo raditi, djeluje Bog snažno u duši 
te joj iskazuje toliko milosti, da joj se čini posve neznatno sve, što možemo raditi 
u ovom životu. Ako mi redovnice činimo ono, što je najteže: ako se odreknemo 
slobode svoje iz ljubavi prema Bogu i predamo je vlasti drugoga; ako prihvatimo 
toliko tegoba, postova, šutnja, tako strogi zatvor, ako obavljamo službu u koru, 
premda bismo željele u tom olakšicu, pa je sebi samo ovda onda priuštimo - a 
možda to radim jedina ja u mnogim samostanima, što sam ih vidjela - zašto 
bismo oklijevale da se trapimo i iznutra, jer onda i sve ovo drugo biva i mnogo 
savršenije, mnogo zaslužnije i obavlja se mnogo milije i mirnije? To ćemo 
unutarnje trapljenje pribaviti, kako rekoh, ako se malo po malo priviknemo, da i 
u nezatnim stvarima radimo protiv svoje volje i želje, dok napokon tijelo posve 
ne podložimo duhu. 

2. Opet kažem: sve, ili barem veoma mnogo, stoji do toga, da se otresemo 
brige za se i svoju udobnost. Jer ko počne ozbiljno služiti Gospodinu, život mu je 
najmanje, što mu može prikazati. Ta već mu je predao svoju volju. Pa zašto bi se 
bojao (žrtvovati i život)? Ako je pravi redovnik ili pravi molilac (čovjek molitve 
ili veoma odan unutarnjem životu) i ako je željan Božanskih darova, jasno je, da 
se neće plašiti želje da umre za Boga i podnese muke. Ili još ne znate, sestre, da 
je dugo mučeništvo život pravoga redovnika i onoga, koji hoće da pripada 
pravim prijateljima Božjim? Dugo je, jer se može zvati dugim, isporedi li se s 
mukom onih, kojima odmah odrube glave. No sav je život kratak, a nekima 
veoma kratak. A znamo li mi, da naš nije tako kratak, te se neće svršiti za jedan 
sat ili za čas, kad odlučimo, da ćemo savršeno služiti Bogu? Moglo bi to biti. 
Uostalom ne treba puno držati do onoga, što se jednom svršuje. A ko se ne bi 
trudio (za svoje spasenje) misleći, da mu svaki sat može biti posljednji? Vjerujte 
mi, da je to promišljanje najpouzdanije. 

3. Priviknimo se dakle, da se u svemu protivimo svojoj volji. Ako se 
budete trsile, kao što rekoh, vi ćete i neznalice u tom malo po malo doći do 
savršenosti. No ne čini li se pretvrd zahtjev, da ne radimo ništa po svojoj volji? 
Moglo bi se držati, da je tako, kad se ne bi promišljalo, kakve ugodnosti i 
naslade, kakav li dobitak donosi to protivljenje (svojoj volji), kakvu li sigurnost 
već u ovom životu! Vi ste se ovdje sve na to već navikle, pa je već najviše toga 
učinjeno. Svaka sokoli i pomaže drugoj. Samo svaka mora nastojati, da 
prednjači drugim. 

4. Treba veoma mnogo paziti na unutarnje porive, osobito na želju za 
prednošću pred drugima. Sačuvao nas Bog svojom mukom, da ne bismo govorile 
ili hotimice pomišljale na pr.: »Ja sam duže u Redu od druge. Starija sam. Više 
sam radila. S onom se bolje postupa nego sa mnom«. Dođu li takve misli, treba 
im odmah zakrčiti put. Ako li se zadržite u njima ili ih spomenete u razgovoru, 
eto vam kuge i izvora velikih zala. Ako biste imale starješicu, koja bi takve 
stvari i najmanje trpjela, vjerujte, Bog je dopustio radi vaših grijeha, da je 
imate, eda ona bude početak vašoj propasti. Zato se molite žarko, neka vam Bog 
pomogne, jer ste u velikoj pogibli. 



5. Možda mi se prigovori, da do toga držim toliko i da je to prestrogo. Ta 
Bog daje utjehe i onima, koje se nisu tako odrekle. Vjerujem. U svojoj beskrajnoj 
mudrosti vidi Bog, kako su im korisne (te utjehe), eda ih dovede do toga, te sve 
ostave radi Njega. Pod ostavljanjem ne mislim ulaz u redovništvo, jer protiv 
toga može biti zapreka. A savršena duša može svagdje živjeti prijegorno i 
ponizno. No u svijetu se mora više truditi, jer ovdje ima veliko pomagalo. No 
jedno mi vjerujte: ko još hlepi za čašću ili za zemaljskim dobrima, neće nikad 
daleko napredovati ni doprijeti dotle, da uživa pravi plod molitve, sve ako je 
mnogo godina proživio u molitvi ih bolje rečeno u razmišljanju, jer savršena 
molitva napokon iskorjenjuje ove pogreške. A te se pogreške zbivaju i u 
samostanima kao i izvan njih, premda su u samostanu više uklonjene prilike za 
to, a baš to povećava krivnju. 

6. Ispitajte, sestre, da li je vama stalo do koje od ovih stvari; jer za drugo i 
niste ovdje (već da ih prezrete). Ne tražite, da vas više časte. Tim ne dobiste 
veće časti, nego ćete izgubiti i onaj dobitak, što ste ga ovdje mogle steći. Tako bi 
se ovdje združila zajedno nečast i gubitak. Neka svaka ispita, kolika joj je 
poniznost. Iz toga će moći vidjeti, koliko je napredovala (u savršenosti). Mislim, 
da se nečastivi neće usuditi, da doista pobožnoga kuša ni prvom kretnjom u 
stvarima časti i prednosti; jer je vrlo oštrouman, pa se boji poraza. Nemoguće je, 
da se ponizni ne ojača i ne napreduje u poniznosti, ako ga đavo u tom napastuje. 
Jer je jasno, da će duša onda gledati na svoj dosadašnji život i promatrati, kako 
je malo služila Gospodinu prema tome, što mu je dužna. Promišljat će, kako 
nam se Gospodin smilovao tim, što se spustio k nama, da nam dade primjer 
poniznosti. Mislit će duša na svoje grijehe i na mjesto, što ga je za njih zaslužila. 
Tim duša dobiva toliko, te se ne usuđuje đavo doći drugi put, da ne ode 
razbijene glave. 

7. Primite od mene još ovaj savjet i ne zaboravite ga. Hoćete li da se 
osvetite vragu i to brže oslobodite od napasti, ne budite zadovoljne s dobitkom, 
što ga unutra morate odatle crpsti za sebe, jer bi bez njega već bila velika vaša 
šteta. Trsite se dapače i izvana, da drugim sestrama pribavite dobitak iz vaše 
napasti. Kad vam se dakle napasnik približi, zamolite starješicu, neka vam 
naloži kakav niski posao, ili same radite takvo što, ako možete. Pregnite, da 
svoju volju slomite u protivnim stvarima. Gospodin će vam ih već pokazati. I 
onako će napast malo trajati. Očuvao nas Bog od osoba, koje bi htjele njemu 
služiti, a hlepile za čašću. Promislite, kako je to malen dobitak i, kako rekoh, da 
se sama čast gubi tim, što se teži za čašću, osobito ako se radi o prednosti. Nema 
na svijetu otrova, koji tako kao ove stvari (slavičnost) ubija savršenost. 

8. Reći ćete: »To su naravske stvarce (slaboće), na koje se ne treba 
obzirati«. Ne šalite se s njima, jer rastu poput pjene. A nije ništa maleno u tako 
velikoj opasnosti, kakva prijeti, kad se radi o časti i promišlja, nije li nam 
učinjeno krivo. A znate li, zašto? Da ne spominjem mnogo drugih primjera, 
razjasnit ću vam jednim primjerom. Đavo počne možda jednu sestru napastovati 
u čemu neznatnom, što gotovo nije ništa, a odmah potakne drugu, te misli, da je 
to nešto veliko. Ova će možda držati, da je djelo ljubavi, rekne li onoj, koliko i 
ona zajedno osjeća onu veliku nepravdu. Neka joj Bog dade strpljivosti. Ona 
mora svoju patnju prikazati Bogu. Ta ni svetac ne bi više trpio. Đavo joj naspe 
hrpu riječi na jezik, pa ako se ona druga i svladava i snosi svoju patnju, ipak joj 
ostaje napast na slavičnost, pa je ne može podnositi s doličnom savršenošću. 



9. Naša je narav tako slaba, te osjećamo ipak nanesenu uvredu, ako i 
kažemo, da nam je nije teško podnositi, i mislimo, da smo nešto učinili, ako je 
podnosimo. A to s tim više, ako vidimo, da se i drugih bolno doimlje radi nas. 
Tako gubi duša priliku da steče zasluga, oslabi i otvori vrata đavlu, da drugi put 
može doći s gorom napasti. I kad koja želi pretrpljenu krivicu strpljivo 
podnositi, može se dogoditi, da dođe k njoj druga i pita, je li ona nerazumna 
živina? Ta takva se stvar ipak mora ćutjeti. 0 moje sestre, neka se za ljubav 
Božju ne da nijedna zavesti nerazboritom ljubavlju, da drugoj iskazuje sućut 
radi takvih tobožnjih uvreda! Takva bi sućut bila kao i ona, što su je ćutjeli 
prema svetom Jobu prijatelji i njegova žena. 



GLAVA XIII. 


Nastavlja se o trapljenju. Kako treba izbjegavati ono što se tiče časti i opravdavanje 

svjetovno, da se dođe do pravoga prava. 

1. Mnogo sam vam puta, moje sestre, govorila, a sad vam želim ostaviti i 
pismeno, da ne zaboravite: sve redovnice ove kuće i sve, što teže na savršenost, 
moraju najpomnije izbjegavati izričaje: »Ja imam pravo. Učiniše mi krivo. Nisu 
imali razloga, koji su mi to učinili«. Bog nas očuvao od tako zlih opravdanja! Ta 
mislite li, da je naš dobri Isus pravo i razložno pretrpio toliko uvreda i nepravda 
i da su mu ih razložno nanijeli? Ako koja neće da nosi nikakav drugi križ osim 
onoga, koji joj se naprti posve pravo, ne znam, pošto je došla u samostan. Neka 
se opet vrati u svijet. Ni ovdje se neće osvrtati na njezino opravdavanje. Možete 
li možda toliko trpjeti, da niste još i više skrivile? Pa kakav je razlog vašoj tužbi? 
Ja ga zaista ne vidim. 

2. Kad nam iskazuju kakvu čast ih nas darivaju ih inače dobro s nama 
postupaju, navodimo takve razloge; jer zaista nije razložno da nam tako rade u 
ovom životu. Ako li nas snađe kakva uvreda, kako to obično nazivlju, premda 
nam se tim ne čini nepravda, ne znam, što imamo protiv toga kazati. Ih smo 
zaručnice tako velikoga Kralja ih nismo. Ako jesmo, pitam ja: gdje je poštena 
žena, koja ne dijeli sramote, što se nanosi njezinu mužu, ako i ne želi toga 
svojom voljom? Napokon su obojica dionici časti i nečasti. Hoćemo li da jednoć 
budemo dionice kraljevstva svoga Zaručnika i uživamo ga, bilo bi ludo, kad ne 
bismo sada bile dionice njegove sramote i muka. 

3. Ne daj Bože, da poželimo što takvo. Neka se radije drži najsrećnijom 
ona, koja misli, da je drže za najmanju među svima. I jest zbilja najsrećnija, ako 
to podnosi, kao što mora podnositi, jer joj neće ponestati časti ni u ovom ni u 
drugom životu. Vjerujte mi to. No kako ludo rekoh, da se vjeruje meni, kad je to 
izrekla prava Mudrost! Nasljedujmo, moje sestre, u čemu god veliku poniznost 
presvete Djevice, čiju haljinu nosimo. Ta bila bi sramota, da se nazivamo 
njezinim redovnicama, a ne bismo joj htjele nalikovati u poniznosti. Rekoh: 
nasljedujmo je barem u čemu god; jer ako nam se i čini, da se uvelike 
ponizujemo, ostajemo još daleko od one poniznosti, što bismo je morale imati 
kao kćeri takve Majke i zaručnice takva Zaručnika. Ako se prema tome 
spomenutim napastima ne zakrči put brižljivo, možda će ono, što se danas ne 
čini ništa, sutra biti već laki grijeh. A on je tako loše vrsti, te neće ostati sam, 
ako ga zanemarite. To je u duhovnim zajednicama veoma veliko zlo. 

4. Zato mi, što živimo u zajednicama, moramo uvelike paziti, da ne 
naudimo onima, što se muče da nam učine dobro i dadu dobar primjer. Kad 
bismo upoznale, kakva se šteta čini, kad nastane zao običaj, voljele bismo 
umrijeti nego mu biti uzrokom. Ono bi bila samo tjelesna smrt. A gubitak, što 
ga pretrpe duše, velika je šteta, da šteta, koja se čini, da nema kraja. Jer kad 
jedne umru, dođu druge, a sve možda više prianjaju uz zao običaj, što ga mi 
uvedosmo, nego uz mnogo kreposti (što smo ih vršile). Vrag ne da, da propadne 
zao običaj, a sama naravska slabost uzrokuje, da se kreposti gube. 

5. 0 koliku bi preveliku ljubav učinila i koliku bi veliku službu iskazala 
Bogu redovnica, koja bi opazila, da ne može podnositi običaja uvedenih u ovoj 
kući, pa to priznala i otišla! Neka pazi, da to izvrši, neće li da ima pakao već na 



ovom svijetu, a ne daj Bože i na drugom. Toga bi se trebalo bojati s više razloga, 
kojih možda neće upoznati ni ona ni druge, kao što ih poznajem ja. 1 

6. Vjerujte mi dakle; nećete li, vrijeme će vam posvjedočiti. Način, kojim 
hoćemo da živimo, mora biti ne samo redovnički, već pustinjački, i zato se 
moramo otkinuti od svega stvorenoga. A vidim, da Gospodin daje tu milost 
onima, što ih je osobito pozvao ovamo. Ako se i nisu posve odrekle, ipak se vidi, 
da idu za potpunim odreknućem; a vidi se iz njihova velikog zadovoljstva i 
radosti, što se više ne moraju baviti vremenitim stvarima, pa iz naslade, što je 
nalaze u svim redovničkim vježbama. Ponavljam dakle: ako je koja sklona na 
svjetovne stvari i ne zapaža, da napreduje (u trapljenju), nek ide. I to nek ide u 
drugi samostan, hoće li da bude redovnica. Inače će vidjeti, što će joj se desiti. 
No neka se ne tuži na me, koja započeh ovo (osnovah ovaj samostan), da je 
nisam opomenula. 

7. Ova je kuća nebo, ako nebo može biti na zemlji. Nebo za one, kojima je 
zadovoljstvo, da ugađaju Bogu, a ne mare za svoje zadovoljstvo. One provode 
ovdje veoma ugodan život. A koja traži još što drugo, izgubit će sve, jer onoga ne 
može imati. Nezadovoljna duša nalikuje onome, koji je vrlo gadljiv. Odvratno 


1 Ovdje je Svetica ispustila nekoliko odsjeka veoma dobrih i poučnih, što ih je bila 
napisala u ekskorijalskom izvorniku. Evo ih: »0 koliku bi golemu ljubav učinila i 
kakvu bi veliku službu iskazala Bogu redovnica, koja bi opazila, da ne može 
podnositi nesavršenosti i običaja, što su u ovoj kući te to priznala i otišla, a druge 
ostavila u miru. Takvu se ni u kojem samostanu (barem ako mi se vjeruje) ne bi 
smjelo zadržati ni pripustiti k zavjetima, dok je ne iskušaju mnogo godina i ne vide, 
da se popravila. Ne govorim ovdje o pogreškama u pokorničkim vježbama i 
postovima, jer ne čine toliko štete, ako i jesu pogreške. Govorim o nekim ćudima, 
kojima je svojstvo, da žele biti čašćene i poštovane ili motre tuđe pogreške, a svojih 
ne poznaju, i druge slične stvari, koje zbilja potječu od nedostatka poniznosti. Ako 
Bog takvoj ne da jaka duha, te se ne opazi u nje poboljšica nakon mnogo godina, ne 
daj Bože, da ostane u našem društvu. Znajte, da ni ona ne bi imala mira, niti bi sve 
vas pustila u miru. 

Budući da ne primate opreme, Bog vam daje milost za to (da takve redovnice opet 
otpuštate). Meni je žao samostana, koji često zadržavaju u kući tata, što im krade 
blago, da ne moraju povraćati opreme ili s obzirom na čast rođaka. Ovdje ste u ovoj 
kući već proigrale i izgubile čast svijeta, jer svijet ne poštuje siromaha. Zato se na 
svoj trošak i ne starajte za čast drugih. Naša čast, moje sestre, mora biti u tom, da 
služimo Bogu. Ko hoće da vam u tome smeta, neka svoju čast zadrži za sebe i ostane 
vani. Naši su oci zato naredili kušnju od jedne godine. U našem je Redu slobodno 
dopustiti, da se obavlja kušnja četiri godine prije zavjetovanja. A ja bih željela, da se 
ovdje dopusti istom nakon deset godina kušnje. Poniznoj je redovnici malo stalo, je li 
se zavjetovala. Ta ona zna, da je neće otpustiti iz samostana, ako je dobra. Ako li 
nije, čemu hoće da ovoj družbi Krislovoj bude na štetu? Kad kažem »ne biti dobra«, 
ne mislim »prianjati uz taštinu«: jer mislim, da ništa takva neće biti u ovoj kući. 
Nedobrom redovnicom zovem onu, koja se nije umrtvila s obzirom na ono, o čemu se 
razglabalo: već prianja uza svijet i sama sebe ljubi neuredno. Takva, koja ne 
zamjećuje na sebi velikog mrtvenja, neka vjeruje mojoj riječi i ne polaže zavjeta, 
neće li da ima pakao već u ovom životu, a ne daj Bože, pakao i u drugom životu. Jer 
ona ima u sebi mnogo uzroka za to. A možda tih uzroka ni sama ni druge u kući 
neće upoznati, kao što ih ja poznajem.« 



mu je i najbolje jelo, pa što zdravi jedu s velikom slašću, naudi njegovu želucu. 
Takva će se lakše spasiti drugdje, a možda će se malo po malo domoći i 
savršenosti, koje ovdje ne može podnositi, jer se zahtijeva najednom. Sto je do 
unutarnjosti, daje se doduše vrijeme, da se odrekne svega i umrtvi, ali što se 
tiče vanjštine, mora to biti odmah. Ako ne bi koja napredovala u godini dana 
ovdje, gdje vidi, da se sve trape, i vazda živi u tako dobrom društvu, bojim se, da 
neće napredovati ni u mnogo godina, nego će pače nazadovati. Ne kažem, da 
mora odmah biti savršena kao i druge. Ali se mora gledati, da ozdravi; jer se 
odmah vidi, kad je bolest smrtonosna. 



GLAVA XIV. 


U njoj se raspreda, kako je zamašna stvar, da se ne dopusti polagati zavjete nijednoj, kojoj se 

duh protivi onome, što je razlozeno. 

1. Vjerujem tvrdo, da Bog uvelike zakriljuje one, što se svojski odluče (da 
će mu prijegorno služiti). Zato treba paziti, kakvu nakanu ima, koja stupa u 
Red, ne dolazi li možda samo zato, da se opskrbi, kao što će se desiti kod 
mnogih. Doduše Gospodin može tu nakanu i usavršiti, ako koja ima dobar 
razum. Nema li ga, neka se nipošto ne prima. Jer ni ona ne bi upoznala, kako je 
ušla (s opakom nakanom), niti bi shvatile druge, koje bi je htjele bolje poučiti. 
One, koje nemaju razuma, većinom misle, da znadu bolje, što im koristi, nego i 
najpametnije. To je zlo, koje držim neizlječivim; jer za čudo malo kad ne nosi sa 
sobom i zlobu. Gdje ih je mnogo, još bi se jedna mogla trpjeti; no gdje ih je samo 
malo, neće se moći podnositi. 

2. Koja ima dobar razum, počne li joj se sviđati dobro, ona će ga snažno 
prihvatiti, jer vidi, da je to za nju najbolje. I ako ne može koristiti velikom 
domišljatošću, ipak će koristiti dobrim savjetom i inače, a drugima neće 
dosađivati. A nema li razuma, ne znam, čim može koristiti u zajednici; a može i 
te kako nauditi. Ovaj se nedostatak razuma ne zapaža tako brzo. Jer mnoge 
govore dobro, a razumiju malo. Naprotiv druge govore malo i ne baš skladno, ali 
im razum shvata ipak mnogo dobra. Ima naime svetih bezazlenosti, koje se 
malo razumiju u svjetovne poslove i običaje, a uvelike se razumiju u saobraćaj s 
Bogom. Zato treba potanko ispitivati, prije nego se sestre prime, i dugo 
iskušavati, prije nego se puste na zavjete. 1 Neka svijet jednom razumije, da nam 
je slobodno otpuštati nesposobne. U strogom samostanu ima za to mnogo 
prilika. Ako se dakle tako običava, neće se držati za uvredu. 

3. To kažem, jer su ova vremena tako nesrećna i naša slabost tolika, te 
nam nije dosta zapovijed naših pređa, da ne marimo za ono, što se danas drži za 
čast, jer nas od toga odvraća strah, da ne uvrijedimo rođake. Bože daj, da u 
drugom životu ne budemo plaćale za primanje takvih osoba; jer će uvijek biti 
izlika, kojima će nas nagovarati, da to učinimo, ako rođak trpi. 

4. To je stvar, na koju mora svaka paziti, da je preporuči Bogu i ohrabri 
starješicu (neka odbaci ljudske obzire), jer je to veoma zamašna stvar. Zato se 
molimo Bogu, neka nas u tom prosvijetli. Već je za vas velika prednost, što ne 
primate opreme. Jer gdje se prima oprema, može se desiti, da se u kući zadrži 
tat, koji grabi blago, samo zato, da se ne mora povraćati novac, kojega već nema. 
A to je golema šteta! Što je do vas, ne žalite nikoga i ne zadržavajte nijedne 
takve (koja nije za ovaj samostan). Inače biste samo naudile samostanu, dok bi 
mu htjele koristiti. 


1 Iz prvotnih se knjiga o zavjetovanju, koje se i sada čuvaju u samostanima, što ih je 
osnovala sv. Terezija, može vidjeti, da su mnoge odgađale zavjete dvije i više godina. 



GLAVA XV. 


Raspravlja se, kolika se korist dobiva, kad se ne ispričava, sve ako se vidi, da koju osuđuju 

bez krivnje. 

1. Veoma se stidim, kad vas nagovaram da se vježbate u kreposti, u kojoj 
bih se i sama prije bila morala barem malko vježbati; ali moram priznati, da 
sam veoma malo u njoj napredovala. Vazda držim da imam razlog, koji mi 
utuvljuje, da je veća krepost, ako se ispričavam. Jer je kadikad dopušteno 
ispričavanje, pa bi bilo zlo, ako se propusti ne mogu razaznati, ili da bolje 
reknem, nemam toliko poniznosti, da radim, što dolikuje. Jer je zaista velika 
poniznost vidjeti se nevino osuđenom, pa ipak šutjeti. Tim se uvelike nasljeduje 
Gospodin, koji je uzeo s nas sve krivnje. Zato vas vruće molim, nastojte svojski 
oko te kreposti, jer donosi veliki dobitak. Naprotiv ne vidim, kakvu bi korist 
moglo donositi, ako gledamo same sebe ispričavati, osim u nekim slučajevima, 
kako rekoh, gdje bi prešućivanje istine moglo prouzročiti dosadu ili sablazan. No 
to bi mogao bolje prosuditi onaj, koji ima više razuma nego ja. 

2. Držim, da stoji mnogo do toga, da se čovjek privikne toj kreposti ili 
dapače nastoji od Gospodina postići pravu poniznost, jer ova krepost mora 
potjecati od poniznosti. Ko je uistinu ponizan, i željet će ozbiljno, da do njega 
malo drže i progone ga i osuđuju bez krivnje, pa i u teškim stvarima. Ako hoće 
da nasljeduje Gospodina, u čemu to može bolje nego u tome? Zato mu ne treba 
tjelesne snage, ni pomoć od ikoga van od Boga. 

3. Rado bih, moje sestre, da se uvelike trsimo oko tih velikih kreposti i 
tako se vježbamo u pokori. Od prevelikih vas pokorničkih djela odvraćam, kako 
znate, jer bi mogla nauditi zdravlju, ako se vrše bez razlike. A u ovom se ne 
treba ništa bojati. Jer bile unutarnje kreposti ne znam kako velike, ne slabe 
tjelesnih sila, koje su potrebne, da se služi Redu, a okrepljuju dušu. Kao što već 
drugda rekoh, možete izvršivati posve male stvari te malo po malo doprijeti 
dotle, da i u velikima stečete pobjedu. U tom dakako nisam mogla na sebi toga 
iskusiti, jer ne čuh, da se o meni govori kakvo zlo, za koje ne bih vidjela, da «e 
govori samo premalo. Jer ako sam bila i nevina u onom (zbog čega su me 
objeđivali), ipak sam Boga vrijeđala u mnogo drugih stvari, pa sam držala, da 
su mnogo učinili, kad nisu toga spominjali. I vazda se više veselim, kad se o 
meni govori, što nije istina, nego ako je istina. 

4. (Da dođemo do toga, te se nikad ne ispričavamo), pomaže mnogo, 
promatramo li, koliko tim dobivamo u svakom pogledu, i ako pravo prosudimo, 
da nikad nismo nevine, kad nas objeduju s grijeha, van da smo vazda pune 
grijeha; jer i pravednik pada sedam puta na dan. (Posl. 24, 16.). A mi bismo 
lagale, kad bismo tvrdile, da nemamo grijeha. Ako dakle nismo krive u onom, s 
čega nas objeduju, nikad nismo sasvim bez grijeha, kao što je bio dobri Isus. 

5. 0 Gospodine moj! Kad promislim, kako si na mnogo načina Ti trpio, a 
nikako nisi skrivio, ne znam, što da reknem o sebi, ni gdje mi je bila pamet, kad 
nisam htjela trpjeti, ih gdje mi je onda, kad se ispričavam. Znadeš Ti, moje 
Dobro, ako ja imam kakvo dobro, da mi ga nisu dale ničije ruke nego tvoje. Pa 
šta je Tebi do toga, Gospodine, daješ li mnogo ih malo? Daješ li malo radi malih 
zasluga, nisam zaslužila ni onih milosti, što si mi već udijelio. Je li moguće, te 
još mogu zahtijevati, da iko misli dobro o tako zlu biću, kao bio sam ja, kad sam 



toliko zla izrekla o Tebi, koji si dobro nad sva dobra? Ne, moj Bože, to nije, pa 
nije moguće! Ne bih rado, da na svojoj službenici podnosiš isto, što se ne sviđa 
tvojim očima. Ta pogledaj, Gospodine, moje su (oči) slijepe i zadovoljavaju se s 
veoma malim (u tvojoj službi). Daj mi Ti svjetlost i učini, da zaista želim, te 
omrznem svima, jer sam toliko puta ostavila Tebe, koji me tako vjerno ljubiš. 

6. Pa što mi mislimo postići, moj Bože, ako se sviđamo stvorovima? Sto se 
nas tiče, ako nas svi stvorovi okrivljuju, a bez grijeha smo pred Gospodinom? 0 
moje sestre, zašto nikad ne upoznamo tu istinu? Ta promišljajmo je ozbiljno i 
često i mislimo, što je ono, što jest, a što je ono, što nije. Inače se nikad ne 
dovinusmo savršenosti. Kad krepost, o kojoj govorim, ne bi donijela nikakve 
koristi, nego da se zastidi onaj, koji vas okrivljuje, kad vidi, da se dajete 
osuđivati nevine, već bi taj dobitak bio veoma velik. Više podiže dušu gdjekad 
takav postupak nego deset propovijedi. A mi se sve moramo trsiti, da budemo 
propovjednice djelima, jer nam Apostol pa i naša nesposobnost zabranjuje, da 
propovijedamo riječima (1 Kor. 16, 34.). 

7. Ne mislite nikad, da će ostati tajno dobro ili zlo, što radite, sve ako ste i 
zatvorene. A mislite li, moje kćeri, ako se same ne opravdavate, da nećete imati 
branitelja? Pogledajte samo, kako je odgovorio Gospodin za Magdalenu u kući 
farizejevoj i kad ju je sestra okrivila. Neće On s nama onako tvrdo postupati, 
kao sam sa sobom. Ta već je bio na križu onda, kad je razbojnik uhvatio čas, da 
ga brani. Njegovo će Veličanstvo ganuti nekoga, da i vas brani; ako li ne gane, 
neće trebati. To sam vidjela sama, i zbilja je tako. No ne bih rado, da na to i 
pomislite, već da se pače veselite, ostanete li okrivljene. Naučit će vas vrijeme, 
na koje se ja pozivam, kakvu ćete korist vidjeti u svojoj dusi. Jer se počne 
dobivati sloboda (duha), pa više ne hajemo, da li se o nama govori zlo ili dobro, 
van sve smatramo kao tuđi posao (koji se nas ne tiče). Kad dvojica govore 
zajedno, mi se ne staramo za odgovor, jer ne govore s nama. Tako je i ovdje. Kad 
se naviknemo, da nam tu ne treba odgovarati, činit će nam se, da i ne govore o 
nama. Možda će nam se činiti to nemoguće, jer smo odviše osjetljive, a malo smo 
se umrtvile. Isprvice i jest teško. Ali ja znam, da s pomoću Gospodnjom možemo 
doseći do ove slobode i samoprijegora i odricanja samih sebe. 



GLAVA XVI. 


O razlici u savršenosti što mora postojati među životom motrilaca (kontemplativaca) i onih, 
koji se zadovoljuju duhovnom molitvom (razmatranjem). Kako je moguće, da Bog gdjekad i 
nesahranu dušu podigne do savršenog motrenja (kontemplacije), i razlog tome. Treba dobro 

pripaziti na ovu glavu kao i na narednu. 1 

1. »I nek vam se ne čini, da je mnogo sve to (što je učeno): jer ja istom, 
štono riječ postavljam likove za igru. Vi me zamoliste, da vam reknem nešto o 
početku molitve. Premda Bog, kčeri moje, nije sa mnom tako počeo, jer možda 
nemam ni sada spomenutih kreposti, ne znam drugoga početka (nego vršenje 
tih kreposti). Jer vjerujte, ko ne zna kod šahovske igre u redu ni likove 
postaviti, on če znati slabo igrati. A ko ne zna navijestiti šah, neče znati dati 
mat. 2 Možda ćete me prekoriti, što govorim o igri, koje nema u ovoj kući i ne 
smije biti. No vidjet ćete po tome, kakvu vam je majku Bog dao, koja poznaje i 
tu taštinu. Ali kažu, da je ta igra gdjekad i dopuštena. A koliko će nam više biti 
dopuštena ona druga vrst igre, pa kad bismo se u njoj mnogo vježbale, kako 
bismo naskoro navijestile mat nebeskom Kralju, koji nam ne bi više mogao uteći 
iz ruku, pa ni htio. 

2. »U ovoj je igri kraljica, koja najviše može dotužiti kralju, a svi je drugi 
likovi podupiru. 3 A nebeskog Kralja ne može nijedna kraljica tako prisiliti na 
predaju kao poniznost. Ona ga je svukla s neba u krilo Djevice. A s njom ćemo 
ga i mi povući u svoje duše kao na dlačici. I vjerujte mi, ko ima više poniznosti, 
više će njega posjedovati, a ko ima manje, taj će manje. Jer ne mogu razumjeti, 
kako ko ima ili može imati poniznost bez ljubavi ili ljubav bez poniznosti. A 
nemoguće je, da te dvije kreposti postignemo bez velikog odreknuća svega 
stvorenog. 

3. »Reći ćete, moje kćeri, zašto vam ja govorim o krepostima, kad imate 
mnogo knjiga koje vas poučavaju o njima. Vi bi rado, da vam govorim o 
motrenju (kontemplaciji). Odgovaram: kad biste zaželjele od mene pouku o 
razmatranju, mogla bih dakako govoriti o njemu i preporučiti ga svima, pa ako i 
nemaju kreposti. Jer je razmatranje početak za stjecanje svih kreposti i 


1 Prva su četiri odsjeku ove glave sačinjavala gl. XVII. u valjadolidskom rukopisu. 
No odmah, rekao bih zato, što joj se činila lakoumna i nedostojna poredba šaha s 
molitvom, istrže listove 59, 60., 61., 62. i 63. i sali ih u jedan 59., koji napisa iznovice 

1 prilijepi na rub skraćenih listova, koji ostavi zato. Čineći to nije Svetica marila, da 
popravi ni poredak glava ni stranica. I zato od glave XVI. prelazi na XVIII., a od 
strane LIX. skače na LXIV. Prepisi, što ih je ispravila Svetica, a čuvaju se dosada, 
prenose vjerno tako udešeni valisoletski izvornik. Kako je poredba sa šahovskom 
igrom tako izrazita i lijepa, a štovači je Svetičini toliko poznaju i navode, čini nam 
se prikladno, da je ovdje preneseno prema eskorijalskom rukopisu . 

2 Šah je igra stara kod naroda kao i uljudba pojedinih naroda. Kaže se šah, kad 
protivnikov kralj dođe u vrlo teški položaj da pobjegne; a mat ili šah mat, kad padne 
u šake protivniku. I u vrijeme se sv. Terezije uvelike igrala ta igra. Onda (1561.) 
izdade Ruy Lopez de Segura glasovitu raspravu od 300 stranica u 4° pod naslovom 
Libro de la invescion liberal y arle del juego del axedrez (šah). 

3 Dama ili kraljica je najznamenitiji lik u šahu iza kralja. Može se micati kao i drugi 
likovi osim konja pa joj pomažu svi likovi s njezine strane, da pobijedi. 



zamašno za sve, koji hoće da žive kršćanski. Nijedan čovjek, pa bio i propalica, 
ne bi smio zapuštati te vježbe, koja skriva u sebi toliko dobro, ako ga Bog na to 
potakne. 0 tom sam već pisala drugdje. A pisalo je i mnogo drugih, koji su znali, 
što pišu. A ja zastalno ne znam. To Bog znade. 

4. »No drugo je, sestre, motrenje, s obzirom na koje se svi varamo. Ako 
naime ko dopre dotle, da neko vrijeme danomice razmišlja svoje grijehe (a to 
mora činiti svak, ko nije kršćanin samo po imenu), odmah kažu, eto ti motrioca 
(kontemplativca). I odmah zahtijevaju od njega tolike kreposti, kolike mora 
imati samo onaj, koji provodi uvelike motrilački (kontemplativni) život. I on sam 
želi još više te kreposti, ali se vara. Ne zna na početku ni likove postaviti. A 
misli, da ih je dosta poznati i najaviti mat. No nemoguće je, da se ovaj Kralj 
(nebeski) preda ikome, ko se sasvim ne preda njemu«. 4 

5. Želite li, kćeri, da vam pokažem put, kojim se dopire do motrenja, 
budite strpljive sa mnom, ako vam progovorim malo opširnije o predmetima, 
koji se vama na prvi mah možda ne čine tako zamašni. No meni se čini, da su 
znameniti. Ako li vi nećete ništa da čujete o njima ni da ih vršite, za svega ćete 
svoga života ostati kod svoje unutarnje molitve. Ja sam dvadeset godina težila 
(ututanj) za motrenjem. Mogu se doduše prevariti prosuđujući druge po sebi. A 
ipak uvjeravam i vas i sve, što teže za tim dobrom, da tako nećete nikad 
doprijeti do pravoga motrenja. 

6. Rado bih sad razložiti, što je unutarnja molitva (razmatranje), jer neke 
između vas neće još toga znati. A Bože daj, da je obavljamo onako, kako se mora 
obavljati. Ipak se bojim, da će se i ona obavljati s velikom mukom, ako se ne 
dobave kreposti, premda nisu potrebne u onako visokom stupnju kao kod 
motrenja. A za motrenje kažem: Kralj slave neće nikad doći u našu dušu, da se 
naime s njom sjedini, ako se ne naprežemo, da dobijemo velike kreposti. To ću 
razložiti. Jer kad biste našle, da ne govorim istinu u jednoj stvari, ne biste mi ni 
u čemu vjerovale, pa biste imale i pravo, kad bih to radila znalice i hotice. A Bog 
me očuvao od toga! Ako bih rekla što nepravo, bilo bi samo zato, jer toga ne 
znam ili ne razumijem. Hoću dakle da kažem: gdjekad daje Bog visoku milost 
motrenja i onima, što su u zlu stanju, da ih tim sredstvom otme iz vražjih ruku. 5 


4 Ovdje se svršuje ono, što je precrtala Svetica. U narednom se odsjeku započinje 
glava u valjadolidskom rukopisu prema poretku, što ga je ona uredila. 

5 Razlažući tu istu misao bijaše Svetica prije napisala u ekskorijalskom rukopisu: 
»Dogodi se mnogo puta, da Gospodin po mojem mnijenju uzdigne veoma slabu dušu 
(do motrenja), razumije se, ako nije onda u smrtnom grijehu. Rekla bih, stoga, ako i 
jest dobro viđenje, Gospodin dopušta te samo jedno vidi, to jest, da je u zlu stanju, 
pa da je povrati sebi. Ali ne mogu vjerovati, da to čini dižući je do motrenja. Jer ne 
upravlja put k onom sjedinjenju, gdje se Gospodin dariva duši i duša njemu. Ne 
zaslužuje blatna duša, da se s njom raduje krasota nebesa i da uživaju anđeli 
užitak, koji nije njihov«. 

S obzirom na zamašnost što je sv. Terezija pripisuje nesavršenostima i lakim 
grijesima kako se vidi u Knjizi o životu, gdje govori o svojim vlastitim pogreškama, i 
u svim njezinim spisima, kad kori nehaj i zanemarivanje u službi Božjoj, mogu se 
zgodno rečenice ove glave primijeniti duši ne u smrtnom grijehu, već tako mlakoj, te 
je samo vanredni užitak motrenja može učiniti sposobnom, da se otrese mlakosti i 
uzljubi život srdačnog i žarkog sjedinjena s Dragim. To se može, čini se, izvoditi iz 



7. 0 Gospodine moj, koliko te puta silimo, da se porveš s nečastivim! Nije 
li bilo dosta, da si pustio neka te pograbi, kad te je (iznio na sljeme hrama, eda 
nas poučiš, kako ga moramo nadvladavati? (Mat. 4, 5). Kakav je prizor bio, moje 
sestre, gledati ono Sunce združeno s tamom? A kakav je strah morao obuzeti 
onog nesretnika, a da sam nije znao, zašto, jer Bog nije dopustio, da to dozna! 
Blagoslovljena tolika dobrota i milosrđe! No koliko bismo se morali stidjeti mi 
kršćani, jer danomice, kako rekoh, silimo Gospodina, da se rve s tako gadnom 
živinom! Da je svladao, Gospodin, bile su potrebne tako jake mišice. Ali kako ti 
ne oslabiše tolikim mukama, što si ih podnio na križu? Oj stoga, jer se samo od 
sebe učvršćuje sve, što se trpi iz ljubavi. Zato držim, da bi ljubav prema nama 
bila opet izliječila tvoje rane, kad bi bio ostao u životu, pa ne bi bio potreban 
drugi lijek. 0 Bože moj! Kad bi ti meni pružio takav lijek u svemu, što mi je 
mučno i teško! Kako bih drage volje željela trpjeti, kad bih se zastalno mogla 
izliječiti takvom spasonosnom pomašću! 

8. Da se vratim na ono, što zapravo htjedoh reći: ima duša, za koje Bog 
zna, da ih tim sredstvom (mrtvenjem) može pridobiti za se. Premda vidi, da su 
već sasvim prepale, neće Njegovo Veličanstvo, da s Njegove strane bude 
nedostatka. I premda su u zlu stanju i bez kreposti, daje im naslade i utjehe i 
nježnost te tim počinje poticati (njihove) želje (za Njim). A gdjekad ih dovodi i do 
motrenja, ako i rijetko i kratkotrajno. A to čini, kako rekoh, da ih kuša, žele li se 
pobuđene takvom milošću pripraviti, da je češće uživaju. Ako li se ne priprave, 
neka mi oproste, što kažem, ili bolje Ti, Gospodine, oprosti njima! Jer je teško 
zlo, ako se Ti tako približiš kojoj duši, a ona se poslije približi k čemu 
zemaljskom i prione uz njega. 

9. Ja držim, da ih ima mnogo, koje tako kuša Bog, Naš Gospodin, a da ih 
se samo malo pripravlja na užitak takve milosti; jer držim zastalno, ako 
Gospodin dade tu milost, a mi sa svoje strane ne propustimo, što moramo, da 
neće (Gospodin) prestati davati, dok ne dopremo do veoma visokoga stupnja 
molitve. Ako li se mi ne predajemo Njegovu Veličanstvu onako odlučno, kao što 
se On daje nama (Gospodin), čini mnogo tim, što nas ostavlja kod unutarnje 
molitve (razmatranja), pa nas samo kadikad posjeti kao radnike u svojem 
vinogradu. A drugi su njegova ljubljena djeca, koje ne bi htio pustiti od sebe i ne 
rastaje s njima, jer se ni oni ne žele rastati s njim. On ih posadu je za svoj eto, 
daje im od svojih jela te ide tako daleko, te otkida zalogaj od usta i pruža ga 
njima. 

10. 0 srećne skrbi, moje kćeri! 0 blaženog ostavljanja tako neznatnih i 
niskih stvari, koje vodi k tako velikom stanju! Promotrite, što ćete mariti za 
optužbe čitava svijeta, kad budete u zagrljaju Božjem. Bog je dosta jak, da vas 
oslobodi od svega. On je nekoć zapovjedio, da bude svijet, i bio je. Htijenje je 
njegovo djelovanje. Ne bojte se, da će On dopustiti govoriti što protiv vas, ako 
nije na veću korist duše, koja ga ljubi. Ne ljubi On tako malo onoga, ko Njega 
ljubi. Zašto se dakle, moje sestre, ne bi trsile iz petnih žila, da pokažemo svoju 
ljubav prema Njemu? Ta pogledajte, kakva je krasna izmjena, ako svoju ljubav 


naslova ove glave, u kojem obećava, da će raspravljati, kako je moguće, da Bog 
uzdigne i nesabranu (rastresenu) dušu do savršenog motrenja. Veoma slabom 
dušom, kako vidjesmo, zove dušu, koja je u milosti, ali živi bez stege i posve 
mlohava u savršenosti. Tako se eto lijepo slažu oba teksta autografa pa jedan 
razlaže i razjašnjuje drugi. 



dajemo za njegovu! Promislite, da On može sve; a mi ne možemo ništa, van što 
On učini, da možemo. A što je ono, što mi činimo za Tebe, Gospodine, Stvoritelju 
naš? To je toliko koliko ništa, malko dobre volje. Ako dakle hoće Njegovo 
Veličanstvo, da za ono, što je ništa, zaslužimo Sve, ne budimo lude (da se toga 
odreknemo). 

11. 0 Gospodine! Sva nas šteta snalazi stoga, jer ne upiremo u Tebe svoje 
oči. Jer kad ne bismo gledale na drugo, već samo na put, brzo bismo stigle (k 
cilju). A ovako posrćemo i padamo tisuću puta i lutamo stramputice, jer ne 
upiremo oči, kako rekoh, u pravi put. Čini nam se, da se još nije po njemu išlo, 
pa nam se pričinja nov. Zaista je žalosno, što se kadikad dešava. Jer se ne trpi i 
čini se, da se ne može podnijeti, ako nas podcjenjuju u maloj stvari. Odmah se 
kaže: »Mi smo sveci«. 

12. Očuvao nas Bog, moje sestre, počinimo li što nesavršeno, da kažemo: 
»Nismo anđeli, nismo svetice«. Ako i nismo još, promislite, pregnemo li svojski, 
da možemo biti, ako nam Bog pruži pomoćnicu ruku. Vrlo je dobro, to promisliti. 
A ne bojte se, da On neće učiniti svoju, samo ako mi svoju učinimo. Pa jer ne 
dođosmo ovamo ni za što drugo (već da se posvetimo), štono riječ, ruke na posao! 
Štogod upoznamo, da je više na službu Božju (da više ugađa Bogu), pregnimo da 
s njegovom milošću izvršimo. Željela bih vazda gledati u ovoj kući ovu obi jest 
(pregnuće), koja vazda uzrokuje, da raste poniznost. Već moramo imati svetu 
smjelost, jer Bog pomaže srčanima, a ne gleda na osobe (Ef. 6, 9.). 

13. Zastranih mnogo. A sad ću se povratiti k onome, što započeh. Razložit 
ću naime, što je unutarnja molitva (razmatranje), što li motrenje 
(kontemplacija). Čini se, da je to nečedno. Ali kod vas prolazi sve. Možda 
razumijete bolje moj prosti slog nego kićeni slog drugih. Neka mi Bog dade svoju 
milost za to. Amen. 



GLAVA XVII. 


Sve duše nisu sposobne za motrenje. Neke dopru do toga istom kasno. Zaista ponizni mora 
biti zadovoljan s putem, kojim ga vodi Gospodin. 

1. Čini se, da počinjem raspredati o molitvi, ali mi treba još malo reći, što 
je veoma znamenito. Tiče se poniznosti, a potrebno je u ovoj kući, 1 jer je 
poniznost glavno obavljanje molitve. A kako već rekoh, mnogo je stalo do toga, 
da nastojite upoznati, kako se morate mnogo vježbati u poniznosti. A zamašna 
je tačka i vrlo potrebna svima, koji se vježbaju u molitvi. Kako će moći pravo 
ponizni misliti, da je onako dobar kao i oni, koji su već dosegli do motrenja? 
Dakako, Bog u svojoj dobroti i milosrđu može i njega učiniti takovim. Ali ja 
savjetujem, da vazda sjedne na najniže mjesto, kao što nas je Gospodin učio i 
svojim činom. Ako Bog hoće da povede koju tim putem (motrenja), neka se ona 
pripravi zato. Ako li Bog neće, koristi joj poniznosti, da se scijeni srećnom, što 
može služiti službenicama Gospodnjim, i da ga hvali za milost, što joj je iskazao, 
jer ju je Njegovo Veličanstvo uzelo među njih, dok je zaslužila, da bude u paklu 
sluškinja nečastivih. 

2. Ne kažem toga bez velikog razloga; jer je, kako već rekoh, mnogo stalo 
do toga, da se znade, da Bog ne vodi svih istim putem. A možda baš stoji visoko 
u očima Gospodnjim onaj, koji misli, da ide posve u nizini. Tako i u ovoj kući ne 
moraju biti sve kontemplativne (motrilice), premda se sve bave (unutarnjom) 
molitvom. To je nemoguće. I kad ne bi znala te istine ona, koja nije 
kontemplativna, morala bi jamačno biti vrlo potištena. Motrenje je dar Božji. A 
jer nije potrebno za spasenje i Bog ga ne iziskuje silom, neka ne misli nijedna, 
da će ga zahtijevati od nje. (Ako i nije koja kontemplativna), ipak može biti 
veoma savršena, čini li ono, što je rečeno dosada. Dapače može imati još više 
zasluga, jer ima više muke, a Gospodin je vodi kao jaku dušu i čuva joj sve 
zajedno (za drugi svijet), što ne uživa ovdje. Stoga ne smije klonuti duhom ni 
zabaciti molitvu, nego mora činiti, što čine sve druge. Jer kadikad dolazi 
Gospodin veoma kasno i plaća najednom tako obilato, kao što je drugima davao 
malo po malo u mnogo godina. 

3. Ja nisam mogla četrnaest godina ni razmatrati bez čitanja. Bit će 
mnogo osoba ove vrsti, pa i drugih, koje ni onda ne mogu obavljati razmatranja, 
kad u ruke uzmu knjigu pa čitaju. One mogu moliti samo usmeno, a pritom još 
ostaju najsabranije. Ima naime osoba, kojima je duh tako nestalan, da njihove 
misli ne mogu ostati ni kod jednoga predmeta, već su vazda nemirne, i to tako 
silno, da ih ne mogu zadržati. A hoće li da ih uspregnu i misle na Boga, dolazi 
im tisuću ludorija, grizodušja i dvoumica. Ja poznajem već prilično vremešnu 
osobu, koja provodi vrlo krepostan život, živi pokornički i izvrsna je službenica 
Božja. Ona provodi mnogo godina mnogo sati (danomice) u usmenoj molitvi. A 
nikako doprijeti do unutarnje molitve (razmatranja). Sto može najviše, moleći 
naustice zaustavlja se malo po malo. Takvih osoba ima mnogo. Ako su ponizne, 
držimo, da na kraju neće zaostati za onima, koje imaju mnogo utjeha, van će im 
biti sasvim jednake. U neku ruku žive one još sigurnije; jer ne znamo, jesu li od 
Boga utjehe, što ih dobivamo, ih ih nudi zloduh. Ako nisu od Boga, veća je 
opasnost; jer tu zloduh nastoji pobuditi oholost. Ako li su od Boga, ne treba se 
toga bojati; jer onda nose sa sobom poniznost, kao što vrlo opširno opisah u 


1 Sv. Josip od Avile. 



drugoj knjizi. 2 

4. One (duše, koje ne primaju te utjehe) žive u poniznosti. Boje se, da su 
same krive, pa se vazda trse da napreduju. Vide li, gdje drugi proliju samo 
jednu suzu, misle, jer se to kod njih ne zbiva, da su još daleko zaostale u službi 
Božjoj, premda su možda daleko utekle naprijed. Jer nisu ni sve suze uvijek 
savršene, ako su i dobre. A uvijek su sigurnije poniznost, trapljenje i odricanje i 
druge kreposti. Vršenje tih kreposti ne donosi opasnosti, pa vam se ne treba 
bojati, da nećete doprijeti k savršenosti kao i oni, koji uvelike uživaju motrenje. 

5. Svetica je bila sv. Marta, premda se za nju ne pripovijeda, da se bavila 
motrenjem. Sto ćete više vi moći poželjeti, van da budete jednaki toj srećnici, 
koja je bila dostojna, da tako često prima u svoju kuću Krista, našega 
Gospodina, da mu nudi jelo, dvori ga i blaguje a njim za istim stolom? Da je 
vazda bila opojena motrenjem, poput Magdalene, ne bi imao ko dati jesti onome 
nebeskom Gostu. Pomislite, da je ovaj samostan kuća sv. Marte, u kojoj mora 
biti svega. Zato oni, koji vode putem radinoga života, ne smiju mrmljati protiv 
onih, koje zarone sasvim u motrenje. Jer znadu, da će njih Gospodin braniti, ako 
budu i šutjele, jer ponajviše dopušta, da zaboravljaju na se i na sve. 

6. One moraju promisliti, da neko mora i jela spremati, pa se moraju 
držati srećnima, da podvoruju zajedno s Martom. Neka znaju, da prava 
poniznost stoji u tom, da vazda budu posve zadovoljne s onim, što Gospodin hoće 
da učini od njih, te se vazda drže nedostojnima, da se zovu njegovim 
službenicama. Ili mi motrile ili razmatrale ili molile naustice, dvorile bolesnike 
ili obavljale domaće poslove pa i najniže službe vršile, ako svim tim služimo 
Gostu, koji dolazi, da boravi s nama, te kod nas blaguje i okrijepi se, šta nam je 
stalo, služimo li mu ovako ili onako? 

7. Ne kažem, da od svoje smijete zanemarivati, (eda postanete dostojne 
milosti motrenja). Morate se pače pripraviti na sve, jer nemate izbirati vi, nego 
Gospodin. No kad bi On htio, da svaka od vas ostane u svojoj službi, nakon što je 
služila dvadeset godina, bila bi čudnovata poniznost, ako bi htjela izabrati što 
drugo. Neka radi Gospodar kuće. On je mudar i jak, pa zna, što dolikuje nama, a 
što dolikuje i Njemu. Činite, što je do vas, i pripravljajte se na motrenje 
vježbajući se u savršenosti, o kojoj se dosele govorilo, pa budite uvjerene, da 
vam Gospodin čuva ovaj dar, ako vam ga ne da ovdje, pa će vam ga najednom 
dati u nebu. No držim, da vam ga neće uskratiti ni ovdje, ako je pravo vaše 
odricanje i poniznost. Ako li vam ga zadržava, hoće da postupa s vama, kao što 
već jednom rekoh, kao s jakim dušama i da vam ovdje dade nositi križ, kao što 
ga je vazda nosilo Njegovo Veličanstvo. A kako bi vam mogao pokazati tješnje 
prijateljstvo, nego tim, što vam hoće da dade ono, što je sam izabrao za Sebe? 
Možda kod motrenja ne biste smjele očekivati tolike nagrade. To su sudovi 
Gospodnji, u koje se mi ne smijemo miješati. No veoma je dobro, da izbor nije 
prepušten nama; jer bismo mislile, da nam motrilački (kontemplativni) život 
podaje više spokojnosti, pa bi se dale odmah na motrenje. 0 veliki je dobitak ne 
željeti nikakva dobitka po svojem mnijenju, da se ne moramo bojati nikakva 
gubitka. Jer Bog ne dopušta nikad, da trpi gubitak pravo umrtvljeni, već zato, 
da dobije više! 


2 Knjiga o Životu gl. XVII. XIX. i XXVIII. 



GLAVA XVIII. 


Nastavlja se isto gradivo. Razlaže se, koliko su veće patnje motrilaca nego radinih. To je za 

njih velika utjeha. 

1. Kažem vama, kćeri moje, koje Bog ne vodi putem motrenja, da one, što 
putuju tim putem, koliko sam gledala i slušala od njih, ne nose lakšega križa 
nego vi. Da, vi biste se začudile, kad biste znale, kako je težak križ, što im ga 
Bog nameće na najraznoličnije ruke i načine. Ja znam, što moraju trpjeti jedni i 
drugi te jasno upoznajem, da su patnje, što ih Bog šalje motriocima 
(kontemplativnima), nesnosne i takve, te ne bi mogli podnijeti, kad im ih Bog ne 
bi zasladio nasladom gledanja. Stalno je dakle, da Bog vodi putem trudova one, 
što ih ljubi, pa što ih više ljubi, to im šalje veće muke. Ne smijemo držati da Bog 
mrzi na motrioce, jer ih hvali svojim ustima i drži za svoje prijatelje. 

2. Bilo bi ludo vjerovati, da On u svoje povjerljivo prijateljstvo prima 
mekušce i bez ikakvih muka. Zato držim posve izvjesnim, da Bog motriocima 
šalje daleko veće muke. A jer ih vodi tako hrapavim i tvrdim putem, te drže, da 
kadikad zalutaju i moraju započeti iznovice, baš je zato potrebno, da ih Njegovo 
Veličanstvo okrijepi, i to ne vodom nego vinom, pa da opojeni njim ne mare za 
svoje patnje i uzmognu ih snositi. I stoga poznajem malo pravih motrilaca, koje 
ne vidim srčane i odlučne za trpljenje. Jer ako su slabi, prvo je, što im čini 
Gospodin, da im dade srčanosti i učini, te se ne boje muka. 

3. Držim, da oni, koji provode radini život, videći gdje motrioci uživaju 
malko naslade, misle, da tu i nema ništa drugo. No ja vam kažem, da možda ne 
bi mogle izdržati ni jedan dan što oni trpe. I tako Gospodin poznaje sve i znade, 
što su, pa svakome dijeli svoju službu, kako je već najdoličnije za spasenje 
njegove duše, za samoga Gospodina i za dobro bližnjega. A ako vi ne propustite 
dolične priprave, ne treba vam se bojati, da će propasti vaš trud. Pazite dobro, 
što kažem. Sve mi moramo nastojati, da se na to pripravimo (da uživamo toliko 
dobro, kao što je motrenje), jer i nismo ovdje za drugo. I to ne samo godinu, dvije 
ili deset godina, eda se ne pričini, da od toga odustajemo iz kukavštine. A dobro 
je, da Gospodin vidi, gdje mi sa svoje strane ništa ne propuštamo. Ako su vojnici 
već i dugo služili, ipak moraju vazda biti pripravni, da izvrše svaku zapovijed, 
koju htjedne izdati satnik. Zato će im dati i njihovu plaću. A koliko bolju plaću 
plaća naš Kralj nego kraljevi zemaljski! 

4. Vidi li nas nazočne, i nađe li nas spremne za njegovu službu, znajući 
već, za što je ko, podjeljuje službe prema silama svakoga pojedinca. Kad ne 
bismo došle pred Njega, niti bi nam što dao niti zapovjedio, da mu služimo. Ne 
propuštajte dakle, sestre, unutarnje molitve (razmatranja). Ko ne može 
razmatrati, neka moli naustice ili nek čita ili se povjerljivo razgovara s Bogom, 
kao što ću reći kasnije. Neka nijedna ne zanemaruje satove molitve, što je ostale 
(obavljaju prema odredbi Ustanova), da joj se ne dogodi kao ludim djevicama, 
jer ne zna, kad će je Zaručnik pozvati i dati joj veće muke zavijene u utjehe (t. j. 
podići je do motrenja). Ne učini li toga, nek upozna ona, da nije za to prikladna i 
da joj dolikuje drugo (radini život). Tu ima prilike, da stječe zasluga, vjerujući 
uistinu, da nije prikladna ni za ono, što čini. 

5. Neka veselo obavlja onu službu, koja joj je naložena, kao što već rekoh. 
I ako je ta poniznost prava, blago onoj službenici u radinom životu, koja se ne 



bude tužila ni na koga nego na sebe. Neka dakle pusti druge u borbi, koja nije 
malena. Ta premda se zastavnik ne ubije u boju, ipak je u velikoj pogibli, i 
unutarnjosti mora trpjeti više od svih drugih, budući da nosi zastavu, pa se ne 
može braniti i mora se prije dati sasjeći na komade, nego pustiti zastavu iz 
ruku. Isto tako moraju motrioci (kontemplativci) visoko nositi zastavu 
poniznosti te izdržati sve udarce, što padaju na njih, a da nijednog ne uzvrate. 
Jer je njihova služba trpjeti, kao što je Krist trpio, visoko dizati križ i nikad ga 
ne puštati iz ruke, pa se našli u Bog zna kakvim pogiblima, ni u trpljenju 
odavati kakvu slabost. Zato im je predana tako časna služba. Neka dakle paze, 
što čine kad zastavnik pusti zastavu iz ruku, mora bitka biti izgubljena. Tako 
držim, trpe veliku štetu i oni, koji nisu tako uznapredovali, kad opaze u onih, 
što ih oni drže vođama i prijateljima Božjim, da se njihova djela ne slažu sa 
službom, što je imaju. 

6. Ostali se vojnici drže, kako mogu, a gdjekad i uzmaknu, kad opaze 
najveću pogibao, a niko za to ne mari niti oni zbog toga izgube svoju čast. A u 
one druge upiru svi oči, pa se ne mogu ni ganuti (da ih ne opaze). Služba je 
dakle, kao što je njihova, doduše lijepa i časna, pa kralj iskazuje milost onima, 
kojima je daje. No koji je (službu) primaju, ne obvezuju se malo. Zato, sestre, ne 
znamo, što molimo (Mat. 20, 22.). Pustimo Gospodina, neka radi. Jer ima osoba, 
za koje se čini, da hoće u ime pravde od Boga zahtijevati darove. Krasne li mi 
(vrsti) poniznosti! Zato pravo radi poznavalac sviju, da malo puta, držim, daje 
tim osobama te milosti. Vidi on jasno, da nisu prikladne, da piju kalež. 

7. Ako vi, kćeri, hoćete da upoznate, jeste li napredovale (u savršenosti), 
neka svaka pazi, da li se drži slabijom od sviju i da li se za korist i dobro ostalih 
razbira iz njezinih djela, da ona tako upoznaje (svoju slabost). A neće napredak 
svoje duše moći prosuditi po tom, što ima više naslada u molitvi i ushita ili 
viđenja ih milosti, što joj daje Gospodin. Jer moramo čekati do drugoga svijeta, 
da vidimo vrijednost tih milosti. Ono je prvo prometni novac, dohodak koji ne 
propada, trajno je pravo vlasništva, a nije porez koji se dokida (koji se jednom 
ne daje, a drugi put daje). (Pravi duševni napredak pokazuje) krepost velike 
poniznosti i mrtvenje i veliki posluh, koji ni u sitnici ne radi protiv zapovijedi 
starješine, koji je kako znate namjesto Boga, pa uistinu zapovijeda Bog, što vam 
on zapovijeda. 0 posluhu bih vam imala reći mnogo više. No čini mi se, da nisu 
redovnice, koje ne vrše posluha. Stoga ne kažem o tom ništa, jer govorim 
redovnicama, koje držim dobrima ili barem žele hiti kreposne. U stvari tako 
poznatoj i zamašnoj samo riječ, da se ne zaboravi. 

8. Kažem: koja je po zavjetu pod posluhom, a zanemaruje i sa svom 
brižljivošću ne nastoji, da taj zavjet izvrši naj savršenije, ne znam, zašto je u 
samostanu. Barem ja je uvjeravam, dok u tom pogrešuje, neće se nikad popeti, 
da bude motrilica (kontemplativna), a ni čestito radina (aktivna). To držim 
sasvim za izvjesno. A ako želi ili nastoji doprijeti do motrenja, sve ako i nije 
vezana tim zavjetom (posluha), da uzmogne ići posve stalno, mora sasvim 
odlučno predati svoju volju ispovjedniku, koji bi bio takav (t. j. sposoban). Ta svi 
dobro znaju, da se tako više napreduje u jednoj godini nego inače u mnogo 
godina. No za nas nije nužno, pa mi ne trebamo o tom govoriti. 

9. Završujem želeći, da imate ove kreposti. Trsite se, kćeri moje, oko njih, 
radi njih sveto zavidite jedna drugoj. A radi drugih se pobožnosti ne starajte i ne 
žalostite, ako ih nemate. One su nešto nestalno. Kod drugih mogu biti od Boga. 



A kod vas bi moglo Njegovo Veličanstvo pripustiti, da budu obmana nečastivoga 
te da prevari vas kao što je prevario već druge. Zašto hoćete da služite 
Gospodinu u tako nestalnoj stvari, kad imate toliko toga, u čem mu možete 
služiti sigurno? Ko vas goni u te pogibli? Opširno sam rasprela o tom, jer je 
dolično, budući da je naša narav slaba. A komu Bog usthjedne dati motrenje, 
ojačat će ga Njegovo Veličanstvo. Za one, kojima ne da (motrenje), napisali 
radosno ove pouke, da se i motrioci ponize. Neka nam Gospodin, za koga je ovo, 
dade svjetlosti, da u svemu slijedimo njegovu volju, pa nam se neće trebati ništa 
bojati. 



GLAVA XIX. 


Započinje raspravljati o molitvi. Govori o dušama, koje ne mogu razumom promišljati. 

1. Ima već toliko dana, da napisah pređašnju glavu. A ne imadoh kad da 
se vratim na ovaj posao. Moradoh pročitati iznovice, jer ne znadoh, što sam 
rekla. Da ne gubim vremena, trebat će ići, kako se bude dalo: i bez reda. Za 
razume uredne i za duše uvježbane, koje mogu biti sabrane ima toliko dobrih 
knjiga, što ih napisaše izvrsni učitelji, te bi bila pogreška, kad biste držale što 
do onoga, što ja rekoh o molitvi. Ta kako rekoh, imate takvih knjiga, u kojima 
su za sve dane u sedmici razdijeljena otajstva života i smrti te muke Gospodnje, 
pa razmatranja o sudu i paklu, o našoj ništetnosti i velikoj obvezi prema Bogu. 
Tu je i izvrsna pouka i red za početak i završetak molitve. 1 Ko bi mogao i 
privikao se da tako moli, ne treba mu govoriti ništa, jer će ga tako dobrim 
putem uvesti Gospodin u luku svjetlosti, pa će iza tako dobra početka biti dobar 
i svršetak. I svi, koji uzmognu ići tim putem, idu spokojno i sigurno, jer se ide 
mirno, kad je razum privezan. Ali bih rado raspravljati i pružiti pomoć (onima, 
koji toga ne umiju te se muče), ako Gospodin htjedne, da pogodim. Ako li ne, 
barem ćete razabrati, da ima mnogo duša, koje podnose te muke, eda se ne 
žalostite, ako bi se i vama tako dešavalo. 

2. Ima duša i razuma razuzdanih poput nezažvaljanih konja, kojih niko 
ne može zaustaviti. Sad idu amo, sad tamo, vazda nemirne. Ili je takva njihova 
narav ili to Bog pripušta. Takve vrlo žalim. Čine mi se poput duša, koje muči 
velika žeđa pa opaze vrlo daleko vodu. A kad hoće da pođu onamo, nađu 
neprijatelje, koji im zakrčuju put na početku, u sredini i na svršetku. Dogodi se, 
da s velikim trudom savladaju prve neprijatelje, ali puste, da ih pobijede drugi, 
pa vole umrijeti od žeđe, nego piti vode, koja ih toliko stoji. Nestane im snage, 
klonu duhom. Ako neki još imaju snage da svladaju i druge neprijatelje, izda ih 
snaga u sukobu s trećima, premda možda ne bi imali ni dva koraka do izvora 
one žive vode, za koju Gospodin reče Samarjanci, da neće ožednjeti, ko je pije. A 
kako je razložno i istinito, što su rekla usta same Istine! Neće žednjeti za 
stvarima ovoga života, premda raste žeđa za stvarima drugoga života mnogo 
više, nego možemo predočiti naravskom žeđom. Ali kako se žedno želi ta žeđa! 
Jer duša upoznaje njezinu vrijednost. Ako i jest ta žeđa teška i muči, ipak nosi 
sa sobom zadovoljštinu, kojom se ta žeđa gasi. Ta žeđa guši želju za zemaljskim 
stvarima. Usto i zasićuje. Ako je Bog utaži, jedna je od najvećih milosti, što je 
može dati duši, jer dopušta, te isto tako, pa još i više, želi piti ove vode. 

3. Voda ima mnogo svojstava. Padaju mi sad na um tri, o kojima ću 
raspresti. Prvo je svojstvo, da rashlađuje. Bilo nam ne znam kako vruće, vodom 
se utažuje vrućina. Ako je i veliki oganj, gasi se vodom, samo ako ne gori katran, 
jer ga onda voda još raspiruje. 0 Bože moj, kako je čudno, kad se raspali vodom 
oganj, ako je jak i snažan i nepodložan življima. Voda ga ne spriječi, premda mu 


1 Ovdje Svetica smjera na rasprave o molitvi br. Luja Granadskoga i na onu, što se 
pridaje sv. Petru Alkantarskom. Čita se u prvotnim Ustanovama, što ih je napisala 
za svoje redovnice: »Neka pazi starješica, da ima dobrih knjiga, napose Cartujanos 
(Kartužani), Flos Sanctorum (Cvijet svetaca), Contemptus Mundi (Prezir svijeta), 
Oratorio de Religiosos (Bogomolja redovnika), knjige br. Luja Granadskoga i o. fra 
Petra Alkantarskoga« 



je protivna, nego ga još poveća! Bilo bi mi vrlo korisno, da mogu o tom govoriti s 
onim, ko poznaje mudroslovlje. Kad bih poznavala svojstva stvari, znala bih se 
izjaviti. Ovako se samo tome veselim, ali toga ne mogu izreći. A možda toga i ne 
mogu razumjeti. 

4. Ako vas, sestre, Bog jednom povede k toj vodi i dade vam je piti, vi ćete 
se i one, što je već piju, radovati tome i razumjet ćete, kako prava ljubav Božja, 
ako je u svojoj snazi posve slobodna od zemaljskih stvari, nad koje se uzvinula, 
vlada nad svim življima i nad svijetom. I ne treba nam se bojati, da će voda, što 
teče iz zemlje, ugasiti taj oganj ljubavi Božje. Nema voda više vlasti nad ognjem. 
Ako su i protivni, oganj je neomedašeni gospodar, a nije podložan vodi. I stoga 
se, sestre, ne čudite, što sam vas u ovoj knjizi toliko poticala, da težite za 
takvom slobodom. Nije li lijepo, da siromašna redovnica (samostana) sv. Josipa 
može doprijeti dotle, te vlada nad svom zemljom i življima? A što su sve sveci s 
pomoću Božjom radili s njima po miloj volji? Svetom su se Martinu pokoravali 
oganj i voda, svetom Franji i ptice i ribe. Tako i mnogim drugim svecima. Vidi se 
jasno, da su postali gospodari svih stvari na svijetu tim, što su se trsili, da ih 
malo cijene, i što su se svom svojom snagom iskreno podlagali Gospodinu (ovoga 
svijeta). Nema dakle, kako je rečeno, voda što nastaje na zemlji nikakve vlasti 
nad njom (= ljubavlju Božjom). Njezini su plamenovi veoma visoki; a njezin 
postanak nije od tako niske stvari. Ima i drugih ognjeva male ljubavi Božje, što 
će ah ugasiti svaki događaj. Ali ovoga nikako. Da navali i cijelo more napasti, ne 
bi uspjele, da prestane gorjeti tako, te vlada nad njima. 

5. Još će taj oganj manje ugasiti voda, što rosi s neba. Nisu protivni 
(oganj i ta voda), već dolaze iz jednog kraja. Ne bojte se, da će jedan živalj 
nauditi drugom, nego još jedan pomaže drugome, da uspije. Voda pravih suza, to 
jest onih, što teku u istinskoj molitvi, a daje ih Kralj nebeski, pomaže još više 
raspaliti oganj i čini, da potraje. A oganj pomaže vodi, da rashlađuje. 0 Bože 
moj, kako je krasno i čudnovato, da oganj rashlađuje! Da, on i mrzne sve 
svjetovne sklonosti, kad se združi sa živom nebeskom vodom, tim izvorom, iz 
kojega potječu spomenute suze, koje nam se daju, a ne stječu našom vještinom. I 
tako zaista (ova nebeska voda) ne ostavlja u nama topline (sklonosti) ni prema 
kojoj svjetskoj stvari tako, te bi nas mogla privezati, van ako je to onaj oganj 
(ljubavi Božje). Jer mu je prirodno, da se ne zadovoljava s malim, već bi, da 
može, zapalio čitav svijet. 

6. Drugo je svojstvo vode, da čisti nečiste stvari. Da nema vode za pranje, 
što bi bilo od svijeta? Znate li, da toliko čisti ova voda nebeska, voda bistra, jer 
nije mutna ni blatna, van rosi s neba? Držim za izvjesno, ako se (te vode) napije 
duša samo jednom, da će biti bistra i čista od svakog grijeha. Jer Bog ne da, 
kako napisah već na drugom mjestu, 2 da duša pije te vode, a da se ne očisti, te 
bude čista od blata i slobodna od bijede, u koju je bila upala grijesima. (Bog daje 
piti, a ne stoji to do naše volje, jer je to božansko sjedinjenje nešto sasvim 
natprirodno). Kod drugih slasti, što se dobivaju s pomoću razuma ako i djeluju 
uvelike, voda teče po zemlji. Ne piju je odmah na izvoru. Vazda ima na putu 
blatnih stvari, koje prihvata, pa nije tako čista i bistra. Molitvu, kod koje se. 
kako rekoh, promišlja razumom, ne zovem vodom živom, kako ja shvatam. Jer 
kolikogod nastojimo učiniti, vazda će se uz našu dušu, koju podupire ovo naše 
tijelo i niska narav, prilijepiti nešto od puta, što mi ne bismo rado. 


2 Knjiga o Životu gl. XIX. 



7. Hoću da bolje razjasnim. Promišljamo, što je svijet i kako sve u njemu 
prolazi, da ga prezremo. No i neopazice se nađemo kod stvari, što ih u svijetu 
ljubimo. Želimo ih izbjeći, ali nas barem malko zadrži razmišljanje, kako je to 
bilo, kako li će biti, što smo učinili, što li ćemo činiti. I razmišljajući, što treba 
raditi, da se riješimo tih stvari, gdjekad se iznovice izlažemo opasnosti. Ne 
kažem, da se toga treba okaniti t. j. ne razmišljati o tim stvarima. No treba se 
bojati i ne smijemo biti bez brige. Ovdje (kod molitve sjedinjenja) uzimlje tu 
brigu sam Gospodin; jer nas neće da prepusti nama. On toliko cijeni našu dušu, 
te ne dopušta, da se ona upleće u stvari, koje bi joj mogle nauditi u ono vrijeme, 
kad joj hoće da podijeli milost. Iznenada je podiže blizu sebe te joj u jedan tren 
pokazuje više istina i daje joj jasniju spoznaju, što je sve zemaljsko, nego bismo 
ovdje mogli doseći u mnogo godina. Jer pogled nije slobodan, zasljepljuje nas 
prah, dok putujemo; a ondje nas (u molitvi sjedinjenja) vodi Gospodin k svrsi 
našega puta, da i ne znamo, kako. 

8. Treće je svojstvo vode, da gasi i odstranjuje žeđu. Žednjeti po mojem 
mnijenju znači željeti nešto, čega uvelike nemamo, a posvemašnja nas nestašica 
ubija. Čudno je, da nas ubija nestašica, a i preobilje nam oduzimlje život, kao 
što se vidi kod mnogo utopljenika. 0 Gospodine moj! (Kako bih bila srećna), kad 
bih zaronila tako u ovu živu vodu, da u njoj završim život! A ne može li to biti? 
Da, jer tako može rasti ljubav i želja za Bogom, te ne može podnijeti naravsko 
biće. Stoga je i bilo ljudi, koji su (zbog toga) umrli. Ja znam za jednu, 3 koja je 
tako obilovala ovom živom vodom, te bi bila umrla, da joj Bog nije brzo pritekao 
u pomoć s ushitom te je u njemu u neku istrgnuo kao izvan sebe. Kažem, da ju 
je u neku istrgnuo samu izvan sebe, jer je tu duša počinula. Čini se, da se 
utopila, jer nije mogla podnositi svijeta, a oživjela je u Bogu. A Njegovo ju je 
Veličanstvo učinilo sposobnom, da može uživati ono, čega ne bi bila mogla 
uživati, dok je bila pri sebi, da ne izgubi života. 

9. Iz toga se spoznaje, da u našem najvišem Dobru ne može biti ništa, što 
nije savršeno, pa je stoga sve, što nam On daje, za naše dobro. I dao nam On ne 
znam koliko izobila te vode, ne može biti previše, gdje se radi o Bogu. Jer ako 
Bog daje mnogo, kako rekoh, čini dušu sposobnom, da pije mnogo. Tako i staklar 
pravi staklenku takvoga opsega, kakvu zna da treba, te obuhvati ono, što kani u 
nju uliti. Dolazi li želja (za tom vodom) od nas, nikad nije bez nedostatka. Ako je 
u tom što dobra, dolazi od pomoći Gospodnje. A mi smo tako nečedni, te nam se 
čini, da se nikad ne možemo zasititi mukom te želje, jer je ta muka slasna i 
tečna. Uživamo bez mjere, koliko možemo, podupiremo tu želju, koliko ovdje 
možemo, pa ona gdjekad i ubija. Blažena li je takva smrt! Ali bi pomogao možda 
da ostane živ onaj, koji tako umre, te bi i drugi umrli od želje za takvom smrću. 
Držim, da to radi zloduh. Znade on štetu, što mu je mogu učiniti (takve duše) u 
životu. Zato ih napastuje ovdje na nerazložna pokornička djela, ne bi li izgubile 
zdravlje. A njemu je mnogo stalo do toga. 

10. Ko dopre tako daleko, te ima tu žestoku želju, kažem, da bude veoma 
oprezan, jer može držati, da ga snalazi ta napast. Ako i ne umre od žeđe, uništit 
će zdravlje, pa će izvana pokazati, ako i ne želi, (tu svoju žeđu), a to se mora 
izbjegavati na svake ruke. Kadikad će malo koristiti naš mar, jer ne možemo 
sakrivati sve kao što želimo. No kad navale na nas tako goleme navale, što 


3 Govori prikriveno sama o sebi. Gledaj glavu XX. Života te Duhovne izvještaje 
ispovjednicima. 



umnažaju našu želju za Bogom, moramo brižno paziti, da ih ne povećamo, van 
moramo blago skratiti konac drugim motrenjem. Jer može kadikad naša narav 
djelovati toliko koliko i ljubav. Ta ima ljudi, koji s velikom žestinom žele kakvu 
stvar, pa bila i zla. Mislim, da se oni nisu mnogo umrtvili, jer za sve koristi 
mrtvenje. Čini se, da je ludo, ako se priječi tako dobra stvarca (želja za Bogom). 
Ali nije tako; jer ja ne kažem, da tu želju treba odbaciti, nego zaustavljati. A to 
će možda biti drugom željom, kojom se isto toliko zaslužuje. 

11. Reći ću nešto, da me bolje razumijete. Znalazi nas kao nekad sv. Pavla 
velika želja, da već sada budemo s Bogom i izbavljeni iz ove tamnice. Trebat će 
veliko mrtvenje, da se ublaži muka, što nastaje iz toga uzroka, koja mora biti u 
sebi veoma slatka. A neće se moći sasvim ugušiti. No gdjekad bude (ta muka) 
tako žestoka te kao da otme razum, kao što sama vidjeh nedavno na jednoj 
osobi. Ona je po naravi žestoka, ali je pokazala, da lomi svoju volju. Čini mi se, 
da je već razum izgubila, kao što se vidi u drugim stvarima. Kažem: neko je 
vrijeme gledah kao izvan sebe od velike muke i napora, kojom se naprezala, da 
tu muku sakrije. Držim, u takvom prekomjernom slučaju, sve ako bi bio od duha 
Božjega, treba se bojati iz poniznosti. Jer ne smijemo misliti, da imamo toliku 
ljubav (Božju), koja nas stavlja u takvu stisku. 

12. Zato, kažem, ne bih držala za zlo (gdje se može, jer se možda svagda 
neće moći), kad bi se želja (za smrću) promijenila u drugu razmišljajući, da se 
živeći dulje može Bogu više služiti; da se može duši, koja bi inače propala, 
pribaviti svjetlost; što se više bude služilo Bogu, to će se više zaslužiti, da Boga 
uživamo. A treba se i bojati, da smo malo služili Bogu. To su dobre utjehe za 
tako veliki trud. Ublažit će njegovu muku i dobit će mnogo, jer čovjek želi ovdje 
boraviti i živjeti u svojoj muci, eda služi samom Gospodinu. To je kao kad neko 
ima veliki trud ili veliku bol pa ga tješimo veleći mu, neka bude strpljiv i preda 
se u ruke Božje, da se na njemu izvrši volja Božja. Jer je u svemu najsigurnije 
predati se Bogu u ruke. 

13. A (osobito), ako i đavo pripomogne bilo kako tolikoj želji. A to je i 
moguće. Tako pripovijeda, mislim Kasijan, o nekom pustinjaku, koji je provodio 
veoma strog život. A nečastivi mu doglasi, neka se sunovrati u zdenac, pa će to 
prije ugledati Boga. Držim, da ovaj pustinjak nije baš služio Bogu ponizno ni 
dobro; jer je Gospodin vjeran, pa Njegovo Veličanstvo ne bi dopustilo, da bude 
zaslijepljen u tako očevidnoj stvari. 4 No jasno je, kad bi ta želja bila od Boga, da 
mu ne bi naudila, jer nosi sa sobom svjetlost, razboritost i umjerenost. Jasno je, 
da se taj protivnik pakleni neprijatelj trsi na svake ruke, ne bi li nam naudio, 
koliko samo može. On ne spava bezbrižno, pa ne smijemo ni mi. Ta je tačka 
zamašna u mnogim stvarima. Mora se skratiti i vrijeme molitve, pa bila i 
slatka, kad se vidi, da jenjavaju tjelesne sile ili glavi škodi. U svemu je veoma 
potrebna razboritost. 


4 Pripovijeda doista Kasijan u svojim Sastancima (konferencijama II. gl. V.) o 
pustinjaku Ileronu, koji je proveo pedeset godina u skitskoj pustinji čineći strogu 
pokoru. Jedne ga noći stane napastovati sotona, neka se strmoglavi u zdenac, 
uvjeravajući ga prije, da će ga od svake pogibli osloboditi mnogo zasluga stečenih u 
tako dugom razdoblju nečuvenim mrtvenjem. Izvukoše ga odmah napolak mrtva 
drugi pustinjaci te proživi još tri dana, ali do kraja ustraja u đavolskoj prevari. 



14. Zašto mislite, kćeri, da sam vam htjela razložiti najprije svršetak i 
pokazati nagradu prije borbe, pokazujući vam dobro, što će nas zapasti, kad se 
približimo k onom vrelu, da pijemo tu živu vodu? Zato, da se ne preplašite truda 
i zapreke, što je na putu, van idete srčano i neumorno. Jer se može dogoditi, 
kako rekoh, da dospijete već dotle, te vam ne treba nego se sagnuti i piti iz 
vrela, ali napustite sve i izgubite to dobro misleći, da nemate snage, eda ga 
dosegnete, i da vi niste zato. 

15. Vidite, da Gospodin poziva sve. On je sama istina, pa se ne smije 
dvoumiti. Da ovaj poziv nije općenit, ne bi nas Gospodin sve pozivao. A ako bi i 
zvao, ne bi govorio: »Ja ću vam dati piti« (Iv. 7, 2.). Mogao bi samo reći: »Dođite 
svi, jer napokon nećete izgubiti ništa; a ja ću dati piti onima, kojima mi se 
svidi«. Ali, kako kažem (obećava dati), svima bez toga uvjeta. Zato držim za 
izvjesno, da će dobiti te žive vode, koji ne ostanu na putu. Neka nam Gospodin, 
koji je obećao, radi Svoga Veličanstva dade milost da tražimo tu vodu, kako je 
treba tražiti. 



GLAVA XX. 


Raspravlja, kako na putu molitve nikad ne ponestaje utjehe, premda su različni putovi. A 
sestre svjetuje, neka se vazda o tom razgovaraju. 

1. Čini se, da sam u ovoj pređašnjoj glavi govorila protiv onoga, što rekoh 
prije. Kad sam naime tješila one, što ne stižu ovamo, rekoh, da Gospodin ima 
različne putove, po kojem idu njegovi, kao što ima i razne stanove (Iv. 14, 2.). To 
sad kažem ponovno. Budući da Njegovo Veličanstvo poznaje našu slabost, 
poskrbilo se zato u svojoj dobroti. Ali ne reče, neka jedni idu ovim putem, a 
drugi onim, već je njegovo milosrđe bilo toliko, te nikome nije zabranio, da 
nastoji doći k ovom vrelu i piti. Blagoslovljen Bog stoga dovijeka! A s kolikim bi 
razlogom mogao to meni uskratiti! 

2. Ali mi nije zabranio, kad sam počela, i učinio je, da prodrem u 
dubljinu. I jamačno neće toga zabraniti nikome, dapače nas javno poziva jakim 
glasom. No jer je tako dobar, ne sili nas, već na mnogo načina daje piti onima, 
koji hoće da ga slijede, eda niko ne ostane bez utjehe ili ne umre od žeđe. Jer iz 
toga obilatog vrela teče mnogo potoka. Jedni su veliki, a drugi mali, a gdjekad 
samo struge za djecu. To im je dosta, i prestrašili bi se, kad bi vidjeli mnogo 
vode. To su oni, koji su istom na početku. Ne bojte se dakle, sestre, da ćete 
umrijeti od žeđe na ovom putu (molitve). Nikad ne ponestaje (na tom putu) vode 
utjehe toliko, te se ne bi moglo podnijeti. A kad je tome tako, primite moj savjet 
i ne ostanite na putu, van se borite kao junakinje u boju; jer ovdje niste ni za što 
drugo van za borbu. A vazda budite odlučne, da ćete prije umrijeti, nego 
odustati od težnje, da prispijete k svrsi puta. Ako vas Gospodin i pohodi s 
kakvom žeđom u ovom životu, dat će vam izobila piti u vječnom životu. I ne 
bojte se, da će vam ponestati. Neka dade Gospodin samo, da mi ne ostavimo 
Njega. 

3. A da udarimo tim putem tako. te ne zalutamo odmah na početku, 
malko ćemo raspresti, kako se mora započeti to putovanje, jer je to 
najznamenitije, da, sve stoji do toga. Ne kažem, da ne smije započeti puta ko 
nema odluke, što sam je ovdje opisala, jer će je Gospodin malo po malo usavršiti. 
I kad bi stupio samo korak, ima (taj korak) u sebi toliku krepčinu, te se ne treba 
bojati, recimo, kao da neko ima račun oprosta. 1 Moli li jednom, dobije oproste. A 
moli li više puta, i dobiva više. No kad ne bi nikad upotrebljavao taj ružarij, van 
ga držao u škrinji, bilo bi bolje, da ga nema. Tako eto ako i ne bi ko išao dalje 
tim putem, prosvijetlio bi ga onaj komadić, što ga je prevalio, da dobro putuje 
drugim putovima; a što više bi putovao, to bi više bio prosvijetljen. Napokon 
neka bude uvjeren, da mu neće nikako škoditi, što je udario tim putem, ako bi 
ga i ostavio, jer dobro nikad ne čini zlo. Zato, kćeri, svima, što se druže s vama, 
koje su s vama u kakvom prijateljstvu i spremne (da vas poslušaju) nastojte 
istjerati strah (koji ih odvraća), da ne započnu tako veliko dobro. I molim vas za 
ljubav Božju, da u razgovoru imate vazda na umu neko dobro onoga, s kojim 
govorite, jer vaša molitva (govor) mora biti na korist duša. I jer se za to morate 
vazda moliti Gospodinu, zlo bi se činilo, sestre, kad to ne biste radile na svake 


1 Bila je to vrst ružarij a, kojemu su pape dopuštali izvjesne milosti dabome, kadgod 
bi se na njega molile propisane molitve. 



ruke. 


4. Hoćete li da budete dobre rođakinje, to je pravo prijateljstvo. Hoćete li 
da budete prave prijateljice, znajte, da to možete biti samo na tom putu. Neka 
istina pronikne vaša srca, kao što mora proniknuti u razmišljanju; pa ćete 
vidjeti jasno, kako smo dužne ljubiti bližnje. Nije, sestro, više vrijeme za djetinju 
igru; jer se čini, da nisu drugo ta svjetska prijateljstva, sve ako su i dobra. I ne 
govorite jedna drugoj: »Ljubiš li me?« ili »Ne ljubiš li me?«. Ne govorite ni 
rođacima ni ikome drugom, van da bi to bilo za kakvu veliku svrhu ili za korist 
koje duše. Moglo bi se naime desiti, da vas posluša i prihvati istinu vaš rođak ili 
brat ili druga takva osoba, ako ih pripravite takvim govorima i iskazima ljubavi, 
koji vazda ugađaju sjetilnosti. I dogodit će se, da se više cijeni dobra riječ, kako 
je zovu, i više djeluje nego mnogo riječi o Bogu, pa i one kasnije dođu u srce. Ako 
se dakle misli (tim riječima) koristiti (bližnjemu), ne zabranjujem ih. Ne govore 
li se zato, ne mogu nikako koristiti, i mogu nauditi, da vi i ne zamijetite. Svi 
znadu, da ste vi redovnice i da se bavite s Bogom. Neka ne odlučuje nijedna: 
»Neću, da me drže dobrom«, jer će biti na zajedničku korist ili štetu, što opaze 
na vama. A bilo bi veliko zlo, kad bi one, koje su, kao redovnice, toliko obvezane, 
da ne govore ni o čemu nego o Bogu, pomišljale, da se u tom slučaju mogu 
pretvarati, ako to ne bi bilo radi većega dobra. To je vaše držanje i govor. Ko 
želi, da se s vama razgovara, neka nauči taj govor. Ako li neće, čuvajte se, da vi 
ne naučite njegov. To bi bio pakao. 

5. Ako bi vas držali neuglađenima, neka vas malo boli glava: ako li 
licemjerkama, još manje. Tim ćete dobiti to, da vas niko neće posjećivati, van 
onaj koji zna taj jezik. Jer neće onaj, koji ne zna arapski, trgnuti na put i uživati 
da govori s onim, koji ne pozna nikakva drugog jezika (osim arapskoga). Tako 
neće ni vama dosađivati niti vam škoditi. A ne bi bila mala škoda, kad biste 
počele govoriti novim jezikom i u tome potratile sve vrijeme (učeći ga). Ne 
možete vi znati kao ja, koja sam iskusila, koliko je to zlo za dušu. Da naučite 
jedan jezik, zaboravljate drugi, pa ste neprestance u nemiru, koji morate 
izbjegavati na svake ruke. A duši je veoma potreban mir i pokoj za taj put, o 
kojem počesmo govoriti. 

6. Ako bi htjeli oni, što druguju s vama, naučiti vaš jezik, nije vaša da ih 
poučavate. Možete im reći, koliko se bogatstva dobiva, ako se nauči. A 
neumorno im to kazujte, ah pobožno, s ljubavlju i s molitvom, da bude od koristi 
te onaj, što čuje za veliki dobitak, potraži učitelja, koji će ga naučiti (taj jezik). 
Ne bi bila mala milost, što bi nam je Gospodin iskazao, kad bi koju dušu 
potaknuo na (težnju na) to dobro. No kakve se stvari nude, kad ko počne 
raspravljati o tom putu, pa sve ako je njim hodio tako rđavo kao ja! Dao 
Gospodin, sestre, da vam to znam bolje izreći nego sam radila. 



GLAVA XXI. 


Ističe, kako je vrlo znamenito, da se s velikom odlučnošću započne molitva i da se ne haje za 

zapreke, što ih stavlja zloduh. 

1. Ne plašite se, kćeri, mnogo toga, što se mora obdržavati na početku 
ovoga božanskog puta. Ta to je kraljevski put u nebo. Ko putuje njim, dobiva 
veliko blago, pa se nije čuditi, što se čini, da stoji mnogo. Doći će vrijeme, kad će 
se spoznati, kako je sve malenkost za toliku cijenu. 

2. Sad se opet obraćam k onima, koji hoće da idu njime i neće da 
odustanu do svrhe, dok naime ne stignu, da piju ovu vodu života. Kako im treba 
započeti. Odgovaram. Stoji mnogo, dapače sve do toga, da imaju veliku i posve 
stalnu odluku, ne odustati, dok ne dođu k cilju. Bilo što bilo, desilo se što mu 
drago, bio trud ne znam koliki, mrmljao ko mu drago, dostigli do svrhe ili umrli 
na putu ili klonuli duhom radi poteškoća na putu, propao i svijet: (ništa ih ne 
smije odvratiti od takve odluke). Mnogo puta se zbiva, te nam se govori: »Ima 
pogibli. Neka je na ovom putu propala; druga se prevarila; ova je mnogo molila 
naustice, pa je pala. To je na štetu kreposti. Nije to za žene, koje se mogu lako 
prevariti. Bolje će biti, da pletu. Ne treba njima takvih milota. Dosta im je 
Očenaš i Zdravo Marija«. 

3. Kažem i ja to, sestre. I kako je to dosta! Vazda je dobro, da svoju 
molitvu osnivate na molitvi, koja je potekla iz takvih usta, kao što su usta 
Gospodnja. U tom bi oni imali pravo. Kad ne bi naša slabost bila tako velika i 
naša pobožnost tako mlaka, ne bi trebalo drugoga reda u molitvi ni drugih 
knjiga (o molitvi). Govorim, kako je rečeno, dušama, koje se ne mogu sabrati u 
drugim tajnama (t. j. razmišljajući ih), pa im se čini, da je zato potrebna 
vještina. A ima i drugih tako umnih, te ih ništa ne zadovoljava. Zato mi se činilo 
zgodno da ovdje (na Očenašu) osnuj em neke pouke o početku, sredini i svršetku 
molitve. No neću se pritom zadržavati kod uzvišenih stvari. A neće vam moći 
oduzeti knjiga, jer ako ste revne i ponizne, ne treba vam druge stvari. 

4. Uvijek sam bila sklona i više su me sabirale riječi evanđelja nego i vrlo 
dobro pisane knjige. Pogotovu ih nisam rado čitala, ako njihovi pisci nisu bili 
posve pouzdani. Držat ću se dakle ovoga Učitelja mudrosti. Možda me nauči 
koje razmatranje, što će vas zadovoljiti. Ne kažem, da ću pisati razmatranje tih 
božanskih molitava. Ne bih se usudila. A mnogo je već (razlaganja) i napisano. 
Pa kad ih i ne bi bilo. bilo bi ludo od mene (da pišem). Sastavit ću samo 
razmatranje o Očenašu. Jer se kadikad čini, da mnogim knjigama samo gubimo 
pobožnost, koja je pritom toliko potrebna. Jasno je, da učitelj, kad nešto uči, 
zavoli svoga učenika, pa uživa, zadovolji li ga onim, što uči. I mnogo mu pomaže, 
da to nauči. Tako će i ovaj nebeski Učitelj postupati s nama. 

5. Zato ne marite za strah, koji vam ulijevaju, ni za pogibli, što vam ih 
slikaju. Bilo bi baš lijepo, kad bih htjela bez opasnosti ići putem, gdje je toliko 
razbojnika, da dobijem veliko blago. Svijet već zna udesiti, da to blago ne možete 
odnijeti s mirom! Taj svijet za jedan maravedi (novčić) koristi neće spavati 
mnogo noći pa ni tijelu ni duši neće priuštiti počinka. A kad vam pričaju o 
tolikim pogiblima i nagone toliki strah, dok idete tim kraljevskim i sigurnim 
putem, kojim je išao i naš Kralj a za Njim svi njegovi izabranici i sveci, pa idete, 
da to blago dobijete ili ugrabite, kako kaže Gospodin (Mat. 11, 12.), kakvim će 



pogiblima biti izloženi oni, koji putuju kako im se svidi i besputice, eda dobiju to 
blago? 

6. 0 moje kćeri, oni su kud i kamo većim (pogiblima izloženi). Ali ih oni 
ne poznaju, dok se ne nađu u pravoj pogibli, a nikoga neće biti, da im pruži 
ruku, pa će izgubiti vodu, te neće piti baš ni malo ni iz potoka ni iz struge. A 
vidite dobro, kako će se bez kapi ove vode putovati putem, na kojem se treba 
boriti s toliko neprijatelja? Jasno je, da će u najbolje vrijeme umrijeti od žeđe. 
Zato, moje kćeri, ako hoćemo da ne (umremo tako od žeđe), putujmo k tome 
vrelu, ako i na različne načine. Vjerujte mi dakle, pa neka vas ne prevari niko 
pokazujući vam drugačiji put nego put molitve. 

7. Ne govorim sada, da je unutarnja ili usmena molitva za sve. Sto je do 
vas, kažem, da vam je potrebna i jedna i druga. To je dužnost redovnika. Ko bi 
vam rekao, da je to opasno, držite, da je on sama opasnost i bježite od njega. Ne 
zaboravite, da vam je možda potreban ovaj savjet. Bilo bi pogibeljno nemati 
poniznosti ni drugih kreposti; a ne daj Bože, da bi ikada put molitve bio opasan 
put. Čini se, da je nečastivi izmislio, da zadaje takav strah, pa je lukavo i učinio, 
te su pali neki, koji su prividno obavljali molitvu. 

8. A pogledajte zaslijepljenost svijeta. Ljudi ne gledaju, da su mnoge 
tisuće pale u krivovjera i u velika zla, jer nisu obavljali molitve, već živjeli 
rastreseno. A ako je đavo, da bolje obavi svoj posao, učinio, te su pali neki od 
množine onih, što su se bavili molitvom, učinio je to stoga, da nekima ulije toliki 
strah od stvari, što se tiču kreposti. Neka se čuvaju oni, što upotrebljavaju tu 
izliku, da se oslobode (od molitve); jer oni izbjegavaju dobro, da se očuvaju oda 
zla. Nikad ne vidjeh tako zla iznašašća; pravo se čini, da je đavolsko. 0 
Gospodine moj, zauzmi se za Sebe. Vidiš, kako naopako shvataju tvoje riječi. Ne 
dopusti takvih slaboća u svojih službenika! 

9. Velika je korist, što ćete vazda vidjeti neke, koji će vam pomagati; jer 
se drži toga pravi sluga Božji, kojemu je Njegovo Veličanstvo rasvijetlilo pravi 
put, da mu u tom strahu još raste želja, eda ne sustane. On razumije jasno, 
otkud dolazi zloduh, da zada udarac, pa mu ukrade tijelo i samu njemu 
razmrska glavu. Više to (zloduh) ćuti nego ga zadovoljuju sve druge radosti. Kad 
u vrijeme smetnje posije kukolj pa se čini, da sve pod izlikom revnosti vuče k 
sebi sve napolak slijepe, podigne Bog jednoga, koji im otvori oči i pokaže maglu, 
što je (zloduh) postavio, da ne vide puta. (Kolika je veličina Božja, da gdjekad 
jedan ili dva čovjeka, koji govore istinu, mogu više, nego mnogo drugih zajedno!) 
Malo po malo opet upoznaju put, a Bog im daje srčanost (da idu njim). Kažu li, 
da je u molitvi opasnost, trsi se (sluga Božji) ako ne riječima, a ono djelima 
dokazati, kako je dobra (korisna) molitva. Kažu li, da se nije dobro često 
pričešćivati, on se pričešćuje još češće. Ako dakle jedan ili dvojica pođu za 
boljim, odmah stane Gospodin malo po malo dobivati, što je bilo izgubljeno. 

10. Stoga se, sestre, otresite toga straha. Nikad ne marite u takvim 
stvarima, što misli svjetina. Promislite, da se u ova vremena ne smije svima 
vjerovati, van onima, koje vidite, da žive ugledajući se u život Kristov. Nastojte 
imati čistu savjest, biti ponizne, prezirati sve stvari svjetovne i vjerovati tvrdo 
sve, što uči Sveta Mati Crkva. Onda ćete jamačno ići pravim putem. Otresite se, 
kako rekoh, straha i bojazni, gdje se ne treba bojati. Ako vam ko htjedne 
utjerati strah, razložite mu u poniznosti put. Recite mu, da imate Pravilo, koje 
vam nalaže moliti neprestance, da tako nalaže i nama, i da ga morate 



obdržavati. Ako vam rekne, da treba moliti naustice, zapitajte ga, mora li biti 
razum i srce kod ovoga, što govorite (ustima). Rekne li vam, da mora, jer 
drugačije i neće moći odgovoriti, vidite, gdje očito priznaje, da se silomice morate 
baviti i duhovnom (unutarnjom) molitvom, pa i motrenjem, ako vam ga Bog 
dade ondje. 



GLAVA XXII. 


U njoj razlaže što je duhovna (unutarnja) molitva. 

1. Znajte, kćeri, da nije pogreška držati zatvorena usta, eda bude ili ne 
bude unutarnja molitva. Ako izgovarajući potpuno razumijem i vidim, da 
govorim s Bogom, i više pazim na to nego na riječi, što ih izgovaram, molitva je 
zajedno unutarnja i usmena. Izuzetak je, ako kažu, da se razgovarate s Bogom, 
ako molite Očenaš, a pritom mislite na svijet. 0 tome šutim. Ako hoćete da 
govorite s Bogom, treba da govorite, kao što se dolikuje govoriti s tako velikim 
Gospodinom. I dobro je, da promislite (ko je onaj), s kim govorite, a ko ste vi, da 
barem govorite pristojno. Ta kako možete nazivati kraljevsko dostojanstvo ili 
znati obrede, koji se vrše, kad se govori s kakvim velikašem, ako ne znate dobro, 
kakvoga je staleža on, a kakvoga vi? Jer prema tome treba iskazivati i 
poštovanje. To morate znati; ako ne, potjerat će vas kao prostakinju i nećete 
obaviti ništa. 1 Ta što je to, Gospodine moj? Što je to, Vladaru moj? Kako se to 
može trpjeti? Ti si Kralj, Bože moj, bez kraja, a nije ti dano kraljevstvo, kojim 
vladaš. Kad se u Vjerovanju kaže, da Tvome kraljevstvu nema konca, osjećam 
gotovo uvijek posebnu radost. Hvalim te, Gospodine, i blagosivam te navijek. Ta 
tvoje će kraljevstvo trajati navijek. Zato Ti, Gospodine, nikad ne dopusti, da 
bude zadovoljan, govori li samo ustima, ko bi govorio s Tobom. 

2. Što je to, kršćani? Razumijete li vi, koji govorite, da nije potrebna 
unutarnja molitva? Doista, ja mislim, da ne razumijete, pa stoga hoćete, da svi 
budemo ludi (kao i vi). Vi ne znate, ni kakva je unutarnja molitva, ni kako treba 
moliti naustice, ni što je motrenje (kontemplacija). Jer kad biste to znali, ne 
biste u jednu kudili, što u drugu hvalite. 

3. Želim zajedno vazda govoriti, kad se sjetim, o unutarnjoj i usmenoj 
molitvi, da vas, kćeri, ne straše. Ja sam sama u tom pogledu pretrpjela nešto 
muke pa znam, kamo šibaju takve stvari. Zato ne bih rado, da vas iko 
uznemiruje, jer je šteta ići u strahu tim putem (molitve). Veoma je zamašno za 
vas, znate li, da ste na pravom putu (eda vam ne kažu, da ste zalutale). Jer kad 
se kaže, da je neki putnik zalutao i izgubio put, vele, da tumara sad amo, sad 
tamo i sve traži, kuda bi uperio, pa se umori, potrati vrijeme i dođe prekasno. 
Ko može reći, da je zlo, počnemo li moliti časove (hore) ih čislo (ružarij) tim, da 
promislimo, s kim ćemo govoriti, a ko smo mi, što govorimo, eda vidimo, kako 
imamo postupati s njim? Ako li vi, moje sestre, prosudite dolično sve, što sadrže 
ove dvije tačke, kažem vam, da se mnogo vremena morate baviti unutarnjom 
molitvom, prije nego ćete započeti moliti usmenu molitvu. Ta ne bismo pošle da 
govorimo s knezom kao sa seljakom ih kao sa siromahom kao što smo i mi, pa 
govorili oni s nama kakogod, dobro je. 


1 Na ovom istom mjestu eskorijalski rukopis donosi dragušan prizor o takvim 
postupcima, što ga je ispustio valjadolski rukopis. Kaže ovako: »Dogodilo mi se 
jednom samoj. Nisam običavala govoriti s gospodom. No u nekoj potrebi pođoh k 
nekoj, koju moradoh nazvati gospodstvo (senoria). A ja se pokazah neukom. Kako 
sam tupa i nevična, ne pogodih dobro, kad dođoh onamo. Sjećam se, da joj rekoh, što 
mi dođe na jezik. A ona prasnu u smijeh, jer držah, da je dobro nazvati je milostiva 
(merced), pa tako i učinih«. Po svoj prilici pripovijeda Svetica o gđi Lujzi de la 
Cerda, jer je u njezinu toledskom dvorcu proboravila prvu polovicu g. 1562. 



4. Istina je, da ovaj Kralj radi poniznosti ne uskraćuje, da me sasluša, sve 
ako sam neuka pa ne znam govoriti s njim. Ne brani mi, da mu se približim, niti 
me tjeraju van njegove straže. Jer anđeli, što su ondje, znadu svojstvo svoga 
Kralja, kojemu je milija priprostoća poniznoga pastirčića, za kojega zna, da bi 
više govorio, kad bi više znao (milija mu je ta priprostoća), nego vrlo mudri i 
učeni, pa govorili i kićene besjede, ako nisu ponizni. No jer je On dobar, ne 
smijemo mi biti nepristojni. Da mu zahvalimo, što trpi neugodan miris, 
pristajući da bude uz njega koja poput mene, dobro je, da nastojimo upoznati 
njegovu čistoću i ko je On. Istina je, upoznaje se On, čim mu se približi ko, kao 
što je to i s ovdješnjom gospodom. Čim nam se kaže za koga, ko mu je bio otac, 
kakve ima dohotke i naslov časti ih dostojanstva, ne treba nam više znati. Jer se 
na ovom svijetu ne gleda na osobe, koliko su zaslužile, već na bogatstvo, kad se 
(osobama) iskazuje štovanje. 

5. Oh jadni svijete! Hvalite uvelike Boga, kćeri, što ste ostavile tako lošu 
stvar (= svijet), gdje se ne cijeni, što ko ima na sebi, već što imaju njegovi 
zakupnici i klevetnici (vasali). Nestane li njih, prestaje odmah svijet poštovati 
njega. To je smiješna stvar, kojom se možete razvedriti, kad budete imale 
zajednički odmor. Ta dobra je zabava gledati, kako svjetovni ljudi slijepo trate 
vrijeme. 

6. 0 Vladaru naš, najviša Moći, najveća Dobroto, sama Mudrosti, bez 
početka i bez kraja! Ti nemaš granica u svojim djelima: ona su beskrajna i ne 
mogu se shvatiti. Ona su bezdano more čudesa. 0 Ljepoto, koja držiš u sebi sve 
ljepote! Ti si sama jakost. 0 Bože moj! Znam dobro, da je sve (ljudsko) znanje 
ništa. No kad bih imala zajedno svu rječitost i znanje smrtnika, koliko se ovdje 
može znati, da od mnogih stvari, što ih možemo razmatrati, mogu išto pravo 
razumjeti i razložiti, eda barem malko upoznamo, ko je ovaj Gospodin i Dobro 
naše. 

7. Da, pomislite i upoznajte dolazeći k njemu, ko je onaj, s kim vi hoćete 
da govorite ih s kim govorite (u molitvi). Da živimo tisuću naših života, ne bismo 
upoznali, kako dolikuje govoriti s ovim Gospodinom, pred kojim dršću anđeli. 
On svime vlada, sve može. Njegova volja jest čin. Pravo je, kćeri, da se nastojimo 
naslađivati tim krasotama, što ih ima naš Zaručnik, i da promislimo, s kim smo 
zaručene te kakav život moramo provoditi. Bože moj, kad se ovdje ko ženi, 
najprije dozna, s kim, ko je to i što ima. A mi, koje smo već zaručnice (da ne bi 
smo mislile na svoga Zaručnika) prije svadbe, kad će nas povesti u svoju kuću? 2 
Kad takve misli ne brane onima, koje se zaručuju s ljudima, zašto bi 
zabranjivale nama, da nastojimo doznati, ko je taj čovjek, ko li je njegov otac i 
koja je zemlja, u koju će me povesti, kakva su dobra, što mi ih obećava dati, 
kakva su mu svojstva, kako ću ga moći najbolje zadovoljiti, čim ću mu ugoditi, 
kako ću nastojati, da moja svojstva budu skladna s njegovima? Ako naime hoće 
žena da bude dobro udata, ništa joj se drugo ne preporučuje, van da nastoji oko 
toga (da se prilagodi ćudi muževoj), sve ako je njezin muž vrlo niska staleža. 

8. A za Tebe, Zaručniče moj, da bi u svemu trebalo manje mariti nego za 


2 Fra Luis de Leon u svojem izdanju u Salamanci dodade riječi u zagradi: »da ne 
bismo mislile na svoga Zaručnika = no pensaremos en nuestro Esposo?« Tim se 
smisao bolje upotpunjuje, premda nijedan Svetičin rukopis ne sadržava te rečenice. 



ljude? Ako se njima ne čini, da je to dobro, neka ti barem ostave tvoje zaručnice, 
koje moraju živjeti s Tobom. Istina je, da je to dobar život. Ako je zaručnik tako 
ljubomoran, te neče, da mu druguje zaručnica ni s kim drugim, baš bi bilo lijepo, 
kad se ne bi trsila, da mu u tom ugodi. Ta u njemu ima sve, što može poželjeti, 
pa je posve pravo, da to trpi (posluša njegovu želju) i ne želi općiti s drugim. To 
je eto unutarnja molitva, kćeri moje, spoznaja tih istina. Hoćete li to pomišljati 
moleći (naustice), bilo srećno! Ali mi ne mislite na druge stvari govoreći s 
Bogom; jer bi to značilo, da ne znate, što je unutarnja molitva. Držim, da sam to 
razložila. Gospodin dao, da znamo to i raditi. Amen. 



GLAVA XXIII. 


Raspreda, kako je zamašno, da se ne vraća natrag, ko je pošao putem molitve. I opet govori, 

kako je zamašno, da radi odlučno. 

1. Rekoh, da je mnogo stalo do toga, te se (put molitve) započne s velikom 
odlučnošću. Ima toliko razloga, te bih morala biti veoma opširna, kad bih (sve) 
navodila. Želim, sestre, kazati samo dva tri. Prvi je razlog: ako onome, ko nam je 
toliko dao i neprestano daje, hoćemo i odlučimo da damo nešto, kao ovu neznatnu 
ljubav — a jamačno ne bez koristi, već s tolikim dobitkom — ne bi bilo pravo, kad 
mu ne bismo dali posve odlučno, već poput onoga, koji nešto uzajmi pa opet uzme. 
Čini mi se, da to nije dar, već vazda uzrokuje negodovanje onome, kome ko uzajmi 
što pa opet ište natrag, pogotovu ako mu ono treba i već je držao za svoje. Ako li su 
to prijatelji i ako je onaj, koji daje u zajam, dobio mnogo darova bez ikakve koristi! 
Pravo će se to činiti kukavštinom i nedostatkom ljubavi, ako takav čovjek ne bi 
(svome dobrotvoru) htio predati u vlast kakvu svoju stvarcu, barem u znak ljubavi. 

2. Gdje je žena, koja je primila mnogo vrijednih dragocjenosti od svoga muža, a 
ona njemu ne bi dala ni prstena, ne stoga što vrijedi, jer je i onako njegovo sve, već u 
zalog, da će biti njegova sve do smrti? A zaslužuje li manje ovaj Gospodin, tako da se 
s njim rugamo dajući mu malenkost i opet oduzimljući, što mu damo? Tako mu eto 
oduzimljemo i ono malo vremena, što mu odlučimo dati. A koliko vremena potratimo 
sami sa sobom i s drugima, koji nam neće zato zahvaliti! Ako mi hoćemo da njemu 
(Gospodinu) dademo onaj komadić vremena, darujmo mu slobodnu misao, 
nezabavljenu drugim stvarima i posve odlučimo, da mu ga nećemo više oduzimati, 
pa došlo poradi toga ne znam koliko poteškoća i suprotivština i suhoparnosti. Već ne 
smijem držati, da je moje ovo vrijeme. Moram misliti, da ga on može pravedno 
zahtijevati, ako ne bismo htjeli sasvim dati njemu. 

3. Kažem sasvim, jer se ne razumije, da oduzimljemo, ako izostavimo (unutarnju 
molitvu) jedan dan, pa i više dana radi opravdanih poslova ili radi kakve 
boležljivosti. Neka samo bude čvrsta nakana; jer moj Bog nije tako osjetljiv, ne pazi 
na takve sićušnosti. Već je i to neko davanje, a Bog će nam na njemu zahvaliti. I 
ostalo je dobro. Ko nije darežljiv, nego škrt tako, te nema srca da daruje, već je 
mnogo, ako uzajmi. Napokon je i to nešto, jer ovaj naš Gospodin uzimlje sve u 
račun. Svakomu čini, kako želimo. Kad obračunava s nama, nije nipošto sitničav, 
van veledušan. Ako i jest ostatak našeg duga velik, drži On malenkošću da ga 
oprosti. Kad nam plaća, tako je brižljiv, te se ne trebate bojati, da će bez nagrade 
ostaviti i sami pogled očiju, što ga dignete sjećajući se Njega. 

4. Drugi je razlog (radi koga moramo čvrsto odlučiti: putovati ustrajno putem 
molitve), jer onda nečastivi nema toliko snage, da nas napastuje. Veoma se boji 
odlučnih duša; jer zna iz iskustva, da mu čine veliku štetu, pa štogod on učini, da im 
naudi, sve je na korist njima i drugima, a on odlazi s gubitkom. No mi ne smijemo 
biti bezbrižne niti se u to pouzdavati, jer imamo posla s izdajničkim rodom, koji je 
veoma podao, pa se ne usuđuje toliko navaljivati na oprezne, no vidi li bezbrižna, 
nanosi mu veliku štetu. A pozna li koga, da je promjenljiv i nestalan u dobru i 
neodlučan čvrsto da ustraje, ne pušta ga na samo ni u mraku, zadaje mu strah i 
brige i poteškoće, koje se nikad ne svršuju. Znam to veoma dobro iz iskustva, zato 
mogu o tom govoriti. A kažem, da niko ne zna, kako je to zamašno. 

5. Treći je razlog, koji je veoma znamenit, da se čovjek bori srčanije. Znade, da mu 



nema povratka, puklo kud puklo. Zbiva mu se kao čovjeku, što se bori u bici. Ako ga 
pobijede, znade, da mu neće oprostiti života, pa ako ne padne u boju, mora poginuti 
poslije. Zato se bori odlučnije i hoće, štono riječ, da skuplje proda svoj život. Ne boji 
se udaraca (neprijateljskih), jer unaprijed prosudi, koliko je znamenita pobjeda i da 
mu o pobjedi ovisi život. Potrebno je također, da (boj) započnemo sa stalnim 
pouzdanjem, da će nam uspjeti pothvat, ne budemo li se dali pobijediti. Nema 
sumnje, ako i zaplijenimo mali plijen, da ćemo se veoma obogatiti. Ne bojte se, da će 
vas pustiti te umrete od žeđe Gospodin, koji nas zove da pijemo iz toga vrela. To već 
rekoh, a rado bih reći i mnogo puta, jer lako klonu duhom oni, koji dobrote 
Gospodnje ne poznaju iz iskustva, sve ako je poznaju vjerom. No velika je korist, 
kad čovjek sam iskusi, kako prijateljski i darežljivo postupa (Gospodin) s onima, što 
putuju ovim putem i kako im u neku plaća sav trošak. 

6. Koji nisu toga iskusili, ne čudim se, ako bi rado zajamčiti kakvu dobit. Ta znate 
već, da se i u ovom životu plaća stostruko, a Gospodin kaže: Molite i dat će vam se 
(Luk. 11, 9.). Ako ne biste vjerovali Njegovu Veličanstvu, koje i to zajamčuje u 
svojem evanđelju, malo bi koristilo, sestre, kad bih ja razbijala glavu, da vam to 
dokažem. Međutim kažem onome, ko bi kakogod sumnjao, da bi malo izgubio, kad bi 
to dokazivao. Ovaj put ima to dobro da više daje, nego se iste, da, više nego se može 
poželjeti. To je posve izvjesno. Ja to znam, a mogla bih navesti za svjedoke i one 
između vas, koje dobrotom Božjom znadu iz iskustva. 



GLAVA XXIV. 


Raspreda, kako treba savršeno moliti usmenu molitvu i kako je s njom spojena unutarnja 

molitva. 

1. Sad ćemo opet govoriti s dušama, koje se, kako rekoh, ne mogu sabrati 
ni svoga razuma vezati u unutarnjoj molitvi ni obavljati razmatranja. Nećemo 
ovdje razglabati o te dvije vrsti molitve, jer niste za njih. Ima mnogo osoba, 
uistinu, za koje se čini, da ih zastraši već sama riječ unutarnja molitva ili 
motrenje (kontemplacija). 

2. A kako je rečeno, ne idu svi istim putem, pa može koja doći i u ovu 
kuću (što je zastraši samo ime unutarnja molitva i motrenje). Zato ću vas sada 
svjetovati i mogu reći poučiti, kako morate moliti naustice; jer je pravo, da i 
razumijete, što govorite. (A to mi je slobodno kao majci, jer obnašam službu 
starješice.) 1 . A ko ne može misliti o Bogu, može se desiti, da ga izmore i dugačke 
molitve. Zato se neću njima baviti, već samo onima, koje moramo moliti kao 
kršćani, a to sa Očenaš i Zdravo Marijo! Neka ne reknu za nas, da govorimo, a 
ne razumijemo (što molimo), ako možda ne mislimo, da je dosta, izgovaramo li 
samo iz običaja, pa je to dosta! Je li, nije li dosta, u to se ne miješam: neka reknu 
učenjaci. A ja bih, kćeri, rado, da se mi ne zadovoljimo samo tim (pukim 
izgovaranjem). Ta kad molim Vjerovanje, čini mi se, da je pravo, te i razumijem 
i znam, što vjerujem. A kad molim Oče naš, iziskuje ljubav, da doznam, ko je taj 
Otac nas, ko li je učitelj, koji nas je naučio ovu molitvu. 

3. Ako biste htjele reći, da to već znate, i da vas ne treba na to istom 
podsjećati, ne biste imale pravo; jer je velika razlika između (ovoga) učitelja i 
učitelja (drugih). I na ovom je svijetu velika nezahvalnost, ako se ne sjećamo 
onih, što nas uče. Pogotovu je to nemoguće, ako su to sveci i učitelji duša, a mi 
dobri učenici. A ne daj Bože, da se ne sjećamo takva učitelja, kao što je onaj, koji 
nas je naučio ovu molitvu i to s tolikom ljubavlju i željom, da nam tim koristi. 
Sjećajmo ga se dakle često, kad molimo ovu molitvu, ako i ne svaki put, jer smo 
slabi. 

4. Ponajprije već znate, da nas uči Njegovo Veličanstvo, da molimo 
nasamo. Tako je i On radio vazda, kad je molio, i to ne stoga, jer je Njemu 
trebalo, nego da nas pouči. Već je rečeno prije, da ne dolikuje govoriti zajedno s 
Bogom i sa svijetom. A tako rade oni, koji u jednu mole, a u drugu prisluškuju, 
što govore drugi, ili koji moleći misle, što im padne na um, a ne obuzdavaju 
misli. Izuzetak je, kada se uza sve nastojanje gdjekad ne može (odstraniti 
rastresenost) radi zlovolje, pogotovu ako je ko turoban ili slabe glave. A tako i 
onda, kad Bog dopušta veoma olujne dane na svoje sluge radi većega njihova 
dobra. Ako se i žaloste i nastoje, da se primire, ne mogu. Štogod radili, ne mogu 
misliti na ono, što govore. A njihov razum ne pristaje ni uza sto, već kao da je 
luckast luta okolo. 

5. Vidi se po muci, što je muče (ove duše), da nisu one krive. Zato se ne 
smiju žalostiti ni truditi, da ne bude gore, da svoj onda nepametni razum 
dovedu k pameti. Nek onda svaka moli, kako može. Ili neka ne moli, već poput 


1 »Priora«. Kad je prvi put napisala ovu knjigu, bila ie starješica sv. Josipa 
Avilskoga. 



bolesnice nastoji pružiti polakšicu svojoj duši: neka se bavi drugim kreposnim 
poslom. To je za one, što se brinu za se i shvate, da ne mogu zajedno govoriti s 
Bogom i sa svijetom. A mi možemo raditi, da nastojimo (za molitve) biti nasamu. 
Bože daj, da ovo bude dosta, kako rekoh, da upoznamo, s kim govorimo, i što 
nam Gospodin odgovara na naše prošnje. Mislite li, da On šuti, sve ako mi ne 
čujemo? Oj govori On k srcu, ako ga od srca molimo. A dobro je, da svaka od nas 
promišlja, ko nas je naučio ovu molitvu (Očenaš) i što nas uči u njoj. Jer učitelj 
nije nikad tako daleko od učenika, da ga treba glasno zvati, nego veoma blizu. 
Želim, da vi razumijete, kako dolikuje moliti Očenaš, da se ne udaljite od 
učitelja, koji nas je naučio (moliti Očenaš). 

6. Reči ćete, da je to razmatranje, a vi ne možete i ne želite razmatrati, 
već samo moliti naustice. Ima nažalost nestrpljivih i nesklonih osoba, koje neće 
da se pomuče. Nevične da odmah na početku saberu svoje misli i malko se 
potrude, kažu one, da ne mogu i ne znaju više, nego moliti usmeno. Imate pravo, 
kad kažete, da je to već unutarnja molitva. No ja vam kažem uistinu, da ne 
znam, kako se može odlučiti razmatranje, ako se hoće dobro moliti naustice i 
ako hoćemo misliti, s kim govorimo. Usto smo i obvezani, da nastojimo usmeno 
moliti pažljivo. A Bože daj, da se držimo ovih uputa te dobro molimo Očenaš, a 
ne gubimo se u onom, što ne spada na molitvu. Ja sam to iskusila više puta pa 
držim, da je najbolje sredstvo (protiv rastresenosti) nastojati upraviti misao k 
onomu, kojemu upravljamo riječi. Zato budite strpljive i nastojte, da vam tako 
potrebna stvar pređe u naviku. 



GLAVA XXV. 


Ističe, koliko dobiva duša, koja moli usmenu molitvu savršeno i kako je Bog gdjekad uzdiže 

k nadnaravskim stvarima. 

1. Ne mislite, da se crpe mali dobitak iz usmene molitve, ako se moli 
savršeno. Kažem vam, da je veoma moguće, te vas Gospodin podigne do 
savršenog motrenja dok molite Očenaš ili koju drugu usmenu molitvu. Tako eto 
pokazuje Njegovo Veličanstvo, da čuje onoga, koji mu govori, te Njegovo 
Veličanstvo govori njemu, jer mu podiže razum, veže misao i rekao bi, uzimlje iz 
usta riječ, pa i ako hoće, ne može govoriti nego s velikom mukom. 

2. (Čovjek) upozna, da ga ovaj božanski Učitelj uči bez šuma riječi. 
Oduzimlje (duši) moći, koje bi joj više škodile, nego koristile, kad bi onda 
djelovale. (One moći) uživaju, a ne razumiju, kako uživaju. Duša je raspaljena u 
ljubavi, a ne razumije, kako ljubi. Upoznaje, da uživa ono, što ljubi, a ne zna, 
kako uživa. Dobro spoznaje, da razum ne može shvatiti toliki užitak, da ga 
zaželi. Volja ga (užitak) obuhvata, a ne zna kako. No ako (duša) može što 
shvatiti, vidi, da se ono dobro, što ga uživa, ne može zaslužiti podnoseći sve 
muke i trudove na zemlji zajedno. To je dar Gospodina zemlje i neba, koji ga 
napokon daje kao Bog. To je, kćeri, savršeno motrenje. 

3. Sad ćete razumjeti, kako se razlikuje motrenje od unutarnje molitve. 
Ova molitva, kako već rekoh, stoji u tom, da mislimo i razumijemo, što govorimo 
i s kim govorimo te ko smo mi, što se usuđujemo govoriti s tako velikim 
Gospodinom. Razmišljati to i druge slične stvari (kao što su) da smo malo 
služili, a dužni smo mnogo služiti: to je eto unutarnja molitva. Ne mislite, da je 
to kakva druga arapština i ne strašite se imena. Molite li Očenaš ili Zdravo 
Marijo ili štogod drugo, to je usmena molitva. No pomislite, da bi to bila rđava 
glazba bez prve (unutarnje molitve); pa ni riječi se ne bi svagda skladno 
izgovarale. Kod ove dvije (usmene i unutarnje molitve) možemo i mi nešto s 
pomoću Božjom. A kod motrenja, o kojem sam upravo govorila, ne možemo 
ništa. 1 Njegovo Veličanstvo čini sve, jer je (motrenje) njegovo djelo, koje 
nadmašuje našu narav. 

4. 4. Ja sam motrenje (kontemplaciju) razložila veoma opširno, što sam 
bolje mogla razložiti, u Izvještaju, što sam ga napisala o svojem životu, da vide 
moji ispovjednici, koji su mi naložili. Zato sad o tom ne govorim, pa ne htjedoh 
više, nego samo štogod spomenuti o njemu. Koje zapadne sreća, da vas Gospodin 
uzdigne do toga stanja unutarnje, čitajte onaj Izvještaj o životu. Sadržava pouke 
i savjete, što je Gospodin htio, da zgodno izreknem, pa će vas uvelike utješiti i 
koristiti. Tako mislim ja i neki drugi, koji su čitali onaj spis, pa drže, da ga treba 
cijeniti. Ja bih se stidjela, da vam kažem, da držite išto do onoga, što je moje. A 
Gospodin znade, s kakvom sam smetnjom napisala mnogo onoga, što sam 
napisala. Neka bude blagoslovljen On, koji me tako podnosi! One, koje, kako 
rekoh, budu obavljale nadnaravsku molitvu, neka onu knjigu nastoje nabaviti 
nakon moje smrti; a koje ne budu obavljale, ne treba im, već neka pregnu i rade 


1 Na rubu napisa o. Banez: Ako se ne pripravimo molitvom. Tc bilješke nema ni u 
jednom prepisu, što je ovjerovila Svetica. 



ono, što je u ovoj knjizi rečeno. Uostalom, neka se prepuste Gospodinu, koji sam 
može dati motrenje. A vama neće uskratiti, ako ne stanete na putu, van se 
potrudite, da stignete do kraja. 



GLAVA XXVI. 


U njoj razlaže način, kojim se može skupiti misao. Ističe sredstva za to: Ova je glava veoma 

korisna onima, koji započinju moliti . 1 

1. Sad se vratimo k svojoj usmenoj molitvi, da (znamo, kako treba moliti, 
te) molimo tako, da nam Bog da sve zajedno, i neopazice, i kako je rečeno, da 
molimo, kako dolikuje. Već je poznato, najprije treba ispitati savjest, moliti 
ispovijed i prekrižiti se. Odmah se, kćeri, jer ste same, ogledajte, da nađete 
društvo. A čije društvo može biti bolje od Učitelja, koji je naučio molitvu, što ćete 
je moliti? Predočite, da je sam Gospodin združen s vama, gledajte, s kakvom vas 
ljubavlju i poniznošću uči. I vjerujte mi, dok možete, ne budite bez tako dobra 
prijatelja. Ako se priviknete, da ga privlačite k sebi, pa ako On vidi, da to radite 
s ljubavlju i da mu nastojite ugoditi, nećete ga moći, štono riječ, poplašiti od 
sebe. On vas neće nikad ostaviti, pomagat će vam u svim vašim nevoljama, i 
svagdje ćete ga držati. Mislite li, da je malenkost imati uza se takva prijatelja? 

2. 0 sestre, koje ne možete mnogo razumom promišljati ni sabrati misao, 
da se ne rastresate, priviknite se, priviknite na to. Gle, ja znam, da vi to možete, 
jer i ja provedoh mnogo godina mučeći se, jer ne mogoh svoje misli mimo 
zadržati kod jedne stvari. To je veoma velika muka. Ali znam, da nas Gospodin 
neće tako ostaviti same, te nas ne bi pratio, ako mu se ponizno približimo i 
molimo ga za to. Pa ako ne uzmognemo u tom uspjeti u godinu dana, hoćemo u 
više godina. Ne žalimo vremena, što se tako dobro troši. Ko ide za nama? 
Kažem, priviknimo se na to i trsimo se, da vazda idemo uz toga istinitog 
Učitelja. 

3. Ne želim sada, da o Njemu razmišljate ni da zamišljate mnogo misli ili 
svojim razumom razmatrate visoka i nježna razmatranja. Samo vas molim, da 
ga gledate. Ta ko vam krati, ako ne možete više, da duševne oči barem letimice 
uprete u ovoga Gospodina? Pa vi možete gledati i veoma ružne stvari, a da ne 
biste mogle gledati najljepše, što se može zamisliti? Vaš Zaručnik, kćeri, nikad 
ne odvraća od vas očiju. Podnio je tisuću ružnih i gadnih stvari protiv Sebe i to 
nije dosta, da vas prestane gledati. A je li vama mnogo, da kadikad odvratite 
svoje oči od tih vanjskih stvari te motrite Njega? Gledajte, on ne očekuje ništa 
drugo, kao što kaže zaručnici, nego da ga pogledamo (Pj. n. pj. 2, 14.). Budete li 
ga tražile, naći ćete ga. Toliko drži do toga, da upremo oči i pogledamo ga, da 
nam ga eto brzo ususret. 

4. Vele, da ovako mora raditi žena, ako hoće da živi dobro u braku sa 
svojim mužem: ako je on žalostan, mora se i ona pokazati žalosnom, ako li je 


1 U ovoj glavi govori Svetica o načinu, kako će se sabrati misao i daje veoma 
razborito sredstva, da se to postigne. Da se njezin nauk bolje upozna ne treba drugo 
govoriti, van što se u mističkoj teologiji razumije pod mišlju ili mišljenjem. S Hugom 
od sv. Viktora ovako određuje o. Franjo od sv. Tome: »Mišljenje je zalutala spoznaja, 
koja se koleba na razne strane bez učinka i određene svrhe svoga rada«. (Medula 
Mistica c. IX.) Misao u mističkom smislu, kako se uzimlje ovdje, jednom potječe od 
razuma po slikama ili predodžbama netjelesnim ili duševnim. Drugda je čin mašte, 
koja izvodi slike, što predočuju sjetilne i tjelesne stvari. U jednom i u drugom obliku 
daje dosta posla duši. 



veseo, mora se pokazati veselom, pa sve da i nije (vesela). Gle, sestre, od toga se 
ropstva oslobodiste. A to uistinu, bez pretvaranja čini Gospodin nama. On vam 
postaje podložnikom, jer želi, da vi budete njegove gospođe, a On da radi po 
vašoj volji. Ako ste vesele, gledajte ga kao uskrsnuloga. Obradovat će vas i sama 
predodžba, kako je izašao iz groba. No s kakvim sjajem, s kakvom ljepotom, s 
kakvim veličanstvom, kako pobjednički, kako li veselo! Kako izlazi iz bitke, u 
kojoj je stekao toliko kraljevstvo, koje sve želi dati vama, a i sebe zajedno s njim. 
Pa je li mnogo, da obratite jednom oči i pogledate njega, koji vam toliko daje? 

5. Ako ste u mukama ili žalosne, pogledajte ga na putu u vrt (na 
Maslinskoj gori). Kakva je golema žalost napunjala njegovu dušu, kad je 
iskazuje sam i tuži se na nju. On, koji je sama strpljivost! Ili gledajte privezana 
za stup, puna boli, svega izmrcvarena, iz velike ljubavi prema vama. Toliko trpi. 
Progone ga jedni, pljuju na nj drugi, taje ga i ostavljaju njegovi prijatelji, a 
nikoga nema, da se za Njega zauzme. Koči se od studeni, osamljen je tako, te 
vas jedno s drugim može tješiti. Ili ga gledajte opterećena križem, gdje mu nisu 
dali ni odahnuti. I On će vas pogledati svojim tako lijepim očima, punima suza, i 
zaboravit će svoje boli, da vas utješi u vašima, samo zato, jer idete k Njemu po 
utjehu i obraćate glavu, da ga pogledate. 

6. Oh Gospodaru svijeta, moj pravi Zaručniče! — možete govoriti, ako 
vam se raznježi srce, što ga tako gledate, pa vam nije dosta da ga samo gledate, 
već bi rado s Njim i govoriti, ali ne u kićenim molitvama, već prema muci svoga 
srca, jer se tako Njemu veoma mnogo sviđa. U takvoj si nevolji, Gospodine moj i 
Dobro moje, te hoćeš da primiš ovako ubogo društvo, kao što je moje, i vidim na 
tvojem licu, da li se utješio sa mnom? Pa kako je moguće, Gospodine, da te sama 
ostavljaju anđeli i da te ne tješi tvoj Otac? Ako je tako, Gospodine, da sve to ti 
hoćeš trpjeti za me, što ja trpim za te? Na što da se tužim? Kako se već stidim, 
Gospodine, kad te vidjeh takva (gdje toliko trpiš). Želim, Gospodine, podnijeti 
sve tegobe, što me snađu, i držati ih za veliko dobro, eda Tebe u čemu 
nasljedujem. Idimo zajedno, Gospodine. Kamo Ti pođeš, ići ću i ja. Gdje Ti budeš 
trpio, i ja ću trpjeti. 

7. Uzmite, sestre, onaj križ. Ne marite ni malo, ako vas Židovi gaze. Da 
On ne trpi toliko muke, ne hajte, što oni govore. Oglušujte se na njihovo 
opadanje. Pa ako budete i posrtale i padale, ne rastavljate se od križa i ne 
odustajte od njega. Promatrajte svojski, kako ide umorno i trudno, pa koliko 
njegove muke nadmašuju one, što ih vi trpite. Ako ih i slikate ne znam koliko 
velike, i ako ih uvelike osjećate, utješit ćete se (razmatrajući muku Isusovu) i 
vidjet ćete, da su naše muke samo šala prema onima, što ih trpi Gospodin. 

8. Reći ćete, sestre, kako se to može raditi? Da ste tjelesnim očima gledale 
Njegovo Veličanstvo onda, kad je putovalo po svijetu, bile biste to rado radile i 
vazda ga promatrale. Nemojte tako misliti. Ko neće sada da se malko prisili, da 
svrne pogled u sebe i u sebi promatra Gospodina (a to može učiniti bez pogibli i 
s malko mara), on bi još mnogo manje stao pod križ s Magdalenom, koja je 
gledala smrt pred okom. No što je morala pretrpjeti slavna Djevica i ova 
blagoslovljena svetica! Kakve prijetnje, kakve zle riječi, kakve udarce, kakve li 
surovosti! 2 Pa s kakvim tako pristojnim ljudima govore! Da, bili su ono pakleni 


2 Descomedidas se čita u svim rukopisima i prijepisima, što ih je ispravila Svetica. 



dvorani, vražji službenici. Jamačno je moralo biti strahovito ono, što su trpjele, 
ali uz drugu veću bol (Isusovu) nisu osjećale svoje. Zato, sestre, ne vjerujte, da bi 
bile (sposobne) za tako velike muke, kad niste za tako male. Vježbajte se u 
malim (mukama) pa možete doći i do drugih većih. 

9. Da to uzmognete lakše raditi, radite ovo. Nastojte vazda imati sa 
sobom kakvu sliku našeg Gospodina, koja je po vašem ukusu, ali ne da je nosite 
na grudi i nikad je ne pogledate, van da često govorite s Njim ono, što vam On 
dade, da mu reknete. Kad govorite s drugim osobama, zašto bi vam ponestajalo 
riječi, da govorite s Bogom? Ne vjerujte; barem ja neću vjerovati, ako običavate 
(govoriti s Bogom). Ako li se ne vježbate (nećete imati što s Bogom govoriti). Jer 
ako s nekim ne općimo, ostajemo mu tuđi i ne znamo, kako da govorimo s njim, 
pa se čini, da ga i ne poznamo, sve ako vam je rođak. Jer rodbinstvo i 
prijateljstvo propada radi nedostatna saobraćaja. 

10. Veliko je pomagalo također uzeti kakvu knjigu u dobrom materinjem 
jeziku. Tim se sredstvom sabira misao, uči se moliti naustice, pa se malo po 
malo navikne duša na nježnost i vještina, a ne straši se. Promislite, da ima 
mnogo godina, otkada ste živjele bez svoga zaručnika. Ko se želi povratiti k 
njegovoj kući, mora znati mnogo pregovarati. A mi smo grešnici. Naviknuli smo 
svoju dušu i misao, da ide za svojim užitkom, bolje je reći, jadom, pa bijedna 
duša više ne pozna sama sebe, te je potrebna velika vještina, da opet zavoli te 
boravi u svojoj kući. Ako ne pregnemo tako d malo po malo, ne učinismo nikad 
ništa. Opet vas uvjeravam; ako se marno priviknete na to, što rekoh, crpit ćete 
toliki dobitak, te ga uz najbolju volju ne bih mogla izreći. Približite se dakle k 
dobrom Učitelju s čvrstom odlukom, da ćete primati ono, što vas On bude učio. 
A Njegovo će Veličanstvo učiniti zastalno, da mu budete dobre učenice, i neće 
vas ostaviti, dok vi ne ostavite Njega. Promatrajte riječi, što ih govore ona 
božanska usta. U prvoj ćete riječi već upoznati ljubav, kojom vas ljubi. A za 
učenika nije malo dobro i dar, ako vidi, da ga ljubi učitelj. 


Fra Luis Leon natiska descomedimientos. Po svoj prilici Svetica proteže na riječi: 
surove riječi. 




GLAVA XXVII. 


U njoj prikazuje veliku ljubav, što nam je Gospodin pokazuje u prvim riječima »Očenaša«, 
pa kako je zamašno, da ne drže ni malo do plemena one, koje hoće da budu prave kćeri 

Božje. 

1. Oče naš, koji jesi na nebesima. 0 Gospodine moj, kako se pokazuješ 
Ocem takva Sina, a kako se tvoj Sin pokazuje Sinom takog Oca! Blagoslovljen 
budi u vječne vjekove! Nije li, Gospodine, ta tolika milost bila za svršetak 
molitve? Na početku nam puniš ruke i iskazuješ nam toliku milost, te bi bila 
dostatna, da nam posve napuni razum i obuzme volju tako, da ne uzmogne 
prozboriti ni riječi. 0 kako bi ovdje, kčeri, dobro došlo savršeno motrenje 
(kontemplacija). 0 kako bi razložno ušla duša sama u sebe, da se to bolje može 
uzdići nad sebe, eda joj ovaj sveti Sin dade, te upozna, što je ono mjesto, gdje 
veli, da je ovaj njegov Otac, koji je na nebesima! Bježimo sa zemlje, kćeri moje. 
Ta kad već jednom upoznasmo, kolika je to milost, ne smijemo do nje tako malo 
držati ni prianjati uza zemlju. 

2. 0 Sine Božji i Gospodine moj! Koliko nam toga daješ zajedno u prvoj 
riječi. Već kad se tako do skrajnosti ponizuješ i združuješ se a nama u molitvi te 
postaješ bratom tako niskih i bijednih bića, daješ nam i te kako u ime svoga Oca 
sve, što se može dati, jer želiš, da nas On drži za djecu, budući da tvoja riječ ne 
može prevariti. Obvezuješ Njega, da tvoju riječ izvrši, a to nije mali teret. Kad je 
On naš Otac, mora nas podnositi, pa bile kolike naše uvrede. Ako se obratimo k 
Njemu, mora nam oprostiti kao i rasipnome sinu. Mora nas tješiti u našim 
nevoljama. Mora nas uzdržavati, kao što dolikuje takome Ocu, koji mora 
silomice biti bolji nego svi oci na svijetu; jer u njemu mora biti potpuno sve 
dobro. A kad nam je učinio sve ovo, mora nas učiniti i dionicima (slave) i 
nasljednicima s Tobom. 

3. Gle, Gospodine moj, s ljubavlju, kojom nas ljubiš, i s poniznošću ti 
tvojom ništa ne smeta (da nam iskazuješ dobročinstva). Napokon, Gospodine, Ti 
si na zemlji i odjeven njom, jer imaš našu narav, pa se čini da imaš nekakav 
uzrok, te mariš za naš napredak. Ali, pomisli, da je tvoj Otac na nebu, Ti sam to 
kažeš, pa je to razlog, da ideš za njegovom čašću. Ako si i spreman, da Tebe 
sramote za nas, poštedi svoga Oca. Nemoj ga obvezivati na toliko (dobročinstva) 
narodu, koji je tako zao kao ja, pa će mu tako rđavo zahvaljivati. 

4. 0 dobri Isuse! Kako si jasno pokazao, da si jedno s Ocem i da je tvoja 
volja njegova, a njegova da je tvoja! Kakvo je to tako jasno priznanje! Kakva je 
ljubav, kojom nas ljubiš! Okolišao si i sakrivao đavlu, da si Sin Božji. No živo 
želeći naše dobro (spasenje) nisi se ustručavao, da nam iskažeš tako preveliku 
milost. Ko ju je mogao dati nego Ti, Gospodine? Ne znam, kako iz te riječi nije 
upoznao đavo nedvoumno, ko si Ti. Barem vidim dobro, moj Isuse, da si govorio 
kao odlikovani sin za Sebe i za nas i da možeš učiniti, te se zbude na nebu, što si 
rekao na zemlji. Hvala ti navijek, Gospodine moj, koji tako rado daješ, da te ne 
može ništa od toga odvratiti. 

5. Čini li vam se, kćeri, da je dobar učitelj, koji hoće da nas skloni, te 
naučimo, što nas uči pa počinje iskazujući nam toliku milost? Čini li vam se 
sada, da je pravo, sve ako molimo naustice, da propustimo te razumom ne 
shvatimo ovu riječ, eda nam se raskomada srce gledajući takvu ljubav? A gdje je 



na svijetu sin, koji ne bi nastojao saznati, ko je njegov otac, kad drži, da je tako 
dobar i da ima toliko veličanstvo i vlast? Kad on ne bi to bio, ne bih se čudila, 
kad ne bismo htjeli da se priznamo njegovom djecom. Jer svijet postupa tako, da 
ne drži za čast priznati za oca, ako je otac nižega staleža, nego što je sin. 

6. To se ne događa ovdje, i ne daj Bože, da se u ovoj kuči spominju takve 
stvari. To bi bio pakao. Nego ona, koja bi bila višega roda, neka manje uzimlje u 
usta ime svoga oca. Sve moraju biti jednake. 0 Družbo Kristova, u kojoj je veču 
vlast imao sv. Petar, premda je bio ribar, a tako je htio Gospodin, nego sv. 
Bartol, koji je bio kraljevski sin. 1 Znalo je Njegovo Veličanstvo, što će nastati u 
svijetu zbog toga, ko je od bolje zemlje. Jer ta prepirka (ko je odličnijeg roda) 
nije drugo nego prepirka, je li ilovača bolja za opeke ih za zid (žbuku). Bože moj, 
koliko se tim mučimo! Bog vas očuvao, sestre, od takvih prepiraka, pa i u šah. 
Ufam se u Njegovo Veličanstvo, da će to i učiniti. Ako bi što takvo bilo u koje, 
neka se odmah upotrebi lijek. I neka se takva boji, da ne bude Juda među 
apostolima. Nek joj nalažu pokoru, dok ne upozna, da ne zavređuje služiti ni 
kao vrlo loša zemlja. Imate dobrog Oca, kojega vam daje dobri Isus. Neka se 
ovdje ne poznaje drugi, da se govori o njemu. I nastojte, kćeri moje, biti takve, 
da zaslužite uživati s Njim i bacite se u njegov zagrljaj. Već znate, da vas neće 
odrinuti od sebe, ako ste dobre kćeri. A ko se ne bi trsio, da ne izgubi takvog 
Oca? 

7. 0 Bože moj, koliko je toga ovdje (u riječima Oče naš), čim se možemo 
tješiti! No da ne budem preopširna, ostavit ću vašemu razboru. Ako je vaša 
misao i raštrkana, među takvim Sinom i takvim Ocem mora silom biti Duh 
Sveti. Neka on raspali vašu volju ljubavlju prema sebi i neka vas sveže 
najvećom uzajamnom ljubavi, ako nije za to dosta već obzir na toliku korist. 


1 Tako je Svetica čula ih čitala u starinskim knjigama. 0 toj se predaji može čitati u 
djelu našega Marulića: M. Mauruli Spalatensis: Dictorum factorumque morabilium 
libri sex. Djelo je prikazano sv. Karlu Boromejskom. 



GLAVA XXVIII. 


U njoj se razlaže, što je molitva sabranosti, i pokazuju se neka sredstva, da se na nju 

priviknemo. 

1. Sad promotrite, što kaže vaš Učitelj: Koji jesi na nebesima. Mislite li, 
da je malenkost znati, što je nebo i gdje imate tražiti svoga presvetog Oca? No ja 
vam kažem, da je za rastresene ćudi veoma zamašno ne samo to vjerovati nego 
se i trsiti, da doznadu iskustvom. Jer je to jedna od onih stvari, što veže uvelike 
razum i uzrokuje, da se sabere duša. 

2. Već znate, da je Bog posvuda. No jasno je, gdje je kralj, da je ondje, 
štono riječ, i dvor. A tako gdje je Bog, ondje je i nebo. Nedvoumno možete 
vjerovati, da je sva slava ondje, gdje je Njegovo Veličanstvo. No vidite, što kaže 
sv. Augustin, da je Boga tražio na razne strane i napokon ga našao u samom 
sebi. (Isp. 10, 27.) Mislite li, da je za rasijanu dušu od malog zamašaja shvatiti 
ovu istinu i znati, da ne treba ići na nebo, eda govori sa svojim ocem nebeskim i 
da se raduje s Njim? A ne treba ni na glas govoriti. Ako i govori tiho, on je tako 
blizu, te nas čuje. Ne treba joj ni krila, da ga ide potražiti, van samo poći u 
samoću i gledati u svoju unutarnjost i ne otuđivati se od tako dobrog gosta, nego 
veoma ponizno govoriti s njim kao s ocem, moliti ga kao oca, razgaliti mu svoje 
tegobe i moliti ga za pomoć protiv njih. Mora znati, da ne zavređuje biti 
njegovom kćerju. 

3. Čuvajte se i ustručavanja, što ga neki imaju i drže, da je poniznost. Ne, 
nije poniznost, da ne primate milosti, što vam je kralj iskazuje, nego da je 
primite, kako vam prekomjerno dolazi, i da se radi nje radujete. Lijepa bi mi 
poniznost bila, kad bih imala u svojoj kući Vladara neba i zemlje, koji bi došao u 
nju, da mi iskaže milost i raduje se sa mnom, a ja mu iz poniznosti ne bih htjela 
ni odgovarati ni biti s Njim ni primiti, što mi daje, van bih ga ostavila sama! I 
kad bi mi govorio i poticao, da ga molim, a ja bih iz poniznosti radije ostala 
siromašna i pustila ga, da ode videći, da se ne mogu odlučiti (lijepa bi bila ta 
poniznost!) Ne starajte se, kćeri, za takve poniznosti, nego postupajte s Njim 
kao s ocem i kao s bratom, kao s gospodinom i kao sa zaručnikom, sad ovako, 
sad onako. A On će vas sam naučiti ,kako vam je raditi, da mu ugodite. Nemojte 
biti lude, molite Njega, koji je vaš Zaručnik, da postupa s vama kao sa 
zaručnicama. 

4. Premda se na ovaj način moli naustice, mnogo se brže sabere duh, a 
ova molitva nosi sa sobom i mnogo dobara. Zove se sabranost, jer duša sabere 
sve svoje moći i s Bogom svojim ulazi u sebe. Tu je brže poučava njezin božanski 
Učitelj i daje joj prije molitvu mira, nego na ikoji drugi način. Jer tu sama sa 
sobom može razmišljati muku (Isusovu) i predočiti Sina i prikazati ga Ocu, a ne 
mora mučiti razuma idući ga (Sina Božjega) tražiti na gori Kalvariji, u vrtu i 
uza stup (bičevanja). 

5. One, što se tako mogu zatvoriti u malo nebo naše duše, gdje je onaj, 
koji je stvorio nebo i zemlju, te se priviknu, da ne gledaju ništa osim njega, i ne 
budu ondje, gdje se rastresaju ova izvanjska sjetila, neka vjeruju, da putuju 
odličnim putem te će stići (stalno), da piju vodu iz vrela, jer u kratko vrijeme 
prevaljuju velik put. Tu je kao i kad se putuje brodom, koji uz malko povoljni 
vjetar u malo dana stigne do svrhe putovanja, dok oni, što putuju kopnom 



dolaze mnogo kasnije. 1 


6. Oni su, kako vele, već na moru. Jer ako i nisu sasvim ostavili zemlje, u 
ono kratko vrijeme (molitve) čine, što mogu da se oslobode od nje sabirajući 
sjetila u sebe. Ako je sabranost prava, može se jasno upoznati, jer izvodi neki 
učinak, (ne znam, kako bih ga razjasnila. Ko je iskusio, razumjet će). Čini se, da 
je duša dobila igru, jer već vidi, da su igra stvari ovoga svijeta. Diže se u 
najbolje vrijeme i (skriva se u sebe) kao onaj, koji ulazi u jaku tvrđavu, da se ne 
boji protivnika. Duša povlači sjetila od onih stvari i odbija ih tako od sebe, te se 
neopazice zatvaraju oči, da ih ne vide, eda se to bolje otvori duševni vid. Zato ko 
ide ovim putem, drži nemalo uvijek zatvorene oči, kad moli. To je u mnogom 
pogledu divan običaj, jer se čovjek sili, da ne gleda ovdješnjih (zemaljskih) 
stvari. I to (se sili) na početku, jer kasnije ne treba. Više se sili, kad u ono 
vrijeme (molitve) otvori oči. Čini se, da se osjeća, kako se duša krijepi i jača na 
trošak tijela, pa ga ostavlja samo i mlitavo, dok ona protiv njega pribavlja sile. 

7. Doduše se to isprvice i ne zapaža, jer to djelovanje nije toliko veliko, 
budući da u sabranosti ima više i manje (= različnih stupnjeva). A ispočetka 
stoji to i truda, jer tijelo traži svoje pravo ne shvatajući, da samo sebi šiša glavu, 
ne priznajući da je pobijeđeno. Ako li se nekoliko dana vježbamo i tako silimo 
sami sebe, vidjet će se jasno dobitak. Čim se počne moliti, razabrat će se, kako 
pčele dolaze do košnice i ulaze u nju, da prave med. To se zbiva bez naše brige; 
jer Gospodin hoće, da duša i volja za trud, što su ga imale prije, zasluže tu vlast 
(nad sjetilima). Volja samo dade Znak, da se hoće sabrati, a sjetila poslušaju i 
povuku se k njoj. Ako se kasnije opet razlete, već je velika stvar, da su se 
(sjetila) predala; jer se razlijeću kao zarobljenici i podložnici i ne čine zla, koliko 
su prije mogla učiniti. A čim ih volja opet zovne, vraćaju se žurno, dok nakon 
njihovih mnogih ulaza (u volju) Gospodin ne ushtije, da ostanu u njoj u 
savršenom motrenju (kontemplaciji). 

8. Neka se dobro razumije, što rekoh. Istina, čini se, da je tamno; ali će 
razumjeti oni, koji ushtjednu raditi. Tako oni, što putuju po moru. A budući da 
je nama mnogo do toga, da ne idemo tako polagano, recimo koju, kako da se 
priviknemo na tako dobar postupak. Takvi su zaštićeni od mnogo prilika 
(grešnih). Prihvati ih se brže oganj božanske ljubavi, jer su posve blizu toga 
ognja, pa treba samo mali dah razuma, da ga raspiri, i dosta je da ih se dotakne 
mala iskra te se sasvim zapale. Kako nema nikakve zapreke izvana (ta duša je 
sama sa svojim Bogom), prezgodno je sredstvo, da se rasplamti. 

9. Promislimo, da je u nama prebogata palača. Sva je zgrada od zlata i 
dragog kamenja, kako napokon dolikuje za takog Gospodina. A i vi same 
doprinosite, da ta zgrada bude takva. Pa uistinu je tako. Nema ljepše zgrade 
nego je čista duša, puna kreposti. A što su veće kreposti, to više sjaju dragulji. I 
(pomislite, da) u toj palači stoluje veliki Kralj, koji je držao za dobro, da bude 
naš Otac. A on sjedi na veoma dragocjenom prijestolju, što je naše srce. 

10. Na prvi se mah čini, da je nesklapna ova prispodoba, što je navodim, 
da vam razjasnim. A može biti od velike koristi, pogotovo vama. Mi smo žene 
neuke, pa nam je potrebno sve da upoznamo uistinu, da je u nama nesravnjivo 


1 Tri naredna odsjeka sadržava samo valjadolidski rukopis. Eskorijalski nakon 
nekoliko redaka završuje glavu i započinje slijedeću lijepom poredbom s bogatom 
palačom, što je u duši. 



veća dragocjenost, nego je gledamo izvana. Ne umišljajmo sebi, da je u našoj 
unutarnjosti praznina. A Bože daj, da misle same žene tako nemarno, kakvoga 
gosta imadu u sebi. Jer držim, da je nemoguće, te bismo se toliko podavali 
svjetovnim stvarima, kad bismo se starali, da se sjećamo gosta, što je u nama; 
jer bismo vidjeli, kako su niske prema onima, što ih posjedujemo u sebi. Ta što 
radi grabilica videći ono, što joj ugađa vidu, nego ugrabi i zasiti glad? A među 
njima i nama mora biti razlika. 

11. Možda će mi se nasmijati i reći, da je to samo po sebi jasno. Imat će 
pravo, jer je za me bilo neko vrijeme nejasno. Znala sam dašto, da imam dušu; 
ali nisam znala, koliko je vrijedna ta duša ni ko je u njoj. Bila sam taštinama 
moga života tako pokrila oči, te toga nisam vidjela. Da (sam onda upoznala) 2 , 
kao što upoznajem sada, da u ovoj maloj palači stanuje tako veliki Kralj, ne bih 
ga toliko puta ostavljala sama, nego bih kadikad ostala s Njim i više bih se 
trsila, da ne budem tako nečista. No gle čuda golemoga! Onaj koji napunja 
svojom veličinom tisuću svjetova i još ih mnogo više može napuniti, zatvara se u 
tako maloj stvari! Zaista, jer je Gospodin, nosi sa sobom slobodu, a jer nas ljubi, 
prilagođuje se našoj mjeri. 

12. Kad duša počne, da se ne smete videći, gdje je tako malena, da drži u 
sebi nešto tako veliko, ne da joj se upoznati, dok je malo po malo ne raširi, kao 
što treba za ono, što će položiti u nju. Zato kažem da nosi sa sobom slobodu, jer 
ima moć, da poveća svu ovu palaču. Glavno je, da se mi Njemu sasvim odlučno 
predamo u vlasništvo i da uklonimo zapreke, eda unutra može stavljati i 
uzimati kao iz svojega. A ima pravo Njegovo Veličanstvo, nemojmo mu toga 
kratiti. 3 On ne nanosi sile našoj volji, (već) uzimlje, što mu dajemo; ali Se ne 
dariva sasvim, dok mu se mi sasvim ne predamo. To je stalno, a jer toliko 
znamenito, podsjeća nas na to toliko puta. I ne djeluje u duši tako, kao onda, 
kad je sasvim njegovu bez zapreke. A i ne znam, kako bi drugačije mogao raditi: 
ta On je prijatelj sklada. Napunimo li palaču prostacima i tričarijama, kako će 
stati unutra Gospodin sa svojim dvorom? On čini mnogo, ako samo malko bude 
uz takvu zapreku. 

13. Mislite li, kćeri, da dolazi sam? Ne čujete li, što govori njegov Sin: koji 
si na nebesima. Takoga Kralja jamačno neće njegovi dvorani ostaviti sama. Oni 
su s Njim i mole ga za sve nas za našu korist, jer su puni ljubavi. Ne mislite, da 
je (ovdje) kao na ovom svijetu: ako ovdje komu kakav gospodin ili poglavar 
iskaže svoju milost iz kakvih razloga ili jer ga moli, eto ti odmah zavisti i onoga 
siromaha gledaju poprijeko, premda im nije ništa učinio. 


2 Fra Luis Leon dodade te riječi držeći, da je rečenica nepotpuna 

3 Ovdje dodaje eskorijalski rukopis: »Premda nam ovdje zadaju tegobu gosti u kući, 
kad im ne možemo reći, da odlaze, i premda... « 



GLAVA XXIX. 


Nastavlja nižući sredstva, da se dobavi ta molitva sabranosti. Govori, kako nam malo mora 

biti do toga, da li nam pogoduju poglavari. 

1. Čuvajte se, kćeri, za ljubav Božju, da ništa ne držite do tih naklonosti 
(milosti poglavara). Neka svaka nastoji činiti što mora, pa ako joj ne zahvali 
poglavar, neka bude uvjerena, da će joj Gospodin platiti i zahvaliti. Da, nismo 
došle ovamo, da tražimo nagradu u ovom životu. Naša misao mora biti vazda 
upravljena na ono što traje (uvijek); a ne smijemo držati ništa do ovdješnjih 
(zemaljskih) stvari, koje ne traju često, ni dok se živi. Danas je (starješina) 
zadovoljan s jednom; nađe li koju krepost više u vas, bit će zadovoljan s vama. 
Ne bude li (zadovoljan), lako je zato. Ne dajte mjesta takvim mislima, koje 
kadikad započnu s malenkošću, ah vas mogu uvelike uznemiriti. Zakrčite im 
put (promišljajući), da vaše kraljevstvo nije od ovoga svijeta i da se sve svršuje 
vrlo brzo. 

2. No to je još ipak nisko sredstvo i ne pokazuje mnogo savršenosti. 
Najbolje bi bilo, kad biste radi Gospodina, koji je s vama, željele ostati u 
nemilosti i prezrene, trajalo to ne znam koliko. Svrnite oči same na sebe i, kako 
rekoh, pogledajte u svoju unutarnjost. Naći ćete tu svoga Učitelja, koji vas neće 
ostaviti, nego će vas to obilatije obdariti (utjehom), što manje utjehe imate 
izvana. On je veoma samilostan, pa nikad ne zapušta žalosnih i prezrenih, ako 
se ponadaju samo u Njega. David kaže, da je Gospodin sa žalosnima. Vjerujete 
to ih ne vjerujete; ako vjerujete, zašto se ubijate? 

3. 0 Gospodine moj, kad bismo te doista poznah, ne bi nam bilo stalo ni 
do čega, jer daješ mnogo onima, što hoće da se posve povjere Tebi! Vjerujte, 
prijateljice, velika je stvar upoznati tu istinu te tako vidjeti, da su sve zemaljske 
naklonosti puka, laž, ako dušu odvode i malo, da ne bude u sebi (da ne živi 
unutarnjim životom). 0 Bože moj, ko bi mogao učiniti, da to razumijete. Ja ne 
jamačno. Ja znam, da sama toga ne razumijem, kako se mora shvatiti, premda 
bih morala shvatiti bolje od ikoga drugog. 

4. No da se povratim k onom, što rekoh. Željela sam, da vam znam 
razjasniti, kako je ovo sveto društvo s našim pratiocem. Najsvetijem među 
svecima, te ne muti samoće, u kojoj su duša i njezin Zaručnik, ako ta duša hoće 
da uđe sa svojim Bogom u svoj unutarnji raj i za sobom zatvori vrata svemu, što 
je na svijetu. Kažem: ako hoće, jer znajte, da to (= ulazak duše u se) nije nešto 
nadnaravsko 1 , van je u našem htijenju. I zato mi možemo učiniti s pomoću 
Božjom. A bez te pomoći ne možemo ništa, ne možemo ni pomisliti dobru misao. 
Zato nije to šutnja (duševnih) moći, van njihovo zatvaranje u dušu. 

5. To se može dobiti na razne načine, kao što je opisano u nekim 
knjigama: da se moramo osloboditi od svega, eda se u svojoj unutarnjosti 
približimo k Bogu. I u samim se poslovima moramo povući sami u sebe. Sjetim li 
se i samo časak, kakvo društvo držim u sebi, već je velika korist. Napokon se 
moramo priviknuti, da kušamo, jer ne treba s njim glasno govoriti. Njegovo će 


1 Piše o. Banez sa strane: Hoće da kaže nadnaravsko ih što nije u našoj 
slobodnoj volji rredovnom milošću pomoću Božjom. F. D. B. (Fray Domingo 
Banez). 



Veličanstvo dati, da osjetimo, kako je ondje (u nama). 

6. Tako ćemo naustice moliti veoma mirno i riješiti se napora. Jer ako 
budemo sami sebe silili, da budemo uz ovog Gospodina, on će nas naskoro 
razumjeti po znacima. Kad bismo imali moliti više Očenaša, On će nas 
razumjeti već kod jednoga. On nas rado lišava muke. Dosta mu je, ako u jedan 
sat izmolimo samo jedan Očenaš i sjećamo se da smo s njime, i onoga što 
molimo, i kako nam rado daje i kako je drage volje s nama. Ne voli On, da 
razbijemo glavu govoreći mnogo. 

7. Neka Gospodin to (tako moliti) nauči vas, koje ne znate. Ja priznajem 
za sebe, da nisam znala, što znači moliti zadovoljno, dok me Gospodin nije 
naučio ovaj način. I vazda sam u ovoj uobičajenoj unutarnjoj sabranosti nalazila 
toliko koristi, te me je to ponukalo, da govorim tako opširno. Kako rekoh, to je u 
našoj ruci. Zato završujem: ko hoće da to postigne, neka ne sustane, dok se ne 
navikne na ono, što rekoh. Tako će malo po malo zadobiti vlast nad sobom, pa se 
neće uzalud izgubiti, van će dobiti sebe za sebe koristeći se svojim sjetilima za 
unutrašnjost (unutarnju sabranost). Govori li, neka nastoji da se sjeća onoga, s 
kim govori u sebi samom. Sluša li, neka se sjeća, da mora slušati onoga, koji mu 
govori mnogo bliže. Napokon neka se trsi, ako hoće može, da se nikad ne 
rastane s tako dobrim društvom. I neka žali, ako je dugo vremena ostavljao 
sama svoga Oca, koji mu je bio potreban. Ako može, neka to radi češće kroz dan, 
ako ne, barem nekoliko puta. Kad se privikne, dobit će dobitak, prije ili kasnije. 
To će mu dati Gospodin, pa ne bi htio zamijeniti ni za kakvo blago. 

8. Ništa se ne nauči bez malo truda. Zato vas za ljubav Božju molim, 
sestre, držite, da je dobro upotrebljena briga, što je u to utrošite. A ja znam, ako 
je upotrebite, da ćete s milošću Božjom za godinu dana pa možda i za po godine 
steći taj dobitak. Gledajte, koliko (se zahtijeva) malo vremena za toliki dobitak, 
to jest da udarite dobar temelj, ako Gospodin htjedne da vas podigne do velikih 
stvari, neka vas nađe pripravne blizu sebe. Neka ne dopusti Njegovo 
Veličanstvo, da se udaljimo od njegove nazočnosti. Amen. 



GLAVA XXX. 


Ističe, koliko je zamašno da se razumije, što se prosi u molitvi. Razlaže riječi Očenaša. Sveti 
se ime tvoje, dođi kraljevstvo tvoje. Primjenjuje ih na molitvu mira i počinje je razlagati. 

1. Ko je takav, pa bio inače i nepametan, da ne bi moleći odličnu osobu 
promislio prije, kako će moliti, da ugodi (onoj osobi), a da je ne ozljedi? Promislit 
će i što će moliti i zašto mu treba ono, što mu ima dati, pogotovu kad ište 
znamenitu stvar, kao što nas je naš dobri Isus naučio da molimo. Čini mi se, da 
treba to istaknuti. Nisi li, Gospodine moj, mogao sve obuhvatiti jednom riječju 
te reći, daj nam. Oče, što nam pristaje? Ta ko sve razumije tako dobro, čini se, 
da mu ne treba više govoriti. 

2. 0 Mudrosti vječna! Među Tobom bi i tvojim Ocem bilo to dosta. Tako si 
molio i u vrtu. Pokazao si svoju volju i strah, ali si se prepustio njegovoj volji. No 
Ti poznaš nas. Gospodine, i znadeš, da nismo predani kao što si se Ti predao 
volji svoga Oca, pa da moramo moliti za određene stvari, da promislimo, je li 
dobro ono što ištemo; ako li nije, da ne ištemo onoga. Ovaki, kakvi smo, sa 
slobodnom voljom, što je imamo, ako nam se ne da, što hoćemo, ne bismo htjeli 
primiti, što bi nam dao Gospodin; jer sve da je to i najbolje, mislimo, da nismo 
nikad bogati, ne vidimo li novac u ruci. 

3. 0 Bože moj, kolika šteta, da nam je vjera tako uspavana za oboje, pa 
ne možemo pravo upoznati, kako ćemo stalno dobiti kaznu, ni kako je štetna 
nagrada. Zato je doba, kćeri, da razumijete, što ištete u Očenašu; ako vam to da 
vječni Otac, da mu to ne vratite naočice. I promislite vrlo dobro, je li vam dobro 
ono, za što molite. Ako nije dobro ne ištite, nego molite, neka vas rasvijetli 
Njegovo Veličanstvo. Jer smo mi slijepi i gade nam se jela, koja nam moraju dati 
život, a hlepimo za onima, što će nam zadati smrt — i to smrt tako opasnu, tako 
vječnu! 

4. Kaže dakle dobri Isus, da izgovaramo ove riječi, kojima molimo, neka 
dođe k nama takvo kraljevstvo: Sveti se ime tvoje, dođi kraljevstvo tvoje. Sada 
gledajte, kćeri, kako je velika mudrost našeg Učitelja. Ovdje promatram i dobro 
je, da upoznamo, što možemo u tom kraljevstvu. No Njegovo je Veličanstvo 
vidjelo, da prema svojoj neznatnoj moći ne možemo svetiti ni hvaliti, veličati ni 
slaviti to sveto ime Vječnog Oca onako kako je pravo, ako nam ne pomogne 
Njegovo Veličanstvo dajući nam već ovdje svoje kraljevstvo. Zato je dobri Isus 
stavio jedno uz drugo (jednu pažnju uz drugu). Da razumijemo, kćeri, što ištemo 
i kako je zamašno, da dosađujemo moleći za ono i radimo što možemo, eda 
ugodimo onome, koji nam to (kraljevstvo) ima dati, reći ću vam ovdje, što o tom 
razumijem. Ne zadovolji li vas to, razmatrajte same. To nam dopušta naš 
Učitelj, ako se u svemu podložimo onome, što drži Crkva. Tako činim ja ovdje. 

5. Ja dakle mislim ovo: Uz mnogo je drugih dobara veliko dobro u 
kraljevstvu nebeskom, da se već ne mari za zemaljskim, već da nalazimo mir i 
slavu sami u sebi i radujemo se, jer se svi raduju; da uživamo vječni mir i veliko 
zadovoljstvo u sebi, koje nastaje radi toga, što vidimo, da svi svete i hvale 
Gospodina i blagosivaju njegovo ime, a niko ga ne vrijeđa. Svi ga ljube, a sama 
duša ne mari ni za što, već da njega ljubi i ne može prestati da ga ljubi, jer ga 
poznaje. I tako bismo Boga ljubili ovdje, ako i ne bi jednako savršeno i 
neprestano; ah bismo ga ljubili mnogo drugačije, nego ga ljubimo, kad bismo ga 



poznavali. 

6. Čini se, da hoću reći, da moramo biti anđeli, eda izgovaramo ovu 
prošnju i molimo dobro naustice. Želio bi to dakako naš božanski Učitelj, kad 
nam zapovijeda da molimo tako uzvišenu prošnju. A jamačno ne zahtijeva, da 
prosimo nemoguće stvari. Bilo bi moguće, da s pomoću Božjom i u ovom 
progonstvu dopre duša (do takvoga dobra). Dašto, ne bi kao one što se izbavile iz 
ove tamnice, jer još plovimo morem i putujemo ovim putem. No kadikada 
postavlja Gospodin umorne od puta u takav pokoj duševnih noći i duševni mir, 
da im kao znacima daje te jasno upoznaju, kako je slatko ono, što se daje onima, 
koje Gospodin uzme u svoje kraljevstvo. A onima, kojima daje, što od njega 
ištemo, podjeljuje zaloge, te po njima imaju veliku nadu, da će vjekomice 
uživati, što im ovdje daje samo na gutljaje. 

7. Da ne reknete, da raspravljam o motrenju (kontemplaciji), bilo bi kod 
ove pažnje dobro govoriti malko o početku čiste kontemplacije, koju oni, što je 
drže, zovu molitvom mira. No kako rekoh, raspravljam o usmenoj molitvi, pa bi 
se onima, koji ne znadu, moglo činiti da ne ide jedno s drugim (t. j. usmena 
molitva i kontemplacija). A ja znam, da se obje slažu. Oprostite mi, što ću reći 
koju (o toj molitvi), jer znam, da mnogo osoba, što mole naustice, kako već rekoh 
(V. gl. XXV.), iznenada podigne Gospodin do motrenja (kontemplacije), a da 
same ne znaju kako. Poznam jednu osobu 1 koja nije nikad znala drugačije moliti 
već naustice i moleći je tako sve nalazila. Kad ne bi molila, lako bi izgubila 
razum, te nije mogla podnositi. Ali obavljajmo mi sve tako unutarnju molitvu. 
Nekoliko je Očenaša molila ona kadikad na čast prolijevanja krvi Gospodnje, i 
još nešto više usmeno, i u tom je provodila nekoliko sati. Jednom dođe k meni 
veoma raslužena, što ne zna razmatrati ni obavljati motrenja (kontemplacije), 
van samo usmenu molitvu. Zapitah je, što moli naustice i vidjeh, dok je molila 
Očenaš, da je obavljala čisto motrenje i da ju je Gospodin podizao te je 
sjedinjivao sa sobom. I zapažalo se zbilja po njezinim djelima, da prima tako 
velike milosti, jer je provodila vrlo dobro svoj život. Ja sam slavila Gospodina i 
zavidjela joj na usmenoj molitvi! Ako je to istina, kao što jest, ne mislite vi, koji 
ste protivnici motrilaca (kontemplativaca), da ćete biti slobodni te ćete i vi 
postati, ako molite usmene molitve, kako ih treba moliti, i ako sačuvate čistu 
savjest. 


1 U eskorijalskom rukopisu kaže, da je bila redovnica. 



GLAVA XXXI. 


Nastavlja isto gradivo. Razlaže, što je molitva mira. Daje neke upute onima, koji je 

obavljaju. Treba dobro zapamtiti. 

1. Ipak ću dakle, kćeri, razložiti tu molitvu mira, kao što čuh da je 
razlazu ili kako mi je Gospodin htio dati, da razumijem, možda zato, da kažem 
vama. Čini mi se, u ovoj molitvi započinje Gospodin, kako rekoh, nagoviještati, 
da čuje našu prošnju. I započinje nam davati svoje kraljevstvo ondje, da ga 
zaista hvalimo i svetimo njegovo ime te nastojimo, da to rade svi. 

2. To je nadnaravna stvar, koje mi ne možemo pribaviti ne znam kakvim 
marom. Tu se duša stavlja u mir, ih je, recimo bolje, Gospodin stavlja svojom 
nazočnošću, kao što je učinio pravednom Simunu, jer počivaju sve moći. Duša 
upoznaje, posve drugačije nego upoznaje s pomoću vanjskih sjetila, da je već 
blizu svoga Boga, pa će još za malenkost doći do toga, da sjedinjenjem bude 
jedno s Njim. To nije, jer ga gleda tjelesnim očima a ne duševnim. Tako ni 
pravedni Simun nije gledao ništa više van slavno siromašno Djetešce. Sudeći po 
pelenicama, kojim je bilo povito i po malo svijeta s Njim u povorci, mogao ga je 
prije držati za sina siromašnoga, nego za Sina Oca nebeskoga. Više mu je dalo 
samo Dijete, da ga upozna. Tako upoznaje i ovdje duša (svoga Boga) ako i ne 
onako jasno, jer sama ne zna, kako upoznaje. Ona samo vidi, da je u njegovu 
kraljevstvu (barem blizu Kralja, koji će joj to dati), pa se čini, da je duša tako 
puna poštovanja (prema Bogu), te se ne usuđuje ni moliti. To je kao unutarnja i 
izvanjska obamrlost, pa se ni izvanjski čovjek (kažem tijelo, da me bolje 
razumijete) ne bi htio micati. Poput onoga (patnika), koji je stigao već gotovo do 
svršetka puta i odmara se (tako i duša), da uzmogne opet nastaviti put; jer mu 
se ovdje dvostruče sile za put. 

3. Osjeća se prevelika naslada tijelu i zadovoljština u duši. Duša je tako 
zadovoljna videći, da je blizu vrela, te je zasićena i bez pića. Već misli, da nema 
što željeti. Njezine su moći smirene, pa se ne bi htjele ni maknuti. Čini se, da 
sve smeta duši u ljubavi. No moći nisu tako izgubljene, jer mogu misliti na 
onoga, kojemu su blizu. Dvije su moći slobodne. Volja je tu zarobljena, pa ako je 
može što mučiti, muči je, kad vidi, da opet mora zadobiti svoju slobodu. Razum 
ne bi htio upoznavati više od jedne stvari, ni pamet se ičim više baviti; vide 
ovdje, da je ovo samo potrebno, a sve ih drugo samo uznemiruje. Ne bi rado 
(duše), da se njihovo tijelo miče, jer im se čini, da će izgubiti onaj mir. I zato se 
ne usuđuju ni ganuti. Teško im je govoriti. Dok izmole jedan Očenaš, mine čitav 
sat. Tako su blizu (Bogu), te vide da se razumiju po znacima. U dvoru su svoga 
Kralja, pa vide, da počinje već ovdje davati svoje kraljevstvo. Čini im se, da nisu 
više u svijetu, pa ne bi rado ništa gledati ni slušati nego svoga Boga. Ništa ih ne 
muči, pa im se čini, da i ne može biti muke za njih. Napokon, dok to (stanje) 
traje, tako su opijene i zadivljene zadovoljstvom i nasladom, što imaju u sebi, te 
se ne sjećaju, da mogu što više poželjeti. Sa svetim bi Petrom rado klicale: 
Gospodine, načinimo ovdje tri sjenice (Mat. 17, 4.). 

4. Kadikad udjeljuje Bog u toj molitvi mira i drugu milost. Vrlo ju je teško 
upoznati, ako nemaš velikog iskustva. No odmah će razumjeti oni, koji su 
donekle iskusili. A bit će im na veliku utjehu, znadu li, što je (ta milost). A 
držim, da Bog daje mnogo puta ovu milost zajedno s onom drugom. Kad je taj 



mir velik i dugotrajan, čini mi se, da volja ne bi mogla ustrajati u tom miru, kad 
ne bi bila vezana na nešto. Jer se zbiva, da živimo dan, pa i dva s tim 
zadovoljstvom, a sami ne razumijemo sebe. Pa doista oni, koji uživaju taj mir, 
vide, da nisu potpunce kod onoga, što rade, van da im nedostaje najbolje, a to je 
volja, koja je po mojem mišljenju sjedinjena s Bogom. A ostale moći ostavlja 
slobodne, da se bave stvarima njegove službe. Za to su onda mnogo sposobnije. 
No trome su, a kadikad kao omamljene, treba li se baviti svjetovnim poslovima. 

5. Velika je to milost, komu je Gospodin dade, jer je tu združen radini 
(aktivni) i motrilački (kontemplativni) život. Onda sve (moći) zajedno služe 
sasvim Gospodinu. Volja se bavi njegovim djelom ne znajući, kako djeluje, i 
svojim motrenjem (kontemplacijom). A druge mu dvije moći služe poput Marte. 
Tako ona i Marija idu zajedno. Poznam jednu osobu, koju je mnogo puta 
Gospodin postavljao u to stanje. Ona nije znala toga razumjeti, pa zapita 
jednoga velikog motrioca (kontemplativna). 1 On joj reče, da je to veoma moguće, 
jer se događa i njemu tako. Zato mislim, budući da je duša tako zadovoljna u toj 
molitvi mira, da moć volje mora neprestano biti združena s onim , koji je sam 
može zadovoljiti. 

6. Čini mi se, da će biti dobro, dadem li ovdje nekoliko uputa za one 
između nas, što ih je Gospodin iz same svoje dobrote doveo do takve molitve. Jer 
znam, da ih ima nekoliko. Prva je: kad se vide u onom zadovoljstvu, a ne znadu, 
kako su došle do njega, ili barem vide, da same ne mogu do njega doseći, obuzme 
ih napast, te misle, da bi to zadovoljstvo mogle zadržati. Zato ne bi rado ni 
odahnuti. To je ludost; jer kao što ne možemo učiniti da svane, tako ne možemo 
ni zapriječiti, da se unoća. Nije to (stanje) već naše djelo, van nešto 
nadnaravsko, pa ga nikako ne možemo sami steći. Najdalje možemo zadržati 
ovu milost, ako jasno upoznamo, da ne možemo od nje ništa oduzeti ni dodati, 
nego je primiti kao posve nedostojni da je zaslužimo, i zahvaljivati. I to ne 
zahvaljivati sa mnogo riječi, već samo podići oči s carinikom (Luk. 18, 13.). 

7. Dobro je, da se trsimo oko veće samoće, da damo mjesta Gospodinu i 
pustimo Njegovu Veličanstvu, neka radi kao u svojem vlasništvu. A usto od časa 
do časa blagu riječ poput onoga, što puše u svijeću, videći, gdje se ugasila, da je 
opet zapali. No ako gori, po mojem mišljenju to (puhanje) ne bi služilo za drugo, 
van da se ugasi. Rekoh, da to puhanje mora biti blago, da se ne zapriječi volja, 
dok razum slaže mnogo riječi. 

8. A zapamtite dobro, prijateljice, ovaj savjet, što ću vam reći, jer ćete 
vidjeti mnogo puta, da ne možete vladati nad tim dvjema moćima. Dogodi se, da 
je duša u najvećem miru, a razum nemirno vrluda tako, te se čini, da biva u 
njegovoj kući ono, što se zbiva. Onda se čini, da je samo u tuđoj kući u gostima i 
traži druge stanove, gdje bi boravio. Duša ga ne zadovoljava, jer zna malo 
boraviti mirno na jednom mjestu. Možda je takav samo moj (razum), a ne 
moraju biti drugi. Govorim o sebi (i priznajem), da sam kadikad željela umrijeti, 
jer nisam mogla odoljeti toj nestalnosti razuma. 2 Drugda se čini, da sjedi mimo 
u svojoj kući i prati volju, pa kad se slože sve tri moći, eto ti slave. One su kao 
bračni drugovi: ako se ljube, što hoće jedno, to hoće i drugo. Ako li je muž 


1 Na rubu te stranice zabilježi Svetica u toledskom rukopisu, da je to bio o. Franjo 
Borja, gandijski vojvoda. U XXIV. glavi Knjige o Životu govori o istom ocu. 

2 Vidi, što je rečeno o misli u gl. XXVI. 



nezadovoljan u braku, već se vidi kakav nemir zadaje svojoj ženi. Tako i volja, 
kad se vidi u tom miru, neka ne mari za razum više nego za luđaka. Jer ako bi 
ga htjela držati sa sobom, morala bi se naprezati i nešto uznemirivati. Tako bi 
sva molitva bila trud i muka, pa (volja) ne bi dobila ništa, van bi izgubila ono, 
što joj Gospodin daje bez ikakva njezina truda. 

9. Pazite dobro i na ovu poredbu, koja mi se čini, da dobro pristaje. Duša 
je poput djeteta, što je na prsima svoje majke. Ako i ne miče usnica, ona mu 
kaplje mlijeko u usta, da ga okrijepi. Tako je i ovdje. Ako se razum i ne trudi, 
volja ljubi. Gospodin hoće, da ne razmišljajući (volja) upozna, da je s Njim, i da 
samo guta mlijeko, što joj Gospodin meće u usta i uživa onu njegovu slast. Mora 
upoznati, da joj Gospodin daje onu milost i radovati se onome užitku. Ali ne 
smije htjeti upoznati, kako onu milost uživa i što je ono, što uživa, nego se onda 
ne brinuti za sebe, jer onaj što je s njom neće zanemariti, nego će pogledati, što 
joj dolikuje. Jer ako bi se borila s razumom, da mu dade dio privlačeći ga k sebi, 
ne bi mogla sasvim, silom bi pustila mlijeko, da padne iz usta, te bi izgubila onu 
božansku hranu. 

10. U tom se razlikuje ta molitva od druge molitve, kad je sva duša 
sjedinjena s Bogom, jer onda duša i ne guta hrane; stavlja joj je u unutarnjost 
Gospodin, a ona ne zna, kako. Ovdje (kod molitve mira) čini se, da traži (Bog) 
malko truda, no on je združen s takim mirom, da se gotovo i ne osjeća. Sto je 
muči, razum je. No toga ne čini, kad su sjedinjene sve tri moći, jer ih obustavi 
onaj, koji ih je stvorio, budući da ili zabavi nasladom, što im daje, a one ne znaju 
i ne mogu razumjeti, kako. Tako duša, kako rekoh, u toj molitvi (mira) uživa 
mirno i veliko zadovoljstvo volje. Ona ne zna posebice odrediti, čemu se raduje. 
Ali dobro znade, da se posve razlikuje od ovdješnjih (zemaljskih) radosti i da joj 
vlasti nad čitavim svijetom s njegovim nasladama ne bi moglo dati, da duša u 
sebi oćuti ono zadovoljstvo, a to osjeća u unutarnjosti volje. Ostala zadovoljstva 
ovoga života uživa, čini mi se, vanjština volje, recimo, kao njezina kora. Kad se 
pak vidi (duša) na tako visokom stupnju molitve (koji je, kako je već rečeno, 
posve očito nadnaravski), neka se smije, ako razum, ili misao, da kažem jasnije, 
ide za najvećim ludorijama svijeta. I neka pusti luđaku (razumu), da odlazi, a 
ona neka bude u svojem miru. (V. gl. XXII.). Jer je ovdje volja gospođa i jaka. 
Ona će razum privući ih sebi, da se vi ne trudite. Ako li bi ga htjela privući 
silom (mišica), izgubila bi snagu, što je ima protiv njega, a potječe od uživanja 
one nebeske hrane. A ni jedno ni drugo ne bi dobilo ništa, van bi oboje izgubili. 
Vele: ko hoće da zadrži najednom mnogo, izgubi sve. Čini mi se, da će tako biti i 
ovdje. Iskustvo će učiniti, da se to razumije. Ko ga ne bi imao, ne čudim se, ako 
bi mu se to činilo veoma tamnim i nepotrebnim. No već rekoh, ko ima samo 
malko iskustva u tom, on će to razumjeti i moći će se tim okoristiti. Slavit će i 
Gospodina, da je pomogao te sam ovdje pravo pogodila. 

11. Sad završimo s ovim. Ako je duša u toj molitvi, već se čini, da joj je 
Gospodin dao molitvu, eda joj ovdje dade svoje kraljevstvo. Oh blažene prošnje, 
u kojoj ištemo toliko dobro, da ga ne možemo shvatiti! 0 srećna načina molitve! 
Zato, sestre, želim, da pazimo, kako molimo ovu molitvu, Očenaš i druge 
usmene molitve. Jer ako nam Bog dade ovu milost, moramo odbaciti brigu za 
svjetske stvari, jer kad se primakne Gospodar svijeta, sve to (svjetovno) baca 
van. Ne kažem, da se svi, koji imaju tu milost, moraju silom raskrstiti sa svim 
svjetovnim. No željela bih, da barem upoznaju, što im nedostaje, te se ponize i 
nastoje se sve više otresti svega; ako li ne (nastoje), moraju se tu zaustaviti. A 



kojoj duši Bog daje takve zaloge, znak je, da je želi za nešto veliko. Napredovat 
će uvelike, ne zapriječi li je njezina krivnja. No ako vidi (Bog), da se ona opet 
vraća na zemlju, nakon što je svoje kraljevstvo postavio u njezinu kuću, ne samo 
da joj neće otkriti tajnu svoga kraljevstva, nego će joj rijetko kada i kratko 
vrijeme davati tu milost. 

12. Može već biti, da se u tom varam; ali vidim i znam, da tako biva. 
Držim, da nema zato mnogo više duhovnih. Ne slažu se u službi s tako velikom 
milosti i ne pripravljaju se, da je opet prime, već uzimlju Gospodinu iz ruku 
volju, koju već drži za svoje vlasništvo i obraćaju je k niskim stvarima. Ako 
(Gospodin) i ne uzimlje sasvim onoga, što je dao (tim dušama), očuvaju li čistu 
savjest, ipak traži druge, koji ga ljube, da im dade više. No ima osoba, i ja sam 
bila jedna između njih, koje Gospodin gane iznutra i daje im sveta nadahnuća i 
svjetlost (da vide), što je sve (taština), i napokon im daje to kraljevstvo i diže ih 
u molitvu mira, a one mu se ipak oglušuju. One tako govore i mole mnogo 
usmenih molitava, koje su odlučile moliti svaki dan, i to vrlo žurno, poput 
onoga, koji bi rado dovršiti svoj dnevni posao, pa ako im Gospodin, kako je 
rečeno, stavi u ruke svoje kraljevstvo, one ga ne primaju. One misle, da čine 
bolje, mole li naustice, pa se odvraćaju. 3 

13. Ne činite toga, sestre, već pazite, kad vam Gospodin udijeli tu milost. 
Promislite, da ćete izgubiti veliko blago i da mnogo više učinite jednom riječju, 
ako onda reknete jednu riječ Očenaša, nego ako ga često ponovite u hitnji. Posve 
je blizu onaj, komu se molite; On će vas jamačno čuti. I vjerujte mi, ovdje se 
doista hvali i sveti njegovo ime; jer tako slavite Gospodina kao one, što već 
pripadaju njegovoj kući. I hvalite ga s većom ljubavi i željom, pa će vam se 
činiti, da ne možete odustati od njegove službe. 


3 To znači, da se radeći tako odvraćaju od molitve mira, što im daje Cospodin. 



GLAVA XXXII. 


Raspravlja o riječima »Očenaša«: Budi volja tvoja kako na nebu tako i na zemlji, i kako 
mnogo čini onaj, koji te riječi izgovara posve odlučno i kako mu obilato plaća za to Gospodin. 

1. Naš je dobri Učitelj molio i naučio nas moliti za stvar tolike vrednote, 
te u sebi obuhvata sve, što ovdje (na zemlji) možemo zaželjeti. Iskazao nam je i 
tako veliku milost, te nas je učinio svojom braćom. Pogledajmo sada, što hoće 
On, da damo njegovu Ocu, i što mu sam On nudi za nas i što moli od njega za 
nas. Ta pravo je, da mu nečim naplatimo tolike milosti. 0 dobri Isuse, kako ti 
tako malo daješ (malo s naše strane) kad moliš za nas. (Sto mi dajemo) ništa je 
prema onome, što dugujemo, i prema tako velikom Gospodinu. No doista nas, 
Gospodine moj, ne ostavljaš s ničim (da ne možemo dati ništa). Mi dajemo sve, 
što možemo, ako dajemo, kao što molimo. 

2. Budi volja tvoja. I to kako biva na nebu, neka bude i na zemlji. Dobro 
si učinio, naš dobri Učitelju, moleći pređašnju prošnju, da uzmognemo izvršiti, 
što Ti daješ za nas. Jer bi mi se doista činilo nemoguće. Gospodine, kad ne bi 
bilo tako. No čini li tvoj Otac ono, za što si ga Ti molio, i daje li nam ovdje svoje 
kraljevstvo, znam, dokazat ćemo, da si istinit, dajući ono, što Ti obećavaš za nas. 
Jer kad zemlja postane nebom, bit će moguće, da u meni bude tvoja volja. No 
bez toga i na zemlji tako zloj i neplodnoj, kao što je moja, ne znam, Gospodine, 
kako bi moglo biti. Ta velika je stvar, što Ti nudiš (Ocu). 

3. Kad mislim na to, smijem se onima, koji se ne osuđuju moliti 
Gospodina za patnje, jer misle, da bi ih na to mogao odmah dati. Ne govorim o 
onima, koji to propuštaju iz poniznosti, jer im se čini, da nisu takvi, te bi mogli 
podnijeti. No držim, da će im onaj, koji im daje ljubav, te mole za to tako oporo 
sredstvo, kojim je pokazuju, dati i ljubav, da mogu podnositi tegobe. Rado bih 
zapitati one, koji ne mole za njih od straha, da će im se odmah dati, što govore, 
kad mole Gospodina, neka izvrši na njima svoju volju: govore li tako samo, da 
reknu ono, što i svi drugi, a ne da to i rade? Ne bi to bilo dobro, sestre. Gledajte, 
čini se, da je dobri Isus ovdje naš poslanik i da je htio posredovati među nama i 
svojim Ocem, a to ga je skupo stajalo. A ne bi bilo pravo, kad bismo propustili 
raditi ono uistinu, što on nudi za nas. (Ili radimo) ili ne govorimo. 

4. Sad želim krenuti drugim putem. Vidite, kćeri, ono će se izvršiti, htjeli 
mi ili ne htjeli. Volja će se Božja vršiti na nebu i na zemlji. Vjerujte mi, 
prihvatite to moje mišljenje i od nužde učinite krepost. 0 Gospodine moj, kolika 
je utjeha za me, što nisi prepustio tako zloj volji, kao što je moja, da izvršuje 
tvoju volju! Blagoslovljen budi navijek. Neka te hvale sve stvari. Neka se slavi 
dovijeka tvoje ime. Lijepo bi bilo Gospodine, kad bi u mojim rukama stajalo da 
izvršim ih ne izvršim tvoju volju. Sad ti dajem svoju volju slobodno, premda to 
odavno ne biva nesebično. Jer sam iskusila i znam iz velikog iskustva, koliki je 
dobitak, kad slobodno svoju volju prepustim tvojoj. 0 prijateljice, kako je velik 
dobitak (ako izvršujemo), koliki li je gubitak, ako ne izvršujemo, što Gospodinu 
nudimo u Očenašu. 

5. Prije nego vam kažem, što se dobiva, želim vam razložiti, koliko 
žrtvujete, da se poslije ne pozivate na prevare i ne kažete, da niste razumjele. 
Neka ne bude, kao što rade neke redovnice, koje ne rade drugo već obećavaju, a 
kad ne izvrše, izgovaraju se izlikom, da nisu razumjele, što su obećale. To bi već 



moglo i biti, jer se čini vrlo lako reći, da predajemo svoju volju volji drugoga, dok 
se ne iskuša i ne osvjedoči, da je baš to najtvrđe, što se može činiti, ako se 
izvršuje, kako treba izvršivati. Poglavari nisu vazda s nama strogi videći, da 
smo slabe: a kadikad postupaju jednako sa slabima i s jakima. Ovdje nije tako; 
jer Gospodin zna, što može svaki podnijeti, pa se ne usteže, da ne izvrši svoju 
volju na onima, koje vidi, da su jaki. 

6. Zato ću vas uputiti i podsjetiti, što je njegova volja. Ne bojte se, da će 
vam dati bogatstvo, naslade, časti ni sve ovdješnje (zemaljske) stvari. Ne ljubi 
on vas tako malo. A cijeni uvelike ono, što mu dajete i hoće da vam to dobro 
plati, jer vam daje svoje kraljevstvo još za života. Želite li znati, kako se drži 
prema onima, koji mu uistinu govore to (»budi volja tvoja«)? Pitajte njegova 
slavnog Sina, koji je to izgovorio, kad je molio u vrtu. Izgovorio je odlučno i od 
svega srca, pa pogledajte, kako je (Otac) na Njemu izvršio svoju volju: dao mu je 
muke i boli i uvrede i progonstva, a napokon je završio život smrću na križu. 

7. Vidite tu, kćeri, što je (nebeski otac) dao onom, koga je najviše ljubio. 
Odatle se razbira, kakva je njegova volja. To su njegovi darovi na ovom svijetu. 
Daje ih prema ljubavi, kojom nas ljubi. Onima, koje više ljubi, daje više tih 
darova, a manje onima, koje manje ljubi, i to prema srčanosti, što je vidi u 
svakoga pojedinca, i prema ljubavi, kojom ljubi Njegovo Veličanstvo. Ko ga 
mnogo ljubi, vidjet će, da može mnogo trpjeti za Njega; a ko ga ljubi malo (držat 
će, da može trpjeti) malo. Ja držim, da je ljubav mjerilo (kojim se može 
izmjeriti), može li ko nositi veliki ili mali križ. Zato, sestre, ako ljubav imate, 
nastojte, da ne budu puke udvorne riječi, što ih govorite tako velikom 
Gospodinu, već pregnite, da pretrpite, što zaželi Njegovo Veličanstvo. Ako li 
dajete drugačije volju, to je kao da pokažete dragulj i dadete mu ga moleći ga, 
neka ga uzme. A kad On pruži ruku, da ga uzme, vi ga opet ustegnete, da ga 
opet vrlo dobro sačuvate. 

8. Ne smijemo se tako rugati s onim, koji je za nas podnio toliko poruga. 
Kad ne bi bilo druge, nije pravo da se rugamo toliko puta; jer ne izgovaramo to 
malo puta u Očenašu. Predajmo mu već jednom dragulj sasvim, kad smo mu ga 
toliko puta ponudili. Istina je, da nam ne daje prije, eda mu ga mi predamo. 1 
Svjetovnjaci će učiniti mnogo, ako doista odluče, da će izvršiti (obećanje). No kod 
vas, kćeri, neka govoriti bude raditi, riječi (neka budu) djela, kao što se uistinu 
čini da radimo mi redovnici. No događa se, da kadikad ne samo nudimo dragulj, 
nego ga metnemo u ruku (Gospodinu), pa ga opet uzmemo. Brzo smo darežljivi, 
no poslije smo tako škrti, te bi djelomice bolje bilo, da smo se uzdržali od 
davanja. 

9. Sve su moje opomene u ovoj knjizi smjerale u ovu točku t. j. da se 
sasvim predamo Stvoritelju, svoju volju u njegovu i otresemo se stvorova. Vi već 
znate, kako je sve to zamašno, pa neću o tom više govoriti. Samo ću reći, zašto 
naš dobri Gospodin postavlja ovdje spomenute riječi. (Budi volja...). Znade On, 
koliko dobivamo, ako ovu službu činimo njegovu Vječnom Ocu. Tako se 
pripravljamo, da veoma brzo vidimo, gdje smo svršile put i pijemo žive vode iz 
vrela, o kojem je bilo govora. A ne predamo li svoju volju sasvim Gospodinu, da 
u svemu, što se tiče nas, radi po svojoj volji, ne da nam nikad piti vode (iz toga 


1 Tako je u rukopisu valjadolidskom i u prijepisima, što ih je odobrila i ispravila 
Svetica. Eskorijalski glasi: Istina je, da nam ga on ne daje prvi. 



vrela). To je savršeno motrenje (kontemplacija), o kojem me zamoliste da vam 
pišem. 

10. Kako sam već napisala, sa svoje strane mi ne doprinosimo k tome 
ništa. Nama tu ne treba ništa raditi ni poslovati. Sve ostalo 2 smeta i priječi, da 
kažemo: Budi volja tvoja. Neka se, Gospodine, izvršuje na meni tvoja volja na 
svake ruke i načine, kako ustjedneš Ti, Gospodine moj! Hoćeš li, da bude s 
mukama, daj mi snagu, pa neka dođu. Hoćeš li s progonstvima, bolestima, 
uvredama i nevoljama, evo me, Oče moj, neću okrenuti lica, niti je pravo, da 
okrenem pleća. Kad je tvoj Sin dao u ime sviju i ovu moju volju, ne bi bilo pravo, 
da ja od svoje uzmaknem. Iskazi mi Ti samo milost, daj mi svoje kraljevstvo, jer 
je On (tvoj Sin) molio za me, da mogu učiniti ovo (što ti je On obećao), pa radi sa 
mnom kao sa svojim vlasništvom po svojoj volji. 

11. 0 moje sestre, kakvu snagu ima ovaj dar! Ako ga predajemo sasvim 
odlučno, ne može manje djelovati, nego privući Svemožnika, da bude jedno s 
našom niskoćom i pretvori nas u sebe da tako sjedini Stvoritelja sa stvorom. 
Gledajte, kako ćete dobro biti plaćene i kako dobra Učitelja imate. Zna On, čim 
se može zadobiti volja njegova Oca, pa nas uči, kako i čim moramo njemu 
služiti. 

12. I što više (duša) pokazuje djelima, da (ono što moli) nisu puke učtive 
riječi, to je više Gospodin priteže k sebi i uzdiže je nad sve ovdješnje (zemaljske) 
stvari i nad nju samu, da je učini sposobnom za primanje tako velikih milosti, 
pa ne prestaje plaćati u ovom životu tu službu. Toliko je cijeni, te već ne znamo, 
zašto bismo ga molile, a Njegovo se Veličanstvo ne umara dajući nam. Jer nije 
zadovoljan, da je tu dušu učinio jednom stvarju sa sobom tim, što ju je združio 
sa sobom, van se počinje naslađivati b njom, otkrivati joj tajne i radovati se, jer 
shvata, što je dobila i poznaje barem donekle ono, što čuva, da joj (ubuduće) 
dade. A da joj ništa ne smeta, čini, te ona izgubi ta vanjska sjetila: to je ushit. 
(Gospodin) počinje postupati s njom tako prijateljski, te joj ne samo opet pušta 
njezinu volju, već joj s njom daje i svoju. Postupajući Gospodin tako prijateljski s 
dušom raduje se, pa zapovijedaju zajedno, te On daje, što ona moh, a ona čini, 
što On zapovijeda. A On mnogo bolje daje (nego ona može moliti), jer je moćan i 
može što hoće, a ne prestaje htjeti. 

13. A siromašna duša ne može, što bi rado, sve ako hoće, da, ne može ništa, 
van što joj se dade. Njezino je najveće bogatstvo, da duguje to više, što više služi. 
Rado bi ona platiti nešto svoga duga, a poj eda se često puta videći, da je 
podložna tolikim neprilikama, zaprekama i okovima i zatvorena u tamnici ovoga 
tijela. A veoma je ludo, da se pojeda. Ako i radimo sve, što je u našoj vlasti, što 
možemo platiti mi, koji, kako rekoh, nemamo što dati nego ono, što primismo? 
(Sto drugo) nego upoznati sami sebe i savršeno učiniti, što možemo, to jest dati 
(Gospodinu) svoju volju. Sve drugo smeta i škodi, a ne koristi duši, koju 
Gospodin uzdigne ovamo (do ovog stupnja molitve). Sama poniznost nešto može, 
i to ne poniznost stečena umovanjem van jasnom istinom, gdje se u jedan tren 
shvati, što se ne bi moglo doseći dugo naprežući maštu, (a shvati se) da smo mi 
posve ništa, a Bog da je veoma mnogo. 

14. Evo vam savjeta: ne mislite, da ćete doprijeti ovamo (do ovog stupnja 


2 Dodaje o. Dominik Banez: Čim bismo mi svojom vještinom i spretnošću htjeli 
isposlovati mir. 



molitve) svojom snagom i marom. To bi bilo previše. Prije bi ohladnjele, ako ste 
bile pobožne. (Ne treba vam više) nego bezazleno i ponizno, a poniznost 
postizava sve, govoriti: Fiat voluntas tua — Budi volja tvoja. 



GLAVA XXXIII. 


Raspreda, kako je nužno, da nam Gospodin dade, što molimo riječima »Očenaša«: Panem 
nostrum quotidianum da nobis hodie — Kruh naš svagdanji daj nam danas. 

1. Dobri je Isus, kako rekoh, znao, kako je tegotno ono što nudi za nas. 
Poznavao je našu slabost. (Znao je), da mnogo puta uvjeravamo sami sebe, da ne 
znamo, kakva je volja Gospodnja. Mi smo slabi, a On milosrdan, pa (zna, da) 
nam treba pomoći. Vidio je, da nam nikako ne bi dolikovalo propustiti davati 
(Ocu) dar (što ga je On dao), jer je u njemu sav naš dobitak. No vidio je, da je to 
teško izvršiti. Rekne li se oblapornu bogatašu, da je volja Božja, neka jede 
umjerenije, eda drugi, što skapavaju od glada, dobiju barem kruha: on će 
navesti tisuću razloga, da se to nema shvatiti drugačije, nego po njegovoj volji. 
Recite klevetniku, da je volja Božja, da svoga bližnjega mora ljubiti kao samoga 
sebe, neće vas saslušati strpljivo, niti ima dosta razloga, da to razumije. Recite 
redovniku, koji se naviknuo na slobodu i udobnost, da mu je imati na pameti, da 
mora davati primjer. Mora paziti, da samim riječima ne može izvršiti ono, što 
mora, kad izgovara one riječi (»Budi volja«), već da je to prisegao i obećao. A 
volja je Božja, da izvršuje svoje zavjete. Ako daje sablazni, neka promisli, da 
radi uvelike protiv njih, sve ako ih sasvim ne krši. Zavjetovao je siromaštvo, pa 
ga mora čuvati bez okolišanja. To hoće Gospodin. Ipak ne bi ni sada koristilo 
iskati to od nekih. Sto bi bilo, da Gospodin nije najviše učinio sredstvom, što ga 
je postavio? Samo bi ih vrlo malo izvršivalo riječi, što ih je mjesto nas izgovorio 
On: Budi volja tvoja (Fiat voluntas tua). No dobri je Isus vidio potrebu, pa je 
potražio divno sredstvo, kojim nam je pokazao i izvanrednu ljubav, kojom nas 
ljubi. On je i u svoje ime i u ime svoje braće molio ovu prošnju: Kruh naš 
svagdanji daj nam danas. Za ljubav Božju, sestre, razumijemo, za što moli naš 
dobri Učitelj, jer o tom ovisi naš život, da trkom ne pođemo preko toga. I veoma 
malo držite do onoga, što ste dale, jer za to imate toliko primiti. 

2. Ako je drugo mnijenje i bolje, meni se čini ovo. Dobri je Isus vidio, što 
je dao za nas (u naše ime svome Ocu) i kako je zamašno, da damo ono. No (vidio 
je) i veliku poteškoću, što postoji, kako rekoh, jer smo takvi i tako skloni na 
niske stvari, a imamo tako malo ljubavi i srčanosti. Zato je trebalo, da vidimo 
njegovu (ljubav), eda se probudimo, i to ne jednom već danomice, i stoga se 
morao odlučiti, da ostane s nama. A jer je to bilo teško i tako zamašno, htio je, 
da dođe iz ruke Vječnoga Oca. Premda su On i Otac jedno i premda je znao, što 
On čini na zemlji, da će i Bog činiti i odobriti na nebu, jer je jedna volja njegova i 
njegova Oca, dobri je Isus bio tako ponizan, te ga je u neku molio za dozvolu. A 
znao je, da Ga Otac ljubi i da se naslađuje u Njemu. Dobro je znao, da u toj 
prošnji ište više, nego što je molio u ostalim prošnjama. Znao je, kakvu će mu 
smrt zadati i kakve će sramote i poruge trpjeti. 

3. A gdje bi, Gospodine, bio otac, koji bi nam dao svoga sina, te htio 
pristati, da takav sin, s kojim bismo tako postupali, ostane među nama, da 
danomice trpi? Jamačno, Gospodine, nijedan osim tvoga Oca, a Ti si znao dobro, 
koga moliš. Bože moj, kako je velika ljubav Sinova, i kako velika ljubav Očeva! 
Ne čudim se doduše dobrom Isusu, jer je on već rekao: Fiat voluntas tua — budi 
volja tvoja, pa je morao (tu volju) izvršiti, kao što je On (savršen). Da, On nije 
poput nas. On je znao, da vrši volju Očevu, ako ljubi nas kao i sam Sebe. Zato je 
tražio, da izvrši ovu zapovijed što savršenije, pa stajalo ga ne znam koliko. No 



Ti, Vječni Oče, kako si na to pristao?? Zašto hoćeš da danomice gledaš u tako 
zlim rukama svoga Sina? Kad si već jednom htio, da to bude kad si na to 
pristao, već znaš, kako su s njim postupali. Kako može Tvoje milosrđe gledati, 
gdje mu se svaki dan nanose uvrede? A koliko se uvreda mora nanositi ovom 
Presvetom Sakramentu! U kakvim ga neprijateljskim rukama mora gledati 
Otac! Kakve uvrede trpi od ovih krivovjeraca! 

4. 0 Gospodine Vječni, kako primaš takvu prošnju (svoga Sina)? Kako 
pristaješ na nju? Ne gledaj na njegovu ljubav. Ta da uzmogne izvršiti u zamjenu 
tvoju volju savršeno, i to izvršiti radi nas, On bi se dao danomice raskomadati. 
Ti, Gospodine, moraš gledati, da tvoga Sina ništa ne zadesi. Zašto da sve naše 
dobro bude na njegov trošak? Zašto šuti na sve i ne zna govoriti za se, već za 
nas? Ta zar nema nikoga, ko bi govorio za ovo preljubezno Janje? Začudila sam 
se, da samo u ovoj prošnji ponavlja riječi, jer najprije kaže i moli, da nam daš 
ovaj kruh svaki dan, a onda veli opet: Daj nam danas, Gospodine. To također 
predlaže svome Ocu. Kao da bi mu rekao: budući da nam ga je već jednom dao, 
da umre za nas, pa je već naš, neka nam ga više ne uzimlje do svršetka svijeta; 
neka nam ga ostavi, da nam služi danomice. Neka vam to razmekša srce, kćeri 
moje, da ljubite svoga Zaručnika. Ta nema roba, koji bi sam priznao, da je rob. A 
čini se, da dobri Isus smatra to svojom čašću. 

5. 0 Vječni Oče, kako mnogo zaslužuje ova poniznost! Za kakvo blago 
kupujemo tvoga Sina! Znamo već, da je prodan za trideset dinara (Mat. 26, 15.). 
Ali da ga kupimo, nema cijene, koja bi dostajala. Čini se ovdje jedno s nama, jer 
je uzeo našu narav, a kao Gospodar svoje volje podsjeća svoga Oca, neka nam ga 
dade, jer je On njegovo vlasništvo. I zato kaže: Kruh naš. Ne čini razlike među 
Sobom i nama. Ali je činimo mi, jer se danomice ne predajemo za Njegovo 
Veličanstvo. 



GLAVA XXXIV. 


Nastavlja se o istom gradivu. Veoma je dobra nakon primitka Presvetog Sakramenta. 

1. Čini se, da u toj prošnji za svagdanji kruh misli (Isus) zauvijek. 
Razmišljajući, zašto je Gospodin izrekao svagdanji, pa opet kaže: daj nam 
danas, Gospodine, čini mi se, da je naš svagdanji, jer ga posjedujemo ovdje na 
zemlji, pa ćemo ga posjedovati i na nebu, ako se dobro okoristimo njegovim 
društvom. Jer on ne ostaje za drugo s nama, nego da nam pomaže, potiče i 
hrani, te izvršimo onu volju, za koju smo molili, da se vrši u nama. 

2. Čini mi se, da se riječju danas označuje jedan dan, to jest dok traje 
svijet, a ne dulje. I zbilja je to jedan dan. A pogotovu za one nesrećnike, koji se 
osuđuju, pa neće uživati u drugom životu ovog kruha. Nije Isusova krivnja, da 
se dadu savladati, jer ih On neprestano hrabri sve do svršetka borbe. Zato se 
neće moći izvinjavati ni tužiti na Oca, što im je taj kruh uskratio u najbolje 
vrijeme. Budući da nije više od jednoga dana, zato ga moli njegov Sin, neka mu 
pusti, da taj dan provede u našoj službi. Jer je Njegovo Veličanstvo već dalo i 
poslalo na svijet Njega (svoga Sina) samo po svojoj volji, zato i On po svojoj volji 
želi, da nas više ne ostavi nego da ostane ovdje s nama za veću slavu svojih 
prijatelja i muku svojih neprijatelja. Sto sada moli iznovice, samo je za danas. A 
ovaj nam je presveti kruh dalo Njegovo Veličanstvo zauvijek. Dalo nam je 
(Njegovo Veličanstvo), kako rekoh, ovu hranu i manu čovječanstva, pa je 
nalazimo, kadgod hoćemo. I nećemo umrijeti od glada, van da smo sami krivi. 
Duša će u Presvetom Sakramentu naći slast i utjehu svake ruke, kad ga htjedne 
uživati. Nema nevolje ni muke ni progona, koji ne bi bilo lako podnositi, kad 
počnemo kušati njegove muke. 

3. Molite vi, kćeri s ovim Gospodinom Oca, neka vam danas ostavi vašega 
Zaručnika, da ne budete na ovom svijetu bez Njega. Već je dosta, da se umjeri to 
zadovoljstvo, što ostaje tako sakriven pod prilikama kruha i vina. To je teška 
muka za one, koji nemaju što drugo ljubiti (osim Njega) ni druge utjehe. Ali ga 
molite, neka vam ne uzmanjka i neka vas pripravi, da ga primate dostojno. 

4. Za drugi se kruh ne starajte vi, koje ste se sasvim uistinu predale volji 
Božjoj. Kažem: u vrijeme molitve, jer onda radite o zamašnijim stvarima. Ima 
drugih vremena, da radite i zaslužujete hranu. Ali nikada ne mislite na to s 
brigom, već neka počiva duša, dok tijelo radi, što je pravo, da priskrbite 
prehranu. Prepustite tu brigu (za uzdržavanje), kako već rekoh opširno, svome 
Zaručniku; jer će se On brinuti zato uvijek. 

5. Tu je kao i kad sluga stupi u službu. On se stara, da u svemu zadovolji 
svoga gospodara. A gospodar je dužan da sluzi daje jesti, dok je u njegovoj kući i 
služi ga, osim da je (gospodar) tako siromašan, te ne bi imao ni za se ni za njega. 
Ovdje to prestaje: vazda je i bit će bogat i moćan (Isus, naš Gospodin). Ne bi bilo 
dobro, da sluga ide i prosi hranu, kad zna, da se njegov gospodar brine i dužan 
je, da mu daje. S pravom bi mu rekao, neka se brine za svoju službu i kako će ga 
zadovoljiti. A ko se skrbi za ono, za što mu se ne treba skrbiti, ne radi ništa, 
kako dolikuje. Neka se dakle, sestre, brine ko hoće da moli za ovaj kruh 
(tjelesni). Mi molimo Vječnoga Oca, da zaslužimo (dostojno) primati nas Kruh 
nebeski. Ako se već naše tjelesne oči ne mogu naslađivati gledajući ga, jer im je 
tako sakriven (molimo ga), neka se otkrije duševnim očima i dade te ga 



upoznaju, da je to druga hrana radosti i slasti i da uzdržava život. 

6. Mislite li, da ova presveta hrana ne uzdržava i tjelesa pa da nije i 
veliki lijek protiv tjelesnih zala? Ja znam, da jest. Poznam jednu osobu 1 s 
velikim nemoćima, koja je često trpjela velike boli, kad bi išla k pričesti. A 
nakon pričesti (bi ih nestajalo), kanda su rukom skinute te joj je bilo sasvim 
dobro. To je bivalo posve redovno, a boli su bile tako poznate, da se po mojem 
mišljenju nije mogla pretvarati. Veoma su razglašena čudesa, što ih tvori ovaj 
presveti Kruh u onima, koji ga dostojno primaju. Zato ne spominjem mnogo 
drugih, što bih mogla pripovijedati o spomenutoj osobi, jer sam ih mogla doznati 
i znam, da nisu izmišljena. No Gospodin joj bijaše dao tako živu vjeru, te se 
sama u sebi smiješila, kad bi čula, gdje neki govore, da bi bili željeli živjeti u 
vrijeme, kad je Krist, naše Dobro još hodio po svijetu. Mislila je, što još mogu 
željeti, kad Krista imaju uistinu kao i onda u Presvetom Sakramentu? 

7. No znam još o ovoj osobi, da je mnogo godina, premda nije bila veoma 
savršena, kadgod bi se pričešćivala, nastojala ojačati vjeru zamišljajući ni više 
ni manje, već da gleda tjelesnim očima Gospodina, gdje ulazi u njezin stan. A to 
stoga, da se riješi svih vanjskih stvari, koliko je mogla, vjerujući, da ovaj 
Gospodin ulazi u njezin siromašni stan, pa je ulazila s Njim. Nastojala je 
sakupiti sjetila, da sva upoznaju tako veliko dobro: kažem, da ne smetaju duši, 
eda ga upozna. Gledala je sama sebe kraj njegovih (Isusovih) nogu i plakala je s 
Magdalenom, baš kanda ga gleda tjelesnim očima u kući farizejevoj. Ako i nije 
osjećala pobožnosti, vjera joj je govorila, da je Dobro (Isus) ondje. 

8. Da, ako nećemo da budemo ludi i da oslijepimo razum, ne smijemo 
sumnjati, da ovo (Presveti Sakramenat) nije predodžba mašte, kao kad 
promatramo Gospodina na križu ili u drugim prizorima Muke, što predočujemo 
sami u sebi, kako je trpio. To se zbiva sada, i potpuna je istina, pa nam ga ne 
treba ići tražiti drugdje dalje; jer znamo, dok naravska vrućina ne potroši 
prilike kruha, da je s nama dobri Isus, pa mu se približimo. Kad je živio na 
svijetu, liječio je bolesnike, ako bi mu se samo dotakli haljina njegovih. Možemo 
li posumnjati, da li će (i na nama) činiti čudesa, kad je tako u nama, ako imamo 
vjeru, i hoće li nam dati, za što ga molimo, kad boravi u našoj kući? A Njegovo 
Veličanstvo ne običava rđavo plaćati stan, ako ga dobro podvorimo. 

9. Ako vam je teško, da ga ne gledate tjelesnim očima, promislite, da nam 
to ne bi koristilo, jer je nešto drugo gledati njega proslavljena, nego kad je hodio 
po svijetu. Naša slaba narav ne bi mogla podnijeti takvog predmeta (t. j. tolike 
slave). A ne bi bilo svijeta — kad bi to mogla naša narav — ne bi bilo svijeta, ni 
nikoga, ko bi htio ostati u njemu; jer bi se gledajući vječnu Istinu vidjelo, da je 
baš i poruga sve ono, što ovdje na zemlji uvelike cijenimo. 2 A gledajući toliko 
Veličanstvo kako bi se usudila jadna grešnica, kao što sam ja, koja sam ga toliko 
uvrijedila, da ostanem tako blizu Njega? Pod onim je kruhom pristupačan. 3 Ako 


1 Govori sama o sebi. 

2 Svetica hoće da kaže, da je gledanje proslavljenog našeg Gospodina, kao što je 
sada, nešto veoma različno od onoga, kad su ga gledali, dok je živio na svijetu. Tako 
je različno, da radi slabosti naše naravi ne bi mogao niko podnijeti toga vidika. A u 
drugu bi se ruku videći ga proslavljena ushitili duhovi tako, te ne bi bilo nikoga, ko 
bi htio ostati na svijetu, jer gledajući ovu Vječnu Istinu... 

3 Pod onim prilikama kruha, ispravlja bogoslov Fr. Luis de Leon. Razumije se već, 
da je to htjela i Svetica reći. 0 tim prilikama govori u ovoj gl. pod br. 3. 



se kralj preodjene, čini mi se, da se ne treba s njim razgovarati s toliko obzira i 
štovanja. Čini se, da se mora tome prilagoditi, jer je preodjeven. Ko bi se usudio 
približiti tako mlak, tako nedostojno, tako nesavršen (ovome Kralju, da nije 
preodjeven). 

10. Oh, kako mi ne znamo, što ištemo (t. j. kad ga želimo gledati 
nesakrivena), a kako je bolje gledala njegova mudrost? Jer se otkriva onima, za 
koje vidi, da će se okoristiti njegovom nazočnošću. Ako ga i ne gledaju tjelesnim 
očima, ima više načina, da se pokaže njihovoj duši velikim unutarnjim 
osjećajima i na svake druge ruke. Ostanite vi s Njim rado. Ne propuštajte tako 
lijepe prilike za saobraćaj, kao što je sat nakon pričesti. Ako li vam, sestre, 
posluh zapovjedi što drugo, nastojte ostaviti dušu s Gospodinom. Jer ako odmah 
(nakon pričesti) obratite misao drugamo i ne marite niti se osvrćete na onoga, 
koji je u vama, kako će vam dati, da ga upoznate? To je prikladno vrijeme, da 
vas uči naš Učitelj. Slušajmo ga dakle i poljubimo mu noge, jer nas je htio učiti 
te ga molimo, da ne ode od nas. 

11. Držala bih ludošću, kad biste ostavljale samu osobu Kristovu, da 
motrite Kristovu sliku i motreći je molite. Ne bi li to bilo baš onako, kao kad 
bismo imale sliku koje osobe, što je veoma volimo? A kad bi nas posjetila sama 
ona osoba, ne bismo govorile s njom, nego se razgovarale sa slikom? Znate li, 
kad je veoma dobro (gledati sliku Kristovu), pa se i ja uvelike naslađujem? 
Onda, kada je nenazočna sama osoba ili želi mnogim suhotama dati da 
upoznamo (njezinu nenazočnost). Velika je utjeha gledati sliku onoga, za kojega 
imamo toliko razloga da ga ljubimo. A ja bih rado, da je svuda gledamo, kamo 
okrenemo oči. Ta što možemo motriti bolje i oku milije od onoga, koji nas toliko 
ljubi i koji u sebi obuhvata sva dobra? Nesrećni li su krivovjerci, koji su svojom 
krivnjom izgubili s drugima i tu utjehu! 

12. No kad primite Gospodina, budući da je onda glavom pred vama, 
nastojte zatvoriti tjelesne oči, a otvoriti duševne, pa gledajte u svoje srce. Kao 
što vam kažem, i već vam kazah i željela bih vam često reći: ako vam postane to 
običajem pa tako radite svagda, kad se pričešćujete i uznastojite očuvati takvu 
savjest, te vam bude slobodno uživati često ovo Dobro: neće više dolaziti tako 
preodjeven, van će se, kako rekoh, na mnogo načina dati, da ga poznamo prema 
našoj želji, kojom želimo, da ga vidimo. A možete ga tako željeti, te će vam se 
sasvim otkriti. 

13. No ako ne marimo za Njega, već se odmah, čim ga primimo, odvraćamo 
od Njega i tražimo druge niže stvari, što ima On raditi? Mora li nas silom 
privlačiti, da ga gledamo, ako hoće da nam se da, te ga upoznamo? Ne, nipošto, 
jer nisu tako dobro postupali s njim, kad je pustio, da ga svi vide otkrivena i 
jasno im rekao, ko je. Bilo ih je vrlo malo, koji su mu vjerovali. I zato nam svima 
iskazuje dosta milosrđa, kad hoće Njegovo Veličanstvo, te upoznamo, da je On 
onaj, što je u Presvetom Sakramentu. Ali neće, da ga gledaju otkrivena ni da 
očituje svoje krasote ni da dade od svoga blaga, nego samo onima, za koje znade, 
da ga veoma žele, jer su ono njegovi pravi prijatelji. A ja vam kažem, ko ne bi to 
(njegov prijatelj) bio i ne bi pristupao, da ga primi kao pravi prijatelj i ne bi 
radio svega, što je do njega, neka mu nikad ne dodijava, da mu se dade 
upoznati. Ne može dočekati (takav čovjek) časa, dok izvrši ono, što zapovijeda 
Crkva, kad odlazi iz njegove kuće i nastoji ga odgurnuti od sebe. I tako se čini, 
da se takogović što brže žuri, te svjetovnim poslovima i zanimanjem zapriječi 
Gospodinu, da ne posjedne svoje kuće. 



GLAVA XXXV. 


Završuje započeto gradivo s uzvikom Vječnom Ocu. 

1. Toliko sam opširno raspredala, premda sam već, razlažući molitvu 
sabranosti, govorila, koliko stoji do toga, da se povučemo u sebe (i da budemo) 
same s Bogom), jer je to tako zamašno. 1 Kad se i ne pričestite, kćeri, a slušate 
misu, možete se pričestiti duhovno, a to je od prevelike koristi. Onda se možete i 
sabrati same u sebi. Tim se veoma (duboko) utisne ljubav prema ovom 
Gospodinu. Jer ako se pripravljamo, da ga primimo, on će nam na mnogo način 
dati (milosti) sve ako mi i ne upoznamo. To je kao kad se primičemo k ognju. 
Ako je i velik, a vi ste daleko od njega i sakrijete ruke, slabo se možete ogrijati; 
premda daje više topline, nego da stojite ondje, gdje nema ognja. No drugo je, 
ako se hoćemo da približimo k Njemu. Ako je duša pripravna, hoću da kažem, 
ako želi, da je mine studen i ondje boravi neko vrijeme, ostat će više sati topla. 

2. Pazite, sestre, isprvice vam neće biti dobro (može biti jer đavo zna, 
kolika mu šteta iz toga nastaje, pa će vam stiskati srce i zadavati poteškoće). On 
će vam utuvljivati, da u drugim vježbama nalazite više pobožnosti, a ovdje 
manje. Ne propustite je stoga. Gospodin će vas tako iskušavati, koliko ga ljubite. 
Sjetite se, da je malo duša, koje ga prate i slijede u mukama. Pretrpimo za 
Njega štogod, pa će vam Njegovo Veličanstvo platiti. Spomenite se također, 
koliko će biti onih, što ne samo ne žele biti s Njim, nego ga i neuljudno odbijaju 
od sebe. A mi moramo nešto podnositi, eda upozna, da ga želimo gledati. A jer 
On sve trpi i trpjet će, da nađe samo jednu dušu, koja bi ga primila i držala u 
sebi s ljubavlju, neka ta duša bude naša. Jer ako ne bi našao nijedne, b pravom 
ne bi pristao Vječni Otac, da ostane s nama. No Otac je takav prijatelj svojih 
prijatelja i takav gospodar svojih sluga, te pazi na volju svoga dobrog Sina, pa 
neće da mu smeta u tako izvrsnom djelu, u kojem On pokazuje tako savršenu 
ljubav, kojom ljubi svoga Oca. 

3. No Sveti Oče, koji si na nebesima, budući ti hoćeš i primaš i jasno je, 
da nećeš uskratiti ništa svome Sinu, što je za nas dobro, kako rekoh na početku, 
morao bi neko biti ko će govoriti za tvoga Sina, jer On sam Sebe nije nikad 
zagovarao. Molimo, kćeri, mi. Doduše je to drsko od nas, kad smo ovakve, kakve 
smo. No pouzdajmo se u riječ, kojom nam je Gospodin zapovjedio, neka molimo, 
i u posluh (toj zapovijedi), pa se u ime dobroga Isusa, koji grešnicima nije mogao 
iskazati većega dobročinstva od toga (da bude s nama). Molimo se Njegovu 
Veličanstvu, neka iskaže svoje milosrđe i upotrebi sredstvo, neka ga više tako 
ne zlostavljaju. A jer je njegov sveti Sin naredio tako dobro sredstvo, a mi mu ga 
tako često možemo prinijeti za žrtvu, molimo ga, da tako dragocjeni dar bude 
snažan, te zapriječi tako preveliko zlo, da se ne širi, i uvrede, što mu se nanose 
među luterovcima u mjestima, gdje je stajao ovaj Presveti Sakramenat, a sada 
je toliko crkava razoreno, toliko svećenika pogubljeno, a sakramenti zabačeni. 

4. Pa što je to, moj Gospodine i moj Bože! Ili skončaj svijet ili pomozi u 
tako prevelikim zlima; jer nema srca, koje bi to podnijelo, sve ako smo zli. 
Molim te, Oče Vječni, ne trpi toga Ti. Ugasi ovaj oganj, Gospodine, jer možeš, 
ako hoćeš. Pogledaj, tvoj je Sin još na svijetu. Neka radi njegova poštovanja 


1 Tako je nadopunila Svelica smisao te rečenice a toledskom rukopisu. 



prestanu tako ružne, gadne i blatne stvari. Radi svoje ljepote i čistoće ne 
zavređuje, da bude u kući, gdje ima sličnih stvari. Ne čini toga radi nas, 
Gospodine, jer ne zaslužujemo. Učini radi svoga Sina. A ne usuđujemo se moliti, 
da On ne bude s nama. Ta što bi onda bilo od nas? Ta ako te još što ublažuje, to 
je takav zalog, što ga ovdje imamo. Treba dobiti nekakvu pomoć, pa Gospodine 
moj, neka je pruži tvoje veličanstvo. 

5. 0 moj Bože, kad bih ti mogla (s molbama) dosađivati mnogo i kad bih ti 

bila služila toliko, te bih za plaću za svoju službu mogla moliti toliku milost, jer 
ti nikoga ne ostavljaš bez plaće! Ah nisam toga radila, Gospodine. Prije sam te 
možda tako ozlovoljila, te radi mojih grijeha dolaze tolika zla. Pa što mogu 
učiniti, Stvoritelju moj, nego ti prikazati ovaj presveti Kruh, pa kad si nam ga 
dao, opet ti ga darovati i moliti te radi zasluga tvoga Sina, da učiniš ovu milost, 
jer ju je On na toliko načina zaslužio. Da, Gospodine, učini već, da se umiri ovo 
more. Neka ne plovi vazda a tom olujom ova lađa tvoje Crkve. I spasi nas, 
Gospodine moj, jer pogibosmo. (Mat. 8, 25.) 



GLAVA XXXVI. 


Raspravlja o riječima »Očenaša«: Dimitte nobis debita nostra — Otpusti nam duge naše. 

1. Naš dobri Učitelj znade, da nam je sve lako s ovom nebeskom hranom, 
ako ne zapriječimo svojom krivnjom, i da veoma dobro možemo izvršiti, što smo 
obećali Ocu prošnjom, neka bude na nama njegova volja. Zato mu se molimo 
sada, neka nam oprosti dugove naše, jer i mi opraštamo. I tako nastavlja u 
molitvi, što nas uči, te govori riječi: I oprosti nam. Gospodine, duge naše, kao što 
i mi opraštamo dužnicima svojim. 

2. Pazimo, sestre, da ne kaže: »Kako ćemo oprostiti«. Moramo upoznati, 
da je to već morao učiniti onaj, koji ište tako veliki dar, kao što je pređašnji i koji 
je svoju volju predao volji Božjoj. I stoga kaže: kao eto i mi opraštamo. Ko je 
dakle Gospodinu rekao uistinu riječi: Fiat voluntus tua — Budi volja tvoja, 
morao je već sve oprostiti ili barem odlučiti (da će oprostiti). Vidite ovdje, zašto 
su se sveci veselili uvredama i progonima, eda imaju što dati Gospodinu, kada 
ga mole. A što će učiniti siromašica, kao što sam ja, koja imam tako malo 
oprostiti, u toliko imam, da mi se oprosti? Treba sestre, da to i te kako 
promotrimo. Tako nam se velika i zamašna molba uslišava, da nam oprašta Naš 
Gospodin naše grijehe, koji su zaslužili vječni oganj za taku malenkost, ako 
naime mi oprostimo. A i od te ti malenkosti mogu tako malo prikazati, da mi, 
Gospodine moraš besplatno oprostiti. Tu dostaje tvoje milosrđe. Slava Tebi, da 
trpiš mene nevoljna! Sto kaže tvoj Sin uime svih, ja sam bijedna i bez imetka, te 
ne mogu platiti računa. 

3. A eto onda. Gospodine moj, ako bude drugih, što druguju sa mnom, a 
nisu toga razumjele? Ako ih ima, molim ih u tvoje ime, neka se toga sjete i neka 
se paze na sitnice, koje zovu uvredama; jer mi se čini, da gradimo kućice od 
slamčica kao i djeca, ako marimo za takve uvrede časti. Oh Bože moj, kad bismo 
mi razumjele, što je čast i u čemu je gubitak časti! Sad ne govorim o vama, jer bi 
bilo zlo, kad toga ne bi još razumjele. Govorim o sebi, jer je nekad bilo vrijeme, u 
koje sam se ponosila čašću idući za drugima, a nisam znala, što je čast. Oh 
kakve su me stvari vrijeđale, a sada se radi toga stidim! A ja nisam pripadala 
onima, što mnogo drže do tih stvari. Ali nisam pazila na glavnu stvar, jer nisam 
marila ni držala do časti, koja nešto koristi t. j. koja koristi duši. I kako dobro 
reče onaj, što reče, da čast i korist ne mogu biti zajedno, premda ne znam, je li 
rekao u ovom smislu. Ali je doslovce istina, jer duševna korist i ono, što svijet 
zove čašću, ne može nikad biti zajedno. Čudno je, kako je svijet opak. 
Blagoslovljen Gospodin, koji nas je izveo iz njega. 

4. No gledajte, sestre, ipak nas nečastivi ne zaboravlja. I u samostanima 
nalazi svoje časti i uvod: svoje zakone, koji uzvisuju i ponizuju u dostojanstvima 
kao i u svijetu. Učeni moraju ići za svojom znanošću. Ja toga ne znam. Ko je 
dopro dotle, da čita bogoslovlje (teologiju), ne smije se poniziti, da uči 
mudroslovlje (filozofiju), jer se tiče časti, da se penje, a ne da silazi. I kad bi to 
zapovijedao posluh, držao bi on za uvredu. Drugi bi se zauzeli za nj i proglasili 
(taj postupak) pogrdom. A nečastivi bi odmah otkrio razloge, te bi se činilo, da i 
u zakonu Božjem ima razlog (za sebe redovnik). A među nama koja je bila 
starješica ne smije se upotrebljavati za drugu nižu službu. Treba paziti na onu, 
koja je starija, da se ne zaboravi. A kadikad držimo, da tim zaslužujemo, jer to 
nalaže Red. 



5. Tome bi se mogle smijati, da nema više razloga te zaplačemo. Ta Red 
ne zapovijeda, da nemamo poniznosti. Zapovijeda dašto poredak. No u stvarima, 
što se tiču moga štovanja, ne moram baš biti takva, da se brinem za ovaj propis 
našega Reda kao za druge, koje možda izvršujemo nesavršeno. Ta nije sva naša 
savršenost u obdržavanju ove tačke. Druge će već za me paziti na to, ne 
pobrinem li se ja sama. To stoji ovako: sve smo mi sklone da se penjemo više, 
prerada se tako ne uspesmo na nebo. Zato nećemo da silazimo. 0 Gospodine, 
Gospodine, jesi li Ti naš uzor i Učitelj? Doista jesi. Pa u čemu je bila tvoja čast, 
Castitelju naš? Nisi je jamačno izgubio tim, što si se ponizio do smrti: ne, 
Gospodine, nego si je dobio za sve nas. 

6. Oh, za ljubav Božju, sestre, izgubile smo pravi put, jer smo zalutale od 
početka. A Bože daj, da nijedna duša ne propadne držeći do tih jadnih tačaka 
časti, a ne znajući, u čemu je prava čast. Ali mi mislimo, da smo učinili već Bog 
zna što, ako oprostimo kakvu malenkost, koja nije ni uvreda ni nepravda ni 
ništa. I kanda smo učinili nešto veliko, idemo i molimo Gospodina, neka nam 
oprosti, jer smo i mi oprostili. Daj nam, moj Bože, da shvatimo, da sami sebe ne 
poznajemo i dolazimo k Tebi praznih ruku, pa nam oprosti radi svoga milosrđa. 
Budući da se sve svršuje, a kazna je bez svršetka, ne znam, Gospodine, uistinu, 
što ti vrijedno možemo predočiti, radi čega bi nam dao tako veliku milost, ako ne 
onoga, koji to moli za nas. 

7. No koliko mora cijeniti Gospodin to, da jedan drugoga ljubimo! Dobri je 
Isus mogao predočiti (Ocu) druge razloge pa reći: »Oprosti nam, Gospodine, jer 
činimo mnogo pokore ili jer mnogo molimo usmeno i postimo, ostavili smo sve 
radi Tebe, veoma te ljubimo i rado bismo život izgubili za Tebe« — i kako rekoh 
druge razloge, što ih je mogao navesti. No on kaže samo: jer opraštamo. On zna, 
koliko nam je mila ta jadna čast, i da nije ništa teže postići od nas ni ugodnije 
njegovu Ocu, pa možda zato govori tako i prinosi (Ocu) u naše ime (to 
oproštenje). 

8. Pazite dobro, sestre, da riječima: kao eto opraštamo, kako već rekoh, 
označuje nešto, što je već učinjeno. A pazite dobro i na ovo. Kad duša u molitvi 
prima milosti, što ih Bog daje u savršenom motrenju (kontemplaciji), o kojem 
sam već govorila, nije li tvrdo odlučila, da će oprostiti, a pruži li joj se zgoda, i 
djelom ne oprosti svaku nepravdu, pa bila i najteža — ne govorim o tricama, što 
ih zovu uvredama — (neka se duša ne pouzdava mnogo u svoju molitvu). 1 Ne 
tiču se (uvrede) duše, što je Bog primiče k Sebi u tako uzvišenoj molitvi. I ne 
mari više, da li je cijene ili ne. Ne rekoh dobro, već je bolje: toj je duši veća 
muka, ako je poštuju, nego ako je preziru, a više se raduje mukama nego 
počinku. Jer kad joj Bog uistinu dade ovdje svoje kraljevstvo, već ga ne traži na 
ovom mjestu. A spoznaje, da je to put k najuzvišenijemu, a već je vidjela iz 
iskustva veliki dobitak, što ga dobiva koliko napreduje duša trpeći za Boga. A za 
čudo rijetko dijeli Njegovo Veličanstvo tako velike darove ikome izim onih, koji 
su već rado pretrpjeli mnogo muka za Njega. Kako već rekoh na drugom mjestu 
u ovoj knjizi (gl. XVIII.), velike su muke motrilaca (kontemplativaca), pa stoga 
traži Gospodin iskušane duše. 

9. Razumijte, sestre! Oni su već upoznali, što je sve (zemaljsko), pa se 


1 To je dodao fra Luis Leon. Bez toga dodatka ostaje nesvršena. rečenica. Kasnija 
izdanja stavljaju ispravak na početku. 



mnogo ne zadržavaju kod prolaznih stvari. Ako im na prvi mah 2 velika uvreda i 
trud zada muku, koje dobro i ne oćute, kad li s druge strane pritrči razum, koji, 
rekao bi, uzdigne zastavu za sebe i sasvim uništuje onu muku s užitkom, jer im 
daje, da vide, što im je dao Gospodin u ruke, da pred Njegovim Veličanstvom 
mogu u jedan dan dobiti više milosti i vječnih naklonosti, nego bi mogli u deset 
godina dobiti mukama, što sami izaberu. To je, koliko znam, posve obično, jer 
sam s mnogo motrilaca (kontemplativaca) općila i znam stalno, da je tako. Kao 
što drugi cijene zlato i drago kamenje, cijene i oni muke i žele ih, jer znadu, da 
ih one obogaćuju. 

10. Veoma je daleko od tih osoba, da same do sebe drže i malo. Drago im 
je, da se upoznaju njihovi grijesi i da ih sami kazuju, kad vide, da ih drugi 
cijene. Tako im se zbiva i s njihovim odličnim rodom, jer već znadu, da s njima 
nemaju dobiti ništa u onom kraljevstvu, što se ne svršuje. Kad bi već uživali, što 
su dobra plemena, radili bi to, kad bi trebalo, da više služe Bogu. Kad nisu 
(odlična roda), teško im je, drže li ih nečim višim, nego jesu, pa bez ikakve 
muke, dapače i radosno razočaravaju druge. Razlog toj stvari mora biti, da duše, 
kojima Bog dade milost tako duboke poniznosti i tako velike ljubavi prema 
Bogu, zaborave sebe tako u stvarima, koje su na veću njegovu slavu, te već ne 
mogu vjerovati, da i drugi osjećaju kakve stvari ili ih drže za uvredu. 

11. Ovi se najposlije spomenuti učinci zapažaju kod onih, što su već doprli 
do savršenosti i kojima Gospodin najobičnije iskazuje milosti, da ih po 
savršenom motrenju priteže k Sebi. No prvo t. j. da se odluče podnositi uvrede, i 
da ih podnose pa bilo im ih i teško primati, kažem, to poluči veoma brzo onaj, 
kojemu Gospodin udijeli milost, da obavlja molitvu, dok ne dosegne sjedinjenja. 
Nema li tih učinaka i ne dolazi li do njih molitvom veoma okrijepljen, neka drži, 
da to nije bila milost Božja, već varka i dar nečastivoga, eda se držimo 
vrednijima časti. 

12. Može biti, da spočetka, kad Gospodin dade ove milosti, duša odmah ne 
osjeti te krepčine. No ako ih daje i dalje, kažem, u kratko će je vrijeme okrijepiti, 
pa ako i ne bude imala drugih kreposti, imat će tu, da oprašta. Ne mogu 
vjerovati, da duša, što dolazi tako blizu samoga milosrđa, te ondje upoznaje, što 
je i koliko joj je Bog već oprostio, ne bi odmah sasvim lako oprostila svojim 
uvrediteljima i da im ne bi bila veoma odana u ljubavi. Ta ima pred sobom dar i 
milost, što joj je dao (Bog) i gdje je vidjela znakove velike ljubavi. I zato se 
veseli, da joj se pruža prilika, da Bogu u čemu pokaže ljubav. 

13. Opet kažem: poznajem mnogo osoba, kojima je Gospodin iskazao milost 
te ih podigao k nadnaravskim stvarima tim. što im je dao spomenutu molitvu ili 
motrenje. I premda sam u njih vidjela druge pogreške i nesavršenosti, ipak 
nisam nijedne vidjela s tom pogreškom t. j. da ne bi opraštala uvrediteljima. A 
držim, da je neće ni biti, gdje su milosti od Boga, kao što rekoh. Ko dobije više 
milosti, neka pazi, da li u njemu rastu i ti učinci. Ako ne opazi u sebi nijednoga, 
neka se veoma boji. I neka ne vjeruje, da ti darovi potječu od Boga, kao što je 
rečeno; jer Bog vazda obogati dušu, koju posjeti. To je stalno. Ako i prolazi brzo 
milost i užitak, ipak se upoznaje polagano po dobitku, što ostaje u duši. Dobri 
Isus zna to dobro, pa zato određeno kaže svome Svetom Ocu: kako i mi 
opraštamo svojim dužnicima. 


2 Nehotična kretnja prije promišljanja. U skolastici se zovu takvi čini motus primo 
primi. 



GLAVA XXXVII. 


Ističe izvrsnost molitve »Očenaš« i kako ćemo naći u njoj raznolike utjehe. 

1. Moramo uvelike slaviti Gospodina radi uzvišene savršenosti u ovoj 
evanđeoskoj molitvi, koju je izvrsno sastavio tako dobri Učitelj. Svaka je od nas, 
kćeri, može primijeniti svojim prilikama. Čudim se videći, da je u tako malo 
riječi sadržano sve motrenje (kontemplacija) i sva savršenost, pa se čini, da nam 
ne treba druge knjige, van samo proučavati ovu (molitvu). Jer nas je dosada 
učio Gospodin svaki način molitve, pa i visoko motrenje, vodeći nas od početaka 
unutarnje molitve do molitve mira i sjedinjenja. Kad bih ja unijela sve to 
razložiti, mogla bih napisati omašnu knjigu o molitvi upirući se na ovu istinitu 
podlogu. Sada nam već počinje Gospodin pokazivati učinke, što ostaju u duši, 
kad milosti potječu od njega, kao što vidjeste. 

2. Promišljala sam, zašto se Njegovo Veličanstvo nije jasnije izjavilo u 
tako uzvišenim i nejasnim stvarima, da ih mi svi razumijemo. Učinilo mi se, da 
je ostavio (Gospodin) ovu molitvu, koja ima biti općenita za sve, tako 
nerazgovjetnu, eda je uzmogne svaki moliti po svoju, i utješiti se držeći, da je 
razlaže u pravom smislu. Mogu dakle motrioci (kontemplativni), koji ne žele 
zemaljskih stvari i oni, što su se posve predali Bogu, moliti one nebeske milosti, 
što se po velikoj dobroti Božjoj mogu dati na zemlji. A oni, što još žive u svijetu, 
a dobro je, da žive prema svome staležu, neka isto tako mole za svoj kruh, da 
mogu uzdržavati sebe i svoje kuće. To je posve pravo i sveto. A tako mogu moliti 
i za druge stvari prema svojim potrebama. 

3. No neka paze, da su za sve ove dvije stvari t. j. predavanje naše volje 
njemu i oproštenje. Istina je, kako rekoh, da ima tu više i manje. Savršeni će 
predati svoju volju kao savršeni i opraštat će savršeno, kako rekoh. Mi ćemo 
raditi, sestre, što uzmognemo, jer sve prima Gospodin. Jer se čini, da je neka 
vrst ugovora, što ga (Gospodin) sklapa u naše ime sa svojim Vječnim Ocem, pa 
kao da mu kaže: »Čini Ti ovo, Gospodine, a moja će braća činiti ono«. A (Bog) 
jamačno neće propustiti što je do njega. Oh, oh, on je i te kako dobar platac i 
plaća mnogo bez procjene! 

4. Tako možemo jednom izgovoriti ovu molitvu, da nas Gospodin obogati, 
kad vidi, da u nas nema pretvaranja, već hoćemo da tvorimo, što zborimo. 
Njemu je veoma drago, da s Njim općimo istinski. Ako općimo s Njim otvoreno i 
jasno, pa ne govorimo jedno, a drugo pridržavamo, uvijek daje više, nego ištemo 
od njega. Naš dobri Učitelj to znade, a zna i to, da će se podići na visoki stupanj 
oni, koji mole doista savršeno s pomoću milosti, što će im udijeliti Otac. Poznaje 
On i one, koji su već savršeni ili koji idu putem savršenosti. Oni se ne boje štono 
riječ ničega i ne trebaju se bojati, jer drže svijet već pod nogama, a Gospodar je 
svijeta zadovoljan s njima, kako mogu suditi s najvećim pouzdanjem prema 
učincima, što ih tvori u njihovoj duši, da je to Njegovo Veličanstvo. (Vidi 
Gospodin), da su oni opojeni onim nasladama, pa ne bi htjeli ni pomišljati, da 
ima drugi svijet, ni da imaju protivnika. 

5. 0 Mudrosti vječna! 0 dobri Učitelju! Kolika je sreća, kćeri, takav 
mudri, bojažljivi učitelj, koji upozoruje na pogibli. To je sve dobro, što ga 
duhovna duša može ovdje (na zemlji) poželjeti, jer je velika sigurnost. Gospodin 
vidi, da treba takve (bezbrižne) probuditi i podsjetiti, da imaju neprijatelja i 



koliko je za njih opasnija bezbrižnost i koliko im je potrebnija pomoć Oca 
Vječnoga, jer će pasti s veće visine. A da ne budu neopazice prevareni, moli ove 
prošnje tako potrebne svima, dok živimo u ovom progonstvu: I ne uvedi nas, 
Gospodine u napast, nego oslobodi nas oda zla. 



GLAVA XXXVIII. 


Raspravlja, kako nam je veoma potrebno moliti Vječnog Oca, neka nam udijeli ono, što 
molimo riječima: Et ne nos inducas in tentationem, sed liberanos a malo — I ne uvedi nas u 
napast, nego izbavi nas oda zla. Tumači neke napasti. Treba zapamtiti. 

1. Velike stvari, sestre, imamo ovdje razmišljati i razumjeti ono, što 
molimo. Gledajte sada, držim posve stalno, da oni, koji su doprli do savršenosti, 
ne mole Gospodina, neka ih oslobodi od trudova ni od napasti, progona i boraba. 
To je drugi učinak te veoma izvjestan i velik znak, da motrenje i milosti, što im 
daje Njegovo Veličanstvo, potječu od duha Gospodnjega, a nisu varka. Zato ih 
(trudove, napasti i dr.), kako rekoh malo prije, još više žele, ištu, ljube. Oni su 
poput vojnika, koji su to zadovoljniji, što se više ratuje, jer se nadaju, da će steći 
veći dobitak. Nema li rata, služe za svoju plaću, ali vide, da ne mogu mnogo 
napredovati. 

2. Vjerujte, sestre, da vojnici Kristovi, a to su oni, što se bave motrenjem 
(kontemplacijom) i daju na molitvu (unutarnju) jedva izgledaju čas borbe. Nikad 
se ne boje mnogo javnih neprijatelja. Poznadu ih već i znaju, da ne mogu odoljeti 
snazi, što im je daje Gospodin, već ih oni vazda pobjeđuju, i to s velikim 
dobitkom. Nikada im ne okrenu pleća. Neprijatelji, kojih se boje i razlog je, da ih 
se boje, i vazda mole Gospodina, neka ih od njih oslobode, jesu izdajnički 
neprijatelji, zlodusi, koji se pretvaraju u anđele svijetla, dolaze prerušeni. Dok 
ne učine mnogo štete u duši, ne daju se prepoznati, već nam ispijaju krv, 
uništuju kreposti, pa mi neopazice dolazimo u samu napast. Molimo i prosimo, 
kćeri, često puta u Očenašu, da nas od tih neprijatelja oslobodi Gospodin, i neka 
ne dopusti, te nas prevarene uvedu u napast, pa neka se pokaže otrov i (neka ne 
da), da nam sakrivaju svjetlost i istinu. Oh, s kakvim nas razlogom uči naš 
dobri Učitelj, da to molimo, a i sam moli za nas! 

3. Pogledajte, kćeri, kako nam škode (neprijatelji) na mnogo načina. Ne 
mislite, da je jedina šteta koju nam nanose, što nas navode te držimo, da su od 
Boga naslade i užici, što ih mogu hiniti u nama. Čini mi se, da je to još najmanja 
šteta, u neku ruku, što je mogu oni počiniti. Prije se može dogoditi, da s tim 
učine, te neki još žurnije napreduju; jer primamljeni ovom slašću provode više 
sati u molitvi. A ne znajući, da je ono zloduh (koji im pripravlja one naslade) i 
držeći se nedostojnim onih naslada, ne mogu nikad dosta zahvaliti Bogu i drže, 
da su mu više dužni služiti. Usto misle, da su (te naslade) iz njegove ruke, pa se 
trse da se priprave, te da im Gospodin dade više milosti. 

4. Nastojte, sestre, uvijek biti ponizne. Imajte pred očima, da niste 
dostojne tih milosti, i ne težite za njima. Rade li tako, mislim, izgubit će time 
mnogo duša, čim ih misli upropastiti. A Gospodin će iz zla, što ga on (zloduh) 
nastoji učiniti, izvući naše dobro. Jer Njegovo Veličanstvo, dok boravimo pred 
Njim u molitvi, vidi našu nakanu, a ta je da ga zadovoljimo i služimo mu. A 
Gospodin je vjeran. Dobro je imati na pameti, da ne štetuje poniznost ili da se 
ne uvuče kakva slavičnost. Molite se, kćeri, Gospodinu neka vas oslobodi od 
toga, pa se ne bojte, da će Njegovo Veličanstvo dopustiti, te od ikoga dobijete 
mnogo (naslada) osim od Njega. 

5. Zloduh nam može učiniti ovdje veliku štetu i neopazice uzrokujući, te 



držimo, da imamo kreposti, kojih nemamo, a to je kuga. Jer se u nasladama i 
užicima čini samo, da primamo, pa da smo više obvezani služiti. A ovdje se čini, 
da dajemo i služimo, pa da je Gospodin dužan platiti. I tako nam malo po malo 
čini mnogo štete. U jednu nam ruku oslabi poniznost, a u drugu zanemarimo 
steči onu krepost, za koju držimo, da smo je več stekli. Pa kakvo je sredstvo 
protiv toga, sestre? Čini mi se, da je najbolje ono, što nas uči naš Učitelj: 
molitva, ponizna molitva Ocu Vječnom, neka ne dopusti, da uniđemo u napast. 

6. Reči ću vam i drugo sredstvo. Kad nam se čini, da nam je Gospodin već 
dao krepost, moramo upoznati, da je to primljeno dobro (od njega) i da nam ga 
može opet oduzeti, kao što se doista događa mnogo puta, i to ne bez velike 
providnosti Božje. Niste li toga, sestre, nikad vidjele na sebi? Ja jesam. Kadikad 
mi se čini, da sam se otresla svega, pa uistinu i jesam, kad dođe do kušnje. No 
drugi put opažam, da sam obuzeta i to takvim stvarima, s kojima sam se dan 
prije možda rugala, pa gotovo ne prepoznajem sama sebe. Drugda mi se čini, da 
imam mnogo srčanosti i da ne bih okrenula lica ni od čega, što je za službu 
Božju. I dokazalo se, da imam srčanosti za neke stvari. Drugi dan dođe i ja 
nemam srčanosti da ubijem mrava radi Boga, ako bi bilo u tom što suprotivno. 
Tako mi se gdjekad čini, da ne bih ni malo marila, što me kleveću i ogovaraju, 
pa zbilja se dokazalo, da sam kadikad dapače bila s tim zadovoljna. No dođu 
dani. kad me rastuži jedna riječ, pa bih rado pobjeći iz svijeta, jer mi se čini, da 
me sve umara. A nisam ja u tom sama. Gledala sam to i u mnogo drugih boljih 
od mene, pa znam, da se tako zbiva. 

7. Pa kad je tome tako, ko će moći reći za sebe, da je krepostan i da je 
bogat, jer baš u najbolje vrijeme, kad mu treba krepost, zapaža, da je oskudan 
krepošću? Nemojmo, sestre, (tako misliti), nego mislimo vazda, da smo 
siromašne, i ne zadužujmo se, kad nemamo čime platiti. Jer će s druge strane 
doći blago, a mi ne znamo, dokle će nas (Gospodin) htjeti ostaviti u tamnici naše 
bijede ne dajući nam ništa. Ako li nas (drugi) drže dobrima, pa nam iskazuju 
milost i čast, nasankat će sebe i nas, jer je, kako je rečeno, to pozajmica. Istina 
je, da će nam Gospodin na kraju u nevoljama pomagati, ako mu služimo u 
poniznosti. No ako doista nemamo te kreposti, na svakom će nas koraku, štono 
riječ, ostaviti Gospodin. A to je prevelika njegova milost, da budemo ponizne i 
upoznamo, da nemamo ništa, što nismo primili. 

8. A sada zapamtite drugi savjet. Nečastivi nam utuvljuje, da imamo 
krepost, na pr. ustrpljivost, jer odlučujemo i veoma često budimo želju, da 
mnogo trpimo za Boga. I čini nam se, da bismo zbilja trpjele, pa smo stoga 
veoma zadovoljne, jer zloduh pomaže, da to vjerujemo. No opominjem vas: ne 
držite do tih kreposti. I ne mislimo, da ih poznamo van po imenu, ni da nam ih 
je dao Gospodin, dok ne vidimo dokaza. Jer će se dogoditi, da će na jednu 
nepovoljnu riječ, što vam reknu, otići ustrpljivost bez traga. Podnesete li mnogo 
puta, hvalite Boga, što vas počinje učiti ovu krepost i sokolite se na trpljenje. To 
je znak, da želi, da mu je tako platite. Jer vam je On daje, pa je morate držati 
samo kao povjereno dobro, kao što je rečeno. 

9. Navlači nas druga napast, da držimo, e smo veoma siromašni duhom. I 
naviknemo se govoriti, da ništa ne želimo i da ništa ne držimo ni do čega. Ako se 
pruži prilika, da što damo, sve ako se drži to i potrebnim, propade sve 
siromaštvo duhom. Navika da se govori o nečemu pomaže mnogo, te se misli, da 
čovjek ono i ima. Mnogo stoji do toga, da čovjek pazi na sebe, te upozna napast i 



u spomenutim krepostima i u mnogim drugima. Jer kad nam doista Gospodin 
dade koju čvrstu krepost između tih, čini se, da sve druge vuče za sobom. To je 
posve poznata stvar. No opet vas opominjem: ako i mislite, da imate krepost, 
bojte se, da se varate. Jer uistinu ponizni vazda sumnja o svojim krepostima: a 
posve obično drži, da su stalnije i vrednije kreposti, što ih vidi u svojih bližnjih. 



GLAVA XXXIX. 


Nastavlja isto gradivo i daje opomene o nekim napastima razne vrsti. Napominje sredstva, 

kojima se mogu osloboditi od njih. 

1. Čuvajte se nadalje, kćeri, nekakve poniznosti, koju nam nameće zloduh 
zadajući nam veliki nemir zbog težina naših grijeha. Tako običava pritiskati 
(duše) na razne ruke, da se uzdržavaju i od pričesti i ne obavljaju posebne 
(unutarnje) molitve (jer im đavo utuvljuje, da toga ne zaslužuju). A kad 
pristupaju k Presvetom Sakramentu, prolazi im vrijeme, u koje bi imali primati 
milosti, u promišljanju, jesu li se, nisu li dobro pripravili (na pričest). Dopire ta 
stvar (nemir) dotle, te uzrokuje, da misli duša, jer je takva, da ju je Bog 
zaboravio, pa gotovo sumnja o njegovu milosrđu. Čini joj se opasno sve, što radi, 
i nekorisno sve, što radi u službi Božjoj, pa bilo to i najbolje. Tako klone duhom, 
te joj klonu i ruke i ne čini više nikakva dobra, jer pomišlja, da je u nje zlo ono, 
što je u drugih dobro. 

2. Pazite dobro, kćeri, što ću vam o tom reći, jer može biti kadikad zbilja 
poniznost i krepost, držite li se tako zločestima, a drugda opet najveća napast. 
Ja sam prošla kroz napast, pa je poznajem. Poniznost ne uznemiruje, ne smeta i 
ne zbunjuje duše, pa bila i najveća, van joj donosi mir, utjehu i spokojnost. Može 
ko gledajući svoju zloću jasno upoznati, da je zaslužio pakao, pa se žalosti i 
misli, da ga posve pravo svi moraju oduravati, a gotovo se i ne usuđuje moliti 
milosrđa. No ako je prava poniznost, ta je muka spojena s takom slašću i 
zadovoljstvom, te ne bi htio biti bez nje. Ta muka ne uznemiruje i ne stiska 
duše, već je širi i čini sposobnom da više služi Bogu. Ona druga muka sve 
smućuje, sve uznemiruje, svu dušu uzbunjuje, pa je vrlo mučna. Mislim, zloduh 
ide za tim, ne bismo li mislili, da smo ponizni, a u drugu, kad bi mogao, da 
izgubimo pouzdanje u Boga. 

3. Kad vam bude tako, koliko uzmognete, odvratite misao od svoje bijede i 
uprite je u milosrđe Božje, u njegovu ljubav i u muke, što je pretrpio za nas. Ako 
je napast, nećete ni to moći činiti; jer neće (nečastivi) pustiti, da vam se misao 
smiri ni da je skrenete drugamo, nego na ono, što vas muči još više. Bit će dosta, 
ako upoznate, da je to napast. Tako je i u neurednim pokorama, e da učini, te se 
držimo skrušenijima od drugih i da radimo nešto veliko. Ako ta pokornička djela 
zatajite ispovjedniku ili starješini ili ne poslušate, kad vam reknu, da ih 
izostavite, jasno je, da je to napast. Pregnite da poslušate, pa stajalo vas to i više 
muke, jer je u tom (.posluhu) najveća savršenost. 

4. Spominjem i drugu veoma pogibeljnu napast. To je neka sigurnost, 
gdje nam se čini, da se nikako nećemo vratiti u prijašnje grijehe i svjetske 
radosti. Već smo razumjeli i znamo, da je sve prolazno i da nam više gode 
božanske stvari. Ako ova napast dođe na početku, veoma je štetna. Jer se s 
takovom sigurnošću ne mari ni malo, ako se opet povrati u grešne prilike pa se 
opet pada. A Bože daj, da taj ponovni pad ne bude još gori! Jer kad đavo vidi, da 
je to duša, koja njemu može nauditi, a drugima koristiti, napregne sve sile, da 
ne ustane ponovno. Ako vam zato Gospodin dade i više utjeha i zaloga svoje 
ljubavi, ne budite nikad tako sigurne, te se ne bi bojale, da ćete opet pasti, i da 
se ne bi čuvale prilika. 

5. Nastojte mnogo da se o tim milostima i utjehama razgovarate s onima, 



koji vam mogu posvijetliti, i ne tajite im ništa. A pazite i na to, da se na početku 
i na svršetku molitve, pa bilo to i uzvišeno motrenje, vazda pozabavite 
spoznajom samih sebe. Ako je (molitva) od Boga, činit ćete to i nehotice i bez 
ovoga savjeta još češće; jer (takva molitva) nosi sa sobom poniznost i vazda 
ostavlja više svjetlosti, da upoznamo, kako smo maleni. Neću se više zadržavati, 
jer ćete naći mnogo knjiga s ovakvim opomenama, što rekoh, iskusih sama i 
gdjekoji put se nađoh u tjeskobi. Sve, štogod se može reći, ne može vam dati 
potpune sigurnosti. 

6. Što nam drugo preostaje, Vječni Oče, nego da se utičemo k Tebi i 
molimo te, neka nas ovi naši protivnici ne uvedu u napast? Neka dođu očite 
napasti, jer ćemo se s tvojom milošću lakše (od njih) osloboditi. Ali ko će 
upoznati ove izdaje, Bože moj? Vazda nam treba da te molimo za pomoć. Reci 
nam, Gospodine, išto, da same sebe upoznamo i zaštitimo. Ta Ti znaš, da ovim 
putem (molitve) ne idu mnogi, a moraju li ići s tolikim raznolikim strahom ići će 
ih mnogo manje. 

7. Čudnovato! Kanda ne napastuje zloduh onih, što ne idu putem molitve! 
Svi se više čude, prevari li (zloduh) jednoga od onih, što su dalje napredovali u 
savršenosti, nego stotinu tisuća, što ih vide u prevarama i javnim grijesima. Ne 
treba tu ići gledati, je li dobro ili zlo (što ih vara), jer se već na tisuću milja 
razaznaje, da je to sotona. Zaista imaju pravo (ljudi), jer ih je vrlo malo, što ih 
vara zloduh među onima, koji mole Očenaš, kako je razloženo, pa se tome ljudi 
čude kao nečemu novu i neobičnu. Posve je obično u smrtnika, da lako prolaze 
mimo onoga, što je neprestano, a mnogo se čude onome, što se zbiva veoma 
rijetko ili nikada. I sami ih zlodusi potiču, da se čude, jer je za njih dobro, da 
upropaste mnogo drugih radi jednoga, koji se približuje k savršenosti. 1 


1 U eskorijalskom rukopisu piše još nekoliko crta, što ih je objelodanio već fra Luis 
de Leon: »A kažem, da se tome treba toliko čuditi, te se ne čudim, što se tome čude. 
Jer ako nisu sami krivi, idu daleko sigurnije — oni, što idu putem molitve — nego 
drugi, što ne idu tim putem, kao što su (sigurniji) oni, što gledaju bika iz gledališta, 
nego oni, što se izlažu njegovim rogovima. Ovu poredbu čuh, pa mi se čini, da 
pristaje ovdje. Ne bojte se, sestre, ići tim putem. Kao što je već rečeno, ima mnogo 
putova u molitvi, pa jedni idu ovim, drugi drugim putem. Taj je put siguran i brže 
ćete se osloboditi od napasti, budete li blizu Bogu, nego ako budete daleko. Molite ga 
i prosite, kao što molite toliko puta danomice u Očenašu«. 



GLAVA XL. 


Ističe, da moramo vazda nastojati živjeti u ljubavi i strahu Božjem, pa ćemo sigurno 

prolaziti kroz tolike napasti. 

1. Pa, dobri naš Učitelju, daj nam kakvo sredstvo, kako bismo bez velike 
strave mogli živjeti u tako opasnoj borbi. Sredstvo, kćeri, što ga možemo imati i 
što nam ga je dalo Njegovo Veličanstvo, jest ljubav i strah. Ljubav će nas 
nagoniti, da požurimo korake; a strah će učiniti, da gledamo, kamo stavljamo 
svoje stope, eda ne padnemo na putu, gdje ima toliko toga, o što se spotičemo. 
Jer smo putnici svi, što (ovdje) živimo. Tim smo posve sigurne, da se nećemo 
prevariti. 

2. Reći ćete mi: po čemu ćete poznati, da imate ove dvije tako velike, tako 
velike kreposti? 1 Pa imate pravo; jer ne može biti veoma izvjesnog i određenog 
znaka. Kad bismo znali, da imamo ljubav, znali bismo izvjesno, da smo u 
milosti. 2 No gledajte, sestre, ima nekih znakova, po kojima se čini, da ih mogu i 
slijepi vidjeti, a nisu sakriveni. Ako ih i ne biste htjele upoznati, oni se javljaju s 
velikom bukom. Jer nema mnogo ljudi, koji ih imaju savršeno, više se očituju. 
Sve ako ko ne kaže ništa, očituju se ljubav i strah Božji! To su dva tvrda grada, 
odakle ratuje sa svijetom i sa zlodusima. 

3. Koji zbilja ljube Boga, sve dobro ljube, sve dobro hoće, sve dobro 
pogoduju, sve dobro hvale, sa svim se dobrima vazda druže, pomažu im i brane 
ih. Ljube samo istinu i ono, što je vrijedno ljubiti. Mislite li, da (je moguće, te) 
oni, koji zbilja ljube Boga, mogu ljubiti taštine i bogatstva, svjetovne naslade i 
časti ili da vode prepirke i zavide? A sve zato, jer ne idu ni za čim, van da ugode 
svome Ljubljenom. Oni umiru (od želje), da ih on ljubi, pa stoga polažu svoj 
život, da upoznaju, kako bi mu sve više ugodili. Da bi se sakrivala (ljubav 
Božja)? 0 nije moguće, da se sakrije ljubav Božja, ako je zaista ljubav! 
Pogledajte samo sv. Pavla i sv. Magdalenu! Jedan je već za tri dana počeo 
pokazivati, da je bolestan od ljubavi. Bio je to sv. Pavao. Magdalena je od prvoga 
dana (to pokazivala). I kako se dobro to razbiralo! Ko ljubi, ljubi više ili manje. I 
tako se može upoznati prema jakosti ljubav više ili manje. Ako je ljubav slaba, 
dade se slabo i upoznati; ako li je jaka, upoznaje se mnogo. A ljubav se Božja 
vazda pokazuje, bilo slaba ili velika. 

4. No ovdje raspravljamo o varkama i obmanama, kojima zloduh 
obmanjuje motrioce (kontemplativce), a u njih nije ljubav slaba. U njih je vazda 
ljubav velika, ili nisu pravi kontemplativni, pa se dade mnogo upoznati i na 
mnogo načina. Ona je veliki oganj, pa ne može širiti nego veliki sjaj. Nema li 
toga, oni su u velikoj sumnji. Misle, da se imaju zašto bojati. Moraju nastojati 
upoznati uzrok, obavljati molitve, živjeti ponizno i moliti Gospodina, neka ih ne 
uvede u napast. Pa zaista, nema li toga znaka, bojim se, da su takvi već u 
napasti. Ako li živite ponizno, nastojite upoznati istinu, pokoravati se 
ispovjedniku i vazda se vladati prema njemu istinito i iskreno, baš će vam, kako 
je rečeno, zloduh dati život onim, čim vam je kanio zadati smrt, pa naprezao se 
ne znam koliko, da vas prevari i obmane. 


1 Izdavači su ispustili ovo i slično ponavljanje u ovim spisima. Nisu dobro učinili, jer 
se time gubi krepčina i jedrina rečenice, protiv nakane sv. Terezije. 

2 Dodaje o. Banez postrance: a to nije moguće osim s posebnom povlasticom. 



5. No ako zapažate tu ljubav Božju, o kojoj sam govorila, i strah, o kojem 
ću sada govoriti, veselite se i budite mirne. Da vam smuti dušu i liši je užitka 
tako velikih dobara, zloduh će vam ugoniti tisuću lažnih bojazni i dat će da ih 
ugone drugi. Kad vas već ne može dobiti, nastoji vam barem zadati kakvu štetu 
i nauditi drugima, koji bi mnogo dobili, kad bi vjerovah, da su od Boga one tako 
velike milosti, što ih On iskazuje tako jadnim stvorovima, pa da ih može i njima 
iskazati. Jer se gdjekad čini, da smo zaboravih njegova prijašnja milosrđa. 

6. Mislite li, da je zloduhu malo stalo do toga, da vam utjera ove bojazni? 
Ne malo, već mnogo, jer čini dvostruku štetu. Prvo, straši one, koji o tom čuju, 
da se ne bave (unutarnjom) molitvom, misleći, da će i oni biti prevareni. Drugo: 
mnogo bi se više njih približilo k Bogu, kad bi vidjeh, da je tako dobar, kao što je 
rečeno, pa da i sada može biti toliko u vezi s grešnicima. To im probudi žudnju 
(za Bogom) pa imaju i pravo. Ja poznam neke, što ih je to (razmišljanje) 
ohrabrilo te su započeli (unutarnju) molitvu pa u kratko vrijeme postali pravi 
kontemplativci (motrioci), a Gospodin im je dao velike milosti. 

7. Kad dakle vidite, sestre, među sobom koju, eto joj Gospodin iskazuje 
takve milosti, slavite uvelike Gospodina zato. Ah ne mislite, da je stoga ona 
sigurna, van joj pomažite moleći se više za nju. Jer niko ne može biti siguran, 
dok živi i dok ga zapljuskavaju opasnosti onoga olujnog mora. Vi dakle nećete 
prestati upoznavati ovu ljubav (Božju), gdje je, a ja ne znam, kako bi se mogla 
sakriti. Ljubimo li ovdje stvorove, vele, da je nemoguće (sakriti tu ljubav), a što 
je više nastojimo sakriti, to se više očituje. A ipak je ta ljubav nešto tako nisko, 
te ne zaslužuje ime ljubavi, jer se osniva na ničemu. Pa bi li se mogla sakriti 
tako jaka ljubav (Božja), tako pravedna ljubav, koja vazda raste, koja ne vidi 
ništa (što bi uzrokovalo) da prestane ljubiti? Ljubav, osnovana na takvoj osnovi, 
kao što je to, da se naplaćuje uzajamnom ljubavi, o kojoj se ne može ni 
posumnjati, jer je (Gospodin) tu ljubav očito pokazao velikim bolima i mukama i 
prolijevanjem krvi, sve dok nije izgubio život, tako da vam ne ostane ni 
najmanja dvoumnica o toj ljubavi? 0 Bože moj, kako se mora jedna ljubav 
razlikovati od druge za onoga, koji je obje iskušao! 

8. Neka nam Njegovo Veličanstvo dade (ovu ljubav) prije nego nas uzme 
iz ovoga života; jer će biti velika utjeha na smrtnom času gledajući, da će nam 
suditi onaj, kojega smo ljubili nad sve stvari. Sigurno ćemo poći na sud u parnici 
za svoje dugove. Nećemo ići u stranu zemlju, van u svoju domovinu, jer je to 
zemlja onoga, koji nas toliko ljubi i mi ljubimo njega. Sjećajte se, kćeri moje, 
ovdje dobitka, što ga sa sobom nosi ova ljubav, i gubitka, ako je nemamo; jer nas 
(nestašica te ljubavi) predaje u ruke napasniku, u okrutne ruke, tako 
neprijateljske svakom dobru, a sklone na svako zlo. 

9. Sto će biti od jadne duše, koja nakon tolikih boli i muka, kao što su 
smrtne, odmah padne u te ruke? Kako će slabo počivati! Kako će rastrgana otići 
u pakao! Kolika će množina svakojakih zmija (siktati oko nje)! Kako je strašno 
mjesto, kako nesrećno boravište! U jednu noć u rđavu stanu trpi mnogo osoba 
razmažena (a takve ponajviše moraju onamo), a pomislite, što će ona tužna duša 
trpjeti u vječnom stanu bez ikakva kraja i konca? Ne želimo, kćeri, udobnosti. 
Dobro nam je ovdje. Sve je samo rđavo prenoćište za jednu noć. Hvalimo Boga, 
nastojmo činiti pokoru u ovom životu. Oj, kako će slatka smrt biti onome, koji je 
učinio pokoru za sve svoje grijehe, pa ne mora u čistilište! Možda će odmah 
nakon smrti započeti uživati slavu, pa neće osjetiti straha već potpuni mir. 



10. Ako i ne dopremo do toga, već pođemo trpjeti muke, molimo Boga, 
sestre, neka to bude mjesto, gdje ćemo ih trpjeti rado u nadi, da ćemo ih se 
riješiti, i gdje nećemo izgubiti više njegove milosti i prijateljstva. (Molimo ga), 
neka i u ovom životu ne da, te neopazice padnemo u napast. 



GLAVA XLI. 


Govori o strahu Božjem i kako se moramo čuvati lakih grijeha. 

1. Kako sam opširno napisala! A još nisam onoliko, koliko bih rado, jer je 
slatko govoriti o takvoj ljubavi. A što će biti budemo li je uživali? 1 Neka mi je 
Gospodin dade, jer je Njegovo Veličanstvo dobrostivo. Sada prijeđimo k strahu 
Božjem. Veoma ga dobro poznaju i oni, što ga imaju, i oni, što s njima druguju. 
No želim da upamtite, da na početku nije tako velik, osim u nekih osoba, kojima 
Gospodin, kako je rečeno, daje veliku milost, pa ih u kratko vrijeme obogati 
krepostima. Zato se, kažem, spočetka u svih i ne poznaje. Ali mu se množi 
jakost i raste danomice. I odmah se upoznaje, jer se odmah (oni koji ga imaju) 
udaljuje od grijeha i od grešnih prilika i od zlih društava, a vide se i drugi znaci. 
No kad duša već dopre do motrenja, o kojem ovdje više raspravljamo, strah se 
Božji otkrije očito odmah kao i ljubav. Ne može se ni izvana hiniti. Ako te osobe 
promatramo i veoma pomno, nećemo vidjeti, da žive bezbrižno. Nešto veliko 
možemo u njih gledati. Gospodin ih čuva tako, da ne bi hotimice učinili lakoga 
grijeha, kad bi im se iz toga pružala velika korist. Smrtnih se grijeha boje kao 
ognja. A željela bih sestre, da se mi veoma bojimo obmana i da se molimo Bogu, 
neka napast ne bude tako jaka, te ga uvrijedimo, već neka nam dade napast 
prema snazi, što će nam dati, da je savladamo. Do toga stoji sve. To je strah, za 
koji želim, da nas nikad ne ostavi, jer će nas on čuvati. 

2. 0 kako je nešto veliko ne vrijeđati Gospodina, da njegovi sluge i robovi 
pakleni (budu svezani) ! 2 Jer mu napokon moraju služiti svi, to je zlo što ih tišti, 
jer oni moraju silom, a mi posve dragovoljno. Ako njemu ugađamo, ostat će oni 
kratkih rukava, neće nam moći ničim nauditi, pa nas vukli i u napast i stavljah 
potajne zamke. 

3. Držite se ovoga savjeta i opomene, jer je mnogo do toga stalo, (da ne 
zanemarite) 3 dok ne opazite u sebi tako veliku odluku, da nećete vrijeđati 
Gospodina, da ćete prije izgubiti tisuću života, nego počinili jedan smrtni grijeh, 
a da ćete se veoma pomno čuvati i lakih grijeha. I to svojevoljnih lakih grijeha; a 
gdje je onaj, koji ne bi počinio mnogo nesvojevoljnih? No jedna je promišljena 
pažljivost, a druga je tako iznenada, te se čini grijeh laki i promišlja zajedno 
tako, te ne možemo toga razabrati. No ako je promišljeni grijeh i najmanji, neka 
nas Bog oslobodi od njega. To više (se treba čuvati), jer nije malenkost, što je 
protiv tako uzvišenog Veličanstva i što znamo, da nas (to Veličanstvo) gleda! (To 
se zbiva) kao da neko kaže: »Gospodine, premda ti je ovo mrsko, ipak ću učiniti. 
Znam, da ti vidiš, znam i upoznajem, da toga ne želiš, a ipak ću više poslušati 


1 Eskorijalski rukopis donosi ovdje odsjek, koji glasi: »Ne daj Bože, da odem iz ovoga 
života, dok ne budem ljubila ništa ni znala što bih ljubila osim Tebe, ni ikakvoj 
stvari davala to ime (ljubav), jer je sve lažno. Ako je slab temelj, nije trajna ni 
zgrada. Ne znam, zašto se čudimo, kad čujemo govoriti: »Ovaj mi je rđavo platio; 
onaj me ne ljubi«. Ja se smijem u sebi. Ta što vam ima naplatiti ih zašto vas mora 
ljubiti? Po tome ćete upoznati, što je svijet, jer vas muči kasnije ta sama ljubav. I 
ona vas uništuje, jer volja osjeća uvelike, da ste je pustih te se opije djetinjom 
igrom.« Prvotno izdanje i sva kasnija pretiskavaju taj odsjek. 

2 Te je riječi dodao fra Luis de Leon, da nadopuni smisao rečenice. 

3 I to je dodao fra Luis Leon s istoga razloga kao i gore. 



svoju mušičavost i pohotu nego tvoju volju. Ako i jesu takve stvari malene, 
premda je laka krivnja, meni se čini, da je to nešto veliko, veoma veliko.« 

4. Želite li postići taj strah Božji, sestre, promislite za ljubav Božju, kako 
je zamašno upoznati i veoma često promišljati, kako je teška stvar uvreda Božja 
jer ovisi naš život i mnogo više o tom, da se ta krepost ukorijeni u našoj duši. A 
dok je nemate, potrebno je da živite vazda s velikom brižljivošću i udaljujete se 
od svih prilika i društava, koja nam ne pomažu, da se bliže primaknemo k Bogu. 
Moramo paziti na sve, što radimo, da podvostručimo svoju volju, i paziti, što 
govorimo, da bude na pobudu, a izbjegavati razgovore, koji ne rade o Bogu. 
Mnogo treba, dok ovaj strah ostane duboko utisnut u nama. No ako je prava 
ljubav (u nama), eto brzo i straha. Vidi li duša u sebi čvrstu odluku, kao što je 
rečeno, da ni radi kojega stvora neće vrijeđati Boga (ne treba se odviše 
uznemirivati), ako kasnije koji put i padne, jer smo slabi, pa se ne možemo 
pouzdavati u sebe. (Sto smo odlučniji, manje se u sebe pouzdajemo, a moramo se 
pouzdavati u Boga.) Kad upoznamo o sebi, što je spomenuto — da imamo tvrdu 
odluku — ne smijemo biti tako tjeskobni i stisnuti, jer će nam Bog pomagati, pa 
će nam pomagati sam običaj, da ga ne vrijeđamo. Treba se služiti svetom 
slobodom u saobraćaju s drugima, s kojima bude pravo, pa bile to i rastresene 
osobe. Jer će oni, što su vam prije nego ste imale pravi strah Božji, bili otrov i 
pomagali ubijati vašu dušu, često puta kasnije pomagati, da više ljubite Boga i 
hvalite ga, što vas je oslobodio od pogibli, što je očito poznajete, i ako ste prije 
podupirali njihove slabosti, odsele ćete pomagati da ih se čuvaju, kad budu s 
vama, sve ako vam tim ne budu iskazivali časti. 

5. Ja često puta hvalim Gospodina promišljajući, odakle to, da sluga Božji 
često ne izusti ni riječi, a zapriječi govore, što ne govore protiv Njega. Mora biti 
razlog, što je ovdje kao i ondje. Ako imamo (na ovom svijetu) prijatelja, vazda 
mu se iskazuje štovanje, pa ako i nije nazočan, ne vrijeđa ga niko pred nama, jer 
znadu, da nam je prijatelj. A jer je (sluga Božji) u milosti, sama milost mora 
učiniti, sve ako je on i niska roda, da mu iskazuju štovanje, pa mu ne zadaju 
boli onim, za što znadu, da je ćuti, kao što je uvreda Božja. To je slučaj, kojemu 
ja ne znam uzroka, ali znam, da je veoma običan. Ne budite dakle tako 
tjeskobne, jer ako se duša počne plašiti, to je veoma štetno za svako dobro, a 
katkad je učini nedoumnom, a vidjet ćete, da je nesposobna za sebe i za druge. 
Ako se to i ne bi desilo, bila bi dobra za sebe, ali neće mnogo duša privesti k 
Bogu, kad vide njezinu bojažljivost i tjeskobnost. Takva je naša narav, da se tim 
plaši i davi; pa drugi bježe od puta, kojim već idete, sve ako jasno upoznadu, da 
vodi k većoj kreposti. 

6. A i druga šteta nastaje odatle (od te tjeskobnosti), to jest, sudimo 
druge. Ako ne idu našim putem, nego žive svetije (koriste bližnjemu, opće s njim 
slobodno i bez te tjeskobnosti), odmah nam se čini, da su nesavršeni. Ako je u 
njih sveto veselje, činit će se, da je raspuštenost, napose nama, koje nismo učene 
i ne znamo, koliko se može (s drugima) općiti bez grijeha. To je veoma pogibeljno 
i neprestano padanje u napast i veoma loša pogreška, jer je na štetu bližnjemu. 
A najgore je misliti, da ne žive tako dobro svi oni, koji nisu onako tjeskobni kao i 
mi. Još je i druga šteta: da se ne usuđujete govoriti u nekim prilikama, kad bi 
morale i imale bi pravo da govorite, i to od straha, da ne reknete što odviše, a da 
možda dobro govorite o nečemu, što bi bilo veoma dobro oduravati. 

7. Nastojte dakle, sestre, koliko možete bez uvrede Božje biti prijazne i 



držati se tako prema svima, što s vama opće, da zavole vaše drugovanje i žele 
poput vas živjeti i postupati, a da se ne straše i ne boje kreposti. To je za 
redovnice veoma zamašno. što su svetije, to se društvenije moraju pokazivati 
prema svojim sestrama. Sve kad bi vam to zadavalo mnogo muke jer njihovi 
razgovori nisu svi, kako biste vi željele, nemojte se od njih tuđiti, ako hoćete da 
im koristite i da vas one ljube. Moramo se mnogo trsiti, da budemo prijazne te 
da ugađamo i zadovoljavamo one, s kojima drugujemo, a pogotovu svoje sestre. 

8. Nastojte dakle, sestre moje, uistinu upoznati Boga, koji ne gleda 
neznatne stvari, kako vi mislite. Ne dajte, da vam obuzme plahost dušu i duh, 
jer ćete izgubiti mnogo dobara. Imajte samo pravu nakanu, odlučnu volju, kako 
rekoh, da nećete vrijeđati Boga. Ne stiskajte u kut svoje duše, jer će poprimiti 
mnogo nesavršenosti, što će joj nečastivi dati drugim putem, mjesto da se trsi 
oko svetosti. I kako je rečeno, neće koristiti sebi ni drugima, kako bi mogla. 

9. Vidite iz toga, kako s pomoću tih dviju stvari, ljubavi i straha Božjega, 
možemo putovati mirno i spokojno tim putem (molitve). No jer strah mora ići 
vazda pred nama, ne smijemo biti bezbrižni. Potpune sigurnosti ne možemo 
imati, dok živimo, jer bi to bilo (za nas) veoma opasno. To je upoznao i naš 
Učitelj, pa zato na svršetku ove molitve govori svome Ocu riječi (»nego oslobodi 
nas...«), za koje je dobro razabrao, da su potrebne. 



GLAVA XLII. 


Raspravlja se u njoj o posljednjim riječima Očenaša: »Sed libera nos a malo. Amen. — Nego 

oslobodi nas oda zla. Amen«. 

1. Čini mi se, da je dobri Isus imao razloga, te ovu prošnju moli za Sebe. 
Vidimo, kako je bio umoran od ovoga života, kad je na večeri izustio svojim 
apostolima: Živo sam želio večerati s vama (Luk. 22, 16.). A ovo je bila 
posljednja večera njegova života. Iz toga se vidi, kako mu je morao doteščati 
život. Sad se ljudi ne umore još, pa živjeli i sto godina, več bi vazda rado i dulje 
živjeti. No mi ne živimo doista onako slabo ni u onakim mukama ni siromašno, 
kao što je živjelo Njegovo Veličanstvo. Ta što je bio sav njegov život, nego 
neprestana smrt, jer je vazda imao pred očima okrutnu smrt, koju su mu imali 
zadati? No to je bilo još najmanje. Ali tolike uvrede, što su se nanosile njegovu 
Ocu, i toliko mnoštvo duša, što su propadale! Ako je to ovdje velika muka za 
dušu, koja ljubi, kakva je muka morala biti za preobilnu i beskrajnu ljubav 
našega Gospodina! I koliki je veliki razlog imao, da moli Oca, neka ga već 
oslobodi od tolikih zala i muka i uvede u vječni mir svoga kraljevstva, jer je bio 
njegov pravi baštinik! 

2. Amen. Budući da se riječju Amen sve završuje, ja shvatam, da je i 
Gospodin molio, da se mi oslobodimo od svakoga zla zauvijek. 1 Stoga ja i molim 
Gospodina, neka me oslobodi od svakoga zla zauvijek, jer ne plaćam, što sam 
dužna, van se možda danomice zadužujem još više. A (što ne) mogu podnijeti. 
Gospodine (to je), da ne znam izvjesno, da li te ljubim, i jesu li moje želje pred 
Tobom ugodne. 0 Gospodine i Bože moj, oslobodi me od svakoga zla i udostoj se 
povesti me onamo, gdje su sva dobra. Čemu se još nadaju ovdje oni, kojima si Ti 
dao, da donekle upoznaju, što je svijet, i (oni) koji živo vjeruju u ono, što im je 
sačuvao Vječni Otac? 


1 Ovdje je izbrisala Svetica rečenicu, koja glasi: Dopušteno je, sestre, misliti, dok — 
pa je otrgnula slijedeći list (CIV) i napisala dva retka, da spoji nit umovanja 
pretrgnutu tim brisanjem. Prema eskorijalskom rukopisu glasi ispušteno: 
»Dopušteno je, sestre, misliti, dok živimo, da možemo biti slobodne od mnogo 
napasti, nesavršenosti, pa i grijeha. No kaže se, da se vara ko misli, da je bez 
grijeha. Tako i jest. Ako pogledamo tjelesna zla i muke, ko je bez premnogih i 
mnogovrsnih? A nije dobro ni moliti, da budemo bez njih. Upoznajmo, da bi bilo 
nemoguće, kad bismo molili ovdje, da se riješimo svih zala to tjelesnih, kako rekoh, 
to nesavršenosti i pogrešaka u službi Božjoj. Ne kažem ništa o svecima. Oni sve 
mogu u Kristu, kako reče sv. Pavao. Ah grešnici, kao što sam ja, koja vidim, da sam 
okružena mlakošću i mlitavošću, a malo se mrtvim, pa vidim i mnogo drugoga, mi 
vidimo da nam je dosta moliti pomoć od Gospodina. Vi, kćeri, molite, kako vam se 
svidi. Ja ne nalazim dobra za života, stoga molim Gospodina, neka me oslobodi od 
svakoga zla zauvijek. Kakvo dobro nalazimo u ovom životu sestre, kad smo lišeni 
tolikoga dobra i daleko smo od Njega? Neka me Gospodin oslobodi od ove smrtne 
sjene, neka me oslobodi od toliko muka, od toliko boli. Neka me oslobodi od toliko 
promjena, od toliko prisilnih poklona, dok smo živi. Od toliko, toliko, toliko stvari, 
što me umaraju i muče, što bi umaralo i čitača, kad bih sve spominjala. Nema ga, ko 
bi podnosio život. Mora me obuzeti umor, jer sam tako rđavo živjela. A kad gledam, 
gdje živim još i sad tako, ne bih rado živjeti, ah dugujem toliko.« 



3. Ako se to moli s velikom željom i posve odlučno, to je veliki učinak za 
motrioce i znak, da su od Boga milosti, što ih primaju u molitvi. Zato uvelike 
drže do ove molitve motrioci. Ova prošnja nije kod mene iz toga uzroka, kažem, 
neka se ne uzimlje, da je stoga, nego sam tako zlo živjela, pa se bojim živjeti 
dulje i umaraju me tolike nevolje. A koji učestvuju u nasladama Božjim, nije 
čudo, ako žele biti ondje, gdje ih neće uživati samo na gutljaje, a ne bi rado 
ostati u životu, gdje im smeta toliko zapreka, da ne uživaju tolikoga dobra, van 
žele biti ondje, gdje im neće zapasti sunce pravednosti. Učinit će im se tamno 
ovdje poslije (nego okuse) sve, što gledaju, i čudim se, kako mogu živjeti. Ne 
mogu biti zadovoljni, koji su počeli kušati (naslade Božje) i kojima je (Bog) dao 
već ovdje svoje kraljevstvo, pa ne smiju živjeti po svojoj volji, već po volji 
kraljevoj. 

4. 0 kako drugačiji život mora biti ovdje, te se više ne želi smrt! Kako se 
drugačije naginje (ovdje) naša volja prema onom, što je volja Božja! Volja Božja 
želi, da ljubimo istinu, mi ljubimo laž. Hoće, da idemo za vječnim, a mi se 
naginjemo k onome, što se svršuje. Volja Božja hoće, da želimo velike i uzvišene 
stvari, a mi tražimo ovdje niske i zemaljske. Rado bi, da težimo za sigurnim, a 
mi ovdje ljubimo dvolično. Sve je to varka, kćeri moje. Zato molimo Boga, neka 
nas oslobodi od ovih pogibli zauvijek i izbavi od svakoga zla. Ako i nije naša 
želja savršena, trsimo se da molimo ovu prošnju. Sto nas stoji iskati mnogo, kad 
ištemo od mogućnika? No da bolje pogodimo, prepustimo njegovoj volji, da daje 
(što hoće), kad smo mu već predali svoju volju. Neka se zauvijek njegovo ime 
sveti na nebesima i na zemlji i neka bude na meni vazda njegova volja. Amen. 2 

5. Vidite sada, sestre, kako me je Gospodin riješio truda učeći vas i mene 
put, koji vam počeh pokazivati i uputivši me, da razumijem, koliko toga molimo, 
kad izgovaramo ovu evanđeosku molitvu. Blagoslovljen bio dovijeka! Zaista mi 
nikad ne pade na pamet, da u njoj ima toliko tajna. Vidjeste, da obuhvata u sebi 
sav duhovni put od početka dok Bog ne uroni dušu u sebe i dade joj izobilja piti 
iz vrela žive vode, za koju rekoh, da je na svršetku ovoga puta. Čini se, sestre, 
da je Gospodin želio pokazati veliku utjehu, što se sadržava ovdje; a velika je 
korist za one, što ne znaju čitati. Kad bi umjeli, iz ove bi molitve mogli crpsti 
mnogo nauka i tim se tješiti. 

6. Učimo se dakle, sestre, poniznosti, s kojom nas uči naš dobri Učitelj, i 
molite ga, neka mi oprosti, što se drznuh govoriti o tako visokim stvarima. 
Dobro znade Njegovo Veličanstvo, da moj razum ne bi bio za to sposoban, da me 
On nije naučio, što sam govorila. Zahvalite mu zato vi, sestre, jer je to jamačno 
učinio radi poniznosti, s kojom ste me molile i željele, da vas uči ovako jedno 
biće. 3 


2 Premda Svetica ovdje ne spominje, željela je protumačiti Zdravo Marijo, kao što je 
protumačila Očenaš, da njezine kćeri s korišću uzmognu moliti pozdrav anđeoski. 
Evo njezinih riječi, uzetih iz eskorijalskog rukopisa: »Htjela sam vam nešto reći, 
kako morate moliti Zdravo Marijo. No pisala sam tako opširno, pa izostavljam. 
Dosta je da ste čule, kako će se dobro moliti Očenaš, pa ćete prema tome moliti sve 
usmene molitve«. 

3 Ovdje dodaje eskorijalski rukopis: »No već se čini, seatre, da ne bi rado više 
govoriti, jer ne znam, ako sam i mislila ići naprijed. Gospodin vas je naučio ovaj put. 



7. Ako vidi otac presentat brat Dominik Banez, moj ispovjednik, kojemu 
ću dati ovu knjigu prije, nego je vi vidite, da je na vašu korist, pa vam je (knjigu) 
dade, radovat ću se radi vaše utjehe. Ako li bude takva, te je niko ne bude čitao, 
primite moju (dobru) volju, jer sam djelom poslušala, što ste mi naložile. A to će 
mi obilato naplatiti trud, što sam podnijela pišući, a pogotovu promišljajući, što 
sam napisala. Slava i hvala Gospodinu, od koga nam dolazi sve dobro, što 
govorimo, mislimo i činimo. Amen. 

Svršetak »Puta savršenosti«. 


A mene je naučio, da sastavim u ovu knjigu, što rekoh u ovom spisu, kako se moraju 
vladati one, što stignu do vrela vode žive, i kako Bog nasićuje dušu, što je ovdje i 
oduzimlje joj žeđu za zemaljskim stvarima. A čini, da napreduje u službi Božjoj. Koji 
dopru do ovoga vrela, imat će veliku korist i dat će im Bog mnogo svjetlosti«. 



DUŠEVNI GRAD ILI STANOVI 

SESTRAMA I KĆERKAMA, REDOVNICAMA BOSONOGIM 

KARMELKAMA . 1 

IHS. 

1. Malo mi je stvari, što mi je zapovijedio posluh, bilo tako teško, kao što 
mi je sada teško pisati o molitvi. Prvo, jer mi se čini, da mi Gospodin za taj 
posao nije dao duha ni želje. Drugo, jer mi već tri mjeseca glava šumi i slaba je 
tako, te i prijeko potrebne poslove jedva pišem. Ali znam, da jakost posluha 
može olakšati i ono, što se čini nemogućim. Zato se odlučuje volja, da radi posve 
rado, premda se naravi čini, da joj to dojađuje. Gospodin mi nije dao toliko 
kreposti, već da se borim s neprestanom bolešću i s mnogovrsnim poslovima, 
ako mogu bez velikoga svoga protuslovlja. Neka pomogne onaj, koji je učinio i 
druge mnogo teže stvari, da mi iskaže milost, jer se pouzdajem u njegovo 
milosrđe. 

2. Držim pravo, da ću moći malo više reći nego već rekoh u ostalim 
spisima, što mi naložiše, da ih napišem. Dapače se bojim, da će biti gotovo jedno 
isto. Kao što ptice, što ih uče govoriti, ne znaju više, van što im kažu, i to često 
puta ponavljaju, takva sam na dlaku i ja. Ushtjedne li Gospodin, da reknem 
nešto novo, dat će mi to Njegovo Veličanstvo ili će se udostojati da mi dozove u 
pamet, što sam već drugda govorila. I s tim bih bila zadovoljna, jer sam tako 
slabe pameti, da sam se radovala, što sam pogodila neke stvari, za koje rekoše, 
da su dobro kazane, ako su se i izgubile. Ako li mi Gospodin dade, da me radi 
posluha muči i poveća se glavobolja, bit ću na dobitku, premda ne znam, hoće li 
se iko okoristiti onim, što reknem. 

3. I evo započinjem izvršivati zapovijed danas na dan Presvetoga 
Trojstva, 2 godine 1577. u ovom samostanu karmelskom sv. Josipa u Toledu, gdje 
sada boravim. Pokoravam se u svemu, što napišem, sudu onih, koji su mi 
naložili, da pišem. A to su vrlo učene glave. Reknem li koju, što se kosi s 
naukom svete katoličke rimske Crkve, bit će iz neznanja, a ne iz zlobe. Može se 
to držati za izvjesno, jer sam bila i jesam vazda i bit ću njoj pokorna, s dobrotom 
Božjom. Neka se vazda Bog blagosiva i slavi, amen! 

4. Onaj, koji mi je zapovjedio, da pišem, reče mi, da je potrebno te neko 
razjasni redovnicama samostana Naše Gospe Karmelske neke sumnje o molitvi. 
Ženske, mislio je on, bolje razumiju govor drugih žena. A budući da one veoma 
ljube mene, više će držati do onoga, što im reknem. Zato je držao, da će nešto 
vrijediti, ako štogod pravo pogodim. I zato ću se razgovarati s njima, dok budem 
pisala. Besmislica je pomišljati, da bi drugi do toga što držali. Dosta će mi 
milosti iskazati Nas Gospodin, ako se koja od njih okoristi, pa ga bude malko 
više hvalila. Zna dobro Njegovo Veličanstvo, da ja ne idem za drugim. A posve je 
jasno, ako pogodim što reći, shvatit će, da to nije moje. Zato nemaju razloga, van 
da u njih ima tako malo pameti, kao i u mene sposobnosti za ovakve stvari, ako 
mi Gospodin ne da radi svoga milosrđa. 


1 Ove retke napisa Svetica kao naslov na prvom listu rukopisa Stanova. 

2 2. lipnja. 



PRVI STAN. 


U njemu su dvije glave. 

GLAVA I. 


U njoj raspravlja o ljepoti i dostojanstvu naših duša. Stavlja poredbu, da se razumije. Ističe 
korist t. j. da se duša upoznaje i znadu milosti, što ih primamo od Boga. Vrata su ovoga 

grada molitva. 

1. Dok sam se danas molila Našemu Gospodinu za se, jer nisam mogla 
pogoditi, što da reknem ni kako da izvršim ovaj posluh, pade mi na um, što ću 
sada reći, da započnem od osnove t.j. da promatramo našu dušu kao grad sav od 
alema ili od presjajnog stakla, gdje ima više soba, kao što u nebu mnogo stanova 
(Iv. 14, 2.). Ako dobro promotrimo, sestre, nije zapravo duša pravednika drugo 
nego raj, gdje On kaže, da se naslađuje (Posl. 8, 31.). A što vam se čini, kakva će 
biti ta soba, u kojoj se naslađuje tako moćni, mudri, čisti Kralj, pun svih dobara? 
Ne nalazim stvari s kojom bih isporedila veliku ljepotu i sposobnost duše. I 
zbilja, bili mi ne znam koliko oštroumni, jedva će je moći shvatiti naš razum, 
kao što ne može doseći, da promatra Boga. On sam kaže, da nas je stvorio na 
svoju sliku i priliku (Post. 1, 26.). Ako je to, kao što i jest, ne treba nam se moriti 
nastojeći shvatiti ljepotu toga grada. Razlikuje se doduše ovaj grad od Boga kao 
stvor od Stvoritelja, jer je i ovaj grad stvor. No dosta je spomenuti, da ga je 
Njegovo Veličanstvo stvorilo na svoju sliku, pa ćemo jedva upoznati 
dostojanstvo i ljepotu duše. 

2. Velika je žalost i sramota, što radi svoje krivnje sami ne poznajemo 
sebe i ne znamo, što smo. Ne bi li bilo veliko neznanje, kad bi koga zapitali, a on 
sebe ne bi poznavao niti bi znao, ko mu je otac, ko li majka, ni iz koje je zemlje? 
Ako bi to bila debela pogreška, kud i kamo je veća naša, ako se ne trsimo, da 
znamo, što smo, van se držimo u tim tjelesima, pa samo zato slučajno, jer smo 
čuli i jer nam kaže vjera, znamo, da imamo duše. Ali malo kada promatramo, 
kakvih dobara može biti u ovoj duši i ko stanuje u duši, ili veliku vrijednost 
duše. Zato tako malo marimo zato, da pregnemo sa svom pomnjom, ne bi li 
sačuvali njezinu ljepotu. Stalo nam je samo do nezgrapnog zatvora ili ograde 
ovoga grada to jest do naših tjelesa. 

3. Promotrimo, da ovaj grad, kako rekoh, ima mnogo stanova i to neke 
gore, druge dolje, a treće sa strana. A usred srijede je svih ponajglavniji, jer se 
ondje zbivaju najveće tajne među Bogom i dušom. Treba vas upozoriti na ovu 
poredbu. Možda se Bog udostoji dati vam (nešto milosti), da upoznate, kakve se 
milosti udostojao Bog udijeliti dušama, i razliku među njima, kao što sam i ja 
upoznala, koliko je moguće. Jer neće niko sviju moći upoznati, budući da ih je 
mnogo. A kako bi mogao istom slabić, kao što sam ja! Bit će za vas velika utjeha, 
dadne li vam Gospodin da upoznate, koliko je moguće. A komu ne da, (dat će 
milost) da slavi njegovu dobrotu. Kao što nam ne škodi, promatramo li ono, što 
je na nebu i što uživaju blaženici, već se veselimo i nastojimo doseći ono, što oni 
uživaju, tako nam isto neće škoditi, vidimo li, da je moguće u ovom progonstvu, 
da se tako veliki Bog otkriva crvima, što tako ružno vonjaju, pa da ljubimo tako 
veliku dobrotu i tako beskrajno milosrđe. Komu bi naudila spoznaja, da Bog 
može udijeliti tu milost u ovom progonstvu, držim zastalno, da u toga ne bi bilo 



poniznosti ni ljubavi prema bližnjemu. Ta kad ne bi bilo tako, kako se ne bismo 
radovali, što Bog te milosti iskazuje našemu bratu, jer to ne smeta, da ih 
iskazuje i nama, a Njegovo Veličanstvo daje, da se upozna njegova veličina, pa 
bilo prema komu? Kadikad se to dešava samo zato, da pokaže svoje milosti, kao 
što reče za slijepca, kojemu je dao vid, kad ga apostoli upitaše, je li slijep radi 
svojih grijeha ili radi grijeha svojih roditelja. (Iv. 9, 2.). Stoga se i dešava, da ih i 
ne iskazuje onima, što su svetiji od drugih, kojima ih ne daje, van da se upozna 
njegova veličina, kao što vidimo u svetoga Pavla i Magdalene, i da ga hvalimo u 
njegovim stvorovima. 

4. Možda če ko reći, da se to čini nemoguće, i da je dobro ne sablažnjavati 
slabiće. Manje se gubi tim, što oni ne vjeruju, nego što se ne prestaju koristiti 
oni, kojima Bog daje milosti, pa da uživaju i pobuđuju se, te više ljube onoga, 
koji im iskazuje toliko milosrđe, jer je tako velika njegova moć i veličanstvo. A to 
više, jer znam, da one, kojima govorim, neće biti u takvoj opasnosti, jer znadu i 
vjeruju, da Bog pokazuje i mnogo veće dokaze ljubavi. Znam, ko toga ne bi 
vjerovao, da neće ni doznati iskustvom. Jer Bog ljubi uvelike, da se ne 
procjenjuju njegova djela. I zato, sestre, neće te milosti zapasti onih, što ih 
Gospodin ne povede ovim putem. 

5. No vratimo se k našemu lijepom i slatkom gradu i pogledajmo, kako 
ćemo moći ući u njega. Čini se u neku ludo, što govorim. Ta ako je duša taj grad, 
jasno je, da ne treba u njega ulaziti, jer smo već u njemu; kao što bi bila 
besmislica reći, neka uđe u sobu onaj, koji je već unutra. Ah morate razumjeti, 
da se biti i biti veoma razlikuju. Jer ima mnogo duša, koje su u oblazu grada, to 
jest ondje, gdje su gradski stražari, pa im se nikako ne dopušta da uđu unutra. I 
ne znaju one, što je sve u tom dragocjenom mjestu, ni ko je unutri, pa ni koliko 
soba ima. Već ste u nekim knjigama o (unutarnjoj) molitvi čule, gdje se svjetuje 
duša, da uđe u sebe. A to je isto. 

6. Nedavno mi reče neki veliki učenjak, da su duše, što ne obavljaju 
molitve, poput ukočena ih sakata tijela. Ako i ima ruke i noge, ne može im 
zapovijedati, jer su ukočene. Ima i duša tako nemoćnih, za koje se pokazalo, da 
ostaju u vanjštini, pa im nema pomoći, niti se čini, da bi mogle ući same u sebe. 
Takve su se duše već navikle, da se druže sa gmazovima i živinama, što su oko 
grada, pa su gotovo postale kao i one. A uza sve to, što su po prirodi tako bogate 
i mogu se razgovarati sa samim Bogom, ipak im nema pomoći. Ako se takve 
duše ne trse da upoznaju i doskoče svojoj golemoj bijedi, postat će napokon 
kipovi od soli, te neće moći ni glave okrenuti k sebi, kao što je postala žena 
Lotova, jer se obazrela. (Post. 19, 26.). 

7. Koliko ja mogu razumjeti, vrata su za ulazak u taj grad molitva i 
razmatranje. Ne kažem više unutarnja molitva, jer bila molitva kakvagod, mora 
se moliti razmatrajući. Ako se naime ne pazi, s kim se govori, i što se ište, ko 
moh i od koga, ne zovem to molitvom, pa sve da se i mnogo miču usnice. Ako i 
bude gdjekad molitva i bez te pomnje, trebat će je drugda ulagati. Ko bi se 
navikao i naučio govoriti s veličanstvom Božjim, kao što govori sa svojim robom, 
pa ne bi pazio, da li govori rđavo, van samo što mu dođe na jezik, ne bih to 
držala za molitvu, a ne daj Bože da jedan kršćanin takav govor drži molitvom. 
Uzdam se, sestre, u Njegovo Veličanstvo da takvih neće biti među vama, jer se 
bavite unutarnjim (duševnim) stvarima, a to je dosta dobro, da se ne padne u 



živinstvo. 1 


8. Ali ne govorimo s tim sakatim dušama, koje su veoma zlosrećne i u 
pogibli, ne dođe li sam Gospodin te im zapovjedi, neka ustanu, kao i onome što 
je već trideset 2 godina bio kod kupelji. Govorimo s drugim dušama, koje 
napokon ulaze u grad. Ako i jesu veoma stisnute u svijetu, ipak goje dobre želje, 
pa se gdjekad, ako i sve kasnije, preporučuju Našemu Gospodinu i promatraju, 
ko su, ako i ne veoma lagodno. Gdjekada u mjesecu, optrpane tisućom poslova, 
mole naustice. Pritom im je misao kao i inače, jer su se tako prilijepile uz njih, 
kao i oni, kojima je srce, gdje je i blago (Mat. 6, 21.). Ipak kadikad pregnu, da ih 
se otresu. A velika je stvar upoznati sama sebe i vidjeti, da nam nije dobro, eda 
pogodimo do vrata. Napokon (takve duše) ulaze u prve sobe između onih donjih. 
Ali s njima ulaze i toliki gmazova, koji im ne dadu, da vide ljepotu grada ni da 
počinu. Dosta učine tim, što uniđu. 

9. Činit će vam se, kćeri, da je to nesklapno, jer s Božjom dobrotom niste 
takve kao one. Morate biti ustrpljive, jer ne bih unijela pokazati, da shvatite, 
kako sam ja shvatila neke unutarnje stvari molitve, kad ne bih ovako razlagala. 
A Bože daj, da štogod reknem, kako treba. Vrlo je teško naime, nema li iskustva, 
razjasniti ono, što bih rado. Iskusite li, vidjet ćete, da je nemoguće izbjeći te nas 
onaj udes ne zadesi, od kojega neka nas očuva Gospodin radi svoga milosrđa. 


1 0. Jeronim Gracian izbrisa riječ bestialidad i napisa abominacion — odurnost. 

2 I osam, dodaje Gracian medu crtama, pa to je i pravo. V. Iv. 5,5. 



GLAVA II. 


Raspravlja, kako je gadna duša, koja je u smrtnom grijehu i kako je Gospodin donekle to 
pokazao jednoj osobi. Isto tako raspravlja malko o spoznaji sama sebe. Korisno je pa treba 
zapamtiti neke tačke. Spominje, kako treba razumjeti ove stanove. 

1. Prije nego pođem naprijed, želim vam reći, da promotrite, kakav će biti 
na pogled ovaj sjajni i krasni grad, ovaj istočni biser, ovo slovo života, što je 
usađeno u same vode života, a to je Bog, (kakav će biti), kad padne u smrtni 
grijeh. Nema tamnije tmine ni tako mračne i crne stvari, da (duša u smrtnom 
grijehu) ne bi bila mnogo tamnija, mračnija, crnja. Ne želite znati više. Premda 
je (duša) sposobna, da uživa Njegovo Veličanstvo, kao i staklo, da u njemu sjaje 
sunce, premda je sunce samo usred duše, 1 sunce što joj davalo toliki sjaj i 
ljepotu, sada je tako kanda ga nema ondje, da ima (duša) dio od Njega. Ništa joj 
ne koristi, i zbog toga su bez ploda 2 sva dobra djela, što ih čini u smrtnom 
grijehu, da postigne slavu. Ne potječu od onoga početka, od Boga, po kojem je 
naša krepost krepošću, i udaljuju se od Njega, zato ne mogu biti ugodna 
njegovim očima. Napokon onome, koji čini (dobra djela) u smrtnom grijehu, nije 
nakana, da zadovolji Boga, van da ugodi nečastivom. A jer je on sama tmina, i 
siromašna duša postaje sama tmina. 

2. Poznam jednu osobu, 3 kojoj je Naš Gospodin htio pokazati, kakva 
postaje duša, kad griješi smrtno. Kaže ona osoba, da misli, da ne bi bilo moguće 4 
te iko sagriješi, kad bi to ljudi upoznali, pa stajalo ih i najvećeg truda i muke, 
eda izbjegnu grešne prilike. A dao je (Bog onoj osobi) i mnogo želje, da svi to 
upoznaju. A neka dade i vama, kćeri, da se molite mnogo Bogu za one, koji su u 
tom stanju, t. j. oni su sasvim tmina, a tamna su im i djela. Kao što su bistri svi 
potočići, što teku iz bistra izvora, takva je i duša, koja je u milosti. Zato su i sva 
njezina djela ugodna očima Božjim i ljudskim (jer potječu iz toga životnog 
izvora, gdje je duša usađena poput drveta. Ne bi ona imala svježine ni ploda, da 
ne potječe odatle. To je podržava i čini, da se ne osuši i da rodi dobar rod). Ako li 
se duša svojom krivnjom udalji od toga izvora i usadi se u drugu precrnu i 
veoma smrdljivu vodu, štogod teče iz nje, sve je nesreća i nečistoća. 

3. Ovdje treba razmotriti, da izvor i ovo sjajno sunce, što je u središtu 
duše, 5 ne gubi svoga sjaja i ljepote, jer je vazda u njoj pa ništa ne može oduzeti 
njegove ljepote. No ako se na staklo, što je na suncu, metne sasvim crna 
tkanina, jasno je, ako sunce i obasjava tkaninu, da neće njegovo svjetlo djelovati 
na staklo. 


1 Biti, nazočnošću i moću, dodade medu crtama o. Gracian. 

2 0. Gracian izbrisa ploda — fruto i napisa: bez zasluge — merescimiento. 

3 To je sama Svetica. 

4 Razumije se, nije bezuvjetno (apsolutno) nemoguće, već teško može sagriješiti onaj, 
kojemu Bog udijeli milost te vidi, kakva je duša u smrtnom grijehu. 

5 U središtu duše. Duša je duhovno biće pa zapravo nema ni središta ni skrajnosti. 
Ali mistici hoće nekako da protumače dodire i djelovanje Božje u duši. Kad Svetica 
kaže, da je Bog u središtu duše, hoće da rekne, da On boravi u naj nutarnjem 
njezinu skrovištu, daleko od osjećaja i šuma i gibanja moći. Već su pisci mističkoga 
bogoslovlja usvojili i posvetili ovaj i druge slične izričaje. A upotrebljavale su ih i sve 
savršene duše, da razjasne čudno djelovanje milosti u njima. 



4. 0 duše otkupljene krvlju Isukrstovom, upoznajte sebe i smilujte se 
sebi! Kako je moguće, kad to upoznate, da ne pregnete odbaciti tu smolu s ovoga 
stakla? Pomislite, kad vam se dovrši život, da više nikad nećete uživati ove 
svjetlosti. 0 Isuse, što se može vidjeti na duši udaljenoj od te svjetlosti! Kakve 
ostaju jadne dvorane u stanu! Kako se smute osjeti; što li je sve u njima! A kako 
su slijepe, kako li slabo upravljaju moći, koje su načelnice i upraviteljice i 
domaćice! Napokon, budući da se ovdje usadi drvo, sam nečastivi, kakvim 
rodom može uroditi? 

5. Jednom mi reče neki duhovni čovjek, da se ne straši onoga, što radi 
čovjek, koji je u smrtnom grijehu, već onoga, što ne radi. Neka nas Bog radi 
svoga milosrđa očuva od tolikoga zla. Jer dok živimo, nema ništa, što bi 
zasluživalo ime zlo, nego to, jer donosi vječna zla bez svršetka. Toga se, kćeri, 
moramo bojati i zato se moramo Bogu moliti u svojim molitvama. Jer ako On ne 
čuva grada, zaman bismo se trudile (Ps. 76, 2.), budući da smo sama taština. 
Reče ona osoba (kojoj je Bog pokazao, kakva je duša u smrtnom grijehu), da je 
dvije stvari crpila iz milosti, što joj je Bog iskazao; prvo: preveliki strah, da ne bi 
uvrijedila Boga. Zato ga je i molila vazda, neka ne dopusti, da padne, videći tako 
strahovite štete. Drugo: ogledalo za poniznost, jer je smatrala, da ono dobro, što 
ga radimo, ne potječe od nas kao od svoga počela, van iz onoga izvora, u kojem je 
usađeno ovo drvo naše duše, i od ovoga sunca, koje daje toplinu našim djelima. 
Kaže, da je to sebi tako jasno predočila, te se radeći što dobro ili gledajući gdje 
drugi rade, obraćala k njegovu počelu i razabirala, da bez te pomoći ne možemo 
ništa. Zato je odmah i slavila Boga, pa se najobičnije nije ni sjećala sebe, kad bi 
što dobro radila. 

6. Ne bi bilo izgubljeno vrijeme, sestre, ni što biste vi potratile čitajući ni 
ja pišući ovo, kad bi nam ostale te dvije stvari (t. j. strah od grijeha i poniznost), 
koje učeni i pametni ljudi poznaju vrlo dobro, ali su potrebne našoj ženskoj 
tuposti. Stoga možda hoće Gospodin, da upoznamo ovakve poredbe. Neka nam 
njegova dobrota dade za to milost! 

7. Ove su unutarnje stvari tamne, pa ih je tako teško razumjeti, da ona, 
koja zna ovako malo kao i ja, mora silomice izreći mnogo suvišnih pa i 
nesklapnih, da rekne nešto prikladno. Mora imati strpljivosti, ko ovo bude čitao, 
jer moram pisati ja ono, što ne znam. I zbilja gdjekad uzimljem papir kao luda, 
ne znajući, ni što bih rekla ni kako bih počela. Dobro dakako shvatam, da je* 
zamašno za vas razložiti neke unutarnje stvari, kako mogu. Jer slušamo vazda, 
kako je dobra molitva, i prema Ustanovi je moramo obavljati toliko sati, 6 a ne 
tumači nam se, što mi možemo. A malo se razlaže i o stvarima, što ih Gospodin 
djeluje u duši, to jest o nadnaravskom djelovanju. Govori se i ističe na mnogo 
načina, da je za nas velika utjeha, promatramo li ovu unutarnju nebesku 
umještinu, koju tako malo razumiju smrtnici, ako se mnogi i drže pametnima. 
Premda mi je Gospodin nagovijestio nešto u drugim spisima, što sam ih 
napisala, upoznajem, da mnogih, pogotovu težih nisam razumjela, kao ni ovo, 
što dolazi. Muka je to, pa da te stvari dosegnu, kako rekoh, imale bi mnogo toga 
reći mnogo učenije, pa ne može to biti manja muka za moj nezgrapni duh. 


6 Karmelka prema Pravilu mora dan i noć razmatrati zakon Gospodnji. No to je 
nemoguće ako se uzme strogo doslovce. Zato Ustanove označuju dva sata ex professo 
za skupnu molitvu, a usto može moliti svaka redovnica vršeći dužnosti, što joj ih 
naloži posluh, a slažu se s trajnom i ljubeznom nazočnošću Božjom. 



8. No vratimo se sada k našem gradu sa mnogo stanova. Ne smijete uzeti 
ove stanove, kao da su jedan iza drugoga poput nanizanih stvari, već uprite oko 
u središte, a to je soba ili palača, gdje stanuje kralj. Promatrajte ga kao 
palmicu. 7 Palmica ima mnogo pokrovaca, koji okružuju sve što je tečno, pa sve 
treba odstraniti, da se dopre do onoga, što je za jelo. Tako je i ovdje: oko ove su 
sobe mnoge druge, a gore je ona palmica. Duševne se stvari moraju vazda 
promatrati s potpunom širinom i veličinom. Ne manjka joj ništa, jer je mnogo 
prikladnija nego mi možemo promatrati. A sa svim je njezinim stranama u vezi 
ovo sunce, što je u ovoj palači. To je veoma zamašno za svaku dušu, koja obavlja 
manje ili više molitve, da je ne baca u kut ili ne stiska. Neka je pusti, da ide po 
tim stanovima gornjim i donjim i postranim, kad joj je Bog dao tako veliko 
dostojanstvo. Neka se ne gnječi stojeći dugo u jednoj jedinoj sobi. 0 kad bi sama 
sebe poznavala! Pazite, da me razumijete, to je veoma potrebno i onima, što ih 
Gospodin drži u istom stanu, u kojem i On boravi, i premda su uzvišene, ne bave 
se ničim drugim sve, kad bi i htjele. Obrađuju vazda poniznost, kao pčele u 
košnici med, jer bez toga sve propade. No promatrajmo, kako pčela ne prestaje 
izlaziti, da leti i donosi cvijeća: tako i duša upoznavajući sama sebe. Neka mi 
vjeruje i neka gdjekad razmatra veličinu i veličanstvo svoga Boga. Tu će naći 
svoju neznatnost bolje nego sama u sebi, i oslobodit će se više od gmazova, što 
ulaze u prve sobe, a to je vlastita spoznaja. Ako i jest, kako rekoh, dosta 
milosrđa Božjega, da se vježba u tom, bit će to više, što bude manje, kao što 
običavaju reći. I vjerujte mi, mnogo ćemo više kreposti izraditi s pomoću Božjom, 
nego odviše privezane za svoju zemlju. 

9. Ne znam, jesam li dobro razjasnila, jer je tako zamašno, da upoznamo 
same sebe, te ne bih rado, da u tom ikada popuštate, sve ako ste se popele do 
neba. Jer dok smo na ovoj zemlji, nema nam ni do čega više stajati nego do 
poniznosti. I zato opet kažem, da je mnogo bolje i mnogo izvrsnije nastojati ući u 
sobu, u kojoj se raspravlja o tom, nego letjeti k drugima, jer je to (pravi) put. A 
ako možemo hod i ti sigurnim i ravnim putem, čemu bismo željele krila za let? 
Nego treba tražiti, kako da se tim više okoristimo. A ja mislim, nikad pravo ne 
upoznasmo sebe, ne nastojimo li upoznati Boga. Motreći njegovu veličinu 
svraćajmo pogled na svoju nizinu. A gledajući njegovu čistoću vidjet ćemo svoju 
nečistoću. Promatrajući njegovu poniznost vidjet ćemo, kako smo daleko od 
poniznosti. 

10. Tim dobivamo dvostruko: prvo, jasno je, da se bijela stvar tek do crne 
čini još bjeljom, a crna uz bijelu još crnijom. Drugo, naš se razum i volja još više 
oplemenjuju i pripravljaju za svako dobro, ako gdjekad s Bogom raspravljamo o 
sebi. A veoma je nedolično, ako se nikad ne izvlačimo iz svoga jadnog kala. Kao 
što rekosmo za one, što su u smrtnom grijehu, da su im struje crne i smradne, 
tako je i ovdje, ako nisu poput onih. (Bog nas očuvao, da se ta poredba ne 
primijeni nama!) Dok smo vazda stisnuti bijedom naše zemlje, neće nikad struja 
izići iz blata straha, malodušnosti i plašljivosti. Gledat ću, da li me gledaju ili ne 
gledaju; idem li ovim putem, hoće li me zadesiti nedaća; usudim li se započeti 
ovaj posao, hoće li to biti oholi ja; je li dobro, da ovako jadna osoba raspravlja o 
tako uzvišenoj stvari, kao što je molitva; hoće li me držati boljom, ne budem li 
išla putem zajedničkim; da nisu dobre skrajnosti ni u kreposti; budući da sam 


7 Biljka iz porodice palma, pokrivena gustim lišćem. Izobila je ima na istoku i u 
Andaluziji. Stabljika joj je i jezgra vrlo ugodna grlu. 



ovakva grešnica, da ću zbog toga pasti s veće visine; da možda neću 
napredovati, a naudit ću dobrima; da osobi poput mene ne treba nastranosti. 

11. 0 Bože moj, kćeri, koliko je duša morao nečastivi ovako upropastiti! 
Sve se to čini poniznošću, a i mnogo drugoga što bi se moglo nabrajati, a vi ne bi 
dokrajčile slušajući nas. Muči nas vlastita spoznaja, a ne izađemo li nikad same 
iz sebe, ne čudim se, što se možemo bojati toga pa i više. Zato kažem, sestre, 
uprimo oči u Krista, naše dobro i u njegove svece, pa učimo ovdje pravu 
poniznost. Onda će se oplemeniti nas razum, kao što rekoh, pa mu spoznaja 
samoga sebe neće biti puzava ni plašljiva. No sve ako i jest ovaj prvi stan veoma 
bogat i tako dragocjen, ako se duša otrese gmazova, neće se zaustaviti, nego će 
poći naprijed. Strahovite su spletke i lukavštine nečastivoga, da duše ne 
spoznaju same sebe i ne upoznaju svojih putova. 

12. Za ovaj bih prvi stan mogla dati veoma dobre znakove iz iskustva. Zato 
kažem, da ne motrimo malo soba, već milijun; jer ovamo ulaze duše na mnogo 
načina, a sve s dobrom nakanom. A budući da zloduh ima vazda zlu nakanu, 
mora u svakoj sobi držati mnogo četa zloduha, da se bore, te ne prođu (duše) iz 
jedne sobe u drugu. A jer toga siromašna duša ne razumije, zavarava nas 
sljeparijama na tisuću načina. Ne može toliko zasljepljivati onih, što su blize 
sobe, gdje boravi kralj. Jer su ovdje utopljene u svijet i uronjene u naslade i 
iščezle u svjetskim častima i zahtjevima, te nemaju snage duševni podložnici t. 
j. sjetila i moći, što je duši Bog dao po njezinoj naravi, pa je te duše lako 
pobijediti, ako i žive sa željom, da ne vrijeđaju Boga i čine dobra djela. Koji vide, 
da su u takvom stanju, moraju se često, kako uzmognu, uteći k Njegovu 
Veličanstvu, uzeti za svoju zagovornicu blaženu Majku, a svecima se uteći, neka 
se za njih bore, jer njihove sluge imaju malo snage, da ih brane. Doista je 
potrebno, da nam u svim prilikama dolazi pomoć od Boga. Neka nam je dade 
Njegovo Veličanstvo radi svoga milosrđa. Amen. 

13. Kako je jadan život, što ga živimo! Budući da sam na drugom mjestu 
mnogo govorila, kćeri, kakva nam je šteta, ako ne razumijemo dobro potrebu 
poniznosti i vlastite spoznaje, 8 neću vam ovdje o tom više govoriti, premda je to 
za nas najznamenitije. A neka Gospodin dade, da vam koristi, što je spomenuto. 

14. Morate zapamtiti, da u ove prve stanove i ne dopire gotovo ni malo 
svjetlosti, što izlazi iz palače, gdje boravi Kralj. Ako naime i nisu mračne i crne 
kao onda, kad je duša u grijehu, ipak su mračne u neku ruku, te se ne može u 
njima vidjeti, mislim, ono, što je u sobi. Nije tome kriva soba (ne znam hoćete li 
me razumjeti), van zato, što toliko zlih zmija i ljutica i drugih otrovnica, što uđu 
s dušom, ne dadu, da opazi svjetlost. Dešava se kao i čovjeku, koji uđe u mjesto, 
kamo ulazi mnogo sunca, ali mu se digne prašina u oči, te ih gotovo ne može 
otvoriti. Jasna je soba, ali ne može u njoj uživati radi zapreke ili radi te gamadi 
i živina, što mu smetaju očima, te ne vidi ništa van njih. Mislim, da takva mora 
biti i duša, koja doduše nije u zlu stanju (u smrtnom grijehu), ali je prilijepljena 
za svjetske stvari i tako se priljubila uz bogatstvo, časti i poslove, kao što je 
rečeno, pa ako bi se i htjela gledati i uživati svoju krasotu, ne dadu joj, a čini se 
da se i ne može otresti tolikih zapreka. A da se uzmogne ući u druge stanove, 
dolikuje uvelike, da se rastane s nepotrebnim stvarima i poslovima, svaki 
prema svome staležu. To je veoma zamašno zato, da se može doprijeti do 


Knjiga o životu gl. XIII. Put savršenosti gl. XII. i XIII. i drugdje. 



glavnoga stana. Ne počne li se to činiti, držim, da je nemoguče (doprijeti onamo). 
A (nemoguče je) i bez velike pogibli ostati u onom stanu, u kojem je, sve ako je i 
ušla u grad. Jer je medu toliko otrovnica nemoguče, da je kadikad ne ugrize 
koja. 

15. A što bi bilo, kćeri, kad bi one, koje su već slobodne od tih zapreka, kao 
što smo mi, unišle već veoma daleko u unutarnje tajne druge stanove grada, pa 
se svojom krivnjom vratile u ovaj vrtlog, kao što radi naših grijeha mora biti 
mnogo osoba, kojima je Bog dao milosti, a one radi svoje krivnje padaju u takvu 
bijedu? Ovdje smo slobodne izvana. Neka Gospodin da i očuva nas, da budemo 
slobodne unutra. Čuvajte se, kćeri moje, od tuđih briga. Promatrajte, da u malo 
stanova ovoga grada zlodusi napuštaju borbu. Istina je, da u nekima stražari 
imaju snage za boj, a to su, mislim, da sam rekla, moći. Ali treba uvelike, da s 
velikom pomnjom upoznamo njegove spletke, pa da nas ne prevari pretvorivši se 
u anđela svijetla. Ima mnogo stvari, s kojima nam može nauditi ulazeći malo po 
malo i to tako, te učini da ga i ne opazimo. 

16. Rekoh vam već drugda, 9 da je on (zloduh) poput tupe pile, pa ga 
moramo upoznati po načelima. Želim vam reći koju, da me bolje razumijete. 
Udahne on kojoj sestri različna žestoka djela pokore, pa joj se čini, da nema 
počitka, već kad se muči. To je načelo dobro. No ako je starješica zapovjedila, da 
sestre ne čine pokore bez dopusta, a (nečastivi) joj prišapne misao, da se ipak 
može osmjeliti na tako dobru stvar, pa potajice provodi takav život (pokornički), 
koji joj uništi zdravlje, a ne čini, što nalaže Pravilo, eto vidite, što je učinilo to 
dobro. Drugoj utuvi veliku revnost oko savršenosti. To je veoma dobro. No iz 
toga bi moglo poteći, da joj se bilo kakva pogreščica sestara pričini velikom 
pukotinom, pa stane brižno paziti, da li sestre čine (pogreške) i trčati k 
starješici. A kadikad se može dogoditi, da ne vidi svojih pogrešaka zbog velike 
revnosti za red. Budući da druge ne poznaju njezine uzmu za dobro. 

17. Nije malenkost ono, za čim ovdje ide zloduh, a to je da ohladni ljubav 
prema Bogu i ljubav jednih prema drugima, a to bi bila velika šteta. Upoznajmo, 
kćeri moje, da je prava savršenost ljubav prema Bogu i bližnjemu, pa što 
savršenije budemo držale ove dvije zapovijedi, bit ćemo savršenije. Sve naše 
Pravilo i Ustanove nisu drugo, već sredstva, da (ove dvije zapovijedi) čuvamo 
savršenije. Okanimo se nerazborite revnosti, koja nam može uvelike nauditi. 
Neka svaka pazi na sebe. Drugdje sam o tom dosta napisala, 10 pa neću opširnije. 

18. Tako je zamašna međusobna ljubav, te nipošto ne bih rado, da se 
zaboravi. Pazimo li kod drugih na tričarije, neće to kadikad biti nesavršenost, 
no kako malo znamo, možda ćemo krivo tumačiti, pa nam duša može izgubiti 
mir a uznemiriti i dušu drugih. Vidite, da savršenost skupo stoji. Može zloduh i 
starješici zadati napast, a ta bi bila još opasnija. Zato je potrebna velika 
razboritost. Ako bi što radila protiv Pravila i Ustanova, trebalo bi je upozoriti, a 
ne svagda uzimati s bolje strane. Ako se ne popravi, treba upozoriti glavara. To 
je ljubav. Tako treba i sa sestrama, ako bi bila teška stvar. A ostaviti sve iz 
straha, da nije napast, bila bi sama napast. No treba dobro paziti, da nas ne 
prevari zloduh, te ne bi to pretresale jedna s drugom, jer odatle može zloduh 
izvući veliki dobitak i započeti običaj da druge opadaju. Nego treba, kako je 

9 Put savršenosti gL XXXVIII. i XXXIX. 

10 V. Knjigu o životu gl. XIII. i Način, kako se pohode redovnički samostani. 



rečeno, pretresati s onim, ko može koristiti. Ovdje, slava Bogu, za to nema toliko 
mjesta, jer se drži trajna šutnja. Ali je dobro, da budemo na oprezu 



DRUGI STAN. 


Ima samo jednu glavu. 

JEDNA JEDINA GLAVA. 

Raspravlja, kako je zamašna ustrajnost, da se dopre do posljednjih stanova, pa o velikoj 
borbi, što je zameće zloduh, te kako se ne smije zalutali s puta na početku, da se može 
prispjeti. Preporučuje sredstvo, za koje se dokazalo, da je veoma uspješno. 

1. Sad recimo koju, kakve će biti duše, što ulaze u drugi stan, i što rade u 
njemu. Rado bih vam reći malo, jer sam drugdje raspravljala vrlo opširno. 1 A 
bilo bi nemoguće ponovno ne spominjati više toga, jer se ne sjećam, što sam 
rekla. A kad bih ono mogla na razne ruke prekuhavati, znam dobro, da se ne 
biste srdile, kao što nas nikad ne umaraju knjige, što raspredaju o tom, sve ako 
ih je mnogo. 

2. Ima takvih, što su već počeli obavljati molitvu i shvatili, koliko stoji do 
toga, da ne ostanu u prvim stanovima. Ali još nisu odlučili, da mnogo puta ne 
ostanu u prvom stanu, jer ne ostavljaju (grešnih) prilika, a to je dosta opasno. 
Ah je veliko milosrđe, da kadikad nastoje izbjegavati zmije i druge otrovnice, jer 
ih je dobro ostaviti. Ovi djelomice imaju mnogo više truda nego prvi, ako i ne 
toliko pogibli, jer se već čini, da ih poznaju, pa ima mnogo nade, da će zaći još 
dalje unutra. Kažem, da imaju više truda, jer su prvi poput nijemaca, što ne 
čuju, pa tako bolje podnose muku, da ne govore. A još bi više oni, koji bi čuli, a 
ne bi mogli govoriti. No ne smije se zato željeti, da ne čuju, jer je napokon velika 
stvar razumjeti, što nam drugi govore. Tako i ovi razumiju pozive, 'kojima ih 
zove Gospodin. Jer što bliže ulaze k onoj palači, gdje boravi Njegovo Veličanstvo, 
to im je bolji susjed, a toliko je njegovo milosrđe i dobrota, ako i jesu u svojim 
zabavama i poslovima i nasladama i svjetskim tričarijama, pa ako padaju i dižu 
se iz grijeha. (Jer su one živine tako otrovne i nemirne, a njihova je družba tako 
pogubna, da bi bilo čudo, kad ne bi među njima posrtali i padah). Sa svim tim 
ovaj naš Gospodin toliko cijeni želju i težnju za njegovim društvom, te nas 
kadikad ne prestaje zvati, da se približimo k Njemu. A taj je glas tako sladak, te 
se siromašna duša ispričava, ako ne učini odmah, što joj on nalaže. Zato je, kako 
rekoh, veća muka, ako se ne čuje (poziv Gospodnji). 

3. Ne kažem, da su ovi glasovi i pozivi kao drugi, što ću ih poslije 
spomenuti, već nas Bog zove riječima, što čujemo od dobrih ljudi ih 
propovijedima ih štivom dobrih knjiga, pa mnogim drugim, o čemu ste čule. 
Tako nas Bog zove bolestima i trudovima, pa istinom, što nas uči u ono vrijeme, 
kad se bavimo molitvom. Sve ako želite mlitavo, Bog mnogo drži do tih želja. A 
vi, sestre, nemojte podcjenjivati ove prve milosti niti se žalostiti, ako se odmah 
ne odazovete Gospodinu; jer Njegovo Veličanstvo znade čekati mnogo dana i 
godina, pogotovu kad vidi ustrajnost u dobrim željama. Ta je ustrajnost ovdje 
najpotrebnija, jer se s njom neprestance mnogo dobiva. Ah je strahovita borba, 
što je ovdje zameću zlodusi na tisuće načina i s velikom mukom, sve ako i na 
prolazu; jer je onamo bila (duša) nijema i gluha, pa je barem vrlo malo čula i 
manje se opirala, kao onaj koji je već djelomice izgubio nadu u pobjedu. Ovdje je 


1 Knjigo o Životu gl. XI., XII. Put savršenosti gl. XX. — XXIX. 



razum življi, a moći su sposobnije. Kreševo je i pucanj topova takav, te ga duša 
mora neprestano slušati. Ovdje zlodusi predočuju one zmije svjetovnih stvari i 
radosti svjetovne prikazuju kao da su vječne; predočuju štovanje, koje se 
iskazuje u svijetu, prijatelje i rodbinu, spasenje u pokorničkim djelima (jer duša, 
što ulazi u taj stan, želi vazda činiti kakvu pokoru) pa tisuću drugačijih 
zapreka. 

4. 0 Isuse, kakvu zapreku stavljaju ovdje zlodusi te ojađuju siromašnu 
dušu, koja ne zna, bi li pošla naprijed ili se vratila u prvu sobu. Jer joj s druge 
strane razum predočuje prevaru, pa misli, da sve to nije ništa, poredi li se s 
onim, za čim ide. Vjera uči (dušu), kakvo je ono, što izvršuje. Pamet joj 
predočuje, što zadržavaju sve te stvari, jer joj dovodi pred oči smrt onih, što 
mnogo uživaju te (zemaljske) stvari, jer je vidjela, da su mnogi takvi umrli 
iznenada. Kako ih brzo svi zaboravljaju! Vidjela je (pamet) neke, što su živjeli u 
velikoj sreći, pa su zgaženi pod zemljom. Cesto je puta bila kod sprovoda, pa je 
gledala, gdje ovo tijelo vrvi od mnogo crvi. A usto joj može predočiti mnogo 
drugih stvari. Volja se naginje, da ljubi onoga, čijoj je ljubavi vidjela tako 
bezbrojne učinke i dokaze, pa bi htjela štogod i uzvratiti. Napose joj dolazi pred 
oči, da je nikad ne ostavlja pravi ljubitelj, van je prati, daje joj život i bitak. 
Odmah dotrči razbor i razlaže (čovjeku), da ne može steći boljega prijatelja, pa 
živio mnogo godina. Sav je svijet pun pretvaranja i tih naslada (što ih zloduh 
nudi), muka i briga i protivština. Ističe, da je stalno, da izvan ovoga grada neće 
naći sigurnosti ni mira. Neka prestane obilaziti tuđe kuće, jer je njegova kuća 
tako puna dobara, ako već hoće da uživa. Ta gdje će naći sve, što mu treba, kao 
u svojoj kući. A pogotovu kad drži takva gosta, koji će ga učiniti gospodarom 
svih dobara, ako ne želi propasti poput rasipnoga sina, uživajući svinjsku 
hranu. 

5. To su razlozi, kojima se mogu svladati zlodusi. No Gospodine i Bože 
moj, kako sve tare običaj u taštim stvarima i promatranje, kako se sav svijet tim 
bavi! Ta vjera je tako mrtva, te više želimo, što gledamo, nego ono, što nam ona 
kaže. Pa zaista vidimo samo vrlo malu sreću onih, eto idu za tim vidljivim 
stvarima. A to su učinile one otrovne živine, o kojima raspravljamo. Ta ovdje se 
zbiva kao i čovjeku, kojega otruje svega zmija ljutica, pa oteče. Mi se ne čuvamo. 
Jasno je, da treba mnogo liječenja, dok čovjek ozdravi. A mnogo nam milosti 
daje Gospodin, ako ne umremo od toga. Istina, ovdje duša podnosi velike muke, 
pogotovu ako đavo upozna, da je prema svome staležu i običajima pripravna ići 
naprijed. Sav će se pakao združiti, da je prisili na povratak i izlazak. 

6. Ah Gospodine moj, ovdje je potrebna tvoja pomoć, jer se bez nje ne 
može učiniti ništa. Ne daj radi svoga milosrđa, da se ova duša prevari i okani se 
onoga, što je započela. Daj joj svjetlosti, neka vidi, da je u svemu tome njezino 
dobro, i neka se udalji od zlih društava. Ta najveća je stvar općiti s onima, koji 
raspredaju o tom; pridružiti se ne samo onima, eto ih vidi čovjek u sobama, u 
kojima je i sam, van i onima, za koje dozna, da su ušle u sobe, što su bliže 
(Kraljevoj). To će mu biti velika pomoć, pa oni mogu toliko tim razgovorom 
prevesti njega k sebi. Vazda mora paziti, da se ne da .pobijediti. Jer će ga 
nečastivi mnogo brže ostaviti, vidi li, gdje je tvrdo odlučio, da će prije izgubiti 
život i odmor i sve što mu nudi, nego će se povratiti u prvu sobu. Neka bude 
junak, a ne između onih, koji su stali piti ustima, kad su išli u boj, ne sjećam se 



s kim. 2 Neka odluči, da će se boriti sa svim zlodusima, a da nema boljega oružja 
od križa. 

7. Premda sam rekla već drugdje, 3 tako je znamenito, da opet spominjem 
ovdje. Zbiva se, te se ne zapaža, da se naslađuju u tome početnici, jer je vrlo 
nizak način, kojim se započinje graditi tako dragocjena i velika zgrada. A počnu 
li na pijesku, sa svim će pasti na tlo: nikad neće prestati biti nezadovoljni i 
napastovani. Jer to nisu stanovi, u kojima rosi (s neba) mana. Oni su više 
naprijed, gdje svaki znade, eto želi duša, jer želi samo ono, što Bog hoće. Lijepo 
je to, da imamo i tisuću neprilika i nesavršenosti, ali i kreposti, koje još ne znaju 
hoditi, već se netom počeše rađati, a hvala Bogu, istom su započete. A mi se ne 
stidimo željeti naslade u molitvi i tužiti se na suhoparnosti? Ne daj vam Bože 
toga, sestre. Zagrlite križ, što ga je vaš Zaručnik podigao na sebe, pa znajte, da 
to mora biti vaš pothvat. Koja može više trpjeti neka trpi više za Njega, pa će se 
bolje osloboditi. Ako vam povrh toga štogod uzgredno dade Gospodin, zahvalite 
mu uvelike. 

8. Treba da se pokaže, da ste se tvrdo odlučile za vanjske muke, eda vas 
Bog nadari unutra. Njegovo Veličanstvo znade najbolje, što nam dolikuje. Ne 
treba ga svjetovati, što će nam dati, jer nam može pravo reći, da ne znamo, što 
ištemo (Mat. 20, 22.). (Ne zaboravite ovoga, jer je veoma znamenito), sva težnja 
onoga, koji počinje moliti, mora biti, da se trudi i odlučuje i sprema što može 
marnije, ne bi li volju svoju prilagodio volji Božjoj. A, kao što ću reći kasnije, 
budite posve uvjerene, da u tom stoji sva najveća savršenost, koja se može 
postići na duhovnom putu. Ko savršenije prilagodi svoju volju Božjoj, više će 
primiti od Gospodina i više napredovati na tom putu. Ne mislite, da tu ima više 
mudrolija (arapština) i nepoznatih i nečuvenih stvari. U tom je sve naše dobro. 
Ako zalutamo na početku, želeći da Gospodin vrši našu volju, a ne mi njegovu i 
da nas drže, kako sebi utvaramo, kakvu čvrstoću može zadobiti ova zgrada? 
Nastojmo raditi, što je do nas i čuvati se tih otrovnih gmazova. Gospodin hoće 
mnogo puta, da nas progone i žaloste zle misli i suhoparnosti, a mi ih se ne 
možemo otresti. Kadikad dopušta, da nas i grizu, eda se znamo poslije bolje 
čuvati, i da iskuša, je li nam tako teško, što smo ga uvrijedili. 

9. Zato ne klonite duhom, ako gdjekad padnete, i ne prestanite nastojati, 
da idete naprijed. Iz toga će pada Gospodin također izvući korist, kao što onaj, 
što prodaje protiotrov, prije pije otrov, da vide, je li dobar (protiotrov). Kad ne 
bismo ni u čemu drugom vidjeh svoje bijede i velike štete zato, jer živimo 
raskošno, nego u toj borbi, koja se bije, da se opet saberemo, bilo bi dosta. Može 
li biti većega zla, nego da sami sebe ne nalazimo u svojoj vlastitoj kući? Kakvu 
nadu možemo gojiti, da ćemo naći mir u drugim kućama, kad ne možemo 
počivati u svojima? No mi imamo tako velike i prave prijatelje i rodbinu i moći, s 
kojima moramo živjeti vazda, sve ako i ne želimo, čini se, da te (moći) ratuju 
protiv nas, jer su osjetile ovaj rat, što su ga protiv njih vodile naše opačine. Mir, 
mir, sestre moje, govorio je Gospodin i opominjao toliko puta svoje apostole (Iv. 
20, 21.). A vjerujte mi, ako nemamo mira i ne trsimo se u svojoj kući, ne 
nađosmo ga u tuđima. Već se svršuje taj rat. Radi krvi, što ju je (Gospodin) 


2 S Gedeonom u Sucima gl. 7, 5, primjećuje o. Gracian u bilješci postrance, što su je 
djelomice oštetili obrezujući pri uvezu. Taj je isti otac izbrisao, premda su vrlo dobro 
čitljive riječi rukopisa: Ne sjećam se dobro. 

3 Knjiga o Životu gl. XI. 



prolio za nas, molim one, koji još nisu počeli, neka uđu u sebe, a koji su počeli, 
nije dosta, jer bih rado učiniti, da se vrate natrag. Neka promisle da je ponovni 
pad gori nego prvi (pad). Neka več vide svoju propast. Neka se pouzdaju u 
milosrđe Božje, a nipošto u sebe, pa će vidjeti, kako će ih Njegovo Veličanstvo 
dizati iz jednoga stana u drugi, te će ih postaviti u zemlju, gdje ih se ova gamad 
neće moći ni doticati niti ih umarati. Podložit će ih sve i rugati se s njima, pa će 
uživati mnogo više dobara, nego bi ih čovjek mogao poželjeti, mislim i na ovoj 
zemlji. 

10. Kao što spomenuh na početku, već sam pisala, kako vam se treba 
držati u tim smetnjama, što ih ovdje uzrokuje zloduh, 4 i kako se ne smijete 
silom tjelesnom započeti sabirali, van blago, da uzmognete neprestance ostati 
što sabranije; neću ovdje spominjati više, već ono, što mi se čini, da je veoma 
potrebno pretresati s iskusnim osobama; jer bi mogle pomisliti, da je velika 
pukotina u onom, što se mora nužno činiti. Budući da se to ne smije propustiti, 
sve će Gospodin upraviti na našu korist, premda ne možemo naći, ko bi nas učio. 
Tome zlu (propuštanju molitve) nema lijeka, van početi opet, ako neće čovjek da 
danomice malo po malo sve više gubi dušu. A Bože daj, da to shvati. 

11. Mogla bi koja pomisliti, ako je toliko zlo vraćati se natrag, da bi bolje 
bilo nikad i ne početi, već ostati izvan grada. Rekoh vam već na početku, a kaže 
vam i sam Gospodin, ko ide u pogibao, da i pogiba u njoj. (Prop. 3, 27.), i da je 
molitva vrata za ulazak u taj grad. A ludo je misliti, da ćemo ući u nebo, ne 
uđemo li sami u sebe upoznajući sami sebe i promatrajući svoju bijedu i što smo 
dužni Bogu i moleći ga često za milosrđe. Sam Gospodin kaže: »Niko neće uzaći 
k Ocu mojemu nego po Meni«. (Iv. 14, 6.). Ne znam, kaže li ovako, mislim, da 
kaže 5 : i ko vidi Mene, vidi i moga Oca (Iv. 14, 9.). No ako ga nikad ne gledamo i 
ne promišljamo, što mu dugujemo, ni smrti, što je podnio za nas, ne znam, kako 
ga možemo poznati i raditi djela u njegovoj službi. Ta što može vrijediti vjera 
bez djela i ako se ne primaknu k vrijednosti zasluga Isusa Krista, dobra našega? 
A ko će nas potaći, da ljubimo ovoga Gospodina? Neka nam Njegovo Veličanstvo 
dade te razumijemo, koliko vrijedimo i da nije sluga više od Gospodina (Mat. 10, 
24.), te da moramo raditi, eda uzmognemo uživati njegovu slavu, a zato da nam 
treba moliti, da uvijek ne ulazimo u napast (Mat. 26, 41.) 


4 Knjiga o životu gl. XI. i XIX. 

5 0. Gracian izbrisa te riječi i napisa sa strane: Oboje kaže po s v. Ivanu, g 1. XIV. 



TREĆI STAN 

Ima dvije glave. 

GLAVA I. 


Raspravlja, kako malo možemo biti sigurni, dok živimo u ovom progonstvu, pa bili i u 
uzvišenom stanju, i kako treba živjeti u strahu. Ima nekoliko dobrih točaka. 

1. 1. Sto ćemo reći onima, što su po milosrđu Božjem dovršili ove borbe i s 
ustrajnošću ušli u treći stan? Sto bi drugo, nego: blažen čovjek, koji se boji 
Gospodina? (Ps. 111, 1.). Nije malenkost, da je učinilo Njegovo Veličanstvo, te 
sada razumijem što znači u španjolskom ovaj redak u ovo vrijeme, ako i jesam 
tupa u ovom slučaju. Jamačno ga pravo možemo zvati blaženim; jer ako se ne 
vraća natrag, koliko možemo razumjeti, ide sigurnim putem svoga spasenja. 
Ovdje ćete vidjeti, sestre, koliko je zamašno pobjeđivati u prošlim bitkama. Jer 
držim za stalno, da mu Gospodin nikad ne prestaje davati sigurnost savjesti, a 
to nije malo dobro. Rekoh sigurnost, ali zlo rekoh, jer nema sigurnosti u ovom 
životu. I zato vazda razumijte, što kažem: ako opet ne ostavi započeta puta. 

2. Veoma je velika nevolja živjeti na ovom svijetu. Vazda moramo 
postupati kao oni, što imaju neprijatelje pred vratima, pa ne mogu ni spavati ni 
jesti bez oružja, i uvijek u strahu, da bi s koje strane mogli provaliti u ovu 
tvrđavu. 0 Gospodine moj i Dobro moje! Kako hoćeš, da se želi život tako jadan, 
te se ne može prestati željeti i moliti, da nas uzmeš iz ovoga života, ako nema 
nade, da ćemo ga izgubiti za Tebe ili ga zbilja potrošiti u tvojoj službi, a nada 
sve razumjeti, da je to tvoja volja? Ako je tako, Bože moj, daj da umremo s 
Tobom, kako reče sv. Toma (Iv. 11, 6.). Jer živjeti bez Tebe i u strahu, da bismo 
te mogli izgubiti zauvijek, ne znači drugo, nego mnogo puta umirati. Zato 
kažem, kćeri, da je blaženstvo, za koje moramo moliti, da budemo u sigurnosti s 
blaženima. Ta kakvo zadovoljstvo u ovom strahu može imati onaj, kojemu je 
jedino zadovoljstvo da ugodi Bogu? A promislite, da su to, pa i mnogo veće imali 
neki sveci, koji su pali u teške grijehe. A nismo sigurni, da će nam Bog dati 
ruku, da iziđemo iz njih (razumije se: posebnu pomoć) i da činimo pokoru kao i 
oni. 

3. Zaista sam, kćeri moje, u takvom strahu, dok ovo pišem, jer ne znam, 
ni kako pišem ni kako živim, kad se sjetim, da je to veoma mnogo puta. Molite, 
kćeri moje, da Njegovo Veličanstvo živi u meni vazda. Jer ako tako ne bude, 
kakvu sigurnost može imati život tako zlo upotrebljen kao moj? I neka vam ne 
bude teško razumjeti, da je tako, kao što sam kadikad vidjela u vas, kad sam to 
spominjala. A to je stoga, jer bi vi rado, da sam ja bila veoma sveta. Imate i 
pravo, i ja bih to željela. Ali što da činim, kad sam to izgubila samo svojom 
krivnjom! Ne smijem se tužiti na Boga, da mi nije davao dostatne pomoći, eda se 
izvrše vaše želje Toga ne mogu reći bez suza i velike smetnje gledajući, gdje ja 
pišem nešto za one, koje bi mene mogle učiti. Bila je okrutna zapovijed! Budući 
da se radi za Boga, neka On dade, da se vi ovim ikoliko okoristite te molite, 
neka oprosti ovoj jadnoj drznici. No dobro znade Njegovo Veličanstvo, da se 
mogu pouzdati samo u njegovo milosrđe, pa već ne mogu prestati biti ona, koja 
sam bila. Nemam druge pomoći, van se približiti k njegovu milosrđu i pouzdati 
se u zasluge njegova Sina i Djevice, Majke njegove, koje haljinu nedostojno 



nosim, a nosite i vi. Hvalite ga, kćeri moje, jer ste doista kćeri ove Gospođe. Zato 
i ne držite, da je vama na sramotu, što sam ja slaba, jer imate tako dobru 
majku. Nasljedujte je i promišljajte, kolika mora biti veličina ove Gospođe i 
koliko dobro, da vam je zaštitnica. Jer nisu bili dosta moji grijesi ni što sam 
ovaka, kakva sam, te i malo oduzme sjaj ovome svetom Redu. 

4. No upozorujem vas na jednu stvar: niste sigurne stoga, što ste takve i 
što imate takvu majku. Bio je veoma svet David, a već znate, kakav je bio 
Salomon. Ne držite mnogo ni do zatvora i pokore u kojoj živite. Neka vas ne 
siguri ni neprestani saobraćaj s Bogom ni trajna vježba u molitvi, ni to, što ste 
se povukle od svjetovnih stvari, pa vam se čini, da su vam mrske. Sve je to 
dobro, ali nije dosta, kako rekoh, da se prestanemo bojati. Zato i nastavite ovaj 
redak i često ga dozivajte u pamet: Blažen čovjek, koji se boji Gospodina (Ps. 
111 , 1 .). 

5. Već ne znam, što sam govorila. Mnogo sam zastranila, a dok se sjetim 
sebe, polome mi se krila, pa ne mogu reći ništa dobra. Stoga ću se zasada toga 
okaniti i vratiti se na ono, što vam počeh govoriti o dušama, koje su ušle u treći 
stan. Gospodin im nije dao malu milost, već veliku, te su prošle kroz prve 
poteškoće. A takvih, dobrotom Gospodinovom, držim, ima mnogo na svijetu. 
Veoma su željne, da ne uvrijede Njegovo Veličanstvo, pa se čuvaju i lakih 
grijeha. 1 Rado čine pokoru, u sate za sabranost dobro upotrebljavaju vrijeme, 
vježbaju se u djelima milosrđa prema bližnjemu, veoma su skladne u govoru i 
odijelu i upravi kuće, koje upravljaju kućom. Doista je to poželjno stanje, pa se 
čini, da se takvima nema zašto uskratiti ulazak sve do posljednjega stana, a 
neće im ni uskratiti Gospodin, ako one žele. Jer je očita odredba, da im udijeli 
ovu milost. 

6. 0 Isuse, pa ko će reći, da ne želi tolikoga dobra, pogotovu kad je već 
podnio najveće trudove? Neće nijedna. Sve mi kažemo, da to želimo. No i više 
treba, da Gospodin sasvim posjeduje dušu, pa nije dosta reći, kao što nije bilo 
dosta mladiću, kad mu je Gospodin rekao, ako hoće da bude savršen. (Mat. 19, 
16-22.). Kad počeh govoriti o tim stanovima, nastavljam. Jer smo doslovce takvi, 
pa otuda najobičnije potječu velike suhoparnosti u molitvi, premda ima i drugih 
uzroka. Ostavljam i neke unutarnje nesnosne muke, što ih muče mnoge dobre 
duše, i to najviše bez svoje krivnje. Gospodin ih izbavlja vazda iz njih velikim 
dobitkom. A tako i turobne i drugačije bolesne. Napokon u svim stvarima 
moramo ostaviti postrance sudove Božje. Ja držim, da je najobičnije ono, što 
rekoh. Ove duše vide, da ne bi ni za što učinile ni jednoga grijeha, a mnoge 
druge ne bi hotice učinile ni lakoga, pa dobro upotrebljavaju svoj život i rad. 
Zato se ne mogu strpjeti, da im se zatvore vrata, kojim se ulazi onamo, gdje je 
naš Kralj, čijim se podložnicima drže i jesu. No ako zemaljski kralj i ima ovdje 
mnogo podložnika, ne ulaze svi do njegove sobe. Uđite, uđite, kćeri moje u 
unutarnjost. Napredujte u svojim sitnim djelima. Kršćanke ste, pa ste dužne i to 
i mnogo više. A dosta vam je, da ste podanice Božje. Ne tražite toliko, da ne 
ostanete bez svega. Gledajte svece, što uđoše u sobu ovoga Kralja, pa ćete vidjeti 
razliku između njih i nas. Ne ištite, što niste zaslužile. A ne bi vam smjelo ni na 
um pasti. Ako i služimo mnogo, moramo zaslužiti mi, koji smo vrijeđali Boga. 


1 Ni lakih se grijeha ne čuvaju, bilo je u rukopisu, očevidno pogrešno, a to je ispravio 
već fra Luis Leon. 



7. 0 poniznosti, poniznosti! Ne znam, kakva me napast snalazi u ovom 
slučaju, pa vazda držim, da je i sama donekle kriva, koja drži mnogo do tih 
suhoparnosti. Rekoh, da ostavljam velike unutarnje muke, što ih spomenuh, jer 
su one mnogo veće nego nedostatak pobožnosti. Iskušavajmo same sebe, sestre 
moje, ili neka vas kuša Gospodin, koji to dobro znade, premda mnogo puta 
nećemo da ga razumijemo, i dodirno k tim tako uređenim dušama. Pogledajmo, 
što rade za Boga, pa ćemo odmah vidjeti, da nemamo razloga te se tužimo na 
Njegovo Veličanstvo. Ako poput evanđeoskoga mladića okrenemo leđa i odemo 
žalosni, kad nam kaže, što nam je činiti, da budemo savršeni, što hoćete, da 
učini Njegovo Veličanstvo, koje će dati nagradu prema ljubavi, kojom ljubimo? A 
ta se ljubav kćeri, ne smije izraditi u našoj mašti, nego dokazati djelima. A ne 
mislite, da su potrebna naša djela, već odlučnost naše volje. 

8. Pomislit ćemo, kad imamo redovničku haljinu, a uzesmo je drage volje 
i ostavismo radi Njega sve svjetske stvari i ono, što smo imale (pa bile i mreže 
sv. Petra, jer se čini, da dosta daje onaj, koji da što ima), — pomislit ćemo — da 
je već učinjeno sve. Dosta je dobra priprava, ako i ustraje u odluci, a ne vrati se 
među one gmazove, pa bilo i sa željom. Ustraje li u tom lišenju i ostavljanju 
svega, nedvoumno će doseći, za čim ide. No to će biti pod uvjetom, a pazite, na to 
vas upozorujem, da se drži za nekorisnoga slugu, kako kaže sv. Pavao ili Krist, 2 
pa misli, da nije obvezao Našega Gospodina, da mu dijeli takve milosti; van 
dapače da je više primio, pa je više i zadužen. Sto možemo učiniti za Boga, koji 
je tako velikodušan, te je umro za nas i stvorio nas je i daje nam bitak, pa se ne 
držimo srećnima, ako ne naknadimo malko od onoga, što mu dugujemo, za ono, 
čim nam je služio? (Nerado rekoh tu riječ [služio], ali je zbilja tako. Ta drugo i 
nije radio, dok je živio na svijetu), što, rekoh, možemo učiniti, već da iznovice 
molimo milosti i darove? 

9. Promotrite dobro, kćeri, neke stvari, što su ovdje nabačene, ako su i 
zgužvane, jer ih ne znam bolje razjasniti. Gospodin će vam dati, da razumijete, 
pa da iz suhoparnosti crpete poniznost, a ne nemir, za kojim ide zloduh. A 
vjerujte, gdje ima poniznosti, ako Bog i ne da užitak, dat će mir i sklad, a s tim 
će biti zadovoljnije nego drugi s užicima. Čitale ste, da mnogo puta Božansko 
Veličanstvo daje darove najslabijima, premda držim, da ih oni ne bi zamijenili 
za tvrđave onih, koji žive sa suhoparnošću. Više volimo radosti, nego križ. Kušaj 
nas Ti, Gospodine, koji poznaješ istinu, da i mi upoznamo sami sebe. 


2 Primjećuje pravo o. Gracian, da kaže sv. Luka u gl. 17.: Sluge smo nekorisni. 



GLAVA II. 


Nastavlja isto gradivo i nastavlja o suši u molitvi i posljedicama, što bi po njezinu mnijenju 
mogle nastati. Ističe, kako nas treba iskušavati i da Gospodin iskušava one, što su u ovim 

stanovima. 

1. Poznavala sam mnogo duša, a mislim, mogu reći i mnogo njih, koje su 
doprle do ovog stupnja i živjele mnogo godina čestito i u skladu duše i tijela, 
koliko se može upoznati. Već se činilo, da su to gospodari svijeta, ili se barem u 
njemu razočarali. No Njegovo ih je Veličanstvo kasnije iskušalo u ne baš velikim 
stvarima, pa su bile tako nemirne i potištene, te me je taj nemir obezumio i vrlo 
prestrašio. Daj im savjet, nema koristi. Već toliko raspravljaju o kreposti, pa se 
čini, da mogu učiti druge, a usto imaju dosta razbora, da osjećaju šta treba činiti 
u onim stvarima. 

2. Napokon ne nađoh sredstva niti mogu naći, da utješim takve osobe. 
Jedino im mogu iskazati sućut radi njihove muke (a zbilja se sažale čovjeku, 
kad ih vidi u takvoj bijedi) i ne protiviti se njihovu razlogu. Jer se svi takvi 
slažu u misli, da trpe (muke) za Boga, pa tako ne mogu razabrati, da je ono 
nesavršenost. To je druga prevara za tako napredne ljude. Da misle tako, ne 
treba se čuditi, premda mislim da brzo prolazi osjećanje takvih stvari. Jer često 
puta hoće Bog, da njegovi odabranici osjete svoju bijedu, pa im malko ustegne 
svoju naklonost, koja ne treba više srčanima, što ih vrlo brzo upoznamo. I 
odmah se upozna taj način, kojim ih kuša, jer oni veoma jasno spoznaju svoju 
pogrešku. A kadikad im zadaje više muke, kad vide, da ne mogu inače nego se 
žaloste više radi zemaljskih stvari, i to neznatnijih od onoga, što ih muči. Držim, 
da je to veliko milosrđe Božje; pa ako je i pogreška, ipak je korisna za poniznost. 

3. Kod spomenutih osoba nije tako, nego, kako rekoh, u svojoj pameti te 
stvari proglašuju svetima, pa bi rado, da ih proglase i drugi. Želim reći koju o 
njima, da upoznamo i iskušamo same sebe, prije nego nas kuša Gospodin. Bila 
bi vrlo velika stvar, kad bismo prije bile pripravne i upoznale same sebe. 

4. Bogatu osobu, bez djece i bez ikoga, za koga bi stjecala imetak, snađe 
recimo kakva nestašica. Ali nije takva, da joj ne bi preostalo toliko, koliko joj 
treba za nju i za njezinu kuću, pa još i više. Ako je ona tako nemirna i 
nespokojna, kanda joj nije ostalo ni kruha za jelo, kako može od nje tražiti Naš 
Gospodin, da ostavi sve za Njega? Ovdje se upleće, što osjeća, jer ono želi za 
siromahe. Ja mislim, da Bog više želi, da se prilagodim onome, što radi Njegovo 
Veličanstvo. Ako se trsim oko toga, bit će mi duša mirnija, nego (ako se trsim) 
oko te ljubavi. Ako ne radi tako, jer joj se Gospodin još nije toliko primakao, 
neka bude. No neka upozna, da nema još one slobode duha; a tim će se 
pripraviti, da joj Gospodin dade, što ga bude molila. Druga osoba ima dosta 
hrane, pa i odviše. Pruži joj se prilika, da može steći više imanja. Uzme li ga, 
ako joj dadu, dobro, neka bude. No nastoji li da ga steče, pa kad ga već ima, 
nastoji li steći sve više, neka bude sigurna, ne će se uzdići u stanove najbliže 
Kralju, pa imala ne znam kako dobru nakanu. (A mora je imati, jer su to osobe 
kreposne i bave se molitvom). 

5. Tako isto biva, pruži li im se prilika, da ih malko preziru ih im dirnu u 
poštenje. Bog im daje milost, da to često podnesu (jer i te kako voli javno 
pogodovati kreposti, da ne trpi krepost, koja im se pridaje, pa i zato će biti jer su 



mu služili, a to je naše Dobro veoma dobro). Ali u tih ljudi ostaje neki nemir, što 
ne mogu sami sebe braniti, pa tako nikad na kraj. Bože moj! Nisu li to oni, što 
su toliko promatrali, kako je trpio Gospodin i kako je dobro trpjeti, pa su i željeli 
trpjeti? Željeli bi, da svi provode onako skladan život kao i oni, a Bože daj, neka 
misle, da su drugi krivi, što se oni muče, pa da im muka u misli postane 
zaslužna. 

6. Pomislit ćete sestre, da govorim u nevrijeme i ne s vama, jer takvih 
stvari nema ovdje. Jer mi nemamo imetka, niti ga želimo ni stječemo, a niko nas 
i ne vrijeđa. Zato ove poredbe ne pristaju. No neka se iz njih povuče mnogo 
drugih stvari, što se mogu desiti, a ne bi ih bilo dobro označiti, pa i nemamo 
zašto. Po njima ćete razumjeti, jeste li se zbilja riješile onoga, što ste ostavile. 
Jer se dešavaju stvarce, ako i ne baš takve, po kojima možete vrlo dobro kušati i 
upoznati, jeste li gospodarice svojih strasti. A vjerujte mi, ne radi se, da li 
nosimo redovničku haljinu ili ne, van da li se nastojimo vježbati u krepostima i 
našu volju u svemu predati volji Božjoj, pa da se u našem životu slaže sve, kako 
odredi Njegovo Veličanstvo, i ne želimo, da se vrši naša volja nego njegova (Luk. 
22, 42.). Nismo li ovdje, kako rekoh, dosegle poniznosti, koja je pomast za naše 
rane. Ako je zbilja budemo imale, ako i kasno, doći će i izliječit će nas ranarnik, 
to jest Bog. 

7. Pokore su, što ih čine one duše, skladne kao i njihov život. Žele dugo 
živjeti, da služe Našemu Gospodinu, a sve to nije zlo. Tako i pokoru čine veoma 
razborito, da ne naude zdravlju. Ne bojte se, da će se umoriti, jer je njihov 
razbor sasvim pri sebi. Nema ni takve ljubavi, da im otme razbor. No ja bih 
željela, da imamo razbora, te se ne zadovoljimo, da služimo tako Bogu vazda 
jednim istim korakom. 1 Inače nikad ne svršismo ovoga puta. A jer po našem 
sudu vazda idemo i umaramo se (jer je vjerujte ovaj put tegotan), bit će veoma 
dobro, ako ne zalutamo. No, sestre, ako bismo idući iz jedne zemlje u drugu 
mogle stići za osam dana, mislite li, da bi bilo dobro putovati čitavu godinu, po 
krčmama, po mećavi i vodi i rđavu putu? Ne bi li ga bilo bolje prevaliti 
najednom? Jer ima svega toga, i opasnosti od zmija. 0 kako bih dobrih znakova 
mogla za to dati! A Bože daj, da smo prevalile ovaj put, jer mi se mnogo puta 
čini, da nismo. 

8. Kad idemo tako razborito, sve nam je teško, jer se svega bojimo. Zato 
se i ne usuđujemo proći naprijed, kao da ne bismo mogle doprijeti do tih stanova 
onim putem, kojim idu drugi. A to nije moguće, zato pregnimo, kćeri moje, za 
ljubav Gospodnju. Predajmo svoj razbor i bojazni u njegove ruke. Zaboravimo 
ovu naravsku slabost, koja nas može mnogo zabaviti. Neka se za ova tjelesa 
brinu starješine. Neka se bace na to. A mi samo žurno naprijed, da vidimo ovoga 
Gospodina. Bio dar što ga imate, malen ili nikakav, briga nas za zdravlje ne bi 
mogla prevariti. To manje, kad se više ne drži do toga. Ja znam to. A isto tako 
znam, da se ne radi o onom, što se tiče tijela, jer je ono najmanje. Treba putovati 
s velikom poniznošću. Ako ste razumjele, držim, da je ovdje šteta onih, koje ne 
napreduju. Neka nam se čini, da smo pokročile samo nekoliko koraka, pa i 
držimo, da je tako. A mislimo, da su koraci, kojima idu naše sestre veoma žurni; 
pa ne želimo samo, nego i nastojmo, da nas drže za najgore od svih. 


1 Hoće Svetica da istakne, da odviše razboriti postupak tih usklađenih duša, o 
kojima govori, tako polako napreduje u kreposti, te nikad neće moći proći kroz sve 
stanove ovoga otajnog grada. 



9. Ako je tako, ovaj je stalež najizvrsniji. Ako li nije, za svega ćemo života 
ostati u njemu s tisuću muka i bijeda. Budući da nismo ostavile same sebe, 
veoma je trudno i teško (naše stanje). Opterećene smo zemljom svoje bijede. Ne 
idu tim putem oni, što se dignu u sobe, koje preostaju. U njima ne prestaje 
Gospodin plaćati kao pravedan i milosrdan platac, koji uvijek daje mnogo više, 
nego zaslužujemo. Daje mnogo više zadovoljstva nego možemo uživati u onom 
što daju udobnosti i rastresenosti života. Ali ne mislim, da daje (Gospodin) 
mnogo užitaka, nego nas zovne kadikada, da vidimo što se radi u drugim 
stanovima, te se pripravimo za ulazak u njih. 

10. Pričinit će nam se, da su zadovoljstva i užici jedno isto, pa zašto ih 
razlikujem u imenima. Meni se čini, da je razlika veoma velika. Mogu se i 
prevariti. Reći ću, što o tom razumijem, u četvrtom stanu, koji dolazi iza ovih. 
Bolje pristaje, budući da će se ovdje razložiti nešto o užicima, što ih ondje daje 
Gospodin. Ako se i čini, da je to bez koristi, može donekle i koristiti, da 
razumijete, što je svaka stvar, te da uzmognete pregnuti i ići za boljim. A velika 
je utjeha za duše, koje Bog povede onamo, i smetnja za one, što im se čini, da 
sve to imaju. I ako su ponizne, ganut će se, da stanu zahvaljivati. Ako je u tom 
kakav nedostatak, dat će im unutarnju dosadu. A to nije u redu. Jer savršenost 
i sama nagrada nije u užitku, već u onom, koji više ljubi i koji bolje radi 
pravedno i istinito. 

11. Pomislit ćete: ako je to istina, kao što jest, čemu raspravljati o tim 
unutarnjim milostima i pokazivati kakve su? Ja ne znam. Pitajte onoga, koji mi 
nalaže, da pišem. Ja nisam dužna niti bi bilo dobro svađati se sa starješinama, 
nego poslušati. Mogu vam samo uistinu reći: nisam držala, ni znala iz iskustva, 
ni mislila u svom životu o tim milostima i utjehama, što ih daje Gospodin 
dušama, koje mu služe. (A to je i pravo, jer bi za me bilo veliko zadovoljstvo, kad 
bih znala ili naslućivala, da sam čim god Bogu omiljela). Kad sam o tom čitala u 
knjigama, davao mi je (Gospodin) preveliku utjehu, a to me je i poticalo, da moja 
duša uvelike hvali Boga. Ako je to radila moja duša, premda je ovako slaba, 
mnogo će ga više hvaliti one, koje su dobre i ponizne. A po mojem je mnijenju 
vrlo dobro spomenuti za dušu, koja ga jednom hvali, pa da i mi upoznamo 
zadovoljstvo i naslade, što ih gubimo svojom krivnjom. A koliko više, ako su od 
Boga, optrpa (Bog) ljubavlju i jakošću, pa tim mogu putovati bez truda i 
napredovati u djelima i krepostima. Ne mislite, da je malo stalo do toga ne 
ostavi li nam ništa radi nas, jer ako nije naša pogrješka, pravedan je Gospodin 
(ps. 118, 137.), pa će na drugim putovima dati ono, što vam oduzme na ovom. 
Jer zna Njegovo Veličanstvo zašto, a njegove su tajne posve sakrivene. 
Nedvoumno će barem biti, što nam najviše dolikuje. 

12. Mislim, da bi onima, koje su na ovom stupnju dobrotom Gospodnjom 
(kako rekoh, ne iskazuje im malo milosrđa, jer su veoma blizu, da se popnu 
više), najviše koristilo, da se vježbaju mnogo u pripravnostima na posluh. Ako i 
nisu redovnici, bila bi velika stvar, kao što rade neke osobe, kad bi se imali na 
koga obratiti, da ni u čemu ne čine svoje volje, jer tim obično sebi škodimo. Usto 
ne treba tražiti drugoga svoje ćudi, štonoriječ, koja sve opipava, već pribaviti 
onoga, koji se veoma razočarao u svjetskim stvarima. Uvelike koristi 
raspravljati s onim, koji već poznaje svijet, da poznamo sebe. Tako će nam se i 
neke stvari činiti nemoguće. A kad vidimo u drugih, da su moguće i da ih 
ljubezno nose, te će nas veoma osokoliti. A pričinit će se, da njihov lijet i nas 
hrabri te poletimo. Tako rade pilići ptičji, kad se uče. Ako isprvice i ne polete 



velikim letom, malo po malo oponašaju svoje roditelje. Taj način uvelike koristi, 
ja znam. Pogodit će takve osobe, koje su odlučile da neće više vrijeđati 
Gospodina, pa neće srtati u priliku, da ga uvrijede. Jer su blizu prvih stanova, 
mogu se lako vratiti u njih. Jer njihova tvrđava nije osnovana na tvrdoj zemlji, 
kao u onih, koji su se već uvježbali u trpljenju, pa poznaju svjetske oluje, kako 
ih se malo treba bojati, a i željeti svjetska zadovoljstva. A bilo bi moguće radi 
velikog progonstva, da se vrate u njih. Zloduh ih zna dobro udesiti, da nam učini 
zlo. A ko radi s dobrom revnošću, želeći odstraniti tuđe grijehe, ne može se 
oduprijeti onome, što bi moglo nastati iza toga. 

13. Gledajmo svoje nedostatke, a kanimo se tuđih. Ima mnogo osoba tako 
sređenih, da se čude svemu. A možda bismo i mi od onih, kojima se čudimo, 
mogle dobro naučiti ono što je glavno. Možda ih nadmašujemo samo čednošću 
vanjskom i skladnim saobraćajem. A to nije baš najzamašnije, ako je i dobro. A 
nemamo zašto ni željeti, da svi odmah pođu našim putem, ni da stanemo odmah 
o duhu učiti onoga, koji možda ne zna, što je to. Tim željama, sestre, što nam ih 
Bog daje, možemo učiniti mnogo pogrešaka. I zato je najbolje, da se držimo 
onoga, što kaže naše Pravilo: »nastojati vazda živjeti u šutnji i nadi« (Is. 36, 15.). 
Gospodin će se pobrinuti za njihove duše. A mi se postarajmo za svoje moleći se 
Njegovu Veličanstvu, pa ćemo s njegovom milošću mnogo koristiti. Slava mu 
dovijeka! 



ČETVRTI STAN. 

Sadržava tri glave 

GLAVA I. 


Raspravlja o razlici među zadovoljstvima i nježnošću u molitvi i užicima. Ističe radost zato 
jer je shvatila, da se razlikuje misao od razuma. Veoma je korisno za one, koji se mnogo have 

molitvom. 

1. Prije nego stanem govoriti o četvrtom stanu, veoma je potrebno, što 
učinih, da se preporučim Duhu Svetome i zamolim ga, neka odsele govori mjesto 
mene, eda kažem isto o onim stanovima, što preostaju tako, te vi razumijete. Jer 
započinju bivati nadnaravske stvari. 1 A veoma teško ih je razložiti, ako to ne 
učini Njegovo Veličanstvo. To istakoh, koliko razumjeh, u drugom djelu, što ga 
napisah, ima četrnaest godina, otprilike. 2 Ako mi se i čini, da imam nešto više 
svjetlosti o tim milostima, što ih Gospodin iskazuje nekim dušama, drugo je 
znati ih opisati. Neka to učini Njegovo Veličanstvo, ako bi moglo što koristiti, 
ako li ne, ne. 

2. Ovaj je stan već blizu, gdje stanuje Kralj, pa je prevelika njegova 
ljepota, te se mogu u njemu tako nježne stvari vidjeti i upoznati, da ih razum ne 
može ocrtati barem donekle tako, te ne ostanu vrlo nejasne za one, koji nemaju 
iskustva. Ko ima iskustva, osobito ako ima mnogo, bolje će to shvatiti. Učinit će 
se, da treba u drugim stanovima živjeti mnogo vremena, eda se dopre do ovih. 
No ako obično i moraju proživjeti u njima, kako rekosmo, nije to stalno pravilo, 
kao što ste čule mnogo puta. Jer Gospodin daje, kad hoće, kako hoće i komu 
hoće; daje svakom kao svoja dobra, a ne čini krivo nikome. 

3. U te stanove malo kad ulaze otrovne živine. Ako i uđu, ne čine štete, 
već ih ostavljaju na dobitku. A držim, da je mnogo bolje, kad uđu i zametnu 
borbu u tom stupnju molitve. Jer bi zloduh mogao prevariti okrećući naslade, 


1 U Duhovnom izvještaju, što ga Svetica posla 1576. o. Rodrigu Alvarezu, 
razjašnjuje što razumije pod nadnaravskom molitvom, o kojoj će govoriti u 
preostalim stanovima. Piše ovako: »Prva je molitva po mom mnijenju nadnaravska, 
a zovem tako onu, koja se ne može »teći vještinom ni marljivošću, premda se mnogo 
nastoji i premda se čovjek pripravlja.« U tom se tumačenju Svetičinu veoma jasno 
razlikuje molitva, o kojoj ovdje raspreda, od molitve, u kojoj se možemo vježbati 
svojim silama i s običnom pomoću milosti. 0. Ivan od Isusa Marije, srećni učenik 
serafske Naučiteljice piše: »Kad je čovjek u milosti Božjoj, medu drugim duhovnim 
dobrima, ima preizvrsno svojstvo ili navadu, to jest mudrost, koja se broji među 
darove Duha Svetoga, a taj je dar u razumu. A kad se svidi Našemu Gospodinu 
Bogu, pritječe posebice u pomoć i daje divnu svjetlost. A tada razum, s onom 
navikom mudrosti i zajedno s onom pomoću Božjom, čini najplemenitiji čin, koji se 
zove motrenje (kontemplacija). Taj čin nije obična spoznaja, van izvanredna i tako 
krepka, te se završuje u sklonosti pa prouzrokuje veliki žar ljubavi Božje u volji.« 
(škola Molitve — Escuela de Oracion, rasp. XII 

2 Prvi je izvještaj o svojem životu završila Svetica a lipnju 1562. Ovu je glavu 
Stanova napisala 1577. Tako se broj 14 približuje istini. Ovdje smjera na gl. XI. i 
XXVII. u Knjizi o Životu. 



što ih dade Bog, i učiniti mnogo više štete, kad nema napasti, nego kad ih ima. I 
tako duša ne dobiva toliko. Barem može udaljiti one stvari, koje uzrokuju, da 
stječe zasluge, i ostaviti je u običnoj opojnosti. Kad to duže potraje, ne držim to 
sigurnim. A i čini mi se, da je nemoguče, e u takvom stanju bude duh Gospodnji 
u ovom progonsvu. 

4. Rekoh, da ču ovdje kazati, kakva je razlika među zadovoljstvima u 
molitvi i užicima. Ja mislim, da se zadovoljstvima mogu zvati oni osjećaji, što ih 
stječemo svojim razmišljanjem i moleći se našemu Gospodinu. Potječu od naše 
naravi, ali napokon za to pomaže Bog. To se ima razumjeti prema onom, što 
rekoh, da ne možemo ništa bez Njega. A užici postaju od istoga kreposnog djela, 
što ga radimo, pa se čini, da smo ih dobili svojim trudom. I pravo nam daje 
zadovoljstvo ono, što učinimo u sličnim stvarima. No ako promotrimo, isto 
zadovoljstvo možemo imati u mnogim stvarima, što nam se mogu desiti na 
zemlji. Tako (možemo biti zadovoljni) ako veliko imanje zapadne koga iznenada; 
ako iznenada ugledamo osobu, što je veoma ljubimo; ako smo uspjeli na 
zamašnom poslu i velikoj stvari, o kojoj svi dobro govore. Tako ako se kojoj 
javilo, da joj je umro muž, brat ili sin, a ona ga ugleda živa. Vidjela sam, gdje 
rone suze od velikoga zadovoljstva, a i meni se gdjekad desilo. Čini mi se, da su 
ta zadovoljstva naravska, pa i u onim slučajevima, gdje nam ih daju Božje 
stvari. Ali su ta zadovoljstva plemenitije vrsti; sve ako ni ova druga nisu zla. 
Napokon se započinju u samoj našoj naravi, a završuju se u Bogu. Užici se 
(duhovni) započinju od Boga, osjeća ih narav, a uživa toliko (duša) u njima, 
koliko uživaju i spomenuti, pa i mnogo više. 0 Isuse! Koliko želim, da to umijem 
razjasniti! Jer mi se čini, da upoznajem veoma poznatu razliku, a nikako ne 
mogu doseći iskazati, da me razumijete. Neka to učini Gospodin. 

5. Sad se sjećam jednoga retka, što ga govorimo u prvom času (primi) na 
kraju posljednjega psalma (ps. 118, 32.), gdje se na kraju retka veli: Cum 
dilatasti cor meum — - jer si raširio srce moje. U koga je mnogo iskustva, dosta 
mu je, da vidi razliku između jednoga i drugoga; u koga nema, treba više. 
Zadovoljstva spomenuta ne raširuju srca, već ga najobičnije, čini se, malko 
stiskuju, premda zadovoljno, jer gleda sve, što sačini za Boga. No teku i tužne 
suze, koje, čini se, nekako pokreću strast, ja znam malo o tim duševnim 
strastima, a da bih možda mogla razložiti. A tako isto malo poznam i ono, što 
potječe od naše sjetilnosti i od naše ćudi, jer sam veoma tupa. Kad bih znala 
rastumačiti, kao onaj koji je sve to pretrpio, razumjelo bi se. Za sve je velika 
stvar znanje i učenost. 

6. Sama sam iskusila nešto o tom stanju, mislim o tim užicima i 
zadovoljstvima u razmišljanju: počela sam oplakivati Muku. Nisam znala stati, 
dok mi nije glava pucala. Tako isto radi mojih grijeha. Mnogo mi je milosti 
iskazao Naš Gospodin. Neću sada ispitivati, koja je veća, ova ili ona. Samo bih 
htjela znati kazati razliku između jednoga i drugoga. Radi tih stvari teku 
gdjekad suze i one želje, što ih podupire narav, prema tome, kakva je 
pripravnost. Napokon, rekoh, protežu se na Boga, ako i jest to smiješno. A treba 
dobro paziti, da te duše budu ponizne, te razumiju, da nisu zato bolje jer se ne 
može razabrati, jesu li sve to učini ljubavi. Ako i jesu, Bog ih je dao. Ponajviše se 
tim pobožnostima bave duše prijašnjih stanova, jer gotovo neprestano rade 
razumom. Zabavljene su istražujući razumom i razmatrajući. I dobro rade. No 
pogodile bi, kad bi se kratko vrijeme bavile tim, da čine djela, da hvale Boga, 
raduju se njegovoj dobroti, jer je onaj, koji jest, te žele njegovu čast i slavu. Neka 



rade to, kako mogu, jer na to pobuđuje volja. I neka dobro paze, kad im 
Gospodin to dade, da ne ostave to, da svrše razmatranje, što im je prešlo u 
naviku. 

7. 0 tom sam opširno govorila na drugim mjestima 3 , pa neću više ovdje. 
Samo vas želim upozoriti, ko hoće da se okoristi mnogo na ovom putu i popne do 
stanova, što ih želimo, da mu ne treba mnogo misliti nego mnogo ljubiti. S toga 
činite ono, što vas više potiče na ljubav. Možda ne znamo što je ljubav. Ne bih se 
tome mnogo čudila. Ljubav ne stoji u većem užitku, nego u većoj odlučnosti, da 
želimo u svemu ugoditi Bogu i nastojimo, koliko možemo te ga ne vrijeđamo, pa 
ga molimo, neka se vazda širi čast i slava njegova Sina i množi katolička Crkva. 
To su znaci ljubavi. A ne mislite, da se ne smije ništa drugo pomisliti i da je sve 
propalo, ako se malko rastresete. 

8. Ja sam kadikad bila u velikoj stravi radi te pometnje misli. Bit će nešto 
više od četiri godine, upoznah iskustvom, da misao ili, da se bolje razumije, 
mašta nije razum. Zapitah i jednoga učenjaka, pa mi reče, da je tako. A to bijaše 
za me veliko zadovoljstvo. Budući da je razum moć duševna, mučilo me je 
kadikad, što je tako priprost. Kadikad leti misao tako brzo, te je može samo Bog 
svezati. Kad nas tako sveže, čini nam se u neku ruku, da smo se riješili ovoga 
tijela. Ja sam gledala, tako mi se činilo, duševne moći zabavljene s Bogom i 
povučene u Njega. A s druge me je uznemirena misao činila ludom. 

9. 0 Gospodine, promisli, koliko smo ovoga puta prevalili u neznanju! Mi 
mislimo, da nema većega znanja nego misliti na Tebe. A zlo je, da ne umijemo ni 
pitati one, koji više znadu, a ni razabrati, što ih treba pitati. A treba podnijeti i 
strahovite muke, jer sami sebe ne razumijemo, pa držimo, da je veliki grijeh 
ono, što nije zlo, nego dobro. Odatle potječu žalosti mnogih ljudi, što se bave 
molitvom, i jadikovke na unutarnje nevolje, barem kod mnogo onih, što nisu 
poučeni. Odatle potječe sjeta i gubitak spasenja, pa i sve ostavljaju, jer ne 
pomišljaju, da je ovdje u nama unutarnji svijet. A kao što ne možemo zaustaviti 
gibanje neba, da se ne giblje sasvim žurno, tako ne možemo zadržati ni svoje 
misli pa odmah stavljamo protiv nje sve duševne moći. Čini nam se, da smo 
izgubljene i da je zlo upotrebljeno vrijeme, što ga provodimo pred Bogom. Duša 
je možda posve blizu Njega u najbližem stanu, a misao je možda u predgrađu, 
gdje možda trpi od divljih i otrovnih životinja, pa i zaslužuje, da to trpi. Tako 
nas ne mora uzrujavati, niti mi smijemo mimoići, jer baš to hoće zloduh. A s 
veće strane svi nemiri i tegobe potječu odatle, što mi toga ne poznajemo. 

10. Pišući ovo promatram, što se zbiva u mojoj glavi zbog velikoga šuma u 
njoj, što ga spomenuh na početku, zbog kojega mi je bilo gotovo nemoguće 
poslušati, što su mi zapovjedili, t. j. pisati. Čini se, da u glavi ima mnogo obilnih 
rijeka, a s druge strane, da se te rijeke ruše. Usto je i mnogo ptica i zvižduka, ali 
ne u ušima, već u višem dijelu glave, gdje kažu, da je najviše sijelo duše. 4 U tom 


3 Knjiga o Životu gl. XII. 


4 Može se reći, da je u najgornjem dijelu glave najviše sijelo duše, ukoliko su ondje 
uvriježeni organi potrebni duši, dok živi s tijelom sjedinjena, da djeluje i vježba 
svoje moći, pa i najplemenitije. Takve su moći razum i volja, koji čine viši ili 



sam stanju bila dugo vremena. Činilo mi se, da se veliko gibanje duha uzdiže 
brzo gore. Bože daj, da se sjetim u slijedećem stanu, te kažem razlog tome, jer 
ovdje ne pristaje. A možda mi je Gospodin i htio dati ovu glavobolju, da ga bolje 
razumijem. Jer mi svom njezinom bukom ne smeta u molitvi ni u onome, što 
hoću da kažem. Sto više, duša se osjeća čitava u svojem miru i ljubavi, u željama 
i jasnoj spoznaji. 

11. No ako je u gornjem dijelu glave viši dio duše, kako to, da je ne 
zbunjuje? Toga ne znam. Ali znam, da je istina, što kažem. Zadaje muku, kad u 
molitvi nema ushita. Onda se, dok ne prođe, ne osjeća nikakvo zlo. Ali bi bilo 
veliko zlo, kad bih radi te zapreke sasvim zapustila molitvu. Zato nije dobro, 
ako se damo smetati mislima. Jer ako ih daje zloduh, prestat će se moliti. Ako je 
tome tako, kao što jest, uz bijedu, što nam je uz mnogo drugih ostalo od grijeha 
Adamova, moramo biti strpljive i podnositi za ljubav Božju. Ta moramo i jesti i 
spavati, a ne možemo osporavati, da je to velika muka. 

12. Upoznajemo svoju bijedu i želimo poći onamo, gdje nas niko ne prezire. 
Sjećam se, da sam kudikad čula, da to govori Zaručnica u Pjesmi nad pjesmama. 
Pa i zbilja ne nalazim li svom životu, što bi se moglo reći s većim pravom. Sav 
prezir i tegoba, što se mogu imati u životu, ne sežu, čini mi se, do onih 
unutarnjih borba. Svaki nemir i borbu možemo podnositi, ako nađemo mir, gdje 
živimo, kako je već rečeno. Ali se mi želimo odmoriti od tisuću poteškoća, što su 
u svijetu, a Gospodin nam hoće da pripravi počinak, no u nama je samima 
zapreka, pa nam mora biti veoma mučno i nesnosno. Zato nas, Gospodine, 
podigni onamo, gdje nas neće prezirati ove bijede, koje se kadikad čine da se 
rugaju s dušom. I u ovom nas životu oslobađa Gospodin od toga, kad dođemo s 
pomoću Božjom u posljednji stan, kako ćemo reći. 

13. A neće sve ni mučiti ni napadati ove nevolje, kao što su mene mnogo 
godina, jer sam slaba. Usto se čini, da sam htjela sama, da me snađu. A kako je 
to bilo za me veoma mučno, mislim, da će možda biti i za vas. Zato ću samo u 
ovom ili onom poglavlju reći štogod, ako se kadgod dogodi, eda upoznate, da je to 
nešto silno. Nemojte se stoga uznemirivati ni žalostiti, van pustite, neka žrvna 
mlin, a mi meljimo svoje brašno, i neprestance potičimo na rad svoju volju i 
razum. 

14. Ova je zapreka sad veća, sad manja, prema spasenju i vremenima. 
Jedna duša mora trpjeti, ako pritom i nije kriva. Mi inače moramo raditi, kako 
je pravo, da dobijemo strpljivost. A jer nije dosta ono, što čitamo, a preporučuju 
nam, da do tih misli ne držimo mnogo, čini mi se, da za nas, koje malo znamo, 
neće biti izgubljeno sve vrijeme, što ga upotrebljavamo, da vam ovaj slučaj bolje 
protumačim i utješim vas. No mala je korist, a dosta je da nam Gospodin hoće 
da dade svjetlosti. Ali je potrebno, a želi i Njegovo Veličanstvo, da upotrebimo 
sredstva, te same sebe razumijemo. A što radi slaba mašta, ćud, narav i zloduh, 
ne upisujmo duši u grijeh. 


najuzvišeniji dio duše. A to vrijedi i za sjetilne djelatnosti duševne, niži ili manje 
plemeniti dio duše (S. Th. Summa p. I. q. 79, a. 9). 




GLAVA II. 


Nastavlja isto gradivo. Razjašnjuje poredbom, što su užici (naslade) i kako treba dopirati do 

njih, a ne truditi se. 

1. Neka mi Bog pomogne u mojem pothvatu! Već sam bila zaboravila, o 
čemu raspravljam. Poslovi me i zdravlje sile, da to ostavim za bolje vrijeme. 
Budući da mi je slabo pamćenje, sve će ići u neredu, jer ne mogu ponovno čitati. 
Možda je nesređeno i sve, što govorim, barem ja tako osjećam. Čini mi se, da 
sam govorila o duhovnim slastima, kako su gdjekad zavijene u naše strasti. 
Nose sa sobom nemirno jecanje. A čula sam i za osobe, kojima stiska prsa. 
Nastaju i vanjske kretnje, koje se ne mogu zadržati, a sila je takva, te im krv 
tjera u nos, a muči ih i inače. 0 tom ne znam kazati ništa, jer nisam toga 
proživjela. Ali mora ostaviti utjehu, jer, kako rekoh, sve ide zatim da probudi 
želju, eda ugodimo Bogu i obrađujemo Njegovo Veličanstvo. 

2. Ono, što zovem užicima u Bogu, a drugdje sam nazvala molitvom mira, 
posve je druge vrsti, kao što ćete razumjeti vi, koje ste to već iskusile po Božjem 
milosrđu. Da to bolje shvatimo, predočimo dva vrela sa dva korita, koja se pune 
vodom. Ne nalazim naime ništa zgodnije od vode, da rastumačim neke 
savršenosti duha. To je stoga, jer znam malo, a moj mi duh ne pomaže. Usto 
sam i tolika prijateljica ovom počelu, te sam ga često promatrala pomnije nego 
druge stvari. U svemu onom, što je stvorio tako veliki Bog tako mudro, mora biti 
mnogo tajna, s kojima se možemo okoristiti. Tako rade oni, koji se u to 
razumiju. Usto držim, da u svakoj stvarci, što ju je Bog stvorio, ima više nego se 
razumije, pa bio to i mravak. 

3. Ova se dva korita pune vodom na različan način. Jedno teče izdaleka 
kroz mnogo vodovoda i umjetno. Drugo napuni voda odmah na postanku, a 
izlijeva se u njega bez ikakva šuma. I ako je obilato vodom vrelo, kao ono, o 
kojem govorimo, pa napuni ono korito, poteče veliki potok, te ne treba vještine 
ni građena vodovoda, nego voda teče vazda odanle. Po mojem mnijenju ona 
voda, što dolazi vodovodom prikazuje razliku naslade, za koju rekoh da se crpi iz 
razmišljanja. Dovlačimo je mišljenjem s pomoću stvorova i trudeći razum. A 
napokon, jer nastaje našim marom, nastaje buka, kad nabuji toliko, te duši 
učini kakvu korist, kao što je rečeno. 

4. Drugo vrelo (drugo korito) dobiva vodu iz svoga izvora, a to je Bog. A 
čim Njegovo Veličanstvo, ako se tim njemu služi, htjedne dati kakvu 
nadnaravsku milost, proizvodi veoma veliki mir i spokojnost i ljupkost u 
najdubljoj našoj unutarnjosti, a ja ne znam, ni odakle ni kako. Ono se 
zadovoljstvo i naslada ne osjeća kao zemaljsko u srcu, mislim, spočetka, dok se 
sve ne napuni. Onda voda teče i vraća se kroza sve stanove i moći, dok ne dopre 
i do tijela. Zato i rekoh, da se počinje u Bogu, a svršuje u nama. Jer zaista, kako 
će vidjeti, koji iskusi, sav izvanjski čovjek uživa tu nasladu i ljupkoću. 

5. Dok sam ovo pisala, promišljala sam, da u retku, koji glasi: Dilatasti 
cor meum (raširio si srce moje), veli, da se srce raširilo. A meni se čini, kako 
rekoh, da se taj osjećaj ne rađa u srcu, van kao nešto duboko u drugom više 
unutarnjem dijelu. Mislim, da mora biti središte duše, kako poslije razabrah i 
reći ću poslije. Doista, zapažam u nama samim tajne, koje me mnogo puta 
prestrave. A koliko ih više mora biti! 0 Gospodine moj i Bože moj, kako je 



uzvišena tvoja veličina! Mi hodimo ovdje kao ludi pastirici, pa mislimo, da ćemo 
što dostići o Tebi. A to mora biti kao ništa. Ta u nama su samima velike tajne, 
kojih ne razumijemo. Kažem kao ništa, jer je u Tebi prevelika punoća, a ne jer 
ne bi bile veoma velike sve veličine, što ih gledamo i što možemo doseći po 
tvojima djelima. 

6. Vraćam se k onom retku, koliko mi može koristiti, po mojem mnijenju, 
ono raširenje. Čini se, da ona nebeska voda kao iz spomenutog korita, započinje 
prodirati iz naše dubljine, pa se razlijeva i raširuje svu našu unutarnjost. Ona 
proizvodi dobra, koja se ne mogu iskazati, a ni duša ne može znati, što joj se 
ondje zbiva. Duša osjeća miris, recimo sada, kao da je u onoj unutarnjoj dubljini 
žeravnjak, odakle se širi blagi miomiris. Ne vidi se oganj, ni gdje je. Ali vrućina i 
mirisavi dim prodire čitavom dušom, a mnogo puta, kako rekoh, učestvuje i 
tijelo. Promotrite, razumijte me, ne osjeća se ni toplina, ne ćuti se ni miris, jer je 
to nešto nježnije od tih stvari. No samo da vam pokažem te shvatite (govorim 
ovako). A one koje nisu još dosegle ovoga (stupnja), neka znadu, da je istina, da 
se ovako zbiva i da se upoznaje. A duša to razumije bolje, nego ja sada kažem. 
Nije to stvar, koja bi se mogla steći samo željom. Ta ne možemo je steći ne znam 
kakvim nastojanjem. A vidi se po njoj, da nije od naše kovnice, van od najčišćega 
zlata božanske mudrosti. Ovdje nisu po mojem mnijenju moći združene već 
zadubljene, pa kao prestravljene gledaju, što je ono (što se zbiva). 

7. Možda u ovim unutarnjim stvarima protuslovim donekle sama sebi s 
obzirom na ono, što sam izjavila drugdje. Nije čudo, jer ima gotovo petnaest 
godina, otkad sam ono napisala. Možda mi je Gospodin dao više jasnoće u ovim 
stvarima, nego sam ih onda razumjela. Mogu se doduše i sada i onda posve 
varati, ali ne lagati. Po milosrđu bih Božjem voljela tisuću puta podnijeti smrt. 
Govorim, što razumijem. 

8. Volja mora biti, čini mi se, nekako sjedinjena s voljom Božjom. Ali se u 
kasnijim učincima i djelima upoznaju ove molitvene istine. Nema boljega 
lončića za pokuse. Veoma je velika milost Našega Gospodina, ako je upozna, ko 
je prima, a još veća, ako se ne vrati natrag. Naskoro ćete, moje kćeri, poželjeti 
da uznastojite postići ovu molitvu, pa imate i pravo. Jer, kako je rečeno, duša ne 
shvata nikad potpuno, što joj ovdje daje Gospodin i s ljubavlju, s kojom se sve 
više približuje. Stalno je, da treba znati željeti, kako ćemo doseći ovu milost. 
Reći ću vam, što sam o tom shvatila. 

9. Ostavimo Gospodinu, neka milost dade, kad se njemu svidi, jer hoće 
Njegovo Veličanstvo, i više ništa. On zna, zašto. Nama se ne treba u to miješati. 
Činimo samo, što je preporučeno u prijašnjim stanovima: poniznost, poniznost. 
Njom se dade Gospodin predobiti u svemu, što ištemo od Njega. A poznat ćete, 
da li je imate, ponajprije, ako ne mislite, da zaslužujete ove milosti i radosti od 
Gospodina, ni da ih morate imati u svojem životu. Reći ćete mi: pa ako se ne 
nastoji tako, kako će se postići? Odgovaram na to, da nema zato boljeg načina, 
nego što sam vam spomenula, i da se ne treba truditi iz ovih razloga: Prvo, jer je 
zato najprije potrebno ljubiti Boga bez sebičnosti. Drugo, jer je samo mali znak 
male poniznosti, mislimo li, da svojim bijednim službama možemo postići nešta 
veliko. Treće, jer je prava priprava zato: željeti trpjeti i nasljedovati Gospodina, 
a nisu naslade, nakon što smo ga konačno uvrijedili. Četvrto, jer Njegovo 
Veličanstvo nije obvezano, da nam ih dade, kao što je (obvezano) da nam dade 
slavu, ako držimo njegove zapovijedi. Jer se bez ovoga možemo spasiti. A znade 



bolje (Njegovo Veličanstvo) nego mi, što nam koristi i ko ga zbilja ljubi. To je 
stalno: jer to znam i poznam osobe, koje idu putem ljubavi, kojim moraju ići, da 
služe samo Kristu Raspetom. One ne ištu i ne žele radosti, nego ga mole, da im 
toge ne daje u ovom životu. To je istina. Peto, jer bismo uzalud radile. Ova se 
voda ne da dovesti vodovodima kao prvašnja, ako je korito neće da proizvede, pa 
nam malo koristi, ako se mučimo. Hoću reći, ako više i razmatramo i više se 
stiskamo i ronimo suze, ta voda ne teče od ovuda. Samo se onom daje, komu Bog 
hoće, a često i onda, kad se duša najmanje brine za nju. 

10. Mi smo njegove, sestre. Neka radi s nama, što hoće; neka nas vodi, 
kamo mu se svidi. Tvrdo držim: ko se zaista ponizi i oslobodi (velim zaista, jer to 
ne smije biti samo u našim mislima, koje nas često varaju, već se moramo 
otresti od svega), Bog neće propustiti, da nam udijeli tu milost, pa i mnogo 
drugih, koje ne znamo ni poželjeti. Hvala mu i slava navijek. Amen. 



GLAVA III. 


Raspravlja o molitvi sabranosti, koju ponajviše daje Gospodin prije spomenute. Kazuje 
učinke njezine i preostale učinke prijašnje molitve, koja je radila o nasladama, što ih daje 

Gospodin. 

1. Mnogo je učinaka ove molitve. Spomenut ču nekoliko. A najprije ću 
spomenuti drugu vrst molitve, koja se gotovo vazda spominje prije ove. 0 njoj 
sam govorila drugdje 1 , pa ću ovdje reći samo malo. To je sabranost, koja se i 
meni čini nadnaravskom; jer ona nije u tom, da se boravi u mraku, ni da se 
zatvore oči ni u vanjskoj stvari ni da se nehotice zatvore oči i želi samoća. Čini 
se, da se ova zgrada za molitvu podiže bez vještine. Čini se. da su osjećaji i 
vanjske stvari izgubili svoje pravo, dok duša opet stječe svoje pravo, što je bila 
izgubila. 

2. Kažu, da duša ulazi u se, a drugda, da se diže nad sebe 2 . Takvim 
jezikom ne bih znala ništa rastumačiti; jer ga rđavo razumijem. A mislim, da 
ćete me razumjeti u ovom jeziku, koji znam govoriti. A možda će biti samo za 
me. Promislimo, da su ova sjetila i moći (a već rekoh, da su to ljudi iz ovoga 
grada, o kojem sam vam uzela nešto prozboriti, da znate) izašla van, pa se dane 
i godine druže s tuđim narodom, neprijateljem dobra ovoga grada. Videći svoju 
propast već su mu se približili, ali još nisu posve ušli u njega. Taj je saobraćaj 
nemila stvar. Ipak oni još nisu izdajnici, već se drže oko grada. Kad već veliki 
Kralj, koji boravi u stanu toga grada, opazi njihovu dobru volju, želi ih opet radi 
svoga milosrđa povratiti k Sebi. Stoga kao dobri pastir, ljupkim zviždukom, što 
ga oni jedva zamijete, učini, da prepoznaju njegov glas, pa se ne gube tako, nego 
se vrate u svoj stan. A taj zvižduk pastirov ima takvu snagu, te ostave vanjske 
stvari, o koje su se bili zapleli, i vraćaju se u grad. 

3. Čini mi se, da nisam nikad tako shvatljivo pokazala kao sada, jer je 
velika pomoć, dade li Bog tu milost, ako hoćemo da tražimo Boga u unutarnjosti 
(jer se tu nalazi bolje i na veću našu korist nego u stvorovima, kako kaže sv. 
Augustin, da ga je našao, nakon eto ga je tražio na mnogo strana) 3 . I ne mislite, 
da se on dosiže stečenim razumijevanjem nastojeći misliti, da je Bog u nama, ili 
ga održujući u sebi maštom. To je dobro i izvrstan način razmatranja, jer se 
osniva na istini, t. j. da je Bog u nama samima. Ali to nije ono, (o čemu se radi) 
jer to može učiniti svaki (s pomoću Gospodinom, razumije se sve). No ovo je 


1 Život gl. XVI.; Put savršenosti gl. XXVIII. i XXIX. A vidi i Izvještaj o. Rodrigu 
Alvarezu. 

2 Kod o. Franje de Osuna čitala je Svetica te izričaje. Govoreći a Trećem Abecedaru 
(raspr. IX. gl. XII.), što je bolje: ući u sebe ili se dići nad sebe, kaže: »Ove dvije 
stvari: da čovjek sam ulazi u sebe i diže se nad sebe, ili da se duši povlači u se i diže 
se uvis, jesu dvije najveće stvari u ovoj vježbi, oko kojih bi čovjek morao nastojati. A 
one najviše zadovoljuju ljudsko srce. Ulazak se u sebe obavlja a manje truda nego 
dizanje nada se. Zato mi se čini, ako je duša spremna i sposobna za oba ta čina 
jednako, da moraš ući u sebe, jer će se uzdizanje nad tebe dogoditi, sve ako ti i ne 
budeš nastojao. Poteći će iz prvoga, t. j. iz ulaska u tebe, i onda će biti ćišće i 
duhovnije. Od te dvije težnje moraš vazda ići za onom, koju ti više želi duša, jer za 
onu mora imati više milosti i naklonosti.« 

3 Ispov. knj. X. gl. 27. 



drugačije, o čemu govorim. I kadikad su oni ljudi u gradu, prije nego počnu 
misliti na Boga. A ne znam, kako su ušli ni kako su čuli zvižduk svoga pastira. 
Nisu ga čuli ušima, jer se ne čuje ništa, van se osjeća znatno blaga sabranost u 
unutarnjosti, kao što će vidjeti, ko to iskusi. A ja ne znam bolje razjasniti. Čini 
mi se, da sam čitala, da je to kao kad se jež ili kornjača povlači u sebe. A ko je 
ono napisao, morao je dobro razumjeti. No ježevi i kornjače ulaze u se, kad hoće. 
A ovdje ne stoji do naše volje, nego kad nam Bog hoće da udijeli tu milost. 
Držim, da Njegovo Veličanstvo iskazujući tu milost čini to osobama, koje se već 
otresaju svjetovnih stvari. Ne kažem, da to biva onima, što su u takvom 
položaju, te ne mogu djelotvorno, već željom. On ih zove posebice, neka paze na 
unutarnjost. I stoga, hoćemo li da damo mjesta Njegovom Veličanstvu, držim, 
da neće biti samo to onome, koji počne zvati da mu dade više. 

4. Neka ga veoma slavi, ko to shvati u sebi, jer ima veoma mnogo razloga, 
da spozna milost. A bude li zahvaljivao na njoj, uživat će, te će se pripraviti za 
druge veće milosti. A to je priprava, da ga može slušati. Tako se preporučuje u 
nekim knjigama, neka nastoje, da ne razmišljaju, nego pozorno paze, što radi 
Gospodin u duši. Ako nas naime Njegovo Veličanstvo nije počelo zaronjivati, ne 
možemo potpunce razumjeti, kako se može zadržati misao, da nam ne učini više 
štete nego koristi. Među nekim je duhovnim osobama bilo o tom i uspješne 
prepirke. Sto je do mene, priznajem svoju malu poniznost: nikada nisu naveli 
razlog, da pristanem uz ono, što kažu. Jedan mi navede knjigu svetoga fra Petra 
Alkantarskoga. Držim, da je svet, i onaj, komu sam se podložila, jer znam, da je 
on to znao. I pročitasmo knjigu, pa on kaže isto, što i ja, ako i ne istim riječima. 
No poznaje se iz onoga, što kaže, da već ljubav ima biti budna. 4 Možda se varam. 
No evo razloga. 

5. Prvo, jer u ovom duhovnom poslu radi najviše, ko najmanje misli i hoće 
da učini, što imamo činiti, to je, da kao ubogi nevoljnici prosimo od velikoga i 
bogatog vladara te odmah oborimo oči i nadamo se ponizno. Ako nam se radi 
njegovih tajnih putova čini, da upoznajemo, da nas čuje, onda je dobro željeti, 
jer nam je dopustio, da budemo blizu njega, pa neće biti zlo, budemo li nastojali, 


4 U Raspravi o Molitvi i Razmatranju, u 8. opomeni govori Svetica, kako se spaja 
razmatranje (meditacija) i motrenje (kontemplacija) »čineći od jedne stepenicu, da 
se popne do druge«. Da spomenemo samo, što spada na naš predmet, kaže: »Iz toga 
se izvodi posve obična stvar, što je uče učitelji duhovnoga života (ako je malo i 
razumiju oni, što čitaju). Dobro je znati. Kao što prestaju sredstva, kad se postigne 
svrha, kao što prestaje plovidba, kad se dođe u luku: tako i čovjek, kad po trudu u 
razmišljanju dopre do počinka i naslade u motrenju mora onda odustati od onoga 
blagog i trudnog istraživanja te zadovoljan s jednostavnim gledanjem i sjećanjem 
Boga (kanda mu je ondje nazočan) uživati ono čuvstvo, što mu se daje, bila to ljubav 
ili udivljenje, radost ili što slično. Razlog je zašto se to preporučuje, jer je svrha 
svemu tome poslu više u ljubavi i u čuvstvima volje, a volja je zarobljena, osvojena 
tim čuvstvom. Zato moramo izlučiti sve pretresanje i umovanje razuma, koliko nam 
je moguće, eda se naša duša sa svim svojim silama bavi tim i ne rasiplje se za čine 
drugih moći. I zato preporučuje jedan naučitelj, čim čovjek osjeti, da ga raspaljuje 
ljubav Božja, neka se odmah okani svih tih pretresa i misli, pa mu se činile i 
najuzvišenije. Ne zato, jer su zle, već jer onda zaprečuju veće dobro, jer nije to veća 
stvar nego samo prestaje gibanje, došavši do cilja, a ostavlja se razmatranja iz 
ljubavi prema motrenju.« 



da ne radimo razumom, kažem, ako možemo. Ali dok ne opazimo, da nas je ovaj 
Kralj čuo i da nas vidi, ne smijemo biti ludi. Takva ostaje otprilike duša, nakon 
što se oko toga trsila. A često ostaje i suhoparnija, a mašta možda još nemirnija, 
jer se duša silila, da ne misli ništa; osim onoga, što hoće Gospodin da od Njega 
molimo. Moramo i promatrati, da smo u njegovoj nazočnosti, jer On zna, što 
nam je dosta. Ja se ne mogu skloniti na ljudske vještine u stvarima, što ih je, 
čini se, ograničilo Njegovo Veličanstvo, te ih je htjelo pridržati za Sebe. A nije 
tako pridržalo mnogo drugih, što ih možemo činiti s njegovom pomoću, kao što 
su pokornička i druga djela, pa molitvu, dokle sizaše naša bijeda. 

6. Drugi je razlog, jer su sva ta unutarnja djela ljupka i spokojna. A radi 
li se što mučno, više nam škodi, nego koristi. A mučnim zovem svaki napor, što 
hoćemo da radimo. Tako bi nam bilo mučno zadržati dah. Naprotiv se duša 
mora predati sasvim u ruke Bogu, neka s njom radi što hoće. Sto više može, 
mora biti nehajna za svoju korist i posve se predati u volju Božju. Treći je 
razlog, jer baš nastojanje, da se ne misli ništa, može probuditi misao da misli 
mnogo. Četvrti je razlog, jer je najhitnije i Bogu najugodnije, da mislimo na 
njegovu čast i slavu, a zaboravljamo sami na sebe i na svoju korist i užitak i 
radost. Ta kako je zaboravio na se ko se uvelike stara, ne usuđuje se ni ganuti, 
pa ni svome razumu i željama ne da, da se ganu i požele veću slavu Božju, i ne 
raduje se slavi, što je već ima? Kad hoće Njegovo Veličanstvo, da prestane 
razum, zabavi ga na drugi način i spoznaji dava toliko uzvišeniju svjetlost nad 
onom, što je možemo doseći, te spoznaja bude kao zadivljena. A onda se i ne 
znajući kako nauči bolje nego svim našim marom i naporom, koji je 
upropašćuju. Bog nam je dao naše moći, da radimo s njima, pa sve dobiva svoju 
plaću. Zato nemamo razloga, da ih zamamljujemo, nego pustimo, neka svaka 
vrši svoju službu, dok joj Bog ne odredi veću. 

7. Duša, što ju je Gospodin htio uvesti u ovaj stan, koliko shvatam, ima 
ponajviše činiti što je spomenuto. Bez ikakva nasilja i buke mora nastojati, da 
zaustavi raspredanje razuma, ali da ne dokine ni njega ni misao. No dobro je, da 
se sjeća, da je pred Bogom, i ko je ovaj Bog. Ako upije u se ono, što osjeća, dobro. 
Ali neka se ne trudi, da shvati, što je ono, jer je ono dano volji. Neka pusti nju 
da uživa bez ikakve prometnosti, uz nekoliko ljubeznih riječi. Ako i ne nastojimo 
ovdje ne misliti ništa, dešava se to često, ako i vrlo kratko vrijeme. 

8. No govorila sam drugdje 5 o ovoj vrsti molitve, to jest, o onoj, s kojom 
započeh ovaj stan. (Molitvu sabranosti metnuli uz onu, o kojoj sam već prije 
morala raspravljati. I manja je od molitve naslada od Boga, što sam spominjala. 
Ali je početak, da se dođe do nje. Jer se u molitvi sabranosti ne smije izostavljati 
razmatranje ni djelatnost razuma). Ovo je izvorno vrelo, koje ne teče u korito 
kroz vodovode. Razum se uspreže ili pušta, da ga stegnu, videći, da ne shvata, 
što želi, pa ide s kraja na kraj, kao luda, što nikad ne sjeda. Volja tako teži za 
Bogom, te joj nemir razuma zadaje veliku tegobu. Zato duša ne smije za to 
mnogo mariti, jer će izgubiti mnogo svoga užitka. Mora njega ostaviti, a sama se 
baciti u ruke ljubavi. Njegovo Veličanstvo će je naučiti, što joj je u tom raditi, a 
to je gotovo sve u tom, da se drži nevrijednom tolikoga dobra i samo zahvaljuje. 

9. Da prije raspravljam o molitvi sabranosti, izostavila sam učinke ili 
znakove, što ih imaju duše, kojima Bog Naš Gospodin dade ovu molitvu. Često 


5 Put savršenosti, gl. XXXI. 



se osjeća jasno rastezanje ili širenje u duši. Kao što voda, što teče iz vrela, ne bi 
imala rijeke, da samo vrelo nije čimgod izrađeno, pa što više vode teče, to veća 
postaje izgradnja: tako je, čini se, i u ovoj molitvi i u mnogim drugim čudesima, 
što ih Bog čini u duši; jer je čini sposobnom i prikladnom, da sve obuhvati. Ova 
se ljupkost i unutarnja raširenost vidi potom, što nije više onako kao prije 
svezana u vršenju službe Božje, već je mnogo šira. Tako se ne da stisnuti 
strahom od pakla, ako joj i ostaje najveći strah, da ne bi uvrijedila Boga. (Ropski 
strah iščezava ovdje), a ostaje veliko pouzdanje, koje joj daje užitak. Prije se 
običavala bojati, da će izgubiti spasenje, pa je činila pokoru, a sad joj se čini, da 
će sve moći u Bogu. Sad više nego prije želi činiti pokoru. Prije se običavala 
bojati tegoba, a sad se boji manje, a sad je življa vjera. I ona shvata, ako ih trpi 
za Boga, da će joj Njegovo Veličanstvo dati milosti, te ih strpljivo podnosi. 
Kadikad ih dapače i želi, jer ima i tvrdu volju, da učini nešto za Boga. Sto više 
upoznaje njegovu veličinu, drži se to bjednijom. Kad je već upoznala naslade 
Božje, vidi, da su svjetovne naslade samo smeće. Malo po malo se udaljuje od 
njih, pa sama sebi više zapovijeda, da to čini. Napokon se usavršuje u svim 
krepostima, pa neće prestati rasti, ako se ne okrene natrag i stane Boga 
vrijeđati. Jer onda sve propada, pa podigla se duša i na najviši vršak. No po sebi 
se razumije, ako Bog jednom ili dva puta duši iskaže tu milost, da ne ostaju sve 
te radosti, van ako ih duša ustrajno prima, jer je u toj ustrajnosti sva naša 
sreća. 

10. Na jednu stvar uvelike upozorujem onoga, ko bi bio u tom stanju: neka 
se veoma čuva, da se ne izlaže prilikama, da uvrijedi Boga. Jer ovdje nije duša 
još uzgojena, već poput djeteta, što počinje sisati. Ako se odluči od grudi svoje 
majke, što se može za njega očekivati, nego smrt? Ja se vrlo bojim, da će tako 
biti onome, komu je Bog iskazao tu milost, a on se udalji od molitve, ako ne bude 
prevelike prilike ili se brzo ne povrati k molitvi. Jer će iz zla ići u gore. Znam, da 
se u onom slučaju treba vrlo bojati. A poznam i nekoliko osoba, koje sam vrlo 
žalila, a vidjela sam, što kažem, jer su se bile udaljile od onoga, koji im se s 
tolikom ljubavi htio dati za prijatelja, a takvim se pokazati i na djelu. 
Upozorujem, da se ne izvrgavaju grešnim prilikama; jer zloduh pripravlja 
takvim dušama više prilika nego mnogim drugima, kojima Gospodin ne daje tih 
milosti. One mogu učiniti veću štetu vukući sa sobom i druge, a možda bi mogle 
više koristiti u crkvi Božjoj. Ako i nemaju drugoga posla, nego razmatrati, kako 
im Njegovo Veličanstvo iskazuje osobitu ljubav, dosta je, da se upropaste, ako 
im to uskrati. Na njih se više navaljuje, a ginu li, srcu u veću propast nego 
ostale. Vi ste, sestre, slobodne od tih pogibli, koliko možemo upoznati. Neka vas 
Bog oslobodi od oholosti i slavičnosti. Ako zloduh htjedne oponašati te milosti, 
upoznat ćete po tom, što neće činiti tih učinaka, već sve naopako. 

11. Želim vas upozoriti na jednu pogibao, ako sam o njoj i govorila drugdje. 
Vidjela sam, da u nju padaju osobe, što se bave molitvom, pogotovu žene. Što 
smo mi slabije, to je veća pogibao, o kojoj hoću da govorim. A pogibao je u tom, 
da su neke od velike pokore i molitve i bdijenja, pa i bez toga, slaba sastava. 
Kad dobiju kakvu okrepu, podlegnu naravi. A kad osjete kakvu unutarnju 
radost, nastane izvana slabost i nemoć. A kad nastane tako zvani duhovni san, 
koji je nešto više od spomenutoga, čini im se, da je jedno kao i drugo, te se puste 
zadupsti. A što više popuštaju, to se više zadubljuju. Narav sve više slabi, a u 
njihovu se mozgu pričinja to ushitom. Ja bih to nazvala ludovanjem, jer to nije 
drugo, van što gube vrijeme i troše zdravlje. 



12. Desilo se jednoj osobi, da je bila tako (izvan sebe) osam sati. No nije 
bila bez osjećaja, ali nije ništa osjećala o Bogu. Spavajući i jedući i ne čineći 
tolike pokore oslobodila se od toga ona osoba. Našao se, ko ju je progledao, kako 
je varala svoga ispovjednika i druge, pa i samu sebe, premda nije htjela varati. 
Držim doista, da je zloduh pregnuo svojski, ne bi li izvukao kakav dobitak. I 
počeo je dobivati dobre mjere. 

13. Treba znati, kad je kakva stvar od Boga, premda nastane nemoć 
iznutra i izvana, da ne onemoća duša, koja snažno osjeća, da je tako blizu Boga. 
A to i ne traje dugo, van vrlo kratko vrijeme. Ako se duša kod ove molitve i 
ponovno zadube, nije li to slaboća, kako rekoh, neće doći do toga, da se tijelo 
obori, ni da mu se ikoliko naudi izvana. Zato se opominju one, koje što takvo 
oćute na sebi, neka to kažu starješici. Neka se rastresu. A starješica neka im ne 
da toliko sati moliti, već samo malo. Neka se usto poštara, da dobro spavaju i 
jedu, dok im se ne vrati naravska snaga, ako se tim izgubila. Ako li je koja tako 
slabe naravi, da joj to ne bi bilo dosta, neka mi vjeruje, da je Bog hoće samo za 
radini život, jer u samostanima mora biti svega. Neka je zabave službama i 
vazda dobro paze, da ne bude mnogo sama, jer će inače posve izgubiti zdravlje. 
Bit će to za nju veliko mrtvenje. Ovdje hoće Gospodin da iskuša ljubav, kojom ga 
ljubi, napose kako snosi tu nestašicu. A za neko će se vrijeme udostojati, da joj 
vrati snagu. Ne vrati li, dobivat će usmenom molitvom i posluhom, pa će 
zaslužiti, što je dosele zasluživala ovim putem, a možda i više. 

14. Može ih biti tako slabe glave i mašte, kao što sam ih i poznavala, te im 
se čini, da gledaju, štogod misle. To je veoma opasno. Možda o tom raspredem 
poslije. Ovdje neću više. Jer sam odviše ostala u ovom stanu, držeći, da u njega 
ulazi vrlo mnogo duša. A kako je naravsko spojeno s nadnaravskim, može 
zloduh više nauditi nego u onima, o kojima će se govoriti, jer mu u njima ne da 
Gospodin toliko mjesta. Neka bude dovijeka hvaljen. Amen. 



STAN PETI 


Sadržava četiri glave 

GLAVA I. 

Započinje raspravljati, kako se u molitvi duša sjedinjuje s Bogom. Ističe, po čemu se pozna, 

da nije prevara. 

1. Oh sestre, kako bih vam mogla izreći bogatstvo, blago i naslade, što su 
u petom stanu? Držim, da će biti bolje ne spominjati ništa o onima, što još 
preostaju. Ta niti zna riječima izreći, niti razum zna razumjeti, niti poredbe 
mogu poslužiti, da to razjasne; jer su zemaljske stvari preniske za ovu svrhu. 
Pošalji mi, Gospodine, svjetlost s neba, da je malko mogu dati ovim tvojim 
službenicama. (Ti si dobrostivo dopustio, da neke od njih obično uživaju ove 
radosti.) Ne daj, da se prevare tim, što se zloduh pretvori u anđela svjetlosti. 
Neka se sve njihove želje slože u želji: da zadovolje Tebe. 

2. Rekoh: neke. No vrlo ih malo ne ulazi u stan, o kojem ću sada govoriti. 
Ima ih više ili manje, stoga kažem, da ih najviše ulazi u njega. S obzirom na 
neke stvari od onih, o kojima ću ovdje govoriti, a ima ih u ovoj sobi, držim dašto, 
da ih ima malo. No ako bismo doprle samo do vrata, bila bi velika milost, što je 
iskazuje Gospodin, jer ako i jesu mnogi zvani, malo je izabranih (Mat. 20, 16.). 
Stoga kažem sada: sve mi, što nosimo ovo sveto karmelsko odijelo, pozvane smo 
doduše na molitvu i razmatranje. To je bio naš početak. Potječemo od toga roda, 
od onih svetih Otaca naših s Gore Karmela, koji su u velikoj samoći i tako 
prezirući svijet tražili ovo blago, ovaj dragocjeni biser, o kojem govorimo. Da, 
sve smo pozvane na molitvu i razmatranje, ali nas se malo pripravi, da nam ih 
otkrije Gospodin. Sto je do vanjštine, idemo dobrim putem, da dopremo do 
onoga, što je potrebno. A da u krepostima dopremo dovle, treba nam mnogo, 
mnogo, a ne smijemo zanemarivati ni malo ni mnogo. Zato, sestre moje, moramo 
usrdno moliti Gospodina, neka nam dade svoju pomoć, da uzmognemo nekako 
uživati nebo na zemlji, eda nam ne izostane s naše krivnje, pa neka nam pokaže 
put i dade snagu u dušu, da kopamo, dok ne nađemo ovo sakriveno blago, jer je 
ono doista u nama samima. To bih rado razjasniti, ako se Gospodinu svidi, da 
uzmognem. 

3. Rekoh i »snagu u dušu«, da razumijete, da ne treba tjelesne snage, 
komu je ne da Bog Naš Gospodin. Nikom On ne učini nemogućim, da steče svoje 
bogatstvo. Zadovoljan je, dane li mu svaki, što ima. Blagoslovljen budi tako 
veliki Bog! No gledajte, kćeri, s obzirom na ovo, o čemu govorimo, ne želi on, da 
ostanete bez ičega. Malo ili mnogo, sve ište za sebe, i prema onome, što ste 
shvatile, da vam je trebalo dati, dat će vam se veće ili manje milosti. Nema 
boljega dokaza, da li naša molitva dopire ili ne dopire do sjedinjenja. Ne mislite, 
da se ovdje radi o snivatoj stvari, kao što je prva. Kažem snivatoj, jer se čini, kao 
da je duša zadrijemala, no ona ne osjeća, ni da je zbilja zaspala, ni da je budna. 
A ovdje su duše sasvim zaspale, i to tvrdo zaspale za svjetske stvari i same za 
se. (Jer uistinu ono kratko vrijeme ostaju kao bez osjećaja, pa ne mogu ni 
misliti, sve ako bi htjele.) Ovdje ne treba vještački obustavljati misao. 

4. Sve ako dopre do ljubavi, ne zna, ni kako, ni što ljubi, ni što želi. 
Napokon je poput čovjeka, koji je sasvim umro svijetu, da živi u Bogu. To je 



slatka smrt, istrgnuće duše iz svake djelatnosti, što može raditi, dok je u tijelu. 
Dražesna je smrt, jer se čini, da se duša udaljuje od tijela, da bolje živi u Bogu, i 
to tako, da sama ne znam, ostaje li još tijelu život za disanje. Sad sam još mislila 

0 tom, a čini mi se, da ne može. Barem ako to čini, ne zapaža, da li čini. Sve bi 
svoje shvatanje duša htjela upotrebiti, da shvati što od onoga, što osjeća. A jer 
njezine sile ne dopiru dotle, ostaje preneražena, pa ako već ne izgubi sasvim, a 
ono ne miče nogom ni rukom, kao što kažemo za osobu, koja se tako onesvijesti, 
te nam se čini, da je mrtva. 0 tajna Božjih! Ne bih se zasitila nastojeći ih 
razumljivo razložiti, kad pomislim, da bih u čemu mogla pravo pogoditi, pa ako 
bih rekla i tisuću ludorija, eda uvelike hvalimo Gospodina. 

5. Rekoh, da ovo nije sanjarija, jer u stanu, o kojem se netom govorilo, 
dok duša mnogo ne iskusi, ostaje u nedoumici, što joj se dogodilo: je li sama 
nešto zamislila, je li sanjala, je li joj bilo dano od Boga ili se zloduh prerušio u 
anđela svjetlosti. Ostaje joj tisuću sumnja, pa i dobro je, da to čini. Jer nas, kako 
rekoh, i narav može prevariti ovdje koji put. Ako ovamo i ne ulaze baš toliko 
otrovne životinje, ipak uđu neke gušteričice, koje su promoćurne, pa se svuda 
uveru. Ako one i ne čine štete, pogotovu ako se do njih ne drži mnogo, kako 
rekoh, jer su to sićušne misli, što potječu od mašte i od onoga, što rekoh, 
dosađuju mnogo puta. Ovamo, u ovaj stan ne mogu ući gušterice, ako su i 
spretne; jer ni mašta ni pamet ni razum ne mogu smetati ovoj sreći. A usudila 
bih se ustvrditi, ako je uistinu sjedinjuje s Bogom, da ne može prodrijeti zloduh 
ni učiniti ikakvu štetu. Jer je Njegovo Veličanstvo tako opojeno i sjedinjeno s 
biti duše, te se neće usuditi primaknuti. A ne smije ni razumjeti ove tajne. 
Jasno je dalje, da ne razumije zloduh naše misli. 1 Ako ne razumije naše misli, 
još će manje razumjeti tako tajnu stvar, koje Bog ne povjerava ni našoj misli. 0 
velike sreće, stanja, u kojem nam ovaj prokletnik ne može učiniti zla! Tako duši 
ostaju tako velike koristi, jer Bog djeluje u njoj, a niko mu ne smeta, ni mi sami. 
Što neće dati onaj, koji tako rado daje i može dati sve, što hoće? 

6. Čini mi se, da vas smućuju veleći, ima li sjedinjenja s Bogom, pa opet, 
da ima drugih sjedinjenja. I te kako ih ima! Ako su i u ispraznim stvarima, kad 
se mnogo ljube, unaprijedit će ih zloduh. Ah neće onako kao Bog, ni s nasladom 

1 zadovoljstvom, s mirom i užitkom duše. Taj je užitak nada sve užitke 
zemaljske, nada sve naslade i radosti. I premda se ne može razaznati, gdje 
nastaju ove radosti ih ne zemaljske, ipak je veoma različan njihov osjećaj, kao 
što ćete biti iskusile. Jednom rekoh, 2 da su u gruboći tijela ih u moždani, i dobro 
pogodili; jer ne znam, kako bih bolje rekla. 

7. Čini mi se, da vas još nisam zadovoljila, jer će vam se pričiniti, da se 


1 Ovu riječ (misao = pensamiento) izbrisa o. Gracian, a umjesto nje napisa razum — 
entendimiento. As gornje strane dodaje: Razumije se o činima razuma i volje, jer 
misli mašte vidi jasno zloduh, ako ga Bog u tom ne zaslijepi. Bilješka je o. Jeronima 
na mjestu i sasvim u skladu s filozofijom. Fra Luis de Leon uvrsti ispravak o. 
Graciana u Svetičin tekst veleći: »Ako je jasno, da ne razumije naše misli, manje će 
razumjeti tako tajnu stvar. Razumije se o činima razuma i volje ... ne zaslijepi.« 
Gracian u kordovskom prijepisu meće entendimiento = razum mjesto pensamiento 
= misao, prema ispravku u izvornom rukopisu. No ne domeće onoga dodatka sa 
strane, kao fra Luis. 

2 0 nasladama, što dolaze, kad se dopre do toga stupnja nadnaravskog sjedinjenja, 
govori vrlo dobro u Putu savršenosti gl. XXXI. 



varate, jer se to unutarnje teško dade ispitati. Ko je iskusio, dosta mu je ono, što 
je rečeno, jer je razlika velika. Ipak ću vam reći jasan znak, s kojim se ne 
možete prevariti ni sumnjati, je li od Boga. Njegovo mi je Veličanstvo danas 
dozvalo u pamet, pa mislim, da je taj znak siguran. U teškim stvarima, sve ako 
mi se i čini, da razumijem i da govorim istinu, svagda upotrebljavam izričaj 
»čini mi se« (po mojem mnijenju); da budem posve spremna, ako bih se 
prevarila, vjerovati ono, što kažu veoma učeni. Ako oni i nisu proživjeli tih 
stvari, imaju nešto veliki učenjaci, pa ih Bog drži za svjetlost svoje Crkve. Ima li 
kakva istina, daje im je, da bude pristupačna. Ako nisu raskalašeni, van sluge 
Božje, nikad se ne straše njegovih velikih djela, jer su dobro shvatili, da može 
mnogo, mnogo više. Pa napokon ako neke stvari i ne tumače tako jasno, ipak o 
drugima nalaze nešto napisano, pa vide po tom, da se ove mogu dešavati. 

8. To sam veoma često iskusila, a iskustvo sam stekla kod plahih 
poluučenjaka. Stoje me (iskustva) i te kako skupo. Držim barem, ko ne vjeruje, 
da Bog ne može mnogo više i da se udostojao pa se i sad udostojava, te kadikad 
saopći što svojim stvorovima. (Držim), da takav čvrsto zatvori vrata, te ne može 
primiti ta saopćenja. Zato, sestre, neka vam se nikad ne događa takvo što, nego 
vjerujte, da Bog može mnogo, mnogo više, i ne pazite, jesu li slabi ih dobri, 
kojima Bog daje ta iskustva. Njegovo Veličanstvo zna to, kako vam već rekoh. 
Nemamo se zašto u to uplitati, van bezazlena srca i ponizno služiti Njegovu 
Veličanstvu, te ga slaviti radi njegovih djela i čudesa. 

9. No vratimo se k znaku, za koji rekoh, da je pravi. Vi već vidite. Bog je 
tu dušu učinio posve ludom, da bolje utisne u nju pravu mudrost, pa niti vidi, 
niti čuje niti razumije u ono vrijeme, dok je takva. Vrijeme je vazda kratko, a 
njoj se čini, da je kud i kamo kraće, nego bi moralo biti. Bog sam sebe utisne u 
unutarnjost onoj duši, pa kad se ona povrati k sebi, ne može nikako podvoumiti, 
da je bila u Bogu i Bog u njoj. Tako tvrdo ostaje u nje ta istina, te kad bi prošle i 
godine, da joj Bog opet iskaže onu milost, ne bi ona toga zaboravila ni 
posumnjala, da je to bilo. Ostavimo sada i učinke, što joj ostaju, jer ću o njima 
govoriti poslije. Do toga je u ovom slučaju mnogo stalo. 

10. No reći ćete mi: kako je vidjela ih kako je razumjela, ako ne vidi i ne 
razumije? Ne kažem, da je to vidjela onda. već da kasnije vidi jasno. Nije to 
viđenje van izvjesnost, koja ostaje u duši, a može je ovdje udahnuti samo Bog. 
Znam za jednu osobu, koja još nije znala, da je Bog u svim stvarima nazočnošću, 
moću i biti. No ona je s milošću, što joj je Bog iskazao, stala tvrdo vjerovati. 3 I 
kad je nekog napolak učenog, od onih što ih spomenuh, zapitala: kako je Bog u 
nama, on joj odgovori, da je samo po milosti. (A on je znao onako malo kao i ona, 
prije nego joj je Bog dao, da to razumije). No ona je tako čvrsto držala istinu, te 
nije vjerovala njemu, već zapita i druge, koji joj reknu istinu, a ona se tim 
veoma razveseli. 4 


3 0 Gracian prekriži tu riječ i napisa shvatati (razumijevati) = entender 


4 U Knjizi o Životu (sv. I. gl. XVIII.), govori Svetica o toj istoj sumnji, što je iz nje 
izvuče neki sin sv. Dominika. No poslije primi milost, koja joj izvanredno rasvijetli 



11. Ne smijete se prevariti pomišljajući, da ova izvjesnost ostaje u 
tjelesnom liku, kao što je i tijelo našega Gospodina Isukrsta \i Presvetom 
Sakramentu, ako ga i ne vidimo. Jer ovdje nije tako, nego samo po svojem 
Božanstvu. Pa kako nam ostaje tako izvjesno ono, što ne vidimo? Ja ne znam. To 
su njegova djela. Ali znam, da govorim istinu. I u koga ne bi bilo te izvjesnosti, 
ne bih rekla, da je duša bila posve sjedinjena s Bogom, već samo s nekom 
njegovom moći, ili je na koji od mnogo drugih načina dobila milost, što je Bog 
daje duši. Moramo se okaniti, te u svim tim stvarima ne tražimo razloge, da 
vidimo, kako je bilo, jer naš razum ne doseže, da to shvati. Čemu hoćemo da se 
mučimo? Dosta je vidjeti, da je svemožan onaj, koji to čini. Uza sav svoj trud, što 
ga ulažemo, ne možemo toga doseći. Bog je onaj, koji to čini, pa se kanimo 
težnje, da to razumijemo. 

12. Dok govorim, da ne možemo toga shvatiti, sjećam se onoga, što ste i vi 
čule, i što govori Zaručnica u Pjesmi nad pjesmama: Uveo me je Kralj u pivnicu 
(1, 3.) ili držim, da kaže: metnu me je. A ne kaže, da je ona sama ušla. Kaže 
također, da je išla s jedne strane na drugu tražeći svoga dragoga. (Pj. n. pj. 3, 2.) 
To je, razumijem ja, pivnica ili vinara, kamo bi nas Gospodin rado uveo, kad 
hoće i kako hoće. No trsili se mi ne znam koliko, ne možemo ući. Njegovo nas 
Veličanstvo mora uvesti, i sam On mora ući u središte naše duše. A da bolje 
pokaže svoja čudesa, neće da u tom budemo više dionici volje, koja se posve 
predala njemu, ni da se otvore vrata moći i sjetila, koja su posve zaspala. On 
hoće da bez ičega uđe u središte duše, kao što je ušao k svojim učenicima, kad 
im je rekao: Pax vobis = Mir vama (Iv. 20, 19) i kao što je izišao iz groba, da nije 
podigao kamena. Kasnije ćete vidjeti, kako želi Njegovo Veličanstvo, da ga uživa 


razum, da shvati tu istinu (Izvještaj LIV.). Malo prije nego će pisati Stanove, zamoli 
o. Jakova de Yepes, neka joj rastumači to bogoslovski i eksegetski, ako ćemo 
vjerovati kreposnom redovniku, koji je napisao ono u životu Svetičinu, knj. II. gl. 
XX. Jedan stari pisac kaže: »sjedinjenje je spoj dviju razlićnih stvari, a sjedinjenje 
duše s Bogom može biti na mnogo načina. Tako je u naravskom redu, koji je 
zajednički svim stvarima, u kojima Bog opstoji svojom biti, pomaže nazočnošću, 
gospodari moru. Drugo je. nadnaravsko, zajedničko svim pravednicima, u kojima je 
Bog svojom milošću, jer je ovo dioništvo božanske naravi, kao što je sama u sebi. S 
milošću duša ugađa Bogu te je Bog ljubi, pa navadno (habitualno) naginje k Bogu, a 
gdjekad ga zbiljski (aktualno) ljubi. No to se sjedinjenje ne slaže s teškim grijesima, 
sadašnjim ili navadnim. .ili se slaže s lakim grijesima, pa i s grešnim navikama i 
neurednim strastima. Stoga nije to sjedinjenje savršenih, o kojem govorimo, ako se i 
pretpostavlja. Drugo je sjedinjenje također nadnaravsko, a može se zvali savršenost 
ili savršeno stanje. Može se i steći s običnim pomoćima milosti. Stoji u potpunom 
skladu volje s voljom Božjom. Može bili i uliveno i s posebnim pomoćima. To s 
pomoću tvornoga i trpnoga čišćenja, to čestim činima spoznaje i ljubavi, otresa se 
duša svojih zlih navika, naopakih sklonosti, neurednih strasti, pa se onda trajno 
sjedinjuje s Bogom i to savršenije nego sa samom milošću« (Por. Cadena Mystica 
(Mistički lanac) od fra Josipa od Duha Svetoga, I, poredba XXVI.). Svetica 
raspravlja o ova dva posljednja načina sjedinjenja, i to o trpnom (pasivnom) ih 
ulivenom, a to je iskustvena spoznaja Boga po čuvstvu (afekta), uživajući ga i 
dotičući ga se duhom, u I. i II. glavi ovoga stana, a u III. gl. o tvornom (aktivnom) 
načinu, koji stoji u potpunom skladu naše volje s božanskom, a može se steći našim 
marom i s pomoću redovite milosti. 



duša u samom svome središtu, a još mnogo više nego ovdje u posljednjem stanu. 

13. 0 kćeri, koliko ćemo toga vidjeti, ako ne želimo ništa više gledati nego 

svoju niskoću i bijedu i shvatiti, da nismo dostojne, te budemo službenice tako 
velikoga Gospodina, jer ne možemo doseći njegovih čudesa. Slava mu i hvala 
zauvijek! Amen. 



GLAVA II. 


Nastavlja isto gradivo. Razjašnjuje molitvu sjedinjenja nježnom poredbom. Nabraja učinke, 

što ostaju u duši. Treba zapamtiti. 

1. Činit će nam se, da je već rečeno sve, što se može vidjeti u ovom stanu. 
No nedostaje mnogo toga, jer, kako rekoh, ovdje ima više i manje. Što je do 
sjedinjenja, držim, da ne bih umjela reći više. No kada se duša, kojoj Bog dijeli 
ove milosti, pripravlja na to, ima mnogo toga, što se može reći ob ovom, što 
Gospodin djeluje u njoj. Reći ću nešto, i to onako, kako mogu. Da to bude 
razumljivije, upotrebit ću poredbu, koja je dobra za to, a isto tako, da vidimo, 
kako, premda u ovom djelu, što ga čini Gospodin, ne možemo činiti ništa. No 
možemo činiti mnogo pripravljajući se, da nam Njegovo Veličanstvo iskaže tu 
milost. 

2. Bit ćete već čule za njegova čudesa u načinu, kako nastaje svila. Sam 
on može tako što pronaći. Iz sjemena, što je slično malome zrnu papra (ja ga 
nisam nikad vidjela, nego sam čula za nj, pa nisam kriva, ako je to iskrivljeno), 
kad ugrije pa stane listati murva (dud), postaje živo biće, te sahrani dudovim 
lišćem, dok ne umre. Kad ovi crvići odrastu, sjedaju na grančice i ondje svojim 
ustima iz sebe predu svilu. Načine vrlo tijesne čahurice te se zatvore u njih. 
Svršuje crv, koji je velik i ružan, a iz čahurice izlazi bijeli, vrlo dražesni leptirić. 
Da toga nisu vidjeli, već da su nam pripovijedali iz prošlih vremena, ko bi to 
htio vjerovati? I a kakvim bismo razlozima mogli izvoditi, da tako nerazumna 
bića, kao što su crv i pčela mogu biti tako marljiva u radu za našu korist? Pa 
rade tako vješto, a jadni crvić u pothvatu gubi svoj život! Za malko je 
razmatranja dosta ovo, sestre, ako vam više i ne kažem. U tom možete 
razmatrati čudesa i mudrost našega Boga. A što bi bilo, kad bismo poznavale 
svojstvo svih stvari? Od velike je koristi, ako se bavimo promatranjem ovih 
veličina i radujemo se, što smo zaručnice tako mudrog i moćnog Kralja. 

3. Vratimo se k onome, što rekoh. Ovaj crv počinje dobivati život, kad s 
toplinom Duha Svetoga stane upotrebljavati zajedničku pomoć, što nam Bog 
daje svima, i kad se stane služiti sredstvima, što ih je ostavio u svojoj Crkvi, pa 
se i dalje ispovijeda, čita dobro štivo, sluša propovijedi. To je lijek, što može 
upotrebljavati duša, koja je umrla u svojem nemaru i grijesima i izložena 
grešnim prilikama. Onda započne živjeti te se hrani spomenutim sredstvima i 
dobrim razmatranjima, dok ne odraste. To mi je najzamašnije. Za drugo je malo 
stalo. 

4. Kad odraste crv, što sam ga spomenula na početku ovoga, što sam 
napisala, započne pripravljati svilu i sebi graditi kuću, u kojoj će umrijeti. Rado 
bih vas ovdje urazumiti, da je ta kuća Krist. Negdje sam, čini mi se, čitala ili 
čula, da je naš život sakriven u Kristu ili u Bogu 1 , a to je sve jedno, ili da je naš 
život Krist (Kol. 3, 3.). U čemu je ili nije to, malo je stalo za moju svrhu. 2 


1 0. Gracian precrta dva naredna retka, po postrance pribilježi: Sv. Pavao kaže u 
poslanici Kološanima gl. 3., da je nas život sakriven s Kristom u Bogu. I odmah 
kaže, da je Krist naš život. 


2 Razumije se, da je Svetici malo stalo ne do teksta Svetoga Pisma, već do toga, da li 



5. No vidite ovdje, kćeri, kako možemo s milošću Božjom učiniti: da samo 
Njegovo Veličanstvo bude naš stan, kao što je u ovoj molitvi sjedinjenja, što mi 
same pripravljamo! Čini se, kanda bih rado reći, da možemo što oduzeti ili 
dodati Bogu, jer kažem, da je On stan i da ga mi možemo napraviti, da uniđemo 
u njega. I te kako možemo! No ne možemo Bogu ništa oduzeti ni dati, nego 
oduzeti sebi i dati kao oni crvi. Jer nećemo dovršiti ono, što možemo u tom 
raditi, a Bog će ovaj posalak, koji nije ništa, udružit sa svojom veličinom i dati 
mu tako veliku vrijednost, te je sam Gospodin nagrada za taj posao. I kao što je 
On bio onaj, kojega je najviše stajalo, tako će združiti naše neznatne mučice s 
velikim mukama, što ih je podnijelo Njegovo Veličanstvo, pa da sve bude jedno. 

6. Deder, dakle, kćerke moje, žurno na ovaj posao, tkajte ovu kućicu. 
Odbacujmo svoje samoljublje i svoju volju, ne prianjajmo ni za koju stvar 
zemaljsku. Činimo djela pokore, molitve, mrtvenja i sve drugo, što već znate. 
Radimo kako znamo i kako smo poučene, što nam treba raditi! Nek umre, nek 
umre ovaj crv svilac, kad svrši posao, za koji je stvoren, pa ćete opaziti, kako 
ćemo gledati Boga, a sebe ćemo gledati smještene u njegovu veličinu, kao što je 
ovaj svilac u čahurici. Pazite, kako kažem: gledati Boga, kao što već rekoh, da se 
daje osjećati u ovakvom sjedinjenju. 

7. Pogledajmo, što se radi s ovim crvom (svilcem), jer sam radi toga rekla 
sve ono ostalo. Kad je u ovoj molitvi, obamro je sasvim svijetu, pa iz njega izlazi 
bijeli leptir. 0 veličine Božje! A kako izlazi odavle duša, kad je i samo malko bila 
stavljena u veličinu Božju i tako blizu Njega! A čini mi se to ne dosiže ni po sata. 
Zaista vam kažem, sama duša ne poznaje sebe. Jer gledajte, ovdje je ista razlika 
kao i među ružnom crvom i bijelim leptirom. Ona ne zna, čim je mogla zaslužiti 
toliku sreću. Htjedoh reći, odakle joj je mogla doći; jer zna dobro, da je nije 
zaslužila. Obuzimlje je želja, da hvali Boga. Rado bi se rastrgati i umrijeti za 
Njega tisuću puta. Naskoro započne podnositi velike tegobe, a ne može ništa 
drugo raditi. Obuzme je prevelika želja za pokorom, za samoćom i da bi svi 
upoznali Boga. Odatle nastaje velika muka, kad vidi, da ga vrijeđaju. U 
narednom će se poglavlju više govoriti o tim stvarima posebice. Premda se čini, 
da je sve jedno isto, što je u ovom stanu i u onom, što dolazi poslije, ipak se vrlo 
razlikuje jakost učinaka. Jer kako rekoh, kad Bog dođe k duši, ako ona nastoji, 
da pođe naprijed, vidjet će velike stvari. 

8. Oh, pogledajte samo ovoga leptira, koji nikad ne miruje i ne počiva u 
svojem životu! To je povod da se slavi Bog. Ovaj leptir ne zna, gdje bi počinuo i 
zaustavio se. Nekad se zaustavljao i počivao. No dosađuje mu sve, što gleda na 
zemlji; pogotovu ako mu je Bog često dao toga vina, a on je gotovo za svakim 
gutljajem iznovice dobivao. Već ne drži duša ništa do djela, što ih je radila, dok 
je bila crvom, pa malo po malo prela ćahuricu. narasla su joj krila, pa kad može 
letjeti, kako bi se mogla zadovoljiti, da ide korak za korakom? Čini joj se 
neznatnim sve, što može činiti za Boga, po svojim željama. Ne drži mnogo do 
onoga, što su podnijeli sveci, jer zna iz iskustva, kako Gospodin pomaže i 
preobličuje dušu, tako te se ne čini, da je to ona ni njezin lik. Ako joj se prije 
činilo, da je slaba da čini pokoru, sada nalazi, da je jaka. Bila je prije vezana s 
rođacima i prijateljima i s imanjem, (pa nije dosta ni radila ni odlučivala ni 
željela, da se od njih odijeli, jer joj se onda činilo, da je odviše spojena). A sad joj 
se pričinja teško, da je dužna činiti ono, što mora, da ne radi protiv Boga. Sve je 

umara, jer je iskusila, da joj pravog odmora ne mogu dati stvorovi. 

9. Čini se. da sam odviše opširna, a ja bih rado kazati mnogo više. A 
komu je Bog iskazao tu milost, vidjet će, da sam rekla sve ukratko. Zato se ne 
treba čuditi, da ovaj leptirić traži iznovice mjesto i kako se nalazi nov u 
zemaljskim stvarima. A kamo će poći siromašak? Ne može se vratiti onamo, 
odakle je izišao. Jer kako rekoh, nije u našoj ruci, pa činili mi ne znam što, dok 
se Bogu ne svidi da nam opet udijeli tu milost. 0 Gospodine, kakve nove tegobe 
nastaju za tu dušu! Ko bi to bio rekao za dušu tako uzvišenu milošću. Napokon, 
napokon, dok smo živi, moramo ovako ili onako nositi križ. A ko bi rekao, kad 
dopre dovle, da je vazda živio spokojno i veselo, ja bih mu rekla, da nije ni dopro 
nikud, van je možda ušao u prvi stan, pa je osjetio neki užitak, i to s pomoću 
naravske slabosti. A možda se umiješa i zloduh, koji ga pusti s mirom, da poslije 
navali mnogo žešće. 

10. Ne kanim reći, da nemaju mira oni, koji dopru ovamo. Imaju dapače 
veoma veliki mir. Njihove su tegobe tako velike vrijednosti i tako dobra 
korijena, te su veoma velike, pa iz njih samih potječe mir i zadovoljstvo. Iz 
samoga nezadovoljstva, što ga daju svjetske stvari, nastaje želja, da se iziđe iz 
svijeta, koji je tako mučan. Ako ima duša kakvu polakšicu, to je misao, da Bog 
želi, da živi u ovom progonstvu. No ni to nije dosta, jer se duša uza sve te koristi 
nije dosta predala u volju Božju, kao što će se vidjeti podalje, premda se ne 
prestaje prilagođivati. No usto uvelike žali i često roni suze, što ne može više, jer 
joj nije više dano. Kadgod moli, muči se. Možda to potječe od veće žalosti, što je 
snalazi, kad gleda, kako Boga vrijeđaju i malo štuju na ovom svijetu i kako 
propadaju mnoge duše krivovjeračke i maurske (poganske). No još više žali 
kršćanske duše. Premda vidi, da je veliko milosrđe Božje, pa ako i žive opako, 
mogu se popraviti i spasiti, boji se, da će mnogo njih biti osuđeno. 

11. 0 veličino Božja! Malo je godina, pa možda i malo dana prije ta duša 
mislila samo na se. Ko ju je zaronio u tako teške brige? Jer ako bismo htjeli i 
mnogo godina razmišljali tako bolno, kao što sad osjeća ova duša, ne bismo 
mogli osjećati. Ta, moj Bože. ako nastojim mnogo dana i godina da se vježbam u 
velikom zlu, a to je da se vrijeđa Bog, i mislim, da se osuđuju njegova djeca, a 
moja braća, mislim na pogibli, u kojoj živimo te kakvo bi dobro bilo. da se 
rastavimo s ovim jadnim životom, ne bi li to bilo dosta? Ne, kćeri, bol, što se 
ovdje osjeća, nije poput zemaljskih boli. Ovu bismo bol s milošću Gospodnjom 
mogle podnositi misleći mnogo ob ovom. No ne prodire usred srca, gdje se rekao 
bi duša smrvi i samelje, premda oko toga ne nastoji, pa gdjekad i ne želi. Pa što 
je to? Odakle potječe? Reći ću vam. 

12. Niste li čule (već sam drugom zgodom o tom govorila, ako i nisam u 
ovom pogledu) za Zaručnicu, koju je Bog uveo u pivnicu i u njoj uredio ljubav? 
(Pj. n. pj. 2, 4.) Kad te to dogodi, predaje se ona duša u njegove ruke, a velika je 
ljubav učini tako odanom, te ne zna i ne želi ništa više, nego da Bog radi s njom, 
što hoće. (Nikad neće Bog, kako mislim, ovu milost iskazati drugoj duši, van 
onoj, što je već uzme za svoju.) On hoće, da ona i ne znajući kako, iziđe 
znamenovana njegovim pečatom. Zaista duša tu ne radi ništa, nego se drži kao 
vosak, na koji drugi utisne pečat. Vosak ne utiskuje sam sebi pečata, već je 
samo pripravan zato, mislim mekan. No ni za ovu se pripravu ne smekšava 
sama, nego samo stoji mirna i pristaje. 0 dobroto Božja!. Sve se mora zbivati na 
tvoj trošak! Samo išteš našu volju i da se ne protivi vosak. 



13. Pogledajte tu, sestre, što radi ovdje naš Bog, da se duša pozna kao 
njegova. Daje joj onoga, što ima, a to je ono, što je imao njegov Sin u ovom 
životu. Ne može nam iskazati veće milosti. Ko bi mogao više željeti (nego On) da 
iziđe iz ovoga života? Pa tako i reče Njegovo Veličanstvo na (posljednjoj) Večeri: 
Živo sam želio (Luk. 22, 15.). Ali. Gospodine, nije li ti došla pred oči teška smrt, 
kojom si morao umrijeti, smrt tako mučna, tako užasna? Ne, jer moja velika 
ljubav prema dušama i želja da se spase (duše) nadmašuje i te kako te muke, a 
najteže su mi boli, što ih pretrpjeh i trpim, otkad sam na svijetu, dostatne, da se 
ne drži ništa do njih, isporede li se s njima. 

14. Cesto sam to razmatrala. Poznata mi je muka, što ju je mučila i muči 
osobu, koju poznajem 3 gledajući gdje se tako nesnosno vrijeđa Naš Gospodin. 
Ona bi voljela umrijeti, nego to podnositi. Kad pomislim, da je duša tako 
premalene ljubavi, poredi li se s ljubavlju Kristovom, s kojom se, može se reći, 
ne može nijedna isporediti, osjećala onu muku tako nesnosnom, kakva je istom 
bila bol Našega Gospodina Isukrsta i kakav je život morao provoditi, budući da 
su mu sve stvari bile nazočne, pa je vazda gledao velike uvrede, što su se činile 
njegovu Ocu? Nedvoumno držim, da su bile mnogo veće boli od njegove presvete 
Muke. Jer je onda već gledao svršetak onih tegoba. Tim, pa radošću, što je u 
svojoj smrti gledao naše spasenje, i dokazom ljubavi, koju je pokazao svome Ocu 
trpeći toliko za Njega, ublaživao je one boli, kao što se i ovdje događa onima, što 
snažnom ljubavlju čine velike pokore. Gotovo ih i ne ćute, van bi rado činiti sve 
više i više, a sve im se čini malo. A kako je moralo biti Njegovu Veličanstvu, kad 
mu se pružila tako velika prilika, da pokaže svome Ocu, kako savršeno vrši 
posluh prema Njemu i ljubav prema bližnjemu? 0 kako je slatko trpjeti vršeći 
volju Božju! No kad gledam, gdje se tako neprestano vrijeđa Njegovo 
Veličanstvo i toliko duša pada u pakao, držim, to tako užasnim, te mislim, kad 
on ne bi bio ništa više nego čovjek, da bi jedan dan ove muke bio dostatan, te mu 
otme mnogo života, a pogotovu jedan! 


3 Sama svetica 



GLAVA III. 


Nastavlja isto gradivo. Govori o drugoj vrsti sjedinjenja, što duša može postići s milošću 
Božjom. Koliko je zato zamašna ljubav prema bližnjemu. Vrlo je korisna. 

1. Vratimo se k našoj golubičici i promotrimo malko onoga, što joj Bog 
daje u tom stanju. Uvijek se razumije, da mora nastojati napredovati u službi 
Našega Gospodina i u spoznaji same sebe. Jer ako ne radi drugo, nego prima tu 
milost, pa kao da je već sve stalno, živi bez ikakve brige i okrene put od neba, a 
to su zapovijedi, dogodit će joj se, eto i crvu svilcu. On izleže sjeme, da izađu 
drugi, a sam ostaje mrtav zauvijek. Rekoh, da izleže sjeme, jer držim, Bog hoće, 
da se tako velika milost ne daje uzalud, već da se (primalac) ne okoristi samo 
njom sam, van da koristi i drugima. Jer duša zadržava ove spomenute želje i 
kreposti, dok traje njezina sreća, čini uvijek korist i drugim dušama i grije ih 
svojom toplinom. I kad misle, da je već propala, ostaje joj ipak onaj dobitak, 
kojim su se drugi koristili, pa uživa učeći upoznavati milosti, što ih Bog daje 
onome, ko ga ljubi i služi. 

2. Poznavala sam osobu, kojoj se tako zbivalo 1 . Kad se već bila veoma 
izgubila, uživala je, da su se druge okoristile milostima, što je Bog njoj iskazao, i 
da je pokazala put onima, koji ga nisu poznavali. I učinila je mnogo, mnogo 
koristi. Kasnije joj dade Gospodin opet svoju svjetlost. Istina je, da još nije imala 
spomenutih učinaka. No koliko će imati oni, što ih Gospodin pozove k 
apostolstvu, kao Judu, družeći se s njima, ili ih zovne, da ih učini kraljevima 
kao Saula, a kasnije propadnu svojom krivnjom! Pojmimo iz toga, sestre, 
hoćemo li da sve više zaslužujemo, a ne propadnemo kao oni, da ne možemo 
imati veće sigurnosti, nego je posluh i da se ne odvraćamo od zakona Božjega. 
To vrijedi za one, kojima Bog iskazuje slične milosti, pa i za sve. 

3. Čini mi se, da je ovaj stan ostao ponešto taman uza sve ono, što sam 
rekla o njemu. A jer se toliko dobiva, uđe li se u njega, bit će dobro, ako se ne 
bude činilo, da ostaju bez nade oni, što im Bog ne daje takvih nadnaravskih 
stvari. Pravo se sjedinjenje dade vrlo dobro doseći s milošću Našega Gospodina, 
ako samo pregnemo, da ga postignemo, ne držimo li svoje volje, nego je svežemo 
s onim, što hoće volja Božja. Oh koliko će nas biti, koji to kažemo! Kad bi nam se 
činilo, da ne želimo ništa drugo, nego da umremo za tu istinu! Čini mi se, da već 
to rekoh. Ali vam opet kažem i kazat ću mnogo puta, kada se dogodi, da biste 
htjele postići ovu milost od Gospodina, a ne zapadne vas nimalo od onoga 
drugog prekrasnog sjedinjenja o kojem sam govorila, ostaje najdragocjenije, da 
napredujemo od spomenute milosti. A ne možemo li doprijeti do spomenute 
svrhe, da zajamčimo sjedinjenje, moramo svoju volju predati u volju Božju. 0 
kako je poželjno to sjedinjenje! Srećna duša, koja ga dosegne! Živjet će mirno i u 
ovom i u drugom životu. Jer je neće žalostiti ništa, što se zbiva na zemlji, osim 
da se nađe u pogibli, te izgubi Boga ili vidi, gdje se vrijeđa Bog. (Neće je 
žalostiti) ni bolest, ni siromaštvo, ni smrt, van da bi bila smrt onoga, čiji bi se 
gubitak osjetio u Crkvi Božjoj. Ta duša znade dobro, da On bolje zna, što radi, 
nego ono, što želi. 

4. Morate upamtiti, da ima različnih boli. Neke boli proizvodi brzo narav, 

a tako isto i radosti, pa i ljubav, kojom žalimo bližnje, kao što je učinio Naš 
Gospodin, kad je uskrisio Lazara (Iv. 11, 35.). A te boli ne smetaju, da budemo 
sjedinjene s Bogom. Isto tako ne uzrujavaju duše nemirnom, nespokojnom, 
dugotrajnom strašću. Ove boli naskoro prolaze; jer se čini, kao što rekoh o 
užicima u molitvi, da ne dopiru do dna duše, već samo do sjetila i moći 
duševnih. Prolaze kroz pređašnje stanove, ali ne ulaze u posljednji, o kojem će 
se govoriti. (Zato je potrebno ono, što je rečeno o naprezanju moći.) Gospodin 
može, obogatiti duše na mnogo načina i dovesti ih u ove stanove, a ne samo 
spomenutom stazom. 

5. No pazite dobro, kćeri, potrebno je, da umre crv, i to na vaš trošak. 
Ovdje (u dragocjenom sjedinjenju) mnogo pomaže umirati, kada se ugleda u 
tako novom životu. Ovdje 2 treba, da ga mi same ubijemo još u ovom životu. 
Priznajem, da će biti mnogo više truda, ali ga čeka i plaća, pa će vam i nagrada 
biti veća, ako pobijedite. A da je to moguće, ne smije se dvoumiti, ako se 
sjedinjenje događa uistinu s voljom Božjom. To je sjedinjenje, koje sam željela za 
svega svoga života. To sjedinjenje molim vazda od Našega Gospodina. Ovo je 
najjasnije i najsigurnije. 

6. No jao nama! Samo će nas malo doprijeti do njega, ako se i čini, da je 
sve učinio onaj, koji se čuva, da ne uvrijedi Boga i stupio je u Red. 0 koliko crvi 
ostaje, koji se ne dadu prepoznati, dok poput onoga, što je Joni izglodao bršljan 
(Jon. 4, 6. 7.), i nama izglođu krepost s pomoću samoljublja, precjenjivanja 
samoga sebe, osuđivanju bližnjih pa i u malim stvarima, nestašice ljubavi 
prema njima, ako ih ne ljubimo kao sami sebe? Jer ako silimice i izvršujemo 
dužnost, da ne padnemo u grijeh, ne dopiremo s velikom spremom, kako mora 
biti, da se sasvim sjedinimo s voljom Božjom. 

7. Sto mislite, sestre, što je njegova volja? Da budemo sasvim savršene, 
eda budemo jedno s Njim i s Ocem, kao što je molilo Njegovo Veličanstvo (Iv. 17, 
22.). Gle, koliko nam još nedostaje, da dopremo tamo! Kažem vam, da pišem ovo 
s velikom mukom videći, da sam tako daleko, i to svojom krivnjom. Ne treba da 
nam Gospodin daje za to velike darove. Dosta nam je dao, ikad nam je dao svoga 
Sina, da nam pokaže put. Ne mislite, da je sve u tom, umre li mi otac ih brat, pa 
se prilagodim volji Božjoj tako, te toga bolno ne osjećam, i ako me snađu tegobe i 
bolesti, da ih podnosim zadovoljno. Dobro je to, a gdjekad nalaže i razboritost, 
jer ne možemo inače, pa od nužde činimo krepost. Koliko su takvih i drugih 
stvari, ako i nisu bile takve, činili mudraci, jer su mnogo znah! Ovdje traži od 
nas Gospodin, da se trsimo oko dvije stvari, a to je ljubav prema Njegovu 
Veličanstvu i prema bližnjemu. Vršeći ih savršeno izvršujemo njegovu volju i 
tako se sjedinjujemo s Njim. No kako smo mi daleko od toga, da tako velikom 
Bogu učinimo ove dvije stvari, kako moramo i kako rekoh! Neka nam izvoli 
Njegovo Veličanstvo dati milost, da zaslužimo doprijeti do ovoga stanja! Ako 
hoćemo, to je u našoj ruci! 

8. Po mojem je mnijenju najizvjesniji znak, da li obdržavamo ove dvije 
stvari, ako svojski ljubimo svoga bližnjega. Jer se ne može znati, da li ljubimo 
Boga, ako zato ima i velikih znakova, po kojima ne može upoznati, da ga 
ljubimo. No ljubav se prema bližnjem može upoznati. I budite uvjerene, što više 
vidite da ste napredovale u njoj, to ćete više uznapredovati i u ljubavi prema 


2 T. j. u slatkom sjedinjenju. 



Bogu. Jer je tolika ljubav, kojom nas ljubi Njegovo Veličanstvo, te će za plaću za 
onu ljubav, kojom ljubim bližnjega, učini, da na tisuću načina poraste ljubav, 
kojom ljubimo Njegovo Veličanstvo. 0 tom ne mogu sumnjati. 

9. Veoma je zamašno za nas, da se latimo posla s velikim oprezom; jer 
ako to uradimo veoma savršeno, sve smo uradile. Ja držim, budući da je naša 
narav zločesta, ako ljubav Božja ne nastane iz pravoga korijena, (držim) da 
nećemo doći do toga, te savršeno ljubimo bližnjega. Kad je, sestre, to toliko 
zamašno za nas, nastojmo upoznavati i neznatne stvari, a ne držati samo do 
nekoliko veoma velikih, koje se nađu skupa kod molitve. Moramo gledati, što 
ćemo raditi i čega ćemo se latiti za bližnje, pa i za jednu jedinu dušu, da se 
spasi. Ako poslije ne budu prikladna djela, nema razloga, da se drži, e ćemo to 
raditi. To isto kažem i o poniznosti i o svim drugim krepostima. Velike su 
lukavštine zloduhove. Ne bi li nam utuvio, da imamo krepost, kad nemamo, sići 
će tisuću puta u pakao. Ima i pravo, jer je to veoma štetno. Nikad te kreposti ne 
dolaze bez taštine, jer izbijaju iz takva korijena. A kreposti, što dolaze od Boga, 
slobodne su od taštine i od oholosti. 

10. Uživam gdjekad gledajući neke duše. Dok su u molitvi, čini se, da bi 
htjele biti prezrene i javno osramoćene za Boga. A kasnije bi sakrile i malu 
pogrešku, kad bi mogle. Ako li je nisu učinile, pa im se prišije! Bože nas sačuvaj! 
Zato neka dobro pazi na se, ko toga ne trpi, pa neka ne drži do onoga, što sam 
udesi po svojoj voljici. To i zbilja nije bila odluka volje, ako li je prava, druga je 
stvar, van neka utvara mašte. U njoj izvodi zloduh svoje skokove i prevare. Kod 
žena će i neukih ljudi moći učinili mnogo. Jer mi ne znamo razlike između moći 
i mašte i tisuću drugih unutarnjih stvari. 0 sestre, kako se jasno vidi, da je u 
nekih prava ljubav prema bližnjemu, a u drugih je nema tako savršeno. Kad 
biste shvatile, kako je za nas zamašna ova krepost, ne biste se oko drugoga 
trsile! 

11. Ima duša, koje marno nastoje razumjeti molitvu, što je imaju. U njoj se 
posve zamotaju, pa se čini, da se boje i ganuti ih što pomisliti, da im ne umakne 
ni najmanje slasti i pobožnosti, što ih je zapala. Kad promatram takve duše, čini 
mi se, da vidim, kako malo poznaju put, kojim se dopire do sjedinjenja, a misle, 
da je u onom (postupku) sav posao. Nije to, ne, sestre; Gospodin ište djela. 
Opaziš li bolesnicu, kojoj možeš pružiti polakšicu, ne oklijevaj, prekini onu 
pobožnost i smiluj joj se. Ako osjeća bol, osjećaj i ti. Zatreba li, posti, da ona jede. 
I to ne toliko radi nje, već stoga, jer znaš, da Gospodin hoće to. To je pravo 
sjedinjenje s njegovom voljom. I ako vidiš, gdje koju osobu veoma hvale, raduj se 
više, nego da hvale tebe. To je zbilja lako. Jer u koga ima poniznosti, bit će mu 
teško gledati, gdje ga hvale. No ova je radost velika stvar, radost kad se 
upoznaju kreposti sestara. A kad uvidimo u ikoje kakav nedostatak, moramo je 
osjećati, kanda je u nas, i pokrivati. 

12. Mnogo sam o tom govorila drugdje 3 , jer vidim, sestre, da bismo bile 
izgubljene, kad bi u tom bio kakav nedostatak. Bože daj, ne bilo ga nikada! No 
bilo kako mu drago, kažem vam, da ne prestajete od Njegova Veličanstva iskati 
sjedinjenje, o kojem sam govorila. Kad vidite u tom nedostatke, sve ako osjećate 
pobožnost i slasti, pa vam se čini, da ste dosegle dotle i do malog ushita u 
molitvi mira, (odmah će neke pomisliti, da je sve učinjeno), vjerujte mi, da još 


3 V. Put savršenosti gl. VII. 



niste doprle do sjedinjenja. Molite Našega Gospodina, neka vam uz savršenost 
dade i ljubav prema bližnjemu, i pustite, neka radi Njegovo Veličanstvo. On će 
vam dati više, nego možete poželjeti, ako se trsite i nastojite u svemu oko toga, 
koliko možete, te svoju volju silite, da se u svemu vrši volja vaših sestara, sve 
ako biste i izgubile svoje pravo. Morate zaboraviti svoju sreću radi njihove, sve 
ako bi se tome protivila narav. Morate nastojati, da preuzmete tegobu, gdje se 
pruži, eda olakšate bližnjemu. Ne mislite, da vas neće stajati i da ćete već naći 
učinjeno. Gledajte, što je našega Zaručnika stajala ljubav, kojom nas je ljubio: 
da izbavi nas od smrti, umro je tako mučnom smrću, smrću na križu. 



GLAVA IV. 


Nastavlja isto gradivo. Tumači bolje ovaj način molitve. Ističe., kako je zamašno, da se 
postupa oprezno, jer se zloduh uvelike napreže, da povrati dušu sa započetoga puta. 

1. Čini mi se, da vas obuzimlje želja, da vidite, što radi i gdje boravi ona 
golubičica, jer ste shvatile, da ne boravi ni u duhovnim radostima ni u tjelesnim 
nasladama; nego se uzvija visoko. A ne mogu vam zadovoljiti te želje do 
posljednjeg stana, i to ako se Bogu svidi, da se sjetim toga ili da mi se pruži 
prilika te o tom, napišem. Jer je minulo oko pet mjeseci otkad ovo počeh 
dosada. 1 A budući da radi glavobolje ne mogu iznovice čitati, mora sve biti 
neuredno, a neke su stvari možda i dva puta rečene. No ja govorim svojim 
sestrama, pa je malo stalo do toga. 

2. Međutim vam hoću da pobliže protumačim, što je po mojem mnijenju 
ova molitva sjedinjenja. Prema svojem ću duhu staviti poredbu. Kasnije ćemo 
govoriti o leptiriću, koji ne počiva, jer ne nalazi svoga pravog mira (premda 
neprestano koristi čineći dobro sebi i drugim dušama.) 

3. Bit ćete često čule, da se Bog duhovno zaručuje s dušama. Slava 
njegovu milosrđu, koje hoće da se tako ponizi! Poredba je doduše nezgrapna, no 
ne nalazim druge, kojom bih mogla bolje razjasniti, što bih rado, nego je 
sakramenat ženidbe. Dakako, ovo je druge vrsti; jer u ovom o čemu 
raspravljamo, ne dolazi nikad ništa, što ne bi bilo duhovno. (Tjelesno je veoma 
udaljeno, a i duhovne su radosti i užici, što ih daje Gospodin tisuću milja 
razdaleko od onih, što ih moraju uživati oni, koji se zaruče.) Ovdje je samo 
ljubav s (uzajamnom) ljubavlju, a njezini su učinci tako prečisti, prenježni i 
ljupki, te se ne mogu iskazati. No Gospodin ih znade dati duši, da ih veoma 
dobro osjeća. 

4. Čini mi se, da sjedinjenje još ne dopire do duhovnih zaruka. I ovdje se 
događa kao među dvojicom, koji se imaju zaručiti. Najprije se ispituje, da li 
jedno drugom pristaju, da li se uzajamno ljube, pa se i posjećuju, da jedno bolje 
upozna drugo. Tako se zbiva i ovdje, ali se predmnijeva, da je ugovor već gotov i 
da duša dobro znade, kako joj je ova veza korisna. A odlučila je, da će u svemu 
vršiti volju svoga Zaručnika, pa gleda da ga zadovolji na sve moguće načine. A 
Njegovo Veličanstvo dobro znade, je li tako, pa je s njom zadovoljno. Zato joj i 
iskazuje milosrđe, te ga želi bolje upoznati, pa štono riječ ide a njom na 
domjenak te je združuje sa sobom. Možemo reći, da je to tako, jer se zbiva u vrlo 
kratko vrijeme. Tu više nema davanja ni uzimanja, van duša gleda otajnim 
načinom, ko je taj Zaručnik, koga ima uzeti. S pomoću sjetila i moći ne bi u 
tisuću godina nikako mogla spoznati, što ovdje upoznaje u posve kratko vrijeme. 
No jer je Zaručnik takav, čini je samim onim gledanjem dostojnijom, da jedno 
drugome, štono riječ, pruže ruke. Jer duša tako plane ljubavlju, te radi štogod 
može, da se ne razbiju sve božanske zaruke. No ako bi se ta duša zanemarila i 
zavoljela nešto, što nije On, izgubila bi sve. A to bi bio i preveliki gubitak, jer su 
prevelike i milosti, što joj iskazuje, i mnogo veće nego se mogu procijeniti. 


1 Svetica je počela pisati ovu knjigu u Toledu 2. lipnja 1577. Prekinula je zbog puta 
u Avilu do listopada one iste godine. Onda je nastavila ovo poglavlje, pa stan VI. i 
VII., a napokon je dovršila 29. studenoga. 



5. Zato vas, kršćanske duše, što vas je Gospodin uzdignuo do ovih 
granica, molim radi Njega, ne budite bezbrižne, van se klonite prilika, jer ni u 
ovom stanju nije duša tako jaka, te bi se mogla izlagati prilikama, kao što će biti 
nakon zaruka, koje se zbivaju u stanu, o kojem ćemo poslije govoriti. Jer se 
(Gospodin) nije više podao, van joj dao samo da ga vidi, štono riječ, a zloduh se 
uvelike trsi, da se bori s njom i osujeti te zaruke. Kasnije, kad već vidi, da se 
sasvim predala Zaručniku, neće se toliko usuditi jer se boji i zna iz iskustva, ako 
to učini, da će biti na velikom gubitku, a duša na velikom dobitku. 

6. Kažem vam, kćeri, poznavala sam osobe, koje su se već bile visoko 
popele i doprle do toga stupnja. No zloduh ih je s velikom prepredenošću i 
lukavošću opet znao predobiti za se. Da to postigne, mora se složiti sav pakao; 
jer kako često kažem, ne gubi samo jednu dušu, nego veliku množinu. Znade on 
to već iz iskustva. Promotrimo li mnoštvo duša, što ih Bog privlači k sebi s 
pomoću jedne jedine, moramo ga uvelike slaviti. Tisuće su obratili mučenici. Eto 
jedne jedine djevice sv. Uršule! A koliko ih je zloduh izgubio po sv. Dominiku, po 
sv. Franji i drugim osnivačima Redova! A koliko ih gubi i sada po ocu Ignaciju, 
koji osnova Družbu. Svi su oni, jasno je, kao što i čitamo, primili od Boga slične 
milosti! A što je to bilo, van da su se i trsili, da svojom krivnjom ne izgube tako 
božanske zaruke? 0 kćeri moje! I sada je ovaj Gospodin isto tako pripravan, da 
nam iskazuje milosti kao i onda. A u neku je ruku i više prisiljen, jer ih želimo 
primati, budući da ih je danas malo, koji mare za njegovu slavu kao nekada. 
Mnogo ljubimo sami sebe. Veoma mudro pazimo, da ne izgubimo svoga prava. 0 
kako se ljuto varamo! Neka nam se Gospodin smiluje i dade nam svjetlost, da ne 
padnemo u sličnu tminu. 

7. Mogle biste me zapitati ili dvoumiti o dvije stvari: prvo, ako se duša 
tako predala u volju Božju, kao što sam rekla, kako se može prevariti, jer više ni 
u čem ne želi činiti svoju volju? Drugo, kojim putevima može zloduh ući tako 
pogibeljno, te bi se izgubila vaša duša, dok ste tako udaljene od svijeta i tako 
često pristupate k sakramentima, a možemo reći, boravite u društvu anđela? 
Jer dobrotom Gospodnjom sve nemaju drugih želja, van da služe Gospodinu i 
ugode mu. Kod onih, što se nalaze u svjetskim prilikama, ne bi to bilo čudo. 
Kažem, da u tom imate pravo. Bog nam je iskazao mnogo milosrđa. No kad 
gledam, kao što rekoh, da je i Juda bio u družbi apostola i da je vazda drugovao 
s Bogom samim i slušao njegove riječi, razbiram, da u tom nema sigurnosti. 

8. Odgovaram na prvo pa kažem: kad bi ta duša bila vazda predana u 
volju Božju, jasno je, da ne bi propala. Ali dolazi zloduh s velikom 
prepredenošću te je pod prilikom dobra u sićušnim stvarima gleda odvratiti od 
nje i zavesti na drugo. Utuvlja joj, da to nije zlo, pa joj malo po malo potamnjuje 
razum i mlači volju, te uzrokuje, da u njoj raste samoljublje, dok se malo po 
malo ne udalji od volje Božje i vrati k svojoj volji. Tim je odgovoreno i na drugo. 
Jer nema tako tijesna zatvora, u koji ne bi mogao ući (zloduh), ni tako udaljene 
pustinje, u koju ne bi došao. No reći ću vam još nešto. Gospodin to možda 
dopušta, da vidi, kako se drži duša, koju želi postaviti, da svijetli drugima. Jer 
je bolje, da isprvice bude zla, ako ima biti, nego da kasnije bude na štetu 
mnogima. 

9. Moram vazda prositi Boga u molitvi, neka nas drži svojom rukom, i 
neprestance misliti ako nas On ostavi, da bismo se survale u ponor, kao što je 
istina, pa da se ne smijemo nikad u sebe pouzdavati, jer bi to bila ludost. Iza 



toga mi se vidi najpodesnije sredstvo da osobito pomno pazimo, kakve su nam 
kreposti: da li napredujemo ili nazadujemo u čemu, a pogotovu u međusobnoj 
ljubavi, pa u želji, da nas drže manjima i u običnim stvarima. Ako na to pazimo 
i molimo Gospodina, neka nam da svjetlost, odmah ćemo vidjeti dobitak ili 
gubitak. Ne mislite, da će Bog dušu, koja mu se toliko približi, tako brzo 
ispustiti iz ruke, a da se zloduh svojski ne potrudi. Njegovo Veličanstvo i te kako 
osjeća, što gubi (gubeći koju dušu), tako te je prije iznutra opominje na mnogo 
način, pa joj se ne može sakriti šteta. 

10. Napokon završimo tim, da moramo nastojati vazda napredovati. Ne 
bude li toga, moramo se veoma bojati, jer nas nedvoumno zloduh kani nekako 
napasti. Usto nije moguće, da se ljubav popne tako visoko, pa ne raste više, jer 
ljubav nije nikad besposlena. Zato bi to bio veoma zao znak. Jer se duša, koja je 
pregnula da bude zaručnicom samoga Boga i već je drugovala s Njegovim 
Veličanstvom, pa je doprla do spomenutih granica, ne smije više dati na 
spavanje. A da vidite kćeri, što radi s onima, koje već drži za zaručnice, počet 
ćemo raspravljati o šestom stanu. Vidjet ćete, kako je malo sve, čim možemo 
služiti, što li trpjeti, i raditi, da se pripravimo na tako velike milosti. Možda je 
Naš Gospodin tako udesio, te su mi zapovijedili, da ovo pišem, eda upremo oči u 
nagradu i vidimo, kako je beskrajno njegovo milosrđe, jer se hoće da dade i 
pokaže crvima, pa da zaboravimo svoje sićušne zemaljske radosti, da upremo oči 
u njegovu veličinu i ražarene trčimo u njegovu ljubav. 

11. Neka mi On dade, da i koliko rastumačim tako teške stvari. Jer ako 
Njegovo Veličanstvo i Duh Sveti ne budu upravljali mojim perom, znam dobro, 
da će to biti nemoguće. Ako li ne bi bilo za vašu korist, molim ga, da ne nađem 
ništa, što bih rekla. Jer zna Njegovo Veličanstvo, da ne želim drugo, koliko 
mogu sama sebe upoznati, van da se hvali njegovo ime i da mi nastojimo služiti 
Gospodinu, koji tako plaća i ovdje na zemlji. Po tome možemo donekle shvatiti, 
što će nam dati na nebu, bez prekida i tegoba i pogibli, što ih ima na ovom 
olujnom moru. Jer kad ne bi bilo pogibli, da ćemo njega uvrijediti i izgubiti, bio 
bi nam počinak, pa da nam se život ne svrši do svršetka svijeta, kad bismo 
radile za tako velikoga Boga i Gospodina i Zaručnika. Neka se svidi Njegovu 
Veličanstvu da zavrijedimo činiti štogod njemu na službu, bez toliko pogrešaka, 
što ih činimo vazda i u dobrim djelima. Amen. 



STAN ŠESTI 

Ima jedanaest glava 

GLAVA I. 

Raspravlja, kako ima većih tegoba, kad Gospodin počne udjeljivati veće milosti. Spominje 
neke (tegobe) i kako se u njima drže oni, koji su već u ovom stanu. Dobra je (ova glava) za 

one, koje snalaze unutarnje tegobe. 

1. S pomoću Duha Svetoga hoćemo da govorimo o šestom stanu. Ovdje je 
duša već ranjena ljubavlju prema Zaručniku, pa nastoji još više biti sam i 
ukloniti sve, što bi joj moglo smetati u toj samoći, prema njezinu stanju. Tako je 
u dušu utisnut onaj pogled božanskog Veličanstva, te sva njezina želja ide 
zatim, da ga opet uživa. Već rekoh, da se u ovoj molitvi ne vidi ništa, pa ni s 
pomoću mašte, što bi se moglo nazvati gledanjem. Rekoh pogled, radi poredbe, 
što je navedoh. 1 Duša je već tvrdo odlučila, da neće uzeti drugoga zaručnika. Ali 
Zaručnik ne gleda na njezine velike želje, jer želi, da se već zaruči. Hoće On, da 
se ona još više zaželi i da je nešto stoji ovo dobro, što je veće od svih dobara. I 
premda je sve malo prema prevelikom dobitku, kažem vam, kćeri, da joj je 
potreban dokaz, znak za taj dobitak, eda uzmogne podnositi. 0 Bože moj! Kakve 
tegobe unutarnje i vanjske pretrpi, dok ne uđe u sedmi stan! 

2. Zaista, kadikad promišljam o tom i bojim se, kad bi naravska slabost 
unaprijed znala, da bi se veoma teško odlučila, da uzmogne ono podnijeti i 
odlučno pretrpjeti, pa joj se predočila ne znam kakva dobra, već da (duša) dođe 
već u sedmi stan. Jer se ondje ne treba bojati, da duša neće iz petnih žila 
pregnuti, da sve to podnese za Boga. A razlog je tome, jer je nemalo uvijek tako 
blizu Njegovu Veličanstvu, a odatle joj dolazi snaga za to. Mislim, da će biti 
dobro navesti nekoliko tegoba, za koje znam izvjesno, da se ovdje zbivaju. Možda 
se sve duše ne vode ovim putem. No veoma dvoumim, da žive slobodne od 
zemaljskih tegoba ove ili one vrsti one duše, koje gdjekad tako doista kušaju 
nebeske stvari. 

3. Ako i nisam kanila raspravljati o tom, ipak pomislih, da će gdjekojoj 
duši, što se nađe u nevolji, biti na veliku utjehu, znade li, da se to zbiva i u 
drugim dušama, kojima Bog dijeli slične milosti; jer se onda zaista čini, da je sve 
propalo. Neću tih nevolja spominjati po redu, kako se zbivaju, nego kako mi 
padnu na pamet. Počet ću s najmanjima. Eto nam vike onih osoba, s kojima se 
druguje, pa s kojima se i ne druguje, van se činilo, da se u životu nas i ne 
sjećaju. Tu vam govorkaju: »Ta se i ta pričinja sveticom. Pregoni, da prevari 
svijet i druge prikaže rđavima, a bolji su bez tih obreda«. A treba znati, da ta 
duša ne radi ništa, već nastoji dobro paziti na svoj stalež. Udaljuju se od nje oni, 
što ih je držala za svoje prijatelje, pa joj baš oni daju najbolje zalogaje i uzrokuju 
mnogo muka: »Ona duša propada, i uvelike se vara. To su đavolski poslovi. 
Dogodit će se kao ovoj i onoj, što je propala. Ta daje povod, da propada krepost. 
Ona vara svoje ispovjednike«. I takogovići idu k njima i to im pričaju pa im 
navode primjere, kako se desilo nekima, koji su tako propali. Istresu na tisuće 
načina poruge i poruge protiv njih. 


1 Gl. IV. stana V. 



4. Poznam jednu osobu 2 koja se uvelike bojala, da neće moći naći čovjeka, 
koji bi je ispovijedao. Tako su se stvari bile razvile. No budući da ih je mnogo, 
bolje je, da se ne zadržavam. Najgore je, što takvi govori ne prestaju tako brzo, 
već traju za čitava života, pa jedan opominje drugoga, neka se čuva sličnih 
osoba. Reći ćete mi, da ima i drugih, koji govore dobro. Oh, kćeri, a kako ih je 
malo, koji vjeruju to dobro, prema mnogima, koji ga zabacuju! A to više, što je to 
za dušu veća muka, nego one govorotine! Duša vidi jasno, ako ima kakvo dobro, 
da joj je dano od Boga, a nikako nije njezino. Ta vidjela je malo prije, da je 
veoma siromašna i u velikim grijesima. Zato joj je to (t. j. da je drugi hvale) 
nesnosna muka, barem isprvice. Kasnije već nije toliko, i to s ovih razloga: Prvo, 
iskustvo joj jasno pokazuje, da ljudi govore dobro isto tako brzo kao i zlo, pa zato 
ne haje više ni za jedno ni za drugo. Drugo, Gospodin joj je dao više svjetlosti (te 
vidi), da nikakva dobra stvar nije njezina, već je dar Njegova Veličanstva; pa 
kanda je gleda na trećoj osobi, zaboravlja, da ima tu ikakav dio, van samo hvali 
Boga. Treće, ako vidi, da se gdjekoje duše okoriste gledajući milosti, što joj Bog 
iskazuje, misli ona, da Njegovo Veličanstvo to, što je drže dobrom, premda nije, 
upotrebljava kao sredstvo, da bude na korist onim dušama. Četvrto, duša drži 
više na oku čast i slavu Božju nego svoju. Stoga se rješava napasti, što ju je 
snalazila spočetka, da bi je te pohvale mogle upropastiti, kao što je vidjela kod 
nekih, pa malo mari, što je sramote, ako se samo jednom radi nje hvali Bog; a 
poslije puklo, kud puklo. 

5. Ovi i drugi razlozi ublažuju veliku muku, što je uzrokuju duši one 
pohvale, premda je gotovo uvijek ponešto osjeća, osim da ih drugi baš ni malo ne 
opaze. No kud i kamo je veća muka nego one govorotine, vidi li duša, da je u 
javnosti bez razloga drže dobrom. A kad dođe do toga, da ne drži mnogo do 
ovoga (t. j. do pohvala), mnogo će manje držati do onoga (do pogrda i 
govorotina). Dapače se tome raduje, pa joj je to kao veoma ljupka glazba. To je 
velika istina, pa više okrepljuje dušu nego je plaši. Jer joj je već iskustvo 
pokazalo veliki dobitak, što joj dolazi ovim putem. I čini joj se, da ne vrijeđaju 
Boga one, što je progone; već da to dopušta Njegovo Veličanstvo na njezinu 
veliku korist. A jer tu korist vidi jasno, obuzimlje je osobita veoma nježna ljubav 
prema njima, jer joj se čini, da su joj bolji prijatelji i da joj više koriste. 

6. Gospodin običava slati i veoma teške bolesti. To je mnogo veća muka, 
pogotovu kad su žestoke boli. Ako li su posve jake, čini mi se, da je to najveća 
muka, mislim vanjska, na zemlji, pa bilo drugih ne znam koliko. Kažem: ako su 
boli veoma jake. Jer ta muka obuzme čovjeku unutarnjost i vanjštinu tako da 
potisne dušu, te ne zna, što bi sam sa sobom. I voljela bi kakvogod brzo 
mučeništvo nego one boli. Ipak te boli u najvećoj žestini ne traju predugo. 
(Napokon Bog ne daje više nego može čovjek podnijeti, a Njegovo Veličanstvo 
daje najprije strpljivost). No druge su velike boli i raznolike bolesti običajne. 

7. Poznam jednu osobu 3 koja odonda, otkad joj je Gospodin počeo 
iskazivati spomenutu milost, a ima tome četrdeset godina, može uistinu reći, da 
nije proživjela nijednoga dana, te ne bi podnosila boli i drugačije trpjela. Mislim 
nedostatak tjelesnoga zdravlja, bez drugih velikih tegoba. Istina, ona je bila 
veoma zla, pa joj se sve čini malo prema paklu, što ga je zaslužila. Druge će, 
koje nisu toliko uvrijedile Našega Gospodina, povesti drugim putem. A ja bih 


2 To je sama Svetica V. Život gl. XXVIII 

3 Govori sama o sebi. 



rada izbirala put trpljenja, barem da nasljedujem Našega Gospodina Isukrsta, 
sve kad ne bih imala druge koristi; a pogotovu kad ima mnogo koristi. Oj, da 
raspravljamo o unutarnjim tegobama! Sve bi nam se one druge činile malene, 
kad bih pogodila ove prikazati. Ali je nemoguće razumljivo pokazati, kako se 
zbivaju. 

8. Započnimo s mukom, koju zadaje ispovjednik odviše razuman, a malo 
iskusan. 4 Takav ispovjednik ne drži ništa stalnim. Svega se boji, o svemu 
dvoumi, kad vidi izvanredne stvari. Osobito, ako u dušama, koje ih imaju, vidi 
kakvu nesavršenost. On misli, da moraju biti anđeli oni, što im Bog daje takve 
milosti. A to je nemoguće, dok su u ovom tijelu. Odmah sve odsuđuje, kanda 
potječe od zloduha ili od turobnosti (melankolije). A nje (melankolije) je svijet 
tako pun, te se ne čudim. Sad je ima toliko u svijetu i zloduh čini toliko zala tim 
putem, te ispovjednici imaju veoma mnogo razloga, da se i te kako boje. No 
siromašna je duša u jednakom strahu, a k ispovjedniku ide kao k sucu. Ako je 
on odsudi, trpi neprestano toliku muku i smetnju, da će samo onaj razumjeti 
kakva je njezina tegoba, koji ju je sam iskusio. Jer je druga velika muka, što 
trpe ove duše, pogotovu ako su bile zle: misle one, da je Bog dopustio radi 
njihovih grijeha, te ih vara (zloduh). Kad im Njegovo Veličanstvo iskazuje 
milost, uvjerene su i ne mogu vjerovati, da potječe milost od drugoga duha, van 
od Boga. No to brzo prolazi, a uspomena na grijehe ostaje vazda. Na sebi vide 
pogreške, bez kojih neće nikada biti, pa odmah dolazi ova muka. Kad ih 
ispovjednik uvjeri, primire se, ali se muka povrati opet. Ali ako ispovjednik 
poveća strah, onda je muka gotovo nesnosna. Pogotovu ako iza toga dođu 
nekakve suhoparnosti, gdje im se čini, da nisu baš nikad mislile na Boga niti ga 
se mogu sjećati. A kad čuju, da se govori o Njegovu Veličanstvu, čini im se, da 
čuju, gdje neko govori izdaleka. 

9. No to je sve ništa, ako se usto duši ne čini, da ne zna uputiti 
ispovjednike i da ih zavarava. Doduše, misli ona i vidi, da nema ni prve kretnje, 
što je ne reče. No to ne koristi. Jer je duh tako potamnio, te duša ne može vidjeti 
istine, već vjeruje, što joj predočuje mašta (jer onda ona vlada), i ludorije, što joj 
hoće da predoči zloduh. A njemu valjda Naš Gospodin dopušta, da je kuša i 
utuvljuje joj, da je odbačena od Boga. Mnogo toga navaljuje na nju i uzrokuje joj 
tako mučnu i nesnosnu tjeskobu, te ne znam, s čim bi se mogla isporediti, van s 
mukama, što ih trpe u paklu. Jer se u toj oluji ne dopušta nikakva utjeha. Hoće 
li, da je potraži od ispovjednika, čini se, da su se vragovi složili s njim, da je još 
više muče. Jednom se neki ispovjednik razgovarao s dušom, koja je bila u takvoj 
muci. Kako mu se tjeskoba činila opasna, jer je toliko toga bilo spojeno, naloži 
joj kasnije, neka ga upozori vazda, kad joj bude tako. A njoj je bivalo sve gore. 
On upozna, da ona nije sama sebi gospodarica. Znala je dobro čitati. No kad bi 
uzela knjigu u svojem narodnom jeziku, dešavalo joj se, da ne razumije više o 
tom, nego bi da i ne poznaje slova, jer njezin razum nije bio zato sposoban. 

10. Napokon, u ovoj oluji nema druge, van čekati milosrđe Boga, koji 
iznenada jednom jedinom svojom riječju ili kakvom prilikom, koju on udesi, tako 
brzo sve potjera kanda u onoj duši nije bilo ni oblačka. Tako ostane sada puna 
sunca i mnogo veće utjehe. I poput onoga, koji uteče pobjedonosno iz pogibeljne 


4 Ovdje kori Svetica preveliku mudrost i oprez, što je previše uzrokuje slaba narav, 
a nije prijatna duhovnom životu. 



bitke, slavi Našega Gospodina, jer se On borio i izvojštio pobjedu. A spoznaje 
veoma jasno, da se ona nije borila, jer joj se čini, da vidi u rukama svoga 
protivnika sve oružje, kojim se mogla braniti. I tako jasno poznaje svoju bijedu i 
kako sami po sebi možemo vrlo malo, ako nam Gospodin ustegne svoju desnicu. 

11. Čini mi se, ne treba razmišljati, da to upozna. Vidjela je, da je sasvim 
nesposobna, a iskustvo ju je, što je u tom iskusila, naučilo, da upozna naše 
ništavilo i bijedu. (Premda duša mora biti u milosti, jer u svoj toj muci ne 
vrijeđa Boga i ne bi ga uvrijedila ni za što na zemlji), ipak je milost u njoj tako 
sakrivena, te ona misli, da ne vidi u sebi ni najmanje iskrice ljubavi Božje ni da 
je ikada bilo. Ako je učinila kakvo dobro ili joj je Njegovo Veličanstvo udijelilo 
kakvu milost, čini joj se, da je to bio san i tlapnja. A stalno vidi grijehe, što ih je 
počinila. 

12. 0 Isuse, kako je tužno pogledati takvu dušu bez zaštite, i kako rekoh, 
kako joj malo koristi sva zemaljska utjeha! Zato, sestre, ako se kad nađete u 
takvoj nevolji, ne mislite, da bi bogataši i oni, što su na slobodi, mogli u to 
vrijeme sebi bolje pomoći. Ne, ne! Ja mislim, kad bi se pred prokletnike stavile 
sve radosti ovoga svijeta, da im ne bi mogle dati polakšice, već bi pooštrile 
muku. Tako i ovdje (pomoć i utjeha) dolazi odozgo, a ne koriste sve zemaljske 
stvari. Ovaj veliki Bog hoće, da njega priznamo za kralja, a upoznamo svoju 
bijedu. A to je veoma zamašno i za ono, što dolazi. 

13. A što će raditi ova siromašna duša, ako tako potraje mnogo dana? Ako 
moli naustice, ne tješi se, kao da i ne moli. Ne prodire to u njezinu unutarnjost, 
pa ni ona sama, što moli, sve ako je molitva usmena. Za unutarnju molitvu nije 
u to vrijeme nikako sposobna, jer za nju nema sila. Samoća bi joj više škodila, 
budući da je za nju druga muka, da ni s kim nije i niko s njom ne govori. I 
kolikogod se sili i napreže, tišti je dosada i zlovolja, koja izbija i iz vanjštine, pa 
se dade lako vidjeti. Je li istina, da će znati kazati, što joj je? Ne da se izreći, jer 
su to duhovne tjeskobe i muke, za koje se ne može naći ime. Najbolje je sredstvo, 
ne da ih se duša riješi, jer za to ne nalazim sredstva, van da to može podnositi, 
(to je sredstvo) raditi djela ljubavi i druga vanjska djela, i ufati se u milosrđe 
Boga, koji nikad ne ostavlja onih, što se ufaju u Njega. Neka navijek bude 
blagoslovljen. Amen. 

14. Druge vanjske muke, što ih zadaju zlodusi, nisu tako obične, pa ne 
treba o njima govoriti. A nisu ni većinom tako mučne. Ako se zlodusi i te kako 
naprežu, ne mogu po mojem mnijenju oslabiti moći ni sasvim smutiti duše. 
Ostaje joj napokon razum, te može misliti, da (zlodusi) ne mogu više činiti, nego 
im dopusti Gospodin. A dok razuma ne izgubi, sve je malo prema onome, o čemu 
se malo prije govorilo. 

15. 0 drugim ćemo unutarnjim mukama govoriti u ovom stanu, kad 
budemo raspredali o raznim sredstvima molitve i milostima Gospodnjim. Neke 
je od njih još teže trpjeti nego spomenute, kako će se vidjeti po učincima, kakvi 
ostaju na tijelu. Ipak ne zaslužuje ime muke, pa nema ni razloga, da im ga 
nadijevamo. Ove su pače velike milosti Gospodnje, i duša usred njih upoznaje, 
da jesu (milosti) i da su sasvim izvan njezinih zasluga. Ova velika muka dolazi 
za ulazak u sedmi stan sa mnogo drugih. Govorit ću o nekima, jer bi o svima 
bilo nemoguće, a tako i rastumačiti, što su. Potječu od drugoga daleko višeg 
porijekla nego spomenute. Kad nisam o ovima, premda su više vrsti, mogla 
razložiti više nego je rečeno, još ću manje moći o onima. Neka Gospodin dade za 



sve svoju milost radi zasluga svoga Sina. Amen. 



GLAVA II. 


Raspravlja, kako Naš Gospodin na razne načine budi dušu. Čini se, da se pritom ne treba 
bojati, premda je to nešto uzvišeno, a milosti velike. 

1. Čini se, da smo daleko ostavili golubicu. Ali nismo; jer joj baš 
nabrojene tegobe pomažu, da može više letjeti. A sada počnimo raspravljati, 
kako se zaručnik drži prema njoj i prije nego joj to sasvim bude, u njoj budi živu 
želju za tim, i to tako finim sredstvima, da ih ni sama duša ne shvata. I ja 
držim, da ih ne mogu razjasniti, te ih drugi shvate, osim onih, koji su to več 
iskusili. Jer su to tako nježni i fini porivi, što potječu iz najdublje dubine duše, 
pa ne mogu nikako nači prikladne poredbe. 

2. Sasvim se razlikuju od svega, što ovdje možemo steči, pa i od 
spominjanih slasti. Često puta je sama osoba bezbrižna, pa se i ne sjeća Boga. 
No Njegovo Veličanstvo je probudi poput repatice, koja brzo prođe ili poput 
groma bez buke. Ali duša odmah shvati veoma dobro, da ju je Bog pozvao, i to 
tako razgovjetno, da se kadikad, osobito isprvice, zgraža, pa i jadikuje, premda 
je ništa ne boli. Osjeća, da je preslatko ranjena, ali ne zna, kako i ko ju je ranio. 
No poznaje dobro, da je rana dragocjena, pa ne bi rado nikad od nje ozdraviti. 
Tuži se svom Zaručniku riječima ljubavi, pa i vanjskima, jer ne može drugo 
uraditi. Spoznaje ona, da je on nazočan, ali neće da joj se objavi tako te ga stane 
uživati. Velika je to muka, sve ako je ljupka i slatka. Ne može je se riješiti, sve 
kad bi htjela. No toga ne bi htjela nikada. Mnogo je više to zadovoljava nego 
slasno udubljivanje u molitvi mira, gdje nema muke. 

3. Mislim i premišljam, sestre, kako da vam razjasnim ovo djelovanje 
ljubavi, ali ne znam, kako bih. Čini se, da je protuslovlje u tom što Dragi u 
jednu daje duši, te jasno upozna, da je s njom, a u drugu se čini, da je zove tako 
izvjesnim znakom, te ona ne može nikako dvoumiti, i tako pronicavim 
zviždukom, te ga duša mora čuti i razumjeti. Kad Zaručnik, koji je u sedmom 
stanu, govori tako duši, a to nije pravi govor, čini se samo, da se stanovnici u 
drugim sobama, sjetila, mašta i (druge) moći ne usuđuju ni maknuti. 0 moj jaki 
Bože, kako su velike tvoje tajne, kako li su duhovne stvari različne od svega, što 
se ovdje može vidjeti i pojaviti! Jer se ničim ne da razjasniti ni ova tako mala 
milost poredi li se s drugima, što ih djeluješ u dušama! 

4. Ova milost djeluje u duši takav učinak, da u neku gine od želje, a ne 
zna, što bi molila, jer joj se jasno pokazuje, da je s njom njezin Bog. Reći ćete mi: 
ako to upoznaje, što želi ili što joj zadaje muku? Kakvo veće dobro želi? Ne 
znam. Samo znam, da se čini, da ova muka dopire u nutrinu duše, pa joj se 
uistinu čini, kad iz nje vuče strjelicu onaj, koji ju je ranio, da s njom vuče i 
nutrinu. Takav osjećaj ljubavi osjeća. 1 Onda sam razmišljala, da li možda s toga 
žarkoga ognjišta, što je moj Bog, skače koja iskrica i zapaljuje dušu tako, te ona 
osjeća onaj gorući oganj, ali taj oganj nije dostatan, da je spali, a opet je tako 
slastan. Zato u njoj ostaje ona muka i dodir s tim ognjem izvodi onaj učinak. To 
mi se čini najbolja poredba, što je mogu upotrebiti. Jer ta slasna bol i nije prava 
bol i ne traje neprekidice. Ako gdjekad i potraje dulje vrijeme, drugda brzo 


1 Fra Luis de Leon u izdanju u Salamanci ublažuje tu rečenicu: Uistinu se čini, da 
ih vuče za sobom već prema osjećaju ljubavi. 



prestaje, kako već hoće Gospodin da ga dade duši, jer se ne može pribaviti 
nikakvim ljudskim putem. No ako kadikad potraje neko vrijeme, iščezava i 
vraća se. Ukratko, nikad nije stalna. I stoga ne izgura duše, van kad se već 
zapali, gasi se iskrica opet. A u duši ostaje želja, da opet trpi onu ljubavnu bol, 
što joj uzrokuje (iskrica). 

5. Ovdje ne treba misliti, da potječe od same naravi ili uzrokuje turobnost 
(melankoliju) ili je od đavolske varke ili od mušičavosti. Jer se može vrlo dobro 
upoznati, da taj poticaj potječe odanle, gdje je Gospodin, koji je nepromjenljiv. A 
učinci nisu poput učinaka drugih pobožnosti, gdje veliko uronjivanje u užitak 
može prouzročiti, da posumnjamo. Ovdje su sva sjetila i moći bez ikakve 
udubljenosti. Samo gledaju, što bi moglo biti, ne uzbunjuju ni malo duše i po 
mojem mnijenju ne mogu ni povećati ni umanjiti onu slasnu muku. Komu naš 
Gospodin iskaže tu milost, (razumjet će, je li mu iskazana, kad ovo pročita), 
neka mu uvelike zahvali, jer se ne treba bojati prevare. A neka se veoma boji, da 
ne bi bio nezahvalan na tolikoj milosti. I neka pregne da svom snagom služi i 
popravi svoj život u svemu. Onda će vidjeti, kako će dopirati sve dalje te primati 
sve više i više. Jedna je osoba imala to, i minulo je u tom više godina. A s tom je 
milošću bila posve zadovoljna, te bi bila tom milošću veoma dobro plaćena, da je 
služila Gospodinu mnogo godina s velikim tegobama. Neka bude blagoslovljen u 
vječne vjekove. Amen. 

6. Možda posumnjate, kako može u tom biti više izvjesnosti nego u 
drugim stvarima. Po mojem mnijenju zbog ovih razloga. Prvo, jer zloduh nikad 
ne može zadati ovako slasne muke kao što je ova. Može joj doduše dati užitak i 
slast, što se čini duhovne, ali dodati i muku, i to toliku, spojenu s mirom i slašću 
duše, nije on sposoban. Jer se sva njegova moć proteže na vanjštinu, a kad 
zadaje muke, po mojem mnijenju, nisu slatke ni s mirom (spojene), već s 
nemirom i s borbom. Drugo, jer ova slasna oluja dolazi iz drugoga kraja, a ne iz 
onoga, u kojem on može gospodovati. Treće radi velikih koristi, što ostaju u duši, 
a najobičnije su: odluka trpjeti za Boga, želja za velikim nevoljama i odlučnija 
volja udaljiti se od zemaljskih radosti i zabava, pa druge slične stvari. 

7. Veoma je jasno, da ta muka nije utvaranje. Jer ako se drugda i trudi, 
ne će se moći oponašati. A tako je očita (ova muka), da se nikako ne može 
umišljati (to jest misliti da se osjeća, kad je nema) ni sumnjati, imamo li je, kad 
se osjeća. Ako bi u kojih ostala sumnja, neka znadu, da to nisu bile prave 
žestine. Mislim, ako bi ko sumnjao, je li je osjetio ili nije. Jer se ona dade 
zamijetiti (duši) kao i jaki glas ušima. Ne može to biti ni turobnost. Ne slaže se; 
jer turobnost izvodi i stvara svoje varke samo u mašti, a ono (o čemu se govori) 
potječe iz nutrine duše. Možda se varam. No dok ne čujem drugih razloga od 
onoga, koji to razumije, ostat ću vazda kod ovog nazora. A znam i za jednu 
osobu, koja je bila vrlo puna straha od tih prevara, ali ih se nije mogla bojati 
nikad s obzirom na tu molitvu. 2 

8. Gospodin običava i na druge načine buditi dušu. Iznenada, moleći 
naustice i ne mareći ništa unutarnje, čini se, da (dušu) obuzme slasna upala, 
kanda iznenada dopre tako veliki miris, koji se podaje svim sjetilima. (Ne 
kažem, da je to miris, već samo upotrebljavam poredbu). Tim (mirisom) ili 
nečim takvim hoće Zaručnik, da dade duši, te osjeti, da je ondje, te duši nastane 


2 Sama Svetica. 



slasna želja, da ga uživa i duša se pripravi, da uvelike zahvaljuje i hvali Našega 
Gospodina. Ova milost nastaje, gdje i prije spominjana. No ovdje nema ni malo 
muke, a nisu mučne ni same želje, da uživamo Boga. Najobičnije duša to ćuti 
(taj poriv). Ni ovdje se, mislim, ne treba bojati zbog nekih navedenih razloga, 
već treba nastojati ovu milost primati zahvaljujući. 



GLAVA III. 


Raspravlja o istom gradivu. Spominje, kako Bog govori duši, kad mu se svidi. Upućuje, kako 
se pritom treba držati, a ne suditi po svoju. Nabraja neke znakove, po kojima se poznaje, kad 
nema prevare, a kad je ima. Veoma je korisno za čitanje. 

1. Bog ima i drugi način da budi dušu. Ako se taj način u neku ruku i čini 
da je veća milost nego spomenuti, mogao bi biti i opasniji, pa ću se zato malko 
pozabaviti s njim. To su neki razgovori s dušom razne vrsti. Čini se, da neki 
dolaze izvana, drugi iz najdublje ponutrice duše, a opet neki iznad nje. A neki su 
tako izvanjski, te se čuju ušima, jer se čini, da su to razgovjetni glasovi. 1 
Kadikad pa i često može biti tlapnja, pogotovu kod osoba slabe mašte ili turobne 
ćudi, mislim ako je znatna turobnost (melankolija). 

2. Ne treba se po mojem mnijenju kod te dvije vrsti osoba osvrtati, reknu 
li, da su što vidjele, čule ili zamijetile, ali ih ne treba ni uzrujavati govoreći im, 
da ih vara zloduh, nego ih mora starješica ili ispovjednik, komu to kažu, 
saslušati kao bolesnice, te im reći, neka za to ne mare, jer u tom nije bit službe 
Božje. (Treba spomenuti), da je zloduh na ovaj način već mnoge prevario, a 
možda neće biti tako kod njih. (Tako eto treba), da se još više ne ražaloste, nego 
im zadaje njihova zlovolja. Reknu li im, da je to samo turobnost, nikad na kraj. 
One će priseći, da su vidjele i čule, jer im se tako čini. 

3. Istina je, treba im naložiti, da se kane (unutarnje) molitve, i što se više 
može nastojati, da za ove stvari ne mare. Jer zloduh običava upotrebljavati tako 
bolesne duše, da naudi drugima, ako već ne može nauditi njima. A treba se 
bojati vazda kod bolesnih i zdravih, dok se ne upozna duh, od kojega dolaze te 
stvari. Zato i kažem, da se najbolje toga riješiti spočetka. Jer ako je duh Božji 
(od kojega to potječe), više pomaže, da duša napreduje i više raste, kad se 
iskušava. Tako je to. Ali ne treba mnogo stiskati i uznemirivati duše, jer ona 
zbilja ne može više. 

4. Vraćam se opet na ono što rekoh o govoru s dušom. Sve spomenute 
vrsti mogu biti od Boga, od nečastivoga i od vlastite mašte. Pogodim li, 
spomenut ću s pomoću Gospodnjom znakove, po kojima se razlikuju i kada su ti 
govori opasni. Jer ih razumije mnogo duša među onima, što se bave molitvom. A 
ne bih rado, sestre, te držite, da radite zlo, ako ne vjerujete tim nagovorima, a 


1 Da se razumije ova glava i Svetičina nauka o božanskim govorima ili rečenicama, 
prepisujemo ono, što o njima kaže o. Franjo od sv. Tome u svom djelu Medula 
Mystica, VI. 1.: »Govori su trovrsni, kao što rekosmo i o viđenjima. Neki su tjelesni, 
neki utvoreni, a neki duhovni ili umni. Tjelesni su oni, što se zbilja čuju tjelesnim 
ušima, a to je moć vanjskih sjetila. Utvoreni (umišljeni) su, kad se ne čuju tjelesnim 
ušima, već ih primamo i shvatamo maštom, kanda smo ih čuli. Govori su umni ili 
duhovni, kad Bog ono, što hoće reći, utisne u nutrinu duha, bez zvuka i glasa i 
umišljenoga ili tjelesnog oblika, nego samo izrazi pojmove u duhovnoj nutrini i u 
razumnoj moći. A jer ta moć nije tjelesna već duhovna, ne zamjećuje s pomoću slika 
ni sličnosti tjelesnih već duhovnih. S pomoću tih slika ostaju stvari, što se govore, 
jasnije, stalnije i trajnije nego u spoznaji vida i mašte, jer je razum plemenitija 
moć.« Tri su vrsti tih razumnih govora: susljedni, oblični i bitni. Lijepo ih razlaže sv. 
Ivan od Križa u Usponu na Goru Karmel knj. II. gl. 26 — 30. 



isto tako ako im vjerujete, kad su samo za vas, i to ili utjeha ili upozorenje na 
vaše pogreške, govorio ih ko mu drago, ili su samo tlapnja, do toga je malo stalo. 
Ali vas upozoravam na nešto, to jest, ako su i od Boga (ti govori), ne mislite, da 
ste zato bolje. Ta mnogo je govorio i farisejima, a sve je dobro u tom, kako će se 
tim riječima okoristiti. A ne slažu li se sa Svetim Pismom, ne držite do njih više, 
nego da ste ih čule od samoga nečastivoga. Jer ako i dolaze od vaše slabe mašte, 
morate ih uzeti kao napast u vjerskim stvarima, pa im se tako vazda opirati, da 
prestanu. A i prestat će, jer imaju malo snage. 

5. Vratimo se k prvome. Dolazio (govor) iznutra, odozgo ili izvana, 
svejedno je, može biti od Boga. Najpouzdaniji su znaci, što mogu biti, po mojem 
mnijenju ovi. Prvi je i najpouzdaniji znak moć i vlast, što ga nose sa sobom 
(govori Božji), jer govore i rade. Razložit ću jasnije. Duša je u svoj nevolji i 
unutarnjem nemiru, što je spomenut, pa u tami razuma i suhoparnosti. Na 
jednu jedinu riječ, na primjer: »Ne žalosti se!« — smiri se, oslobodi se od sve 
nevolje i obasja je velika svjetlost. Riješi se sve one muke za koju joj se činilo, da 
je neće osloboditi od nje sav svijet i da se slože svi učenjaci i navode joj razloge i 
muče se ne znam koliko, činilo joj se, da je neće moći osloboditi od one nevolje. 
Duša je žalosna i puna straha, jer joj reče njezin ispovjednik i drugi, da je duh 
nečastivoga onaj, kojega drži. Na to čuje jedinu riječ, kojom se kaže: »Ja sam, ne 
boj se!« i svega se otrese te ostane posve utješena. A čini joj se, da ju niko ne bi 
mogao navesti, da drugo vjeruje. Duša je u velikoj neprilici radi zamašnih 
poslova, jer ne zna, kako će uspjeti. Uto čuje, neka se smiri, jer će sve uspjeti 
dobro. I duša bude puna pouzdanja i bez muke. A tako i u mnogo drugih stvari. 2 

6. Drugi je znak veliki mir, što ostaje u duši, pobožna i spokojna 
sabranost i sklonost da hvali Boga. 0 Gospodine, ako ima toliko snage jedna 
riječ po tvojem plemčetu (jer kažu, da dušama barem u ovom stanu ne govori 
sam Gospodin, nego neki anđeo), što ćeš istom raditi u duši, koja je ljubavlju 
vezana s Tobom i Ti s njom? 

7. Treći je razlog, što ove riječi ne iščezavaju iz pameti veoma dugo, a 
pogdjekad nikada, kao što iščezavaju one, što ih čujemo ovdje, to jest što ih 
slušamo od ljudi. Potječu li i od najuglednijih i najučenijih ljudi, ne usijeku nam 
se tako u pamet. A rade li o budućim stvarima, isto im tako ne vjerujemo kao 
ovima. Kod ovih je najveća izvjesnost, kadikad u stvarima prividno nemogućim 
nastane i dvoumica, hoće li, neće li biti, i razum se donekle koleba. Ipak u duši 
samoj ostaje izvjesnost, koja se ne može predati dvoumici. Ako joj se i čini, da 
sve smjera protivno onome, što je čula, pa prolaze i godine, ne odbacuje one 
misli, da će Bog potražiti druga sredstva, kojih ljudi ne poznaju, pa da se ono 
napokon mora zbiti, kao što se i zbude. Dakako, kao što rekoh, ne prestaje 
trpjeti, kad vidi mnogo poteškoća. Kad mine vrijeme, kad je ono zamijetila, a i 
učinci i izvjesnost, što u sadašnjosti postoji, da (oni govori) potječu od Boga, 
nastaju te sumnje, pa misli (duša), nije li zloduh (govorio) ili je to od njezine 
mašte. U sadašnjosti nema nikakve sumnje, van bi umrla za onu istinu (t. j. da 
je Bog govorio). No, kako rekoh, zloduh može sve te tlapnje utuviti, da dušu 
muči i prestraši. Pogotovu ako se radi o nečemu, za što je doznao, da bi dušama 
nastala otuda velika dobra, i o djelima na veliku čast i službu Božju, a ta su 
djela veoma teška, šta sve neće raditi (zloduh)? Barem će oslabiti vjeru, jer je 
velika šteta ne vjerovati, da je Bog jak i može činiti djela, kojih naš razum ne 


2 Vidi divni sklad mističke nauke u ovoj glavi i XXV. Knjige o Životu. 



shvata. 


8. Uza sve te borbe, pa ako i rekne kogod toj osobi, da su (ti govori) ludi 
— mislim ako tako reknu ispovjednici, s kojima pretresaju te stvari — i ako 
nagoviještanje, da se to ne može izvršiti, urodi ne znam kako zlim uspjesima, 
ipak ostaje živa iskra nade, ne znam odakle, da će se ispuniti. Ako izumru sve 
ostale nade, sve kad bi htjela, ne bi mogla pustiti, da se ugasi ova iskra 
sigurnosti. I napokon se, kako rekoh, izvrši riječ Gospodnja, a duša ostane tako 
zadovoljna i vesela, da ne bi htjela drugo već hvaliti Njegovo Veličanstvo. A to 
mnogo više stoga, jer vidi izvršeno ono, što joj je rečeno, nego radi same stvari, 
premda joj je veoma mnogo stalo do nje. 

9. Ne znam, zašto baš drži duša, da će se te riječi obistiniti; jer držim, da 
ne bi toliko osjećala ta osoba, kad bi je okrivili s laži; kanda bi ona u tom mogla 
više, van da kaže, što joj je rečeno. Neka se osoba bezbroj puta sjećala Jone 
proroka u tom pogledu, koji se bojao da neće propasti Ninive 3 . Napokon, jer je 
duh Božji (govorio), pravo je, da mu drži tu vjernost želeći, da ga (drugi) ne drže 
lažnim, jer je najviša istina. I stoga se uvelike veseli, kad vidi, da se (riječ Božja) 
izvršila nakon tisuću poteškoća i u najtežim stvarima. I kad bi za tu istu osobu 
imale nastati velike nevolje, ona bi ih voljela podnijeti, nego pustiti, da se ne 
izvrši ono, za što tvrdo drži, da joj je govorio Gospodin. Možda svi neće imati te 
slabosti, ako je to slabost, jer ja ne mogu to osuditi kao zlo. 

10. Ako (ovi govori) dolaze od mašte, nema nijednoga ovog znaka, ni 
izvjesnosti, ni mira, ni unutarnje radosti. Samo se može dogoditi, a znam, da se 
i događalo nekima, da se udube u tu molitvu mira i duhovni san. (Neke su radi 
slaba tjelesnog ustrojstva ih radi mašte ih s ne znam kakva uzroka, u toj velikoj 
sabranosti tako izvan sebe, te izvana ne osjećaju ništa, a njihova su sjetila 
usnula poput osobe što spava. A možda i jest tako, možda su zaspale.) Onda im 
se pričinja kao u snu, da im neko govori i da gledaju štošta, te misle, da je to od 
Boga. A napokon ostaju učinci kao od sna. A može biti, da svesrdice mole nešto 
od Našega Gospodina, pa im se čini, da im govori ono, što žele. I to se kadikad 
događa. No ko je mnogo iskusio u govorima Božjim, neće ga po mojem mnijenju 
moći prevariti mašta. 

11. Zloduha se treba više bojati. No ako ima spomenutih znakova, možemo 
biti posve uvjereni, da (govor) potječe od Boga. No ako je zamašno ono, što se 
govori, pa ticalo se same osobe ih nekoga drugog, ne smije se nikad raditi ni 
naumiti raditi bez savjeta učena ispovjednika, koji je razborit i služi Bogu, i to 
kao sve više upozna i čini se jasno, da to potječe od Boga. Jer to hoće Njegovo 
Veličanstvo. A ne smije se propustiti, da se ne čini ono, što On zapovijedi. On 
nam je rekao, da držimo ispovjednika namjesto njega, stoga se ne može 
dvoumiti, da su njegove riječi. Ako je tegoban posao, pomažu (te riječi) sokoleći 
je. A kad ushtjedne Naš Gospodin, prišapnut će ispovjedniku i učinit će, te će 
vjerovati, da je njegov duh (koji je ono govorio). Neće li On, nismo više obvezani. 
A raditi drugačije nego je rečeno i držati se svoga mnijenja, držim, da je veoma 


3 Ovdje smjera Svetica na proroštvo Jone, koji po naredbi Božjoj proreče 
Ninivljanima, da će se za 40 dana njihov grad razoriti. Građani povjerovale proroku 
te učiniše pokoru u vrećama i u pepelu. Bog ganut na samilost oprosti Ninivi, a 
prorok se veoma rastuži, držeći, da su propale njegove riječi. U ovom je slučaju 
proroštvo bilo uvjetno. 



opasno. I zato vas opominjem, sestre, u ime Našega Gospodina, neka vam se 
tako nikad ne dogodi. 

12. Ima još jedan način, kojim Gospodin govori duši, a držim posve 
izvjesno, da potječe od njega, to jest u umnom viđenju, koje ću još kasnije 
razložiti. Zbiva se sasvim u nutrini duše, a njoj se čini, da duševnim ušima tako 
jasno čuje one riječi od Gospodina, a opet tako tajno, te je sam način, kojim ih 
čuje, i učinci, što ih čini viđenje, uvjerava i daje joj jamstvo, da zloduh ne može 
tu imati udjela. Ostavlja velike učinke, da to vjeruje. Barem je sigurno, da to ne 
potječe od mašte. Ako se pazi, može se to jamstvo vazda imati, i to s ovih 
razloga. Prvo, govor mora biti osobito razgovjetan, i to tako razgovjetan, te bi 
duša zamijetila, kad ne bi dostajala jedna jedina slovka od onoga, što je čula. A 
sjeća se, je li to rečeno ovako ili onako, ako i jest sve jedna pouka. A u onom, što 
izmišlja mašta, nije govor tako jasan, ni riječi tako razgovjetne, van kao nešto 
napolak sanjano. 

13. Drugo, ovdje se mnogo puta ne misli na ono, što se čulo, mislim, da se 
zbiva u nevrijeme, a kadikad onda, dok se razgovara s kim. Gdjekad se 
odgovara na ono, što se samo letimice pomisli ili se prije mislilo. No mnogo puta 
se tiču (ti govori) stvari, za koje nikad nije mislila, da bi mogle biti ili zbilja bile. 
Nije ih mogla splesti mašta, da se prevari duša pomišljajući nešto, eto nije ni 
željela ni htjela pa ni poznala. 

14. Treće, ovo je (kad Bog govori duši), kao kad neko sluša (govor); a ono, 
što potječe od mašte, kao da neko malo po malo sastavlja ono, što bi htio da 
drugi govore. 

15. Četvrto, riječi su (božanske) veoma različne (od drugih). Jedna jedina 
sadržava mnogo, što naš razum ne bi mogao tako brzo sastaviti. 

16. Peto, često se duši daje zajedno s riječima, na način, kojega ne bih 
znala rastumačiti, da bez riječi razumije mnogo više, nego zvuče one riječi. Ob 
ovom ću načinu shvatanja govoriti više na drugom mjestu, jer je to veoma 
nježna stvar i (potiče) na hvalu Našega Gospodina. 0 tom su načinu i razlikama 
(govora) neki veoma sumnjali (a osobito jedna osoba, a bit će i drugih), pa se 
nisu mogli snaći. I baš je zato veoma pozorno pazila, jer joj je Gospodin veoma 
često iskazivao tu milost. Najviše je sumnjala isprvice, da li je zavarava mašta. 
Jer se brže može upoznati, da li zavarava zloduh. Doduše je on tako oštrouman, 
te znade oponašati i duha svjetlosti. No to će biti po mojem mnijenju samo u 
riječima. On ih izgovara tako jasno, te se ne može dvoumiti, da smo ih čuli, 
kanda ih je govorio duh istine. Ali neće moći oponašati učinaka, što su 
spomenuti, ni ostaviti u duši onaj mir i svjetlost, već nemir i smetnju. Ali joj 
može nauditi malo ili ni malo, ako je duša ponizna i čini, što rekoh, t. j. da se ne 
da skloniti, da na svoju ruku radi išto od onoga, što je razumjela. 

17. Ako su milosti i darovi Gospodnji, neka pozorno pazi, da li se zbog toga 
drži boljom. I ako se više ne smete, što je milostivija bila riječ, neka drži, da ne 
potječe od duha Božjega. Jer je posve izvjesno, da se duša drži to manjom, što joj 
više milosti iskazuje (Bog). A više se sjeća svojih grijeha i zaboravlja više svoj 
dobitak. Njezina je volja i pamet puna želje da radi samo na slavu Božju, a ne 
sjeća se svoje koristi. Više se boji, da bi se njezina volja u čemu mogla ugnuti od 
pravog puta, a sve joj je izvjesnije, da nije zaslužila onih govora nego pakao. Uz 
takve se učinke ne treba duši strašiti nikakovih sklonosti i milosti, što ih dobije 
u molitvi, već se više mora pouzdavati u milosrđe Gospodina, koji je vjeran, pa 



neće dopustiti zloduhu, da je prevari, premda je vazda dobro, da živi u strahu. 

18. Možda se pričini onima, što ih Gospodin ne vodi ovim putem, da bi ove 
duše mogle ne slušati onih riječi, što im se govore, pa ako su unutarnje, da bi se 
mogle rastresti i ne zamijetiti ih, a tako se ukloniti tim pogiblima. Na to 
odgovaram, da je to nemoguće. Ne govorim ob onima, što ih zavarava mašta. 
One mogu sebi pomoći tako, da ne teže toliko ni za kakvom stvari i neće da drže 
do svoje mašte. Ovdje pomoći nema. Jer sam duh, koji govori, obuzda sve ostale 
misli i prisili, da pazi (duša) na ono, što joj se govori. U neku mi se ruku čini i 
držim, da je tako, da bi naime bilo prije moguće, te jedna osoba što dobro čuje ne 
bi razumjela druge koja govori vrlo glasno. Moglo bi se desiti, da baš ne pazi i 
svoje misli i razum uperi drugamo. No u ovom slučaju, o kojem raspravljamo, 
nije to moguće. Nema tu ušiju, koje bi se začepile, a ne može (duša) ni misliti 
nikako na drugo, van na ono, što joj se govori. Jer onaj, koji je, držim, na 
Jošuinu molbu mogao učiniti, da sunce stane, može učiniti, da stanu i moći i sva 
nutrina, pa da duša dobro vidi, da drugi Gospodin, veći od nje, vlada onim 
gradom, te joj probudi veliku pobožnost i poniznost. Stoga nema nikakva 
sredstva, da se u tom ispriča. Neka nam dade božansko Veličanstvo, da svrnemo 
pozornost na to, te ugodimo njemu, a zaboravimo sami na se, kao što rekoh. 
Amen. Neka On dade, da sam dobro pogodila ono, što sam naumila, pa da bude 
na pouku onome, ko bi to iskusio. 



GLAVA IV. 


Raspravlja, kako Bog uzdiže dušu u molitvi ushitom (arrohamiento), zanosom (extasis) ili 
poletom (rapto), što je po mojem mnijenju sve jedno, te kako je potrebna velika srčanost, da 

primi velike milosti od Njegova Veličanstva. 

1. Kakav mir može imati jadni leptirić uz spomenute i ostale tegobe? No 
sve je to, da više zaželi uživati Zaručnika. A Njegovo Veličanstvo poznaje našu 
slabost, pa se služi ovim mnogim drugim sredstvima, da pripravi dušu te se 
osokoli i spoji s tako velikim Gospodinom i uzme ga za Zaručnika. 

2. Nasmijat ćete se ovome, što kažem, i učinit će vam se ludo, jer će svaka 
od vas pomisliti, da tu ne treba srčanosti. Ta nema ni jedne žene, pa i najnižega 
staleža, koja ne bi imala srčanosti, da se zaruči a kraljem. Držim i ja, kad se 
radi o zarukama sa zemaljskim kraljem. No kad se radi o zarukama s Kraljem 
nebeskim, kažem vam, da je potrebna veća srčanost nego vi mislite; jer je vaša 
narav veoma plaha i niska za toliku stvar. A držim za stalno, da bi to bilo 
nemoguće, kad ne bi Bog dao srčanosti, kolikogod vidite, da je to za naše dobro. 
I tako ćete vidjeti, što čini Njegovo Veličanstvo, da sklopi ove zaruke. Shvatam, 
da to mora biti, kad duši dade ushit, te je riješi njezinih sjetila. Jer kad bi ostala 
pri sebi i vidjela se tako bliza tolikoga veličanstva, možda joj ne bi bilo moguće, 
da ostane u životu. Razumije se, da budu pravi ushiti, a ne ženske nemoći 
(nesvijesti), kao što nas ovdje snalaze, pa mislimo, da je to ushit ili zanos 
(ekstaza). A mislim, da sam već rekla, ima osoba tako slaba tjelesnog sastava, te 
već umiru kod molitve mira. Želim ovdje spomenuti neke vrsti ushita, za koje 
sam doznala (jer sam se razgovarala s toliko iskusnih duhovnih osoba. Ipak ne 
znam, hoću h pravo pogoditi kao u drugoj knjizi, 1 u kojoj sam pisala o tom. Čini 
mi se, da neće biti suvišno opet pretresti to i druge stvari, koje spadaju ovamo 
zbog nekih razloga, a sve kad ih ne bi bilo, stoga, da ovdje zajedno prikažem 
stanove. 

3. Jedna je vrst ushita ova. Ako duša i nije u molitvi, kosne je se jedna 
riječ Božja, koje se sjeti ili je čuje, pa joj se čini, da Njegovo Veličanstvo 
uzrokuje, te iz nutrine duševne probukti iskra, što je spominjasmo. A na to ga je 
sklonila samilost, videći, da tako dugo trpi od želje za njim. Duša sva zapaljena 
poput ptice feniksa bude obnovljena. A može se pobožno vjerovati, da su joj 
oprošteni grijesi. Razumije se, ako se ta duša popravila i upotrebila sredstva, što 
ih naređuje Crkva. I tako čistu sjedinjuje (Gospodin) sa sobom, a niko ne zna 
osim njih dvojice. Pa ni sama duša ne razumije tako, da može kasnije kazati, 
ako i nije bez unutarnjega osjećaja. Jer (ovaj ushit) nije kao nesvijest ili bjesnilo, 
gdje ne shvata ništa (što se zbiva) unutra ni izvana. 

4. Sto u ovom slučaju razumijem, to je, da duša nikad nije tako 
probuđena za Božje stvari i nikad nema takve svjetlosti i spoznaje Njegova 
Veličanstva. Činit će se to nemoguće, jer su duševne moći tako udubljene, a tako 
isto i sjetila, te možemo reći, da su mrtva. Kako se može shvatiti, da shvata tu 
tajnu? Ja ne znam, a možda nijedan stvor, van sam Stvoritelj. A to vrijedi i za 
mnogo drugih stvari, što se zbivaju u tom stanju, to jest u ova dva stana. Ovaj bi 
se i posljednji stan mogli dobro spojiti, jer među njima nema zatvorenih vrata. 


1 Knjiga o Životu gl. XX. 



No u posljednjem stanu ima stvari, koje se očituju samo onima, što uđu u njega. 
Zato mi se činilo zgodno, da ih razdijelim. 

5. Kad je duša u tom ushitu, Gospodinu se svidi te joj pokaže neke tajne 
kao nebeske stvari i utvarana viđenja, 2 pa ona o tom zna poslije pripovijedati. A 
to joj i ostane utisnuto u pameti, pa nikad više ne zaboravlja. No kada su umna 
viđenja, ne može ih tako lako pripovijedati. Jer mora u to vrijeme (za ushita) 
biti tako uzvišenih, te ih oni, što žive na zemlji ne mogu shvatiti, pa ne mogu 
izreći. A kad je duša pri sebi, može pripovijedati ovdje mnogo od onih razumnih 
viđenja. Možda neće neka shvatiti, što je to viđenje, pogotovu razumna viđenja 
(visiones intelectuales). Razložit ću to u svoje vrijeme, jer mi je to naložio onaj, 
koji može. Ako se i čini, da je neprikladno, bit će možda nekim dušama na 
korist. 

6. No reći ćete mi, ako se duša ne može kasnije sjećati tih tako uzvišenih 
milosti, što joj ih Gospodin ovdje iskazuje, kakva joj je korist od njih? Oj kćeri, 
tolika je korist, te se ne može procijeniti. Jer ako ih i ne znadu prikazati, u 
najdaljoj su duševnoj nutrini upisane, pa se nikad ne zaboravljaju. Ako moći 
nemaju slike i ne shvataju ih, kako ih se mogu sjećati? Ni ja toga ne razumijem. 
Ali razumijem, da se u tu dušu utisnu istine o veličini Božjoj, te ostaju tako, da 
bi se ona Bogu od toga trena klanjala kao Bogu, kao što je učinio Jakov, kad je 
vidio ljestve (Post. 28, 12.). A klanjala bi mu se, kad ne bi ni imala vjere, koja joj 
kaže, ko je Bog i da je dužna vjerovati u nj kao u Boga. Jakov je s ljestvama 
morao shvatiti i druge tajne, koje nije znao izreći. Gledajući samo ljestve, 
kojima su silazili i uzlazili anđeli, ne bi bio shvatio tako velike tajne, da nije 
imao više unutarnje svjetlosti. 

7. Ne znam, da li pogađam pravo, što kažem. Ako sam to i čula, ne znam. 
da li se dobro sjećam. Ni Moj sije nije znao reći, što je vidio u kupini, van samo 
što je Bog htio, da on kaže (Izl. 3, 2.). No da Gospodin nije sasvim izvjesno 
njegovoj duši pokazao tajne, po kojima je vidio i vjerovao, da je Bog (koji mu je 
govorio), ne bi bio naprtio toliko i tako velikih tegoba. Morao je on u trnju onoga 
grma gledati tako velike stvari, koje su ga ohrabrile, da čini ono, što je učinio za 
izraelski narod. Tako, sestre, kod tajnih stvari Božjih ne smijemo tražiti 
razloga, da ih razumijemo, van kao što vjerujemo, da je on moćan, jasno je, da 
moramo vjerovati, da crv ovako ograničene moći, kao što smo mi, ne može 
shvatiti njegovih veličina. Hvalimo ga uvelike, jer mu se svidjelo, da neke 
upoznamo. 

8. Veoma želim naći zgodnu poredbu, da uzmognem donekle protumačiti 
razumljivo ono, što rekoh, ah držim, da nema prikladne. No recimo ovu. Uđete u 
dvoranu koga kralja ili kakvoga odličnog gospodina. Držim, da to zovu sobicom 
(camarin). Ondje drže nebrojene raznolike čaše i glinene posude, postavljene 
tako u red, te se gotovo sve vide, kad se uđe. Jednom uvedoše i mene u takvu 
dvoranu u kući vojvotkinje od Albe. (Dolazeći s puta zapovjedi mi posluh, da 
ovdje ostanem dva dana, jer ih je ona gospođa zato silno molila) 3 Osupnuh se na 
ulasku i pomislih, čemu može koristiti ona sila stvari. I vidjeh, da možemo 
hvaliti Gospodina gledajući takve raznolike stvari. A sad se radujem, da se 


2 V. Knjigu o Životu gl. XXVIII. 

3 Idući iz Salamanke na osnutak samostana u Segoviji u veljači 1574. posjeti 
Vojvotkinju u njezinu gradu Alba de Tormes. Isp. Knjigu o Osnucima gl. XXI. 



mogu ovdje okoristiti.) Bila sam neko vrijeme ondje. No toliko sam toga imala 
gledati, te sam odmah sve zaboravila tako, te mi nijedan onaj komad ne ostade 
u pameti, kanda ih nikad nisam vidjela. Ne bih znala kazati, na kakva su oblika 
bile. Samo se u svemu sjećam, da sam ih vidjela. Tako je i ovdje, gdje je duša 
postala sasvim jedno s Bogom, postavljena u stan najvišega neba, što ga 
moramo imati u nutrini svoje duše (jasno je, kad je Bog u duši, da mora 
zapremiti jedan od tih stanova.) I kad je tako duša u zanosu, čini se, da 
Gospodin neće, da uvijek gleda takve tajne ( jer je tako uronjena u užitak, 
uživajući Boga, te joj je dosta toliko dobro.) Kadikad uživa, da se prene (iz 
zadubljenosti) te brzo gleda ono, što je u tom stanu. A kad se povrati k sebi, 
može sebi predočiti veličine, što ih je vidjela, ali ne može ništa propovijedati. A 
njezina narav ne dopire dalje, nego je Bog htio, da gleda nadnaravski. 

9. Priznajem li dakle, da je (u ushitu) duša gledala i da je to bilo 
umišljeno (imaginaria) viđenje? Ne želim toga reći, jer ne raspredam o tom, već 
o umnom (intelektualnom) viđenju. Nisam učena, pa uz svoju tupost ne znam 
ništa reći. A što sam dosele govorila o toj molitvi, (razgovijetno shvatam, ako je 
dobro, da nisam to govorila ja. Ako gdjekad duša, kojoj Bog da te ushite, ne 
upozna tih tajna, držim, da to i nisu ushiti već duševna nesvijest. Može se 
dogoditi osobama slaba tjelesnog ustrojstva, kao što smo mi žene, da uz duhovni 
napor podlegne narav, pa ostanu onako omamljene, kao što držim, da sam rekla 

0 molitvi mira. A to se ne može porediti s ushitima. Jer vjerujte, ako je ushit, 
Bog ugrabi svu dušu k sebi, pa jer je njegova svojina i njegova već zaručnica, 
pokaže joj dijelak svoga kraljevstva, što ga je zbog toga dobila. Ako je taj dijelak 

1 malen, ipak je mnogo sve, što je u tom velikom Bogu. A on neće zapreke ni 
otkud, ni od moći ni od sjetila; van odmah zapovjedi, da se zatvore vrata svih tih 
stanova. A ostanu otvorena samo u onom stanu, gdje je On, da možemo unići. 
Blagoslovljeno budi toliko milosrđe. I s pravom će biti prokleti, koji se ne 
ushtjednu njime okoristiti pa izgube svoga Gospodina. 

10. 0 sestre moje, ništa je sve, što ostavimo. Ništa je sve, što činimo i što 
bismo mogle činiti za Boga, koji se hoće tako da poda crvu! Ako li se nadamo, da 
ćemo i u ovom životu uživati to dobro, što činimo? Kod čega se zadržavamo? Sto 
je dosta, da i jedan časak prestanemo tražiti svoga Gospodina, kao što je radila 
Zaručnica po ulicama i cestama? (Pj. n. pj. 3, 2.) 0 kako je poruga sve na svijetu, 
ako nas ne dovodi i ne pomože da dođemo k ovom dobru. Pa kad bi dovijeka 
trajale svjetske radosti, bogatstva i naslade, kakve možemo zamisliti, sve je to 
gad i smeće prema ovom blagu, što ćemo uživati bez kraja. A ni to nije ništa, 
isporedi li se, da će naš biti Gospodin — gospodar svega blaga nebeskoga i 
zemaljskoga! 

11. 0 sljepoće ljudske! Kad, kad će se ukloniti ova zemlja s naših očiju? 
Čini se, da među nama nije tolika, te nas sasvim osljepljuje. Ipak vidim prašaka 
i piljčića, pa ako ih ostavimo da rastu, mogu nam učiniti veliku štetu. Nego, 
sestre, za ljubav Božju, okoristimo se tim pogreškama, da upoznamo svoju 
bijedu i da nam one dadu bolji vid, kao što je blato dalo slijepcu, kojega je 
ozdravio naš Zaručnik (Iv. 9, 6. 7.) A videći, da smo tako nesavršene, molimo ga 
što usrdnije, da od naših nevolja učini dobro, pa da u svem omilimo Njegovu 
Veličanstvu. 

12. Mnogo sam zastranila i neopazice. Oprostite mi, sestre, i vjerujte, da 
stigavši do ovih veličina Božjih, hoću da kažem, govoreći o njima, ne mogu na 



ino van se uvelike potužiti, kad vidim, koliko gubimo svojom krivnjom. To su 
istina stvari, što ih Gospodin daje komu hoće. I kad bismo mi ljubili Njegovo 
Veličanstvo, kao što On ljubi nas, dao bi svima. Ne želi drugo, van da ima koga, 
komu bi dao; jer se tim ne smanjuje njegovo bogatstvo. 

13. No vratimo se k onom, o čemu sam govorila. Zaručnik zapovijeda, da 
zatvorimo vrata stanova, pa i grada i ograde. Kad hoće da ushiti dušu, uskrati 
joj dah tako, da više nikako ne može govoriti. Druga sjetila gdjekad još malko 
potraju, a drugda se sve ukine iznenada. Ohladne ruke i čitavo tijelo tako, te se 
čini, da nema u njemu duše, a kadikad se zapaža ni da diše. To traje kratko 
vrijeme, mislim, da bude u tom stanju. Jer čim popusti malko ta velika 
obustava, čini se, da se (djelo povrati malko k sebi i opet odahne, da iznovice 
umre i dade duši veći život. I tako uza sve to ne traje dugo taj tako veliki zanos. 

14. No događa se, kad već prođe, da volja ostane tako zadubljena i razum 
tako izgubljen, a to potraje dan pa i više dana, pa se čini, da ne može ni na što 
paziti van da volju pobuđuje na ljubav. A ona je zato veoma budna, a opet 
spavaćiva, te se ne da zanijeti, da se bavi kakvim stanom. 

15. 0 kad duša dođe sasvim k sebi, kako je zastiđena, kako li živo želi, da 
se dade na službu Božju na svake ruke, kako samo On ushtjedne da se njom 
posluži! Ako od prvašnjih molitava ostaju učinci, kao što su spomenuti, što će 
istom ostati od milosti, kao što je ova? Duša bi htjela imati tisuću života, da ih 
sve uzmogne prikazati Bogu. Rado bi da sve stvari na zemlji budu sami jezici, 
eda ga hvale u ime njezino. Prevelike su želje da čini pokoru. A ne drži mnogo 
do svega, dok je čini. Jer je jakost ljubavi tolika, te malo osjeća, koliko čini. I 
jasno vidi, da nisu mnogo činili mučenici u mukama, što su ih podnosili, jer je s 
tom pomoću Našega Gospodina lako. I zato se tuže takve duše Njegovu 
Veličanstvu, kad im se ne pruži prilika da što trpe. 

16. Kad im iskaže tu milost (ushit) potajno, drže je veoma velikom. Ako li 
je iskaže pred nekim osobama, tako se smetu i zastide, te se u neku ruku duša 
prene iz užitka, što ga je uživala, od brige i muke, što joj zadaje misao, što će 
misliti oni, koji su vidjeli (njezin ushit). Jer takve duše poznaju zlobu svijeta i 
znadu, da možda to neće držati za ono, što jest, van da će im to dati priliku, da 
te zlobno sude, mjesto da hvale Boga. U neku mi se ruku ta muka i stid čini 
nedostatak poniznosti. No to nije više u njezinoj ruci. Jer ako ta osoba želi, da je 
preziru, zašto mari za to? Nekoj osobi, koja je bila u takvoj žalosti, reče Naš 
Gospodin: »Ne žalosti se, jer će oni ili Mene hvaliti ili tebe ogovarati. U oba 
slučaja dobivaš ti«. 4 Doznah poslije, da se ona osoba veoma ohrabrila i utješila 
ovim riječima. Zato ih navodim ovdje, ako bi se koja našla u takvoj nevolji. Čini 
se, hoće Naš Gospodin, da svi shvate, e je ona duša njegova, pa niko ne smije 
dirati u nju. Može dašto (dirati) u tijelo, u čast, u imetak, jer će iz svega crpsti 
čast za Njegovo Veličanstvo. Ah se u dušu ne smije dirati. Jer ako se ona veoma 
krivom smionošću ne odijeli od svoga Zaručnika, On će je braniti od svega 
svijeta, pa i od svega pakla. 

17. Ne znam, jesam li sada jasno razložila, što je ushit; jer je to sve, kako 
rekoh, nemoguće. A držim, da se nije ništa izgubilo, kad se govorilo o tom, da se 
upozna, što je pravi ushit; jer ima sasvim različnih učinaka u prividnim 


4 Knjiga o Životu gl. XXXI. 



ushitima. Ne zovem ih prividnim ushitima, jer bi htjeli prevariti 5 oni, što ih 
imaju, već stoga, jer su oni prevareni. A kako se ne slažu znaci i učinci tako 
velikom milošću, ostaje, takva milost, tako ozloglašena, te se s razlogom kasnije 
ne vjeruje ni onima, kojima je Gospodin udijeli. Neka bude blagoslovljen i 
hvaljen vazda. Amen, amen. 


5 Fr. Luis de Leon mijenja ovu rečenicu: »Ne zovem prividnim, jer hoće da prevari ko 
ih ima.« A Gracian u kordovskom prepisu: »Ne zovem prividnim, jer hoće da prevari 
ko ih ima, već jer je ona sama duša prevarena.« Oba popravljaju umetak, kako bi 
trebalo da znači. Možda Svetica htjede napisati: »Ne držim prividnima, jer je htjela 
(duša) prevariti nas, nego jer je sama prevarena.« 



GLAVA V. 


Nastavlja isto gradivo. I navodi, kako Bog podiže dušu duhovnim poletom različnim od 
opisanoga. Ističe razloge, zašto je potrebna srčanost. Tumači malko tu milost što je Gospodin 

dijeli, vrlo ukusno. Veoma je korisna (ova glava). 

1. Druga je vrst ushita, koju ja zovem duhovni let. U biti je to isto, ali se 
u nutrini osjeća posve različno od prvašnjega. 1 Kadikad se iznenada osjeti tako 
naglo gibanje duše, te se čini, da je duh zanesen s takvom brzinom, da spopadne 
dušu veliki strah, osobito isprvice. Zato i rekoh, da je potrebna velika srčanost 
onima, kojima će Bog iskazati tu milost. A potrebna je i vjera i pouzdanje i 
velika predanost u volju Božju, da Naš Gospodin čini s dušom, što usthjedne. 
Mislite li, da je mala zabuna, kad je osoba sasvim pri sebi, a vidi, da joj se 
zanosi duša? A čitali amo, da se nekima zanese i tijelo s dušom, ne znajući, 
kamo ide, ko je diže ili kako je diže. Jer se na početku toga gibanja ne zna pod 
izvjesno, je li to od Boga. 

2. A ima li kakvo sredstvo, da se može oprijeti? Nipošto. Dapače je gore 
(ako se opire). Znam za jednu osobu (koja se opirala). Čini se, da Bog hoće 
pokazati duši, neka shvati, da više nema nad sobom vlasti, jer se toliko puta i 
tako ozbiljno predala u njegove Tuke, te se s potpunom voljom prinijela njemu 
na žrtvu. A (opre li se) zanese se za znatno žešćim gibanjem. Stoga je odlučila 
(ona osoba), da neće raditi više, nego radi slamka, koju privlači jantar, ako ste 
gledale, van da će se prepustiti u ruke onome, koji je tako moćan. Jer vidi, da je 
to najbolje od potrebe učiniti krepost. Kad već spomenuh slamku, stalno je, kao 
što veliki jaki čovjek digne slamku, tako i naš veliki i jaki gorostas zanosi duh. 

3. Ne varam li se, u četvrtom stanu, jer se dobro ne sjećam 2 , govorila sam 

0 onoj kamenici za vodu, koja se puni posve blago i polako, hoću reći bez ikakva 
gibanja. A ovdje je, čini se, onaj veliki Bog, koji drži izvore voda, i ne da moru, 
da prijeđe svoje granice, (ovdje je On) odriješio izvore, iz kojih je voda došla u 
ovu kamenicu. I s velikom se silom podiže tamo snažni val, da lađicu naše duše 
uzdiže uvis. I kao što bijesnom valovlju, što navaljuje, ne može odoljeti lađa, pa 
je ni jaki krmar ni svi, što njom upravljaju, ne mogu zadržati, gdje bi htjeli: tako 
se, još mnogo manje, može zadržati nutrina duše, gdje bi htjela, a i njezina 
sjetila i moći mogu što više raditi, nego ono, što im je zapovjeđeno. A za 
vanjštinu se pritom ne mari. 

4. Zaista, sestre, dok ovo pišem, snebivam se, kako se ovdje pokazuje 
velika moć ovoga Kralja i Vladara. A što će učiniti onaj, koji je iskusi? Kad bi se 

1 onima, što su sasvim izgubljeni u svijetu, očitovalo Njegovo Veličanstvo kao 
ovim dušama, držim, da ga se ne bi usudili vrijeđati, ako i ne iz ljubavi, a ono od 
straha. A kako će biti obvezane one, koje tako uzvišenim putem (vodi i) upućuje, 


1 Slažu se mistici sa sv. Tomom, da su zanos (extasis), ushit (arrobamiento), polet 
(rapto), duhovni let itd. bitno isto, ako se prigodice (accidentaliter) i razlikuju. To 
označuje vrlo dobro i u ovim glavama Stanova, gdje govori o jedinstvu, pa u gl. XX. 
Knjige o Životu i u drugom Izvještaju o. Rodrigu Alvarezu. Ako se Svetica čudi 
tumačeći te razlike, nije manje čudno, kako razlaže razne uzroke, iz kojih nastaju 
takove obustave, učinke što ostaju, i obzir, s kojim moraju postupati duše obdarene 
takvim odličnim milostima. 

2 IV. stan gl. II. i III. 



neka nastoje iz petnih žila, neka ne srde Gospodina! Molim vas, sestre, radi 
Njega, ako vam Njegovo Veličanstvo udijeli takve ili slične milosti, nemojte 
zanemarivati, da ne bi radile više nego samo primale. Promišljajte, da mora 
mnogo platiti, ko mnogo duguje. (Luk. 12, 48.) 

5. I zato je potrebna velika srčanost, jer (taj dug) veoma plaši dušu. I kad 
joj Naš Gospodin ne bi dao srčanosti, morala bi živjeti vazda u velikoj nevolji. 
Vidi ona u jednu, što Njegovo Veličanstvo radi s njom, a u drugu ruku vidi, kako 
malo njemu služi prema onom, koliko je obvezana. A i ona je mala malenkost 
puna pogrješaka i pukotina i mlitavosti. Stoga da se ne sječa, kako nesavršeno 
čini dobra djela, ako ih čini, drži da je najbolje nastojati to zaboraviti i imati 
pred očima svoje grijehe te se predati u milosrđe Božje. Budući da nema čim 
platiti, moli smilovanje i milosrđe, što je vazda Bog imao prema grešnicima. 

6. Možda će (Bog) odgovoriti duši kao i nekoj osobi, koja je vrlo žalosna 
stajala pred raspelom i razmišljala, da još nezna, što bi Bogu dala ih ostavila za 
Njega. Sam joj Raspeti prozbori, tješeći je, da joj On daje sve boli i tegobe, što ih 
je podnio u svojoj Muci, neka ih drži za svoje vlasništvo i prikazuje Ocu. 3 Ona 
osoba, kako čuh od nje, ostade tako utješena i bogata, te toga ne može 
zaboraviti. Sto više, kadgod se vidi u takvoj bijedi, sjećajući se (onih riječi) 
ohrabri se i utješi. Mogla bih vam ovdje navesti još nekoliko takvih stvari. 
Općila sam sa toliko svetih osoba i odanih molitvi, pa znam mnogo. No ispuštam 
to, da ne mislite, da sam to ja. A ovo (sto spomenuh) čini mi se, da je veoma 
korisno. Iz toga možete razabrati, kako se Našemu Gospodinu sviđa, ako mi 
upoznamo sebe i nastojimo vazda gledati i motriti svoje siromaštvo i bijedu te se 
sjećati, da nemamo ništa, što nismo primile. Stoga je, sestre moje, potrebna 
srčanost za ovo i za mnogo drugih stvari, što snalaze dušu, koju je Gospodin već 
podigao do ovoga stupnja. A čini mi se, za ovo je posljednje potrebnija nego za 
išto drugo, ako ima poniznosti. Neka nam je Gospodin dade radi svoje dobrote. 

7. No povratimo se k onom iznenadnom poletu duha. Zbiva se tako, te se 
zbilja čini, da duh izlazi iz tijela; a s druge je strane jasno, da ona osoba nije 
mrtva. Barem se može za nekoliko trenutaka reći, je li duša u tijelu ili nije. Čini 
joj se, da je sva bila u drugom kraju sasvim različnom od onoga, u kojem mi 
živimo. Ondje joj se pokazuje svjetlost, što se tako razlikuje od ovdješnje, da ne 
bi mogla pravo predočiti nje kao ni drugih stvari, sve kad bi se trudila za svega 
života. A događa se također, da u jedan tren nauči toliko toga zajedno, te ne bi 
mogla urediti ni tisući dio kad bi se mnogo godina trudila maštom i razumom. 
To nije umno (intelectual) već umišljeno (imaginaria) viđenje, što se gleda 
duševnim očima, i to mnogo bolje nego ovdje gledamo. A i bez riječi joj se dade, 
te razumije neke stvari. Vidi na primjer neke svece, pa ih poznaje, kanda je s 
njima mnogo općila. 

8. Drugda joj se zajedno sa stvarima, koje gleda duševnim očima, umnim 
viđenjem pokažu druge stvari, osobito mnoštvo anđela s njihovim Gospodinom. 
Ne vidi ništa ni tjelesnim ni duševnim očima, a predoči im se ovo što kažem i 
mnoge druge stvari, koje se ne dadu opisati, divnom spoznajom, koje ne bih 
znala izreći. Ko je to već doživio, a sposobniji je od mene, možda bi znao 
razumljivije razložiti premda se meni čini veoma teško. Je li duša u tijelu ili 
nije, dok se to sve zbiva, ne bih znala kazati. Barem se ne bih prisegla, da je u 


3 Tu milost dobi sv. Terezija oko 1575. ili 1576. 



tijelu, a ni da je tijelo bez duše. 

9. Mislila sam mnogo puta, da je ovo poput sunca i njegovih zraka. 
Premda je sunce na nebu i ne miče se odonud, njegove zrake imaju takvu silu, te 
se odmah spuste ovamo na zemlju. Tako su duša i duh jedno, kao sunce i 
njegove zrake, pa duša može ostati na svojem mjestu, a snagom topline, što joj 
dolazi od pravoga Sina pravde, može se jednim višim dijelom uzdići nad sebe. 
Napokon, ne znam, je li tako, kako kažem. Istina je kao što žurno skače naboj iz 
puške, kad se metne oganj, tako se u nutrini duše podigne let (ne mogu ga 
drugačije nazvati). Premda ne uzrokuje buke, proizvodi tako očito gibanje, te ne 
može nikako biti puko utvaranje. Dok je duša sasvim izvan sebe, po svemu što 
može shvatiti, pokazuju joj se velike stvari. A kad opet osjeća, da je sama u sebi, 
ima velike koristi i sve zemaljske stvari cijeni tako malo, te joj se prema onome, 
što je vidjela, čine kao smeće i odsada živi na zemlji mučnim životom i u svemu, 
što joj se dosada običavalo činiti dobro, ne vidi ništa, do čega bi mogla što držati. 
Čini se, da joj je Gospodin htio pokazati nešto od zemlje kamo ima putovati, kao 
što su donijeli znake oni, što ih je izraelski narod bio poslao u obećanu zemlju. 
(Broj. 13, 18 — 24.). (A htio je Gospodin pokazati zato), da lakše podnosi tegobe 
toga mučnoga puta znajući, kamo ide na počinak. Možda vam se i pričini, da 
nešto tako brzo prolazno ne koristi mnogo. No ostavlja tolike koristi u duši, da 
njihove vrednote ne umije shvatiti niko osim onoga, koji sam iskusi. 

10. Po tom se vidi dobro, da to ne potječe od zloduha. Mašta tu ne može 
prevariti. A ne bi ni nečastivi mogao predočiti duši stvari, koje bi imale takav 
učinak, te u duši ostavile takav mir, spokoj nost i napredak. A pogotovu (ostaju 
duši) tri stvari u uzvišenom stupnju. (Prvo je) spoznaja velične Božje, jer što 
više od nje gledamo, to više daje da je upoznajemo. Drugo je spoznaja sama sebe 
i poniznost gledajući kako se nisko biće, poredi li se sa Stvoriteljem tolikih 
krasota, usudilo da vrijeđa Stvoritelja i još se usuđuje da ga gleda. Treće, drži 
vrlo malo do svih zemaljskih stvari osim onih, koje može primijeniti za službu 
tako velikoga Boga. 

11. To su dragulji, što ih Zaručnik počinje davati svojoj zaručnici, i tako su 
dragocjeni, te će ona na njih vrlo paziti, da ih ne izgubi. Jer ta viđenja ostaju 
uklesana u pamet, te držim, da se ne mogu zaboraviti, dok ih zauvijek ne bude 
uživala. (Ako bi ih izgubila) bilo bi to za nju najveće zlo. No Zaručnik, koji joj ih 
daje, može joj dati i milost, da ih ne izgubi. 

12. No da se vratimo k srčanosti, koja je potrebna. Čini li vam se, da je ona 
nešta neznatno? Zaista se čini, da se duša rastavlja od tijela, jer vidi, gdje se 
gube njezina sjetila, a ne zna, zašto. Treba, da joj dade srčanost onaj, koji joj 
daje i ostalo. Reći ćete, da se ovaj strah dobro plaća. To kažem i ja. Neka bude 
hvaljen dovijeka onaj, koji može toliko dati. Neka nam dade Njegovo Veličanstvo 
milost, da zavrijedimo njemu služiti. Amen. 



GLAVA VI. 


Opisuje učinak molitve, što je opisana u pređašnjoj glavi i po kojem se poznaje, je li istina ili 
prevara. Razlaže o drugoj milosti, koju Gospodin iskazuje duši, da je potakne, neka ga slavi. 

1. Ovim se tako velikim milostima duša tako napuni željama, da sasvim 
uživa onoga, koji joj ih daje, te živi u velikoj, ali slavnoj muci. Živo želi umrijeti i 
sa suzama posve običajnim moli Boga, neka je uzme iz ovoga progonstva. Sve je 
umara, što gleda u njemu. Kad se nađe nasamo, malko joj odlane. Ali odmah 
pritrči ona muka, pa se ne može bez nje snaći. Napokon ne može taj leptirić naći 
trajnoga mjesta; već dapače dušu, tako omekšanu ljubavlju, goni na let svaka 
prilika, koja više raspaljuje taj oganj. I tako su vrlo česti ushiti u ovom stanu, a 
nema sredstva, da im se opre, sve ako se događaju javno. I odmah dolaze 
progoni i ogovori, pa je snalazi i strah, premda bi htjela biti bez njega, jer je 
straši mnogo njih, a pogotovu ispovjednici. 

2. U jednu se čini dakako, da duša ima veliku sigurnost, pogotovu kad je 
sama s Bogom. No u drugu je vrlo tužna, jer se boji, da će je prevariti zloduh, ne 
bi li uvrijedila onoga, koga toliko ljubi. Ogovori joj zadaju malo muke, ako je ne 
tišti sam ispovjednik, kanda bi ona mogla više. Ona ne zna što bi, van da moli 
sve, neka se mole za nju, a Njegovo Veličanstvo moli, neka je povede drugim 
putem; jer joj kažu, neka radi to, budući da je ovaj put vrlo pogibeljan. No ona je 
našla na ovom putu tako veliki napredak, te po svemu, što čita, čuje i znade, ne 
može na ino nego gledati, da je put, kojim je vodi, put zapovijedi Božjih, koji ide 
k nebu. Zato sve da hoće, ne može željeti to (da je Bog povede drugim putem), 
nego se samo predati u njegove ruke. A baš joj to što ne može željeti (drugog 
puta), zadaje muku jer misli, da ne sluša ispovjednika. A čini joj se, da je to: što 
sluša i ne vrijeđa Našega Gospodina, sve sredstvo, da se ne prevari. Stoga i ne 
bi hotimice činila ni lakoga grijeha; prije bi, misli ona: pustila, da je 
raskomadaju. A uvelike se žalosti videći, da ne može odoljeti, već čini mnogo 
nehotičnih grijeha. 

3. Bog daje tim dušama preveliku želju, da mu ne bi obnemilile ni u 
najneznatnijoj stvari, pa kad bi mogle, da ne učine ni nesavršenosti. I kad ne bi 
bilo drugih razloga, već bi radi toga htjele pobjeći od ljudi i uvelike zavide 
onima, što žive ili su živjeli u pustinji. U drugu bi ruku htjele poći usred svijeta, 
da vide, bi li mogle što doprinijeti, da jedna duša više hvali Boga. Ako su to 
žene, žaloste se, što ih veže njihova narav, da to ne mogu činiti. I zavide veoma 
onima, što su slobodni, da glasno javljaju, ko je taj veliki Bog vojska. 

4. 0 bijedni leptiriću, svezani s toliko vezova, koji ti ne daju da letiš, kako 
bi želio! Smiluj se, moj Bože, pa naredi, da u čemu god može izvršiti svoju želju 
na tvoju čast i slavu. Ne sjećaj se njegovih malih zasluga i niskoga rada. 
Svemoguć si Ti, Gospodine. Pred Tobom izmiče more i veliki Jordan te puštaju, 
da prođu sinovi Izraelovi (Ish. 14, 422. Jos. 3, 13.). Ne štedi leptirića, jer s 
pomoću tvoje moći može podnijeti mnogo tegoba. On je na to gotov i želi trpjeti. 
Pruži, Gospodine, svoju moćnu desnicu, da mu život ne mine u tako niskim 
stvarima. Objavi svoju veličinu u ovom ženskom i tako niskom biću, neka vidi 
svijet, da nije ništa po sebi, pa da hvali Tebe. Ona to želi, pa puklo kud puklo. I 
kad bi imala tisuću života, dala bi ih, da te malko više ljubi jedna duša radi nje. 
A rado bi te živote dala, pa da su i veoma dobro upotrebljeni. Ali posve istinski 



upoznaje, da ne zavređuje trpjeti za te ni najmanje nevolje, kamo li umrijeti. 

5. Ne znam, sestre, čemu to rekoh ni radi čega; jer sama sebe nisam 
razumjela. Ali shvatimo, da su to učinci, što bez ikakve sumnje ostaju od tih 
obustava ili ekstaza (zanosa). Nisu to želje, koje prolaze, već ostaju trajno. A 
gdje se pruži prilika, da se pokažu, vidi se, da nisu nešto izmišljeno. Zašto 
kažem, da su (te želje) trajne? Kadikad se duša i u najnižim stvarima osjeća 
plaha i prestrašena i s tako malo srčanosti, te joj se čini, da je ne može imati ni 
za što. Onda je Gospodin, kako ja shvatam, prepušta njezinoj (slaboj) naravi na 
najveće njezino dobro; jer onda vidi, da joj je Njegovo Veličanstvo dalo srčanost, 
ako ju je u čemu imala. A vidi to tako jasno, te bude sama poništena, a bolje 
upozna milosrđe i veličinu Boga, koji je to htio pokazati tako niskom biću. Ali je 
običnije onako, kako je prije rečeno. 

6. Na jedno pazite, sestre, u toj velikoj želji, da gledate Našega 
Gospodina. Kadikad ova želja tako tišti, te je ne smijete podupirati, van se 
odvratiti od nje, dakako, ako možete, jer se to, kako ćete vidjeti, ne može nikako 
kod drugih želja, o kojima ću govoriti kasnije. Kod ovih će se prvih kadikad 
moći, jer je razum još čitav, da se prilagodi volji Božjoj i prozbori ono, što reče 
sv. Martin. 1 Ako ove želje odviše muče, može se promijeniti i razmatranje. Ta se 
želja po mojem mnijenju javlja kod onih, što su daleko napredovali, pa bi je 
zloduh mogao pokrenuti, ne bismo li i mi mislili, da smo tako napredovali. Zato 
je onda dobro živjeti u strahu. Ali držim, da zloduh ne može dati mira ni 
spokoj nosti, što ih ova muka daje u duši, van da će samo pokrenuti strast, kao 
što se zbiva, kad se mučimo radi svjetovnih stvari. Ali ko nije iskusio jedno i 
drugo, neće razumjeti i misleći, da je velika stvar, podupirat će (tu muku) koliko 
uzmogne, pa će mnogo nauditi svome zdravlju, jer je ta muka trajna ili barem 
veoma obična. 

7. Pamtite također, da i slaba tjelesna građa običava uzrokovati takve 
muke, osobito u nježnih osoba, koje plaču za svaku stvarcu. Njima će tisuću 
puta (zloduh) utuviti, da plaču radi Boga, sve ako nije tako. A može se dogoditi, 
da navali sila suza, pa im ne može odoljeti, kažem, neko vrijeme, na svaku 
riječcu, što čuje ili pomisli na Boga. Oko srca se naime sakupi neka vlaga, koja 
ih više nego ljubav, kojom ljube Boga, sili, te rekao bi ne mogu prestati plakati. 
A jer su čule, da su suze dobre, ne usprežu ih, pa drugo i ne bi htjele (takve 
duše), van da ih podupiru, koliko mogu. A tu bi zloduh rado, da oslabe tako, te 
odsada ne mogu obavljati molitve ni obdržavati svoje Pravilo. 

8. Čini mi se, da vas slušam, gdje kažete, što vam je činiti, kad u svemu 
gledam opasnost. Pa i u tako dobroj stvari, kao što su suze, mislim, da može biti 
prevare. No varam se ja. Može biti. Ali vjerujte mi, ne bih toga govorila, kad ne 
bih vidjela kod nekih osoba, da može biti prevare. Nisam iskusila na sebi, jer 
nisam baš nježna, već pače imam tako tvrdo srce, te me gdjekad i muči. A kad je 
oganj iznutra velik, ako i jest tvrdo srce, tali ga kao talionica. A kad dolaze suze 
otuda, shvatit ćete dobro, da vas više okrepljuju i umiruju, a ne uzrujavaju, a i 
malokada škode. Kod ove je prevare dobro, kad se desi, da naudi tijelu, a ne 
duši, dakako ako je ponizna. A nema li poniznosti, neće biti zlo, držimo li i nju 
sumnjivom. 


1 U crkvenoj službi podsjeća Crkva na Svečeve riječi »Gospodine, ako sam još 
potreban tvome puku, ne odbijam truda. Budi volja tvoja.« 



9. Ne mislimo, da je sve učinjeno, ako mnogo plačemo, van pružimo ruku, 
pa radimo mnogo i vježbajmo se u krepostima, jer nam mora biti do toga. Suze 
neka dođu, kad nam ih Bog pošalje, a mi se ne naprežimo, da ih izvabimo. 
Takve će suze nakvasiti ovu vlažnu zemlju i pomoći će uvelike, da urodi rodom. 
To više, što manje budemo marile za njih; jer je to voda, što pada a neba. A ona 
vođa, što je crpemo kopajući s mukom, da dođemo do nje, ne može se s ovom 
isporediti; pa ćemo se često izmučiti kopajući, a nećemo naći ni bare, kamoli 
izvor vodu. Zato, sestre, držim, najbolje, da se stavimo pred Boga te promatramo 
njegovo milosrđe i veličinu i našu nizinu, a On neka nam dade, što ushtjedne, ili 
vodu ili sušu. On znade bolje, što nam koristi. I tako ćemo ostati mirne, a zloduh 
neće imati toliko prilike, da nas zasljepljuje. 

10. Među tim stvarima, zajedno mučnim i slasnim, daje Naš Gospodin 
kadikad duši nekakvo veselje i čudnu molitvu, pa ona sama ne može razaznati, 
što je to. Spominjem to ovdje, da znate, da se to dešava te uvelike hvalite Boga, 
ako vam udijeli tu milost. To je i po mojem mnijenju veliko sjedinjenje duševnih 
moći (s Bogom), a samo njima kao i sjetilima Naš Gospodin ostavlja slobodu, da 
uživaju taj užitak, i ne shvataju, što uživaju ni kako uživaju. To će vam se 
pričiniti arapština, a zbilja je tako. Taj je užitak tako prevelik, te ga duša ne bi 
rado uživati sama, već ga objaviti svima, da joj svi pomognu hvaliti Našega 
Gospodina; jer tamo smjera sva njezina težnja. 0 kakve bi svečanosti slavila i 
kako bi objavljivala, kad bi mogla, da svi upoznaju njezinu radost. Čini joj se, da 
je opet nasla sama sebe i da bi htjela kao otac razmetnoga sina sazvati sve i 
prirediti velike gozbe (Luk. 15, 10-32.). A to stoga, jer duša vidi sebe u takvom 
položaju, o kojem ne može posumnjati, da je barem za onda u sigurnosti. 2 A 
mislim, da ima zato i razlog. Jer nije moguće, da zloduh dade takvu radost 
unutarnju iz najdublje skrovitosti duše, i to s tolikim mirom, a sve je njezino 
zadovoljstvo u tom, te zove sve ljude, neka hvale Boga. 

11. Za dušu je mnogo, a i vrlo nužno, da u tolikoj navali radosti šuti i da 
može sakrivati (tu radost). Takvu je radost morao osjećati sv. Franjo, kadno je 
išao poljem klikćući glasno. A razbojnicima, što ga sretoše, reče, da je glasnik 
velikoga Kralja. A tako i drugi sveci, koji su otišli u pustinju, da poput sv. 
Franje oglašuju hvalu svoga Boga. Ja sam poznala jednoga po imenu brata 
Petra od Alkantare. Držim, da je svetac sudeći po njegovu životu. I on je radio to 
isto. Držali su ga za luđaka oni, što su ga gdjekad slušali. Oh dobrosrećne 
ludosti, sestre! Kad bi nam je Bog dao svima! A kakve vam je milosti udijelio 
(Gospodin), kad vas je poveo na mjesto, gdje će vas podupirati u toj ludosti, ako 
vam je Gospodin udijeli i vi je pokažete, a neće vas ogovarati, kao što bi radili, 
da ste u svijetu. Jer se (u svijetu) tako malo naviješta hvala Božja, te nije čudo, 
da se takvi ogovaraju. 

12. 0 nesrećnih vremena i jadna života, u kojem sada živimo! Blago 
onima, što ih je zapala tako dobra kob, te mogu živjeti izvan ovoga svijeta! 
Kadikad uživam osobito, kad sam zajedno sa svojim sestrama i gledam, kako su 
pune tako velike unutarnje radosti, pa se takme, da što više hvale Našega 
Gospodina, jer su u samostanu. Vidi se sasvim jasno, da one hvale potječu iz 


2 Izdanje od 1589. donosi ovu bilješku: »što kaže, da duša ne može posumnjati, da je 
nesigurnosti za onda, treba shvatiti, o sigurnosti, da ono, eto osjeća, nije varka 
đavolska, van djelo i milost Božja. A da i ona tako razumije, jasno je iz onoga, što 
dodaje i kaže.« 



dna duše. Rado bih, sestre, da to činite mnogo puta. Kad jedna počne, probudi i 
druge. Kada ste zajedno, čim se boljim može baviti vaš jezik, nego hvalom 
Božjom, jer imamo toliko uzroka, da hvalimo Boga? 

13. Neka vam Njegovo Veličanstvo izvoli često puta dati tu molitvu, jer je 
tako sigurna i uzorna. Mi je ne bismo mogle steči, jer je nadnaravska. Kadikad 
traje jedan dan, a duši je onako pri srcu kao čovjeku, koji je mnogo pio, ali opet 
ne toliko, te bi izgubio svijest. Ili kao turobnu, koji nije sasvim izgubio razuma, 
ali ne odustaje od onoga, što mu je utuvila mašta, pa mu niko toga ne izbi iz 
glave. To su dašto vrlo nezgrapne poredbe za tako dragocjenu stvar, ali moj um 
ne doseže drugih. Ova radost djeluje tako, te duša zaboravlja sama sebe i sve 
stvari, pa ni na što ne pazi i ne zna govoriti, nego ob onom, što potječe od njezine 
radosti, a to su pohvale Boga. Pomažimo sve, moje kčeri, takvu dušu. Ta zašto 
bismo htjele biti pametnije od nje? Sto nam može dati više zadovoljstva? A neka 
nama pomažu svi stvorovi u sve vi jeke vjekova! Amen, amen, amen. 



GLAVA VII. 


Raspravlja, kakvu bol osjećaju radi svojih grijeha duše, kojima Bog dade spomenute milosti. 

Ističe, kako je velika zabluda, ako se ljudi, pa napredovali i te kako u duhovnom životu, ne 
vježbaju, da se sjećaju čovječanstva Našega Gospodina i Spasitelja Isukrsta, njegove presvete 
muke i života, pa njegove slavne Majke i svetaca. Vrlo je korisna (ova glava). 

1. Činit će vam se, sestre (a posebice mogu misliti one, koje još nisu 
dosegle milosti, jer ako su kušale i ako su od Boga, vidjet će, što ću reći) činit će 
vam se, da su duše, kojima se Gospodin tako osobito podaje već tako sigurne, da 
će ga zauvijek uživati, te im se ne treba ničega bojati ni oplakivati svoje grijehe. 
A to bi bila velika zabluda, jer bol zaradi grijeha to više raste, što se više prima 
naš Gospodin. A ja držim, da ta bol neće prestati, dok ne budemo ondje, gdje 
ništa ne može zadavati boli. 

2. Istina je, da kadikad tišti više, nego drugda, a i osjeća se drugačije, jer 
se duša ne sjeća kazne, što je ima podnositi za grijehe, nego misli, kako je bila 
nezahvalna onome, komu toliko duguje i koji je toliko dostojan, da mu se služi. 
Jer po veličinama, što joj saopćuje, mnogo više upoznaje veličinu Božju. Snebiva 
se, što je bila tako drska. Oplakuje svoje malo štovanje (prema Bogu). Čini joj 
se, da je njezina ludost bila tolika, te je nikad neće obžaliti, kad se sjeti, da je 
radi tako niskih stvari ostavljala toliko Veličanstvo. Toga se sjeća mnogo više 
nego milosti, što ih prima, ako i jesu kao i opisane i one, o kojima će se govoriti. 
Čini joj se, da (te milosti) donosi obilna rijeka i opet ih naskoro odnosi, dok joj se 
grijesi pričinjaju kao močvara, jer joj vazda oživljuju u pameti, a to je veoma 
veliki križ. 

3. Poznam jednu osobu, koja je željela umrijeti, da gleda Boga, a željela je 
i stoga, da se ne muči trajno, jer je bila tako nezahvalna onome, kojemu je vazda 
toliko dugovala i imala dugovati. A i mislila je, da ničiji grijesi ne mogu doseći 
njezinih. Jer je držala, da nije nikoga Bog toliko trpio ni toliko milosti udijelio. 
Što je do straha od pakla, takve ga se duše ne boje. Veoma ih tišti strah, da će 
izgubiti Boga, i to gdjekad, ali ne često. One se boje samo, da Bog ne ustegne 
svoju ruku, pa ga uvrijede i tako dospiju u ono bijedno stanje, u kojem su nekoć 
bile. A ne staraju se za svoju muku i slavu. Ako već žele, da ne ostanu dugo u 
čistilištu, žele više zato, da ne budu daleko od Boga, a tako bi ondje bile, nego 
radi muka, što ih ondje imaju trpjeti. 

4. Ne bih držala sigurnom, pa bila duša i ljubimica Božja, kad bi 
zaboravila, u kakvom je bijednom stanju bila nekada. Ako je (spomen na to) i 
mučna stvar, opet mnogo koristi. Možda se meni to čini, jer sam bila tako zla, pa 
je to razlog, da dozivam vazda u pamet (svoje grijehe). One, što su bile dobre, 
neće imati što ćutjeti, premda ima vazda pukotina, dok živimo u ovom smrtnom 
tijelu. Za tu muku nije polakšica, ako se misli, da je Naš Gospodin već oprostio i 
zaboravio grijehe. Dapače povećava muku, kad se gleda tolika dobrota, pa se 
daju milosti njoj, koja zaslužuje samo pakao. Držim, da je to bila velika muka za 
Petra i Magdalenu. Njihova je ljubav bila tako velika, a primili su toliko milosti 
te upoznali veličinu i veličanstvo Božje. Zato im je (uspomena na grijehe) morala 
zadavati veoma jaku muku i buditi nježni osjećaj. 

5. Možda ćete pomisliti, ko uživa tako visoke stvari, da neće razmatrati 



tajna presvetoga Čovječanstva Našega Gospodina Isukrsta, jer će se sasvim 
baviti ljubavlju. 0. tom sam pisala opširno na drugom mjestu. 1 Prigovovarali su 
mi dakako i govorili, da se u to ne razumijem. Ima raznih puteva, kojima Naš 
Gospodin vodi duše. A kad već prebrde prve početke, bolje je izbjegavati tjelesne 
stvari i baviti se samo Božanstvom. No neće me prisiliti, da priznam, da je taj 
put dobar. Možda se ja varam, možda svi govorimo jedno isto. No ja sam vidjela, 
da me je zloduh htio u ovom prevariti. I tako sam se opekla i opametila, pa 
premda sam više puta 2 govorila o tom, ipak mislim i ovdje opet progovoriti, da u 
tom budete veoma oprezne. I pazite, kažem vam smjelo, ne vjerujte onom, ko bi 
vam rekao drugačije. A nastojat ću da razložim razgovjetnije nego sam učinila 
drugdje. Kad bi neko, ko bi o tom pisao, napisao bio ono opširnije, da razloži, 
dobro bi možda bio rekao. A kad se kaže samo općenito nama, koje ne 
razumijemo, može nam mnogo nauditi. 

6. Može se nekim dušama tako pričiniti, da ne mogu misliti na Muku, a 
još će manje, moći na presvetu Djevicu i na život svetaca, premda nam ta misao 
uvelike koristi i sokoli. Ja ne mogu misliti, na što one misle. Budući da su 
odijeljeni od svega tjelesnoga, mogu anđeoski duhovi biti neprestano zažareni 
ljubavlju, ali ne mi, koji živimo u smrtnom tijelu. Mi moramo misliti i baviti se i 
pridruživati onima, koji su imajući tijelo učinili tako velike čine za Boga. Koliko 
bi štetnije bilo, da se naumice udaljimo od svega našega dobra i spasenja, a to je 
presveto Čovječanstvo Našega Gospodina Isukrsta. Ne mogu vjerovati, da (te 
duše) to rade, van da same sebe ne razumiju, pa tako škode sebi i drugima. 
Barem ih uvjeravam, da tako neće ući u ova dva posljednja stana. Jer ako 
izgube vođu, a to je dobri Isus, neće pogoditi puta. Bit će im dosta, ako ostanu 
sigurne u drugim stanovima. Sam Gospodin kaže, da je On put (Iv. 14, 6.). Isto 
tako kaže Gospodin, da je svijetlo i da ne može niko doći k Ocu nego po Njemu 
(Iv. 14, 6.) i »Ko vidi mene, vidi i moga Oca« (Iv. 14, 9.). Reći će, da te riječi 
imaju drugi smisao. Ja ne znam drugoga smisla. Moja duša uvijek osjeća, da je 
ovo istina, i uvijek mi je bilo vrlo dobro. 

7. Ima nekih duša, a mnogo ih je sa mnom raspravljalo o tom, koje bi 
duše htjele vazda ostati u savršenom motrenju, kad ih Naš Gospodin uzdigne do 
njega. A to ne može biti. No ta milost Gospodnja djeluje tako, te poslije ne mogu 
razmatrati kao prije o tajnama Muke i života Kristova. I ne znam, što je tome 
uzrok, ali je posve obično, da je razum nesposobniji za razmatranje. Mislim, da 
će biti uzrok, jer kod razmatranja ide sve zatim, da tražimo Boga. A jer je duša 
već jednom našla Boga i jer je privikla, da ga iznovice traži samo s pomoću volje, 
stoga neće više da se umara djelatnošću razuma. Čini mi se također, jer je volja 
već zapaljena, da se ne bi htjela ova plemenita moć, kad bi mogla, služiti 
drugom. I ne čini zlo. No to je nemoguće, pa će tratiti vrijeme, pogotovu dok ne 
dođe do ovih posljednjih stanova; jer joj mnogo puta mora pomoći razum, da 
rasplamti volju. 

8. I zapamtite, sestre, ovu tačku, jer je zamašna, pa zato je želim više 
razložiti. Duša se želi baviti samo ljubavlju, pa ne bi htjela ni na što drugo 
paziti. No to neće moći, sve kad bi htjela. Jer ako volja i nije mrtva, obamro je 
oganj, koji je običava zapaljivati, pa ga neko mora razduvati, da baca toplinu iz 
sebe. Bi li bilo dobro, da duša ostane tako suha i očekuje oganj s neba, što bi 


1 Knjiga o Životu gl. XXII. 

2 Život gl. XXII., XXIII., XXIV. 



zapalio tu žrtvu, u kojoj sebe žrtvuje Bogu, kao što je uradio naš Otac Ilija? 3 
Jamačno ne; nije dobro očekivati čudesa. Gospodin če ih učiniti za tu dušu, kad 
se njemu svidi, kako je več rečeno i reči će se kasnije. Ali Njegovo Veličanstvo 
želi, da mi sebe držimo tako zločestima, te ne zavređujemo, da ih čini, van da se 
pomažemo svim, čim možemo. A držim, da to treba, dok ne umremo, pa dosegli 
ne znam koliko uzvišenu molitvu. 

9. Istina je, koje Gospodin uvede već u sedmi stan, moraju se vrlo rijetko 
ili gotovo nikada tako truditi razumom. Ako se sjetim, još ću zato navesti razlog. 
Ali ondje (ove duše) hode neprestano, ne udaljujući se, s Našim Gospodinom 
Kristom na divni način, u kojem je On, zajedno Bog i čovjek, njihov pratilac. 
Kad dakle nije zapaljen spomenuti oganj u volji i ne osjeća se nazočnost Božja, 
treba da je tražimo. To hoće Njegovo Veličanstvo, kao što je učinila i Zaručnica u 
Pjesmi nad pjesmama (3, 3.). Moramo pitati i stvorove, ko ih je stvorio, kako 
kaže sv. Augustin mislim u svojim Razmatranjima ili Ispovijestima. 4 Ne budimo 
ludi, ne tratimo vremena očekujući ono, što nam je jednom dano. Jer se može 
desiti spočetka, da nam Gospodin onoga ne da za godinu, pa i za mnogo godina. 
Njegovo Veličanstvo zna, zašto. Mi ne smijemo željeti znati razlog tome, a 
nemamo ni zašto. Kad znamo put, kojim imamo ugađati Bogu zapovijedima i 
savjetima, hodimo veoma pomno tim putem, mislimo na život i smrt našega 
Gospodina, pa koliko smo mu dužni. Ostalo neka dođe, kad ushtjedne Gospodin. 

10. Tu dolazi odgovor, da se ne mogu zadržati kod ovih stvari. A prema 
onome, što je rečeno, možda donekle imaju i pravo. Već znate, da je drugo 
promišljati razumom, a drugo pameću predočivati razumne istine, Reći ćete 
možda, da me ne razumijete tako, te bih znala reći. .No reći ću, kako budem 
znala. Razmatranjem zovem, kad se dugo promišlja razumom ovako: počnemo 
razmišljati o milosti, što nam je iskazao Bog, kad nam je dao svoga jedinog; 
Sina. No ne ostajemo pritom, već idemo naprijed k tajnama svega njegova 
slavnog života. Ili započnemo s njegovom molitvom u vrtu, a razum ne prestaje, 
dok ga ne vidi raspeta na križ. Ili uzmemo što od Muke, na pr. kako su ga 
uhvatili, pa pretresamo tajnu promatrajući potanko sve, što treba misliti, što li 
osjećati. A tako i izdaju Judinu, bijeg apostola i sve drugo. To je divna i veoma 
zaslužna molitva. 

11. To je ona molitva, za koju rekoh, da imaju pravo (veleći, da ne mogu) 
one duše, što su doprle dotle, te ih je Bog uzdigao do savršenoga motrenja 
(kontemplacije). Kako rekoh, ne znam uzroka tome. No većinom neće to moći. 


3 Šiba na izazov, što ga je upravio krivim prorocima Balovim, kadno ih je pozvao na 
žrtvu. Onda je veliki revnitelj za slavu Jehovinu izmolio, da siđe oganj s neba, koji 
je sažgao žrtvu i mjesto paljenice. (Knj. III Kralj. 18, 30 — 39.) 

4 To (ih Ispovijestima) dodala je Svetica na rubu rukopisa. Tako drže Gracian i fra 
Luis de Leon. Ono, na što smjera ovdje Svetica, nije n Razmatranjima, već u gl. 
XXXI. Razgovora sa samim sobom (Soliloquia), koji sa u starini tiskani zajedno s 
Priručnikom (Manuale) kao djelo svetog hiponskog Naučitelja. U poglavlju pod 
naslovom: Kako se Bog ne može naći ni vanjskim ni unutarnjim sjetilima čita se u 
vezi s onim, što se kaže u Stanovima: »Obilazio, sam sve stvari tražeći Tebe, a 
ostavljao sam Tebe radi njih. Zapitah zemlju, je li moj Bog, i reče mi, da nije. I sve 
mi stvari, što su bile na njoj, priznadoše to isto. Zapitah more i bezdane i gmazove 
što su u njima, i odgovoriše mi: nismo tvoj Bog. Traži ga iznad nas...« Slično se čita 
u knj. X. gl. VI. Ispovijesti. 



Ali neće imati pravo, ako kažu, da se ne mogu zadržati kod ovih otajstva i ne 
mogu ih predočiti mnogo puta, pogotovu kad ih slavi Crkva Katolička. Ta nije 
moguće, da duša zaboravi, da je primila od Boga toliko dragocjenih dokaza 
ljubavi, jer su to žive iskre, koje još više zapaljuju njezinu ljubav prema našemu 
Gospodinu. Samo duša ne razumije sama sebe, jer ove tajne upoznaje na 
savršeniji način. Razum ih tako predočuje i utiskuju se u pamet tako, te duši 
treba samo pogledati Gospodina, gdje je pao u vrtu i strašno se znoji krvavim 
znojem (Luk. 22, 44.), pa joj je dosta to (da razmatra) ne samo za jedan sat, nego 
za mnogo dana. Jednostavnim pogledom gleda, ko je On i kako smo nezahvalni 
bili radi tolike muke. Odmah pritrči volja, ako i ne baš nježno, želeći da u čemu 
god služi za tako veliku milost i barem nešto trpi za onoga, koji je toliko trpio. 
Tako i na druge slične načine zabavlja pamet i razum. Držim, da radi toga 
razloga ne može duša više razmišljati o Muci, pa joj se zbog toga čini, da ne 
može ni misliti na nju. 

12. Ako toga ne čini, dobro je, da nastoji činiti; jer znam, da se tim ne 
smeta ni veoma uzvišena molitva. A ne držim, da je dobro, ako se duša u tom 
često ne vježba. Ako bi je Gospodin iz toga uzdignuo, u dobar čas, jer će On 
učiniti, da ona, i nehotice, odustane od onoga, kod one vježbe. Držim posve 
stalno, da takav postupak ne smeta nipošto, van uvelike pomaže za svako dobro. 
Smetao bi, kad bi se razum silno naprezao razmišljanjem, kao što razložih 
spočetka. A držim, da to neće moći, ko je dopro više, premda bi i to moglo biti, 
jer Gospodin vodi duše mnogim putovima. No ne smiju se osuđivati one, koje ne 
mogu ovim putem. A ne smiju se ni držati nesposobnima, da uživaju tako velika 
dobra, kao što su uklopljena u tajnama našega dobrog Isukrsta. A niko me neće 
uvjeriti, pa bio ne znam kako duhovan, da će dobro ići ovuda (t. j. ne 
razmišljajući ovih tajna). 

13. Ima načela i sredstava, kojih se drže neke duše, što počinju dopirati do 
molitve mira, te kušati darove i slasti, što ih daje Gospodin. Njima se čini, da je 
nešto veoma veliko, ako samo neprestano uživaju. No neka mi vjeruju i neka se 
toliko ne udubljuju u to, kako već rekoh drugdje. 5 Put je dug, a u njemu je 
mnogo tegoba. Zato moramo promatrati naš uzor — Krista, kako ih je on 
podnosio, a tako i njegove apostole i svece, da ih savršeno podnosimo. Družba je 
dobroga Isusa i njegove presvete Majke i te kako dobra, pa se ne smijemo od nje 
udaljivati. Isusu je veoma milo, da žalimo njegove muke, ako gdjekad i ostavimo 
svoju radost i nasladu. A to više kćeri, što ovaj užitak u molitvi nije tako običan, 
te ne bi bilo vremena za sve. Ako bi mi koja rekla, da taj užitak u nje traje 
neprestance, držala bih to sumnjivim, mislim, kad ne bi ona mogla nikad raditi, 
što je rečeno. Tako držite i vi, pa se nastojte riješiti te prevare i pregnite iz 
petnih žila, da se uzdignete iz toga usanjivanja. Ne bude li to dosta, recite 
starješici, neka vam dade službu, koja će vas tako zabrinuti, te će vas riješiti te 
opasnosti, koja bi barem za razum i glavu bila vrlo velika, kad bi dugo potrajala. 

14. Držim, da sam dosta razložila, da niko, pa i napredovao u duhovnom 
životu, ne smije izbjegavati tjelesnih stvari tako, te bi mislio, da bi mu i 
presveto Čovječanstvo bilo štetno. Oni, koji to rade, navode ono, što Gospodin 
reče svojim učenicima: e je dobro, da On ide (Iv. 16, 7.). Ja ne mogu toga 
podnijeti. Svojoj presvetoj Majci ne reče toga, jer je bila čvrsta u vjeri i znala, da 
je On Bog i čovjek. Premda ga je ljubila više nego oni, ljubila je tako savršeno, te 


5 Osnuci, gl. VI. 



joj je još više pomagao (svojom nazočnošću). Apostoli pak nisu onda bili još tako 
čvrsti u vjeri, kao što su postali kasnije i kao što mi imamo razloga da budemo 
sada. Uvjeravam vas, kćeri, da držim opasnim put (bez uspomene na 
čovječanstvo našega Spasitelja). Na tom bi putu i zloduh mogao dotle doprijeti 
te bi učinio, da izgubimo i pobožnost prema Presvetom Sakramentu. 

15. Zabluda, u kojoj sam, čini mi se, nekad bila, ne dovede mene dakako 
sve dotle. Ali ni ja nisam rado mislila toliko na Našega Gospodina Isukrsta, već 
sam se upuštala u ono udubljivanje očekujući onaj užitak. No vidjeh jasno, da je 
to loše. Ja nisam mogla biti uvijek onako udubljena, pa mi je misao lutala amo 
tamo, a duša mi se pričinjala poput ptice, koja je lepršala ne nalazeći, gdje bi 
mogla počivati. Izgubih mnogo vremena, ne napredovah u kreposti, nemah 
uspjeha u molitvi. Ne upoznah uzroka, a ne bih ga ni upoznala, tako mislim, jer 
mi se činilo, da sam vrlo dobro pogodila. Ali me uputi sluga Božji, s kojim sam 
raspravljala o svojoj molitvi. Onda vidjeh jasno, u kakvoj sam zabludi bila. A ni 
sada ne mogu nikad dosta žaliti, da je nekad bilo vrijeme u koje nisam shvatila, 
da se tako može toliko izgubiti bez ikakva dobitka. No ako bi se i moglo što 
dobiti, ne bih rado nikakva dobra, koje se ne dobiva po onom, po kojem nam 
dođoše sva dobra. Neka bude zauvijek hvaljen. Amen. 



GLAVA VIII. 


Raspravlja, kako Bog opći s dušom umnim viđenjem (intelektualnom vizijom). Podaje 
nekoliko uputa. Kakve učinke čini, kad je pravo. Nalaže, da se te milosti drže tajne . 1 

1. Da vidite jasnije, sestre, da je onako, kako vam rekoh, i što više 
napreduje duša, da je više prati ovaj dobri Isus, bit će dobro, raspredemo li, kad 
ushtjedne Njegovo Veličanstvo, da ne možemo inače, nego vazda živjeti s Njim. 
To se vidi jasno iz različnih načina, kojim Njegovo Veličanstvo opći s nama, i 
pokazuje nam ljubav, kojom nas ljubi ukazanjima i divnim viđenjima. Kad bi 
vam iskazao kakvu od tih milosti, prestravile biste se. Zato vam želim ukratko 
reći koju o tom, dadne li Gospodin da pogodim. Ako li nama i ne iskaže takve 
milosti, hvalimo ga uvelike, jer je Gospodin tolikoga Veličanstva i moći, a hoće 
da se tako objavljuje stvoru. 

2. 2. Događa se, da se duša ne brine, da joj se udijeli takva milost, a nikad 
nije ni pomislila, da je zaslužuje. Ipak osjeti uza se Isukrsta, Našega Gospodina, 
premda ga ne vidi ni tjelesnim ni duševnim očima. To zovu, ne znam zašto 
razumnim (intelektualnim) viđenjem. Vidjeh osobu, kojoj je Bog udijelio i tu 
milost uz ostale, o kojima ću govoriti poslije. Isprvice se veoma mučila, jer nije 
mogla razumjeti, budući da nije ništa vidjela. A tako je izvjesno shvatila, da je 
ono Naš Gospodin Isukrst, što joj se ovako pokazuje, te nije mogla ni posumnjati 
o tom, kažem, da je zbilja bilo ono viđenje. Nikad ne bijaše čula za razumno 
viđenje niti je mislila, da može takvo biti. Zato je bila u strahu, je li ono od Boga 
ili nije, premda je imalo sa sobom velike učinke, te je mogla upoznati, da je od 
Boga. No shvatala je veoma jasno, da je to onaj Gospodin, koji joj je često govorio 
onako, kako je rečeno. A dok joj nije iskazao ovu milost, o kojoj govorim, nikad 
nije znala, ko joj govori, ako je i razumjela riječi. 

3. Bila je u strahu radi toga viđenja (jer nije poput umišljenih 
(imaginarnih) koja brzo prolaze, već traje mnogo dana, a gdjekad više od 
godine). Zato pođe k svome ispovjedniku veoma izmorena. On je zapita, kako 
zna, da je Naš Gospodin, ako ništa ne vidi? Neka mu kaže, kakvo lice ima. Ona 
mu reče, da toga ne zna. Lica mu ne vidi, a i ne može više reći, nego što je rekla. 


1 0 umnim je viđenjima govorila Svetica opširno u gl. XXVII. i XXVIII. Života. Da 
štilac lakše razumije, što ondje i u susljednjim glavama govori o viđenjima, 
prenosimo što o njima piše o. Franjo od sv. Tome, B. K. u svojoj Medula Mystica, 
raspr. VI. gl. I.: »Viđenje (vision) je prema općenom shvatanju conspitio rei ut 
praesentis (gledanje stvari kao nazočne). Ili drugačije: Est intnitio a alicuius rei — 
zor, zrenje kakve stvari. “ Prema sv. Tomi i drugim naučiteljima može viđenje biti 
trovrsno, pa se dijeli na tjelesno (corporal), utvoreno, umišljeno (imaginario) i umno 
(intelectual). Razlog je, jer su samo tri različne moći, od kojih može potjecali. Bit će 
tjelesno viđenje, kad je vlastiti predmet tjelesnih očiju, pa im se predoči tijelo sa 
svojim oblikom, protežitosti dijelova obzirom na mjesto i boje. Kad se ne vidi 
tjelesnim očima, ako se i predoči tjelesna stvar, već se očituje u nutrini čovječjoj, kao 
kad čovjek spava, ili zatvori oči, zove se umišljeno (imaginarno). No kad ono, što se 
predoči, nema tjelesnog oblika nj raspoređenih dijelova ni boje, van je duhovna 
stvar ili duhovno predočena, zove se umno (intelectual), jer se tako može predočiti 
samo razumu i on ga može samo upoznati i vidjeti.« Mistici, napose spekulativni, 
raspravljaju opširno, kako se ovjeravaju ta viđenja, osobito posljednje. 



Znala je samo, da joj On govori i da to nije utvaranje. Utjeraše joj veliki strah. 
No mnogo puta nije mogla posumnjati, pogotovu kad bi joj rekao: »Ne boj se, ja 
sam«. Te su riječi imale takvu snagu, te onda nije mogla posumnjati. A ostajala 
je i veoma okrijepljena i vesela u tako dobrom društvu. Vidjela je jasno, da joj to 
uvelike pomaže, te se stalno sjeća Boga i uvelike pazi, da ne bi učinila, čim bi 
njega ozlovoljila, jer joj se činilo, da je vazda gleda. I kadgod bi htjela s 
Njegovim Veličanstvom govoriti u molitvi ili izvan molitve, činilo joj se, da je 
tako blizu, te nije moguće, da je ne čuje. A njegove riječi nije slušala, kad bi 
htjela, van iznenada, kad bi joj trebalo. Osjećala je, da joj je s desna, ali ne 
onako, kako mi svojim sjetilima zamjećujemo, da je neko blizu nas. Jer se to 
zbivalo drugačije i nježnije, što se nikako ne da izreći. No to je zamjećivanje tako 
stalno i izvjesno, pa još izvjesnije (nego zamjećivanje sjetilima); jer se kod ovoga 
(sjetilnog) još može prevariti, ali kod onoga ne. Uz ovo (zamjenjivanje) dolaze 
veliki dobici i unutarnji učinci, kojih ne bi bilo, da je to turobnost. A ni zloduh 
ne bi učinio toliko dobra, niti bi duša uživala takav mir i tako neprestano željela 
ugoditi Bogu, a prezirala sve ono, što ne vodi k njemu. Kasnije upozna jasno ona 
osoba, da je nije zloduh varao, jer joj je (Gospodin) sve više davao, da ga 
razumije. 

4. Uza sve to znam, da je kadikad bila u velikom strahu, a drugda sasvim 
postiđena, jer nije znala, čim joj je došlo toliko dobra. 2 Bile smo ona i ja tako 
sasvim jedno, te se u njezinoj duši nije događalo ništa, eto bi meni ostalo 
nepoznato. Stoga mogu biti dobar svjedok, pa mi možete vjerovati, da je sve 
istina, što vam ovdje kažem. Ova milost Gospodnja nosi sa sobom najveći stid i 
poniznost. Da je to potjecalo od zloduha, bilo bi sve protivno. Ona spoznaje 
razgovjetno, da joj je tu stvar dao samo Bog, jer čovječja vještina ne bi bila 
dosta, da to osjeća. I zato ne može nikako misliti, da je to njezino dobro, van dar 
iz ruke Božje. Premda su po mojem mnijenju veće neke milosti od onih, što su 
opisane, ova nosi sa sobom posebnu spoznaju Boga. Iz ovoga tako neprestanog 
društva nastaje prenježna ljubav prema Njegovu Veličanstvu i još življa želja od 
spominjanih, da se posve dade Njemu u službu. Napokon nastaje i velika čistoća 
savjesti. Jer nazočnost onoga, koji je uz nju, čini, da pazi na sve. Znamo doduše, 
da je Bog kod svega, što radimo. No naša je narav takva, da zanemaruje misao 
na to. Ali ovdje ne može zanemariti, jer je pobuđuje Gospodin, koji je uz nju. 
Usto su opisane milosti sve običnije, jer duša neprestance izvršuje čin ljubavi 
prema onome, koga vidi ili zamjećuje uza sebe. 

5. Napokon se iz dobitka duše vidi, da je veoma velika milost i da se mora 
uvelike cijeniti. Zato i zahvaljuje (duša) Gospodinu, što joj daje toliku milost, 
koju ne bi mogla zaslužiti i ne bi je zamijenila ni za kakvo blago i nasladu 
zemaljsku. A kad se Gospodinu svidi, da joj je opet uzme, ostaje veoma 
osamljena. I ne bi joj koristilo, kad bi se trsila sa svim marom, da opet vrati ono 
društvo. Gospodin ga daje, kad hoće, i ne može se steći. Gdjekad je i koji svetac 
(što ga duša tako zamijeti), a i to je od velike koristi. 

6. Reći ćete, kad se ne vidi, kako se može raspoznati, je li Krist ili svetac 
ili njegova presveta Majka. Duša ne bi znala to reći, a ne može ni shvatiti, kako 
to spoznaje. Može samo reći, da to zna sasvim izvjesno. Kad govori Gospodin, 
čini se, da se lakše može prepoznati nego svetac, koji ne govori, već se čini, da ga 
ovdje postavlja Gospodin za pomoćnika i pratioca onoj duši. A to je još čudnije. 


2 V. Knjigu o Životu gl. XXVIII. 



Ima tako i drugih duhovnih stvari, koje se ne mogu izreći. A iz njih se vidi, kako 
je niska naša narav i nesposobna da razumije velike veličine Božje, jer nismo 
sposobni za te milosti. Ako Bog dade takve milosti komu, neka se divi i slavi 
Njegovo Veličanstvo i neka posebice zahvaljuje na njima. Ta se milost ne daje 
svima, pa je stoga treba veoma cijeniti i nastojati Bogu to više služili, jer na 
toliko načina pripomaže pritom. Odatle slijedi, da se duša radi toga ne drži 
višom i čini joj se, da služi Bogu najmanje od svih ljudi na zemlji. Čini joj se 
naime, da je na to obvezana više od ikoga, a svakak joj pogreška, što je učini, 
probada srce, i to posve pravo. 

7. Ove opisane učinke, koji se pokazuju na duši, može zamijetiti na sebi 
svaka od vas, koju Gospodin povede ovim putem. A iz toga može upoznati, da to 
nije prevara (nečastivoga) ni puko utvaranje. Jer kako rekoh, kad bi tu djelovao 
zloduh, držim, da ne bi moglo toliko trajati ni duši činiti tako veliku korist niti 
joj podavati toliki unutarnji mir. Nije to zloduhov običaj, a sve kad bi htio, ne bi, 
onako zao kako jest, mogao činiti tolikoga dobra. Jer bi se odmah pojavila želja, 
da precjenjuje sama sebe i drži se boljom od drugih. A kad duša tako vazda 
prianja za Boga i njezina se misao bavi Njim, to bi (zloduha) tako razbijesnilo, te 
se ne bi često vratio, ako bi i pokušao. A Bog je tako vjeran, te neće zloduhu dati 
tolike vlasti nad dušom, koja ne ide za drugim, već da ugodi Njegovu 
Veličanstvu te svoj život položiti za njegovu čast i slavu. Što više (Gospodin) će 
se odmah postarati, da se (ta duša) riješi prevare. 

8. Tvrdo sam uvjerena i ostat ću uvjerena, ako duša čini onako, kako je 
ovdje rečeno, prema učincima Božjih milosti, da će joj Njegovo Veličanstvo dati 
dobitak, dopusti li kadikad, da se osmjeli protiv nje zloduh i da će on ostati 
postiđen. Zato se, kćeri, ne strašite, bude li koja na tom putu, kako rekoh. Dobro 
je, da se bojimo i budemo opreznije. Zbog toga, što ste dobile tolike milosti, ne 
uzdajte se same u se, da možete živjeti to bezbrižnije. Jer bi bio znak, da sve to 
nije od Boga, ako ne vidite učinaka, o kojima sam govorila. Dobro je, da se 
odmah na početku o tom pod ispovijednu tajnu razgovorite s vrlo učenim 
čovjekom; jer nam učenjaci moraju svijetliti. Ili s čovjekom, koji je veoma 
duhovan. Nema li takvoga, najbolji je veoma učen čovjek. Mogu li se dobiti oba, 
posavjetujte se s obojicom. Reknu li vam, da je samo utvaranje, ne razbijate zato 
glave; jer puko utvaranje ne može mnogo škoditi ni koristiti našoj duši. 
Preporučite se božanskom Veličanstvu, neka ne dopusti, da budete prevarene. 
Ako li bi vam rekli, da se upleo zloduh, bilo bi više muke. No neće vam toga reći 
vrstan učenjak, ako ima spomenutih učinaka. A kad bi vam i rekao, znam, da bi 
vas tješio i uvjerio sam Gospodin, koji je s vama. On će i njemu dati svjetlost, da 
posvijetli vama. 

9. Ako to saopćite osobi, koja je doduše odana molitvi, ali je Gospodin još 
nije poveo ovim putem, osupnut će se i to (viđenje) će odraditi. Zato vas 
svjetujem, da se utečete k učenoj glavi, a možete li naći. također iskusnoj u 
duhovnim stvarima. A starješica neka dade dozvolu. Ako i jest duša sigurna s 
obzirom na dobar život, bit će dužna starješica, kojoj se saopći, da se obje 
osiguraju. Kad pretrese s tim ljudima, neka se smiri i neka više za ono ne mari. 
Jer se gdjekad nema zašto bojati, ali joj zloduh utjera toliki strah, te je duša 
prisiljena, da se ne zadovolji pitajući jednom. Osobito ako ispovjednik ima malo 
iskustva, a usto je bojažljiv, pa je sam uputi, neka se razgovori i s drugim, 
razglasi se ono, što je s razlogom moralo ostati posve tajno, pa se ta duša 



progoni i muči. 3 Duša misli, da je još sve tajno, a vidi, da je javno, pa stoga 
nastaju mnoge tegobe za nju, a kakva su vremenu, mogu nastati i za Red. Zato 
je potreban veliki oprez, a preporučujem ga veoma starješicama. 

10. Neka ne misle (starješice), da je koja sestra bolja od drugih, ako ima 
takve milosti. Gospodin vodi svaku, kako vidi, da joj je potrebno. To je priprava, 
ako je upotrebljava, da duša bude što bolja službenica Božja. No gdjekad vodi 
Bog ovim putem najslabije. I radi toga ne treba nikoga ni hvaliti ni odsuđivati 
već paziti na kreposti. Koja služi Našemu Gospodinu, s većim mrtvenjem, 
poniznošću i čistoćom savjesti, ona će biti svetija. Uostalom se ovdje može malo 
znati izvjesno, dok pravi Sudac ne da svakom, što zaslužuje. Ondje ćemo se 
zapanjiti, kad vidimo, kako se razlikuje njegov sud od suda, što ga možemo 
ovdje upoznati. Neka bude uvijek kraljem. Amen. 


3 Život gl. XXVIII 



GLAVA IX. 


Raspravlja, kako Bog opći s dušom u prividnom (imaginaria) viđenju. Veoma ozbiljno 
opominje, neka se čuvaju želje, da idu tim putem. Savodi razloge za to. Veoma je korisno 

čitati. 

1. Dolazimo sada k umišljenim viđenjima. Kažu, da se u njih može zloduh 
umiješati više nego u opisana, pa tako i mora hiti. Ako li dolaze od Našega 
Gospodina, čine mi se u neku ruku korisnija, jer se više slažu s našom naravi. 
Izuzimlju se ona viđenja, što ih Gospodin daje da shvatimo u posljednjem stanu, 
jer se s njima ne mogu nikakva isporediti. 

2. Pogledajmo sada, kako je ovdje Gospodin, kao što vam rekoh u 
prijašnjoj slavi. Ovdje je onm kao da bismo imale u zlatnoj kutiji dragi kamen 
prevelike vrijednosti i čudotvorne moći. Znamo posve izvjesno, da je ondje, 
premda ga nismo nikada vidjele. Ali nam moć dragulja neprestano koristi, ako 
ga nosimo sa sobom. A i cijenimo ga uvelike, premda ga nismo nikad vidjele, jer 
smo vidjele iz iskustva, da nas je izliječio od nekih bolesti, za koje je podesan. 1 
Ali se ne usuđujemo promatrati dragulj, a ni otvoriti kutiju, a i ne možemo je 
otvoriti: jer samo onaj, čiji je dragulj, zna, kako se otvara. On nam ga je doduše 
uzajmio, da se njim koristimo, ah je ključ zadržao za se. Otvorit će kao svoje 
vlasništvo, kad nam ushtjedne pokazati (dragulj), a i oduzet će, kad mu se svidi, 
kao što i radi. 

3. Recimo sada, da ushtjedne kadikad naglo otvoriti, eda učini dobro 
onome, komu je uzajmio. Jasno je, da će biti mnogo zadovoljniji kasnije, kad se 
sjeti divnoga sjaja draguljeva. pa će mu se i dublje usjeći u pamet. Tako se 
događa i ovdje. Kad se svidi Našemu Gospodinu, da dušu više obdari, pokaže joj 
razgovjetno svoje presveto Čovječanstvo već onako kako htjedne: ili kako je 
hodio po zemlji ili poslije uskrsnuća. I premda to budne tako brzo, te možemo 
isporediti s blijeskom (munje), ipak ta preslavna slika ostane tako duboko 
usječena u maštu, te držim, da se ne može iščupati iz nje, dok je duša ne bude 
gledala ondje, gdje će je bez kraja moći uživati. 

4. Ako i govorim o slici, razumije se, da po mnijenju onoga, ko je gleda, 
nije naslikana već uistinu živa slika. Kadikad i govori a dušom i pokazuje joj 
velike tajne. Ali morate shvatiti, ako ta slika časak i lebdi pred dušom, da je 
duša ne može gledati dugo, kao što ne može gledati u sunce, pa zato taj vidik 
vazda prolazi veoma brzo. Međutim sjaj toga viđenja ne škodi unutarnjem vidu 
kao sjaj sunca vanjskome, jer se ovdje sve gleda unutarnjim očima. (Ne bih 
znala reći, kako je, kad se gleda [Gospodin] vanjskim očima, jer ona osoba, kojoj 
mogu, kako već spomenuh, govoriti ovako podrobno, nije još imala takvoga 
viđenja. A što se ne iskusi, ne može se izvjesno ni prosuditi.) Sjaj je spomenute 
slike kao uliveno svijetlo i kao sjaj sunca, pokrivena posve tankim recimo 
diamantom, kad bi se mogao tako izraditi. Odijelo se čini kao od nizozemskog 
finog platna. I kadgod Bog iskaže duši tu milost, obuzme je ushit, jer njezina 
slabost ne može podnijeti toga strašnoga lika. 

5. Kažem strašnoga. Premda je naime ljepši i slasniji, nego možemo 
zamisliti, pa da živimo tisuću godina i mučimo se misleći (jer premašuje daleko 


1 U Svetičino su vrijeme pridavali ljekovitu moć nekom kamenju, što su ga nosili 


uza se 



sve, što može naša mašta i razum), pokazuje se Gospodin u tako golemom 
veličanstvu, da ugoni duši veliki strah. Doista, ovdje ne treba pitati, kako duša 
zna, ko je, ako joj se i ne reče; jer On daje, te pozna dobro, da je Gospodar neba i 
zemlje. A to neče učiniti zemaljski kraljevi. Do njih bi se malo držalo, kad ne bi 
išli svojom pratnjom ili ne bi kazali, ko su. 

6. 0 Gospodine, kako te mi kršćani ne poznajemo! Sto će biti u onaj dan, 
kad nas dođeš suditi! Ta sada dolaziš tako prijateljski, da se razgovaraš sa 
svojom zaručnicom, a prestraši se, kad te vidi. Oh, kćeri, što će istom biti, kad 
strogim glasom rekne: Odlazite prokleti od Oca moga! (Mat. 25, 41.) 

7. Neka nam sada ostane u pameti ovo (što rekoh) o milosti, što je Bog 
iskazuje duši, pa će nam biti na veliku korist. Sv. Jeronim, toliki svetac, nije 
toga nikad puštao iz pameti. Tako se i nama neće činiti ništa teško, što 
podnosimo u strogosti svoga Reda. Trajalo to i dugo, samo je časak, isporedi li se 
s onom vječnošću. Kažem vam uistinu, sve ako sam zločesta, nikada se nisam 
bojala paklenih muka, kada sam se sjećala muke, što će jednoć morati 
prokletnici podnijeti gledajući rasrđene one tako lijepe, blage i milostive oči 
Gospodnje. Paklene mi se muke čine ništa prema onoj muci. Mislim, da moje 
srce ne bi moglo podnijeti onoga pogleda. Tako mi se činilo za svega moga 
života. A koliko će se više bojati osoba, kojoj se tako predočio, kad je se već to 
tako kosnulo, te je pala u nesvijest! To mora biti uzrok ushita; jer Gospodin 
pomaže njezinoj slabosti, da se sjedini s njegovom veličinom u ovom tako 
uzvišenom saobraćaju s Bogom. 

8. Kad bi duša dugo vremena mogla gledati ovoga Gospodina, mislim, da 
to ne bi bilo viđenje, nego snažno razmatranje, kod kojega bi mašta stvorila 
sliku. Takva bi slika bila kao mrtva, isporedi li se s onom. 

9. Događa se nekim osobama, i znam, da je istina, jer su o tom sa mnom 
govorile. A nisu tri, četiri, već mnogo njih. Događa se, rekoh, da su slabe mašte 
ili živahna duha ili ne znam što, pa se tako udube u maštu, težim se čini, da 
gledaju sve, što pomisle. Da su vidjele pravo; viđenje, upoznale bi prevaru, te im 
ne bi ostala nikakva sumnja, jer one same sastavljaju maštom ono, što gledaju. 
A te slike ne izvode nikakva učinka, već duše ostaju hladnije, nego kad vide 
pobožnu sliku. Veoma se dobro razaznaje, da do te slike ne treba držati, pa se i 
zaboravlja mnogo lakše nego san. 

10. Nisu takva viđenja, o kojima raspravljamo. Ona se predočuju duši 
posve iznenada, brzo i najednom, dok je duša posve daleko, da bi što takvo 
vidjela, pa i ne pomišlja na to. Ta viđenja uzbune sve duševne moći i sjetila s 
velikim strahom i smetnjom, pa ih odmah stave u onaj blaženi mir. Kao što se 
onda, kad je sv. Pavao pao na zemlju (Dj. Ap. 9, 3. 4.), podigla na nebu oluja i 
uzbuna, tako se zbiva i ovdje u unutarnjem svijetu. I tu nastane veliko gibanje. 
No u tren oka se smiri sve, kako je rečeno, i duša je poučena o najuzvišenijim 
istinama tako, te joj ne treba drugog učitelja, jer ju je prava mudrost, bez 
njezina truda, oslobodila od tuposti. A u duši ostaje takva izvjesnost neko 
vrijeme, da je ta milost od Boga, pa joj utuvljivali ne znam koliko o protivnom, 
ne bi je mogli prestrašiti onda, da bi to mogla biti varka. Istom kasnije, kad joj 
ispovjednik ulije strah, dopusti Bog, te se duša stane kolebati i pomišljati, da bi 
to moglo biti radi njezinih grijeha. Ali ona toga ne vjeruje, već joj je, kao što 
rekoh u drugima ovakim stvarima, kao kod napasti protiv vjere. Zloduh može 
uzrujati dušu, ali ne može učiniti, da ne ostane tvrda u vjeri. Dapače što više 



navaljuje na nju, to je ona uvjerenija, da joj zloduh ne može ostaviti tolikih 
dobara. On je takav te ne može toliko u nutrini duše. On joj može predočiti 
sliku, ah ne s takvom istinom, veličanstvom i učincima. 

11. Ispovjednici toga ne mogu vidjeti, a možda ne znadu izreči ni oni, 
kojima Bog udijeli tu milost, boje se (ispovjednici), pa i posve pravo. Stoga 
moraju postupati oprezno, očekivati vrijeme ploda, koji rađaju ta ukazanja, te 
paziti malo po malo, da li duša napreduje u poniznosti i da li se utvrđuje u 
kreposti. Ako se upleo zloduh, dat če naskoro znak i ulovit će ga u tisuću laži. 
Ako ispovjednik ima iskustva i ako je sam proživio takve stvari, treba mu malo 
vremena, da se snađe. Odmah će prema saopćenju (same duše) vidjeti, je li 
(viđenje dao) Bog ih mašta ili zloduh. Pogotovu ako mu je Njegovo Veličanstvo 
dalo dar da razlikuje duhove. Ako je tako snažan pa i ne imao iskustva, 
razaznat će veoma dobro. 

12. Veoma je potrebno, sestre, da prema ispovjedniku budete posve iskrene 
i istinite. Ne kažem, kad ispovijedate grijehe, jer je to jasno, već kad dajete 
račun o molitvi. Jer ako nema toga, ne bih vas moglo uvjeriti, da ste na pravom 
putu i da vas Bog uči. Bog vrlo ljubi, da s njegovim zamjenikom postupamo isto 
onako istinito i razgovijetno kao i s njim, pa želimo, da on upozna sve naše 
misli, a pogotovo djela, pa bila i i najneznatnija. A zbog toga se ne smijete 
smućivati ni uznemirivati. Sve ako i ne bi (viđenje) bilo od Boga, neće nam 
nauditi, imate li poniznost i čistu savjest. Njegovo Veličanstvo znade iz zla 
izvući dobro. A više ćete dobiti na putu, na kojem vas zloduh htjedne 
upropastiti. Misleći, da vam (Bog) daje tolike milosti, pregnut ćete, da mu više 
ugodite i vazda ćete se baviti uspomenom na njegovu sliku. Neki veliki učenjak 
reče, da je zloduh vrstan slikar, a njemu ne bi bilo mrsko, kad bi mu vrlo živo 
predočio sliku Gospodnju. S pomoću nje bi oživio pobožnost i borio se protiv 
đavla njegovim vlastitim zlobama. Ako i jest slikar veoma zločest, ne smije se 
radi toga uskratiti štovanje slici, što je naslika, ako je to slika svega našeg 
dobra. 

13. Njemu se činio vrlo rđav savjet, što su neki svjetovali, da dadu šipak, 
koji vide takvo viđenje. Govorio je, gdjegod vidimo naslikano našega Kralja, da 
ga moramo poštivati. 2 A vidim, da ima pravo. Već bi se ovdje osjetilo. Kad bi 
jedna osoba, koja želi dobro dragoj, doznala, da ona tako pogodnje njezina sliku, 
ne bi joj to bilo milo. A koliko više razloga imamo, da vazda iskazujemo 
štovanje, gdje vidimo raspelo ili sliku našega Vladara? Već sam drugdje pisala o 
tom. No rado spominjem i ovdje, jer sam vidjela jednu osobu, koja je bila 
žalosna, jer su joj zapovjedili, da upotrebi to sredstvo. Ne znam, ko je pronašao 
to, da muči dušu, koja ne može inače nego poslušati, kad joj ispovjednik dade 
takav savjet. Ona misli, da će propasti, ako toga ne čini. A moj je savjet: ako 
vam (ispovjednik) dade takav savjet, recite mu ponizno ovaj razlog i ne primite 
njegova savjeta. Izvanredno su me zadovoljili dobri razlozi, što mi ih je naveo 
onaj učenjak u ovom slučaju. 

14. Velik dobitak crpe duša iz te milosti Gospodnje. Kad misli na Njega ili 
na njegov život i Muku, sjeća se njegova preblagoga i lijepog lica, a to je 
prevelika utjeha. Tako se i ovdje više radujemo, kad vidimo onoga, ko nam učini 
mnogo dobra, nego kad ga nikad nismo upoznali. Kažem vam, da je ta slatka 


2 V. gl. XXIX. Života. Taj zdravi savjet dadoše Svetici oci Banez i Gracian. 



uspomena veoma utješna i korisna. Mnogo drugih dobara donosi sa sobom (ova 
milost). No već sam toliko govorila o učincima, što ih djeluju takve stvari, i još 
ću više govoriti, pa neću truditi sebe ni vas. Samo ću vam veoma preporučiti, 
kad znate ili čujete, da Bog dijeli takve milosti dušama, nemojte ga nikada 
moliti ni željeti, da vas povede tim putem. Ako i pomislite, da je (taj put) veoma 
dobar, pa ako ga treba i veoma cijeniti i štovati, ne dolikuje (moliti i željeti) iz 
nekih razloga. 

15. Prvo je nedostatak poniznosti iskati, da vam se da ono, što niste nikad 
zaslužile. I zato držim, da nema mnogo poniznosti, ko to želi. Kao što kukavni 
ratar nikako ne želi, da bude kralj, misleći da je to nemoguće, jer ne zaslužuje, 
tako je i ponizni daleko od toga, da poželi takve milosti. A mislim, da se neće ni 
dati nikada (duši, koja ih želi) jer prije nego Gospodin udijeli te milosti, dade 
duši da svojski upozna sama sebe. A koja duša misli takve misli, kako će uistinu 
spoznati, da joj se već tim iskazuje velika milost, što je ne drži u paklu? Drugo, 
(duša koja što takvo želi) posve je izvjesno prevarena ili je u pogibli (da se 
prevari). Zloduhu ne treba više nego da vidi otvorena vratašca, pa će nam 
učiniti tisuću sljeparija. Treće, kad je takva želja velika, sama mašta i ona osoba 
pomišlja, da zbilja vidi ono, što želi i čuje, što želi, kao što dolazi na san stvar, 
koju vrlo želimo i danju mnogo mislimo na nju. Četvrto, bila bi velika drzovitost, 
kad bi sama htjela izabrati put, ne znajući, koji je najprikladniji za me. Moram 
prepustiti Gospodinu, koji me poznaje, neka me vodi putem, koji je za me 
najbolji i da u svemu činim njegovu volju. Peto, mislite li, da malene muke trpe 
oni, kojima Gospodin iskazuje tu milost? Nisu, van prevelike i najraznoličnije. 
Sto vi znate, hoćete li ih moći podnijeti? Šesto, mogle biste ovim izgubiti, čim 
mislite dobiti, kao Saul, kad je postao kralj. 

16. Napokon, sestre, osim tih razloga ima i drugih. I vjerujte mi, da je 
najsigurnije ne htjeti ništa, van što hoće Bog, koji nas bolje poznaje i ljubi nego 
mi sami. Predajmo se u njegove ruke, da na nama bude njegova volja. I nećemo 
zalutati, ako s odlučnom voljom vazda ostanemo pritom. A morate zapamtiti, da 
poznavajući mnogo takvih milosti ne zaslužujete veće slave. Dapače ste više 
dužne služiti, jer više primate. Gospodin nam daje dosta prilike, da možemo više 
zaslužiti, jer je to u našoj ruci. Zato ima mnogo svetih osoba, koje nikad nisu 
znale, što znači primati takve milosti; a druge, što su ih primale, nisu svete. I 
nemojte misliti, da (se te milosti primaju) neprestano. Dapače, čim ih Gospodin 
jednoć podijeli, dolaze mnoge tegobe. Zato duša i ne misli, hoće li ih primiti više, 
van kako će za njih služiti. 

17. Istina je, (ove milosti) moraju vanredno pomagati, da se u krepostima 
dopre do vrlo visoke savršenosti. No mnogo će više zaslužiti, ko ih steče svojim 
trudom. Poznajem neku osobu, dapače dvije (jedan je bio muškarac), kojima je 
Gospodin bio iskazao takve neke milosti. One su tako željele služiti Njegovu 
Veličanstvu o svojem trošku i tako su čeznule za trpljenjem bez tih velikih 
užitaka, te su se tužile Našemu Gospodinu zašto im ih daje. I da su mogle, bile 
bi ih odbile, da ih ne primaju. Mislim ove užitke, što ih daje Gospodin u 
motrenju, a ne ova viđenja, jer su napokon vidjele veliku korist od njih pa su ih 
znale uvelike cijeniti. 

18. Istina, i ove su želje nadnaravske po mojem mnijenju, a žele ih duše 
veoma rasplamćene ljubavlju koje bi rado, da Gospodin vidi, da mu ne služe za 
plaću. I zato, kako rekoh, ne misle, da bi za što imale primiti slavu, eda se 



potaknu za revniju službu, nego samo misle, kako bi udovoljile ljubavi, jer je 
narav ljubavi da vazda djeluje na tisuće načina. Kad bi mogle, rado bi tražile 
sve načine, da se duše istroše u njoj, A kad bi trebalo da se zauvijek sasvim 
unište na veću slavu Božju, učinile bi to posve drage volje. Onaj, koji se 
ponizuje, da opći s tako bijednim stvorovima, hoće da im pokaže svoju veličinu. 
Bio hvaljen dovijeka, amen. 



GLAVA X. 


Govori o drugim milostima, što ih Bog daje duši drugačije nego opisane, te o velikoj koristi 

što potječe od njih. 

1. Na mnogo načina opći Gospodin s dušom u tim pojavama. Kadikad, 
kad je rastužena; kadikad, kad je ima snaći kakva velika tegoba; kadikad, kada 
Njegovo Veličanstvo hoće da se obraduje duši i da nju obraduje. Ne treba 
podrobno raspredati o svakoj pojedinosti, a nije to ni moja nakana. Ja bih vam 
rado samo razložiti razne vrsti (viđenja), što su na tom putu, koliko sama 
razumijem, da razumijete vi, sestre, kakve su i kakve učinke ostavljaju. (To će 
nam koristiti), da svaku utvaru ne držimo viđenjem, i da se ne smutite i ne 
ražalostite, kad vam se desi viđenje, znajući da je moguće. Zloduh naime mnogo 
dobiva i uvelike uživa videći dušu žalosnu i nemirnu, jer zna, da joj to smeta, te 
se ne može sasvim dati na ljubav i hvalu Božju. Njegovo Veličanstvo opći s 
dušama na druge načine mnogo uzvišenije, a manje opasne, jer ih zloduh, 
držim, ne može oponašati. Ti su načini nešto posve tajno, pa je teško o njima 
govoriti, dok se umišljena viđenja mogu lakše razložiti. 

2. Dešava se, kad se Gospodinu svidi, da duša bude u molitvi i sasvim pri 
sebi. Najednom je obuzme ushit, u kojem joj Gospodin dade, te razumije velike 
tajne, za koje joj se čini, da ih gleda u samom Bogu. Nisu to viđenja presvetoga 
Čovječanstva, pa ako i kažem da vidi (duša), ne vidi ništa. Jer to nije viđenje 
umišljeno (imaginaria), već čisto razumno. Tu se duši otkriva, kako se sve stvari 
vide u Bogu i kako On sve u sebi obuhvata. To je viđenje veoma korisno; jer ako 
i prolazi u jedan tren, ostaje duboko usječeno i uzrokuje preveliki stid. Zapaža 
se mnogo jasnije, zloća uvrede Božje, jer u samom Bogu, to jest budući u Njemu, 
činimo velika zločinstva. Želim navesti poredbu, ako pogodim, da vam to 
razložim. Jer ako to i jest izvjesno i čujemo mnogo puta, ne pazimo na to ili 
nećemo da shvatimo. Ako bi se to shvatilo, kao što jest, čini se, bilo bi nemoguće, 
da budemo ovako drski. 

3. Zamislimo sada, da je Bog kao stan ili veoma velika i prekrasna 
palača, a ta je palača, kako rekoh, sam Bog. Može li možda grešnik izići iz te 
palače, da čini svoja zlodjela? Jamačno ne; već se u nutrini i u samoj palači 
zbivaju sve odurnosti, nepristojnosti i zlodjela, što ih činimo mi grešnici. 0 
strašne istine, koja zaslužuje, da je i te kako promotrimo! Veoma će koristiti 
nama, koji malo znamo. Mi još ne poznamo pravo ovih istina. Inače bi bilo 
nemoguće, da budemo tako ludo drzoviti! Razmotrimo, sestre, i veliko milosrđe i 
strpljivost Boga, koji nas ovdje odmah ne upropašćuje. Zahvalimo mu što više 
možemo i zastidimo se, što tako oćutimo, kad se što učini ili rekne protiv nas. Ta 
bilo bi najveće zlodjelo na svijetu, kad bismo gledale, da Bog Naš Stvoritelj sam 
u Sebi trpi tolika zlodjela od svojih stvorova, a same gdjekad osjećale riječ, što 
se rekne u našoj odsutnosti, i to možda ne sa zlom nakanom. 

4. 0 bijedo ljudska! Ta kada ćemo, sestre, bilo u čemu nasljedovati ovoga 
velikog Boga? Ta ne marimo za uvrede, što nam se učine, jer nije ništa, ako ih 
trpimo. Zato posve dragovoljno podnosimo sve, pa ljubimo onoga, koji nas 
vrijeđa. Ni ovaj veliki Bog nije prestao ljubiti nas, premda smo ga mnogo 
vrijeđale, pa posve pravo zahtijeva od nas, da oprostimo svima, nanijeli nam ne 
znam kakve uvrede! Premda to viđenje brzo prolazi, kažem vam, kćeri, veliku 
milost iskazuje Naš Gospodin duši, ako hoće da se njom okoristi sjećajući je se 



redovno. 


5. Događa se također vrlo brzo i tako te se ne može izreći, da Bog sam u 
sebi pokaže istinu, koja čini da potamne sve istine, što su u stvorovima, pa 
posve jasno dade te se shvati, da je On sam istina, koja ne može lagati. A da se i 
dobro razumjeti ono, što reče David u jednom psalmu, da je svaki čovjek lažac 
(Ps. 115, 11.). A to se ne bi tako razumjelo nikada, pa da se i često čuje. Bog je 
istina, koja se ne može prevariti. Sjećam se Pilata, koji je tako mnogo zapitao 
Našega Gospodina, kad mu reče u njegovoj Muci: »Što je istina?« (IV. 18, 38.) (A 
sjećam se) i kako malo razumijemo ovdje od ove najviše Istine. 

6. Rado bih da mogu o tom bolje razložiti, ali se ne može izreći. 
Upoznajmo iz toga sestre, ako hoćemo da se u čemu složimo s našim Bogom i 
Zaručnikom, kako će zato biti dobro, da nastojimo uvelike vazda hoditi u (toj) 
istini. Ne kažem samo, da ne govorimo laži. Što je do toga, slava Bogu, zapažam, 
da u ovim kućama pomno pazite, da ne biste ni u čemu slagale. Ali kažem, mi 
moramo i inače hoditi u istini pred Bogom i pred ljudima, kako samo možemo. 
Napose ne smijemo željeti, da nas drže boljima nego jesmo, da u svojim djelima 
moramo davati Bogu, što je Božje, a nama što je naše, i nastojati u svemu 
upoznavati istinu. Tako ćemo malo držati do ovoga svijeta, koji je sav laž i 
himba, pa stoga nije trajan. 

7. Jednom sam promatrala, s kojega razloga Naš Gospodin voli toliko 
krepost i poniznost. Nato mi, čini mi se, bez promišljanja i iznenada pade na 
um: razlog je tome, jer je Bog najviša istina, a poniznost je život u istini. Veoma 
je velika istina, da nemamo od sebe nikakva dobra već samo bijedu i da nismo 
ništa. Ko toga ne shvati, živi u laži. Ko više upoznaje, više se sviđa najvišoj 
Istini, jer ide u njoj. Bože daj, sestre, milost, da nikad ne odstupimo od ove 
spoznaje samih sebe. Amen. 

8. Takve milosti iskazuje Naš Gospodin duši, da joj kao svojoj pravoj 
zaručnici, koja je u svemu odlučila vršiti njegovu volju, nekako pokaže, u čemu 
je ima vršiti, a (da joj osim toga pokaže) i svoje veličine. Ne treba raspravljati o 
više stvari. Rasprela sam o ove dvije stvari, jer mi se činilo, da su veoma 
korisne. U takvim se stvarima ne treba bojati, nego hvaliti Gospodina, koji ih 
daje. Po mojem mnijenju i zloduh i vlastita mašta malo ovdje mogu, pa i duši 
ostaje tako velika zadovoljština 



GLAVA XI. 


Raspravlja o velikoj i žestokoj želji za užitkom Boga, što je daje Bog duši, pa stavlja na 
kocku i život. Kakva korist ostaje od te milosti što je iskazuje Gospodin. 

1. Hoće li dostajati sve te milosti, što ih iskazuje Zaručnik duši, da se 
zadovolji golubičica ili leptirić (ne mislite da sam ga zaboravila), eda priredi 
mjesto, gdje će umrijeti? Jamačno neće. Dapače mu je sve gore. Premda (duša) 
već mnogo godina prima ove milosti, vazda uzdiše i plače; jer joj od svake te 
milosti ostaje veća bol. Uzrok je tome, jer sve više upoznaje veličja Božja i vidi, 
da je tako rastavljena i udaljena, te ih ne može uživati, pa zato mnogo više raste 
i želja. A raste i ljubav, dok joj se sve više otkriva, koliko ovaj veliki Bog i 
Gospodin zaslužuje, da ga ljubi. A za tih godina raste i želja malo po malo tako, 
te duša osjeća onu veliku muku, o kojoj ću sada govoriti. Rekoh »za tih godina« 
prilagođujući se onome, što se desilo osobi, što sam je ovdje spomenula. No 
dobro znam, da se Bogu ne može odrediti rok, pa može u tren oka podići dušu na 
uzvišeni stupanj, o kojem se ovdje govori. Moćno je Njegovo Veličanstvo za sve, 
što htjedne činiti, a želi mnogo učiniti za nas. 

2. Čini se, da spomenute čežnje, suze, uzdasi i velike žestine potječu od 
naše ljubavi s velikim osjećajem. No sve je to ništa prema onoj drugoj ljubavi. 
Sve je poput ognja, što dimi, ali se može podnositi, ako i s mukom. No dogodi se 
često, dok je duša tako zapaljena sama u sebi, da letimice pomisli misao ili riječ, 
čuje, kako oklijeva smrt. Nato oćuti ubod, što dolazi s druge strane, a ne zna 
otkud ni kako. Oćuti ubod ili kao da bi došla ognjena strijela. Ne kažem, da je to 
strijela. No bilo što mu drago, vidi se jasno, da ne može potjecali od naše naravi. 
Nije to ni ubod, ako ga i zovem tako. Ali rani oštro. I to, čini mi se, ne ondje, gdje 
se osjećaju muke, već na najdubljem dnu duše, gdje ova zraka, što brzo prolazi, 
spali u pepeo sve zemaljsko, što nađe od naše naravi. Dok to traje, nemoguće je, 
da se sjeća ičega, što pripada našemu biću. U tren oka sveže naime sve moći, pa 
im ne preostaje ni malo slobode ni za što, van samo za ono, što umnožava tu bol. 

3. Ne bih rado, da se čini, da premašujem. Doista vidim, da kažem i 
premalo, jer se to ne da izreći. To je ushit, kako je rečeno, koji sjetila i moći čini 
nesposobne za sve, što ne pomaže, da se osjeća ovaj jad. Jer razum posve živo 
upoznaje razlog, zašto duša osjeća svoju udaljenost od Boga. A pomaže Njegovo 
Veličanstvo, jer baš u ono vrijeme dade, te Njega živo upozna, pa radi toga 
poveća muku toliko, da onaj, koji je osjeća, stane glasno vikati. Ako i jest 
strpljiva i vična podnositi velike boli, ne može onda inače; jer ova muka nije u 
tijelu, kako rekoh, već u nutrini duše. Iz toga je shvatila ona osoba, koliko su 
žešće bob duševne nego tjelesne. A predočila je, da su takve muke, što ih trpe 
duše u čistilištu. Ako i nemaju tijela, to im ne smeta, te ne bi trpjele kud i kamo 
više, nego svi ovdje, što imaju tijelo. 

4. Vidjeh neku osobu i pomislih, da zbilja umire. A ne bi bilo ni veliko 
čudo, jer je doista velika smrtna pogibao. Ako to (stanje) i traje malo, ostavlja 
tijelo sasvim iščašeno, a u ono vrijeme kuca bilo tako slabo, kano da bi htjela 
duša poletjeti Bogu. Pa i nije manje. Ponestane naravske topline, a zapali je 
(ona druga žega), te bi još za malko Bog ispunio njezinu želju. Međutim ne ćuti 
baš ni malo boli u tijelu, ako i jest tijelo iščašeno, kako rekoh, i to tako, te dva ili 



tri dana ne može ni pisati i trpi velike boli. A mislim, da će tijelo i ostati uvijek 
slabije, nego je bilo prije. Uzrok toj bešćutnosti može biti, jer je unutarnja bol 
duše tako velika, te i ne mari za tijelo. Ta ako na kojem dijelu osjećamo žestoku 
bol, malo ćutimo druge, sve ako ih ima mnogo. To sam i sama dobro iskusila. A 
ovdje ne ćuti ni malo ni mnogo boli (tijelo), pa ne bi ćutjelo, mislim, kad bi ga 
raskomadali. 

5. Reći ćete, da je nesavršenost (ta žestoka želja). Duša se ne prilagođuje 
volji Božjoj, premda joj se već tako predala. Dosada je to mogla, pa je tako i život 
provodila. Sada ne može, a sad je razum takav, te nije gospodar sam sebi, pa ne 
može ni misliti, van samo na ono, što je razlog njezinoj muci. Ta daleko je od 
svoga dobra, pa čemu da želi život? (Duša) osjeća neobičnu osamljenost, jer je 
svi zemaljski stvorovi, a držim ni nebeščani svojim društvom ne bi mogli 
utješiti. To bi mogao samo onaj, koga ljubi. Sve je drugo muči. Duši je kao 
obješenu, koji se ne dotiče ničega na zemlji, a ne može se uzdići ni do neba. Gori 
od te žeđe, a ne može doseći do vode. Ta je žeđa nesnosna i dosegla je već dotle, 
te se već nikakvom vodom ne može ugasiti. A i ne želi, da se ugasi, van onom 
vodom, o kojoj je Gospodin govorio Samarjanci (Iv. 4, 7-13.). No ta joj se voda ne 
daje. 

6. 0 Bože moj i Gospodine, kako tištiš svoje ljubitelje! No sve je to malo 
prema onom, što im daješ poslije. Zbilja, (što vrijedi) mnogo i stoji mnogo. Koliko 
više (to vrijedi), da se očisti ta duša pa da uđe u sedmi stan, kao što se u 
čistilištu čiste one, što imaju ući u nebo. Ova je muka (prema toj milosti) kao 
kaplja vode u moru. Držim, da ne može biti veće muke ni jada na zemlji. 
(Spomenuta je osoba pretrpjela mnogo tjelesnih i duhovnih muka, ali joj se 
prema ovoj muci pričiniše sve da nisu ništa). Ipak duša osjeća, kako je 
dragocjena ova muka, i spoznaje vrlo dobro, da je ona ne bi mogla zaslužiti. Ta 
joj spoznaja ne daje nikakve polakšice, a ipak ona trpi posve dragovoljno. A za 
svega života, kad bi to bila Božja volja, premda tako ne bi jednom umrla, nego 
vazda umirala. Zaista ne bi to bilo manje. 

7. Promotrimo, sestre, prokletnike u paklu, koji se ne slažu tako (s voljom 
Božjom), pa se ne raduju i ne uživaju one slasti, što je Bog meće u dušu. Ne vide 
oni ni dobitka od onoga trpljenja, već vazda trpe sve više. Mislim: sve više 
prigodnih (accidentales) muka. Duševne su muke strasnije od tjelesnih, a one 
su, što oni trpe, nesravnjivo veće od ove, o kojoj smo ovdje govorili. Usto oni 
znadu, da će te muke trajati dovijeka. Pa što će biti od tih nesrećnih duša? Pa 
ne mora li nam sve, što u ovom kratkom životu radimo i trpimo, biti ništa, eda 
se oslobodimo od tako strasnih i vječnih muka? Kažem, da je nemoguće 
razumljivo razjasniti, kako je bolno trpljenje duševno i kako je različno od 
tjelesnoga, ako se to ne iskusi. A sam Gospodin želi, da to shvatimo, eda to bolje 
spoznamo, koliko mu dugujemo, što nas je doveo u stalež, gdje se nadamo, da će 
nam po svojem milosrđu oprostiti grijehe i osloboditi nas. 

8. Vratimo se opet k onome, što smo pretresali. Ostavili smo onu dušu po 
mojem mnijenju tri ili četiri sata. Kad bi trajala dugo, ne bi bez čuda bilo 
moguće, da je podnese naravska slabost. Dogodilo se, da je trajala samo četvrt 
sata, pa je (ona osoba) ostala (kao) raskomadana. Istina je, onda je sasvim 
izgubila sjetila, jer je navala bila žestoka. Zbilo joj se to na posljednji uskrsni 
dan. Za čitava je Uskrsa bila u takvoj suhoparnosti, te gotovo nije ni 
zamjećivala, da je Uskrs. A u razgovoru (onaj dan) je čula samo jednu riječ, da 



se ne svršuje ovaj život. 1 A pomišljati na otpor! Bilo bi baš, kao da je bačena u 
oganj, pa bi htio učiniti, da plamen nema vručine, te je sažeže. Nije to bol, koja 
bi se mogla prikriti, da nazočni ne vide pogibli, u kojoj je, ako i ne znadu, što se 
zbiva unutra. Oni su joj, istina, društvo, kao da su sjene. A takve se pričinjaju 
sve stvari zemaljske. 

9. A da znate, nađete li se i vi kadgod u tom stanju, da se i tu znade 
uplesti naša naravska slabost, evo čujte! Kad duša, kako ste vidjeli, umire od 
želje za smrču i tako se muči, te se čini, da joj gotovo ništa ne manjka, da se 
razdijeli s tijelom, zbiva se gdjekad, da se zbilja boji i rado bi, da se smiri muka, 
pa da sasvim ne umre. Može se dobro shvatiti, da taj strah potječe od naravske 
slabosti, jer s druge strane ne jenjava želja duše. A nije ni moguče, da se ova 
muka ukloni ikakvim sredstvom, dok je ne ukloni sam Gospodin. A to se gotovo 
slično događa s velikim ushitom ili s pomoću kakva viđenja, u kojem je istinski 
Tješitelj tješi i krijepi, te želi živjeti, doklegod bude njegova volja. 

10. Muka je to, ali ostavlja u duši prevelike učinke. Nestaje i straha od 
muka, koje bi mogle nastati, jer joj se sve muke čine kao ništa prema onoj 
velikoj muci, što je tu osjećala. A okoristila se tako, te bi drage volje i tu muku 
često podnijela. Ali ni toga ne može nikako niti ima kakvo sredstvo, da opet 
povrati ovo stanje; dok Gospodin ne ushtjedne. A tako mu se ne može ni oprijeti 
ni osloboditi, kad dođe. Još više prezire svijet nego prije, jer vidi, da joj ništa na 
svijetu nije moglo olakšati, one muke. Još se više odluči od stvorova, jer već 
znade, da je sam Stvoritelj može utješiti i nasititi. Još se više boji i pomno čuva, 
da ga ne uvrijedi, jer zna, da je On može i mučiti kao i tješiti. 

11. Na ovom su duhovnom putu, čini mi se, dvije stvari, koje prijete 
smrtnom opasnošću. Jedna je ova muka, koja je zbilja opasnost, i to ne mala. 
Druga je prevelika radost i naslada, a to je tako prevelika skrajnost, te se zbilja 
čini, da duša oslabi, pa joj samo malko nedostaje, da iziđe iz tijela. A to doista ne 
bi bila mala njezina sreća. Iz toga vidite sestre, jesam li imala pravo, kad sam 
rekla, da je potrebna srčanost, i kada bi molile za takve milosti, da bi vam 
Gospodin imao pravo reći, što je odgovorio sinovima Zebedejevim: »Možete li 
ispiti kalež?« (Mat. 20, 22.). 

12. Mislim, sestre, da bismo sve odgovorile: da, i posve pravo. Njegovo 
Veličanstvo daje snagu onima, koje vidi da im treba. U svemu brani ove duše i 
odgovara za njih u progonima i ogovorima, kao što je odgovarao za Magdalenu 
(Luk. 7, 44.). Ako to i ne čini riječima, čini djelima. A napokon, prije nego 
preminu, plaća im sve zajedno, kao što ćete sada vidjeti. Neka bude vazda 
blagoslovljen i neka ga hvale svi stvorovi. Amen. 


1 Dogodilo se to sv. Tereziji n Salamanci 1571. Sestra Isabela od Isusa zapjeva: »Nek 
te vide moje oči, — Slatki, dobri Isuse, Nek te vide moje oči — Pa da umrem onaj 
tren«. Kad to ču Svetica, zahvati je slatki zanos. 



SEDMI STAN. 


Obuhvata četiri glave. 

GLAVA I. 

Raspravlja o velikim milostima, što ih Bog iskazuje dušama, koje su stigle da uđu u sedmi 
stan. Kaže, da se po njezinu mnijenju duša razlikuje od duha, premda su oboje jedno. Neke 

stvari treba zapamtiti. 

1. Činit će vam se sestre, da sam toliko govorila o tom duhovnom putu, te 
već ne preostaje ništa, što bi se moglo reći. No bilo bi vrlo ludo misliti to. Jer 
veličina Božja nema granice, pa neće imati ni njegova djela. Ta ko bi izbrojio sva 
njegova milosrđa i veličja. Nemoguće je to. Zato se i ne čudite onome, što je 
rečeno i što će se reći, jer je to samo mala tačkica od onoga, što se može 
pripovijedati o Bogu. Bog nam je udijelio veliku milost tim, što je saopćio te 
stvari jednoj osobi, pa ih možemo doznati. A što više spoznajemo, kako se on 
podaje svojim stvorovima, to više moramo hvaliti njegovu veličinu i trsiti se, da 
ne cijenimo malo duše, kojom se Gospodin tako naslađuje. Ta svaka od vas ima 
dušu. Ali je mi ne cijenimo, kako zaslužuje stvor, stvoren na sliku i priliku 
Božju. Zato i ne shvatamo velikih tajna, što su u njoj. Ako se svidi Njegovu 
Veličanstvu, neka upravlja mojim perom i neka mi dade, da shvatim, kako bih 
vam rekla nešto od mnogo onoga, što treba reći i što Bog objavljuje onima, koje 
uvodi u ovaj stan. Mnogo sam se molila Njegovu Veličanstvu, jer znade, da je 
moja nakana, da njegova milosrđa ne ostanu sakrivena, eda se njegovo ime više 
hvali i slavi. 

2. Nadam se, da će mi iskazati ovu milost, ne radi mene već radi vas, 
sestre, eda shvatite, kako je za vas zamašno, da ne priječite svome Zaručniku, te 
slavi duhovno vjenčanje s vašim dušama, jer to donosi sa sobom toliko dobara, 
kao što ćete vidjeti. 0 veliki Bože! Čini se, da dršćem, jer ovako slabi stvor, kao 
što sam ja, raspravljam o nečemu, što ne zaslužujem da shvatim. Zaista sam 
bila u velikoj neprilici. Mislila sam, ne bi bilo bolje u nekoliko riječi završiti ovaj 
stan; jer mi se činilo, da će misliti, da ja ovo znam iz iskustva. Zato se i veoma 
stidim i strašno mi je, jer znam, kakva sam. U drugu mi se činilo, da je to 
napast i slabost, pa da stvorite o tom i više sudova. Neka se Bog malko više 
hvali i spozna, pa neka na me viče cio svijet. To više, što ću ja možda već biti 
mrtva, kad se ovo počne čitati. Blagoslovljen Onaj, koji živi i živjet će uvijeke. 
Amen. 

3. Kad se svidi Našemu Gospodinu, da se smiluje duši, koju je već 
duhovnim načinom uzeo za zaručnicu, radi onoga, što je u želji za njim 
pretrpjela i trpi, prije nego izvrši duhovno vjenčanje, povede je u svoj stan, a to 
je sedmi stan. Jer kao što ima stan u nebu, mora i u duši imati boravište i 
recimo drugo nebo, gdje boravi samo Njegovo Veličanstvo. Zamašno je za nas, 
sestre, da dušu ne držimo za nešto tamno. Mi je ne vidimo, pa bi se ponajviše 
moglo pričinjati, da nema drugoga svijetla unutarnjega osim ovoga, što ga 
vidimo, pa da je u našoj duši nekakva tama. Priznajem to za dušu, koja nije u 
milosti. I to ne stoga, jer ne bi u njoj bilo Sunce Pravednosti. U njoj je ono i daje 
joj bitak. U njoj je tama zato, jer nije sposobna da primi svjetlost (ovoga Sunca), 
kao što rekoh, držim, u prvom stanu. Doznala je jedna osoba, da su one nesrećne 



duše kao u mračnoj: tamnici, svezanih ruku i nogu, tako da ne mogu činiti 
nikakva dobra, eda im bude zaslužno. A i slijepe su i nijeme. Pravo ih moramo 
žaliti, ali i misliti, da je bilo vrijeme, kad smo i mi bile takve, pa da može 
Gospodin i njima iskazati milosrđa. 

4. Postarajmo se osobito, sestre, da mu se molimo, i nemojmo 
zanemarivati, jer je najveća milostinja molitva za one, što su u smrtnom 
grijehu. Mnogo veća, nego kad bismo vidjele privezana za stup kršćanina, 
kojemu su ruke svezane otraga jakim lancem. Vidimo ga, gdje umire od gladi, 
ali ne radi nestašice hrane, jer su pred njim najbolje jestvine, već zato što ih ne 
može prinijeti k ustima. Usto mu se vrlo gade, a vidi, da će sad na izdahnuti, i 
to ne ovom vremenitom smrti nego vječnom. Ne bi li bila velika okrutnost, kad 
bismo ga gledale, a ne bismo mu metnule jelo u usta? A šta onda, kad bi mu 
vašom molitvom spali okovi? To već vidite. Molim vas za ljubav Božju, sjećajte 
se vazda u svojim molitvama sličnih duša (t.j. koje su u grijehu). 

5. Ne govorimo sada o njima, već o onima, što su po Božjem milosrđu već 
učinile pokoru za svoje grijehe, pa su u milosti. Ne smijemo promatrati duše kao 
stvar stisnutu u kutu i ograničenu, već kao unutarnji svijet, koji obuhvata toliko 
i tako pristalih stanova, kakvih još niste vidjele. A tako je i pravo da bude, jer je 
u nutrini duše stan za Boga. A kad se svidi Njegovu Veličanstvu, da duši iskaže 
spomenutu milost duhovne ženidbe, povede je najprije u svoj stan. Ali neće 
Njegovo Veličanstvo, da to bude kao drugda, kad ju je stavljao u one ushite. 
Držim doista, da je onda sjedinjuje sa sobom i u molitvi, što se zove molitva 
sjedinjenja, premda se duši čini, da je ne zovu, kao ovdje u ovom stanu, nek uđe 
u svoje središte, nego u gornji dio. Do toga je malo stalo. Bilo ovako ili onako, 
Gospodin je sjedinjuje sa sobom. Ali je oslijepi i onijemi, kao što se desilo sv. 
Pavlu, kad se obratio (Dj. Ap. 9, 8.), i oduzme joj osjećaj, kako ili kakva je milost, 
što je uživa. Jer velika naslada, što je ondje osjeća duša, potječe odatle, što vidi, 
da je blizu Boga. No kad je sjedini (Bog) sa sobom, ne shvata više ništa, jer joj se 
izgube sve moći. 

6. Ovdje je drugačije. Naš dobri Bog hoće da joj skine ljuske s očiju, eda 
vidi i razumije malko milosti, što joj iskazuje, pa sve i na izvanredni način. 
Uvede je u ovaj stan razumnim viđenjem, pa joj se nekom predodžbom istine 
pokažu sve tri osobe Presvetoga Trojstva. 1 A pokažu se u nekakvoj upali, koja se 
najprije kao oblak prevelike jasnoće spuste k njezinu duhu, a zajedno i sve 
različne Osobe. Divnom spoznajom, što se dade duši, shvati duša sasvim 
istinito, da su tri Osobe jedno sućanstvo, jedna moć, jedno znanje i jedan Bog. A 
duša shvata to tako, te možemo reći, da ono, što držimo vjerom, duša shvata 
gledanjem, premda ne gleda ni tjelesnim ni duševnim očima, budući da to nije 
umišljeno viđenje. Tu opće s njom sve Tri Osobe i govore s njom i dadu joj, da 
shvati one evanđeoske riječi, što ih reče Gospodin: da će On i Otac i Duh Sveti 


1 Fra Luis de Leon dodaje ovdje ovu primjedbu: »Premda čovjek u ovom životu 
izgubivši upotrebu sjetila i uzdignut od Boga, može prigodice vidjeti njegovu bit, kao 
što se vjerovatno govori o sv. Pavlu i Mojsiju i nekim drugima, Majka ne govori 
ovdje o tom načinu viđenja. Ako i jest prigodno, jasno je i zorno. Ona govori o 
spoznaji ove tajne, što je Bog daje nekim dušama s pomoću prevelike svjetlosti, što 
im ulije, a ne bez stvorene slike. No ta slika nije tjelesna i ne nastaje u mašti. Kaže 
Majka, da je to razumno viđenje, a ne umišljeno (imaginaria). 



doći i stanovati u duši, koja ga ljubi i drži njegove zapovijedi. (Iv. 14, 23.). 

7. 0 Bože moj, kakva je razlika, ako se te riječi samo čuju i vjeruju, od 
ovoga, da se razumije onako, kako su istinite! Danomice se čudi ova duša, jer joj 
se čini, da ne odlaze od nje nikad (Tri Osobe). Ona upoznaje na spomenuti način 
posve očito, da su u nutrini njezine duše. U najdubljoj nutrini, kao u dubokom 
bezdanu, kojega ne zna razložiti, jer nije učena, osjeća ovo božanske, društvo. 

8. Pomislit ćete, da prema tome duša neće ući u se, nego da će se tako 
zadupsti, te ništa drugo neće moći shvatiti. Ne. Mnogo više nego prije pazi na 
sve, što se tiče službe Božje; a samo kad nema poslova boravi u ovom ugodnom 
društvu. A dok se duša ni u čemu ne iznevjeri Bogu, po mojem mnijenju neće ni 
On malaksati, van će joj davati, da vazda upoznaje posve očito njegovu 
nazočnost. Ona se uvelike pouzdava, da je Bog neće ostaviti, da izgubi ovu 
milost, kad joj ju je dao. A može se tako i misliti, premda ona pazi pomnije nego 
ikada, da ni u čemu ne omrzne Bogu. 

9. No u ovoj nazočnosti, razumije se, ne boravi neprestano tako, te bi joj 
se pokazivala sasvim, mislim, jasno kao prvi put i drugda, kad joj Gospodin; 
hoće iznovice da udijeli taj dar. Kad bi to bilo, bilo bi nemoguće, da pazi na što 
drugo, pa i da živi medu ljudima. No ako i ne gleda u tako jasnoj svjetlosti, 
kadgod duša na to pazi, nalazi se u tom društvu. Ovdje se zbiva, recimo tako, 
kao da bi neko bio s drugima u posve jasnoj sobi, pa bi zatvorili prozore i on bi 
ostao u tmini. Premda onda nema svijetla, da ih vidi, pa ih i ne vidi, dok se ne 
vrati svijetlo, ipak on ne prestaje znati, da su ondje. No pita se, može li ih 
vidjeti, kad se vrati svijetlo i vratiti kad hoće da ih vidi. Nije to u vlasti duši, 
van kad hoće Naš Gospodin, da se otvore prozori razuma. No on iskazuje duši 
veliko milosrđe tim, što nikad ne odstupa od nje i hoće, da tako izvjesno 
upoznaje to (njegovu nazočnost). 

10. Božansko Veličanstvo, čini se, hoće ovim divnim društvom da pripravi 
dušu na nešto više. Jer je jasno, da joj se uvelike pomaže, te u svemu napreduje 
u savršenosti i odbaci strah, što ju je mučio kadikad, kao što je već rečeno, radi 
ostalih milosti, koje joj je iskazao (Gospodin). To se dogodilo (i onoj osobi). Našla 
se popravljena u svemu, pa joj se činilo, da se bit njezine duše uza sve muke i 
poslove nikad ne udaljuje od one sobe. Činilo joj se, da je njezina duša u neku 
ruku razdijeljena. Zato se i tužila kadikad, kad bi joj Bog dao tu milost, a zatim 
je snašle velike tegobe, tužila se na dušu kao što se Marta tužila na Mariju 
(Luk. 10, 40.). Gdjekad joj je i prigovarala, da ona po svojoj voljici vazda uživa 
onaj mir, a njoj ostavlja toliko tegoba i poslova, te ga ne može uživati s njom. 


11. Činit će vam se, kćeri, nesklapno, ali se zbilja dešava tako. Jer ako je i 
razumljivo, da je duša sva zajedno, nije utvaranje što rekoh, nego je posve 



običajno. Zato rekoh, da se vide unutarnje stvari tako, te se spoznaje izvjesno, 
da postoji neka, i to veoma poznata razlika između duše i duha, premda su 
inače oboje sasvim jedno. 2 Spoznaje se tako fina dioba, te se čini, da se gdjekad 
razlikuje djelovanje jednoga i drugoga, već prema nasladi, što im Gospodin hoće 
da dade. Čini mi se također, da je duša nešto različno od svojih moći, pa da one 
nisu sve jedno. 3 Ima u nutrini toliko i tako finih razlika, te bi bilo drsko, kad bih 
se usudila, da ih stanem tumačiti. Onamo ćemo vidjeti, ako nam Gospodin 
udijeli milost, te nas u svojem milosrđu povede onamo, gdje ćemo razumjeti sve 
tajne. 


2 Zaista je znamenito oštroumlje, s kojim Svetica, koja nije pohađala slušaonica, 
govori o duši i njezinim moćima i djelovanju. Da se što bolje razumije ono, što 
govori, prenosimo, što o tom govori o. Baltazar od sv. Katarine, učeni tumač 
Stanova: »Mistički naučitelji dijele dušu na sj etilnu, razumnu i umnu. Prva se t. j. 
sjetilna zove i životinjska ili naprosto duša. Druge se dvije zovu duhovne ili 
jednostavno duh, koji obuhvata ne samo duhovne moći, van i samu bit duše, gdje su 
one ukorijenjene i postaju. No mistički bogoslovi uvode i drugu razdiobu, koja se ne 
razlikuje mnogo od razložene, a treba je imati pred očima kod ovih uzvišenih 
predmeta. Prva je najniža, sjetilna ili već spomenuta životinjska. Druga je srednja, 
sastavljena od duhovnih moći pameti, razuma i volje. Treća je prava bit duše, a zove 
se najviši dio, od kojega potječu tri spomenute moći. U njoj stanuje Bog na osobit 
način u tim stanovima preko božanske milosti. A ta, se najviša bit zove središte 
duše, boravište ili stan Božji i ložnica nebeskog Zaručnika.« (Por. »Splendori riflessi 
di sapienza celeste« Mansioni VII. c. I. Riflesso I.) 0 razdiobi na dušu i duh govore 
svi mistici. Vidi o. Juan de Jesus Maria: Theol ogiaMy stica. gl. VI. 

3 Tako uči filozofija sa sv. Tomom, koji tvrdi: »Odgovaram... da je nemoguće reći, da 
je bit duše njezina moć.« P. I, q. 77, a. I. 



GLAVA II. 


Nastavlja isto gradivo. Razlaže, kako se razlikuje duhovno jedinstvo i duhovna ženidba. 

Tumači s nježnim poredbama. 

1. Sada prijeđimo da raspredamo o božanskoj i duhovnoj ženidbi. To je 
velika milost, koja se neće potpuno dovršiti, dok živimo. Jer ako bismo se 
rastavili od Boga, izgubilo bi se ovo veliko dobro. Kad prvi put Bog udjeljuje tu 
milost, hoće Njegovo Veličanstvo da pokaže duši svoje presveto Čovječanstva, 
eda ga dobro upozna i to dobro znade, da prima takav najviši dar. Drugim će se 
osobama možda objaviti drugačije. Ovoj se osobi, o kojoj govorimo, ukaza 
Gospodin nakon pričesti u sjajnom, krasnom i veličanstvenom obliku, kao što je 
bio nakon uskrsnuća. I reče joj, neka uzme njegove poslove za svoje, a On će se 
skrbiti za njezine. Dodade i druge riječi, koje se više dadu osjetiti nego izreći. 1 

2. Možda će se činiti, da to za onu dušu nije bila novost, jer joj se 
Gospodin češće onako ukazao. No ovaj put se ukazao sasvim drugačije, te se ona 
smela i prestrašila: prvo jer se ono viđenje dogodilo s velikom silom, drugo radi 
riječi, što ih pritom izusti, a usto jer u nutrini svoje duše, gdje joj se ukazalo ono 
viđenje, nije osim spomenutoga vidjela drugoga. Znajte, da se viđenja svih 
prvašnjih stanova sasvim razlikuju od viđenja ovoga stana. A i duhovne se 
zamke razlikuju od duhovne ženidbe kao i dvoje zaručenih od dvojice onih 
(oženjenih), koji se ne mogu rastaviti. 

3. Već rekoh: nemam zgodnijih poredaba pa navodim ove. No razumije se, 
tu se ne radi o tijelu, kanda duša i ne bi bila u njemu, van da je samo duh. A još 
manje u duhovnoj ženidbi, jer se ono tajno sjedinjenje zbiva u posve unutarnjem 
središtu duše, a to mora biti ondje, gdje boravi sam Bog. Po mojem mnijenju ne 
treba ni vrata, da uđe. Kažem: ne treba mu vrata; jer se čini, da se kod svega, 
što je rečeno dosada, služi sjetilima i moćima. A takvo je moralo biti i ono 
ukazanje Čovječanstva Gospodnjega. No veoma je različno ono, što se zbiva kod 
sjedinjenja duhovnom ženidbom. Gospodin se u tom središtu duše ne pokazuje u 
umišljenom viđenju, van u razumnom, i to mnogo finijem nego su opisana, kao 
što se ukazao apostolima, a da nije ušao kroz vrata, kad im je rekao: Pax vobis = 
Mir vama (Luk. 20, 21.). Što tu Gospodin saopći duši u jedan časak, tolika je 
tajna i tako uzvišena milost i duša osjeti tako preveliku nasladu, te je ne mogu 
ni s čim usporediti, nego s nebeskom slavom, što joj Gospodin hoće da objavi za 
ovaj časak, i to uzvišenije nego ikakvim viđenjem ili duhovnom slašću. 0 tom se 
ne može reći više, nego, koliko se može razabrati, da je duša, pače duh ove duše, 
postao jedno s Bogom. I On je duh. A svoju je ljubav prema nama htjelo Njegovo 
Veličanstvo pokazati tim, što je očitovalo nekim osobama, dokle dopire, eda 
hvalimo njegovu veličinu. Jer se tako htio spojiti sa stvorom, te se neče od njega 
da rastavi, kao i oni (oženjeni), koji se više ne mogu rastaviti. 

4. Duhovne su zaruke drugačije, jer se često rastavljaju. Tako je i 
sjedinjenje. Premda je sjedinjenje spoj dviju stvari u jednu, ipak se mogu 
rastaviti tako te ostane svaka za sebe. Tako i vidimo, da ova milost Gospodnja 
brzo prođe, pa duša ostane poslije bez onoga društva, mislim, tako te ga više ne 
zamjećuje. Tako se ne događa kod one druge milosti Gospodnje, jer duša ostaje 
vazda sa svojim Bogom u onom središtu. To je sjedinjenje, recimo, kao kad se 

dvije voštanice tako spoje na kraju, te nastaje jedno svijetlo, ili kad stijenj, 
svijetlo i vosak budu jedno. No kasnije se mogu rastaviti svijeće jedna od druge, 
te budu dvije svijeće, a tako i stijenj od voska. Ovdje je (kod duhovne ženidbe), 
kao kad voda s neba pada u rijeku ili u studenac, gdje sve postaje jednom 
vodom, pa se više ne mogu razdijeliti ni razlučiti, koja je voda riječna, koja li je 
pala s neba; ili kao mali potočić, što se izlije u more, pa se neće nikako moći 
razlučiti. Ili je (ovdje) kao soba sa dva prozora, kroz koje ulazi velika svjetlost. 
Premda ulazi odjelito, nastaje sve jedna svjetlost. 

5. Ovo je možda ono, o čemu govori sv. Pavao: Ko se približuje k Bogu i s 
njim spaja, postaje jedan duh s Njim. (Kor. 6, 17.). Smjera na onu uzvišenu 
ženidbu, koju je, predmijeva, sklopilo Njegovo Veličanstvo sjedinjenjem. A sam 
za se kaže: »Mihi vivere Christus est, mori lucrum = Meni je život Krist, a smrt 
dobitak.« (Filip. 1, 21.). Tako, čini mi se, može ovdje govoriti duša, jer ovdje 
umire onaj leptirić, o kojem smo govorili, i to s najvećim užitkom, jer je njegov 
život već Krist. 

6. To se još bolje razumije s vremenom po učincima; jer se tu spoznaje 
jasno, da Bog daje život našoj duši. A poznaje se to po nekim duhovima, koji su 
često tako živi i tako se snažno osjećaju, tc se o tom ne može ni posumnjati. 
Duša ih ne može, istina, izreći, ali ih gdjekad osjeća toliko, te joj vabe nježne 
riječi, kojih, čini se, ne može uspregnuti. Tako na pr.: »0 živote moga života! 0 
hrano, koja me uzdržavaš!« i druge takve riječi. Jer iz onih božanskih grudi, na 
kojima, čini se, Bog neprestano hrani dušu, brizgaju mlazovi mlijeka, koji 
okrepljuju sve stanovnike grada. Gospodin hoće, čini se, da uživaju ponešto od 
obilnog užitka duše, i da se iz one silne rijeke, u koju utječe ovaj potočić, 
kadikad podigne koji val one vode, da uzdržava one, koji u tjelesnom pogledu 
moraju služiti onoj dvojici zaručnika. Kada bi koga iznenada, kad i ne sluti, 
kupali u vodi, osjetio bi on tu vodu i ne bi mogao prestati osjećati. Tako se i još 
izvjesnije osjećaju učinci, o kojima govorim. Kao što nas ne bi mogao zahvatiti 
val vode, kad ne bi bilo uzroka, kako rekoh, tako se i ovdje razbira jasno, da je u 
nutrini neko, koji odapinje ove strijele i daje život ovom životu, i da je sunce, od 
kojega potječe velika svjetlost, što se iz unutarnjosti razlijeva u duševne moći. 
Duša, kako je rečeno, ne uzmiče iz onoga središta niti gubi svoj mir. Jer onaj, 
koji je dao mir Apostolima, kad su bili zajedno, može ga dati i njoj. (Iv. 20, 19.). 

7. Palo mi je na um, da je taj pozdrav Gospodnji u sebi obuhvatao mnogo 
više nego zvuči. Tako i ovo, što je rekao slavnoj Magdaleni, nek ide u miru. 
(Luk. 7, 50.). Riječi su Gospodnje kao kod nas djela. Zato su u onim već 
pripravnim dušama morale tako djelovati, te se iz njih izlučilo sve tjelesno, a 
ostao čisti duh, da se u ovom nebeskom sjedinjenju uzmogne spojiti s 
nestvorenim duhom. Jer je posve izvjesno, da nas sam Gospodin napuni sa 
Sobom, čim ispraznimo iz sebe sve stvorove te se otrgnemo od njih iz ljubavi 
prema Bogu. I tako je molio jednom Isukrst Naš Gospodin za svoje Apostole, ne 
znam, gdje to stoji, veleći, da budu jedno s Ocem i s Njim, kao što je Isukrst, Naš 
Gospodin, u Ocu i Otac u Njemu. (Iv. 17, 21.). Ne znam, koja bi ljubav mogla biti 
veća od ove! A ne propustimo, da svi ne uđemo ovamo; jer ovako reče Njegovo 
Veličanstvo: »Ne molim samo za njih, van i za sve one, što će vjerovati u mene« 
(Iv. 17, 20.), pa: »Ja sam u njemu« (Iv. 17, 23.). 

8. 0 Bože moj, kako su te riječi istinite, kako li ih razumije duša, koja u 
ovoj molitvi vidi, da su rečene za nju! A kako bismo ih i sve razumjele, kad ne 
bismo same bile krive! Jer riječi našega Kralja i Gospodina ne mogu prevariti. 



No mi ne vršimo svoje, jer se ne pripravljamo i ne odvraćamo se od svega, što bi 
moglo spriječiti onu svjetlost, zato se i ne vidimo u ovom ogledalu, što ga 
motrimo, gdje je urezana ova naša slika. 

9. Vratimo se k onom, o čemu smo govorili. Kad Gospodin uvede dušu u 
ovaj svoj stan, koji je središte same duše, boravi tu kao što kažu za najviše nebo, 
gdje stanuje Naš Gospodin, da se ne miče poput ostalih. 2 Tako se čini, kad duša 
uđe ovamo, da nema u njoj onoga gibanja, što osjeća u moćima i u mašti, te joj 
ne može nauditi ni oteti mir. Moglo bi se pričiniti, da želim reći, da je duša, što 
dopre dotle, te joj Bog iskaže ovu milost, sigurna za svoje spasenje pa da ne 
može opet pasti. Ne kažem toga. I gdjegod govorim tako o stanju, gdje se čini, da 
je duša u sigurnosti, treba razumjeti, da je tako dotle, dok je božansko 
Veličanstvo drži svojom rukom, a ona ga ne vrijeđa. 3 Barem je izvjesno, da se ne 
drži sigurnom (duša o kojoj govorim), premda se vidi u tom stanju, i to već duge 
godine, nego se boji mnogo više nego prije i čuva se, da ne bi još najmanje 
uvrijedila Boga. Usto mu želi uvelike služiti, kao što će se govoriti kasnije, pa se 
redovito muči i stidi, jer vidi, da može malo raditi, a mnogo je dužna. Nije to 
mali križ, van veoma velika pokora. A ovoj je duši najveća naslada, da čini 
pokoru, i to veća naslada, što veća pokora. Prava je pokora, kad joj Bog oduzme 
zdravlje i snagu, da može izvršivati pokoru. Već sam drugdje spominjala, kakvu 
muku to zadaje duši. A ovdje je muka još veća. Sve to mora dolaziti od korijena, 
gdje je usađena. Ako je drvo blizu vodene struje, ono je svježije i rodnije. Pa 
čemu se čuditi željama ove duše, kad je njezin pravi duh postao jedno s 
nebeskom vodom, o kojoj smo govorili? 

10. No da se vratim k onom, što sam spomenula. Ne smije se ono razumjeti 
tako, kao da su moći, sjetila i strasti vazda u tom miru. Duša jest. No u drugim 
stanovima ne prestaje kadikad rat i nevolje i muke, ah sve to nije takvo, te bi 
duši oteli mir i mjesto. To je obično. To je središte naše duše ih duh tako teško 
izreći, pa i vjerovati, te mislim, sestre, jer ja ne znam razjasniti, da može i vas 
snaći napast, te nećete vjerovati, što vam govorim. Jer je zbilja teško (shvatiti), 
kad se kaže, da duša osjeća nevolje i muke, a opet da je u miru. Želim vam 
navesti jednu ih dvije poredbe. Bože daj, da budu takve, te vam nešto reknem. 
No ne budu li, znam, da je istina, što sam rekla. 

11. Kralj je u svome dvoru. U njegovu kraljevstvu ima mnogo ratova i 
tegoba, a on ostaje ipak na svojem mjestu. Tako je i ovdje. Ako u drugim 
stanovima i ima mnogo nemira i otrovnih životinja i čuje se buka, u ono središte 
ne prodire ništa, što bi dušu moglo potjerati odonud. Ako je i muči donekle ono, 
što čuje, ipak nije tako, da je smeta i oduzme joj mir. Jer je već nadvladala 
strasti tako, te se boje ući onamo, da ne budu više podjarmljene. Ako nas boli 
čitavo tijelo, a glava je zdrava, neće nas zaboljeti glava stoga, jer nas boli tijelo. 
Smijem se ovim poredbama, koje ni mene ne zadovoljuju, ah ne znam drugih. 
Mislite vi, što hoćete; istina je, što rekoh. 


2 Ta te poredba oslanja na ondašnje najobičnije mnijenje među bogoslovima, koji su 
to tvrdih n povodu nedostatnih zvjezdoznanskih spoznaja. Predmnijevajući stalnost 
nebeske sfere, poredba je zgodna i ljepušna. 

3 U toj rečenici očituje Svetica posve razgovijetno, kako treba razumjeti izričaje, što 
ih gdjekad upotrebljava o izvjesnosti, da n nekim prilikama, pogotovo a molitvi 
sjedinjenja, stanuje Bog u duši. 



GLAVA III. 


Raspravlja o velikim učincima, što ih uzrokuje spomenuta molitva. Treba ih pozorno 

promatrati i sjećati se, što čini. Divna je razlika između tih i prvašnjih učinaka. 

1. Sad je dakle, kažemo, ovaj leptirić umro već s prevelikom radošću, jer 
je našao mir i u njemu živi Krist. Pogledajmo, kakav život provodi i kako se 
razlikuje od onoga života, kojim je živio prije. Po učincima ćemo vidjeti, je li 
istina, što je rečeno. Koliko mogu shvatiti, učinci su evo ovi. 

2. Prvi je učinak, da duša zaboravi sama sebe, pa se zbilja čini, kao što je 
rečeno, da više ne opstoje; jer je sva takva, da sama sebe ne poznaje. I ne misli 
više, da za nju ima postojati nebo ni pakao ni čast. Sva se dala na to, da 
unapređuje čast Božju, Čini se, da su se u djelu izvršile riječi, što joj reče 
Njegovo Veličanstvo, neka ona njegove poslove smatra svoje, a On će njezine za 
svoje. 1 I tako se ne stara ni za što, što bi se moglo dogoditi, van sve vanredno 
zaboravlja, pa se čini, kako rekoh, da već ne opstoji i ne želi više nikako biti 
ništa. Ništa, van ako vidi, da bi Štogod mogla doprinjeti za veću slavu i čast 
Božju. Za to bi i te kako rado dala svoj život. 

3. No ne mislite, kćeri, da se duša prestaje brinuti za jelo i spavanje, 
premda joj to zadaje nemalu muku, i da zanemaruje činiti, što je dužna prema 
svome staležu. Ovdje govorim o unutarnjim stvarima. 0 vanjskim poslovima 
imamo malo što kazati. Muka joj je gledati, da već njezine sile ne mogu ništa. A 
od svega, što joi može i spoznaje, da je na službu Našega Gospodina, ne bi ni za 
što na svijetu ništa propustila učiniti. 

4. Drugi je učinak velika želja da trpi. Ali želja nije takva, da bi je 
uznemirivala, kao što je običavala. Jer te duše tako žele, da u njima bude uvijek 
volja Božja, te drže za dobro sve, što čini Njegovo Veličanstvo. Hoće li, da trpe, u 
dobar čas, ne će li, ne ubijaju se kao prije. 

5. Kad progone ove duše, one u nutrini uvelike uživaju i mirnije su nego 
što je rečeno (u prijašnjim stanovima). Ne goje neprijateljstva protiv onih, što im 
čine zlo ili žele činiti. Naprotiv ih obasiplju posebnom ljubavlju, pa kad ih vide u 
kakvoj nevolji žale ih svesrdice i primili bi sve na se, da njih oslobode. Vrlo ih 
rado preporučuju Bogu. A veselo bi se odrekle milosti, što im dijeli Njegovo 
Veličanstvo, da ih udijeli njima (t. j. progoniteljima), eda ne vrijeđaju Našega 
Gospodina. 

6. Najviše se od svega čudim ovome. Već ste vidjele, kakve su tegobe i 
nevolje (ove duše) podnijele želeći umrijeti, da uživaju Našega Gospodina. A 
sada je tolika njihova želja, da mu služe i učiniti da ga drugi hvale i da koriste 
kojoj duši, ako uzmognu, te ne samo ne žele umrijeti, van živjeti vrlo mnogo 
godina podnoseći najveće tegobe. A to samo stoga, da Gospodin bude hvaljen, 
ako je moguće, pa i u najneznatnijoj stvarci. I kad bi izvjesno znale, da će duša, 
čim se rastane s tijelom, uživati Boga, ne bi zato puno marile. Ne misle ni na 
slavu, što je uživaju sveci, niti žele još, da dođu u nju. Svojom slavom drže, da 
pomognu u čemu Raspetome, ako uzmognu, posebice kad vide, gdje ga toliko 
vrijeđaju, a malo ih ima, koji se otresu svega drugoga, pa se ozbiljno staraju za 
njegovu čast. 


1 Izvještaj XXXV. 



7. Istina je, ove duše zaborave gdjekad to (što je netom spomenuto), pa se 
opet vrate nježne želje da uživaju Boga i da iziđu iz ovoga progonstva, pogotovu 
kad vide, kako malo služe Bogu. No odmah se vrate u sebe i promatraju dalje 
Onoga, kojega imaju sa sobom. S tim se zadovolje i Njegovu Veličanstvu prinose 
želju za životom kao najdragocjeniju žrtvu, što je mogu dati. Smrti se ne boje 
više, nego bi se bojale blagoga ushita. Događa se, da Onaj, koji je đavao one želje 
s prevelikom mukom, daje sad ove (želje za životom). Neka bude navijek 
slavljen i hvaljen! 

8. Svrha je, da ove duše ne žele više naslada i slasti, jer imaju sa sobom 
samoga Gospodina i Njegovo Veličanstvo živi sad (u njima). Jasno je, da je 
njegov život bio samo neprestana muka, pa tako čini, da bude i naš, barem 
željama. Jer nas uostalom vodi kao slabe ljude, premda im rado daje svoje 
jakosti, kad vidi, da im je potrebna. One žive uvelike odijeljene od svega i žele 
vazda biti same ili se baviti čim na korist kojoj duši. Nemaju suhoparnosti ni 
unutarnjih tegoba, van se sjećaju s nježnom ljubavi Našega Gospodina tako, te 
bi ga rado vazda hvaliti. A kad zadrijemaju, probudi ih sam Gospodin opet 
onako, kako je rečeno, pa se vidi posve jasno, da taj poticaj, ih ne znam, kako da 
ga nazovem, polazi iz nutrine duše, kao što je rečeno i o žestinama. Ovdje se 
zbiva s velikom ljupkošću, ah ona ne potječe ni od mišljenja ni od sjećanja, niti 
je išto, te bi se moglo shvatiti, da je duša za to isto učinila. To je obično i tako 
često, te je (spomenuta osoba) motrila veoma pozorno. Kao što oganj ne upravlja 
svoga plamena dolje već gore, kolikogod se poticao, tako se i ovdje raspoznaje, 
da ovo unutarnje gibanje potječe iz središta duše i budi moći. 

9. Zaista, kad na ovom putu molitve ne bi bilo drugoga dobitka, nego bi se 
upoznala osobita briga, s kojom se Bog brine, da opći s nama i moh nas — čini 
se, da to i nije drugo — da budemo s Njim, mislim, da bi bih dobro upotrebljeni 
svi trudovi i tegobe, što se podnose, da se uzmognu uživati tako ljupki i prodirni 
doticaji njegove ljubavi. Bit ćete, sestre, to iskusile. Jer mislim, da Gospodin 
pokazuje ovu brižljivost, čim se dopre do molitve sjedinjenja, ako samo držimo 
njegove zapovijedi. Ako bi vam se to dogodilo, sjetite se, da dolazi iz ovoga 
unutarnjeg stana, gdje je Bog u našoj duši, i hvalite ga uvelike. Jer je to 
jamačno ona njegova zabrinutost ih pisamce, napisano s tolikom ljubavi i tako, 
te želi, da vi same razumijete to pismo i za što vas u njemu moh. Nipošto ne 
propustite odgovoriti Njegovu Veličanstvu, pa bile izvana i zabavljene ih u 
razgovoru s nekim drugima. Jer će se dogoditi mnogo puta, da će vam Naš 
Gospodin htjeti ovu tajnu milost javno iskazati. A vrlo je lako učiniti, što kažem, 
jer treba odgovoriti samo unutra. Treba samo probuditi čin ljubavi ih sa svetim 
Pavlom reći: »Sto hoćeš, Gospodine, da učini m?« (Dj. Ap. 9, 6.). On će vas ovdje 
poučiti na mnogo načina, kako ćete mu ugoditi. A to je zgodno vrijeme, jer se 
čini, da nas sluša. Gotovo će uvijek tako nježni doticaj pripraviti dušu, da 
uzmogne s odlučnom voljom činiti, što je rečeno. 

10. Ovaj se stan razlikuje od ostalih, kao što je rečeno, da u njemu nema 
gotovo nikada suše ni nemira unutarnjih, koji se kadikad zbivaju u svim drugim 
stanovima, van je duša gotovo uvijek mirna. I ne boji se, da bi zloduh mogao 
oponašati ovu tako uzvišenu milost, van je neprestano uvjerena, da je (ta milost) 
od Boga. Kako je rečeno, ovdje nemaju posla sjetila ni moći, jer se Njegovo 
Veličanstvo otkrilo duši i stavilo je uza se, kamo se, mislim, neće usuditi 
prodrijeti zloduh niti će mu dopustiti Gospodin. A sve milosti, što ih ovdje 
iskazuje duši, kako rekoh, dobiva duša bez ikakve svoje pomoći, van što se 



sasvim predala Bogu. 

11. Sve, što Gospodin ovdje radi na korist i pouku duše, biva tako mirno i 
bez ikakva šuma, te me podsjeća na gradnju Salomonova hrama, gdje se nije 
čula nikakva buka. Tako i u ovom hramu Božjem, u ovom njegovu stanu, sam 
On i duša uživaju u najvećoj tišini. Tu ne treba razumu kipjeti ni za što ni isto 
tražiti. Gospodin, koji ga je stvorio, hoće, da on tu počiva i samo kroz malu 
pukotinu gleda, što se zbiva. Ako se to gledanje i prekine kadikad i ne dadu mu 
gledati, razmak je vrlo malen, jer se po mojem mnijenju ovdje ne gube moći, 
premda ne rade, van su samo kao presenećene. 

12. Ja se čudim videći, kad duša dopre dovle, da prestaju svi ushiti (ovdje 
prestati znači samo izgubiti sjetila). Ako se gdjekad i pojave, nisu to zanosi i 
poleti duhovni. Usto su veoma rijetki, i to gotovo nikad javno kao prije, kad su 
bili nešto veoma obično. A ne potiču ni na pobožnost te velike prigode, što ih 
gledaju kao prije. Kad bi prije vidjela duša pobožnu sliku ili čula propovijed ili 
glazbu, siromašni je leptirić bio još tako plah, pa bi ga sve prestrašilo i potjeralo 
(da odleti). Sad je to drugačije ili zato, jer je duša našla svoj mir, ili jer je u ovom 
stanu već toliko vidjela, te se ničega ne plaši ili jer uživa u takom društvu pa se 
više ne osjeća onako osamljena. Napokon, sestre, ne znam, što je uzrok. Čim 
Gospodin uvede dušu u ovaj stan i počne joj pokazivati, što je u njemu, udalji se 
od nje ona velika slabost, koja joj je bila teška muka, a prije se nije udaljivala. 
Možda je stoga, jer ju je Gospodin okrijepio i raširio i učinio sposobnom. Ali 
može biti, da je htio oglasiti javno, što je s tim dušama radio tajomice, s razloga 
što ih zna Njegovo Veličanstvo. Jer su njegovi sudovi nada sve, što možemo 
ovdje zamisliti. 

13. Ove učinke kao i sve ostale dobre učinke navedene kod spomenutih 
stupanja molitve, daje Bog duši, kad je pritegne k Sebi cjelovom, što ga je iskala 
Zaručnica. (Pj. n. pj. 1, 1.). Koliko shvatam, ovdje se izvršuje njezina prošnja. 
Ovdje se daje u obilju voda ranjenom jelenu. Ovdje se naslađuje u šatoru 
Božjem. (Otk. 21, 3.). Ovdje golubica, što je posla Noe, da vidi, je li se slegao 
potop, nalazi maslinu, u znak, da je našla čvrsto tlo usred voda i oluja ovoga 
svijeta. (Post. 8, 8-9.). 0 Isuse! Ko bi znao mnogo mjesta, što ih mora biti u sv. 
Pismu, da se razloži ovaj mir duše! Bože moj, ti znaš, koliko nam je stalo do toga 
(mira). Učini, da ga kršćani željno traže, a radi svoga milosrđa, ne uzmi ga 
onima, kojima si ga dao. Jer napokon dok im ne daš pravi mir i ne uvedeš ih 
onamo, gdje se neće svršiti, moraju vazda živjeti u strahu. Kažem pravi mir, ne 
kao da bih shvatala, da i ovaj mir (u vremenu) nije pravi, van stoga, jer bi se 
mogao vratiti prijašnji rat, kad bismo se udaljili od Boga. 

14. No što će osjećati te duše videći, da mogu opet biti bez tako velikoga 
dobra? To ih potiče, da žive skrbnije i nastoje iz svoje slabosti dobiti jakost, da 
svojom krivnjom ne propuste nikakve prilike, što im se pruži, da više ugode 
Bogu. Što ih više Njegovo Veličanstvo obasiplje milostima, to se više plaše i boje 
za se. A jer su u tim njegovim veličinama upoznale više svoje bijede pa im se 
čine teži njihovi grijesi, ne usuđuju se često poput carinika ni očiju podići (Luk. 
18, 13.). Često zažele, da im se svrši život, eda se vide u sigurnosti. No odmah iz 
ljubavi, kojom ljube (Boga), opet žele živjeti, da mu služe, kao eto je rečeno, a 
sve, što se tiče njih, povjeravaju njegovu milosrđu. Kadikad ih mnoge milosti 
čine, da budu poništene, jer se boje, da im se ne bi desilo kao i lađi, koja je 
prenatovarena, pa se potopi. 



15. Kažem vam, sestre, da tim dušama ne manjka križ, samo ih ne 
uznemiruje i ne otimlje im spokoj nosti, već brzo prolazi kao val, laka oluja, i 
vraća se tišina. One uživaju nazočnost Gospodnju, a to čini, da odmah zaborave 
sve. Neka ga dovijeka slave i hvale svi njegovi stvorovi. Amen 



GLAVA IV. 


S njom završuje. Razlaže, što po njezinu mnijenju kani Naš Gospodin dijeleći duši tako 
velike milosti i kako je potrebno, da idu zajedno Marta i Marija. Veoma je korisno (čitati). 

1. Ne smijete shvatiti, sestre, da u ovim dušama opisani učinci traju 
neprestance. Zato, gdje se sjetih, rekoh, da je to obično. Kadikad ih Naš 
Gospodin ostavi u njihovoj naravi. Onda se čini, da se spoje sve otrovne životinje 
iz predvorja i stanova ovoga grada, eda se osvete za ono vrijeme, kad ih nisu 
mogle imati u rukama. 

2. Istina, to traje malo, najviše dan, ih malo više. No baš se u toj velikoj 
smetnji, koja redovito potječe od kakvoga vanjskog povoda, vidi, što dobiva duša 
u onom dobrom društvu. Gospodin joj daje veliku stalnost, da ne odstupa ni u 
čemu od njegove službe i dobrih odluka, čini se dapače, da i (te dobre odluke) 
rastu, pa je ni prva najmanja kretnja ne odmiče od te odluke. Rekoh, takvo 
uznemirivanje biva rijetko kada, i to kad naš Gospodin hoće, da duša ne 
zaboravi na svoje biće, u jednu, da bude vazda ponizna; u drugu, da bolje 
razumije, što duguje Njegovu Veličanstvu i kako je velika milost, što je prima, 
pa da ga hvali. 

3. Ne pomišljajte isto tako, da ove duše ne čine mnogo nesavršenosti, pa i 
grijeha, jer tako silno žele i odlučuju, da neće počiniti nikakve nesavršenosti ni 
za što na svijetu. Hotimice ne čine, jer im Gospodin mora dati posve posebnu 
pomoć za to. Govorim o lakim grijesima, jer od smrtnih grijeha, koje upoznadu 
za smrtne, ostaju slobodne, ako i ne sigurne, 1 da nemaju takvih (smrtnih), kojih 
ne poznaju, a to ih i te kako muči. A isto im tako zadaju muku i duše, koje vide 
gdje propadaju. I premda se donekle uvelike nadaju, da ne pripadaju njima, ne 
mogu biti bez straha, kako rekoh, kad se sjete nekih, za koje kaže sv. Pismo da 
se činilo, da ih je Gospodin obasuo milostima, kao Salomona (3 Kr. 11.), koji je 
toliko općio s Njegovim Veličanstvom. I neka se najviše boji ona među vama, 
koja zapaža u sebi veću sigurnost. Jer: »Blago čovjeku, koji se boji Gospodina« 
kaže David (Ps. 111, 1.). Neka nas Njegovo Veličanstvo vazda štiti. Molimo li ga, 
da ga ne vrijeđamo, najveća je sigurnost, što je možemo imati. Neka bude 
navijeke hvaljen. Amen. 

4. Dobro će biti, sestre, da vam reknem, zašto dijeli Gospodin tolike 
milosti na ovom svijetu. Ako ste pazile na to, mogle ste to razabrati i iz učinaka 
njihovih, reći ću vam opet ovdje, da ne bi koja pomislila, e se to zbiva samo za 
nasladu tih duša. To bi bila velika zabluda. Ta Njegovo nam Veličanstvo ne 
može dati veće milosti, van da nam dade život, kojim nasljedujemo život, što ga 
je živio njegov tako ljubljeni Sin. Zato i držim za izvjesno, da te milosti služe 
zato, eda ojačaju našu slabost, kako već ovdje kadikad rekoh, da uzmognemo 
Njega nasljedovati trpeći mnogo. 

5. Uvijek smo gledale, da su oni, što su bih bliže Kristu Gospodinu 


1 U izdanju je Stanova u Salamanci od g. 1589. dodana ova bilješka: »U tim riječima 
pokazuje jasno Sveta Majka istinu i čistoću svoga nauka o izvjesnosti milosti, jer 
kaže za duše tako savršene i obdarene milostima od Boga, pa uživaju nazočnost 
Božju tako osobito kao na stupnju (molitve) u ovom stanu, (kaže), da nisu sigurne, 
te ne bi imale smrtnih grijeha, kojih ne poznaju, pa ih muči sumnja o tom.« 



Našemu, morali podnositi veće muke. Promotrimo muke, što ih je podnijela 
njegova slavna Majka i slavni Apostoli. Što mislite, kako je mogao sv. Pavao 
pretrpjeti tako preteške patnje? Na njemu možemo vidjeti, kakve učinke čine 
istinska viđenja i motrenje, kad potječu od Našega Gospodina, a ne od mašte ili 
su zloduhove varke. Je li se možda sakrivao s njima, da uživa one naslade, a na 
drugo da ne pazi? Već znate, da nijedan dan nije imao počinka, koliko možemo 
shvatiti; a nije imao ni noću, jer je noću zasluživao svagdanji kruh. (I. Sol. 2, 9.). 
Veoma mi se sviđa i sv. Petar, koji je utekao iz tamnice, pa mu se ukazao Naš 
Gospodin i rekao, da ide u Rim, eda ga opet razapnu. Nikad ne molimo (službu) 
ovoga blagdana, gdje je to, da me to osobito ne utješi. 2 Kako je ta milost 
Gospodnja djelovala na Petra, što li je učinio? Odmah je otišao u smrt. A nije 
malo milosrđe Gospodnje, što je našao, ko mu je zadao smrt. 

6. 0 sestre moje, kako mora zaboravljati svoj mir, koliko malo mora 
držati do časti, kako li daleko mora biti od želje, da je za što drže, duša, u kojoj 
Gospodin stanuje tako posebice! Jer ako je ona mnogo Njim (zabavljena), kao što 
je pravo, mora se malo sjećati sebe. Sva njezina pamet ide zatim, kako da mu 
više ugodi i u čemu ili čim da mu pokaže ljubav, kojom ga ljubi. Zato je, kćeri 
moje, molitva (unutarnja). Tome služi i duhovna ženidba: da iz nje nastaju 
vazda djela, djela. 

7. Kao što već rekoh, to je prvi dokaz, da je ova stvar, i milost od Boga. 
Malo mi koristi, ako sam u samoći veoma sabrana, pa budim čine (kreposti) s 
Našim Gospodinom, odlučujem i obećavam, da ću činiti čudesa u njegovoj službi, 
a kad izađem iz samoće i pruži mi se prilika, činim sve protivno. Krivo rekoh, da 
malo koristi, jer mnogo koristi sve (vrijeme), što smo s Bogom. Ako smo i slabi 
pa kasnije ne možemo izvršiti one odluke, dat će nam gdjekad Njegovo 
Veličanstvo, kako da ih izvršimo, pa i onda možda, kad nam je teško, kao što se 
često zbiva. Kad on vidi vrlo plašljivu dušu, dade joj veoma veliku tegobu, 
dakako protiv njezine volje, pa je izbavi s dobitkom. Kad to duša shvati, izgubi 
više strah, pa se više prikazuje Njemu. Htjedoh reći, da je malena (korist), 
isporedi li se s mnogo većom korišću, što nastaje, kad se slože djela s činima 
(kreposti) i s riječima. Koja ne može najednom, neka radi malo po malo. Neka 
podvostruči svoju volju, hoće li, da joj koristi molitva. U ovim vam zakucima 
neće ponestati prilika, da to uzmognete činiti. 

8. Gledajte, da je to zamašnije, nego bih vam ja znala reći. Uprite oči u 
Raspetoga i sve će vam se činiti neznatno. Ako je Njegovo Veličanstvo pokazalo 
nama ljubav tako čudesnim djelima i mukama, kako ga želite zadovoljiti pukim 
riječima? Znate li, što znači biti duhovnima? Znači postati robovima Božjim, 
koje on označi svojim žigom, to jest kažem, da ih uzmogne prodati kao robove 
svega svijeta, kao što je bio i Sam, jer su mu oni sami dali svoju slobodu. Tim ne 
čini nikakve krivice, a iskazuje nam veliku milost. Ko se ne odluči na to, neka se 
ne boji, da će mnogo napredovati, jer je sva ova zgrada, kako rekoh, na temelju 
poniznosti. A nije li temelj posve pouzdan, i za vaše dobro, neće Gospodin htjeti 
zgradu uzdići visoko, da se ne bi srušila. Stoga, sestre, da svaka uzmogne 


2 Spominjala se ta pobožna predaja u starom karmelskom časoslovu (brevijaru), u 
kojem je sv. Terezija molila 29. lipnja na blagdan Poglavice apostolskoga. U prvoj se 
Večernji čita u antifoni na Veliča (Magnificat): Blaženi Petar apostol vidje Krista, 
gdje mu ide nasusret. Pokloni mu se i rekne: — Gospodine, kamo ideš? — Dolazim u 
Rim, da me opet razapnu. 



udariti dobar temelj, neka nastoji da bude najmanja od svih i svima robinja, 
pazeći, kako i čim može druge razveseliti i služiti. Jer što radite u tom slučaju, 
više radite za se nego za njih; postavljate naime čvrsto kamenje, pa vam se neće 
grad srušiti. 

9. Kažem opet: zato (da zgrada bude trajna) nije dosta postaviti temelj 
usmenom molitvom i motrenjem. Ne pregnete li da stečete i vršite kreposti, 
ostat ćete vazda patuljice. I još kad bi Bog dao, da bude nenapredak. Ta već 
znate: ko ne napreduje, nazaduje. Držim, nemoguće je, da se ljubav može 
zadovoljiti, te ostane vazda na istom stupnju. 3 

10. Pričinit će vam se, da govorim onima, koji započinju, pa se poslije već 
mogu odmarati. No već vam rekoh, da mir, što ga te duše uživaju unutra, služi 
zato, da ga to manje uživaju i žele uživati izvana. Čemu su, mislite, ona 
spomenuta nadahnuća (inspiraciones) ili kažimo bolje dahovi (aspiraciones) i 
obavijesti, što ih šalje iz svoga unutarnjeg središta stanovnicima gornjega dijela 
grada i drugih stanova? Možda zato, da oni legnu spavati? Ne, ne, ne! Dapače 
im duša naviješta rat odonud, da ne budu besposlene moći i sjetila i sve ostalo 
tijelo, to žešći rat, nego ga je vodila duša, dok je još zajedno s njima trpjela. 
Onda još nije poznavala, od kakve su velike koristi tegobe, koje su možda bile 
sredstva, da je Bog dovede ovamo. Usto joj društvo, u kojem sad živi, daje mnogo 
veću snagu, nego je ikad imala. Jer ako ćemo tu, kako kaže David (Ps. 17, 26.), 
sa svecima biti sveti, nedvoumno će duša, koja je postala jedno s jakim tako 
uzvišenim sjedinjenjem duha s duhom, morati dobiti i jakost, kao što je vidimo u 
svetaca, koji su bili jaki za trpljenje i za umiranje. 

11. Veoma je izvjesno, da duša koja dobije ondje, jakost daje svim onima, 
što su u gradu, a i samom tijelu tako, te se često čini, da ne osjeća. No okrijepi 
ga snaga, što ju duša dobiva pijući vina iz one pivnice, u koju je uvede Zaručnik 
i ne pušta je iz nje. Ta se snaga prelijeva u slabo tijelo, kao što i jelo, što se meće 
u želudac, daje jakost i glavi i čitavu tijelu. I tako ima (duša) veoma loš udes, 
dok živi. Ako mnogo radi, mnogo je veća unutarnja snaga, a jer joj se sve čini, 
kao da nije ništa, vodi protiv sebe žešći rat. Odatle su morale nastajati velike 
pokore, što su ih činili mnogi sveci, posebice slavna Magdalena, koja je živjela 
vazda tako mekoputno. Odatle ona živa želja našeg Oca Ilije za čašću Božjom. 
(3. Kr. 19, 10.). Odatle i revnost sv. Dominika i sv. Franje da dobiju duše, eda 
hvale Boga. Kažem vam, sveci su morali mnogo podnijeti zaboravljajući sami 
sebe. 

12. Želim, sestre, da i mi pregnemo, ne bi li to dosegle. A ne želimo i ne 
bavimo se molitvom da uživamo, van da zadobijemo tu snagu pa da služimo 
Bogu. Ne želimo ići neutrvenim putem, jer bismo tu najprije zalutale. A bio bi 
dašto novi put, kad bismo mislile, da ćemo te milosti postići drugim putem, nego 
onim koji je bio On i kojim su išli svi sveci. Neka nam to ne pada na um. 
Vjerujte mi: Marta i Marija moraju biti zajedno, da pogoste Gospodina, i drže ga 
vazda sa sobom, a ne smiju ga loše pogostiti ne dajući mu jesti. Sto bi mu bila 
dala Marija sjedeći vazda uz njegove noge, da joj ne bude pomogla njezina sestra 


3 Upozorujemo, kako jasno u ovom odsječku govori o vezi, što mora biti među 
stupnjevima molitve i savršenosti. To je vrlo zanimljiva nauka, koja se može 
smatrati posljednjom i konačnom Svetičinom naukom, pa je dragocjeni završetak i 
kruna njezina Duhovnoga grada. 



Marta? A njegovo je jelo, da na svake ruke kakogod možemo dobivamo duše, eda 
se spase i Njega hvale. 

13. Reći ćete mi dvije stvari. Prvo, da je rekao Gospodin, da je Marija 
izabrala najbolji dio. (Luk. 10, 42.). Da, Marija je već bila izvršila službu 
Martinu. Pogostila je Gospodina tim, što mu je oprala noge i otrla svojom 
kosom. (Luk. 7, 7-38.). A mislite li, da je za tako odličnu gospodu, kao što je bila 
ona, bilo malo mrtvenje, dok je išla onim ulicama, i to možda sama, jer čar 
(njezine ljubavi) nije dao da pazi kako ide? 4 Usto je unišla u kuću, u koju nije 
prije nikad ulazila, a ovdje morala podnijeti farizej evo mrmljanje i premnogo 
drugih uvreda. Ta u gradu su vidjeli toliku promjenu u žene, kao što je bila ona, 
a pogotovu kako znamo, među onako zlim ljudima, kojima je bilo dosta, da vide, 
gdje prijatelj uje s Gospodinom, na koga su toliko mrzili, pa da je podsjete, kako 
je prije živjela. Sad hoće da se gradi sveticom. Jasno je naime, da je odmah 
promijenila odijelo i sve drugo. Ta kad se danas svašta pridava osobama, koje 
nisu tako glasovite, što je moralo biti onda? Kažem vam, sestre, onaj je najbolji 
dio stajao nju dosta truda i mrtvenja. Ta već je bila nesnosna muka, kad je 
vidjela, da toliko mrze na njezina Učitelja. A onda mnoge patnje, što ih je 
kasnije podnijela kod smrti Gospodnje! Držim, da joj nije trebalo podnijeti 
mučeničke smrti, jer ju je pretrpjela gledajući Gospodina, gdje umire. Usto je za 
onih godina, što ih je živjela, gledala, da je daleko od Njega, a to je morala biti 
za nju strašna muka. Vidi se dakle, da nije uvijek u slavnom motrenju sjedila uz 
noge Gospodnje. 

14. Drugo (ćete mi prigovoriti), da ne možete i nemate prilike, da dobivate 
duše za Boga. Vi biste to radile drage volje, ali ne morate učiti ni propovijedati 
kao Apostol, pa ne znate, kako bi. Na to sam vam češće puta odgovorila u svojim 
spisima, a ne znam, jesam li i u ovom Gradu. 5 No držim, da vam takva misao 
može pasti na um i sa željama, što vam ih daje Gospodin, pa neću propustiti, da 
vam reknem koju i ovdje. Već vam drugdje rekoh, da nam gdjekad zloduh 
ulijeva velike želje, da ne pregnemo s onim što imamo služiti Našemu 
Gospodinu u onom, eto je moguće, van se zadovoljavamo želeći ono, što je 
nemoguće. Ostavimo molitvu, kojom možete pomagati mnogo, ne želite koristiti 
svemu svijetu, van onima, što su u vašem društvu. Tako će biti djelo veće, jer 
ste prema njima više dužne. Mislite li, da je mali dobitak, ako budete tako 
ponizne i umrtvljene i spremne služiti svima i veoma ljubezne prema svima, i 
da ljubite Gospodina, pa da taj oganj zapali sve i da ostalim krepostima sve 
sokolite? Neće biti malen van velik dobitak i služba veoma ugodna Gospodinu. A 
budete li djelom radile, što možete, upoznat će Njegovo Veličanstvo, da biste 
radile mnogo više, pa će vam dati nagradu, kanda ste mu dobile mnogo duša. 

15. Reći ćete, da to ne znači obraćati, jer su sve (sestre) dobre. Što je vama 
do toga? Što budu bolje, bit će Gospodinu ugodnije njihove hvale, a njihova će 
molitva više koristiti bližnjima. Napokon, sestre moje, još jednu na svršetku. Ne 
gradimo kula u zraku. Gospodin ne gleda toliko na veličinu djela, koliko na 
ljubav, s kojom se čine. Radimo li, što možemo, pomoći će Njegovo Veličanstvo, 
pa ćemo svaki dan moći više. Nemojmo se odmah umarati, nego kratko vrijeme 


4 Hoće da istakne, da je tako jak bio žar ili žestina ljubavi, te nije dao da spoznaje ili 
gleda, je li, nije li dobro, da ide sama. 

5 Svetica je razložila ovu misao na raznim mjestima n svojim spisima. V. gl. I. i III. 
Puta savršenosti pa II. i VII. Misli o ljubavi Božjoj. 



ovoga života, a možda će biti kraće, nego svaka misli, prikazujmo iznutra i 
izvana Gospodinu žrtvu, što je možemo prinijeti. Njegovo će je Veličanstvo 
»družiti sa žrtvom, što je na križu prinijelo za nas Ocu, eda zadobije onu 
vrijednost, što je zaslužila naša volja. 

16. Neka dade Njegovo Veličanstvo, sestre i kćeri moje, da se sve zajedno 
vidimo ondje, gdje ćemo ga vjekomice hvaliti. A meni neka dade milost, da 
radim nešto od ovoga, što vama govorim, radi zasluga njegova Sina, koji živi i 
kraljuje dovijeka, amen. Kažem vam, da me ovo veoma zastiđuje, pa vas molim 
radi ovoga istog Gospodina, da ne zaboravite u svojim molitvama ove ubogarke 
jadnice. 



I. H. S. 


1. Kad sam započela pisati ovaj spis, kako vam na početku rekoh, 
prigovarala sam. No kad sam ga dovršila, uvelike sam se obradovala, pa držim, 
da sam dobro uložila trud, premda priznajem, da je bio vrlo malen. Promotrim 
li, moje sestre, naš strogi zatvor ('klauzuru), malu zabavu, što je imate i tako 
nedostatne neke vaše kuće, kako bi dolikovalo, u nekim vašim samostanima, 
mislim, da će za vas biti utjeha, ako se budete naslađivale u ovom duševnom 
gradu, jer svaki čas bez dozvole starješica možete u nj ulaziti i izlaziti. 

2. Ne možete dakako u sve stanove ući svojom snagom, pa vam se činilo 
da imate i veliku, ako vas ne uvede sam Gospodar grada. Zato vas opominjem, 
ne provaljujte silom, naiđete li na otpor; jer biste ga (Gospodara) tako 
ozlovoljile, te vas ne bi nikad pustio da uđete u ove stanove. On veoma voli 
poniznost. Držite li, da niste vrijedne ući ni u treći stan, predobit ćete ga, pa će 
vas brzo pustiti i u peti. Ako li budete često u taj stan ulazile, moći ćete mu tako 
služiti, te će vas uvesti i u onaj stan, što ga drži za Sebe. Iz njega ne izlazite 
nikada, van da vas zovne starješica, jer ovaj veliki Gospodin hoće, da njezin glas 
slušate kao i njegov. Ako i budete dugo vani po njezinoj zapovijedi, On će vam 
vazda držati otvorena vrata, kad se vratite. Kad se jednom priviknete, da 
uživate u ovom gradu, naći ćete odmor u svim stvarima, pa bile i veoma mučne, 
jer ćete se nadati, da ćete se vratiti u nj, a niko vam ga ne može oteti. 

3. Ako se i raspravlja samo o sedam stanova, u svakom ih ima mnogo, 
dolje, gore, postrance. Tu su lijepi vrtovi, studenci i tako dražesne stvari, te 
biste se željele razliti hvaleći velikoga Boga, koji je taj grad stvorio na svoju 
sliku i priliku. Nađete li što dobro tako, te vam javi što o Njemu, vjerujte doista, 
da je to govorilo Njegovo Veličanstvo, eda vas razveseli, a što je loše, potječe od 
mene. 

4. Uvelike želim, da vam donekle pomognem služiti mome Bogu i 
Gospodinu, pa vas molim, kadgod budete čitale iz ove knjige, hvalite u moje ime 
Njegovo Veličanstvo i molite ga, neka raširi svoju Crkvu i prosvijetli luterovce. 
A meni neka oprosti moje grijehe i izbavi me iz čistilišta. Jer ću možda biti ondje 
po milosrđu Božjem, kad vi dobijete ovu knjigu, da čitate, ako učenjaci, koji je 
pregledaju, uglave, da je prikladna za čitanje. Bude li kakva zabluda, bit će 
zato, jer ne razumijem bolje. A u svemu se podlažem onome, što drži sveta 
katolička rimska Crkva. U toj podložnosti živim pa izjavljujem i obećavam, da 
ću živjeti i umrijeti. Neka Bog Naš Gospodin bude dovijeka hvaljen i 
blagoslovljen. Amen, amen. 

5. Svršen je ovaj spis u samostanu sv. Josipa u Avili godine 1577. uoči sv. 
Andrije, na slavu Bogu, koji živi i kraljuje u vijeke vjekova. Amen. 


Svršetak »Stanova« 



MISLI O LJUBAVI BOŽJOJ. 



MISLI O LJUBAVI BOŽJOJ, ŠTO IH JE NAPISALA BL. MAJKA TEREZIJA 
OD ISUSA PREMA NEKIM RIJEČIMA SALAMONOVE »PJESME NAD 

PJESMAMA.« 

Proslov. 

1. Gledam milosrđe, koje Naš Gospodin iskazuje dušama, što ih dovede u 
ove samostane, koji su s pomoću Njegova Veličanstva osnovani prema prvotnom 
Pravilu Naše Gospe od Gore Karmela. Nekima pogotovu daje tolike milosti Naš 
Gospodin, te je potrebno, da im neko razjasni ponešto, što se zbiva među dušom 
i Našim Gospodinom. A samo će one duše, koje shvate tu potrebu, moći 
upoznati, kolika je muka, kad duša u tom nema svjetlosti. Već mi nekoliko 
godina, kadgod slušam ili čitam neke riječi iz Salomonove Pjeme nad pjesmama, 
daje Gospodin tako izvanredni dar, te doduše ne razumijem latinskoga mjesta 
jasno u materinskom jeziku, a ipak se više saberem i ganem, nego kad čitam 
najpobožnije knjige, koje razumijem. To se događa gotovo običajno. A prije 
nisam ni onda razumjela, sve ako su mi tumačili španjolski... 1 Ja nisam toga 
razumjela ... 2 udaljiti moju dušu od sebe. 

2. Bit će oko dvije godine, otkud mi je Gospodin, čini mi se, za moj naum 
dao te donekle razumijem smisao nekih riječi. A bit će, mislim, na utjehu 
sestrama, koje Naš Gospodin vodi ovim putem, a bit će na utjehu i meni; jer mi 
Gospodin daje kadikad te razumijem tako, da nisam željela to zaboraviti, a opet 
se nisam usuđivala išto napisati. 

3. Sad ću po savjetu onih, koje sam dužna slušati, napisati nešto od 
onoga, što mi je Gospodin objavio, a sadržavaju one riječi, u kojima uživa moja 
duša. Tako će se upoznati put molitve, kojim, kako rekoh, Gospodin vodi sestre 
ovih samostana i moje (kćeri). Pronađete li, da je ovaj spis vrijedan za čitanje, 
uzmite ovaj ubogi darak od one, koja vam želi svako dobro od Duha Svetoga kao 
i sama sebi. U njegovo ime započinjem. Pogodim li što (kako treba), neće biti od 
mene. Neka se svidi božanskom Veličanstvu da pogodim... 3 


1 U rukopisa je u Alba Tormes sačuvan ovaj Proslov, ali nema pet posljednjih 
redaka na prvom listu, koji je oštećen. 

2 Smisao je nejasan zbog spomenutog razloga. 

3 Proslov je nepotpun, kako je rečeno gore. 



GLAVA I. 


Raspreda o štovanju, s kojim treba čitati Sveto Pismo, te kako ga teško mogu shvatiti žene, a 

pogotovu »Pjesmu nad pjesmama«. 

Neka me poljubi Gospodin poljupcem svojih usta, jer su tvoje grudi vrednije od vina, i t. d. 

1. Uvelike sam opazila, da duša, čini se, kao što ovdje nagoviješta, govori 
s nekim te ište mir od drugoga. Ona naime kaže: »Neka me poljubi poljupcem 
svojih usta« (Pj. n. pj. 1, 1.). I odmah, čini se, govori onome, s kim je: »Bolje su 
tvoje grudi« (Ondje.) Ne razumijem, kako to treba razumjeti. I veoma me raduje, 
jer to ne razumijem. Jer zaista, kčeri, duša ne mora toliko motriti, niti priteže 
njezinu pozornost, niti joj ulijeva toliko poštovanje prema njezinu Bogu ono, što 
se čini da ovdje možemo doseči svojim tako niskim razumom, koliko ono, što se 
nikako ne može shvatiti. Stoga vam veoma preporučujem, kad čitate kakvu 
knjigu ili slušate propovijed ili razmatrate koju tajnu naše svete vjere, nemojte 
se umarati onim, što ne možete dobro razumjeti, niti naprežite misao, da 
shvatite u tančine. Nije to za žene, a često ni za ljude. 

2. Kad Gospodin hoče da razumljivo otkrije, čini to Njegovo Veličanstvo 
bez našega truda. Velim to ženama i onim ljudima, koji svojom naukom ne 
moraju braniti istinu. Razumije se, da se moraju truditi, pa i dobivaju tim oni, 
što ih je Gospodin pozvao, da nam tumače te istine. A mi moramo prostodušno 
primati, što nam dade Gospodin. A ne smijemo se mučiti zbog onoga, što nam ne 
da, već se moramo veseliti promatrajući, da imamo tako velikoga Boga i 
Gospodina, čija jedna jedina riječ sadržava u sebi tisuću tajna, pa joj mi ne 
možemo razumjeti početka. Ne bi bilo čudo, kad bi što bilo latinski, hebrejski ili 
grčki. No eto imamo psalme slavnoga kralja Davida, a koliko toga ima u njima, 
što nam uza sve tumačenje na materinskom 1 jeziku ostaje tamno kao i na 
latinskom. Zato se svagda čuvajte, da ne naprežete duha tim stvarima i ne 
mučite se, jer ženama ne treba više, nego što je dosta za njihov razum. Tim će 
im Bog udijeliti milost. Kad nam Njegovo Veličanstvo htjedne dati (više), doznat 
ćemo bez svoga napora i truda. Uostalom se moramo poniziti i kako rekoh, 
radovati se, što imamo tako velikoga Gospodina, te njegovih riječi ne možemo 
razumjeti ni u svojem materinskom jeziku. 

3. Činit će vam se, da se štošta u Pjesmi nad pjesmama moglo izreći i 
drugačije. Ne čudim se tome radi naše tuposti. Čuh, gdje neki govore, da se 
čuvaju, te i ne čuju tih stvari. 0 Bože moj, kako je velika naša bijeda! Kao što se 
u otrovnicama pretvara u otrov sve, što pojedu, tako se zbiva i nama. Gospodin 
nam iskazuje ovdje tako velike milosti dajući nam, da razumijemo, što ima 
duša, koja ga ljubi i potičući nas, da govorimo i naslađujemo se s Njegovim 
Veličanstvom. A mi iz toga samo crpemo bojazan i shvatamo (riječi Božje) prema 
nedostatnom shvatanju ljubavi Božje, što mi shvatamo. 

4. 0 Gospodine moj, kako se rđavo koristimo svim dobrima, što si nam ih 
iskazao! Tvoje Veličanstvo traži i pronalazi svakojake načine, da nam pokažeš 
ljubav, kojom nas ljubiš. A mi slabo uvježbani u ljubavi prema Tebi držimo do 
toga tako malo, te se naše misli skreću onamo, gdje svagda borave po svojoj lošoj 
navici, a neće da misle o velikim tajnama, što ih sadržava u sebi taj jezik, što ga 


1 U izvorniku je romance = španjolski. 



je govorio Duh Sveti? A što bi bilo potrebnije, da nas raspali u njegovoj ljubavi, i 
mislimo, da je bez razloga izabrao ovaj način govora? 

5. Sjećam se zbilja, da sam od jednog redovnika čula divnu propovijed. A 
ponajviše je tumačio naslade, što ih uživa Zaručnica u saobraćaju s Bogom. Svi 
prasnusš u smijeh tako, te se začudih. A pripovijedao je prigodom Zapovijedi, pa 
nije ni mogao o drugom. 2 I vidim jasno, da je razlog, što već spomenuh, jer se 
tako slabo vježbamo u ljubavi Boga, pa nam se čini, da duša ne može tako općiti 
s Bogom. Ali ja poznajem i osobe drugačije od onih, koje nisu crple nikakve 
koristi, jamačno zato, jer nisu razumjele propovijedi, već su, mislim, držale, da 
je propovjednik govorio iz svoje glave. A one su druge crple toliko koristi, toliko 
užitka, toliko neustrašljivosti, te su morale često posebice hvaliti Našega 
Gospodina stoga, što je ostavio spasonosno sredstvo dušama, koje ga ljube 
svesrdice; jer upoznaju i vide, da se Bog može tako sniziti. Kad ne bi to znale iz 
iskustva, ne bi se prestale bojati, dok im je Gospodin dijelio velike darove. Ovdje 
vide naslikanu svoju sigurnost. 

6. Znam, da je jedna osoba mnogo godina živjela u velikom strahu i nije 
imala ništa, što bi je moglo umiriti. No Gospodin udesi, te ona ću ponešto iz 
Pjesme nad pjesmama, te iz toga spoznade, da je njezina duša na dobru putu. 3 
Upoznade ona načine, kao što rekoh, da je moguće, te duša, koja žarko ljubi 
svoga Zaručnika, okusi sve te naslade i nesvjesti i smrt i nevolje pa slasti i 
užitke s Njim, kad ostavi sve zemaljske radosti iz ljubavi prema Njemu i sasvim 
se prepusti i preda u njegove ruke. Ali ne riječju, kao što rade neki, već posve 
zbiljski, i to potvrđujući djelima. 0 kćeri moje, kako Bog vrlo dobro plaća! Imate 
Gospodina i Zaručnika, komu ništa ne izmiče, da ne upozna i ne vidi. Zato ne 
propuštajte ni najmanjih stvari, nego za njegovu ljubav radite štogod možete. 
Njegovo će vam Veličanstvo platiti. Neće gledati ni na što, nego na ljubav, s 
kojom budete radile. 

7. Završujem tim, da se ne bavite više, nego rekoh, mjestima Svetoga 
Pisma, kojih ne razumijete, ili tajnama naše vjere. Ne čudite se ni umilnim 
riječima, što ih pritom čujete, a izmjenjuje ih Bog s dušom. Više me zapanjuje i 
zabunjuje ljubav, kojom nas je ljubio i ljubi ovake, kakvi smo. Ja sam već tu 
ljubav iskusila pa upoznajem, da nam ne iskazuje samo draganje riječima, već 
nam je više učinio djelima. A kad doprete dovle, molim vas za ljubav prema 
meni, stanite malko i promislite, što nam je iskazao, što li je učinio za nas. 
Vidjet ćete jasno, kako je moćna i jaka ljubav, koja ga je nagnala, da toliko trpio. 
Pa kakvim bi se riječima mogla pokazati ta ljubav, da nas zapanji? 

8. No vratimo se k onom, o čemu počeh govoriti. U tim riječima moraju 
biti velike stvari i tajne. Zamolih učenjake, neka mi protumače, što je Duh Sveti 
htio reći tim riječima i kakav im je smisao. Oni mi rekoše, da su tako obilate, te 
su naučitelji napisali već mnogo tumača, a još nisu posve iscrpli smisla. Činit će 
se, da je prevelika moja oholost, kad vam hoću da razjasnim samo nešto. A sve 
ako sam malo ponizna, ne mislim, da ću pogoditi istinu. Moja je nakana samo 


2 Zapovijed podsjeća na pranje nogu, štono je Isus oprao Apostolima uoči svoje 
smrti. Crkva ponavlja taj obred na Veliki Četvrtak. Za obreda, se u mnogim 
crkvama govori t. zv. propovijed o Zapovijedi radi onih riječi: Novu vam zapovijed 
dajem. 

3 Svetica ovdje govori sama o sebi 



da vam saopćim, čim se naslađujem, kad mi Gospodin dade te razumijem, dok 
slušam (ove riječi). Možda utješi i vas, kad vam to reknem, kao što tješi i mene. 
Ako i ne bude odgovaralo pravom smislu ono, što kanim reći, uzimljem ja za 
svoju svrhu. Prije nego vi budete čitale, ispitat će dobro učenjaci, koji to 
razumiju, slaže li se ovo s naukom Crkve i svetaca. A dok se ne kosi s tom 
naukom, dopušta nam Gospodin, mislim, da o tom razmišljamo, kao što 
dopušta, da promatrajući sv. Muku razmišljamo mnogo više, nego pišu 
evanđelisti, o bolima i mukama, što ih je onda morao podnijeti Gospodin. Kako 
rekoh na početku, ne smijemo raditi radoznalo van primajmo ono, što nam 
otkrije Njegovo Veličanstvo, pa zastalno držim, neće mu biti žao, budemo li se 
tješili i radovali njegovim riječima i djelima. Tako bi se radovao i uživao Kralj, 
koji bi volio i milovao bezazlenog pastirića, kad bi on oduševljeno gledao zlatom 
izvezenu haljinu te promišljao, što je to, kako li je načinjeno. Tako isto ne 
smijemo ni mi žene biti izlučene, da ne uživamo bogatstva Gospodnjega. Ali ne 
smijemo raspravljati ni učiti drugo misleći, da smo pogodile pravo, ako i ne 
pokažemo učenjacima. Gospodin znade dobro, ni ja ne mislim, da pogađam 
pravo, što pišem, već radim kao i spomenuti pastirić. Tješim se, da vama, 
kćerima svojim, kazujem svoje razmatranje, ako i ima tu mnogo ludorija. I tako 
započinjem s pomoću ovoga božanskog Kralja svoga i s dopuštenjem svoga 
ispovjednika. Neka On dade, da pogodim i u ovim stvarima, kao što je htio da 
pogodim u drugima, što sam vam razložila (ili je Njegovo Veličanstvo po meni, 
jer je bilo za vas). Ne pogodim li, ipak moram držati, da sam dobro upotrebila 
vrijeme baveći se tim, da pišem i razmatram tako božansko gradivo, o kojem 
nisam zaslužila ni da čujem. 

9. Čini mi se, u onom, što kaže na početka govori s trećom osobom, a to je 
ona ista, koja nagoviješta, da su u Kristu dvije naravi, jedna božanska, a druga 
čovječanska. Ne bavim se tim. Moja je naime nakana, da spomenem nešto, čim 
se čini da se možemo okoristiti mi, koje obavljamo (unutarnju) molitvu; premda 
je sve podesno, da ohrabri i divi se duši, koja sa žarkom čežnjom ljubi 
Gospodina. Kadikad sam slušala, gdje razlažu neke od tih riječi (Pjesme n. pj .). 
Razlagali su mi (učenjaci), jer sam ih za to molila. No dobro znade Njegovo 
Veličanstvo, da je malo njih, pa ih se ni malo ne sjećam, jer imam vrlo slabo 
pamćenje. Zato i neću moći kazati drugo osim onoga, što me nauči Gospodin, te 
što bude podesno za moj naum. A ne sjećam se, da sam o tom početku (Pj. n. pj.) 
ikad išto čula. 

10. Neka me poljubi poljupcem svojih usta. 0 Gospodine moj i Bože moj, 
kakva je to riječ, što je govori crv svome Stvoritelju! Blagoslovljen budi Ti, 
Gospodine, koji si nas na toliko načina poučio! No ko bi se usudio izustiti ovu 
riječ, Kralju moj, kad mu Ti ne bi dopustio. To zapanjuje. A zapanjit će se ljudi, 
reknem li i ja, da ih niko ne smije izustiti. Reći će mi, da sam luda, jer 
(zaručnica) ne želi to reći (u doslovnom smislu). Budući da te rijeci (poljubac, 
usta) imaju mnogo značenja, jasno je, da tako (doslovce) ne smijemo izustiti 
Bogu ove riječi. Zato da je i dobro, te takvih stvari ne čitaju priprosti ljudi. 
Priznajem, da ove riječi imaju više značenja. Ali duša raspaljena ljubavlju, što je 
zanosi do ludila, neće drugo ništa, van izustiti ove riječi. Da, jer joj to ne brani 
Gospodin. Bože moj! Čamu da se čudimo? Ne treba li se više diviti djelu? Ne 
pristupamo li k Presvetom Sakramentu? Ja sam i pomišljala, nije li Zaručnica 
iskala ovu milost, koju nam je Krist kasnije iskazao. Mislila sam također, da je 
molila za ono tako veliko združenje u kojem je Bog postao čovjekom; za ono 



prijateljstvo, što ga je sklopio b ljudskim rodom. Ta jasno je, da je poljubac znak 
mira i srdačnoga prijateljstva među dvije osobe. Neka nam Gospodin pomogne, 
te upoznamo, koliko vrsti mira ima. 

11. Prije nego nastavim reći ću nešto, što po mojem mnijenju treba 
istaknuti. Bilo bi dakako bolje, da to spomenem kasnije, ali se bojim, zaboravit 
ću. Držim za stalno, da mnogo ljudi pristupa k Presvetom Sakramentu s teškim 
smrtnim grijesima. A dao Gospodin, da lažem. Kad bi oni čuli, gdje duša, umrla 
(sama sebi) iz ljubavi prema svome Bogu, izgovara te riječi, začudili bi se i 
držali, da je to veoma drsko. Barem sam uvjerena, da ih neće izgovarati oni, jer 
ove i druge slične riječi, što su u Pjesmi nad pjesmama izgovara ljubav. A jer oni 
nemaju ljubavi, mogu doista danomice čitati Pjesmu, a ne vježbati se 
izgovarajući one riječi. Neće se dapače usuditi ni da ih uzmu u usta. Ta zaista 
spopada strah čovjeka, kad ih samo čuje, jer sadrže u sebi nešto veoma 
veličanstveno. Veliko Veličanstvo skrivaš ti Gospodine, u Presvetom 
Sakramentu. No takvi nemaju žive vjere, već mrtvu, pa te vide samo duboko 
ponižena pod prilikama kruha. Stoga im ništa ne govoriš, jer oni ne zavređuju 
da čuju. Zato i jesu tako drski. 

12. Tako bi eto ove riječi, uzete samo doslovce, doista zadavale strah 
onima, što ih izgovaraju, kad bi bili svijesni. No koga tvoja ljubav, Gospodine, 
istrgne iz sebe, oprostit ćeš mu zbilja, govori li to pa i više, ako to i jest drsko. A, 
Gospodine moj, ako (poljubac) označuje mir i prijateljstvo, zašto te ne bi duše 
molile, da ga držiš s njima? Sto bolje možemo moliti nego ono, što ja molim od 
Tebe, Gospodine moj, da mi dadeš taj mir poljupcem tvojih usta? To je, kćeri, 
najuzvišenija prošnja, kao što ću vam reći kasnije. 



GLAVA II. 


Radi o devet vrsti lažnoga mira, što ga duši nudi svijet, tijelo i nečastivi. Razlaže svetost 
redovničkoga staleža, koji dovodi do pravog mira, što ga želi Zaručnica u »Pjesmi nad 

pjesmama«. 

1. Bog nas oslobodio od mnogo vrsti mira, što ga uživaju svjetovnjaci. Ne 
dao Bog, da ga ikad okusimo, jer vodi u vječni rat. Kada koji svjetovnjak živi 
veoma mirno usred teških grijeha i tako je spokojan u svojim opačinama, te ga 
ni u čemu ne grize savjest, već ste čitale, taj je mir znak, da su zloduh i on 
prijatelji. Dok takvi žive, neće zloduh ratovati s njima, jer bi se obratili donekle 
k Bogu, ne iz ljubavi prema Njemu, budući da su zločesti, nego stoga, da 
umaknu ratu. No oni, što se tako obrate, neće dugo ustrajati u njegovoj službi. 
Čim naime zloduh to opazi, opet uzbudi u njima želju, da udovolje svojim 
sklonostima, pa se opet vrate u njegovo prijateljstvo, dok ih napokon dovede 
dotle, te im pokaže, kako je onaj mir bio lažan. 0 takvima mi ne treba ni 
govoriti. Neka oni tamo uživaju takav mir. Ufam se u Gospodina, među vama se 
neće naći toliko zlo. No zloduh bi mogao početi s drugim mirom u sitnicama, pa 
se moramo bojati, kćeri, dok živimo. 

2. Kad redovnica počne mlitaviti u stvarima, što se čine malene same po 
sebi, pa u toj mlitavosti ustraje dugo, a ne grize je savjest, to je loši mir, te je 
tako može nečastivi povući u tisuću zala. Takav je (na primjer) prestupak 
Ustanove, koji po sebi još nije grijeh, ili nemar za ono, što zapovijeda poglavar, 
ako i nije zloban prestupak. Ta poglavar je napokon namjesnik Božji, pa je 
vazda dobro, da ga slušamo i da pazimo na ono, što on hoće, jer smo zato došle. 
Ima mnogo takvih stvarca, što se same po sebi ne čine grijehom, a napokon su 
ipak pogreške, a i bit će ih, jer smo jadnici. Ne kažem, da ih neće biti. Ja kažem, 
neka se samo pokaju oni, što ih počine, i neka upoznaju, da su pogriješili. Inače 
bi se, kako rekoh, mogao zloduh tome veseliti i malo po malo dovesti dušu do 
toga, te ne mari za takve malenkosti. Ja vam kažem, kćeri, kad (zloduh) 
dosegne dotle, nije malo dobio, jer se bojim, da će poći i dalje. Zato se za ljubav 
Božju svojski čuvajte. U ovom životu mora biti boraba, jer uz toliko neprijatelja 
ne možemo prekrižiti ruku, već se moramo vazda starati te paziti, kako živimo 
iznutra i izvana. 

3. Ako vam Gospodin i daje u molitvi milosti i ono, o čemu ću govoriti 
poslije, jer vas uvjeravam, da ćete i nakon toga imati tisuću zaprečica, tisuću 
prigodica, nešto bezbrižno prestupite, a drogo ne učinite dobro, pa eto 
unutarnjega nemira i napasti. Ne kažem, da će to biti uvijek ili veoma obično. 
To je vrlo velika milost Gospodnja. Tako napreduje duša. Ne možemo ovdje biti 
anđeli, jer nije takva naša narav. Zato me ne uznemiruje duša, kad je vidim u 
prevelikim napastima. Ako je u nje ljubav i strah Našega Gospodina, znam, izići 
će b velikim dobitkom. A vidim li, da je vazda mirna i bez ikakve borbe (kao što 
sam se na neke namjerila), sve ako i vidim, da ne vrijeđa Gospodina, svagda 
sam u strahu, pa se ne mogu nikad primiriti. Takve duše kušam i napastujem ja 
sama, ako to već ne radi zloduh, da vide, što su. Malo ih nađoh. No moguće je, 
da Gospodin dovede dušu do visokoga motrenja. 

4. Postupak je raznovrstan. Te su duše obično pune unutarnje radosti, 
ako i ne znaju toga, držim, i vidim, kad iščezne ta radost, da se gdjekad bore 



same sa sobom, ali rijetko. Ja ne zavidim ovim dušama, jer sam to (njihovo 
stanje) pomno promatrala. I vidim, da mnogo više napreduju one duše, koje se 
tako bore, sve ako i ne obavljaju toliko unutarnje molitve ob onom, što se tiče 
savršenosti, koliko možemo ovdje upoznati. Izuzimljemo duše, koje su se mnogo 
godina tako borile, te se toliko okoristile i umrtvile. Budući da su već umrle 
svijetu, daje im Naš Gospodin obično mir, ali ne tako, da ne osjećaju pogreške, 
što je učine, i da se radi nje veoma ne rastuže. 

5. Tako eto, kćeri, vodi Gospodin mnogim putovima. Ali se bojim uvijek 
za vas, kako rekoh, ako se ne žalostite radi kakve pogreške, što je učinite. A 
razumije se, da vas radi grijeha, pa bio i malen, mora boljeti duša, kao što, slava 
Bogu, držim i vidim, gdje osjećate sada. No zapamtite ovo i sjećajte se iz ljubavi 
prema meni. Ako još živa čovjeka samo malko bočnu ili najmanjim trnčićem, ne 
ćuti li? Ako dakle duša nije mrtva, van živom ljubavlju ljubi Boga, nije li velika 
milost Božja, ako osjeća i svaku sitnicu, koju počini protiv onoga, što smo 
zavjetovale i na što smo vezane? 0 kako sprema postelju od ruža i od cvijeća za 
Sebe u duši Njegovo Veličanstvo, kojoj dade tu brigu, i jamačno će doći k njoj, da 
se s njom naslađuje, ako i kasno. Bože moj, što radimo mi redovnici u 
samostanu? Zašto ostavismo svijet? Zašto dođosmo u samostan? Čim se možemo 
bolje baviti, nego da pripravljamo u svojim dušama stanove svome Zaručniku i 
primičemo se k vremenu, kad ćemo moći reći, neka nas poljubi poljupcem svojih 
usta? Srećna ona, koja izgovori tu prošnju, pa kad dođe Gospodin, ne nađe 
ugašenu njezinu svjetiljku, i probudi se na veliku viku. 0 kćeri moje, kako smo 
u visokom staležu, pa nam niko osim nas samih ne brani, da svome Zaručniku 
ne izustimo ove riječi, jer smo ga izabrale za Zaručnika, kada smo položile 
zavjet! 

6. Neka me razumiju duše, koje su bojažljive savjesti. Ne govorim ovdje o 
kojoj pogrešci, koja se događa kadikad, ili o pogreškama, koje se sve ne mogu 
upoznati, pa vazda ni okajati. Govorim o pogreškama, što se čine posve običajno, 
a ne mari se za njih, jer se čini, da nisu ništa, zbog njih ne grize savjest, pa 
čeljade ne nastoji, da ih popravi. To je, kažem opet, opasan mir, kojega se 
morate čuvati. A što će istom biti od onih, što žive u miru, premda su veoma 
rasklimale Pravilo? Ne daj Bože, da bude ijedna takva među nama! Zloduh 
može na mnogovrsne načine davati takav mir, jer to Bog dopušta radi naših 
grijeha. Nemam zašto da govorim o tom. Samo vam htjedoh reći ovo malko, da 
vas upozorim. Prijeđimo k prijateljstvu i miru, što nam ga počinje Gospodin 
davati u unutarnjoj molitvi. Reći ću ono, što mi otkrije Njegovo Veličanstvo. 

7. No evo mi se poslije pričinilo, da bi bilo dobro reći malko o miru, što ga 
daje svijet, a nama ga pribavlja naša sjetilnost. U mnogo je knjiga doduše 
napisano o tom bolje, nego ću ja razložiti. No možda nećete imati zašto kupiti 
knjiga, jer ste siromašne, a neće vam niko ni dati za milodar. A ovo ostaje u kući 
i tu se vidi sve zajedno. Mogle biste se prevariti na mnogo načina s obzirom na 
mir, što ga daje svijet. Spomenut ću neke, a po njima ćete shvatiti ostale. 

8. Eto vam bogatstva! Imaju li bogataši dobara, koliko im treba i mnogo 
novaca u škrinji, čuvaju se, da ne čine teških grijeha, pa misle, da su tim sve 
učinili. Uživaju ono, što imaju, kadikad dadu milostinju, a i ne misle, da ona 
dobra nisu njihova, nego im ih je dao Gospodin kao svojim upraviteljima, da ih 
dijele siromasima, pa da moraju davati strogi račun za ono doba, kad imaju 
previše u škrinji, pa svoj višak uskraćuju i zadržavaju siromasima, ako oni trpe. 



To se nas ne tiče, van samo toliko, da se molimo Gospodinu, neka ih prosvijetli, 
da ne ustraju u toj zaslijepljenosti, te im se ne dogodi kao i bogatom lakomcu 
(Luk. 12, 20.). Usto slavite Njegovo Veličanstvo, što vas je učinilo siromašnima, 
pa to siromaštvo držite za osobitu njegovu milost. 

9. Oh, kčeri moje, kakav veliki mir uživaju već ovdje na zemlji oni, koji 
nemaju toga tereta! A ne možete ni zamisliti, što će istom biti na sudnji dan. 
Bogataši su robovi, a vi ste gospođe. Možete to vidjeti i po ovom. Ko ima više 
mira: plemić, kojemu stavljaju na sto, koliko mu treba za jelo, i daju mu sve, što 
mu treba za odijevanje, ili upravitelj, koji mu mora davati račun o svakom 
novčiću? Plemić traži bez ikakva računa, jer su dobra njegova. Siromaha 
upravitelja sve tišti, pa što je veći imetak, mora se i više starati. Kad treba 
polagati račun, mora biti vrlo oprezan. Pogotovu kad se polaže za više godina, 
pa se malko zanemari, dosegne veliku svotu, ne znam, kako može mirovati. Ne 
propustite pritom, kćeri, nego uvelike hvalite Našega Gospodina, pa radite 
unaprijed, kao što i sada radite: neka nijedna ne posjeduje napose ništa. Bez 
brige blagujemo ono, što nam pošalje Gospodin. A jer se Njegovo Veličanstvo 
stara, da nam ništa ne uzmanjka, ne treba nam davati računa ob onom, što je 
suvišno. Njegovo Veličanstvo udešava, da nam ne preostaje ništa, što bismo 
morale dijeliti. 

10. Potrebno je, kćeri, da budemo s malim zadovoljne. Ne smijemo željeti 
onoliko, koliko imaju oni, što polažu strogi račun. Takav račun ima polagati 
svaki bogataš, ako i ne ovdje na zemlji, već ga polažu njegovi upravitelji. I kako 
će strog račun davati! Kad bi bogataš to promislio, ne bi blagovao s takvim 
zadovoljstvom, niti bi ono, što ima, trošio na nedolične i tašte stvari. Stoga vi, 
kćeri, nastojte da živite što siromašnije i u odijelu i u jelu. Inače ćete se 
prevariti, jer vam Bog neće davati ono (što je suvišno), pa ćete biti nezadovoljne. 
Trsite se uvijek, da služite Njegovu Veličanstvu tako te ne jedete ono, što je 
siromaško, a da ne zaslužite, premda se može slabo služiti u spokojnosti i miru, 
što vam daje Gospodin, jer ne morate davati računa o bogatstvu. Znam dobro, 
da se oko toga trsite. Ali treba da češće zahvaljujete na tom posebice Njegovu 
Veličanstvu. 

11. 0 miru, što ga svijet daje u častima, nemam što da vam kažem; jer 
siromaha nikad ne časte mnogo. 1 Ne budete li oprezne, mogu vam uvelike 
nauditi pohvale. Ko nas počne hvaliti, obično vas na svršetku još više ponizi. 
Najobičnije vas zovu sveticama, i to tako laskavim riječima, te se čini, da ih uči 
sam zloduh. Kadikad i mora to biti. Kad bi to govorili daleko od vas, i Bože 
pomozi. No kad govore pred vama, kakvim rodom to može uroditi van štetom, 
ako ne budete vrlo oprezne? 

12. Molim vas za ljubav Božju, ne tražite mira u takvim riječima, jer bi 
vam malo po malo mogle nauditi. Mogle biste držati, da govore istinu, ili 
pomišljati, da je već sve učinjeno i da ste vi izradile svojim trudom. Vi ne 
smijete nikad čuti takve riječi, da u vašoj nutrini ne plane borba protiv nje. To 
je lako, ako se priviknete. Sjećajte se, što je svijet učinio Kristu Našem 
Gospodinu, nakon što mu je onako kliktao na Cvjetnu nedjelju. Gledajte, kako je 
štovao sv. Ivana Krstitelja. Htjeli su ga primiti i za Mesiju. A eto kako su mu 


1 Svetica hoće da kaže, da siromaha ostali obično ne cijene; a ne kaže, da siromasi 
nisu dobri i vrijedni časti. 



skoro i zašto su mu odrubili glavu! 

13. Svijet ne slavi nikad nego zato, da ponizi, ako su slavljeni djeca Božja. 
U tom imam obilato iskustvo. Običavala sam se uvelike žalostiti gledajući toliku 
sljepoću u tim pohvalama. Sad se smijem, kanda gledam luđaka, gdje govori. 
Sjećajte se svojih grijeha, pa sve ako vam u čemu kažu istinu, promislite, da to 
nije vaše i da ste još više dužne služiti Bogu. Probudite strah u svojoj duši, da se 
ne uspava tim poljupcem lažnoga mira, što ga daje svijet. Vjerujte, da je to 
Judin poljubac. Ako neki i ne govore pohvale s takvom nakanom, zloduh vreba 
ne bi li vas orobio, ako se ne branite. Vjerujte, tu treba držati u ruci mač 
promatranja. Ako vam se i čini, da vam ne škodi, ne uzdajte se u to. Sjećajte se, 
koliko ih je bilo na vršku, pa su pali u dubljinu. Nema sigurnosti, dok živimo. 
Zato se, sestre, za ljubav Božju vazda borite u nutrini protiv tih pohvala. Tako 
ćete zadobiti poniznost, a osramotit se se zloduh, koji vreba na vas, i svijet. 

14. Imala bih vam mnogo toga reći o miru i o šteti, što nam tim mirom 
može učiniti samo vaše tijelo. Upozorit ću vas samo na neke tačke, a prema 
tome ćete, kako rekoh, uglaviti i drugo. Već znate, tijelo veoma voli lagodnost, 
pa bi bilo vrlo opasno, kad bismo u tom tražile mir, ako bismo to upoznale. Ja 
mislim često i nikako ne mogu pravo razumjeti, kako mogu uživati takvu 
spokojnost i mir oni, koji su odviše podani lagodnu životu. Je li presveto tijelo 
našeg Uzora i svjetlosti zasluživalo manje lagodnosti nego naša tjelesa? Je li što 
učinilo, zbog čega je trpjelo tolike muke? Jesmo li čitali o svecima, koji su doista 
u nebu, da su provodili lagodan život? Odakle taj mir u lagodnosti? Ko nam 
reče, da je dobar? Kakva je sreća u tom, da tako spokojno prolaze dani, dok neki 
dobro jedu i spavaju te traže zabave i sve odmore, što ih samo mogu naći, pa ja 
ostajem kao luda, dok to samo gledam? Rekao bi, da i nema drugog svijeta i da u 
tom nema ni najmanje pogibli. 

15. Oj, kćeri, kad biste upoznale, koliko je zlo u tom sakriveno! Tijelo se 
utovi, duša oslabi. Kad bismo je vidjele, činilo bi se, eto sad će izdahnuti. U 
mnogo ćete knjiga čitati opisano, kako je veliko zlo, kad se uživa takav mir. Kad 
bi ljudi upoznali, da je to zlo, još bi se mogli nadati, da bi im se moglo pomoći. 
No bojim se, da im to ni na um ne pada. I ne čudim se tome, jer je već tako 
običajno. Ja vas uvjeravam, ako se tim i podmiruje njihovo tijelo, da će se na 
tisuću načina morati boriti, ustreba li, da se spase. A bolje bi im bilo, kad bi 
upoznali sami sebe te se malo po malo laćali pokore, nego da sve dođe zajedno. 
To vam rekoh, kćeri, da uvelike hvalite Boga, jer boravite tu, gdje vam tijelo ne 
može naći takoga tjelesnog mira, sve kad bi htjelo. Moglo bi vam nauditi samo 
himbeno, pod izlikom bolesti. Stoga u tom morate biti vrlo oprezne. Možda će 
vam jedan dan nauditi šibanje, a onda možda opet neće osam dana. Drugi put će 
vam škoditi, ne nosite li lanenog odijela, pa i nekoliko dana, ah vam ga ne treba 
nositi neprestance. Kadikad će kojoj nauditi, jede li ribu. Ako li se privikne, 
prilagodi se i želudac, pa joj ne škodi. Činit će vam se, da ste tako slabe. Iskusila 
sam to i mnogo više. I ne shvata se, da mnogo stoji do toga, rade li se takve 
stvari, ako baš i nisu vrlo potrebne. Ja kažem, da se ne smijemo smiriti u tom 
popuštanju, van da kadikad same sebe iskušamo; jer znam, da je ovo tijelo vrlo 
lažno, pa ga treba upoznati. Neka nam Gospodin u svojoj dobroti posvijetli u 
svemu. Vrlo je zamašno, da budemo razborite i pouzdavamo se u poglavare, a ne 
same u sebe. 

16. Vratimo se k svome predmetu! Riječi: »Neka me poljubi poljupcem 



svojih usta«, kojima Zaručnica označuje mir, što ga ište, znače, da Gospodin ima 
različne načine, da dade svoj mir i pokaže prijateljstvo. Sad ču vam pokazati 
neke, da vidite, kako je uzvišena ova prošnja i kako se razlikuje jedan način od 
drugoga. 0 veliki Bože i Gospodine naš, kako je to duboka mudrost! Ta 
Zaručnica je mogla reči naprosto: »Neka me poljubi«, pa se čini, da bi u manje 
riječi izjavila svoju prošnju. Zašto još dodaje: poljupcem svojih usta? Jamačno 
nije suvišno nijedno slovo. Zašto, ne shvatam, ali ču nešto o tom reći. Ako i ne 
spada ovamo, malo je stalo, samo kad se tim okoristimo. Na razne načine 
podržava Kralj naš mir i prijateljstvo s dušama, kao što vidimo danomice, u 
molitvi i izvan molitve, samo ako ga mi držimo s Njegovim Veličanstvom, štono 
riječ, na dlačicu. Vidjet ćete, kćeri, što je najglavnije, da uzmognete moliti ono, 
što i Zaručnica, ako vas Gospodin primakne k Sebi. Ako li ne, ne plašite se, jer 
se i te kako obogatite svakim prijateljstvom, što ga držite s Bogom, ako vi ne 
pogriješite. Ali je vrlo žalosno i moramo se tužiti, što svojom krivnjom ne 
dopiremo do tako odličnog prijateljstva, nego se zadovoljavamo s malim. 

17. Oj, Gospodine, ne sjećamo li se, da je golema plaća i beskonačna i da 
nam je Gospodin daje već ondje, kad dopremo do tolikoga prijateljstva? A ipak 
ostaju na podnožju gore mnogi, koji bi se mogli uspeti na vršak. U drugim vam 
stvarcama, što vam ih napisah, 2 rekoh to često, a sad vam opet kažem i molim, 
neka vaše misli budu vazda veledušne, jer će to uzrokovati, da vam Gospodin 
dade milost, te vam budu takva i djela. Vjerujte, do toga je mnogo stalo. Ima 
nekih, koji već dosegnu prijateljstvo Božje, jer dobro ispovjede svoje grijehe i 
okaju ih; ali ne minu ni dva dana, a oni se opet povrate u njih. Jamačno nije to 
prijateljstvo, što ga ište Zaručnica. Nastojte, kćeri, da ne idete svaki put k 
ispovjedniku, eda mu kažete istu pogrešku. 

18. Istina je, da ne možemo biti bez pogrešaka. Ali neka se barem 
promijene tako, te se ne uvriježi, jer će ih biti mnogo teže iščupati. A iz njih 
može šiknuti i mnogo drugih. Ako usadimo biljku ili drvce te zalijevamo svaki 
dan, narast će toliko, te će nam poslije trebati lopata i motika, da ga iščupamo. 
Tako biva, čini mi se, i onda, kada svednevice činimo kakvu pogrešku, pa bila i 
najmanja, ako je ne popravimo. Ako li je učinimo jedan dan pa i deset dana i 
odmah je iščupamo, lako je. U molitvi morate to moliti od Gospodina, jer same 
po sebi malo možemo, pa ćemo prije povećati (pogreške) nego se riješiti. 
Promišljajte, da će nam to na onom strašnom sudu u čas smrti i te kako 
pomagati, pogotovu onima, što ih je Sudac već u ovom životu uzeo za zaručnice. 

19. 0 velikoga dostojanstva, vrijednoga da nas potakne, te hitno pohrlimo, 
da zadovoljimo ovoga Gospodina i Kralja svoga! Ali kako loše plaćaju 
prijateljstvo oni, koji tako brzo opet postaju smrtni neprijatelji! Zaista je veliko 
milosrđe Božje! Gdje bismo našli tako strpljiva prijatelja? Kad bi se takva 
nevjera dogodila samo jednom među dva prijatelja, ne bi im iščezla iz pameti, pa 
više ne bi bili onako vjerni prijatelji kao prije. A koliko se puta iznevjerimo tako 
Našemu Gospodinu i koliko nas godina tako čeka? Slava Tebi, Gospodine i Bože 
moj, koji nas podnosiš tako samilosno, te se čini, da zaboravljaš svoju veličinu, 
eda nas ne kazniš, kao što bi zasluživala tako izdajnička nevjera. Ipak mi se čini 
opasno to stanje. Premda naime vidimo, da je veliko milosrđe Božje, ipak 
gledamo, gdje ljudi često umiru bez ispovijedi. Neka nas, kćeri, očuva Njegovo 
Veličanstvo radi Svoga milosrđa, da ne budemo u tako opasnom stanju. 


2 V. Put savršenosti gl. XV, XXI, XXVIII. 



20. Bolje je od toga prijateljstvo onih, što se čuvaju, da ne uvrijede 
Gospodina smrtnim grijehom. Kako se živi u svijetu, mnogo su stekli, koji su 
dotle dosegli. Premda se ove duše čuvaju smrtnoga grijeha, mislim, ipak padaju 
kadikad i u smrtni grijeh. Jer ne drže ništa do lakih grijeha, pa ih danomice i 
mnogo počinili, i tako se sve više primiču k smrtnima. Govore mnogi, kao što 
sam čula i sama: »Pa što mariš za to? Za to je blagoslovljena voda i sredstva, što 
nam daje Crkva, majka naša«. To treba zaista veoma žaliti. Za ljubav Božju 
budite veoma oprezne, da ne bi bezbrižno činile lakog grijeha, pa bio i najmanji, 
misleči na to sredstvo. Ne bi naime bilo pravo, da nam dobro bude povod te 
činimo zlo. Sjećajte se, da je to sredstvo, kad je grijeh već učinjen, pa ga odmah 
upotrebite. To je u redu. 

21. Veoma je zamašno, da vazda imate tako čistu savjest, te vam ništa ne 
smeta, da molite Našega Gospodina za ono savršeno prijateljstvo, što ga ište 
Zaručnica. Ovo spomenuto barem nije takvo. Ono je vrlo sumnjivo prijateljstvo s 
više razloga. Sklono je na sjetilne užitke i vodi lako k velikoj mlakosti. Usto oni, 
što čine, neće pravo znati, je li laki ili teški grijeh. Bog nas očuvao od toga 
prijateljstva. Takvima se čini, da nemaju nikakvih teških grijeha, kao što ih 
vide u drugih, pa ih drže za veoma zločeste, a to nije savršena poniznost. A 
možda su oni mnogo bolji od njih, jer oplakuju svoj grijeh, i to s većim 
pokajanjem, a možda imaju i čvršću odluku, da neće vrijeđati Boga ni u maloj ni 
u velikoj stvari. A oni drugi misle, da ne čine nikakvih grijeha, pa se odviše 
slobodno podaju radostima. Većinom će obavljati usmene molitve, ali ih neće 
moliti pobožno, jer taj duhovni posao ne drže tako nježnim. 

22. Ima druga vrst prijateljstva i mira, što ga daje Naš Gospodin onima, 
koji ga ne bi rado uvrijedili ni u čemu, ali baš toliko ne izbjegavaju grešnih 
prigoda. Oni u određeno vrijeme obavljaju unutarnju molitvu. Naš Gospodin im 
daje nježne osjećaje i suze. Ali oni ne bi rado ostaviti užitaka ovoga života, već 
misle, da ih mogu ovdje mirno uživati, ako provode pošten i sređen život. Takav 
život ima mnogo promjena. Bit će mnogo, ustraju li takovići u kreposti. Budući 
da se ne riješe svjetovnih radosti i naslada, brzo će opet omlitaviti na putu 
Gospodnjem, jer nam se tu treba braniti od mnogo neprijatelja. Nije to, kćeri, 
ono prijateljstvo, što ga želi Zaručnica; a ni vi ga ne želite. Budite vazda daleko 
od svake prigodice, pa bila i najmanja, hoćete li, da vam duša raste i da živite 
sigurno. 

23. Ne znam, zašto vam govorim ob ovim stvarima, nego zato, da upoznate 
opasnosti, koje nam prijete, ako se odlučno ne otresemo svih zemaljskih stvari, 
jer se tim uklanjamo mnogim grijesima i mnogim tegobama. Toliko je načina, na 
koje naš Gospodin započinje osnivati prijateljstvo s dušama, te mi se čini, da ne 
bi nikad mogla izbrojiti onih, što sam ih upoznala kao žena. A što bi istom rekli 
ispovjednici i oni, koji se posebice bave dušama? Smućuju me neke duše, jer se 
čini, da im ne manjka ništa te budu prijateljice Božje. Pripovijedat ću vam 
napose o jednoj, s kojom sam još nedavno općila vrlo povjerljivo. Ona se 
pričešćivala veoma često, a nikad ni o kom nije zlo govorila. U molitvi je bila 
nježna, a neprestance samoćna, jer je u kući boravila sama. Bila je tako blage 
ćudi, te je ništa nije moglo rasrditi, štogod joj se govorilo. A sama nikad ne reče 
rđave riječi. Nije se nikad udavala, a već joj minulo i doba za udaju. Mnogo se i 
borila radi toga mira. Kad sam to gledala, činilo mi se, da su to sve učinci duše, 
koja je daleko napredovali i mnogo molila. Isprvice sam je veoma cijenila, jer u 
nje nisam vidjela uvrede Božje, već sam zapažala, da je se čuva. 



24. Drugujući s njom stadoh zamjećivati, da je sve mirno, dok se ne tiče 
koristi. No čim se doprlo dotle, nije joj savjest bila tako nježna, nego vrlo surova. 
Upoznah, da je podnosila sve, štogod joj se govorilo, ali je toliko držala do svoje 
časti, te svojom krivnjom ne bi bila dala ni mrvice časti i ugleda. Tako je bila 
utonula u tu bijedu. Usto je i vrlo rado slušala i doznavala ovo i ono, tako te sam 
se čudila, kako može proboraviti sama i jedan sat. A voljela je i svoju udobnost. 
Sve je to radila i uljepšavala tako, te u tom nije vidjela grijeha. A prema 
razlozima, što ih je navodila za neke etvari, čini mi se, radila bih joj krivo, kad 
bih je odsuđivala. U drugima je očito griješila, ali toga možda nije dobro 
razumjela. Mene je smućivala, a nemalo svi su je držali za sveticu. Međutim 
upoznah, da je i sama morala biti kriva progonima, o kojima mi je pripovijedala, 
pa joj nisam zavidjala ni na njezinu načinu života ni na svetost. Naprotiv mi 
ona i druge dvije duše, kojih se sada sjećam, a po svojem su mnijenju bile 
svetice, utjeraše veći strah, kad ih bolje upoznah, nego sve grešnice, što sam ih 
vidjela. I molila sam Gospodina, neka nas prosvijetli. 

25. Hvalite ga veoma, kćeri, jer nas je doveo u samostan, gdje zloduh uza 
sve napore ne može toliko prevariti kao one, što borave kod svoje kuće. Ima 
naime duša, kojima se čini, da im ne manjka ništa, eda upravice polete u nebo, 
jer po svojem mnijenju vrše svaku savršenost. Ali eto nema nikoga, ko bi ih 
upoznao. Naprotiv ih, vazda sam gledala, u samostanima brzo upoznaju; jer 
ondje ne smiju raditi što hoće, nego što im se naloži. Ako bi ondje (kod kuće) 
zbilja htjele one duše da upoznaju same sebe, jer žele ugoditi Gospodinu, ne bi 
mogle; jer napokon rade sve po svojoj volji, štogod rade. Ako im se gdjekad drugi 
i protive, ipak se ne vježbaju toliko u trapljenju. Izuzimljemo neke osobe, što ih 
je Naš Gospodin prosvjetljivao mnogo godina. One nastoje zadobiti nekoga, ko bi 
ih upoznao i komu bi se pokoravale. A zbog velike se poniznosti malo pouzdaju u 
sebe, pa sve da su i najučenije glave. 

26. Drugi su ostavili sve radi Gospodina, pa nemaju ni kuće ni imetka, a 
ne vikne im se ni udoban život, ni stvari svjetovne, već čine pokoru, jer ih 
Gospodin već prosvijetlio (pa znadu), kako je to sve jadno. Ali drže mnogo do 
časti. Ne bi rado učiniti ništa, što ne bi bilo milo i ljudima i Gospodinu: vrlo su 
razboriti i pametni. No te se dvije stvari vrlo slabo znadu složiti. A zlo je, što oni 
i ne zamjećuju svoje nesavršenosti, pa gotovo uvijek svjetovna strana 
nadmašuje Božju. Ove duše većinom vrijeđa sve, što se rekne o njima. Ne zagrle 
križa (s ljubavlju), nego ga vuku za sobom, pa ih žalosti i umara i ranjava. A 
stalno je, da se križ slatko nosi, ako se ljubi. 

27. Ni to nije prijateljstvo, što ga ište Zaručnica. Zato, kćeri moje, pazite 
pomno, kad učinite ono, što ovdje rekoh na početku, da vas ne obuzme ovo 
drugo. Sve je za vas umor. Ako ste ostavile najviše, ostavile ste svijet i njegovu 
udobnost i radost i bogatstvo, a sve se to napokon mili, ako je i varavo, pa što se 
bojite? Pazite, jer ne razumijete: da. se očuvate od neprijatnosti, što vam može 
zadati jedna riječ, prtite na se tisuću briga i obveza. Hoćemo li da ugodimo 
svjetovnjacima, ima toga toliko, te se ne može izbrojiti, da ne budem preopširna; 
a ne bih ni znala. 

28. Napokon, hoću da završim, ima i drugih duša, na kojima ćete, budete li 
pazile, zamijetiti mnogo znakova, da započinju napredovati, ali se zaustave na 
putu. Kažem, da ima drugih, jer doduše ne mare mnogo za ljudske govore ni za 
čast, ali nisu izvježbane u mrtvenju i u zatajivanju svoje volje, pa se čini, da se 



još boje za tijelo. Ako trpe, čini se, da je već sve dovršeno. No u zamašnim 
poslovima, što se tiču časti Gospodnje, opet oživi njihova čast, a oni toga ne 
shvataju. Čini im se, da se već ne boje svijeta nego Boga. Slute opasnosti, koja bi 
se mogla dogoditi, pa se boje, da će se kreposno djelo preokrenuti u veliko zlo. 
Tako se čini, da ih uči zloduh. Ako zatreba, tisuću godina prije proriču, što će se 
dogoditi. 

29. Takve duše neće učiniti, što je učinio sv. Petar, neće se baciti u more, a 
ni ono, što su učinili mnogi drugi sveci. U miru će primicati duše k Gospodinu, 
ali se neće izlagati pogiblima. Ni njihova vjera ne djeluje mnogo na njihove 
odluke. Opazih nešto, da (naime) vidimo malo njih u svijetu, izvan redovništva, 
koji prepuštaju Bogu svoje uzdržavanje. Ja poznam samo dvije osobe. U 
redovničkom staležu već znadu, da im neće uzmanjkati. A ko stupa (u 
redovništvo) uistinu radi samoga Boga, držim, da se toga (uzdržavanja) neće ni 
sjećati. No koliko će ih biti, kćeri, koje će ostaviti, što imaju, samo ako budu 
sigurne! Drugdje sam vam već nizala pouke i mnogo sam govorila o tim 
malodušnim dušama. Spomenula sam, kakvu im štetu to čini, a i veliku korist, 
što donose velike želje, sve ako se i ne mogu izvesti. Zato o tom neću više 
govoriti, premda se ne bih tim izmorila. Budući da ih Gospodin dovodi u tako 
uzvišeni stalež, neka mu u njemu i služe, a neka se ne zavlače u zakutak. Ako i 
jesu redovnici, pa ne mogu, pogotovu ženske, bližnjima koristiti, ipak će velika 
odlučnost i žive želje u prilog dušama dati snagu njihovim molitvama. A možda 
će dati Gospodin, da koriste za života ili poslije smrti, kao što sada radi sveti 
brat Didak, koji je bio poslužnik (laik), pa je samo posluživao. A toliko godina 
nakon njegove smrti Gospodin budi njegovu uspomenu, da nam bude uzorom. 
Hvalimo Njegovo Veličanstvo. 

30. Budući da vas je, kćeri moje, Gospodin doveo u ovaj stalež, malo vam 
nedostaje za prijateljstvo i za mir, što ga želi Zaručnica. Stoga molite 
neprestance sa suzama i sa željama. Radite, što same možete, neka vam 
Gospodin dade taj mir, jer znajte, da, (redovništvo) nije ono prijateljstvo i mir, 
što ga želi Zaručnica, premda Gospodin iskazuje veliku milost onome, koga 
dovede u ovaj stalež. A zapast će (prijateljstvo i mir) onoga, koji se uvelike bude 
bavio molitvom i pokorom i poniznošću i mnogim drugim krepostima. Bio vazda 
kraljem Gospodin, koji sve daje. Amen 



GLAVA III. 


Raspreda o pravome miru, što ga Bog daje duši, o Njegovu združenju s njom te o primjerima 

junačke ljubavi nekih slugu Božjih. 

Neka me poljubi poljupcem svojih usta 

1. 0 sveta Zaručnice, dodirno sada k onome, što ti moliš, to jest sveti mir, 
koji čini, da se duša osmjeli zaratiti sa svim onima, što pripadaju svijetu, dok 
ona sama ostaje sasvim sigurna i mirna! 0 kolika je sreča, postigne li tako 
veliku milost! To je takvo združenje s voljom Božjom, da se ne može On odijeliti 
od nje, već ostaje samo jedna volja. A to ne u riječima ni u samim željama, nego 
u djelu, tako te duša, čim upozna, da u čemugod može više služiti svome 
Zaručniku, toliko ljubi i želi .ga zadovoljiti, pa ne sluša razloga, što joj ih niže 
razum, niti mari za strah, što joj ga zadaje, nego pušta, neka djeluje sama vjera. 
Ne gleda ni na korist ni na svoj mir, jer napokon upoznaje, da je u tom sva 
njezina korist. 

2. Moglo bi vam se učiniti, sestre, da to nije dobro, jer je pohvalno raditi 
sve promišljeno. Morate uočiti samo jednu točku, to jest morate upoznati (koliko 
možete upoznati, kažem, jer se ne može znati izvjesno), je li Gospodin uslišao 
vašu prošnju, da vas poljubi poljupcem svojih usta. Poznajete li to po učincima, 
ne treba vam se ni za što drugo starati, nego same sebe zaboraviti, da ugodite 
ovome tako slatkom Zaručniku. Njegovo Veličanstvo daje, da oni, što uživaju 
ovu milost, osjećaju to s pomoću mnogih znakova. Jedan je, što preziru sve 
zemaljske stvari, cijene ih tako malo, kao što i jesu, ne žele zemaljskoga dobra, 
jer su upoznali njegovu taštinu, raduju se samo s onima, što ljube Gospodina. 
Umara ih život, bogatstvo cijene onoliko, koliko zavređuje. I druge ih stvari 
slične ovima uči onaj, koji ih je uzdigao na takav stupanj. 

3. Kad duša dopre dotle, ne treba joj se bojati ničega, nego samo da ne bi 
zavređivala, te joj se Bog udostoji zadavati tegobe i priliku da mu uzmogne 
služiti, pa sve i sasvim na njezin trošak. Kako rekoh, ovdje djeluje ljubav i vjera, 
a duša neće da se koristi onim, što je uči razum. To ju je naime sjedinjenje 
Zaručnika i Zaručnice naučilo druge stvari, kojih razum ne shvata, pa ga zato 
drži pod nogama. Navedimo poredbu, da to razumijete. U maurskoj zemlji živi 
zarobljenik. Ima on siromašna oca ili velika prijatelja. Ako ga on ne otkupi, 
nema mu spasa. No on nema toliko, da ga uzmogne otkupiti, već sam mora ići u 
sužanjstvo mjesto njega. Velika ljubav prema prijatelju zahtijeva, da voli 
njegovu slobodu nego svoju. No eto ti odmah razboritosti sa mnogo razloga, pa 
kaže, da je više obvezan prema sebi. Možda je nejači od onoga (prijatelja), pa će 
ga navesti, da se odmetne od vjere. Nije dobro, da se izlaže toj pogibli. I mnogo 
drugih razloga. 

4. 0 jaka ljubavi Božja! Ko ljubi, ne čini mu se ništa nemoguće! 0 srećne 
duše, koja je dobila ovaj mir od svoga Boga, koja se uzvisuje nad sve tegobe i 
pogibli svjetovne, koja se ne boji ničega, samo da služi tako dobrom Zaručniku i 
Gospodinu, a ne mari za razlog, što ga navodi spomenuti rođak ili prijatelj. 



Čitale ste već, kćeri, što je učinio jedan svetac. 1 Ne predade se on u zamjenu za 
sina ni za prijatelja, nego ga jamačno bijaše zapala tako velika sreća, te mu je 
Bog dao taj mir. A da ugodi Njegovu Veličanstvu i nasljeduje bilo u čemu Njega, 
koji je tako mnogo učinio za nas, ode u zemlju maursku, 2 da zamijeni sina 
udovice, koja bijaše došla k njemu. A čitale ste već, kako mu je lijepo sve uspjelo 
i s kakvim se dobitkom povratio. 3 

5. Mogla bih držati, da mu je njegov razum osim spomenutih razloga 
predočivao i druge; jer je bio biskup pa je morao ostaviti svoje ovčice. A možda 
se i bojao. Gle, baš mi sad nešto pade na um, pa je zgodno za one, koji su po 
naravi malodušni i strašljivi, kao što su većinom žene. Ako njihova duša i dopre 
do toga stupnja, boji se njihova slaba narav. Treba biti na oprezu, jer će ta 
naravska slabost učiniti, da izgubite veliku krunu. Kad opazite u sebe tu 
malodušnost, utecite se vjeri i poniznosti, pa se latite posla vjerujući, da Bog 
može sve te da je mogao dati jakost mnogim sveticama u djetinjstvu, pa im je i 
dao, da uzmognu podnijeti tolike muke, što bi bile odlučile pretrpjeti za Njega. 

6. Ovu odlučnost, ovu odluku hoće Gospodin da učinimo slabašnom 
voljom, jer njemu ne treba ni za što naše jakosti. Naprotiv Njegovo Veličanstvo 
uživa i hoće, da njegova djela sijevaju na slabićima, jer više može djelovati 
njegova moć i izvršiti se želja njegova, da nam iskazuje milosti. Zato vam 
moraju pomagati kreposti, koje vam je Bog dao, da odlučno radite i odbijate sve 
razloge razuma i svoju slabost i ne date, da ta slabost poraste, misleći, hoćete li, 
nećete li biti dostojni, da vam dade (Gospodin) jakost, kao što je dao drugima. 
Sad nije vrijeme, da mislite na svoje grijehe. Bacite ih na kraj; jer ta poniznost 
nije umjesna. Rđavo se slaže. 

7. Kad vas htjednu veoma počastiti ili kad vas zloduh stane poticati na 
raskošan život ili na što slično, bojte se, da bi radi svojih grijeha mogle zaći 
stramputice. A kad budete morale što trpjeti za Našega Gospodina ili za 
bližnjega, ne bojte se radi svojih grijeha. S takvom biste ljubavi mogle jednim 
jedinim ovim djelom učiniti, da vam oprosti sve grijehe. A toga se boji zloduh i 
zato vam ih onda dovodi u pamet. No budite uvjerene, da Gospodin neće nikad 
ostaviti onih, što ga ljube, kad se nečega late samo radi Njega. Podignu li se 
druge nakane, što smjeraju na vlastitu korist, treba biti na oprezu; jer ovdje 
govorim samo ob onima, koji nastoje savršenije ugoditi Gospodinu. 4 

8. I sada, u naše vrijeme, poznam čovjeka, i vi ste ga vidjele, kad je došao 
k meni u posjete. Gospodin ga je poticao s tako žarkom ljubavi, te ga je stojalo 
mnogo suza, jer nije mogao otići, da zamijeni jednoga zarobljenika. Bio je on 
bosonogi redovnik iz družbe brata Petra Alkantarskoga, a došao je, da se sa 
mnom posavjetuje. Nakon mnogo vrućih molba dobi dozvolu od Generala. I već 
je bio četiri milje daleko od Alžira, kamo bijaše krenuo, da izvrši svoju dobru 


1 Sv. Pavlin Nolski. Izvrši za vandalske najezde taj junački čin, što ga spominje sv. 
Terezija. Rodio se sv. Pavlin u Bordeauxu (Bordo) 353., a preminu 431. 

2 U zemlju vandalsku, jer onda još nije bilo naroda, koji su prozvali tim nadimkom 
općenitim u svetičino vrijeme. Tu se vidi mali nemar, s kojim je sv. Terezija pisala 
svoje knjige 

3 Tri su naredna odsječka uzeta iz starog rukopisa bosonogih karmelaka u 
Consuegri. Sadržani su i u rukopisu u Las Nieves, ali ne u Albi ni u Baezi. 

4 Dovle donose rukopisi u Consuegri i u Las Nieves. 



želju, ali ga Gospodin uze k Sebi. 5 Jamačno je dobio dobru nagradu! A koliko je 
pametnjakovića govorilo, da je ono ludost! Čini se tako nama, što ne doprijesmo 
dotle, da toliko ljubimo Gospodina. A koliko je luđe, da tako pametno 
završujemo san ovoga života? Neka se Gospodinu svidi, da zavrijedimo doći u 
nebo; a još više, da budemo među onima, što su tako napredovali u ljubavi 
Božjoj. 

9. Vidim već, da je potrebna velika pomoć Božja za takva djela. I zato vas 
savjetujem, sestre, molite sa Zaručnicom za taj tako slasni mir. Tako ćete se 
posve mimo boriti i savladati svaki isprazni svjetovni strah. Komu Bog dade 
toliku milost, te mu se s dušom združi u takom prijateljstvu, nije li jasno, da će 
tu dušu obogatiti svojim dobrima? Jer jamačno takve stvari ne mogu potjecati 
od nas. Možemo samo moliti i željeti, da nam udijeli tu milost, a i to s njegovom 
pomoću. Ta što bi drugo mogao crv, kojega je grijeh učinio takvom kukavicom i 
siromahom, te sve kreposti zamišljamo samo prema mjerilu svoje slabe naravi? 
Pa što nam može pomoći, sestre? Molimo sa Zaručnicom. Kad bi se udala 
seljakinja za kralja te dobila djece, ne bi li bila (ta djeca) kraljevske krvi? A kad 
Naš Gospodin iskaže kojoj duši toliku milost, te se s njom nerazdjeljivo združi, 
kakve želje, kakvi učinci, kakva djeca junačkih djela mogu odatle poteći, ne 
bude li duša kriva? 

10. Zato kažem opet: ako vam Gospodin iskaže milost pa vam se pruži 
prilika, da radi Njega radite takva djela, ne marite za to, što ste bile grešnice. 
Tu mora vjera savladati našu bijedu, pa se ne čudite, ako na početku odluke, pa 
i kasnije, osjećate strah i slabost. Ne marite za to, nego samo potaknite same 
sebe, a tijelu prepustite, neka radi svoju. Promislite, što veli dobri Isus u molitvi 
u vrtu: »Tijelo je slabo« (Mark. 14, 38.) i sjetite se onoga tako divnog i bolnog 
znoja. Ako Njegovo Veličanstvo kaže za ono božansko i bezgrešno tijelo, da je 
slabo, kako hoćemo, da naše tijelo bude tako jako, te ne ćuti progona i muka, što 
ga mogu snaći? Baš se u tim samim mukama tijelo kao podloži duhu. A volja se 
združena s voljom Božjom ne tuži. 6 

11. Sada mi pada na um, kako je naš dobri Isus prije svoje muke pokazao 
slabost svoje čovječanske naravi, dok u samoj muci pokazuje toliko jakosti, te se 
ne samo nije potužio, nego ni izdaleka nije učinio ništa, po čemu bi se vidjelo, da 
trpi sa slabošću. Kad dođe u Vrt, prozbori: »Žalosna je duša moja sve do smrti« 
(Mat. 26, 38.). A kad je visio na križu i već trpio smrt, ne potuži se. Kad je za 
molitve u Vrtu išao, da probudi svoje apostole; no razložnije se mogao potužiti 
svojoj Majci i Gospođi našoj, kad je stajala pod križem te nije spavala, već je 
njezina presveta duša trpjela i umirala krutom smrću. A vazda nas više tješi, 
kad se potužimo onima, za koje znamo, da ćute naše muke i više nas ljube. 7 


5 Zvao se brat Alonso de Cordobilla, rodom iz grada, po kojem dobi ime (Merida). 
Ukrca se u Ka dižu s nakanom, da će u Alžir. No uhvati ga groznica, a oluja ga 
prisili na povratak, te ne ugleda Afriku. Umro je 28. listopada 1566. 

6 Ovaj je odsječak i dva naredna uzet iz rukopisa konsvegarskog (Consuegra). 
Sadržava ga i rukopis u Las Nieves. 

7 Svetica hoće da kaže, da se u teškim stvarima u službi Božjoj samo u početku 
osjeća slabost. A to potvrđuje primjerom Našega Gospodina, koji je tražio utjehu na 
početku muke u apostola, a nije iskao na križu, premda je ondje bila njegova 
presveta Majka. 



12. Zato se ne tužimo na raznoliki strah i ne klonimo duhom gledajući 
svoju slabu narav i snagu; već se nastojmo ojačati u poniznosti i jasno upoznati, 
kako malo možemo sami po sebi, pa nismo ništa, ako nam Bog ne pomaže. Ne 
uzdajmo se nikako u svoju snagu, jer je u tom sva slabost, već se pouzdajmo u 
njegovo milosrđe. Naš je Gospodin to pokazao iz mnogo razloga. Jasno je, da On 
nije bio slab, jer je bio sama jakost. No (pokazao je slabost) radi naše utjehe i da 
mi upoznamo, kako moramo vršiti djelom svoje želje, te promišljati, da je sve 
mučno duši, kad se počne mrtviti. Stane li se odricati lagodna života, eto muke. 
Mora li se odreći časti, strašno je. A mora li podnijeti rđavu riječ, čini joj se 
nesnosno. Napokon će imati tuge i žalosti sve do motike. A kad sasvim odluči, 
da će umrijeti svijetu, vidjet će, da je slobodna od tih muka i sve će biti 
drugačije. Neće se više bojati ni tužiti, jer je već postigla mir, koji ište 
Zaručnica. 8 

13. Mislim zaista, da bi nam bilo dosta te se obogatimo, kad bismo jednom 
s velikom vjerom i ljubavlju pristupile k Presvetom Sakramentu. A koliko više, 
kad se toliko puta pričešćujemo? No čini se, da pristupamo k Njemu samo iz 
udvornosti, pa nam stoga tako malo svijetli. 0 jadni svijete, kako ti držiš 
zatvorene oči onima, što žive u tebi, pa ne vide blaga, kojim bi se mogli obogatiti 
zauvijek! 

14. 0 Gospodine neba i zemlje! Kako je moguće, da te i u ovom smrtnom 
životu možemo uživati s takvim osobitim prijateljstvom! Kako li to jasno kaže 
Duh Sveti onim riječima! A ipak nećemo da razumijemo, s kakvim užicima 
veseliš dušu u Pjesmi nad pjesmama! Kakvi su to zvuci, kakve slasti! Jedna bi 
riječ bila dosta, da se rastopimo u Tebi! Slava ti, Gospodine, jer zbog tvoje 
krivnje nećemo izgubiti ništa. Kakvim nam putovima, na koliko vrsti i načina 
pokazuješ ljubav! Tegobama, tako strašnom smrću, mukama, trpeći danomice 
uvrede i opraštajući. A ne samo tim, već i riječima, što tako ranjavaju dušu, koja 
Tebe ljubi, a Ti ih govoriš u Pjesmi nad pjesmama i učiš je, da ti ih izgovara. Ne 
znam, kako bi ih mogao bez tvoje pomoći podnijeti, ko ih ćuti, ne kako 
zavređuje, već prema našoj slabosti. 

15. Zato, Gospodine moj, ne ištem od Tebe ništa drugo u ovom životu, nego 
da me poljubiš poljupcem svojih usta, i to tako te se ne uzmognem odijeliti od 
ovog prijateljstva i jedinstva, sve da hoću. Gospodine moga života, neka svagda 
bude moja volja podložna tvojoj. Neka mi ne priječi ništa, da ti, Bože moj i slavo 
moja, ne mogu uistinu kazati: Tvoje su grudi bolje i slađe od vina. (Pj.n.pj. 1,1.). 


8 Ovdje se svršuje konsvegarski prepis. 



GLAVA IV. 


Govori o molitvi mira i sjedinjenja pa o užitku i nasladama, što ih uzrokuje duhu, a prema 

njima su ništetne zemaljske naslade. 

Vrednije su tvoje grudi od vina, jer mirišu kao miloduh. 

1. 0 kćeri moje, kako su uzvišene tajne u tim riječima! Neka nam dade 
Naš Gospodin, da to osjetimo, jer se one dadu vrlo slabo izreći. Kad Njegovo 
Veličanstvo hoće da izvrši Zaručnici onu prošnju, počne s dušom postupati tako 
prijateljski, te ćete samo onda razumjeti, ako iskusite, kao što rekoh. 0 tom sam 
mnogo napisala u dvije knjige, 1 koje ćete, svidi li se Gospodinu, čitati poslije 
moje smrti. Napisala sam potanko i opširno, jer vidim, da vam treba. Zato ću 
ovdje samo nešto mimogredice. A ne znam, hoću li pogoditi istinu riječima, kao 
što je Gospodin ondje htio protumačiti. 

2. U ponutrici se duše ćuti tolika slast, te se može dobro osjetiti, da joj je 
blizu Naš Gospodin. Nije to puka pobožnost, koja potiče, da ronimo obilate suze. 
One nam daju zadovoljstvo, pa plakali radi Muke Gospodnje ili radi svojih 
grijeha. No to zadovoljstvo nije toliko, koliko je u molitvi, o kojoj govorim. Zovem 
je molitvom mira, jer tako umiruje sve moći, te se čini, da taj mir duša drži 
posve po svojoj volji, ako se kadikad osjeća i drugačije, kad duša ne zaroni tako 
u tu slast. Čini se, da ta slast tako okrijepi nutarnjega i vanjskog čovjeka, kanda 
mu se u moždinu uspe predragocjena pomast s velikim mirisom. Biva tu kao da 
iznenada uđemo u mjesto, gdje miriši golemi miloduh, ali ne od jedne jedine 
stvari, nego od mnogo njih, pa ne znamo, što je ni otkud je taj miris, a samo 
znamo, da nas sve proniče. 

3. Čini se, da je takva i ova preslatka ljubav našega Boga. Ova ulazi u 
dušu, i to s velikom milinom, pa je zadovoljuje i naslađuje, a ona ne može 
upoznati, kako ni odakle dolazi to dobro. Ne bi ga rado izgubiti, pa se ne bi 
htjela ni ganuti ni prozboriti ni pogledati, samo da joj ne uteče. Budući da sam 
već ondje (u drugim knjigama) raspravljala, spominjem ovdje, što mora činiti 
duša, da se okoristimo. A to zato, da razjasnim samo nešto od onoga, o čemu 
raspravljam. Neću opširnije govoriti o tom prijateljstvu, što ga Gospodin već 
ovdje pokazuje duši, nego (ću reći), da On želi tako srdačno prijateljstvo s 
dušom, te medu njima dvoma ne smije biti ništa razdijeljeno. Saopćuju joj se 
velike istine, jer joj ona svjetlost, što je zablještava, te ona ne može upoznati, što 
je, zajedno poučava, da vidi ispraznost svijeta. Ona ne vidi dobrog Učitelja, koji 
je uči, premda upoznaje, da je s njom. No on je tako dobro pouči i ostanu joj tako 
veliki učinci i jakost u krepostima, te kasnije ne poznaje sama sebe pa ne bi 
htjela ništa raditi ni govoriti, nego hvaliti Gospodina. A dok uživa tu slast, tako 
je uronjena i začuđena, te joj se čini, da nije sama u sebi, nego u nekakvoj 
božanskoj opojenosti, pa ne zna, što hoće niti što govori, niti što moli. Ukratko, 
ne zna za se, ali nije tako izvan sebe, da ne bi shvatila ponešto, što se zbiva. 

4. No kad ovaj prebogati Zaručnik hoće da je obogati i više razveseli, tako 
je obrati k Sebi, to joj se kao onome, ko se onesvijesti od velike naslade i radosti, 
pričinja, da je ushićena u onom božanskom naručju te se pri vine uz onaj 
presveti bok i na one božanske grudi. Ona znade samo uživati, jer se hrani onim 


1 Knjiga o Životu gl. XIV., XV., XVIII., XIX, te Put savršenosti gl. XXX. 



božanskim mlijekom, što joj ga pruža njezin Zaručnik i poboljšava je, da joj 

može dati više naslade i da ona danomice više zasluži. Kad se probudi od onoga 

sna i onoga nebeskog pijanstva, ostane kano zadivljena i omamljena te u nekoj 

svetoj ludosti. Čini mi se, da bi mogla izustiti riječi : »Bolje su tvoje grudi od 

vina«. Dok je bila onako opojena, mislila je, da se ne može više uzvinuti. A kad 

opazi, da je na višem stupnju i posve uronjena u onu beskrajnu veličinu Božju te 

vidi, kako se hrani, ispoređuje nježno i govori: »Bolje su tvoje grudi od vina«. 

Kao što djetešce ne zapaža, kako raste, niti znade, kako sisa, pa često i ne sisa 

niti išto radi, a lijevaju mu mlijeko u usta, tako biva i ovdje. Duša ne zna posve 

za sebe. Ne radi ništa i ne zna niti može razumjeti, kako ni otkuda joj dolazi ono 

veliko dobro. Znade samo, da je največe, što se u ovom životu može uživati, veče 

nego da se zajedno slože sve naslade i užici ovoga svijeta. Vidi gdje se hrani i 

usavršuje, a ne zna, kad je to zaslužila. Vidi, gdje uči velike istine, a ne vidi 

/ 

Učitelja, koji je poučava. Ćuti, da je utvrđuje u krepostima i naslađuje onaj, koji 
to zna i može tako dobro činiti. Ne zna, s čim bi to uporedila, nego s milovanjem 
majke, koja veoma ljubi svoje djetence pa ga doji i mazi. 

5. Ova je poredba baš prikladna 2 ; jer se i duša uzdiže te ne koristeći se 
svojim razumom donekle poput djeteta prima onu hranu i naslađuje se njom. 
Ali nema razuma, da upozna, kako joj dolazi ono dobro. U spomenutom 
drijemežu opojenosti nije duša tako sasvim bez djelatnosti, već spoznaje i radi, 
jer upoznaje, da je blizu Boga. I stoga govori pravo: »Bolje su tvoje grudi od 
vina«. 

6. Velika je, Zaručniče moj, ova milost, ljupka je gozba, dragocjeno mi 
vino daješ, od kojega jedna kapljica uzrokuje, da zaboravljam sve stvoreno i da 
se rješavam svih stvorova i same sebe, te ne želim vise radosti i naslada, za 
kojima je dosada hlepila moja sjetilnost. Velika je to naslada, ja je ne bih 
zaslužila. Kad Njegovo Veličanstvo udijeli još veću milost i pritegne još bliže 
dušu k sebi, kaže ona pravo: »Bolje su tvoje grudi od vina«. Velika je bila 
pređašnja milost, Bože moj, ali je mnogo veća ova, jer kod nje radim još manje. 
Zato je i bolja u svaku ruku. Velika je radost i naslada za dušu, kad dopre 
dotle. 3 

7. 0 kćeri moje! Neka vam dade Naš Gospodin, da upoznate ili recimo 
bolje da kušate, jer se drugačije ne može upoznati, kako uživa duša, kad joj se 
dešava tako. Neka tu dođu svjetovnjaci sa svojim gospodstvom i bogatstvom, sa 
svojim nasladama i častima i sa svojim raznolikim jestvinama! Kad bi sve to bez 
truda i muke, što je s tim združena, mogli uživati, a to je nemoguće, ne bi u 
tisuću godina dosegli one radosti, što je uživa u trenu duša, koju Gospodin 
dovede do ovog stupnja. Sv. Pavao kaže, da stradanja svijeta nisu ništa prema 
slavi, kojoj se nadamo (Rim. 8, 18.). A ja kažem, da nisu vrijedna niti mogu 
zaslužiti jedan sat zadovoljstva, radosti i naslade, što Bog ovdje daje duši. Po 
mojem se mnijenju ne može uporediti s niskim stvarima ovoga svijeta niti se 
može zaslužiti tako slatki užitak Našega Gospodina, tako srdačno jedinstvo i 
tako objavljena ljubav i dana, da se kuša. Smiješne su sve muke ovog svijeta, da 
bi se s tim mogle uporediti. Ne trpe li se radi Boga, ne vrijede ništa. A trpe li se 
radi Njega, šalje ih Njegovo Veličanstvo prema našim silama, jer smo tako 


2 Ovaj je i slijedeći odsječak uzet iz konsvegarskog rukopisa. Može se čitati i u Las 
Nievesu. 

3 Dovle rukopis konsvegarski. 



malodušni i bijedni, te ih se toliko bojimo. 

8. 0 kršćani, o kćeri moje, ta prenimo se već za ljubav Gospodnju, iz 

ovoga sna. I promatrajmo, kako nam (Gospodin) ne čuva samo za drugi život 
nagradu zato, što ga ljubimo. Počinje nam plaćati i u ovom životu. 0 Isuse moj! 
Ko bi mogao razložiti, kakav je dobitak od toga, da se bacimo u naručaj ovome 
Našem Gospodinu i sklopimo ugovor s Njegovim Veličanstvom: i da ja budem 
svoga dragoga, a moj dragi da bude moj. Neka se On skrbi za moje stvari, a ja za 
njegove! Ne ljubimo same sebe toliko, te štono riječ, sebi kopamo oči. Molim te i 
prosim opet. Bože moj, daj mi radi krvi tvoga Sina milost: neka me poljubi 
poljupcem svojih usta. Ta što sam ja bez Tebe, Gospodine? Sto li mogu, nisam li 
sjedinjena s Tobom? Ako se samo malko odmaknem od Tvoga Veličanstva, kamo 
ću dospjeti? 

9. 0 Gospodine moj, Milosrđe moje i Dobro moje! Kako bih mogla zaželjeti 

išto bolje u ovom životu, nego da budem tako združena s Tobom, te između Tebe 
i mene ne bude diobe? Kako bi u ovom društvu moglo biti što teško? Čega se za 
Te ne bih latila, kad sam tako združena s Tobom? što mogu upisivati sebi u 
zaslugu, Gospodine? Sto više, moram sebe optuživati, jer ti ne služim. Stoga te 
molim posve odlučno sa sv. Augustinom 4 : »Daj mi, što zapovijedaš, pa 
zapovijedaj, što hoćeš?« Neću nikad okrenuti pleća s tvojom milošću i pomoću. 

10. Već vidim, Zaručniče moj, da si Ti moj. Ne mogu toga nijekati. Radi 
mene si došao na svijet, radi mene si podnio tako grozne muke, za me si pretrpio 
toliko bičeva, radi mene si ostao u Presvetom Sakramentu i sada mi dijeliš 
prevelike darove. Ali, sveta Zaručnice, kad rekoh, kao što Ti govoriš, što mogu 
učiniti za svoga Zaručnika? 

11. Doista, sestre, ne znam, kako ću ovdje proći. Čim ću ti koristiti, moj 
Bože? što može učiniti za Tebe ona, koja je tako nevješta? Izgubit ću milosti, što 
si mi ih iskazao. Sto bi se moglo očekivati od njezine službe? Ako što i radi s 
tvojom milošću, pogledaj, što može raditi crvić. Zašto ga treba jaki Bog? 0 
ljubavi, u raznolikom bih pogledu htjela teći ovu riječ; ali se sam On smije 
usuditi da kaže sa Zaručnicom: »Ljubila sam svoga Dragoga«. On nam dopušta, 
te mislimo, da nas treba On, taj pravi Ljubitelj, Zaručnik i Dobro moje. 

12. A jer nam On dopušta, recimo, kćeri opet: »Moj je Dragi moj, a ja sam 
moga Dragoga«. Ti si moj, Gospodine! Kad Ti dolaziš k meni, zašto sumnjam, 
mogu li ti mnogo služiti? Odsada, Gospodine, hoću da zaboravim sama na sebe, 
hoću da gledam, kako bih mogla služiti Tebi te imati samo tvoju volju. No moja 
je želja nemoćna; a Ti si jak, Bože moj. Ja mogu samo odlučiti, pa ću od ovoga 
trena to i izvršivati. 


4 Ovo, što preostaje, uzeto je 
lasnieveskom. 

konsvegarskog rukopisa, a sadržava se i u 



GLAVA V. 


Nastavlja o molitvi sjedinjenja i spominje bogatstvo, što ga u njoj stječe duša razmatrajući o 
Duhu Svetom, te spremna da trpi muke za Dragoga. 

Sjedim u sjeni onoga, kojega sam željela, i njegov je plod sladak mome grlu. 

1. Sada pitajmo Zaručnicu. Doznajmo od ove blagoslovljene duše, što je 
puštena k onim božanskim ustima i hranjena na onim nebeskim grudima, što 
nam je činiti, kako nam se treba držati, što li govoriti, eda znamo, ako nas 
Gospodin kada dovede k tolikoj milosti. Kaže nam ona (Zaručnica): »Sjedim u 
sjeni onoga, kojega sam željela, i njegov je plod sladak mome grlu. Poveo me je 
Kralj u vinaru i uredio je u meni ljubav«. (Pj. n. pj. 2, 3. 4.) Kaže: »Sjedim u sjeni 
onoga, kojega sam željela«. 

2. Bože moj, kako je ova duša postavljena na sunce i na njemu zapaljena! 
A veli, da sjedi u sjeni onoga, kojega je željela. Ovdje ga samo upoređuje s 
jabukom, pa kaže, da je njegov plod sladak njezinu grlu. 0 duše, što obavljate 
molitvu, kušajte svaku ovu riječ! Kako sve možemo promatrati svoga Boga! 
Kako raznolika jela možemo prirediti od Njega! On je mana, što uvijek sladi, 
kako mi hočemo. 0 kako je to nebeska sjena i ko bi mogao iskazati, što o njoj 
otkriva (duši) Gospodin! Sjećam se, što ono reče anđeo presvetoj Djevici, Gospođi 
našoj: »Sila će te višnjega osjeniti« (Luk. 1, 35.). Kako se gleda zaštićena duša, 
kad je Gospodin tako uzvisi! Posve pravo može sjesti i biti sigurna. 

3. Sada pazite! Kadikad hoće Naš Gospodin da pozove koga na posve 
izvanredan način, kao što je pozvao sv. Pavla, kojega je najednom uzdigao na 
vrhunac motrenja (kontemplacije). Ukazao mu se i govorio mu je tako, te je 
odmah bio silno uzvišen (Dj. Ap. 9, 3-11.). No većinom i gotovo uvijek daje Bog 
tako uzvišene darove i velike milosti samo onima, što su mnogo radili u njegovoj 
službi i željeli njegovu ljubav i nastojali se pripraviti, da ugode u svemu Njegovu 
Veličanstvu; onima, što su se već mnogo godina izmorile razmatrajući i tražeći 
toga svoga Zaručnika, a sasvim su im omrzle stvari ovoga svijeta. Oni počivaju 
u istini, ne traže drugdje svoje utjehe ni mira ni počinka, nego gdje znadu, da ga 
zaista mogu naći. Sakrivaju se pod okrilje Gospodnje, a neće drugoga. A kako 
dobro rade, kad se povjeravaju Njegovu Veličanstvu, koje izvršuje sve, što 
požele! Kako li je srećna duša, koja zasluži, da sjedi u toj sjeni, pa i u ovom, što 
se može ovdje vidjeti! Jer sam često iskusila, da je ovdje drugačije s obzirom na 
ono, što može duša upoznati. 

4. Kad duša uživa ocrtanu nasladu, čini joj se, da osjeća, e je sasvim 
uronjena i zaštićena sjenom poput oblaka Božanstva, odakle duši dolaze struje i 
tako slasna rosa, te joj posve pravo oduzimlju umornost, što su joj uzrokovale 
stvari ovoga svijeta. Onda duša osjeća neku vrst odmora, tako da joj je mrsko, 
ako mora i odahnuti. Moći su joj tako primirene i stišane, te volja ne bi htjela 
pripustiti nikakve misli, pa ni dobre, a i ne dopušta da istražuje ili nastoji (oko 
toga mira). Ne treba (duši) micati rukom niti se dizati ni za što, mislim, ne treba 
joj razmatrati, jer joj Gospodin daje već otrgnuto i kuhano pa već i pojedeno voće 
od jabuke, s kojim upoređuje svoga dragoga. Zato kaže: »Njegov je plod sladak 
mome grlu« (Pj. n. pj. 2, 3.). Jer se ovdje ne muče nikako moći, nego se samo 
uživa, u ovoj sjeni Božanstva. Pravo zove to sjenom, jer ovdje ne možemo gledati 
Božanstva jasno, nego je pod ovim oblakom ono sjajno sunce i šalje nam s 



pomoću ljubavi objavu, da nam je Njegovo Veličanstvo tako blizu, te se nikako 
ne može iskazati. Ko je to već iskusio, znam, razumjet će, kako se istinito može 
ovdje dati ovaj smisao tim riječima, što ih kaže Zaručnica. 

5. Čini mi se, da Duh Sveti mora biti posrednik medu dušom i Bogom te 
da on potiče one žarke želje pa je raspali nebeskim ognjem, koji joj je tako blizu. 
0 Gospodine, kakvo milosrđe iskazuješ ovdje, duši! Slava ti i hvala zauvijek, 
kad si tako dobar ljubitelj. 0 Bože moj i stvoritelju moj! Je li moguće, da te 
ijedan čovjek ne ljubi. 0 jadnice mene, koja te tako dugo nisam ljubila! Zašto 
nisam zaslužila, da te poznam? Kako ova božanska jabuka spušta svoje grane, 
da ih duša jednom sabere promatrajući njezine krasote i mnoštvo milosrđa, što 
joj je iskazala, pa da gleda i uživa plod, što joj je stekao Isukrst Gospodin Naš 
svojom Mukom zalijevajući s tako divnom ljubavi ovo drvo svojom dragocjenom 
krvlju! Duša kaže, da je prije uživala hranu njegovih božanskih grudi. Kao 
početnicu ju je u primanju ovih milosti hranio Zaručnik. Sad je više narasla i on 
ju je učinio sposobnijom, da joj više dade. Hrani je (Zaručnik) jabukama. Želi, da 
sve više upoznaje, kako mu je dužna služiti i trpjeti. Ali sa svim tim nije 
zadovoljan. Čudnovato je i treba zapamtiti: čim Gospodin upozna, da je duša sva 
njegova, njegova bez ikakve sebičnosti i da je ništa ne potiče, te radi za sebe, 
nego samo radi Boga i radi ljubavi, kojom je Bog ljubi, On joj se podaj e 
neprestance na toliko vrsti i načina, kako može samo On, koji je sama Mudrost. 

6. Činilo se kod prvoga mira, da (Gospodin) nema više ništa dati. A ipak 
može kao što spomenuh, i to kud i kamo uzvišeniju milost. Rekoh samo slabo, 
jer je to samo nagoviještanje. Svidi li se Gospodinu, da izađe na svjetlost 
spomenuta knjiga (Knjiga o Životu), naći ćete, kćeri, u njoj ovo obrađeno mnogo 
jasnije. Ali što već možemo željeti više, nego što je sada rečeno? 0 Bože moj, 
kako su ništetne naše želje, da dosegnu tvoje veličine, Gospodine! Kako bismo 
nisko ostali, kad bi Ti davao onako, kako mi mislimo! Sad pogledajmo, što dalje 
govori o tom Zaručnica. 



GLAVA VI. 


Raspreda, kako dobročinstva ovoga Ijubeznog sjedinjenja nadmašuju sve želje Zaručnice. 
Govori o obustavi moći i spominje, kako neke duše u kratko vrijeme dopru do ove tako 

uzvišene molitve. 

Uvede me Kralj u vinaru i uredi u meni ljubav. 

1. Kad se Zaručnica već odmorila u toj toliko, i posve pravo željkovanoj 
sjeni, što joj preostaje, da poželi duša, koja dopre dotle, nego da joj onog dobra 
nikad ne ponestane? Njoj se čini, da nema više što poželjeti. Ali joj naš presveti 
Kralj ima još mnogo toga dati. Ne bi nikad htio drugo raditi (nego davati), kad 
bi imao komu. A kako već često rekoh, želim, sestre, da ne zaboravite, nije 
zadovoljan Gospodin, da nam dade samo malko, kao što su (malene) naše želje. 
Vidjela sam ja to ovdje u nekim slučajevima. Neko na pr. stane moliti 
Gospodina, neka mu dade, da što zasluži i trpi za Njega. Njegova nakana ne ide 
dalje, nego što misli, da dopiru njegove sile. Njegovo Veličanstvo može učiniti, 
da narastu. Da mu plati ono malko, što je odlučio za Njega, daje mu toliko muka 
i progona i bolesti, te se siromašak čovjek ne zna snaći. 

2. Meni se samoj tako zbivalo, dok sam bila još vrlo mlada. Govorila sam 
gdjekad: Oh, Gospodine, ne bih htjela toliko! No Njegovo mi je Veličanstvo 
davalo jakost i strpljivost tako, te se i sada čudim, kako sam mogla podnijeti. A 
onih muka ne bih zamijenila za sve blago ovoga svijeta. Kaže Zaručnica: »Uvede 
me Kralj«. A koliko obuhvata ovo ime »moćni Kralj«, od kojega nema višega i 
čija se vlast neće svršiti dovijeka! A koja duša dopre dovle, jamačno joj neće 
uzmanjkati, nego će moći upoznati mnogo veličine ovoga Kralja. No u ovom je 
smrtnom životu nemoguće upoznati sve, što jest. 

3. Kaže (Zaručnica): »Uvede me u vinaru; uredi u meni ljubav« (Pj. n. pj. 
2, 4.). Iz ovoga spoznajem, da je velika veličina milosti. Može se naime komu 
dati, da pije više ili manje, i to dobra vina i drugoga još boljega, pa se može više 
ili manje napiti i opiti. Tako je i u milostima Gospodnjim. Jednom dade malo 
vina pobožnosti, drugome više, a nekome tako obilato, te ga izvuče iz samoga 
njega, iz njegove sjetilnosti i iz svih zemaljskih stvari. Nekima dade veliku 
revnost u svojoj službi; drugima žestine, nekima veliku ljubav prema bližnjima, 
pa žive tako zadubljeni, te ne osjećaju velikih muka, što ih ovdje podnose. No što 
veli Zaručnica, sadržava mnogo: uvodi je u vinaru, da se ondje bez mjere može 
obogatiti. Ne čini se, da je Kralj kani ostaviti ondje, a da joj neće ništa dati. 
Neka pije, kao što želi, i neka se svojski opije pijući svakoga vina, što je u pivnici 
Božjoj. Mora uživati one slasti, diviti se njegovim krasotama. Neka se ne boji, da 
će izgubiti život, bude li pila više, nego podnosi njezina slaba narav. Neka umre 
u tom raskošnom raju. Blažena takva smrt, koja daje takav život! I zbilja ga 
daje, jer su tolika čudesa, što ih duša razumije, a ne zna, kako ih razumije, te 
duša bude sasvim izvan sebe, kao što i sama izriče govoreći: »Uredi u meni 
ljubav«. 

4. 0 riječi, kojih ne bi smjela nikad zaboraviti duša, što je gosti Naš 
Gospodin! 0 najveće milosti, što se ne bi mogla zaslužiti, kad Gospodin ne bi za 
to dao glavnice! Istina, duša ne zapaža, da je probuđena ni za ljubav. Ah blažen 
san, srećno pijanstvo, koje uzrokuje, da Zaručnik naknađuje, što ne može duša. 
A On sve to tako divno uređuje, da su sve moći umrle ih zaspale, dok ljubav 



ostaje živa. Sve ako duša ne spoznaje, kako djeluje ljubav, Gospodin uređuje, da 
djeluje tako čudesno, te postaje u velikoj čistoći jedno sa samim Gospodinom 
ljubavi, to jest s Bogom. Ne smeta joj ništa, ni sjetila ni moći, naime razum i 
pamet; a razumije se, ni volja. 

5. Promišljala sam sada, ima li kakva razlika među voljom i ljubavlju. I 
mislim, da ima. Ne znam, je li to ludost. 1 Čini mi se, da je ljubav strijela, što je 
odapne volja. Leti li sa svom snagom, što je ima, slobodna od svih zemaljskih 
stvari, a smjerajući samo k Bogu, mora sasvim istinski raniti Njegovo 
Veličanstvo, i to tako, da pogodi u samoga Boga, koji je ljubav, pa se odonud 
povrati s golemim dobitkom, kao što ću reći. Pa tako i jest. Ispitivala sam neke 
osobe, što ih je Naš Gospodin doveo do tako velike milosti u molitvi, te ih u toj 
svetoj zadubljenosti vodi s takvim ushitom, te se vidi i izvana, da nisu pri sebi. 
Na pitanje, što ćute, ne znajdoše razložiti. A ne znadoše i ne mogoše shvatiti, 
kako ovdje djeluje ljubav. 

6. Raspoznaju se veliki dobici, što ih duša crpe odatle, po učincima, po 
krepostima, po živoj vjeri, što ostaje, i po preziru svijeta. No ne upoznaje se 
ništa, kako je duša dobila ta dobra, niti što tu uživa. Samo isprvice, kad se 
započne (taj ushit), osjeća preveliku slast. To je dakle očito isto ono, što kaže 
Zaručnica. Mudrost Božja ovdje nadoknađuje dušu, pa On uređuje tako, da duša 
u ono vrijeme dobiva prevelike milosti. Duša je tako izvan sebe i zanemarena, te 
ne može ništa raditi svojim moćima, pa kako bi mogla što zaslužiti? A je li 
moguće, da joj Gospodin iskazuje toliku milost, eda izgubi vrijeme, a ne dobije 
ništa od Njega? Ne može se vjerovati. 

7. 0 tajne Božje! Ovdje moramo samo predati svoj razum i misliti, da nije 
sposoban razumjeti veličine Božje. Dobro je, da se ovdje sjetimo, što je uradila 
Djevica, Naša Gospođa. Uza svu svoju mudrost zapita anđela: »Kako će to biti?« 
(Luk. 1, 34.). Kad joj on odgovori: »Duh sveti će sići na te; sila će te Višnjega 
osjeniti« (Ondje 35.), nije se više starala za raspravu. Imala je čvrstu vjeru i 
veliku mudrost, pa je odmah upoznala, kad je tome tako, da joj više ne treba 
znati ni dvoumiti. Nije radila poput nekih učenjaka, što ih Gospodin ne vodi 
ovom vrsti molitve, pa nemaju ni početka duha. Oni bi rado sve tegliti svojim 
razumom i mjeriti svojom pameću, pa se čini, da im ne treba ništa osim njihove 
znanosti, eda shvate sva divna djela Božja. 0 kad bi naučili išto od poniznosti 
presvete Djevice! 

8. 0 Gospođo moja, kako se po Tebi može savršeno upoznati, što Bog čini 
sa Zaručnicom, prema onome, što kaže u Pjesmi nad pjesmama! I tako, kćeri, 
možete vidjeti iz Službe Naše Gospe, što ga molimo svake nedjelje, što je u 
pretpjevima (antifonama) i štivima uzeto iz Pjesme. U drugih duša može svak 
upoznati, koliko Bog hoće da nagovijesti. A moći će jasno vidjeti, kogod je primio 
štogod od onih milosti, sličnih onoj, za koju kaže Zaručnica: »Uredio je u meni 
ljubav«. Jer ne znadu, gdje su bili ni kako su u tako uzvišenoj nasladi ugodili 
Gospodinu, ni što su radili, jer mu nisu ni zahvaljivali na tom. 

9. 0 dušo, što te ljubi Bog, ne pojedaj se! Kada te Njegovo Veličanstvo 
dovede dovle i govori ti onako ljubezno, kao što možeš vidjeti iz mnogo riječi što 
ih u Pjesmi zbori Zaručnica, kao na pr.: »Sva si lijepa, prijateljice moja« (Pj. n. 
pj. 4, 7.) i mnogo drugih, kako rekoh, u kojima pokazuje, kako je s njom 


1 Ljubav se razlikuje od volje kao čin moći, koja ga proizvodi 



zadovoljan: treba držati, da neće dopustiti, te ga uvrijediš u to vrijeme. Naprotiv 
će pomagati duši, da mu što više omili, nego bi ona sama znala. Vidi On, da je 
ona sama sebe izgubila i otuđila se, eda Njega ljubi, i da joj je upravo ova jakost 
ljubavi oduzela razum, eda ga uzmogne više ljubiti. Ne smije, niti običava niti 
može podnijeti Njegovo Veličanstvo, da se ne poda njoj, koja mu se sva predaje. 

10. Čini mi se, da Njegovo Veličanstvo ukrašuje ono zlato, što ga je 
pripravilo svojim darovima i iskušalo, da vidi, kakve je vrednote ljubav, kojom 
ga ljubi. Radi to na tisuće načina, kao što može pripovijedati duša, koja dopre 
dotle. Ta je duša, to jest zlato, u to doba bez ikakve kretnje, pa ne radi za se 
ništa, da bude samo zlato. A božanska je mudrost zadovoljna, da je vidi takvu, 
jer ih ima malo, što ljube s takvom snagom, pa dodaje tome zlatu mnogo 
dragoga kamenja i ukrasa uz tisućstruki posao. 

11. A što radi ova duša u to vrijeme? To se ne može razumjeti ni znati više, 
nego što kaže Zaručnica: »Uredi u meni ljubav«. Barem ona (duša), ako ljubi, ne 
zna, kako ljubi, niti razumije, što ljubi. Prevelika je ljubav, kojom je ljubi Kralj, 
što ju je uzvisio na tako uzvišen stupanj, morala tako spojiti sa Sobom tu ljubav, 
te razum ne zaslužuje da to shvati. Te se dvije ljubavi spajaju zajedno. A kad je 
doista tako i kad je (ljubav duše) sjedinjena s ljubavlju Božjom, kako je može 
shvatiti razum? Gubi je s vidika u ono vrijeme, koje ne traje nikad dugo, nego 
kratko, a onda je Bog tako uredi, da zna i te kako ugoditi Njegovu Veličanstvu 
onda, pa i kasnije, a kako je rečeno, razum toga ne razumije. Ali razumije dobro 
kasnije, kad vidi tu dušu ukrašenu i narešenu draguljima i biserjem kreposti, te 
sav u čudu može reći: »Ko je ova, što je postala kao sunce?« (Pj. n. pj. 4, 9.). 0 
pravi Kralju, kako je imala pravo Zaručnica, da ti nadjene to ime! U tren oka 
možeš dati bogatstvo i metnuti ga u dušu, da ga uživa zauvijek. Kako uređena 
ostaje ljubav u toj duši! 

12. Mogla bih dati dobre znakove za to, jer sam vidjela neke (takve duše). 
Sjećam se sada jedne, kojoj je dao Gospodin u tri dana toliko dobara, te bi mi se 
činilo nemoguće vjerovati, da me nije sililo iskustvo od nekoliko godina, da se 
ona neprestano poboljšava. Jedna je druga doprla dotle u tri mjeseca. A obje su 
bile još mlade. Vidjela sam druge, kojima je Bog iskazao tu milost nakon duga 
vremena. Sto rekoh o tima dvjema, mogla bih kazati i o nekim drugima. 
Napisah ovdje, da je malo duša, kojima Naš Gospodin iskazuje te milosti, a da 
se prije ne muče mnogo godina. (Ovo spomenuh), da se zna, da ima nekih. 2 Ne 
može se odsjeći granica tako velikom Gospodinu, koji darežljivo dijeli milosti. 
Događa se, i to gotovo običajno, da kreposti tako ojačaju i ljubav se ražari, te se 
to ne može sakriti. No to se događa onda, kad se Gospodin približi k duši te joj 
daje milosti, kad su dakle milosti od Boga, a nisu tlapnja ili turobnost ili 
pokušaji, što ih čini sama narav. To se već otkrije s vremenom, kao i ovo drugo 
dobro. Takve duše naime, ako i ne naumice, uvijek koriste drugim dušama. 

13. Uredi u meni Kralj ljubav, tako uređenu, da iščezava ljubav, kojom je 
ljubila svijet, a u mržnju se pretvara ljubav, kojom je ljubila sebe. Ljubav prema 
rođacima ostaje tako, te ih ljubi samo radi Boga. A kako ljubi bližnje i 
neprijatelje, ne bi se moglo vjerovati, da se ne iskusi. Veoma je porasla ta 
ljubav. A Boga ljubi tako bez mjere, te je ta ljubav kadikad više tišti, nego može 
podnijeti njezina slaba narav. A kad vidi, da je oslabila te će sad na umrijeti, 


2 Vidi gl. XXXIX. Života. 



progovori: »Poduprite me cvijećem i okružite me jabukama, jer sam slaba od 
ljubavi« (Pj. n. pj. 2, 5.). 



GLAVA VII. 


Tumači, kako Zaručnica živo želi trpjeti mnogo za Boga i za bližnjega i kako obilatim rodom 
rađaju u Crkvi one duše, što se po milosti sjedine s Bogom i otresu sebičnosti. Ističe 
Samarjanku kao primjer ljubavi prema bližnjemu. Napokon se sjeća svrhe, što ju je imala 

pišući ovaj spis. 

Poduprite me cvijećem i okružite me jabukama, jer sam slaba od ljubavi. 

1. 0 kakav je to božanski govor, prikladan za moj predmet! Kako, 
Zaručnice sveta? Ubija te slatki užitak? Kako doznadoh, on je, čini se, gdjekad 
tako prevelik, te oslabi dušu, pa misli, da ne može više živjeti. Ti išteš cviječe. 
Kakvo če to cviječe biti? Ta cvijeće nije lijek. Ili ga išteš, da uzmogneš umrijeti? 
Kad duša dopre dotle, zaista i ne želi više. Ali ni to ne pristaje, jer kaže: 
»Poduprite me cvijećem« (Pj. 2, 5.). Ako moli, da ga podupru, čini mi se, da ne 
želi smrti, nego život, da u čemgod uzmogne služiti onome, komu vidi da toliko 
duguje. 

2. Ne mislite, kćeri, da pregonim veleći, da umire (duša), jer se doista 
događa, kao što rekoh. Ljubav djeluje gdjekad tako snažno, te zadobije vlast nad 
svim silama prirodnoga čovjeka. Znam, da je neka osoba obavljajući ovaku 
molitvu čula gdje pjeva ljubak glas. Da pjesma nije prestala, uvjerava ona, da bi 
joj po njezinu sudu bila duša iskočila iz tijela od velikog užitka i naslade, što joj 
je dao Naš Gospodin, da kuša. Ali Njegovo Veličanstvo odredi, da prestane 
pjevati onaj, koji je pjevao. Ona je osoba bila ushićena, pa je mogla i umrijeti, ali 
nije mogla reći, neka prestane pjesma. Izvana nije mogla ništa raditi niti se 
micati, a upoznala je posve dobro pogibao, u kojoj je lebdjela. No bilo joj je kao 
čovjeku, koji tvrdo spava, pa bi se rado riješiti sna, ali ne može govoriti, ako bi i 
htio. 1 

3. Ovdje se duša ne bi rado riješiti (ushita), niti bi joj smrt bila mučna 
nego velika radost, jer to i želi. A kako bi blažena smrt bila u rukama ove 
ljubavi! No Njegovo Veličanstvo pokazuje kadikad duši, da joj je dobro živjeti, a 
ona vidi, da neće moći podnijeti njezina slaba narav, potraje li dugo ono dobro, 
pa (moli za drugo) 2 da se može osloboditi onoga prevelikog dobra, i kaže: 
»Poduprite me cvijećem«. To je cvijeće drugačijega mirisa nego ono, što ga ovdje 
mirišemo. Koliko razumijem, ovdje moli, da može raditi velika djela u službi 
Našega Gospodina i bližnjega, pa se zato veseli, ako se oslobodi one naslade i 
radosti. Ako i jest to više radini nego motrilački (kontemplativni) život, pa se 
čini, da će izgubiti, usliši li joj tu molbu, kad je duša na tom stupnju, uvijek rade 
zajedno Marta i Marija. Jer u aktivnoj i prividno izvanjskoj djelatnosti radi 
unutarnjost, pa kad aktivna djela potječu iz toga korijena, onda su divno, 
premirisno cvijeće. Ona šibaju naime iz drveta ljubavi Božje i rode se samo za 
Njega, bez ikakve sebičnosti. Miris se ovoga cvijeća širi i koristi mnogima. To je 
trajni miris, koji ne prolazi tako brzo, nego djeluje velike učinke. 

4. Razjasnit ću to bolje, da razumijete. Propovjednik govori propovijed s 
nakanom, da koristi dušama. Ali nije tako slobodan od ljudskih obzira, pa bi 


1 Svetica šiba na ono što joj se zbilo u Salamanci, a spominje u XI. gl. Stana Šestoga. 

2 U rukopisu u Albi ima mali prostor prazan, pa ga popunjavamo riječima iz glavnog 
izdanja. 



donekle rado ugoditi slušačima ili steći čast ili ugled ili se dobrim 
propovijedanjem dostati kakvoga kanonikata. Takva su i mnoga druga djela, što 
se rade na korist bližnjima i s dobrom nakanom, ali s velikim oprezom, da ne bi 
što izgubili ili se zamjerili. Ljudi se boje progona. Žele, da im budu skloni 
kraljevi, (velika) gospoda i puk. Rade razborito, jer do toga svijet mnogo drži. 
Takva je razboritost pokrivač mnogih nesavršenosti. Zovu je doduše 
razboritošću, a Bože daj, da i bude. 

5. Takovići mogu služiti Njegovu Veličanstvu i mnogo koristiti. No po 
mojem mnijenju nisu to djela ni cvijeće, što ište Zaručnica. Ona gleda u svemu 
na čast i slavu Božju. I doista držim, kao što čuh od nekih, da duše, što ih 
Gospodin dovede dovle, ne misle više na se, kao da ih i nema. Ne gledaju, hoće li 
što izgubiti ili dobiti, već samo nastoje, da služe i ugode Gospodinu. A jer znadu, 
kako ljubi svoje stvorove, uživaju u tom, da odbace svoju lagodnost i dobro te 
ugode njemu služeći bližnjima i govoreći im istinu, eda koriste njihovim 
dušama, kolikogod uzmognu. Kako rekoh, ne mare, hoće li sami izgubiti. Pred 
očima im je dobitak njihovih bližnjih, ništa više. Da ugode više Bogu, 
zaboravljaju sami na sebe radi bližnjih, pa bi drage volje izgubili i svoj život, kao 
što su i učinili mnogi mučenici. Njihove su riječi zavijene u tu tako uzvišenu 
ljubav Božju, a oni su opojeni onim nebeskim vinom, pa ne misle; a kad bi i 
mislili, ne bi marili, hoće li se zamjeriti ljudima. Takvi koriste mnogo. 

6. Sada se sjećam onoga, što sam često mislila o onoj svetoj Samarjanci 
(Iv. 4.). Kako je morala biti ranjena onom biljkom, kako li je dobro shvatila u 
svojem srcu riječi Gospodnje, kad ostavlja samoga Gospodina, da dobiju i 
okoriste se i ljudi iz njezina grada! Time se dobro razjašnjava ono, što govorim. 
Za nagradu je tako velika ljubav zaslužila, da joj vjeruju i da je sama mogla 
vidjeti veliko dobro, što ga je Naš Gospodin učinio u onom gradu. Mislim, da 
mora biti jedna od najvećih radosti, što ih ima na zemlji, kad ko vidi, da su se s 
njezinom pomoću okoristile duše. Onda se, čini mi se, uživa preslatki plod ovoga 
cvijeća. Srećni oni, kojima Gospodin udijeli ove milosti. I te kako su dužni da mu 
služe. Ona je sveta žena u onoj opojenosti hrlila ulicama vičući glasno. Čudim 
se, videći da su vjerovah ženi, i to ženi, koja baš nije mogla biti visokog staleža, 
jer je išla po vodu. Ah je bila vrlo ponizna. Kad joj je naime Gospodin spomenuo 
njezine pogreške, nije se naljutila, kao što sada radi svijet, jer teško podnosi 
istinu, nego mu je prozborila, da on mora biti prorok. Ukratko, povjerovale joj te 
samo na njezinu riječ pođe sila svijeta iz grada ka Gospodinu. 

7. Tako se, kažem, koriste oni, koji se duge godine razgovaraju s 
Njegovim Veličanstvom te primaju njegove darove i naslade, a ipak ne bi rado 
propustiti, da mu ne služe i u mučnim stvarima, premda im to smeta u tim 
nasladama i radostima. Kažem, da to cvijeće i djela, što potječu i niču iz drveta 
tako žarke ljubavi, mnogo duže mirišu, pa takva duša koristi više svojim 
riječima i djelima nego mnogi drugi, koji rade s prahom naše sjetilnosti i s 
nekom sebičnošću. 

8. Iz toga cvijeća rađa voće. To su jabuke, za koje kaže odmah Zaručnica: 
»Okružite me jabukama«: daj mi, Gospodine, stradanje, daj mi progone. I zaista 
to želi i s korišću izlazi iz njih. Ona više ne mari za svoje zadovoljstvo, nego bi 
rado ugoditi Bogu, pa uživa u tom, da u čemu god nasljeduje premučni život, što 
ga je Krist živio. Pod jabukom razumijem drvo Križa, jer na drugom mjestu u 
Pjesmi i nad pjesmama kaže: »Pod jabukom te probudih« (Pj. n. pj. 8, 5.). A 



duša, koja je okružena križima muka i progona, ima u tom veliko sredstvo, da 
ne uživa tako obično nasladu motrenja. Uvelike je uživa i u trpljenju. No to je ne 
uništuje i ne traži krepčine, kao što bi moralo biti, kad bi posve obično bivala ta 
obustava moći u motrenju. A ipak ima pravo da moli za to (trpljenje), jer ne 
smije vazda uživati, da u čemu ne služi i ne radi. Ja gledam to pozorno u nekih 
osoba. Nema ih mnogo radi naših grijeha. Sto više one napreduju u ovoj molitvi 
i u darovima Našega Gospodina, više pritječu bližnjima u pomoć u potrebama, 
pogotovu duševnima, pa se čini, da bi dale mnogo života, eda jednu dušu izvuku 
iz smrtnoga grijeha, kao što rekoh na početku. 

9. Ko će o tom uvjeriti one, što im Naš Gospodin istom počne davati 
užitke! Možda će im se činiti, da su oni drugi slabo upotrebili život te da sve 
stoji u tom, da se stisnu u svome zakutku i uživaju nasladu. Po mojem mnijenju 
određuje providnost Gospodnja, da ovi početnici ne upoznaju, dokle su odmašile 
one duše. Inače bi i oni u početničkoj gorljivosti željeli odmah skočiti onamo, a to 
im ne bi dolikovalo. Ta oni još nisu uzgojeni, već se moraju duže hraniti 
mlijekom, o kojem sam govorila na početku. Moraju ostati na onim božanskim 
grudima, jer će se Gospodin postarati, da ih povede dalje, čim se opašu snagom; 
jer ne bi koristili, kao što misle, nego bi sami sebi naudili. Naći ćete u 
spomenutoj knjizi 3 posve opširno, kad ima duša željeti, da stane koristiti 
drugima, kako li je opasno, pregne li na to prije roka. Zato neću o tom govoriti ni 
opširno raspredati. Kad ovo započeh pisati, bila mi je nakana, da vam pokažem, 
kako se možete razveseliti, kad čujete neke riječi iz Pjesme nad pjesmama, i 
premda ih ne možete razgovijetno razumjeti, možete razmišljati velike tajne, što 
su u njima. Kad bih raspredala opširnije, bilo bi drsko. 

10. Dao Gospodin, da nisam bila drska, kad sam ovo govorila, premda sam 
slušala onoga, koji mi je zapovjedio. Neka bude na slavu Njegovu Veličanstvu 
sve. Ako je ovdje što dobro, vjerujte, da nije moje. Sestre, koje su sa mnom, vide, 
kako sam žurno ovo pisala radi mnogo poslova. Molite Njegovo Veličanstvo, da 
upoznam ovo i iz iskustva. Učini li se kojoj, da ima nešto od ovoga, neka hvali 
Našega Gospodina i moli ga za ovo posljednje (t. j. neka usliši moju molbu), da 
ne bude sama na dobitku. Neka nas Naš Gospodin drži svojom rukom i uči 
svagda, da izvršujemo njegovu volju. Amen. 4 


Svršetak »Misli o ljubavi Božjoj« 


3 Život gl. XIII 

4 Banez piše u nastavku: Pročitah pozorno ova četiri sveščića, koji u svemu 
obuhvataju osam araka i po, te ne nadoh ništa, što bi bio rđav nauk, već je naprotiv 
sve dobro i korisno. U zavodu Sv. Grg. valjid. (S. greg. de vallid.) 10. lipnja 1575. Fr. 
Domingo Banez 



VAPAJI DUŠE K BOGU 



VAPAJI DUŠE K BOGU 1 
I 


1. 0 živote, živote, kako se možeš održati, kad si udaljen od svoga Života? 
Čim se baviš u tolikoj osamijenosti? Sto radiš, kad su ti sva djela nesavršena i 
oskudna? Sto da te utješi, dušo moja, u ovom olujnom moru? Žalim sebe, a još 
više vrijeme, kad nisam živjela žaleći. 0 Gospodine, kako su slatki tvoji putovi! 
No ko će putovati bez straha? Bojim se živjeti, da ti ne služim, a kad ti stanem 
služiti, ne nađoh ništa, s čim bih se zadovoljila, da ti koliko toliko platim, što ti 
dugujem. Čini mi se, da bih se rado sva dati na tvoju službu, a kad bolje 
promotrim svoju bijedu, vidim, da ne mogu učiniti ništa, što bi bilo dobro, ako 
mi to Ti ne daš. 

2. 0 Bože moj i Milosrđe moje! Sto ću raditi, da ne razorim divnih djela, 
što ih Ti djeluješ u meni? Tvoja su djela sveta, pravedna, ne može im se 
procijeniti vrijednost i veoma su mudra, jer si sama mudrost Ti, Gospodine. Ako 
se njom bavi moj razum, tuži se volja, jer bi rado, da joj ništa ne smeta u ljubavi 
tvojoj, budući da razum radi tako velikog veličanstva ne može doseći, kakav je 
njegov Bog, a volja ga želi uživati, ali ne zna, kako će, zatvorena u preteškoj 
tamnici ove smrtnosti. Sve joj smeta, premda je isprvice imala pomoći 
razmatrajući tvoje veličje, u kojem se bolje ističu bezbrojne nevaljalštine moje. 

3. No zašto rekoh ovo, moj Bože? Komu se jadam? Ko me čuje osim Tebe, 
Oče i Stvoritelju moj? No zašto bih ja morala govoriti, da Ti shvatiš moju muku, 
kad vidim tako jasno, da si u meni? To je moja ludost. No jao, Bože moj, kako 
bih mogla stalno znati, da nisam daleko od Tebe? 0 živote moj, kako možeš 
živjeti tako malo siguran u tako zamašnoj stvari! Ko bi te želio, kad je tako 
nestalna i puna pogibli korist, što se od tebe može postići i očekivati, da se 
naime u svemu ugodi Bogu? 


II. 

1. Često razmatram, Gospodine moj, ako se ičim može podržavati život 
bez Tebe, da je to samoća, gdje se duša odmara u svome odmoru; jer se često 
puta podvostruči njezina muka, kad te ne uživa posvema slobodno. No prava je 
slast prema muci, što je osjeća duša, kad mora drugovati sa stvorovima, a 
prestane misliti samo na svoga Stvoritelja. Ali kako to, moj Bože, da odmor 
umara dušu, koja bi rado samo Tebi ugoditi? 0 jaka ljubavi Božja, kako se 
razlikuju tvoji učinci od učinaka svjetovne ljubavi! Ova neće nikoga sa sobom, 
jer joj se čini, da će joj oteti, što ima. A ljubav Božja to više raste, što više 
upozna da ima ljubitelja, pa joj se užitak umanjuje, kad vidi, da svi ne uživaju 
onoga dobra. 0 Dobro moje, ti radiš, da me usred najvećih naslada i radosti, što 
ih uživam s Tobom, žalosti pomisao na mnogo njih, koji ne žele ovih radosti, i na 


1 Fra Luis de Leon stavi ovaj potpuni naslov: Esclamaciones o meditaciones del 
alma a su Dios escritas por la Madre Teresa de Jesus, en differentes dias, conforme 
al esplritu que le comunicaua nuestro senor despues de auer comulgado, ano de mil 
y quinientos y sesenta y nueve = Vapaji ili razmatranja duše o svome Bogu, što ih 
napisa Majka Terezija od Isusa, u razne dane, prema duhu, što joj ga je davao naš 
Gospodin poslije pričesti, godine 1569. 



one, što će ih zauvijek izgubiti! I stoga duša traži sredstva, da nade družbu, pa 
drage volje ostavlja svoj užitak misleći, e će to donekle doprinijeti, da i drugi 
pregnu uživati. 

2. Ali, nebeski Oče moj, ne bi li bilo bolje ostaviti ove želje za onda, kad 
bude u duši manje tvojih naslada, a sada sasvim pregnuti da te uživa? 0 Isuse 
moj, kako je velika ljubav, kojom ljubiš ljudsku djecu! Ta najveća je služba, što 
ti je mogu učiniti, da ostave Tebe radi ljubavi i koristi njihove (ljudske djece). 
Onda će te istom potpunije posjedovati. Ako volja i nije zadovoljna toliko s 
užitkom, duša uživa, jer ugađa Tebi i vidi da su nestalne slasti zemaljske, dok 
živimo u ovom smrtnom tijelu, sve ako se čini, da si ih Ti dao, ako ih ne prati 
ljubav prema bližnjemu. Ko ne bi ljubio njega, ni Tebe ne ljubi, Gospodine moj; 
jer vidimo, da si nam pokazao tolikom krvlju (prolivenom) golemu ljubav kojom 
ljubiš djecu Adamovu. 


III. 

1. Razmatrala sam slavu, Bože moj, što si je -pripravio onima, koji ustrajno 
izvršuju tvoju volju. Razmatrala sam, kolikim ju je trudovima i bolima zadobio tvoj Sin, 
a kako smo je slabo mi zaslužili, koliko li ova golema ljubav, koja nas je tako skupo 
naučila ljubiti, zavređuje, da ne budemo nezahvalni. I moja se duša silno rastužila. 
Kako je moguće, gospodine, sve to zaboraviti, kako li Tebe zaboravljaju smrtnici, kada 
te vrijeđaju? 0 Otkupitelju moj, kako su zaboravni te zaboravljaju i sebe! A kako je 
golema tvoja dobrota, jer se onda Ti sjećaš nas, pa i onda kad padnemo, želeći Tebi 
zadati smrtni udarac. Ti zaboravljaš za to, pružaš nam opet ruku i budiš nas od te 
neizlječive mahnitosti, eda uznastojimo i zamolimo te za zdravlje! Neka se blagosiva 
takav Gospodin, neka se blagosiva toliko milosrđe i neka se vjekomice hvab radi tako 
blagoga milosrđa! 

2. 0 dušo moja, blagosivaj vjekomice tako velikoga Boga! Kako se mogu dići 
protiv Njega? Oj, tim nezahvalnicima jamačno škodi prevebka milost! Izliječi ih Ti, moj 
Bože. Oj djeco ljudska, dokle ćete biti tvrda srca (Ps. 5, 3.) i dokle ćete biti protiv ovoga 
preblagog Isusa? Što je to? Što je to? Hoće li možda naša zloća odoljeti Njemu? Neće, jer 
se život čovječji svršuje poput poljskog cvijeta, a Sin će Djevičin doći, da izrekne onu 
strašnu osudu. 0 svemoćni Bože moj! Htjeli mi ib ne htjeli, Ti ćeš nam suditi. Pa zašto 
ne pregnemo, kao što treba, da ti o milim o u ovaj čas? Nego ko, ko ne bi htio tako 
pravednoga Suca? Blago onima, koji se u onaj grozni tren budu radovali s Tobom, o 
Bože i Gospodine moj! Ti, Dobro moje duše, ne napuštaš onih, koji te ištu, i ne oglušuješ 
se onima, koji te zovu. Kad Ti koga podigneš i on upozna, kako je jadno bio propao 
tragajući za prekratkotrajnim radostima, te odluči, da će ti s tvojom pomoću uvijek 
ugađati, čega da se lati, Gospodine, eda uzmogne poslije živjeti, nego da umre sjećajući 
se, e je izgubio toliko dobro, nevinost, što mu je ostala od krsta? Najbolji je život, što ga 
može provoditi, umire li osjećajući tako. No kako može to podnijeti duša, koja te nježno 
ljubi? 

3. Ali kako te ludo pitam, Gospodine moj! Čini se, da sam zaboravila tvoje 
krasote i milosrđe i kako si došao na svijet radi grešnika, kupio nas za tako vebku cijenu 
i naše lažne radosti platio pretrpjevši tako okrutne muke i bičeve. Izliječio si 
moju sljepoću, kadno su pokrivali Tvoje božanske oči, a moju taštinu okrutnim 
trnovim vijencem. 0 Gospodine, Gospodine! Sve to više žalosti onoga, ko te ljubi. 
Tješi me samo, da će se vjekomice hvaliti tvoje milosrđe, kad se upozna moja 
zloća. A ipak ne znam, hoće li prestati ova muka, sve dok ne ugledam Tebe, a s 



tim odbacim sve bijede ovoga smrtnog života. 


IV. 

1. Čini se, Gospodine moj, da se odmara moja duša promatrajući slast, što 
će uživati, ako joj dopusti tvoje milosrđe, da uživa Tebe. No htjela bi ti prije toga 
služiti, budući da će uživati ono, što si joj Ti stekao služeći njoj. Sto ću raditi, 
Gospodine moj? Sto ću raditi, moj Bože? Oj, kako su kasno planule moje čežnje, 
a kako si rano uranio Ti, Gospodine, tražeći me i zovući, da se sva predam Tebi. 
Možda si, Gospodine, zapustio bijednika ili se udaljio od uboga prosjaka, kad ti 
se htio približiti? Ima li granice, Gospodine, tvoje veličje i tvoja divotna djela? 0 
Bože moj i milosrđe moje! I te kako možeš sve pokazati na svojoj službenici! 
Svemoćan si, veliki Bože. Sad se može upoznati, da li moja duša razumije sama 
sebe promatrajući vrijeme, što ga je izgubila, a kako Ti, Gospodine, možeš u tren 
učiniti, da ga ona opet dobije. Čini mi se, da govorim ludo, jer ljudi kažu obično, 
da se (izgubljeno vrijeme) ne može više povratiti. Slava ti, moj Bože! 

2. 0 Gospodine, priznajem tvoju veliku moć. Ako si svemoćan, kao što i 
jesi, što je nemoguće onome, koji sve može? Htjedni Ti, Gospodine moj, htjedni, 
jer vjerujem, ako sam i bijedna, da možeš, štogod ushtjedneš, i što više slušam o 
tvojim većim čudesima i promišljam, da možeš više učiniti, više se utvrđuje 
moja vjera, pa vjerujem odlučnije, da ćeš Ti učiniti. A čemu se treba čuditi, što 
radi Svemogući? Ti znaš dobro, moj Bože, da sam u svim svojim nevoljama 
poznavala tvoju veliku moć i milosrđe. Neka mi vrijedi, Gospodine, ono, čim te 
nisam vrijeđala. Daj mi, Bože moj, milost sada i unaprijed, pa otkupi izgubljeno 
vrijeme, eda stupim preda te u svadbenom ruhu (Mat. 22, 11. 12.), jer možeš, 
ako hoćeš. 


V. 

1. 0 Gospodine moj, kako se usuđujem iskati od Tebe milosti, kad sam ti 
tako loše služila i znala sačuvati ono, što si mi dao? Sto se može povjeriti onome, 
ko je često bio izdajnik? Pa što da radim, utjeho žalosnih i pomoć onih, koji u 
Tebe ištu pomoć? Možda će biti najbolje, prešutim li svoje nevolje nadajući se, da 
ćeš im Ti doskočiti? Neće jamačno. Gospodine moj i slasti moja, jer si Ti znao, 
koliko će nas nevolja zadesiti, kakva li nam je olakšica, kad ti ih razgalimo, pa 
si rekao, da ištemo od Tebe i da ćeš nam svakako dati (Iv. 16, 24.). 

2. Kadikad se sjetim žalbe one svete žene Marte (Luk. 10, 40.), kojoj nije 
bilo toliko stalo, da se potuži na svoju sestru, nego se, držim za stalno, više 
žalostila, jer je mislila, da Ti, Gospodine, ne žališ muke, što je trpjela, i ne mariš 
ni malo, da i ona bude uza te. Možda joj se činilo, da ne ljubiš nju kao i njezinu 
sestru. To ju je moralo više rastužiti, nego što dvori onoga, koga je tako vruće 
ljubila; jer nas ljubav nagoni, da trud držimo odmorom. A vidi se to i iz toga, što 
svojoj sestri nije ni riječi probijelila, nego je čitavu žalbu razgalila Tebi, 
Gospodine, jer ju je ljubav potaknula, da ti smjelo prigovori, što se ne osvrćeš na 
nju. A i iz tvoga se razgovora vidi, da se radi ob onom, što kažem i da samo 
ljubav daje vrijednost svim stvarima, pa je najpotrebnije, da bude tolika, te je 
ništa ne može zapriječiti, da ljubi. Ali kako će, Bože moj, moći naša ljubav biti 
takva, kao što je zaslužuje dragi, ako je ne sjedini sa sobom ljubav, kojom Ti 
ljubiš mene? Hoću li se tužiti s ovom svetom ženom? Oj, nemam zato nikakva 
razloga, jer sam vazda u svom Bogu gledala mnogo više i mnogo veće znakove 



ljubavi, nego sam ih unijela zaiskati i zaželjeti. Ako se ne potužim na tvoju 
veliku dobrostivost, koja me je toliko trpjela, nemam ni na što drugo. Ta što 
može zaiskati ovako jadno biće, kao što sam ja. Daj mi, Bože moj, da ti dadem sa 
sv. Augustinom, 2 eda ti naplatim nešto od velikoga svoga duga. Spomeni se, da 
sam tvoje djelo, i daj, da upoznam, ko je moj Stvoritelj, pa da ga i ljubim. 

VI 

1. 0 naslado moja, Gospodine svega stvorenja i Bože moj! Dokle ću čekati, 
da Tebe ugledam? Kakvu pomoć daješ onoj, koja tako malo ima na zemlji, da se 
malko odmori izvan Tebe? 0 dugi živote, o živote mučni, o živote bez života, o 
kako si puka samoća, kako si bez pomoći! Pa kada, Gospodine, kada? Dokada? 
Sto da učinim, Dobro moje, što da učinim? Da zaželim možda, te ne čeznem za 
Tobom? 0 moj Bože i moj Stvoritelju, koji ranjavaš, a ne privijaš lijeka, zadaješ 
ranu, a rana se ne vidi; ubijaš, a daješ više života; napokon, Gospodine moj, 
radiš što hoćeš, jer si svemoćan. Hoćeš li dakle, moj Bože, da ovaj prezreni crvić 
podnosi ove nevolje? Neka tako bude, moj Bože, jer Ti hoćeš, da ja ne želim 
drugo, nego što Ti želiš. 

2. Ali jao, jao, Stvoritelju moj, veliki me bol nagoni, da se potužim i 
reknem, da mi nema pomoći, dok Ti hoćeš! A duša mi čami u tamnici i čezne za 
svojom slobodom, no ne bi se rado ni za dlaku udaljiti od onoga, što Ti hoćeš. 
Daj, slavo moja, da poraste njezina muka, ili je posve oduzmi. 0 smrti, smrti! 
Ne znam, ko bi te se bojao, kad je u tebi život! Ali ko je se ne bi bojao, kad je 
potrošio dio života ne ljubeći svoga Boga? A eto ja sam takva, pa što da ištem, 
što li da želim? Možda i te kako zaslužujem kaznu za svoje grijehe? Ne daj toga 
Ti, Dobro moje, jer te je skupo stajao moj otkup. 

3. 0 dušo moja, pusti, neka se vrši volja tvoga Boga. To je dobro za te. 
Služi mu i ufaj se u njegovo milosrđe, da će ukloniti tvoju muku, kad pokora za 
tvoje grijehe zadobije, da ti se kakogod oproste. Ne želi užitka bez stradanja. 0 
pravi Gospodine i Kralju moj, nisam ni za to sposobna, ne pomogne li mi tvoja 
Svevišnja ruka i veličanstvo. A tako ću moći sve. 

VII. 

1. 0 nado moja i Oče moj, moj Stvoritelju i moj pravi Gospodaru i Brate! 
Kad promišljam tvoju riječ, da ti je naslada s djecom čovječanskom (Posl. 8, 31.), 
veoma se raduje moja duša. 0 Gospodaru neba i zemlje! Kako su utješne te 
riječi, da ne klone duhom nijedan grešnik! Nemaš li se možda s kim naslađivati. 
Gospodine, kad tražiš ovako odurna crva, kao što sam ja? Onaj glas, što se čuo, 
kad se krstio (tvoj Sin), kaza, da se naslađuješ u svojem Sinu. (Mat. 3, 17.). Pa 
imamo li biti svi jednaki, Gospodine? 0 pregolemog li milosrđa i toliko milosti, 
te je mi ne možemo zaslužiti! A sve to zaboravljamo mi smrtnici! Spomeni se Ti, 
Bože moj, tolike bijede i pogledaj na našu slabost, jer Ti znaš sve! 

2. 0 dušo moja, promisli veliku nasladu i veliku ljubav, što je osjeća Otac 
spoznajući svoga Sina, i Sin spoznajući svoga Oca, i žar, s kojim se Duh Sveti 
sjedinjuje s njima. Promisli, da se nijedna Osoba ne može odvojiti od te ljubavi i 
spoznaje, jer su sve tri jedno isto biće. Ove se vrhovne Osobe poznaju, ljube se i 


2 Ispovj. knj. XI. gl. 2. 



uzajamno se naslađuju. Pa čemu treba moja ljubav? Zašto je išteš, Bože moj, što 
li s njom dobivaš? 0 blagoslovljen budi Ti! 0 blagoslovljen budi Ti, Bože moj, 
dovijeka! Neka te, Gospodine, hvale bez kraja sve stvari, jer u Tebi ne može biti 
kraja. 

3. Raduj se, dušo moja, da ima ko ljubiti tvoga Boga, kao što On 
zaslužuje. Raduj se, što ima ko, te poznaje njegovu dobrotu i vrijednost. 
Zahvaljuj mu, što je na zemlju poslao svoga Jedinca Sina, koji ga pozna. Pod 
ovim okriljem možeš pristupiti k njemu i, jer se Njegovo Veličanstvo naslađuje u 
tebi, zamoliti ga, neka sve zemaljske stvari ne budu sposobne, da te udalje, te se 
i ti ne naslađuješ i ne raduješ veličanstvu tvoga Boga i velikoj ljubavi i hvali, što 
je zaslužuje. (Moli ga), neka ti pomogne, da i ti štogod doprineseš, te se 
blagosiva njegovo Ime, pa da uzmogneš reči uistinu: Veličaj i hvali, dušo moja, 
Gospodina (Luk. 1, 46.). 


VIII. 

1. 0 Gospodine, Bože moj, Ti imaš riječi života, gdje će svi smrtnici naći 
što žele, budemo li htjeli tražiti! No eto čuda, Bože moj, zaboravljamo tvoje riječi 
radi ludosti i slabosti, što uzrokuju naša zla djela! 0 Bože moj, Bože, Bože 
Tvorče svega stvorenja! A što je stvorenje, ako Ti, Gospodine, htjedneš stvoriti 
više? Svemoćan si, neshvatljiva su tvoja djela (Job, 9, 10.). Učini dakle, 
Gospodine, da mi ne odu iz pameti tvoje riječi. 

2. Ti kažeš: Dođite k meni svi, koji ste umorni i opterećeni, i ja ću vas 
okrijepiti (Mat. 11, 28.). Pa što više da zaželimo, Gospodine? Što da zaištemo, 
što da tražimo? Zašto se gube svjetovni ljudi, nego zato, što traže pokoj? Bože 
moj, o Bože moj! Pa što je to, Gospodine? 0 žalosti ljute! Kako smo teško 
zaslijepljeni, kad tražimo pokoj ondje, gdje se ne može naći! Smiluj se, 
Stvoritelju, ovim svojim stvorovima. Pogledaj, da ne shvatamo sami sebe, niti 
znamo, što želimo, niti pogađamo, eto ištemo. Daj nam svjetlost. Gospodine; 
pogledaj, da nam je potrebnija nego onom slijepcu od rođenja, koji je želio vidjeti 
svjetlost, a nije mogao (Iv. 9, 1.). Sad, Gospodine, i ne želimo vidjeti. 0 
golemoga, neizlječivog zla! Ovdje, Bože moj, treba da se pokaže tvoja moć, ovdje 
tvoje milosrđe. 

3. 0 što te ovo smjelo molim, pravi Bože moj, da tražiš onoga, ko Tebe ne 
traži, da otvoriš, ko te ne zove, da zdravlje dadeš onome, ko voli biti bolestan, pa 
i traži bolest! Ti si rekao. Gospodine moj, da si došao tražiti grešnike (Mat. 9, 
13.). Evo, Gospodine, pravih grešnika. Ne gledaj na našu sljepoću, moj Bože, 
nego na obilnu krv, što je proli tvoj Sin za nas. Neka sine tvoje milosrđe u tako 
golemoj zloći. Sjeti se, Gospodine, da smo tvoje djelo. Neka nas zaštiti tvoja 
dobrota i milosrđe 


IX. 

1. 0 blagi i ljubezni Gospodine moje duše! Ti si još rekao: Dođite k meni 

svi, koji ste žedni, i ja ću vam dati piti (Iv. 7, 37.). A kako da ne bude veoma 
žedan onaj, koji gori u živom plamenu pomaman za ovim jadnim zemaljskim 
stvarima? Prijeko mu je potrebna voda, da ga taj plamen sasvim ne uništi. Već 
znam, Gospodine, da ćeš po svojoj dobroti (tu vodu) dati. Ti si sam rekao; tvoje 
riječi ne mogu obmanuti. No ako su se ljudi privikli da žive u ovom ognju i ako 



su u njemu stvoreni, već ga ne osjećaju niti jadnici mogu vidjeti svoju veliku 
nevolju, pa ko će im pomoći, Bože moj? Ti si došao na svijet, da doskočiš ovako 
velikim nevoljama, kao što su ove. Nuder, Gospodine; u najtežim se stvarima 
mora pokazati tvoje milosrđe. Gle, Bože moj, tvoji neprijatelji i te kako dobivaju. 
Smiluj se onima, koji nemaju samilosti prema sebi. Kad su već tako jadni i 
nesrećni, te ne žele doći k Tebi, dođi Ti k njima, Bože moj. Molim Te u njihovo 
ime i znam, da će ovi mrtvaci uskrsnuti, kad se osvijeste i razberu i stanu Tebe 
uživati. 

2. 0 Živote, koji daješ život svima! Ne uskrati mi one preslatke vode, što 

si je obećao onima, koji je žele. Ja je želim, Gospodine, i ištem i dolazim k Tebi. 
Ne skrivaj mi se, Gospodine, jer znaš moju nevolju. Znaš, da je ta voda pravi 
lijek duši ranjenoj za Tebe. 0 Gospodine, kakvoga sve ognja ima u ovom životu! 
0 kako je razložno živjeti u strahu! Jedan (oganj) uništuje dušu, drugi je čisti, 
da živi zauvijek uživajući Tebe. 0 izvori živi, rane moga Boga! Teći ćete vazda 
preobilno za naše uzdržavanje, a sigurno će ići kroz pogibli ovoga bijednog 
života, ko se bude nastojao krijepiti ovim božanskim pićem. 

X. 

1. 0 Bože moje duše, kako se žurimo, da Te uvrijedimo, a kako se Ti još 
više žuriš, da nam oprostiš! Sto je, Gospodine, uzrok našoj tako ludoj drskosti? 
Je li uzrok, što smo dobro upoznali tvoje veliko milosrđe, ali zaboravili, da je 
pravedna tvoja pravednost? Okružiše me smrtne boli (Ps. 114, 3.). Oj, jao, jao, 
kako je strašan grijeh, kad je mogao ubiti Boga uz tolike boli! A kako te 
okružuju, moj Bože! Kamo možeš poći, da te ne muče? Sa svih ti strana zadaju 
rane smrtnici. 

2. 0 kršćani! Doba je, da branite svoga Kralja i da ga pratite u tako 
golemoj osamljenosti; jer mu je ostalo vrlo malo podanika, a silno mnoštvo prati 
Lucifera. A još je gore, neki mu se javno pričinjaju prijatelji, a prodaju ga 
potajice, pa se gotovo već nema u koga pouzdati. 0 pravi prijatelju, kako ti loše 
plaća tvoj izdajnik! 0 pravi kršćani! Pomozite plakati svome Bogu, koji nije 
ronio one samilosne suze samo za Lazarom, već i za onima, što ne htjedoše 
uskrsnuli, premda ih je glasno zvalo Njegovo Veličanstvo. 0 Dobro moje, kako si 
gledao grijehe, što sam ih počinila protiv Tebe! Neka već prestanu, Gospodine, 
neka prestanu (grijesi moji) i svih ljudi. Uskrisi ove mrtvace. Neka budu, 
Gospodine, riječi tvoje tako moćne, te im podaj život, ako Te i ne mole, da 
kasnije, Bože moj, iziđu iz dubljine svojih naslada. 

3. Nije Te molio Lazar, da ga uskrisiš. Učinio si to radi žene grešnice. Evo 
je ovdje, Bože moj, i to mnogo grešnije. Neka sine tvoje milosrđe. Ako sam i 
bijedna, molim Ti se za one, koji neće da mole. Ta Ti znaš, Kralju moj, kako se 
mučim gledajući, gdje zaboravljaju velike muke, što će ih vjekomice trpjeti, ako 
se ne obrate k Tebi. 0 vi, koji se podajete nasladama, radostima i užicima i 
vazda radite po svojoj volji, smilujte se sami sebi! Sjećajte se, da ćete vjekomice, 
vjekomice, bez konca biti podložni paklenim srdama. Pazite, pazite, sad vas evo 
moli Sudac, koji će vas osuditi, a život vam nije ni tren siguran. Zašto nećete da 
živite zauvijek? 0 tvrda srca ljudska! Neka ih umekša tvoje neizmjerno 
milosrđe, moj Bože. 



XI. 


1. 0 Bože sačuvaj! 0 Bože sačuvaj! Velika me muka hvata, kad 
promislim, što će osjećati duša, koju su ovdje uvijek pazili i ljubili, služili i 
cijenili i častili, kad premine te vidi, da je izgubljena zauvijek i jasno upozna, da 
ovoj muci neće biti svršetka. A ondje joj neće upaliti, ne bude li htjela misliti na 
istine vjerske, kao što je radila ovdje. Vidjet će, da joj se rastati sa svim onim, 
što će joj se činiti, da nije ni počela uživati, (i to posve pravo, jer je samo dah sve, 
što se svršuje sa životom). Bit će okružena onim nakaznim društvom bez 
samilosti, s kojim će uvijek trpjeti u onom smradnom jezeru, punom zmija, koje 
će se natjecati, da je što više ujedaju. Boravit će u onoj čemernoj tmici, gdje će 
gledati samo muku i patnju, a nikakve svjetlosti osim mračnog plamena! Oj 
kako je ovo slabo prikazano, prema onome, što je u zbilji! 

2. 0 Gospodine, ko je bacio toliko blata u oči toj duši, te svega toga nije 
vidjela, dok se nije našla ondje? 0 Gospodine, ko joj je začepio uši, te nije često 
čula, što joj se govorilo o tom i o vječnosti tih muka? 0 živote, koji se nećeš 
svršiti! 0 muko bez kraja, o muko bez kraja! Kako te se ne boje oni, što se boje 
spavati na tvrđoj postelji, da ne izmuče svoga tijela! 

3. 0 Gospodine, Bože moj! Oplakujem vrijeme, kad toga nisam razumjela. 
A jer znaš, moj Bože, kako me boli, kad gledam premnogo onih, što neće da to 
razumiju, evo molim te, Gospodine, rasvijetli Svojim svijetlom barem jednoga, 
barem jednoga, pa da se onda rasvijetle mnogi. Ne radi mene, Gospodine, jer ja 
toga ne zaslužujem, nego radi zasluga tvoga Sina. Pogledaj njegove rane, 
Gospodine, pa kad je On oprostio onima, koji su mu ih zadali, oprosti i Ti nama. 

XII. 

1. 0 moj Bože i moja prava jakosti! Kako to, Gospodine, da smo u svemu 
kukavice, a junaci protiv Tebe? Ovdje sinovi Adamovi pregnu iz petnih žila. A 
da im razum nije tako slijep, ne bi se uz pomoć cijeloga svijeta usudili pograbiti 
oružje protiv svoga Stvoritelja i neprestance ratovati protiv onoga, koji ih u tren 
oka može strovaliti u bezdan. Ali im je razum slijep, pa rade poput luđaka, koji 
traže smrt, jer im se pričinja u mašti, da će s njom dobiti život. U jednu riječ, 
rade kao nerazumna čeljad. Sto možemo, Bože moj, učiniti onima, koji boluju od 
ludosti? Kažu, da im sama ta bolest uzrokuje, te imaju veliku snagu. Tako i oni, 
što se udaljuju od moga Boga, ljudi bolesni, sav svoj bijes okreću protiv Tebe, 
koji im dijeliš najviše dobra. 

2. 0 Mudrosti, koja se ne može shvatiti! Kako je potrebna bila sva ljubav, 
kojom ljubiš svoje stvorove, eda uzmogneš podnijeti toliko ludosti, pak čekati, 
dok ne ozdravimo i raditi o tom s tisućstrukim sredstvima i pomagalima! 
Snebivam se, kad promišljam, kako ponestaje snage, kad se treba latiti i 
najlakše stvari, i kako umišljaju sami sebi sve kad bi htjeli, da se ne mogu 
otresti neke prigode i udaljiti od pogibli, gdje gube veliko Veličanstvo, kao što si 
Ti. Kako to, Dobro moje? Kako to? Ko daje tu snagu? Nije li zapovjednik, kojega 
slijede u toj borbi protiv Tebe, tvoj rob, koji je bačen u oganj vječni? Zašto ustaje 
protiv Tebe? Kako pobijedenik ulijeva srčanost? Zašto idu za tolikim ubogarom, 
kojega baciše iz bogatstva nebeskoga? Sto može dati on, koji nema ništa van 
golemu nesreću? Kako to, moj Bože, što je to moj Stvoritelju? Otkud potječe 
tolika snaga protiv Tebe, a tolika kukavština protiv nečastivoga? Sve kad Ti, 



Poglavico moj, ne bi milovao svojih, sve kad bismo što dugovali onom knezu 
tmine, ne bi to bilo u redu, jer si nam Ti pripravio sreću zauvijek, a svi su 
njegovi užici i obećanja varava i izdajna. Kakva posla ima s nama onaj, što se 
digao protiv Tebe? 

3. 0 velike sljepoće. Bože moj, o velike li nezahvalnosti, Kralju moj! 0 
neizlječive ludosti, kad služimo zloduhu onim darom, što nam ga daješ Ti, Bože 
moj! Ta plaćamo ti ljubav, kojom nas ljubiš, ljubavlju prema onome, koji na te 
mrzi i mrzit će vjekomice! Krv si prolio za nas, podnio si bičeve i velike boli, 
pretrpio si goleme muke. A mjesto da osvetimo tvoga Oca Vječnoga, jer Ti nećeš 
osvete i oprostio si one goleme pogrde, kojima su pogrđivali njegova sina, mi 
uzimljemo za drugove i za prijatelje one, koji su s njim tako postupali! Budući 
da i mi idemo za njihovim paklenim vođom, očito je, da će nam biti kao i njima i 
da ćemo vjekomice živjeti u njegovu društvu, ako nam tvoje milosrđe ne 
pomogne, te se opametimo, i ako nam ne oprosti prošlost. 

4. 0 smrtnici, obratite se, obratite se! Pogledajte svoga Kralja i sad ćete 
ga vidjeti blaga. Svršite toliku zloću. Okrenite svoj bijes i snagu protiv onoga, 
koji ratuje s vama i hoće da vam otme vašu baštinu. Osvijestite se, osvijestite 
se, otvorite oči, cvileći i plačući prosite, neka vam da svjetlost onaj, koji ju je dao 
svijetu. Shvatite, za ljubav Božju, da bi rado umoriti onoga, koji je izgubio svoj 
život, da vama dade život. Promislite, da je to onaj, koji vas brani od vaših 
neprijatelja. A nije li dosta sve to, bit će vam dosta spoznaja, da ne možete ništa 
protiv njegove moći i da ćete prije ili kasnije u ognju vječnom okajavati tako 
veliku pogrdu i drskost. Je li to stoga, što gledate ovo Veličanstvo stegnuto i 
svezano ljubavlju, kojom nas ljubi? Sto su drugo učinili oni, koji su mu zadali 
smrt, nego su ga svezana izbili i izranili? 

5. 0 moj Bože, kako trpiš za onoga, koji tako malo žali tvoje muke! Doći 
će vrijeme, Gospodine, kad će se moći shvatiti tvoja pravednost i (shvatiti), je li 
kao i tvoje milosrđe. Nuder, kršćani, promatrajmo dobro, i nikad nećemo moći 
posve shvatiti, što dugujemo svome Gospodinu Bogu i svu veledušnost njegova 
milosrđa. No ako je tako velika njegova pravednost, jao, jao, što će biti od onih, 
koji su zaslužili, da se izvrši i zasjaje na njima? 

XIII. 

1. 0 duše, koje već uživate bez bojazni za svoj užitak i vazda ste 
udubljene u pohvale moga Boga! Srećna je bila vaša kob. Posve je pravo, da se 
vazda bavite tim pohvalama, a moja vam duša zavidi, jer ste već slobodne od 
boli, što zadaju teške uvrede, koje se u ova nesrećna vremena nanose mome 
Bogu, i pogled na toliku nezahvalnost i na nehaj za toliko mnoštvo duša, što ih 
otimlje Sotona. 0 blažene duše nebeske! Pomozite našoj bijedi i budite nam 
zagovornice pred božanskim milosrđem, eda i nama dade dijelak vašega užitka i 
udijeli nam malko one jasne spoznaje, što je vi imate. 

2. Daj nam, Bože moj, da upoznamo, što se daje onima, koji se bore 
junački u ovom snu ovoga jadnog života. Pomozite nam, o duše pune ljubavi, da 
shvatimo, koliko uživate gledajući vječnost svojih užitaka i kako je slatko stalno 
uvjerenje, da se neće nigda svršiti. 0 nesrećnih nas, Gospodine moj, koji to 
doduše znamo i vjerujemo, ali smo se već sasvim priviknuli, da ne razmišljamo o 
tim istinama, pa su već tako daleko od duša, te ih ne poznaju i neće da ih 
poznaju. 0 sebičnoga svijeta, lakoma na užitke i naslade, koji neće da čeka 



kratko vrijeme, kad će ih obilato uživati, neće da čeka jednu godinu, jedan dan, 
jedan sat, pa možda ne bude više od trenutka, i stoga gubi sve, eda uživa onu 
bijedu, što je vidi pred sobom! 

3. 0 jao, jao, kako se malo pouzdavamo u te, Gospodine! Koliko si veće 
bogatstvo i blago Ti povjerio nama, trideset i tri godine teških trudova, a onda 
onako nesnosnu i bolnu smrt. Dao si nam svoga Sina, i to toliko godina prije 
našega rođenja! I premda si znao, da ti nećemo platiti, nisi odustao, nego si nam 
povjerio tako neprocjenjivo blago, da nam ne propadne radi Tebe sve, što 
možemo radeći s Njim dobiti s Tobom, Oče blagi. 

4. 0 duše blažene, koje ste se znale tako dobro okoristiti i za tu 
dragocjenu cijenu nabaviti tako slasnu i dugotrajnu baštinu, recite nam, kako 
ste napredovale s tim dobrom beskrajnim? Pomozite nam, jer ste tako blizu 
izvoru; zagrabite vode za nas, koji ovdje ginemo od žeđe. 

XIV. 

1. 0 Gospodine i pravi Bože moj! Ko te ne pozna, ne ljubi te. 0 kako je to 
velika istina! Ali jao, jao, Gospodine, onima, koji neće da te upoznaju! Grozan je 
smrtni čas. Ali jao, jao, Stvoritelju moj, kako će strahovit biti dan, kad se bude 
vršila tvoja pravednost! Promišljam često, Kriste moj, kako se mile i slatke 
pokazuju tvoje oči onome, ko te ljubi, a Ti, dobro moje, hoćeš da gledaš ljubezno. 
Mislim, da je samo jedan cigli tako slatki pogled na duše, što ih držiš svojima, 
dovoljna nagrada za mnogo godina službe. 0 Bože sačuvaj, kako slabo mogu to 
razumjeti oni, koji nisu shvatili, kako je sladak Gospodin! (Ps. 33, 9.). 

2. 0 kršćani, kršćani! Promotrite bratstvo, kojim ste združeni s ovim 
velikim Bogom. Upoznajte to i ne prezirite ga. Kao što je to promatranje ugodno 
za njegove ljubitelje, tako je strašno, grozno i užasno za njegove progonitelje. 0 
kako ne shvatamo, da je grijeh otvoreni rat protiv Boga, rat svih naših sjetila i 
duševnih moći! Ko više može, izmišlja više izdaja protiv svoga Kralja. Ti već 
znaš, Gospodine moj, da me je često više strašila pomisao, da ne ugledam tvoje 
božansko lice razgnjevljeno na me u onaj strašni dan posljednjega suda, nego 
sve muke i bjesnoće paklene, koje sa mi padale na pamet. I zaklinjala sam te, da 
me tvoje milosrđe sačuva od te za me tako strašne stvari, pa te i sad zaklinjem. 
Gospodine. Sto me može snaći na zemlji poput toga? Sve to želim, moj Bože, ali 
me izbavi od tolike tuge. Ne daj, moj Bože, ne daj, da prestanem uživati toliku 
ljepotu u miru. tvoj nas je Otac dao Tebi, pa ne daj, Gospodine, da izgubim tako 
dragocjeni dragulj. Priznajem, Oče Vječni, da sam ga slabo čuvala. Ali još ima 
pomoći. Gospodine, ima pomoći, dok živimo u ovom progonstvu. 

3. 0 braćo i sinci ovoga Boga! Pregnimo, pregnimo, jer znate, što kaže 
Njegovo Veličanstvo, da se neće sjećati naših grijeha i opačina, budemo li žalili, 
što smo ga vrijeđali. 0 neizmjernoga milosrđa! Sto još želimo? Možda se ko ne bi 
stidio iskali toliko? Sad je vrijeme, da primimo ono, što nam daje ovaj milostivi 
Gospodin i Bog naš. On ište prijateljstvo, pa ko će ga uskratiti onome, koji nije 
krzmao da prolije svu svoju krv i život izgubi za nas? Promislite, da nije ništa, 
što ište, pa da je nama samima i te kakva korist, da to učinimo. 

4. 0 sačuvaj Bože, Gospodine! 0 tvrdoće, o ludosti i sljepoće! Izgubimo li 
kakvu stvar, iglu ili vrapca, od kojega nemamo više koristi, nego da se malko 
naužijemo gledajući ga, gdje leti u zraku, eto ti tuge. A ne marimo, izgubimo li 



ovoga golemog Orla, veličanstvo Božje i kraljevstvo, koje će se uživati bez konca! 
Kako to, što je to? Ja ne razumijem. Ozdravi, Bože moj, tako veliko ludovanje i 
sljepoću. 


XV. 

1. Jao meni, jao meni, Gospodine, kako je predugo ovo progonstvo i veoma 
me muči čežnja za mojim Bogom! Gospodine, što da učini duša, koja čami u ovoj 
tamnici? 0 Isuse, kako je dug život čovječji, ako se i veli, da je kratak! Kratak je, 
moj Bože, da se njim postigne život, koji se ne može svršiti. No vrlo je dug za 
dušu, koja želi, da se nađe uza svoga Boga. Kakav lijek daješ za ovo trpljenje? 
Nema drugoga, nego trpjeti za Tebe. 

2. 0 moj slatki pokoju ljubitelja moga Boga! Ne čezneš onome, ko te ljubi, 
jer će po Tebi rasti i jenjavati muka, što je Ljubljeni uzrokuje duši, koja čezne za 
njim. Želim, Gospodine, da ti ugodim; ali dobro znam, da moga zadovoljstva 
nema ni u jednom smrtniku. Kad je tako, nećeš prekoriti moje čežnje. Evo me 
ovdje, Gospodine; ako mi je potreba živjeti, da ti bilo u čemu služim, ne odbijam 
nikakva truda, koji me može snaći na zemlji, kao što reče tvoj ljubitelj sv. 
Martin. 3 

3. Ali, jao, jao meni, Gospodine moj, on je imao djela, a ja puke riječi, jer 
nisam za drugo. Neka vrijede moje želje, Bože moj, pred tvojim božanskim 
licem, a ne gledaj na moju malu zaslugu. Daj, da zaslužimo svi ljubiti Tebe, 
Gospodine. Kad se već mora živjeti, neka se živi za Tebe. Neka već prestanu 
naše želje i koristi. Sto se više može postići, nego da omilimo Tebi? 0 radosti 
moja i Bože moj, što bih radila, da omilim Tebi? Jadne su moje službe, pa da ih 
iskažem ne znam koliko svome Bogu. Ali čemu moram boraviti u ovoj jadnoj 
bijedi? Da se vrši volja Gospodnja. Ima li većega dobitka, dušo moja? Nadaj se, 
nadaj, jer ne znaš, kad će doći dan ni čas. Bdij brižljivo, jer sve brzo prolazi, sve 
ako tvoja želja čini stalno nestalnim, a kratko vrijeme dugim. Pamti, što se više 
budeš borila, više ćeš pokazivati ljubav, što je gojiš prema svome Bogu i više ćeš 
uživati sa svojim Ljubimcem u radosti i nasladi, kojoj ne može biti kraja. 

XVI. 

1. 0 pravi Bože i Gospodine moj! Velika je utjeha za dušu, što je muči 
osama i boravak daleko od Tebe, kad vidi, da si posvuda. Ali kad se raspali 
ljubav i poraste velika žestina ove muke, šta to koristi, Bože moj, jer se pomuti 
pamet i razum se sakrije, da dokuči tu istinu, tako te se ne može ni razumjeti ni 
dokučiti? Samo duša shvata, da je udaljena od Tebe i da ne prima nikakve 
pomoći. Jer srce, koje mnogo ljubi, ne prima savjeta ni utjehe, već samo od 
onoga, koji ga je ranio. Odonud se nada lijeku za svoju muku. Kad Ti hoćeš, 
Gospodine, brzo izliječiš ranu, što si je zadao. Prije toga nema zdravlja ni 
užitka, osim uvjerenja, da se trpljenje tako dobro upotrebilo. 

2. 0 pravi Ljubitelju! Kako blago, kako slatko, kako ljupko, kako podatno, 
kako li preljubazno liječiš rane, koje si zadao strjelicama one iste ljubavi! 0 
Bože moj i odmore od svih muka, kako sam nepametna! Kako bi moglo biti 
ljudskih sredstava, da izliječe one, što su se razboljeli od ognja božanskoga? Ko 


3 Ovu istu misao izriče Svetica u Stanu Šestom gl. VI. 



bi mogao znati, dokle doseže ova rana, od čega je nastala, kako li se može 
ublažiti tako teška i slatka muka? Čudnovato bi bilo, kad bi se tako dragocjena 
muka mogla izliječiti čim ništetnim, kao što su ljekarije, što ih mogu uzimati 
smrtnici. Kako pravo kaže Zaručnica u »Pjesmi nad pjesmama«: Moj je Dragi 
moj, a ja sam moga Dragoga i moj je Dragi moj (Pj. n. pj. 2, 16.), jer se takva 
ljubav ne može započeti od nečega tako niskog kao moja ljubav. 

3. Nego, Zaručniče moj, ako je tako niska, zašto se ne ustavlja ni kod čega 
stvorenoga, dok ne dopre do svoga Stvoritelja? 0 moj Bože, zašto sam ja svoga 
Dragoga? Ti si, moj pravi Dragi, započeo ovaj ljubavni rat, koji je, čini se, 
uznemirio i opustošio sve moje moći i sjetila, pa se vrzu po trgovima i 
predgrađima zaklinjući kćeri jerusolimske, neka im govore o njihovu Bogu (Pj. 
n. pj. 3, 2.). No, Gospodine, kad se već taj boj započeo, na koga će navaljivati (te 
moći), nego na onoga, što se domogao tvrđe, u kojoj su bile, a to je najviši vršak 
duše, pa ih je izbacio van, da se opet vrate i osvoje svoga osvajača? A već 
izmorene videći, da su bez njega, priznaju odmah, da su pobijeđene, a gubeći sve 
sile nasrću opet i bore se još hrabrije. I priznajući, da su pobijeđene, pobjeđuju 
svoga pobjeditelja. 

4. 0 dušo moja! Kako si divni bojak bila u ovoj muci, kako li se doslovce 
tako zbiva! Dakle moj je Dragi moj, a ja moga Dragoga. Ko će pregnuti, da 
rastavi i ugasi tako raspaljena dva ognja? Bio bi to uzaludan posao, jer je od 
obaju već postao jedan. 


XVII. 

1. 0 Bože moj i moja ljubavi beskrajna, neizmjerna i neprocjenjiva, koji 
nadilaziš sve umove anđeoske i ljudske! 0 Ljubavi, koja me ljubiš više, nego ja 
mogu sama sebe ljubiti, i više nego shvatam! Zašto hoću, Gospodine, da želim 
više nego mi Ti hoćeš da dadeš? Zašto da se trudim ištući štogod prema svojoj 
želji, kad si Ti već shvatio i svrhu svega onoga, što moj razum može zamisliti i 
srce poželjeti, a ja ne znam, kako bih se okoristila? Gdje mi duša misli, da će 
imati kakov dobitak, možda će mi imati gubitak. Jer ako te zamolim, da me 
oslobodiš od kakvoga truda, koji ide za mojim morenjem, što ištem, Bože moj? 
Kad bih te molila, da mi to dadeš, možda ne bi koristilo mojoj strpljivosti, koja je 
još slaba, pa ne može podnijeti tako velikog udarca. A kad bi mi molba uspjela, 
kako nisam jaka u poniznosti, moglo hi se desiti, te pomislim, da sam ja sama 
nešto učinila, a Ti sve radiš, Bože moj. Zaželim li više trpjeti, ne bih rado trpjeti 
ono, čim bi se činilo, da nije dobro, te izgubim ugled radi tvoje službe, već ono, 
radi čega se u sebi ne bih uznijela. A moglo bi se dogoditi, te se radi istoga 
razloga, radi kojega mislim, da će se izgubiti, još više dobije, jer mi je nakana, 
da služim Tebi. 

2. Mogla bih mnogo više toga navesti, eda uvjerim sebe, da ni sama sebe 
ne shvatam. Ali kad znam, da Ti sve shvataš, zašto govorim? Zato, kad vidim 
probuđenu svoju bijedu, a slijep svoj razum, da mogu vidjeti, hoću li je naći u 
ovom spisu moje ruke. Često se puta osjetim, moj Bože tako bijednom, slabom i 
malodušnom, pa stanem tražiti, što je postalo od tvoje službenice, kojoj se činilo, 
da je primila od Tebe toliko milosti, te se može boriti protiv oluja ovoga svijeta. 
Ne daj, moj Bože, ne, ne daj, da se pouzdam u išto, što bih mogla zaiskati za 
sebe. Išti Ti od mene, štogod ushtjedneš, to želim, jer je sva moja sreća u tom, da 
Tebi ugodim. A kad bi Ti, Bože moj, htio udovoljiti meni ispunivši sve, što mi 



srce želi, vidim, propala bih. 

3. Kako je jadna mudrost smrtnika i nestalna njihova promisao! (Mudr. 
9, 14.). Udesi Ti po svojoj (promisli) potrebna sredstva, da ti moja duša služi više 
po tvojoj nego po svojoj volji. Nemoj me kazniti dajući mi, što ištem i želim, ako 
toga ne bi željela tvoja ljubav (koja neka živi u meni uvijek). Neka već umrem ja 
i neka živi drugi u meni, koji je veći nego ja i bolji za me nego ja, da mu ja mogu 
služiti. Nek On živi i meni daje život. On neka kraljuje, a ja da budem njegova 
ropkinja, jer ne želi druge slobode moja duša. Kako bi bio slobodan onaj, koji bi 
bio daleko od Svevišnjega? Koje je ropstvo veće i jadnije, nego kad se duša 
istrgla iz ruke svoga Stvoritelja? Srećni oni, koji vide, da su jakim negvama i 
okovima dobročinstava milosrđa Božjega stisnuti i nesposobni, pa nemaju 
snage, da se odriješe. Ljubav je kao smrt jaka, i tvrda kao pakao (Pj. n. pj. 8, 6.). 
0 ko bi vidio, da je već umoren od njegovih ruku i bačen u taj božanski pakao, 
otkuda se više ne nada da će izići, ili recimo bolje, ne boji se, da će se naći vani! 
Ali jao meni, Gospodine, dok traje ovaj smrtni život, vazda je u pogibli vječni! 

4. 0 živote, neprijatelju moje sreće, ko bi te smio završiti! Trpim te, jer te 
trpi Bog; uzdržavam te, jer si njegov. Pa ne budi mi izdajnik ni nezahvalnik. 
Ipak jao meni, Gospodine, predugo je moje progonstvo! Kratko je sve vrijeme, da 
se dade za tvoju vječnost; predug je i jedan cigli dan, i jedan sat za onoga, ko ne 
zna i boji se, da te ne bi uvrijedio. 0 slobodna voljo, robinjo svoje slobode, ne 
živiš li pribijena strahom i ljubavlju prema onome, koji te stvorio! 0 kad će 
svanuti onaj srećni dan, kad ćeš se naći udavljena u onom beskrajnom moru 
najviše istine, gdje već nećeš biti slobodna da griješiš, niti ćeš htjeti da budeš 
slobodna, jer ćeš biti zaštićena od svake nevolje, sjedinjena sa životom svoga 
Boga! 

5. On je preblažen, jer sebe pozna i ljubi i uživa sam u sebi, a drugačije 
nije moguće. On nije i ne može biti, a ne bi bila ni savršenost Božja, kad bi bio 
slobodan, da zaboravi sebe i prestane sebe ljubiti. Onda ćeš, dušo moja, unići u 
svoj pokoj, kad se spojiš s ovim Dobrom pa budeš shvatala, što shvata, i ljubila, 
što ljubi, i uživala, što uživa. Kad već vidiš, da je nestalo tvoje promjenljive 
volje, neće, ne, više biti mijene. Jer je milost Božja mogla toliko, da te je učinila 
dionicom svoje božanske naravi, i to tako savršeno, te već ne možeš, niti želiš, 
da možeš zaboraviti najviše Dobro niti ga prestati uživati zajedno s njegovom 
ljubavlju. 

6. Blago onima, koji su zapisani u knjizi ovoga života. No, dušo moja, ako 
ćeš i ti biti (zapisana), zašto si tužna i zašto me smućuješ? (Ps. 41, 12.). Uzdaj se 
u Boga, jer ću i sada priznati Njemu svoje grijehe i njegovo milosrđe i za sve ću 
zajedno a neprestanim uzdasima pjevati pohvale Spasitelju svome i Bogu 
svome. Možda će doći dan, kad će mu pjevati moja slava (Ps. 29, 13.) i kad se 
više neće gristi moja savjest, jer će onda već prestati svi uzdasi i bojazni. A 
međutim će u nadi i šutnji biti jakost moja (Is. 30, 15.). Volim živjeti i umrijeti 
želeći i nadajući se vječnom životu, nego posjedovati sve stvorove i sva dobra, 
kojih će nestati. Ne odbaci me, Gospodine, jer se u Tebe uzdam, neka se ne 
postidi moja nada (Ps. 30, L). Daj, da ti vazda služim, pa čini sa mnom, što ti je 
drago. 


Svršetak »Vapaja duše k Bogu«. 




